Tudor Vianu 


STUDII 
DE 
FILOZOFIA 
CULTURII 


w 


Editura Eminescu 


TUDOR VIANU 


STUDII 
DE FILOZOFIA 
CULTURII 


Ediţie îngrijită de 
GELU IONESCU şi GEORGE GANA 


Studiu introductiv de 
GEORGE GANĂ 


EDITURA EMINESCU 
Bucureşti, 1982 


TUDOR VIANU ŞI FILOZOFIA CULTURII 


Pe lingă studiile de istorie și critică literară și de artă, de 
estetică, stilistică sau literatură comparată, care-l vor impune 
definitiv ca pe unul dintre specialiștii cei mai importanţi în fie- 
care dintre aceste domenii ale culturii sau moduri de cercetare 
a lor, Tudor Vianu a publicat mai multe lucrări — cărţi, studii, 
eseuri — care au ca obiect cultura însăși, considerată în origi- 
nea, structura și semnificaţia ei generală. Cărţi, studii și eseuri 
ce aparțin așadar nu cimpului de cercetare al unei anumite 
forme a culturii, ci unei sfere mai abstracte de preocupări care, 
implicindu-le pe toate, caută resortul, modul de realizare și fi- 
nalitatea celei mai caracteristice manifestări umane : creația de 
cultură. Aparțin adică filozofiei culturii. Scrierea lor se explică 
desigur în primul rînd prin „nevoia de totalitate“, mărturisită 
de Vianw într-o scrisoare din 1922 trimisă lui Ibrăileanu şi apoi 
de mai multe ori, pînă la paginile autobiografice din ultimii ani, 
printr-o deschidere către „întregul orizont al lumii“, pe scurt 
— prin „pornirea de a îmbrăţișa totul“. Impulsul personal nu 
oferă însă toată explicaţia, aspiraţia la totalitate putea fi satis- 
făcută şi prin îmbrățișarea succesivă sau simuitană a mai mul- 
tor forme ale culturii, adică printr-o tendință spre enciclope- 
dism, cum s-a și întîmplat în parte ; dacă ea a luat și un sens 
vertical, faptul se datorește nu numai aptitudinii filozofice 
indiscutabile a lui Vianu (dovadă e realizarea lui ca estetician), 
ci și unei situaţii istorice, care a impus anumite teme de gin- 
dire, unui climat care a îndrumat spiritele într-o direcţie carac- 
teristică şi a favorizat un anume tip de vocaţie. 

Preocupări teoretice privitoare la cultură apăruseră la noi 
de multă vreme. Orice acţiune de îndrumare a culturii implică 

o concepție despre cultură, și astfel de acţiuni se produc mereu 
după 1830. Din scrisul și din activitatea practică a lui Eliade, 
Kogălniceanu, Maiorescu, Gherea, Iorga, Ibrăileanu se pot ex- 
trage elementele unei teorii a culturii, fie și incompletă și ne- 
sistematizată. Reflecţia asupra culturii avea așadar o tradiție 
de un secol cînd, după primul război mondial, ea ajunge la o 
amploare și o intensitate datorită cărora devine unul dintre 
semnele caracteristice ale vieţii intelectuale românești din 
epocă. Mai mulți factori au contribuit la aceasta. Filozofia cul- 
turii atinsese, în planul mai larg, european, momentul consa- 
crării, La capătul unei linii de preocupări ce începuse încă în 
antichitatea greacă și pe care, cu deosebire de la Renaștere în- 
coace, se înscriseseră idei, teorii, concepţii în legătură cu diver- 
sele sfere ale culturii, cu raporturile dintre ele sau cu dinamica 
şi sensul procesului general de creaţie culturală, se ajunsese, în 
secolul trecut, la constituirea unei discipline filozofice cu obiect 
și metode de cercetare proprii. Susţinută și de contribuţiile spe- 
cialiştilor în variatele ramuri ale culturii, noua disciplină tinde 
să ocupe locul central între științele despre om, ceea ce în- 
seamnă că problemele acestora sînt tot mai frecvent abordate 
în perspectiva generală a culturii şi în legătură cu teoriile fi- 
lozofiei culturii. Amploarea interesului pentru filozofia cultu- 
rii e indicată și de abundența publicisticii pe temele ei. 

O situaţie asemănătoare se poate constata și la noi. Pro- 
blema culturii devine, după război, obiectul principal al dezba- 
terilor de idei. Motivele țin atît de atmosfera generală, euro- 
peană, dominată de sentimentul unei crize a culturii și a 
valorilor, reflex, pentru unii, cauză, pentru alţii, a crizei so- 
cietății moderne, cît și de împrejurările proprii acelui moment 
din istoria naţională. În aceste împrejurări, marcate înainte de 
toate de realizarea unității naționale, se pune din nou chestiu- 
nea identității culturii românești și a sensului și formelor evo- 
luţiei ei viitoare. O conștiință sporită a locului României între- 
gite în contextul european și un sentiment de responsabilitate 
pentru configuraţia şi nivelul civilizaţiei şi culturii ei, acut cu 
deosebire la tînăra generație, au dat o gravitate necunoscută 
înainte dezbaterii acestei chestiuni, desfășurată, dată fiind 

complexitatea vieții ideologice și radicalitatea poziţiilor, într-o 
tensiune extraordinară. 

Tudor Vianu participă la ea de la început, prin articolele 
din Sburătorul, unde inaugurează o „cronică a ideilor“. Conclu- 
dent pentru poziția lui în confruntările pe tema drumului de 
urmat al culturii românești este articolul Statul ca îndreptar, 
publicat în Gîndirea din 5. II. 1924. E o replică la eseul Parsifal, 
apărut în numărul precedent al revistei sub semnătura lui Ni- 
chifor Crainic şi care avea semnificația unui adevărat manifest 
al ortodoxismului gindirist. Tudor Vianu respinge ferm încer- 
carea de a orienta cultura noastră în sensul autohtonismului 
exclusivist : „dacă dezvoltarea lentă în timp este o lege a vieţii 
istorice — scrie el —, contaminarea între cercuri deosebite de 
cultură este o altă lege“, a cărei valoare e desigur mai mică 
pentru fazele arhaice ale evoluţiei istorice, dar „crește pentru 
popoarele trecute în faza de stat, organizate adică în vederea 
conlucrării internaționale (...). Dacă totuși, printr-o ciudăţenie 
oarecare, programul culturalismului etnic ar ajunge să se im- 
pună de aci înainte, cultura română ar descinde hotărit în sub- 
demnitatea unei provincii. Aici stau motivele generaţiei noastre, 
răzvrătite, inovatoare, progresiste și optimiste“. Totul în struc- 
tura și formaţia intelectuală a lui Vianu se opunea directivei 
de „rezistenţă a mentalității patriarhale, a geniului autohton 
față de curentul civilizației europene“, ideii retrograde și tul- 
buri că „avem cu noi viața virgină și enigmatică în posibilitățile 
ei creatoare și ortodoxia ale cărei puteri dumnezeiești s-au 
păstrat“, în fine că acestea, „contopite în organismul viu al 
unei demofilii evanghelice“, ar putea indica perspectiva de care 
cultura noastră avea nevoie. Polemica a continuat fără a lua 
însă proporții, căci Vianu n-a mai intervenit decît cu o notă ex- 
plicativă „pentru risipirea unei confuzii“: „N-am susținut 
niciodată «birocratizarea culturii» (...). Am arătat pur și simplu 
că evoluţia care în ultimii ani a făcut din noi membrii unei în- 
tocmiri politice cu rol preponderent este de natură să trans- 
forme şi sentimentul nostru de oameni și conștiința datoriilor 
noastre de cultură, în sensul unei mai fecunde participări la ac- 
tivitatea continentului (...). Creșterea organismului politic nu 
poate rămine fără răsunet în conștiința muncitorilor sociali ai 

culturii. Și aici ni se pare că se destăinuiește și relațiunea pro- 
îundă dintre stat și creatorul individual. În această prefacere a 
sentimentului intern pe care unii dintre noi au început s-o pre- 
simtă cu entuziasm și nerăbdare“. 

Statul ca îndreptar este o piesă importantă în dosarul lup- 
telor de idei ale epocii și mărturiseşte fără echivoc situarea lui 
Vianu printre promotorii unei culturi românești deschise pro- 
blemelor lumii și ale timpului. Finalul articolului, ca și al notei 
citate, în care revine motivul generaţiei creatoare, prezent și 
în alte texte („Un vast program de reconstrucție a țării stă în 
fața generaţiei noastre — scrie el în Cultura estetică, în același 
an. Către el trebuie să se îndrepte atenţiunea scriitorului mili- 
tant care se ocupă cu probleme de artă, mai mult poate decit 
înspre chestiunile care interesează cercul restrins al amatori- 
lor“), mărturisește un entuziasm constructiv care nu-l va părăsi 
niciodată pe Tudor Vianu, dar va lua alte forme de manifestare 
și de expresie. 

Articolul la care ne-am oprit este, cum spuneam, important, 
dar nu e caracteristic pentru modul angajării lui Vianu în dez- 
baterea problemelor culturii. Într-o vreme în care această dez- 
batere se face mai ales în forme publicistice, în paginile reviste- 
lor şi ale ziarelor, Tudor Vianu se îndreaptă spre o abordare 
predominant teoretică, în cadre mai largi decit cele impuse de 
cerințele polemicii și ale actualităţii, dar nu străină, cum vom 
vedea, de nevoile momentului istoric, cărora urma să le răs- 
pundă într-un mod mai puţin direct. Lucrul se întîmplă nu 
numai cu Vianu, ci și cu alţi critici şi filozofi (numai două 
exemple : Lovinescu, care trece de la articolul critic la ampla 
construcție teoretică şi istorică din Istoria civilizației române 
moderne şi Mutaţia valorilor estetice şi Blaga — de la publi- 
cistica din 1919—1924 la eseurile de largă perspectivă Feţele 
unui veac, Fenomenul originar ş.a. şi apoi la elaborarea unui 
întreg sistem filozofic) şi reprezintă un aspect al unui pro- 
ces mai larg, de cel mai mare interes pentru istoria vieţii inte- 
lectuale românești. Se produce o extindere și o diversificare a 
gîndirii filozofice, se accentuează specializarea filozofilor şi se 
înmulțesc disciplinele pe care aceştia Íe cultivă și, dincolo de 
personalități, se conturează direcții şi curente de gindire mai 

largi. E un semn al maturității unei culturi, care ajunge acum 
la o alcătuire bogată, completă am spune, în care sînt reprezen- 
tate toate formele creaţiei spirituale, manifestată și în studii ri- 
guroase, în reviste de specialitate, în volume și în sisteme filo- 
zofice originale. Se constituie, în 1922, Societatea română de fi- 
losofie, care continuă, ca instituţie independentă și cu un profil 
lărgit, vechea „societate“ înființată în 1910 ca secție a Asocia- 
tiei ştiinţifice, avind și o publicaţie periodică proprie, Revista 
de filosofie (care continua Studiile filosofice ale societății pre- 
mergătoare). În 1918 se înființează Asociaţia pentru studiul și 
reforma socială, devenită în 1921 Institutul social român şi 
avind şi ea, din 1919, o revistă proprie : Arhive pentru știința şi 
reforma socială. Sint cele mai importante instituţii organizate 
în vederea promovării activității filozofice, la care se adaugă, 
evident, universităţile din București, Cluj, Iaşi, centre în care 
apar de asemenea publicaţii cu profil filozofic. 

În aceste condiții, într-un climat caracterizat prin abun- 
denţa și nivelul general ridicat al manifestărilor în toate do- 
meniile şi fermele creaţiei și activităţii culturale, de la litera- 
tură și arte pînă la metafizică și de la comunicarea academică 
pînă la universitățile populare, se constituie filozofia culturii ca 
specialitate de-sine-stătătoare. Tudor Vianu e unul dintre inte- 
mecietori. Înainte de a vedea care e contribuţia lui, să observăm 
că originalitatea acesteia se datorează în mare măsură faptului 
că Vianu vine spre filozofia culturii dinspre estetică. Se cuvine 
să precizăm însă că, la rîndul său, esteticianul e la fel de mult 
îndatorat filozofului culturii, că e vorba așadar de o influenţă 
reciprocă sau, mai mult, de o contaminare a perspectivelor. În 
primele studii ale lui Vianu, care sînt de estetică (Problema 
valorizării în poetica lui Schiller, Dualismul artei, multe dintre 
Fragmentele moderne), nota caracteristică e dată tocmai de 
examinarea artei în cadrul mai larg al culturii şi, frecvent, din 
unghiul unor teorii de filozofia culturii. Era efectul unei at- 
mosfere saturate de problematică a culturii, la care Tudor 
Vianu, a cărui deschidere spre „întregul orizont spiritual“ am 
amintit-o, se dovedește foarte sensibil. „După cum cu citeva 
decenii mai înainte se putea vorbi de un primat filozofic al psi- 
hologiei, adică de o dependenţă a tuturor ramurilor speculației 

de obiectul şi metodele ştiinţei sufletului — va consemna el 
într-un studiu din 1929 —, tot astfel astăzi se poate vorbi de o 
adevărată suveranitate a punctului de vedere pe care filozofia 
culturii îl face să funcţioneze. (Cf. Opere, 8, p. 7). 

La un moment dat cele două sfere de preocupări se vor 
separa, tinzind să se autonomizeze. Acest moment este aproxi- 
mativ anul 1930 şi va fi survenit nu fără legătură cu o tendință 
spre specializare proprie spiritului vremii, dar și cu tensiunea, 
pe care Vianu a resirnțit-o mereu, între aspiraţia la cuprinderea 
largă și nevoia de limitare și de aprofundare. În 1929 el publică 
studiul Concepţia raționalistă și istorică a culturii şi o biblio- 
grafie, în parte comentată, Filosofia culturii. Indicaţii biblio- 
grafice, iar în 1931 volumul Arta și frumosul : căile spre cerce- 
tarea separată a celor două domenii erau deschise. S-o urmărim 
pe cea care ne interesează aici. 

Concepţia raţionalistă şi istorică a culturii examinează două 
linii fundamentale ale istoriei înţelegerii noţiunii de cultură și 
conflictul dintre ele și afirmă necesitatea — și posibilitatea -- 
depășirii lui printr-o concepţie nouă, numită activistă. Studiul, 
pe care autorul îl va retipări în 1938 sub titlul Raţionalism şi 
istorism, a fost reluat — și dezvoltat — în Filozofia culturii. TI 
vom analiza în cadrul mai larg al acestei cărți. Cît despre Indi- 
caţiile bibliografice, ele impun respect prin întindere : sute de 
titluri de volume și studii din reviste, grupate în cinci categorii 
mari (Ezpuneri generale. Sisteme clasice ; Originea şi evoluția 
culturii ; Factorii culturii ; Tipuri de cultură ; Criza culturii 
moderne) și, în mare parte, rezumate și comentate. Lucrările 
au apărut în Arhiva pentru știința și reforma socială, revista 
Institutului social român (din al cărui comitet de conducere face 
parte și Vianu), bibliografia răspunzind și unor necesităţi ale 
activităţii acestuia (pînă în toamna anului 1929 Vianu făcuse, 
pentru biblioteca institutului, 15 000 de fişe! — cf. Arhiva..., 
1—3/1930), dar, desigur, în primul rînd, nevoii de informare cit 
mai bogată a autorului însuşi. Căci îi este proprie în cel rnai 
înalt grad lui Vianu trebuinţa parcurgerii etapelor unei disci- 
pline în sfera căreia intenționează să lucreze, a refacerii istoriei 
unei teme sau a unei probleme înainte de a încerca un punct de 
vedere nou asupra ei. Nu e la mijloc numai un scrupul al infor- 

maţiei, și nici neincrederea în sine și lipsa de îndrăzneală, ci o 
conștiință istorică a efortului creator individual, văzut ca mo- 
ment al unei lungi serii, în care e precedat și urmat de nenu- 
mărate alte eforturi. Cert este în orice caz că acesta este primul 
punct al metodei de cercetare pe care o propune Tudor Vianu 
(cf. Metoda de cercetare în istoria literară) și pe care o urmează 
el însuși. Concepţia raționalistă şi istorică a culturii și Indica- 
fiile bibliografice răspund, în ce privește filozofia culturii, aces- 
tei trebuințe. Drumul era acum pregătit pentru elaborarea unei 
concepții proprii, la care Vianu trece neintirziat,. 

In anul universitar 1929—1930 el predă un curs intitulat In- 
troducere în ştiinţa culturii. Reluat în anii următori (pînă in 
1935) și litografiat, acest curs va fi tipărit în 1944 sub titlul Fi- 
lozofia culturii. A fost primul curs pe această temă predat în 
universitatea românească și a însemnat un moment important 
în viața intelectuală a epocii : filozofia culturii căpăta drept de 
cetate în învățămîntul superior ca disciplină autonomă. Ea răs- 
pundea unor nevoi ale timpului şi așa se face că — după cum 
își va aminti profesorul — „s-a produs la cursul de filozofia 
culturii o neobișnuită afluență studenţească, cum nu mi se în- 
tîmplase la nici unul dintre cursurile mele, în general muit 
frecventate“ (Idei trăite, în Opere, 1, p. 126). Filozofia culturii 
avea să rămînă lucrarea fundamentală a lui Tudor Vianu în 
acest domeniu, în ea sînt puse mai toate problemele şi enunțate 
sau schițate aproape toate ideile care definesc concepția lui 
despre cultură. 

Materia cărții e organizată în două mari secțiuni : Teoria for- 
mală a culturii și Teoria materială a culturii. Prima dintre acestea 
își propune să lămurească „ce este în mod general cultura“. 
Amiînînd deocamdată definiţia, Vianu încearcă mai întii să dis- 
tingă elementele constitutive ale noţiunii de cultură. Acestea ar 
fi : voinţa culturală („Pentru a avea cultură, trebuie să mani- 
festăm un anume patetism al sufletului“, „o anumită energie 
morală“ ; ceea ce se opune culturii e în primul rînd „inerția 
sufletului, indolenţa intelectuală și morală“); convingerea că 
„temele culturale ale omenirii nu sînt istovite, că omenirea mai 
are încă sarcini mari înaintea ei şi că sufletul omenesc stăpi- 
neşte mijloacele de a se apropia de aceste țeluri“ (acestui „pos- 

tulat optimist“ se opune, „ca un fenomen de patologie cultu- 
rală“, automatismul, adică „deprinderea de a trăi în cadrele 
vechi, de a reacţiona mecanic la problemele noi ale vieții“ și, 
de asemenea, pesimismul) ; valoarea ; bunul cultural; actul 
cultural obiectiv și actul cultural subiectiv. Acestea ar fi deci 
elementele care compun noțiunea de cultură. Locul central îl 
ocupă valoarea : ea dirijează voința culturală ; întruparea efec- 
tivă a ei (a valorii) într-un obiect (care devine astfel bun cultu- 
ral) constituie actul cultural obiectiv, act cultural subiectiv 
fiind acela prin care introducem un obiect numai mental, nu 
efectiv, în sfera unei valori (primul act este de creație, al doi- 
lea — de receptare sau de valorizare). Pentru Vianu, cum de- 
clară el însuși încă din lecţia introductivă, „problema valorii stă 
în centrul unui curs filozofic despre cultură“. Recunoaștem în 
această scoatere în faţă a problemei valorii ecoul dezbaterilor 
pe tema „crizei culturii“, dar și efectul unei orientări a teoriei 
despre cultură a lui Vianu — cum vom vedea — spre ideea de 
„operă“. Într-adevăr, diferenţierea şi autonomizarea valorilor 
(fundamentată filozofic de Kant) a fost învinuită de criza cultu- 
rii moderne, căci datorită acestei înțelegeri a valorilor ar fi de- 
venit imposibilă perspectiva largă capabilă să cuprindă totali- 
tatea vieţii, după cum absenţa unei valori centrale căreia să i 
se subordoneze toate celelalte ar explica dispariţia unității și a 
unui sens fundamental al culturii. Preocupat numai de o anu- 
mită valoare omul a ajuns deci o ființă incompletă, mutilată 
spiritual, iar cultura, dispersată în urmărirea diferitelor valori 
— haotică şi fără o semnificaţie majoră. Societatea însăși, ne- 
grupată în jurul unei valori centrale și nesusţinută de un fac- 
tor de unificare, tinde să se dezorganizeze : pe ruina solidarită- 
ţii de interese şi aspirații proliferează individualismul. Lumea 
modernă ar fi intrat deci într-o epocă critică (după distincția lui 
Saint-Simon și A. Comte între epoci organice și epoci critice) şi 
soluţia ar fi trecerea la o epocă organică, de tipul evului me- 
diu, adică la o cultură organizată, ca și atunci, în jurul valori 
religioase ; de aci apelurile la instaurarea unui nou ev mediu 
ale unor filozofi ai culturii din anii '20—'30 ai secolului nostru. 


Diferenţierea și autonomia reciprocă a valorilor (termenul e 
folosit mereu în sensul general, de categorie : valoarea teore- 

tică, estetică, economică, morală, juridică, religioasă etc.) tr=- 
buie menținută, ea a contribuit enorm la progresul culturii mo- 
derne, e de părere Vianu. Dacă fenomenul crizei culturii este 
real, soluţia lui e oferită pe de o parte de posibilitatea conștiin- 
ței individuale de a cuprinde toate valorile, iar pe de alta — de 
existența, totuși, a unei „teme centrale“ în cultura modernă. 
Nu de întoarcerea la evul mediu deci, care nu e de dorit și nici 
posibilă, pentru că „însușirea esenţială a desfășurării istorice 
este ireversibilitatea ei“, „în viața istorică domină principiul 
progresului spiritual continuu. Viaţa istorică a omenirii în- 
seamnă o însumare continuă de valori, încît drumul înapoi nu 
s-ar putea face decit cu degajarea imposibilă de valorile pe care 
omenirea în cursul dezvoltării ei le-a însumat“. 

În susţinerea posibilității conștiinței individuale de a cu- 
prinde toate valorile și de a recîștiga astfel perspectiva com- 
pletă asupra lumii, Vianu se sprijină pe teoria structurii sufle- 
teşti (a lui Dilthey şi Spranger), înţeleasă ca o configuraţie re- 
zultată din convergenţa tuturor seriilor de fenomene sufletești 
către un scop, care este o valoare, spre a cărei realizare tind 
toate actele respectivei conştiinţe individuale, dar care nu ex- 
clude sensibilitatea acestei conştiinţe și pentru alte valori. Struc- 
tura sufletească este deci o structură complexă, în interiorul 
căreia se pot produce atît conflicte între valori, din cauza prs- 
ocupării exclusive pentru valoarea care conduce structura res- 
pectivă, dar și comunicare între valori şi armonizare a lor în 
jurul valorii ce guvernează structura, și anume prin adincirea 
acestei din urmă valori. Ideea e verificată printr-un examen 
minuţios, în care sint invocate constatări ale psihologilor şi so- 
ciologilor culturii, al conflictelor de valori pe care le poate cu- 
noaște o conștiință individuală și al posibilităţii aplanării aces- 
tor conflicte și resolidarizării lor. Convingerea lui Vianu, re- 
afirmată apoi in mai multe eseuri și articole, este că aprofun- 
darea unei valori, a aceleia care domină structura sufletească a 
unui individ și care coincide de obicei cu valoarea proprie do- 
meniului în care el lucrează, deci specialităţii sale, îi poate des- 
chide acestuia perspectiva și spre alte valori, îl poate face sen- 
sibil la ele ; că reciștigarea totalității umane, a capacității omu- 
lui de a participa, creator sau receptiv, la toate valorile, este 

posibilă, și anume nu printr-o simpatie de diletant sau amator 
față de cît mai multe valori, ci prin adîncirea specialităţii. 

Cel de al doilea fenomen indicat mereu, de la Nietzsche în- 
coace, drept cauză a lipsei de unitate a culturii moderne ar fi 
absența unui sentiment profund al vieţii şi a unei atitudini fun- 
darnentale față de lume, aşadar a unui ideal cultural general. 
Ca întotdeauna Vianu aşază tema într-o perspectivă istorică. 
Într-adevăr, admite el, cultura e determinată, între alți factori, 
de idealurile care conduc procesul ei. Acestea sînt cauze finale 
sau scopuri de un rang superior, valori supraordonate în raport 
cu valorile propriu-zise și cu valabilitate pentru întregi culturi 
şi pentru lungi perioade din istoria lor. În ultima subsecţiune 
a cărții sale, autorul Filozofiei culturii analizează, reluind şi 
dezvoltînd expunerea din Concepția raționalistă și istorică a 
culturii, două astfel de idealuri : raționalist și istorist. 

Primul se întemeiază pe concepția unei umanități a cărei în- 
sușire primordială este raţiunea, dat natural și egal distribuit 
în toţi indivizii. Finalitatea culturii ar fi dezvoltarea acestei na- 
turi umane raționale, din care derivă şi atributele idealului ra- 
ționalist, între care generalitatea (raţiunea fiind valoarea ge- 
neral-omenească fundamentală), progresivismul (căci rațiunea 
este „capabilă să se dezvolte la infinit din însumarea treptată a 
rezultatelor ei“), egalitarismul (întrucit toți oamenii participă 
în mod egal Ja rațiune). Concepţia raţionalistă a culturii s-a for- 
mat prin analogie cu agricultura : ca și în cultura pămîntului, 
în cultura propriu-zisă am avea de-a face cu un agent natural 
(pămîntul și sămința — respectiv raţiunea umană), cu o activi- 
tate (menită să favorizeze creșterea planetei — sau dezvoltarea 
raţiunii) și cu o finalitate (obţinerea fructului pe care planta 
— sau raţiunea — îl poartă în ea). Însă o natură umană pură, 
neprelucrată în nici un fel de cultură, nu există, încît analogia 
care stă la baza idealului raţionalist e faisă. Idealul culturii nu 
este deci imanent acestei presupuse naturi raționale primare a 
omului și nu se dezvoltă organic din ea. El nu poate fi general, 
căci se constituie în parte în legătură cu condiţiile culturii, care 
sînt foarte deosebite : „Oamenii sînt de naţionalităţi diferite, 
trăiesc în medii diverse, se slujesc de un mijloc sau altul de 

producție, viețuiesc în cercuri sociale mai restrînse sau mai 
largi și, dacă există o comunitate între condiții și scopuri, 
atunci este evident că diversităţii condițiilor trebuie să-i cores- 
pundă o diversitate a scopurilor. Nu se poate vorbi adică de un 
scop unic al culturii, așa cum face teoria analogică și raționa- 
listă“. Pe de altă parte, „omul nu este o ființă pur rațională, ci 
este și o ființă sentimentală“, încît nu putem vorbi de o finali- 
tate unică a culturii. În fine, cultura omenească urmărește în 
fiecare moment al ei anumite valori, proprii etapei în care ea 
se găsește, așa că chiar dacă admitem ideea unui scop ultim 
unic al culturii, în mişcarea spre el cultura trebuie să se pre- 
ocupe mai întîi „de realizarea scopurilor particulare care apar- 
țin epocii sale, în stare să răspundă temelor proprii ale timpului 
şi ale societăţii căreia îi aparține“. 

Unei analize critice asernănătoare îi e supusă și cealaltă con- 
cepţie despre idealul cultural, cea istoristă, după care există nu 
o cultură, ci o pluralitate de culturi, diferenţiate după idealurile 
lor autonome, avind drept bază naţiunile, nu umanitatea ca în- 
treg, și constituind cicluri închise, omogene în ele însele și ete- 
rogene în raport cu altele. Vianu invocă aici și critica adusă de 
Nietzsche concepției istoriste din unghiul unei teorii proprii in 
centrul căreia se află conceptul de „stil cultural“. Culturii mo- 
derne i-ar lipsi înainte de toate un sentiment profund al vieţii, 
înrădăcinat în subconștientul metafizic, ceea ce are ca urmare 
absenţa unui stil propriu care să-i dea marca de originalitate şi 
unitate, înlocuită cu o conştiinţă deloc stimulatoare a relativi- 
tăţii valorilor. Remediile ar fi, după Nietzsche, regăsirea sub- 
conștientului creator (prin întoarcerea la mituri), atitudinea 
supraistorică (creaţia eliberată de conștiința relativității, in 
perspectiva eternității), adîncirea în propria noastră subiecti- 
vitate pentru a crea pornind de aci și pentru a ne elibera de in- 
Fluența altor stiluri etc. Asemenea remedii, propuse mereu după 
Nietzsche în discuţiile despre criza culturii, nu pot îi subscrise de 
spiritul raționalist și totodată sensibil la sensul istoric al creaţiei 
de cultură al lui Vianu. El respinge (cum o făcuse încă în Statul 
ca îndreptar) înţelegerea culturilor ca cicluri închise și omogene 
în ele însele și eterogene în raport cu altele (omogenitatea este 
mai degrabă un efect al privirii de la distanță, căci în realitate 


18 STUDII DE FILOZOFIA CULTURII 


în interiorul fiecărei culturi există mai multe grupuri sociale 
care nu se găsesc la același nivel al evoluției culturale ; etero- 
genitatea face imposibilă înţelegerea altor culturi decit a 
noastră) ; respinge apoi îndemnul la creaţia în perspectiva eter- 
nităţii imobile („Dar creația culturală se înrădăcinează tocmai 
în credința că lumea aceasta poate să fie schimbată (...), că în- 
suşirea ei de căpetenie este îndestul de dinamică, încît în cu- 
prinsul relativităţii și dinamismului general să se poată insera 
şi efortul nostru de perfecţionare“), ca și invitaţia la introspec- 
ţie ca sursă și impuls al creaţiei : viața psihică este un flux con- 
tinuu și cuprinde numeroase elemente nesubstanțiale, superfi- 
ciale, în vreme ce tendințele adinci ale psihologiei noastre se 
depun în operele noastre (în sens larg) ; „este zadarnic, așadar, 
să ne ostenim întrebîndu-ne cine sintem ; este mai potrivit să 
fim activi, pentru ca prin operele și faptele noastre să vedem 
cine sintem cu adevărat“, căci „noi sintem ceea,ce faptele 
noastre sînt“. Lucrul e valabil pentru indivizi ca și pentru po- 
poare : „În funcţie de opere, de realizări, se face caracterizarea 
unui popor“. 

Concepţiilor raţionalistă și istoristă, ale căror insuficiențe 
le-a arătat, Vianu le opune o concepţie proprie, definită ca a> 
tivistă. Faţă de concepţia raționalistă, care propune culturii 
idealul unic al perfecţionării raţiunii, concepţia activistă „pro- 
pune activității omenești creatoare de cultură tot atitea ținte 
cîte poate să-şi asume o activitate omenească“ ; pe de altă parta, 
dacă în concepţia istoristă cultura apare ca un produs al me- 
diului cosmic, asemenea plantei, de unde un anumit fatalism 
(cultura nu-și poate propune nici un fel de scop), în concepția 
activistă actul creator de cultură este „expresia suverană a li- 
bertăţii umane“, iar natura „este cel mult un factor de limi- 
tare“. Apoi, ceea ce răspunde direct probiemei crizei, concepţia 
activistă indică mitul care încorporează idealul cultural susținut 
de ea și care reface unitatea și organicitatea culturii moderne : 
mitul prometeic. Vianu acceptă așadar necesitatea unui mit 
central, afirmată de Nietzsche, și declară: „mitul culturii 
noastre este mitul lui Prometeu“. Că el nu este un produs al 
culturii moderne şi deci expresia fondului creator al omului 

acestei culturi are mai puțină însemnătate decit faptul că „a 
fost întotdeauna mitul culturii“ și că, reinterpretat de mai 
multe ori de-a lungul timpului, mitul prometeic a ajuns în epoca 
noastră „un simbol al cultului închinat creației“. Astfel înţeles, 
el exprimă perfect idealul activist propus de Vianu, care poate 
fi exprimat tocmai prin acest cuvînt : creaţie. 

Valoarea și idealul cultural, mai exact, dovedirea posibili- 
tăţii solidarizării valorilor, cu păstrarea autonomiei lor, în in- 
teriorul conştiinţei individuale și reciștigarea astfel a unei per- 
spective largi asupra lumii și, pe de altă parte, afirmarea exis- 
tenței unui factor care poate susţine efortul creator de cul- 
tură şi conferi unitate rezultatelor lui — acestea sînt temele 
fundamentale ale Filozofiei culturii, a căror legătură cu miş- 
carea de idei a epocii am subliniat-o mereu. Pe lîngă aceste teme 
profesorul dezvoltă sau numai enunţă numeroase altele ; unele 
țin, desigur, și de necesitatea didactică a unei expuneri com- 
plete a problematicii domeniului ; altele vor fi reluate însă și 
adiîncite în studii speciale, ceea ce indică locul lor în concepţia 
despre cultură a lui Vianu. Este cazul, în primul rînd, al pro- 
blemei valorii, în legătură cu care el scrie mai întîi o comuni- 
care, Originea și valabilitatea valorilor, pe care o prezintă la 
Congresul de filozofie de la Paris (1937), apoi o carte : Introdu- 
cere în teoria valorilor (1942). 

Aceste studii reprezintă contribuţii dintre cele mai impor- 
tante la constituirea teoriei valorilor sau axiologiei, și ea o dis- 
ciplină filozofică nouă atunci. Cum nu putem urmări aici toate 
ideile cuprinse în ele (cel de la doilea, unul dintre cele mai con- 
centrate din cîte a scris Vianu, este, cu tot caracterul de intro- 
ducere, un întreg sistem, fie și doar schițat), să desprindem 
structura gîndirii axiologice a autorului și sensul fundamenta] 
al demersului său. 

Vianu situează valorile într-o zonă ideală intermediară între 
conștiință şi lucruri, autonomă şi totodată existind numai îm- 
preună cu aceste două realități. „Valoarea este pentru noi ex- 
presia unei anumite posibilităţi, a posibilității unei adaptări 
satisfăcătoare între lucruri și conştiinţă (...). Oamenii sînt mereu 
alţii, nevoile lor se pot schimba și obiectele care să le satisfacă 
pot să dispară sau să se ascundă. Rămîne într-acestea ceva per- 

manent, și anume valoarea, ca expresie ideală a unui acord 
între eu şi lume care poate fi oricînd realizat“ — scrie el în 
Originea şi valabilitatea valorilor. Cercetarea detaliată a dublei 
relaţii a valorii — cu conștiința şi cu lucrurile —, sau a relației 
dintre conștiință și lume prin intermediul valorii o face în In- 
troducere... Faţă de conștiință valorile sînt autonome nu în ac- 
cepţia radicală dată termenului de autonomismul propriu-zis, 
după care valorile ar fi niște esențe de felul ideilor platonici- 
ene, ci în sensul că nu sînt create de conștiință, ci numai cu- 
prinse de ea. „Valoarea este obiectul unei dorințe“ — este o 
propoziție care revine mereu în studiile de filozofia culturii, de 
axiologie sau de estetică ale lui Vianu, de la Spiritul nou în es- 
tetică (1925) pînă la Tezele unei filozofii a operei (1957) — aşa 
cum imaginea este obiectul reprezentării, abstracțiunea — al 
gîndirii, iar afectul — al simţirii ; termenii corelativi ai obiec- 
telor (dorința, reprezentarea, gîndirea și simţirea) sint acte ale 
conștiinței ; iar raportul dintre ele este acesta : „Obiectele sînt 
cuprinse de acte, nu sint create de ele“. Valorile pot exista fie 
„fără nici o conexiune cu un suport concret“, ca valori pure, 
fie încorporate în lucruri. Valoarea este așadar „o categorie 
prin subsumare la care lucrurile dobindesc valoare și devin bu- 
nuri“ (Tezele...). 

Unghiul cel mai potrivit pentru înțelegerea concepţiei des- 
pre valoare a lui Vianu îl oferă noţiunea de „mediu axiologic“ : 
„Prin lucrarea tuturor creatorilor, prin tehnică și prin artă, 
prin opere științifice şi prin instituţii, prin codificări și prin 
ritualuri, ne înconjurăm cu un mediu axiologic condiţional, care 
restrînge cu mult libertatea noastră de a valorifica personal şi 
chiar pe aceea de a găsi valori noi“ (Originea...). În forma lui con- 
cretă, de valori întrupate, el este „spaţiul social“, constituit de 
totalitatea operelor de cultură sau de civilizație : „Toate aceste 
opere la un loc alcătuiesc civilizaţia omenească, adică produsul 
întregii activități a omului în vederea satisfacerii dorințelor sale“ 
(Tezele...). Existenţa mediului axiologic conferă valorilor un 
statut de obiectivitate şi de relativă autonomie faţă de conștiință 
şi faţă de lucruri, ca şi o stabilitate, pe care Vianu o susține fă- 
cînd să coincidă apariția valorilor cu apariția omului însuși şi 
a culturii : „Oricît de adînc am cobori în istoria culturii ome- 


TUDOR VIANU ȘI FILOZOFIA CULTURII 19 





nești, nu aflăm nici o epocă în care omul să nu fi găsit utili- 
tatea, vitalitatea, legalitatea, puterea politică, adevărul, frumo- 
sul, binele și sacrul ca niște valori permanente ale conștiinței 
lui“. Aceste valori (economică, vitală, juridică, politică, teore- 
tică, estetică, morală, religioasă) alcătuiesc un sistem, și anume, 
după Vianu, un sistem închis în ce privește structura lui şi 
deschis dacă ne referim la conținuturile care umplu această 
structură ; nici o clasă de valori nu s-a adăugat în decursul isto- 
riei omului și a culturii celor opt arătate şi e deci de presupus 
că nu se va adăuga nici în viitor, dar formele în care s-au rea- 
lizat aceste valori s-au înmulţit şi diferențiat mereu. „Astăzi 
ca și cu milenii în urmă omul caută frumosul, dar formele pe 
care el le găsește astăzi sînt cu mult mai numeroase şi mai va- 
Tiate decît în trecut“, „în vechile cadre statornice ale esteticu- 
lui, conţinutul s-a diferențiat și multiplicat într-o considerabilă 
măsură“, afirmă Vianu, spre a ajunge la această încheiere lo- 
gică : „lar ceea ce s-a întimplat în trecut este sigur că se va 
întîmpla şi în viitor“. Ideea dominantă în filozofia valorii pro- 
pusă de Tudor Vianu este așadar a stabilității cadrului axiologic 
general, alcătuit de clasele de valori (adevărul, frumosul, binele 
etc.), care implică stabilitatea conștiinței umane și a fundamen- 
telor culturii, valorile fiind tiparele ideale permanente în care 
se realizează actele creatoare, inepuizabile în varietatea lor. 
Este una dintre ideile care definesc nu doar concepţia lui Vianu 
într-o anumită problemă filozofică (a valorii), ci poziția sa ge- 
nerală față de cultură și faţă de lume. Spiritual, Tudor Vianu 
trăiește permanent în interiorul universului culturii, străin de 
tentaţia (sau refuzind-o) de a-i depăși marginile coborînd la ori- 
gini sau de a-l pune temporar în paranteză pentru a căuta, față 
în faţă cu lumea, eventuale sensuri mai profunde ale actului 
creator ; instalat într-un „mediu axiologic“ larg şi dens, încon= 
jurat de nenumărate opere perene ale culturii universale, el 
cunoaște sentimentul liniştitor al stabilității valorilor, al exis- 
tenţei lor obiective dincolo de originalitatea creațiilor și de su- 
biectivitatea conștiințelor individuale receptoare. Este totodată 
o idee prin care Vianu răspundea unei grave neliniști a timpu- 
lui şi pe care o trăia el însuşi : Introducere în teoria valorilor 
a fost concepută și scrisă curind după izbucnirea celui de a! 

doilea război mondial, cînd „simțeam că baza morală a existen- 
ței noastre se poate surpa oricînd“. „Lucrarea despre valori 
— explică el în Idei trăite (cf. Opere, vol. I, p. 120—121) — 
tindea să asigure filozoficește tradiția de cultură a umanismu- 
lui. Această tendință corespundea stării mele de spirit de-atunci, 
înspăimintată de prăbuşirea culturii. În tragica alarmă, doream 
să contribui la menținerea cuceririlor vechii culturi“. Scriere 
de o remarcabilă ținută teoretică prin densitatea ideilor, rigoa- 
rea construcţiei, precizia stilului, Introducerea în teoria valori- 
lor este, cu un cuvînt folosit de Vianu însuși pentru caracteri- 
zarea Idealului clasic al omului, și un manifest în apărarea cul- 
turii. Finalitatea practică transpare și în ideea ultimă a cărții : 
aceea a posibilităţii şi necesităţii eliminării conflictelor pri- 
vitoare la valori, în favoarea armoniei și solidarizării umane 
împotriva nonvalorilor. Nu alta era ideea principală a „teoriei 
formale a culturii“ din Filozofia culturii. ; 

Teoria valorilor este prin urmare baza filozofiei culturii la 
Vianu : „cultura este creație de valori“, a crea — și a recepta 
creaţia de cultură — înseamnă a introduce în sfera valorii. Ce 
anume ? Generalizîind, am spune: natura. Natura exterioară 
omului și natura umană însăși. Filozofia culturii presupune prin 
urmare o idee despre natură și una despre om. Pentru Vianu, 
natura este datul cosmic inform sau rudimentar organizat pe 
care omul creator îl transformă în sensul exigențelor sale sau 
căruia îi opune o nouă realitate, eterogenă ; „Există o adversi- 
tate continuă între natură și operele omului, deși acestea nu se 
pot produce decit conformiînd materialele puse la îndemînă de 
natură și folosind mijloacele date împreună cu legile ei“ (Te- 
zele unei filozofii a operei). Prin activitatea creatoare a omu- 
lui s-a format „mediul axiologic“, „spaţiul social“ sau „tehno- 
sfera“, o „regiune nouă, o sferă de proveniență pur umană“ pe 
planeta noastră — și sensul concepției activiste propuse de 
Vianu este tocmai extinderea acestui spaţiu și creşterea conti- 
nuă a densității lui, adică a numărului de opere care-l umplu, 
împotriva naturii „sălbatice și amenințătoare“. 

Modelul uman al concepției activiste, care este miezul filo- 
zofiei culturii a lui Vianu, este homo faber. Alte studii decit 
cele citate pînă acum afirmă, explicit sau implicit, un alt con- 

cept antropologic : al lui homo sapiens. Sint studiile care stau 
sub semnul ideii clasicismului, al „idealului clasic al omului“, 
cum se intitulează cel mai cunoscut și mai reprezentativ dintre 
ele. Idealul activist, al elanului creator care-și supune „natura“ 
dinafară și dinăuntrul omului, al expansiunii nelimitate a spi- 
ritului uman, este în esență un ideal faustic și romantic, pentru 
ilustrarea și susținerea căruia erau invocaţi, între alţii, în afară 
de Goethe, Byron și Shelley. Idealul clasic este, în primul rînd, 
un ideal al stabilității, nu al elanului, al menținerii cuceririlor 
culturii mai mult decit al expansiunii ei. În locul mișcării ofen- 
sive pe care o susținea „activismul“, avem aici mai degrabă o 
mișcare de retragere în interiorul culturii şi de consolidare a fun- 
damentelor ei. Aceste două mișcări nu caracterizează două faze 
din evoluţia lui Vianu, ele sînt concomitente (textele din volu- 
mul Idealul clasic al omului şi Filozofia culturii sint scrise în 
aceiași ani), pot fi observate deopotrivă pe toată întinderea ac- 
tivităţii sale și exprimă un „dualism“ al structurii lui intelectu- 
ale și morale. 

Trăsăturile definitorii ale acestui concept antropologic al 
„omului clasic“ sînt conștiința individualității și conștiința pav- 
ticipării la spiritul universal : „Este clasic omul care trăieşte în 
îndoita conştiinţă a dependenţei sale faţă de totalitatea forțelor 
naturale ale lumii şi a individualităţii sale puternice și mîndre“. 
Omul clăsic trăieşte în echilibru cu natura și cu sine însuși. 
După concepţia care stă la baza Filozofiei culturii, acest rezultat 
urma să fie atins abia la capătul procesului de spiritualizare a 
naturii dinafara omului și din el însuși ; în Idealul clasic al omu- 
dui starea aceasta este situată aproape de începutul procesului 
culturii, în orice caz, în trecut, nu în viitor, și ținta este nu 
crearea, ci refacerea ei. Lucrul se explică prin faptul că Vianu 
are aici o altă înţelegere a naturii : ca ordine raţională, ca pur- 
tătoare a unui principiu spiritual, același cu care este înzestrat 
și omul. „Coordonat cu realitatea spirituală, omul nu mai este 
urn străin în univers“ ; „depozitar al spiritului“, el este „apt 
pentru cunoștința orînduirii raţionale a lumii“. 

Concepţia clasică despre om este un produs al culturii an- 
tice, dar ea s-a dovedit valabilă şi dincolo de acea epocă ; eclip- 
sată o vreme de concepţia creştină, ea ajunge din nou, în Re- 

naştere, „la postul de conducere spirituală a umanității. De 
atunci idealul clasic a împlinit o funcțiune aproape permanentă 
în cultura Europei“. Paralel însă, numeroase fenomene și ten- 
dințe au contribuit, mai ales de la începutul secolului al XIX-lea 
încoace, la slăbirea acestui ideal uman, ajunsă la un grad 
care justifică strigătul de alarmă, cu atit mai mult cu cît „te- 
meliile înseși ale culturii noastre sînt puse în discuţie“. Refa- 
cerea idealului clasic este necesară, așadar, pentru ieșirea din 
„criza morală pe care o străbatem“ și poate constitui, totodată, 
o soluție pentru criza generală a culturii : „cine dorește men- 
ținerea bunurilor mai de seamă ale acestei culturi trebuie să-şi 
pună întrebarea dacă restaurarea idealului clasic al omului nu 
este unul din mijloacele înlăturării unor ameninţări care se în- 
dreaptă spre noi din atitea direcţii“. 

Pledoaria pentru clasicism ca „noţiune normativă a omu- 
lui“ și ca tip permanent de cultură se însoțește cu susținerea 
umanismului : implicită în Idealul clasic al omului (și în alte 
studii), explicită în, de pildă, Transformările ideii de om (1942). 
Umanismul, scrie aici Vianu, consideră pe om ca pe un „scop“, 
nu ca pe un mijloc, programul lui este „dezvoltarea tuturor po- 
sibilităţilor morale închise în natura omenească“. Punct încă 
îndepărtat în timp, dar singurul care trebuie să orienteze efor- 
tul omului îndreptat spre el însuși. „Pentru om, umanismul este 
un program infinit“ — cu această propoziţie își încheie Vianu 
studiul, pornit din convingerea că „problema omului, a naturii 
și a menirii sale se impune astăzi cu atîta putere, încît socotim 
că nu va fi judecată inutilă încercarea de a lămuri în trecutul 
reflecţiei omului asupra lui însuși cîteva din marile ei linii isto- 
rice şi unele din acele pe care tocmai nevoile epocii actuale ne 
cer a le desfăşura mai departe“. „Antropologia filozofică 
— adaugă autorul — este pentru gindirea timpului problema 
cea mai urgentă, și însemnările care urmează, sprijinite de ci- 
teva texte esenţiale, pot fi înţelese ca o introducere în această 
disciplină“. Regăsim în scrierile despre om ale lui Vianu (care 
nu sînt propriu-zis de antropologie, ci se integrează filozofiei 
culturii, din a cărei perspectivă sînt concepute) două elemente 
caracteristice întregii lui concepţii despre cultură : invocarea 
istoriei şi intenţia de a oferi o soluţie — sau perspectiva unci 

soluții — problemelor prezentului. Vianu se apropie de ori:e 
fenomen al culturii, inclusiv de cele de criză, aducind cu el 
masa enormă a ceea ce s-a creat pînă aici şi care nu poate în- 
ceta să crească din cauza unui impas, oricît de grav ar fi acela: 
cultura este un flux amplu și continuu, care nu poate fi oprit 
sau întors din drum. El are o conștiință niciodată eclipsată a 
istoriei şi o încredere masivă în posibilitățile omului de a-și de- 
păși dificultăţile ivite la un moment dat. Punctul de plecare şi 
cel de ajungere al demersului său teoretic sînt de regulă legate 
nemijlocit de actualitate ; între ele se desfășoară periplul istoric 
care nu e un ocol ce ar putea lipsi, ci argumentul multiplu a! 
cărturarului și izvorul încrederii pe care vrea s-o transmită con- 
temporanilor săi. Există în scrisul lui Tudor Vianu pe lîngă v 
intenție superior didactică, pe care informaţia și stilul, deopo- 
trivă „universitare“, au impus-o imediat atenţiei şi care a fost 
felurit apreciată, și o intenţie polemică, pe care informaţia şi 
stilul au atenuat-o mult, cind n-au acoperit-o cu totul. De aceea 
el a putut apărea mai degrabă ca un fel de „arbitru“, de jude- 
cător obiectiv în disputele de idei decît ca un participant pro- 
fund angajat in ele, neliniștit și de un patetism disimulat, ne- 
<lintit în convingerea — care era şi a unor contemporani atît de 
deosebiți altfel ca filozofi ai culturii ca Blaga și Ralea — că vo- 
caţia esenţială a omului este creația, construirea de opere. 
„Opera“ este noţiunea centrală a concepţiei despre cultură a lui 
Vianu, după cum activismul, clasicismul, umanismul, raţiona- 
lismul (înţeles fie ca raționalitate intrinsecă a lumii, fie, mai ales, 
<a posibilitate de cuprindere și de ordonare a acesteia de către 
rațiunea umană) sint stilpii ei de susținere. Sensul culturii este, 
după Vianu, supunerea naturii de către om, punerea ei, a tutu- 
ror aspectelor și fragmentelor care o compun, sub semnul 
“valorii. 

Ceea ce poate părea surprinzător, fiind însă în orice caz 
concludent pentru antropocentrismul viziunii lui Vianu asupra 
lumii și deci pentru clasicismul lui structural, e ideea că na- 
tura prelucrată de cultură nu numai că nu e mai puţin profundă 
decit aceea brută, dar abia datorită acestui proces ea capătă 
adincime. Or ideea comună, a cărei fixare în conștiința mo- 
sdernă se datorește în primul rînd romantismului, este a unei 

profunzimi a naturii date pe care omul n-o poate revela desit 
parţial. Această adincime inepuizabilă este resimțită, mărturi- 
sit sau nu, ca reflex al unei transcendenţe. În gindirea lui Vianu, 
care n-are o conștiință religioasă (în sens larg), noțiunea de 
transcendenţă nu are vreun rol semnificativ. Sau poate ar fi 
mai potrivit să spunem că planul transcendent este ocupat în 
viziunea lui de către valoare. Transcendent în raport cu obiec- 
tele : lucrurile indiferente axiologic sînt superficiale, bunu- 
rile sînt adinci : prezența valorii conferă adincime. „Nu este 
vorba, desigur, de adincime ca dimensiune spaţială, ci de o 
adîncime ontologică, adică de un mod de a îi al lucrurilor pe 
care îl exprimăm printr-un simbol spaţial“ — precizează auto- 
rul Introducerii în teoria valorilor. Şi tot acolo : „O lume alcă- 
tuită exclusiv din lucruri ar fi o lume fără perspective, fără 
ecou, fără profunzime...“. Nu lumea în sine este profundă, ci 
lumea alcătuită din bunuri și valori, „adică (din) lucrurile adinci 
și (din) adîncimea lucrurilor“. Transcendent în raport cu omul : 
„Ansamblul operelor, ca expresii concrete, alcătuiește spațiul 
social. Viaţa omului civilizat se mişcă în spaţiul social, simțind 
lămurit cum ea este modificată, sisternatizată, îndrumată, în- 
tr-un cuvint, limitată de opere. Primitivul sau membrul unei 
civilizaţii înapoiate, adică aceea în care operele sînt puţin nu- 
meroase, suportă sugestia redusă a creaţiei de cultură. Dorinţele 
acestuia sînt nu numai puţine, dar şi anarhice și nelimitate. 
Hybrisul despre care vorbeau vechii greci era tocmai acea ape- 
tenţă gigantică şi dezordonată a omului primitiv, nelimitat și 
neîndrumat de prezenţa operelor în jurul său...“ (Tezele unci 
filozofii a operei). 

Dacă „valoarea“ este puntea de legătură între om și natură, 
mijlocul prin care omul îşi asumă lumea, o face a sa, „opera“ 
este conceptul fundamental deopotrivă al filozofiei culturii și al 
esteticii lui Tudor Vianu — şi, de fapt, al scrisului său în între- 
gime. Tezele unei filozofii a operei este un tratat de tilozofia 
culturii și de estetică totodată. Interferenţa acestor două disci- 
pline, pe care o semnalam la începutul activității autorului, re- 
apare (fără să fi dispărut complet vreodată). O modificare 
s-a produs totuși între timp, constînd într-o mutare a accentu- 
lui de pe „cultură“ pe „artă“ și, drept urmare, într-o inversare a 

perspectivei : de la abordarea fenomenului artistic din unghiul 
filozofiei culturii (ca de la întreg spre parte), Vianu a ajuns la 
considerarea întregii culturi din punctul suprem reprezentat 
de artă și prin raportare la acesta. El ia din estetică (din pro- 
pria sa estetică) noțiunea sau mai exact categoria de operă, o 
reformulează fără a o modifica esenţial, făcînd-o astfel apli- 
cabilă tuturor creaţiilor de cultură și o propune drept criteriu 
fundamental pentru delimitarea progresivă a naturii de teh- 
nică, de știință și filozofie şi, în fine, de artă, pentru marcarea 
continuității și discontinuităţii acestor domenii unele faţă de 
altele. Filozofia culturii propusă de Tudor Vianu este înainte 
de toate o filozofie a operei de cultură, așa cum estetica sa este 
o estetică a operei de artă. 


GEORGE GANA 


NOTĂ ASUPRA EDIŢIEI 


Volumul de față îşi propune să mijlocească cititorului cunoașterea 
une! părţi esenţiale din scrisul lui Tudor Vianu și totodată a uneia din- 
tre contribuțiile moderne cele mai Importante la constituirea unei filo- 
zofi! a culturii și a valorilor, Teoria despre cultură şi valori a lui Tudor 
Vianu deschide perspectiva înțelegeri şi judecării adecvate a întregii sale 
opere ; ea apare ca unul dintre rezultatele semnificative şi durabile ale 
efortului de a pune problemele culturi! în termenii reflecţie! filozofice 
şi a căuta alc! răspunsuri la gravele neliniști ale omului contemporan. 

Studiile şi eseurile selectate au fost grupate în trei secțiuni, după un 
criteriu sistematic, logic : în prima secțiune, am inclus texte care expun 
concepția despre cultură a lui Vianu, fundamentul el axlologic și motl- 
varea Istorică ; în secțiunea următoare (II), două lucrări reprezentative 
pentru viziunea clasicistă şi umanistă a lui Tudor Vianu, pentru preocu- 
pările de antropologie filozofică, parte integrantă a filozofiel culturii ; 
în continuarea lor (III), patru eseuri concludente pentru felu! în care în- 
țelege Vianu raporturile omului cu Istoria și lumea culturii: o relaţie 
constitutivă pentru propria-l personalitate în care nota conleslvă nu 
lipseşte. 

În interlorul fiecărei secțiuni ordinea textelor este cronologică (Adin- 
cimea filozofică am aşezat-o însă după Introducere în teoria valorilor 
pentru că acest studiu constitule baza întregi! concepţii despre cultură a 
lul Tudor Vlanu). Textele au fost reproduse din volumele 7, & şi 9 ale 
ediţiei de Opere (Editura Minerva), cu corectarea unor minore erori 
tipoaratice. 


G. I. şi G.G. 


INTRODUCERE ÎN TEORIA VALORILOR 
ÎNTEMEIATĂ PE OBSERVAȚIA CONȘTIINȚEI 


PREFAŢĂ 


Problema valorilor este o preocupare maì veche a scriitoru- 
lui acestor rînduri. Sint aproape douăzeci de ani de cînd, sus- 
ținînd la Universitatea din Tübingen lucrarea de doctorat asu- 
pra Problemei valorificării în poetica lui Schiller (Das 
Wertungsproblem in Schillers Poetik, tipărită apoi la București, 
în 1924), aveam prilejul să tratez o problemă de literatură în 
cadrul teoriei generale a valorilor. De-atunci n-am încetat să 
meditez asupra valorilor, aducînd, din cînd în cînd, contribuţii 
parțiale în vederea adincirii şi sistematizării lor. Cind, în 1929, 
am fost însărcinat cu predarea unui curs de filozofia culturii la 
Facultatea de litere din București, am crezut că a sosit momen- 
tul unei erpuneri de ansamblu, pentru care nu încetasem să 
adun materialul de informaţii şi reflecţii personale. Primul din- 
tre cursutile de filozofia culturii, pe care l-am dezvoltat într-un 
interval de mai mulţi ani, conţine o teorie a valorilor pe care 
n-aş fi putut-o tipări decît dacă aș fi găsit răgazul prelucrării 
ei într-o altă formă decît aceea a prelegerilor rostite. Răgazul 
acesta nu mì s-a prezentat însă în toţi anii următori, în care 
m-am consacrat redactării tratatului meu de Estetică, apărut 
în două volume, între 1934 și 1936, şi într-o nouă ediţie și într-un 
singur volum, în 1939. Scriind Estetica n-am pierdut însă din 
vedere sfera problemelor aziologiei, încît toate consideraţiile 
care compun această lucrare se detașează pe fondul unei filo- 
zofii a valorilor, schițată în cîteva din capitolele ei introductive. 
Prilejul unor precizări în aceeași direcție mi s-a oferit în 1937, 
cînd al IX-lea Congres internaţional de filozofie, convocat la 
Paris, a propus problema valorilor ca una din principalele ei 
teme de discuție. Am răspuns învitației Congresului cu o comu- 

nicare asupra Originei și valabilităţii valorilor apărută în 
Travaux du IX-e Congrès international de philosophie, 1937, 
vol. X, şi, în versiune românească, în volumul meu Studii de 
filozofie și estetică, București, Casa  Școalelor, 1939. Cine ar 
compara punctul de vedere al vechii teze din 1923 cu acela al 
comunicării făcute Congresului din Paris ar constata, îm- 
preună cu unele asemănări, mai multe deosebiri, inerente unui 
proces de gindire desfășurat într-un interval atit de lung. Dar 
și comunicarea din 1937, care alcătuiește baza cea mai apro- 
piată a construcţiei pe care o încerc acum, a suferit unele trans- 
formări, pe care cititorul le va constata singur, parcurgind teztul 
publicat în Anexe. 

Sînt departe de a crede că mica lucrare pe care o ofer acum 
cititorilor, din ce în ce mai numeroși, de scrieri filozofice re- 
prezintă o cristalizare atît de completă, încît viitorul să nu Jacă 
necesare unele precizări şi adaosuri. Ceea ce dau acum nu este 
un sistem complet, ci o Introducere, de la limita căreia urmează 
să se întindă aria dezvoltărilor și aplicaţiilor, deocamdată 
numai indicate. Dar chiar cu acest caracter, mica scriere pe 
care mă hotărăsc s-o public va aduce serviciile sale, ca o primă 
încercare de sistematizare a unui domeniu atit de des cutreierat 
astăzi, dar mai cu seamă ca mărturia unei conștiințe care, ob- 
servindu-se pe sine, a regăsit semnificaţia obiectivă și constrin- 
gătoare a valorilor culturii. 


T.V. 
Septembrie 1942 


I. NOȚIUNI AXIOLOGICE 


1. ACTE ŞI OBIECTE 


Este o constatare hotăritoare pentru toată dezvoltarea stu- 
diilor filozofice deosebirea, reluată de mai multe ori în cursul 
cercetării contemporane, dintre acte și obiecte ale conștiinței. 
Se pot numi acte toate acele manifestări ale conştiinţei care se 
însoțesc cu un sentiment de activitate al eului. Eul se simte 
Jucrind în actele sale, fie că supune unei transformări materia- 
lele sale preexistente, fie numai că străbate o anumită durată 
pînă în clipa cînd lucrarea conștiinței poposește într-un obiect. 
Obiecte sînt toate acele manifestări ale conștiinței în care eul 
se resimte pasiv, în înţelesul că orice activitate a încetat îndată 
ce conştiinţa le înregistrează. Distincția dintre acte și obiecte 
ale conștiinței este cu atît mai importantă cu cît limbajul, folo- 
sind adeseori pentru realități atit de variate termeni identici, 
deosebirea care le separă poate fi cu uşurinţă nesocotită. Se 
vorbește astfel, în împrejurări diferite, dar fără nici o preocu- 
pare discriminativă, despre percepții sau despre reprezentări, 
deși este evident că uneori, prin aceste cuvinte, se înţelege ac- 
ţiunea conştiinţei de a-și reprezenta sau de a percepe un lucru, 
în timp ce alteori aceiaşi termeni desemnează rezultatul actelor 
de reprezentare sau de percepție, conținutul static de conştiinţă 
în care amintitele acte sfirșesc. Tot astfel judecata este şi lu- 
crarea de punere în relaţie a unui subiect cu un predicat și re- 
zultatul acestei lucrări. Un limbaj deplin organizat ar trebui să 
evite toate aceste omonimii  păgubitoare clarităţii științifice, 
făurind serii paralele de termeni pentru toate actele conştiin- 
tei şi pentru toate obiectele corelative cu ele. 

Să adăugăm îndată că în alte terminologii filozofice se face 
distincția dintre acte și conținuturi ale conştiinţei. Dar oare 
actele nu sînt și ele interioare conștiinței și, prin urmare, niște 
conţinuturi ale ei ? La rîndul lor, Brentano și Meinong, apoi 
Husserl şi Th. Lipps, disting între acte, conținuturi și obiecte 
intenţionale. Interesul acestei distincţii stă în observaţia că pe 
cînd conținuturile sînt reprezentate, obiectele sînt gindite. Ima- 
ginea unui prieten, ne spune Lipps, este altceva decît prietenul 
însuși. Cînd formulez o judecată asupra unui prieten, actul de 
conştiinţă nu se îndreaptă asupra imaginii lui (conținutul), ci 
asupra prietenului însuși (obiectul). Deosebirea, justă din punctul 
de vedere ontologic, nu are însă o valoare psihologică deosebită, 
deoarece obiectul intenţional nu poate fi realizat de conștiință 
decit tot în forma unui conținut al ei. Mai potrivit mi se pare 
deci a spune că, din punctul de vedere al analizei conștiinței, 
obiectul poate fi sau reprezentat ca imagine, sau gindit drept 
cauza externă a acestei imagini, în ambele cazuri avînd de-a face 
tot cu obiecte, ca termene ale unor acte. Pentru aceste motive, 
credem că putem rămîne la diferenţierea dicotomică de mai sus. 

Deosebirea dintre acte și obiecte ale conștiinței poate să se 
izbească și de concluziile unei filozofii actualiste, pentru care 
conştiinţa nu poate fi reprezentată altfel decît sub categoria du- 
ratei și transformării. Conștiinţa-fluviu a lui James n-ar cu- 
noaște astfel decit acte, niciodată obiecte. Obiectele, după ex- 
presia lui Bergson, n-ar fi decit decupări practicate în pinza 
fluidă a duratei pure, un produs secundar obținut de nevbile 
orientării practice. Față de aceste obiecții posibile, dacă ne 
constrîngem să separăm faptele înseși de interpretările lor, nu 
putem decit să menţinem deosebirea dintre acte și obiecte. Căci 
oricare ar putea fi teoriile relative la prioritatea actelor faţă 
de obiecte, la caracterul primar al unora şi la caracterul derivat 
al celorlalte, rămîne o constatare inalterabilă a intuiţiei interne 
faptul că în unele din manifestările sale conștiința se resimte 
în activitate, în timp ce în altele ea se resimte pasivă. Consta- 
tarea aceasta este punctul nostru de plecare. 

2. APREHENSIUNE ȘI CREAȚIUNE 


Obiectele sînt cuprinse de acte, nu sînt create de ele. Lunga 
tradiție kantiană ne-a învățat totuşi că actele conștiinței sînt 
totdeauna creatoare. Obiectul ar fi deci produsul actului. Dacă 
actul se modifică, produsul lui variază. Imagini şi gîndiri, afecte 
și valori iau o formă sau alta după felul actului care le-a produs. 
între acte și obiectele lor ar exista o legătură funcţională. Con- 
știința nu s-ar găsi în nici un moment în posesiunea unui cîştig 
sigur, deoarece variațiile actelor ei ar modifica și structura obiec- 
telor la care actele ajung. 

Dacă însă şi de data aceasta ne constringem să ne limităm 
la fapte, renunțind la orice teorii asupra lor, actele ne apar drept 
aprehensive, nu creatoare. Pentru observația internă, actul nu 
produce obiectul din spontaneitatea lui, ci îl cuprinde, găsindu-l 
gata făcut la termenul efortului său. 1 Cînd căutăm să ne amin- 
tim ceva, amintirea regăsită nu ni se înfățișează altfel decît ca 
un obiect independent de sforțarea care l-a actualizat, ca o 
structură deplină chiar înainte ca, prin actele sale, conștiința 
să fi încercat să-l ciștige. Tot astfel, noţiunile, afectele și va- 
lorile ni se înfățișează gata făcute la capătul actului care le 
cuprinde. Observaţia conștiinței nu ne spune niciodată că noi 
creăm obiectele ei, ci numai că le cuprindem. 

Dacă există totuşi afecte tulburi şi noțiuni incomplete, ju- 
decăţi sau raționamente eronate, împrejurarea se poate datora 
unei îndoite cauze. Într-un prim caz, afectele tulburi, noțiunile 
incomplete sau judecăţile eronate pot apărea ca rezultatele di- 
vergenţei dintre acte şi obiectele corelative. Acela care în cău- 
tarea adevărului execută acte de simțire sau de dorinţă, este 
firesc să nu găsească adevărul. Dar aceasta nu din pricină că 
adevărul ar fi produsul unui act specific, ci din aceea că el nu 
poate fi cuprins decît de un anumit tip de acte. Actul nu pro- 
duce obiectul, dar, după felul lui, poate să-l cuprindă sau nu. 
Tot astfel, în cuprinsul unei arii rezervate unui anumit fel de 





1 Ideea că „oblectul“ este cuprins, nu produs, de actele conștiinței 
au reintrodus-o în filozofie F. Brentano şi şcoala lui. Vd., la finele vo- 
lumulul, Bibliografia. 

acte, actele secundare subalternative ating un anumit fel de 
obiecte. Cînd aceste acte se înlocuiesc, obiectele variază, dar 
aceasta nu din pricină că obiectele ar fi produsele actelor, ci din 
aceea că, după genul lor, ele nu pot fi atinse decît de un anu- 
mit fel de acte. Dacă între acte și obiecte nu există o legătură 
funcțională, există în tot cazul o corelaţie ; iar această corelație 
poate fi nimerită sau ratată. 

Într-un al doilea caz, afectele tulburi, noțiunile incomplete 
sau judecăţile eronate pot fi rezultatele unor acte corelative 
nedesăvirșite, oprite în drum, caduce. Cine străbate dincolo 
de eroare, la adevăr, n-are totdeauna conștiința că a variat felul 
activităţii sale intelectuale, rectificînd-o, punînd-o în acord cu 
obiectul ; adeseori el are conștiința că a prelungit activitatea 
sa, a împins-o mai departe, a întregit-o. Orice cercetător, în 
oricare ramură a științei, cunoaște bine împrejurarea aceasta. 
Eroarea nu este atunci pentru el produsul unui drum greșit, 
cît al unei lipse de consecvență și de energie lăuntrică. 


3. SPECII DE ACTE ŞI SPECII DE OBIECTE 
CARACTERUL INDESCRIPTIBIL AL ACTELOR 


Există patru feluri de acte : reprezentarea, gîndirea, sim- 
țirea și dorința. Există patru feluri de obiecte : imaginile, ab- 
stracţiunile, afectele şi valorile. Reprezentarea cuprinde imagini, 
gîndirea cuprinde abstracţiuni, simţirea cuprinde afecte, dorința 
cuprinde valori. t Deosebirile acestea nu ne întorc nicidecum la 
vechea psihologie a facultăţilor, deoarece, afirmînd pluralita- 
tea speciilor de acte, nu negăm putinţa întrepătrunderii și co- 
laborării lor. Dimpotrivă, în realitatea conștiinței, afirmăm că 
este greu de găsit vreun moment în care diversele specii de 
acte să nu fie deopotrivă reprezentate și coadaptate. Coadap- 
tarea actelor şi obiectelor conştiinţei în orice moment al ei este 
un fapt elementar de observaţie. Simultaneitatea efectivă a 


1 Clasificarea aceasta urmează, pînă la un punct, pe aceea a lui 
A. van Meinong. Vd. Bibliografia. 

actelor conștiinței nu exclude însă putinţa separării lor teore- 
tice. Tot astfel, convergenţa funcţiunilor organice nu înlătură 
deloc, pentru fiziolog, posibilitatea de a le distinge și de a le 
descrie în parte. Ceea ce incumbă cercetării este numai stabi- 
lirea originalității, a caracterului ireductibil al fiecăruia diatre 
actele amintite și al obiectelor corelative. 

Actele nu pot fi însă descrise şi, cu privire la ele, nu este 
cu putinţă stabilirea originalității lor. Originalitatea actelor re- 
zultă din aceea a obiectelor pe care ele le cuprind. Actele nu 
pot fi descrise, pentru că nu poate fi descris decît ceea ce poate 
fi observat. Nu pot fi însă observate decit sau obiecte (configu- 
rații statice), sau acte (procese) a căror desfășurare este mai 
lentă decit actul observaţiei însăși. Mișcarea unei roți avind o 
viteză superioară vitezei percepţiei nu poate fi observată. Pen- 
tru a observa vreunul din actele conștiinței ar trebui ca, în mo- 
mentul observației, conștiința să se dedubleze în așa fel încit 
o parte a conştiinţei să se găsească faţă de cealaltă parte a ei 
în situaţia necesară observaţiei. Analiza cunoaște cazuri de ob- 
servaţie a unui obiect al conștiinței prin dedublarea ei in act 
observator și obiect observabil. Vechea obiecţie împotriva consti- 
tuirii psihologiei ca știință, în temeiul pretinsei imposibilități a 
conștiinței de a se dedubla, a fost infirmată de însăși dezvoltarea 
modernă a științei sufletului. Poate însă conștiința să observe 
propriile ei acte ? Pentru aceasta ar trebui, într-o primă ipo- 
teză, ca actul să se convertească în obiect, adică să înceteze de 
a fi el însuşi. Sau ar trebui, într-o a doua ipoteză, ca viteza actu- 
lui de observaţie să fie superioară vitezei actului observat. Şi 
cum observaţia este un act complex de reprezentare și de gîn- 
dire, ar trebui, pentru ca o observaţie să se constituie, ca actul 
de reprezentare şi gîndire să aibă o viteză superioară celorlalte 
acte ale conştiinţei, dacă este vorba a descrie simţirea sau do- 
cinţa, ceea ce nu este niciodată probat. Ar trebui, în fine, dacă 
ar fi vorba de a descrie actele înseși ale reprezentării și gîndirii, 
ca actele acestea să se desfășoare în două viteze deosebite, în 
una certă ca acte observate și într-o viteză superioară ca acte 
de observaţie, ceea ce ar fi cu neputinţă, mai cu seamă în același 
moment. Pentru aceste motive, actele conștiinței nu sint obser- 
vabile şi nu pot fi descrise. 

Cînd un proces (prin urmare și un act de conștiință) nu este 
observabil, conștiința adoptă, pentru a-l descrie, o altă metodă. 
Ea stabilește etapele lui, pe care le descrie ca pe niște obiecte, 
şi gîndeşte actul drept trecerea ireprezentabilă de la o etapă la 
alta, de la un obiect la altul. Mai toate procesele naturale se 
înfățișează, în descrierile științei, în acest fel. Dezvoltarea or- 
ganismelor în epoca prenatală este pentru naturalist o succe- 
siune de etape (obiecte) embriologice. Procesul cristalizării este 
trecerea unui corp de la starea lui de obiect fluid la aceea de 
obiect solid. Dezvoltarea organică și cristalizarea propriu-zise 
rămîn într-acestea ireprezentabile. Actele conştiinţei nu apar 
în alt chip. Actul însuşi rămîne sub puterea de reprezentare ; 
numai etapele lui se înalță în lumina clară a reprezentării. A 
descrie un act de conștiință înseamnă deci a observa obiectele 
care punctează cursul desfășurării lui sau numai obiectului fi- 
na], acela care îl limitează. 

Dar dacă actele nu pot fi descrise, nu pot fi ele trăite, sim- 
tite ? Dilthey a făcut din trăirea actelor metoda propriu-zisă 
în ştiinţele spiritului. Este acesta un caz de alternare a actelor 
conștiinței dintr-o categorie despre care ne vom ocupa îndată. 
Putem însă să spunem de pe acum că cine orientează un act 
de simtire către obiectele reprezentării, gindirii sau dorinței, 
este firesc să nu cuprindă decit afectele cu care acestea sint 
coadaptate. „Trăirea“, proclamată ca metoda proprie ştiinţelor 
spiritului, reprezintă, de fapt, un tip inadecvat de cunoaștere. 


4. ALTERNAREA ACTELOR DE CONŞTIINŢĂ 


Actele de conștiință sînt alternabile. Un act de conștiință 
poate înlocui pe altul în cuprinderea obiectului propriu al celui 
dintii. Faptul este posibil numai graţie împrejurării, amintite 
și mai sus, că actele și obiectele de diferite specii sint coadaptate 
în actualitatea conștiinței. Cînd însă un act de conștiință se în- 
dreaptă asupra unuia din obiectele incorelative, el nu poate cu- 
prinde decit ceea ce acesta din urmă conţine ca obiecte core- 
lative, adaptate la structura obiectului incorelativ. Pot privi, 

așadar, din unghiul oricărui act către orice obiect al conștiin- 
tei, dar nu văd decit ceea ce actului respectiv i se poate arăta, 
ceea ce el poate aprehenda. „Trăirile“, despre care am vorbit 
la sfîrșitul paragrafului anterior, alcătuiesc un caz din această 
categorie, întrucit ele înfăţişează rezultatul unui act de simţire 
orientat asupra unor obiecte ale gindirii (împiedicată uneori să 
funcţioneze). Alt caz de alternare al actelor de conștiință este 
acela care se produce cînd reprezentarea se îndreaptă asupra 
abstracţiunilor, adică asupra obiectelor proprii gîndirii. Rezul- 
tatul acestei alternări sînt schemele, cu care operează toate ştiin- 
tele. Schema este abstracţiunea cuprinsă de reprezentare sau, 
mai precis, imaginea adaptată la abstracțiune, adică obiectul 
actului de reprezentare în funcțiunea sa inadecvată. Acela care, 
în studiul ştiinţelor, întimpină scheme acolo unde ar fi așteptat 
abstracţiuni, înregistrează împrejurarea ca o nepotrivire a ac- 
telor în funcţiune sau ca o substituire a obiectelor căutate, care 
legitimează neîncrederea relativă în procedeul schematismului. 

Dar cazul cel mai general, și cel mai însemnat, de alternare 
a actelor de conștiință este acela al gîndirii în cuprinderea re- 
prezentărilor, afectelor și valorilor. Cînd gîndirea se îndreaptă 
asupra imaginilor, afectelor sau valorilor, ea obţine, la capătul 
său, conştiinţa că un rest, simburele original al imaginii, afec- 
tului sau valorii, rămîne necuprins. În această stare de lucruri 
se întemeiază critica adusă de atitea ori ştiinţei individualului 
(epistemologia intuitivă), a afectelor sau valorilor. Căci ceea ce 
gîndirea cuprinde în imaginea individuală, în afecte și valori, 
nu este chiar imaginea, afectul sau valoarea, ci numai abstrac- 
țiunea coadaptată în structurile conştiinţei dominate de repre- 
zentare, afect sau valoare. Conștiinţa poate cuprinde imaginile, 
afectele sau valorile, prin actele corelative ale reprezentării, 
simţirii şi dorinţei, dar nu poate teoretiza asupra lor decît într-o 
formă relativ inadecvată, pe care o cercetare serioasă trebuie 
s-o mărturisească cu toată sinceritatea. 

În sfîrşit, un alt caz de alternare a actelor de conştiinţă îl 
reprezintă valoarea cuprinsă de alte acte decît dorința, adică de 
reprezentare, simţire sau gîndire. Rezultatele atinse de aceste 

acte incorelative se cuvine a fi descrise cu preciziune, deoarece 
ele sint adeseori confundate cu valorile înseși, adică cu obiec- 
tele proprii ale dorinţei. 


a) Miturile 


Miturile sînt valori cuprinse de reprezentare, adică imagini 
coadaptate la structura valorii sau valori cuprinse prin funcțiu- 
nea unui act inadecvat. Clasicismul modern vedea în mituri 
simple imagini poetice, obiecte ale actului de reprezentare. A 
fost un mare progres al cercetării cînd, în veacul al XVIII-lea, 
Giambattista Vico a recunoscut în mituri rezultatul unui act 
inadecvat. Pentru Vico și pentru întreaga lui descendență teo- 
retică, pînă la romanticii germani, mitul era o concepţiune 
abstractă relativă la structura universului sau “la originea lu- 
crurilor, cuprinsă printr-un act de reprezentare. Multă vreme 
mitul a trecut drept abstracţiunea văzută ca imagine sau, cum 
sîntem mai înareptăţiţi a spune în lumina precizărilor aduse 
aci, drept imaginea coadaptată cu abstracțiunea în structura 
unui anumit moment al conştiinţei. Este, într-acestea, un re- 
zultat al cercetării moderne descoperirea că mitul este altceva 
sau, în tot cazul, mai mult decit o explicaţie teoretică a lumii, 
văzută de imaginaţie. Din vechea definiţie a mitului rămine, 
pentru noi, numai înţelegerea lui drept un obiect incorelativ a! 
reprezentării sau drept obiectul unui act inadecvat. Alternarea 
actelor de conștiință, prezentă în mituri, nu se produce între 
reprezentare și gîndire, ci între reprezentare și dorinţă. De cind 
Georges Sorel, în ale sale Reflecţiuni asupra violenței, a pus 
în lumină, prin scăpărarea unei intuiţii geniale, caracterul activ 
al miturilor, adică puterea lor de a mobiliza şi orienta dorinţa, 
ştim mai bine că mitul este valoarea cuprinsă de reprezentare, 
adică imaginea coadaptată cu valoarea. În cîmpul de conexiuni 
şi coadaptări ale imaginilor mitice se lămuresc totdeauna unele 
valori : fecunditatea (mitul lui Dionysos, Ceres și Adonis), pri- 
etenia (Castor şi Pollux), iubirea şi fidelitatea (Amor și Psyche, 
Hero şi Leandru, Baucis şi Philemon), victoria asupra morţii 
(Orfeu și Eurydice, Admet şi Alceste) etc. Există mituri econo- 
mice (Argonauţii), ale cunoașterii (Oedip) și ale civilizaţiei 

(Prometeu). Vechea teorie asupra miturilor, ca abstracțiuni cu- 
prinse prin reprezentări inadecvate, a permis gruparea legen- 
delor mitologice după sectoarele naturii, presupuse a fi explicate 
prin ele. S-a vorbit astfel despre mituri în legătură cu marea 
şi riurile, cu munţii, pădurile şi cîmpiile, cu lumea olimpiană 
și cu cea infernală etc. Mai potrivită cu firea adevărată a mi- 
turilor va fi însă gruparea lor axiologică, pe care viitorul este 
probabil că o va construi odată. 


b) Afectele poseslunii şi ale aprobării 


Nu numai reprezentarea poate încerca să cuprindă valorile. 
Celelalte acte ale conştiinţei, în funcțiune inadecvată, pot şi ele 
să se orienteze asupra valorilor. Așa, de pildă, simţirea. Cind 
însă simțirea se îndreaptă asupra valorilor, ea nu cuprinde va- 
lorile înseși, ci numai acele afecte care sînt conexate şi coadap- 
tate cu ele. Le numim pe acestea din urmă afectele posesiunii. 
Căci dacă valorile propriu-zise sint obiectele corelative ale do- 
rinţei, atunci afectele pe care le pot încerca în legătură cu ele, 
prin actul simţirii, sînt acele ale posesiunii, ale perspectivei 
acesteia, ale imposesiunii sau ale pierderii lucrului dorit. Dis- 
tingem printre aceste afecte pe acela al posesiunii realizate, 
plăcerea, voluptatea sau fericirea posesiunii, după însemnăta- 
tea obieclului posedat, făgăduinţa posesiuni: adevărate sau do- 
rul după posesiunea posibilă dar îndepărtată, teama pierderii 
cu putinţă și teroarea pierderii iminente (cînd posesiunea ame- 
nințată este de un mare preţ), tristețea sau deznădejdea pierde- 
rii iremediabile etc. Mulţi teoreticieni ai valorilor, veniţi din 
tabăra psihologismului, au confundat valoarea cu afectele pose- 
siunii, mai cu seamă cu afectul posesiunii realizate și depline, 
făcînd din valoare un fel de calitate secundară a lucrurilor, ob- 
ţinută prin proiectarea asupră-le a afectului posesiunii lor. Va- 
loarea ar fi aureola pe care o împrumută lucrurilor satisfacția 
posesiunii lor sigure, posibile sau amenințate. Iată însă că fap- 
tul de observaţie al alternării actelor de conștiință ne permite 
să distingem acum între afectele  posesiunii, adică afectele 
conexate și coadaptate cu obiectele dorinţei, şi valorile propriu- 

zise, de a căror fire adevărată ne apropiem, în chipul acesta, cu 
un pas mai mult. 

In sfîrşit, printre afectele pe care le cuprindem prin actele 
de simţire orientate asupra valorii, distingem pe acelea ale 
aprobării și adeziunii ; în timp ce simțirea cuprinde în legătură 
cu obiectele gîndirii afectul evidenţei. Între aprobare și ade- 
ziune, pe de o parte, și evidenţă, pe de alta, există întreaga di- 
ferenţă dintre sentimentul valorii și acel al abstracţiunii. De- 
clarăm că o abstracțiune, un adevăr oarecare al științei, este 
evident, şi înţelegem prin aceasta că el se impune inteligenţei 
noastre. Aprobăm însă o valoare și înțelegem, de data aceasta, 
că dorința noastră nu poate să nu se orienteze asupra valorii 
ei corelative îndată ce o descoperă. Evidenţa este semnul afec- 
tiv al unei acțiuni exercitate dinafară asupra spiritului ; apro- 
barea este semnul afectiv al unei acțiuni pornite din interiorul 
spiritului. Spiritul suportă evidenţa, nu o produte. În aprobă- 
rile sale, spiritul se resimte însă în activitate ; el este factorul 
activ al aprobărilor lui. Spunem, din această pricină, că primim 
o evidenţă, dar dăm o aprobare. Cind dorinţa cuprinde, la ca- 
pătul actului său, o valoare, el o recunoaşte ca atare, o aprobă 
și, în același timp, și-o însuşește, aderă la ea, își propune s-o 
caute şi s-o regăsească mereu. Afectul aprobării se întovără- 
șește astfel cu acel al adeziunii și, în trăirea acestor afecte, orice 
conștiință recunoaște semnul că a cuprins unele valori. 


c) Judecăţile de valoare şi despre valori 
Reversibilitatea alternanțelor 


Giîndirea este al treilea act care poate, prin funcţiune ina- 
decvată, să se orienteze asupra valorilor. Ceea ce gindirea cu- 
prinde însă, în cazul acesta, nu este valoarea, ci abstracțiunea 
coadaptată cu ea, devenită predicat, subiect sau predicat și 
subiect al unei judecăţi. Numim judecată de valoare aceea în 
care valoarea este predicatul judecății. Exemple : Acest tablou 
este frumos ; fapta lui M. Scaevola este vitejească ; caracterul 
lui Schiller este nobil etc. Numim judecăţi despre valori, acelea 
în care subiectul sau subiectul și predicatul sînt valori. Exem- 

ple : valorile sint polare : frumosul este contemplabi! ; adevărul 
este superior utilului etc. Cine formulează una din aceste ju- 
decăţi nu atinge valorile înseși, care nu pot fi cuprinse ca obiecte 
corelative decit de actele de dorință, ci numai abstracţiunile 
conexate şi coadaptate cu ele. Împrejurarea devine evidență 
în acele cazuri cînd pot formula o judecată al cărei predicat să 
fie o „valoare“, fără ca acest predicat să fie o valoare propriu- 
zisă, adică un obiect cuprins de un act adecvat de dorinţă. Așa, 
de pildă, cineva poate spune că o cunună de diamante este un 
lucru foarte preţios, fără ca vorbitorul, în modestia gusturilor 
și nevoilor sale, să dorească cununa de diamante. Toate judecă- 
ţile pe care le formulează istoricul în legătură cu valoarea fap- 
telor, ideilor sau caracterelor trecutului prezintă această parti- 
cularitate. Ele nu cuprind în relaţiile lor valorile înseși, care 
nu sînt niciodată obiecte ale gîndirii, ci numai abstracțiunile 
coadaptate cu ele. De asemeni, toate judecăţile pe care le sta- 
bilește ştiinţa valorilor (axiologia) nu au ca subiecte, ca predicate 
sau ca subiecte și predicate, valori propriu-zise, care nu pot fi 
decit obiecte corelative ale dorinţei, ci numai abstracţiuni 
coadaptate cu valorile, singurele obiecte posibile ale gîndirii 
orientate asupra valorilor. Gindirea nu poate cuprinde, așadar, 
valoarea decit în această formă inadecvată. Conștiința nu poate 
să se îndrepte asupra valorilor propriu-zise decît prin acte adec- 
vate de glorinţă, dar atunci renunţă să teoretizeze asupra lor, 
sau consimte să le giîndească într-o formă inadecvată şi, numai 
cu această rezervă, poate ajunge la o teorie a valorilor. 


Alternările actelor conștiinței sint însă reversibile. După 
cum gîndirea se poate substitui dorinţei, tot astfel dorința se 
poate substitui gîndirii. Este ceea ce se întîmplă ori de cite ori 
acela care ia cunoștință de o judecată de valoare sau de o ju- 
decată despre valori încearcă să cuprindă abstracțiunile respec- 
tive prin acte de dorinţă, convertindu-le astfel în valori pro- 
priu-zise. Cînd cuiva i se comunică judecata relativă la tăria 
de caracter a lui M. Scaevola, poate să înregistreze ideea acestei 
tării ca pe un obiect al dorinţei sale, al aspiraţiei sale morale 
şi cuprinde atunci o valoare propriu-zisă, care nu este în nici 
un chip forznulabilă în judecățile istoricului, dar care poate fi 
înviată de conştiinţa cititorului de scrieri istorice. Tot astfel, 

cind într-o axiologie aflăm că frumosul este o valoare de con- 
templaţie (Rickert), pot să execut acţiunea de reversiune a alter- 
nanţelor, înviind această abstracţiune ca valoare. Cei care stu- 
diază istoria sau axiologia, într-un spirit viu, practică neconte- 
nit aceste reversiuni ale alternanțelor. De aceea, poziţia celui 
care studiază științele axiologice este deosebită de a aceluia care 
cercetează ştiinţele abstracte relative la un domeniu indiferent 
față de valoare, cum este vastul domeniu al naturii. În timp ce 
acesta din urmă nu trebuie să depună decit efortul actului de 
gîndire, axiologul trebuie să depună siorțarea îndoită a alter- 
nării dorinței prin gîndire şi a gîndirii prin dorinţă. Fără în- 
cercarea de a învia valoarea sub abstracţiune, axiologia ar fi o 
ştiinţă moartă. 


5. VALORI ŞI BUNURI 


Valorile nu sint, după firea lor proprie, nici mituri, nici sen- 
timente ale posesiunii, nici subiecte sau predicate ale judecăți- 
lor de valoare. Valorile sînt obiecte ale dorinţei. Dorinţa cu- 
prinde valorile ca pe obiectele ei corelative. Ea le cuprinde ca 
pe nişte obiecte categoriale, a căror expresie în limbă este 
totdeauna un substantiv. S-ar putea totuși spune că dorința 
nu cuprinde decît lucrurile, fiinţele și faptele omeneşti concrete 
capabile s-o îndestuleze, sau acele calităţi determinate pentru 
care aceste lucruri, ființe sau fapte sînt rîvnite. Cine dorește 
să-și astimpere setea își reprezintă apa sau acele calități ale 
apei prin care setea sa poate fi astimpărată. Acela care dorește 
să-și mingiîie singurătatea își reprezintă prietenul sau acele în- 
sușiri ale prietenului prin care singurătatea lui poate fi min- 
giiată etc. În realitate însă nimeni nu-și poate reprezenta În- 
tr-un om un prieten sau calităţile care îl învrednicesc cu acest 
nume, dacă în prealabil n-a cuprins prietenia. Există prieteni 
numai pentru că există prietenie. Numai pentru că există ar- 
monia, unele opere de artă sînt înregistrate ca armonioase. 
Numai pentru că dorinţa, în unele din orientările ei, cuprinde 
austeritatea, unii oameni sînt aprehendaţi ca austeri. Valoarea- 
substantiv este totdeauna antecedentul valorii-adjectiv sau a 

acelor lucruri, fiinţe sau fapte determinate prin însușirile de- 
numite de valorile-adjective și care, din această pricină, pot fi 
numite bunuri. Toate încercările de a explica originea şi for- 
-maţia valorilor, de pildă a valorilor noastre morale sau estetice, 
prin experienţa bunurilor culturii, pornesc de la o falsă punere 
a problemelor. Căci pentru ca anumite ființe sau fapte să fie 
“cuprinse, de pildă, ca juste sau caritabile, este necesar ca jus- 
tiţia sau caritatea să fie constituite ca valori în conștiința noas- 
tră. Valorificarea lucrurilor, adică cuprinderea lor ca bunuri, 
presupune antecedența valorii. Valorile nu sînt deci produsul 
experienţei sociale a bunurilor. Această experienţă este în rea- 
litate condiţionată de prezenţa în conștiință a valorilor. Nu vom 
spune totuși că valorile sint niște speţe imuabile și că ele n-au 
nici o viaţă istorică. Există, fără îndoială, o istorie a valorilor 
morale, estetice, religioase ; dar aceasta numai pentru că actele 
de dorinţă sînt succesive, intermitente, alternabile. Istoria bine- 
lui, a frumosului și a sacrului înfăţişează aventurile conştiinţei 
apetitive a omului, procedind prin cuceriri treptate, intercep- 
tate de momente de eclipsă sau de alternări ale dorinţei cu alte 
„acte aprehensive ale spiritului. 


6. POSIBILITATEA VALORILOR PURE 


Posibilitatea valorilor pure, adică a unor valori cuprinse 
de conștiință fără nici o conexiune cu un suport concret, este 
unul din punctele mai mult contestate de teoriile axiologice 
moderne. Se pune, în adevăr, întrebarea : ce poate îi frumo- 
sul, binele sau adevărul în afară de acele aspecte pe care, pen- 
tru un motiv oarecare, le declarăm frumoase, bune sau ade- 
vărate ? Experiența ne-ar prezenta opere de artă frumoase, 
fapte bune sau judecăţi adevărate, dar niciodată frumosul, 
binele și adevărul în stare pură, adică niște valori lipsite de 
orice suport concret. Acei care fac această observație adaugă 
că teoria aşa-ziselor valori pure alcătuiește o adevărată „mito- 
logie“, pe care omul de ştiinţă, atent la constatările experienţei, 
trebuie neapărat s-o infirme. 

Faţă de aceste puncte de vedere ale empirismului, se poate 
observa totuși că una din preocupările străvechi ale filozofiei 
a fost să definească tocmai acele valori pure a căror posibilitate 
este astăzi aprig contestată. Definiţia ideilor morale, în specu- 
laţia socratică şi platonică, este o dovadă că valorile pure, fru- 
mosul, binele, iubirea, cumpătarea, vitejia etc. pot fi niște 
obiecte ale conștiinței, chiar în afară de conexiunea lor cu un 
suport concret. Dacă n-ar fi așa, întreaga dialectică platonică 
ar fi o vorbărie goală, fără obiect, din care omul de știință n-ar 
putea să folosească nimic. În acest sens, încă de acum două sute 
de ani, Voltaire adresa ironiile sale acelora care speculează asu- 
pra frumosului pur, to kalon al vechilor gînditori greci, despre 
a cărui fire nu pot cădea de acord, tocmai pentru că frumosul 
nu este altceva decît obiectul concret al unor dorinţe particu- 
lare, variabile de la individ la individ. Există însă unii gîndi- 
tori care nu îmbrățișează relativismul radical al unui Voltaire 
şi care conced valorilor pure o existenţă, dar una derivată și 
secundară. Valorile pure ar fi, pentru aceștia, concepte ale in- 
teligenţei, produse ale generalizării aplicate asupra materiei 
experienţelor axiologice particulare. Posibilitatea valorilor pure 
trebuie deci dovedită, mai întîi împotriva relativismului, apoi 
împotriva nominalismului axiologic. 

Impotriva celui dintii din aceste puncte de vedere se poate 
face observaţia că, pentru a putea fi recunoscut ca valabil, 
relativismul ar trebui să probeze că valorile apar în conștiință 
în forme variabile, deși ele sint cuprinse prin același tip de acte. 
Iată însă o dovadă pe care relativismul axiologic nu o încearcă 
niciodată. Adevărul pare a fi, dealtfel, cu totul altul. Variația 
valorilor pare a proveni din caracterul alternabil al actelor care 
le cuprinde. Dacă idealul de frumuseţe al evului mediu este 
altul decît acela al Renașterii, împrejurarea nu provine din 
inexistenţa unui frumos pur, ci din aceea că această valoare 
pură este sesizată mereu din alte unghiuri, în alte dispoziții 
ale spiritului, de fiecare dată prin alte acte ale lui. Relativismul 
valorilor nu provine din firea lor, ci din aceea a actelor cù 
care ne apropiem de ele. Sarcina ştiinţelor axiologice este însă 
tocmai să reducă marea varietate a valorilor, deosebind între 
actele inadecvate și cele adecvate și să ajute astfel lucrării de 

cuprindere a valorilor pure. Dealtfel, relativismul nu este 
niciodată o poziție teoretică bine gindită pînă la capăt. Căci dacă 
relativismul constată că valorile apar în forme particulare și 
variabile, el ar trebui să recunoască implicit existenţa unor va- 
lori generale și permanente, adică a unor valori pure, care, în 
anumite condiții, se particularizează și variază. Particularitatea 
și variabilitatea sînt, fiecare în parte, termeni corelativi, adică 
termeni care nu pot fi gîndiţi decit în corelaţie cu generalitatea 
şi permanenţa. Afirmația existenței valorilor particulare și va- 
riabile implică deci pe aceea a valorilor generale și permanente, 
specificate în forma celor dintii. Relativismul nu gîndeşte însă 
particularitatea și variabilitatea ca pe niște termeni care pre- 
supun generalitatea și permanenţa, adică nu-i gîndeşte pînă la 
capăt. El afirmă existența unei particularităţi și variabilități în 
sine, absolute, ceea ce alcătuiește o poziţie incontestabil absurdă, 
pe care o gindire consecventă nu poate decît s-o respingă. 

În al doilea rînd, nu pare mai bine gindită nici poziţia care 
vede în valori produsele generalizării exercitate asupra mate- 
riei concrete a bunurilor particulare, date în experiența fiecă- 
ruia din noi. Nominalismul axiologic presupune că valorile sînt 
produsul experienţei bunurilor. Absurditatea acestei axiome a 
fost denunţată însă din paragraful anterior, unde am arătat că 
un lucru nu poate fi cuprins ca bun decit în raport cu o valoare. 
Valorile Sînt condiţia existenţei bunurilor. Fără prezenţa în 
conștiință a valorilor, unele lucruri n-ar putea fi înregistrate 
ca bunuri. Astfel, nu experienţa bunurilor condiţionează pe 
aceea a valorilor, ci, dimpotrivă, experiența valorilor condițio- 
nează pe aceea a bunurilor. 

S-ar putea totuși spune că nu experienţa bunurilor, ci sim- 
pla experienţă a lucrurilor și persoanelor produce valoarea. 
Trăind într-un anumit mediu de lucruri și persoane, experimen- 
tind anumite raporturi morale şi sociale, conștiința ar resimţi 
cum, la un moment dat, se degajează pentru ea semnificaţia 
anumitor valori. Din experiența războiului s-ar forma valoarea 
vitejiei ; din experienţa vieţii de familie s-ar forma valoarea 
purității morale etc. Cine gîndeşte astfel presupune însă că 
există posibilitatea unei treceri de la indiferenţă la valoare, că 
valoarea s-ar forma din materia unor experienţe indiferente. 

O astfel de presupunere nu este însă mai puţin eronată decit 
aceea care ar pretinde că ideea de lumină s-ar forma din expe- 
riența întunericului. Între indiferenţă şi valoare nu există sim- 
plul raport de la particular la general, de la experienţă la idee, 
ci o completă eterogenie, determinată de faptul că imaginile 
sau abstracțiunile indiferente sînt cuprinse de actele de repre- 
zentare sau de gindire ale conștiinței, în timp ce valorile sint 
cuprinse de actele ei deziderative. Valorile nu se pot deci forma 
din experienţele indiferente ale conştiinţei. Ele sînt în conștiință 
nişte obiecte ireductibile, cuprinse prin acte adecvate. 


7. BUNURI, LUCRURI, PERSOANE 


Bunurile sînt lucruri valorificate, lucruri în care dorinţa cu- 
prinde valori. Valorile se găsesc în bunuri şi conștiința le cu- 
prinde în ele. Spunem, din această pricină, că bunurile au o 
adincime, în timp ce toate celelalte lucruri, care nu sînt bunuri, 
sînt lipsite de adincime, sînt superficiale. Nu este vorba, desi- 
gur, de adincime ca dimensiune spaţială, ci de o adincime onto- 
logică, adică de un mod de a fi al lucrurilor pe care îl exprimăm 
printr-un simbol spaţial. 

Un lucru este, pentru conștiința care şi-l reprezintă, o su- 
prafaţă rezistentă. Reprezentarea se opreşte la suprafața lucru- 
rilor, pe cînd dorinţa pătrunde în adincimea bunurilor. S-ar 
putea spune că suprafaţa lucrurilor respinge reprezentarea 
întocmai ca şi pe voinţa noastră, în vreme ce adîncimea bunu- 
rilor absoarbe dorința. O lume alcătuită exclusiv din lucruri ar 
fi o lume fără perspective, fără ecou, fără profunzime, așa cum 
este oarecum universul orbilor din naștere, operaţi de curînd. 
O astfel de imagine a construit pozitivismul, făcînd din lume 
ansamblul situat într-un singur plan al tuturor senzațiilor 
coexistente și succesive. În icoana unei astfel de lumi, bunurile 
şi valorile, adică lucrurile adînci şi adîncimea lucrurilor, nu 
ocupă nici un loc. Universul pozitivist este un univers superfi- 
cial. Pentru a înţelege mai bine deosebirea dintre lucruri şi 
bunuri, să presupunem un lucru aprehendat de obicei ca bua și 
care, printr-o alternare a actelor conștiinței, ar fi cuprins de 

reprezentare ca simplu lucru : bunul respectiv s-ar comprima 
deodată, reducindu-se la un singur plan, vidîndu-se de orice 
adincime. Dacă un tablou, în loc să fie cuprins de apetenţa es- 
tetică drept bun estetic, ar fi cuprins de reprezentare ca simplu 
lucru, tabloul n-ar mai fi altceva decit o bucată de pînză vopsită, 
fără o structură în adîncime, adică fără nici o valoare. Dacă 
însă tabloului îi recunosc un preț artistic, împrejurarea se da- 
toreşte faptului că actul adecvat al dorinței pătrunde în adin- 
cimea lui, într-un plan mai afund decit suprafaţa, acolo unde 
conștiința găseşte, de fapt, valorile estetice : expresia figurii 
sau peisajul reprezentat de tablou, temperamentul artistului, 
stilul artei lui etc. 

Evident, nu orice lucru este un bun. Actul valorificator, adică 
actul prin care conștiința cuprinde valoarea în bun, nu poate 
să se exercite asupra oricărui lucru. Lucrul trebuie să aibă o 
anumită structură pentru ca spiritul să poată cuprinde valoarea 
în el. Chiar o simplă bucată de piatră nu este cuprinsă ca un 
bun, de pildă ca un element de construcție, decît pentru că are 
o structură în același timp rezistentă și friabilă. Valoarea eco- 
nomică a pietrei transpare astfel în însușirile superficiale ale 
structurii sale, pe care le desemnăm de obicei prin valorile əd- 
jective. Suprafaţa lucrurilor care sînt și bunuri este expresivă 
pentru valorile care o locuiesc în adincime. Valorile-adjective 
sînt expresia valorilor-substantive. Actul valorificator al dorin- 
ţei pătrunde în adîncimea lucrurilor, unde cuprinde valoarea, 
pentru că suprafaţa lor o invită s-o facă, pentru că această su- 
prafaţă o absoarbe. Nu putem deci spune că surprinderea bunu- 
rilor ar fi rezultatul unui act pur subiectiv de valorificare, în- 
dreptat asupra unor lucruri indiferente în sine. Actul valorifi- 
cator pornește totdeauna de la datele obiective ale structurii. 
Anumite lucruri sint deci bunuri chiar înainte ca actul valori- 
ficator să le cuprindă ca atare. Dorinţa descoperă bunurile, nu 
le creează. 

Lucrurile care cer, prin calitățile structurii lor superficiale, 
prin expresia lor, pătrunderea actului valorificator în adincime, 
sînt bunuri. Există însă anumite alcătuiri care ne opun și ele o 
suprafaţă rezistentă, întocmai ca lucrurile, dar care nu ne cer, 
ci ne constrîng să pătrundem în adîncimea lor. Acestea sînt per- 

soanele. Suprafața persoanelor este totdeauna expresivă, nu 
numai uneori, ca a lucrurilor. Persoanele au totdeauna o adin- 
cime. Ele au totdeauna o valoare sau o nonvaloare. Persoanele 
sînt totdeauna bunuri sau dimpotrivă. Actul valorificator pă- 
trunde neapărat în stratul lor mai adînc. Nu ne putem sustrage 
obligaţiei de a valorifica persoana : trebuie în chip necondițio- 
nat să luăm atitudine față de ea. O persoană nu este niciodată 
axiologic indiferentă (aşa cum poate fi lucrul). Dar persoana 
nu este numai un obiect al valorificării noastre obligatorii, dar 
şi un centru de valorificări proprii. Din întretăierea valorifică- 
rilor noastre, orientate asupra persoanei, cu valorificările ei pro- 
prii apare o serie de rezultate, pe care o teorie a valorilor tre- 
buie să le descrie cu precizie. Asupra structurii axiologice a 
acestor rezultate vom reveni într-un alt paragraf. 


8. SUBALTERNAREA ACTELOR VALORIFICATOARE 
ŞI ORDINEA LOR 


După cum actele conștiinței sînt alternante, adică se pot în- 
locui unele pe altele, în așa fel încit obiectul corelativ al unuia 
din ele poate fi cuprins în formă inadecvată de oricare din 
celelalte, tot astfel diversele acte de dorinţă se pot înlocui între 
ele. Spunem atunci că actele de dorință sînt subalternante. An- 
ticipînd asupra rezultatelor ulterioare ale cercetării, să consi- 
derâm actul deziderativ economic, estetic, moral. Fiecare din 
aceste acte cuprinde cîte un obiect corelativ, și anume valoarea 
economică, estetică și morală. Aceste valori pot fi cuprinse în 
ele însele sau în profunzimea unui bun. În acest din urmă caz, 
actul de dorinţă ia numele de act valorificator. Actul deziderativ 
economic poate să se îndrepte uneori asupra valorii estetice sau 
morale. Actul estetic poate să se îndrepte asupra valorii morale 
sau economice. Actul moral poate să se îndrepte asupra valorii 
economice sau estetice. În toate aceste cazuri, actele respective 
nu cuprind decit acele din propriile lor valori corelative care 
sînt conexate şi coadaptate cu valorile dominante într-o anu- 
mită structură axiologică. Tot astfel, cînd actele valorificatoare 
se îndreaptă asupra unui alt bun decit acela care îi este în mod 

propriu corelativ, el cuprinde din acel bun numai acele valori 
ale lui care sînt conexate cu valoarea centrală a bunului res- 
pectiv. Aşa, de pildă, actul valorificator economic poate să se 
îndrepte asupra unui bun estetic, dar atunci el nu cuprinde 
valoarea estetică a acestuia, ci acea valoare economică a lui, 
coadaptată cu cea dintîi. Un negustor poate să considere un ta- 
blou ca o marfă, adică să valorifice tabloul ca pe un bun eco- 
nomic. Dar acest bun economic este altceva decit o bucată de 
pînză vopsită, care ar putea fi procurată din comerţ. Tabloul 
poate deveni, prin valorificare economică, o marfă, dar o marfă 
artistică, avind un alt preţ şi o altă circulație decît simpla pinză 
vopsită. Valoarea economică ni se arată a fi suferit astfel con- 
taminările valorii estetice, cu care se găsește coadaptată în uni- 
tatea aceleiași structuri. Alteori avem de-a face cu subalter- 
narea inversă. Actul valorificator estetic se poate îndrepta asu- 
pra unui bun economic, de pildă asupra unei case sau a unei 
mașini, dar atunci el nu cuprinde în acestea decît acele valori 
estetice care sînt conexate şi coadaptate cu valoarea economică. 
Valorificările arhitecturii cuprind deseori esteticul conexat și 
coadaptat cu economicul. O casă de locuit, niște hale, o gară sînt 
declarate atunci frumoase numai pentru că realizează armonia 
spaţiului lor cu scopul practic (economic) pe care acest spațiu 
trebuie să-l deservească. Așa-zisa „arhitectură funcțională" re- 
prezintă un caz de valorificare estetică a economicului. Alteori 
actul economic se poate îndrepta asupra bunului moral. Virtu- 
tea etică a cumpătării poate fi apreciată de un economist ca un 
bun economic, prin cuprinderea economicului conexat și coadap- 
tat cu moralul. În cercetările sale asupra formării burgheziei 
moderne, Werner Sombart ne-a dat multe exemple din această 
categorie, cuprinzînd din unghiul său de economist bunurile 
morale (fapte sau caractere) care au făcut posibile primele acu- 
mulări de capital în Italia Renașterii și în nordul Europei. Bunul 
etic nu este însă, în cazuri ca acestea, cuprins în forma lui adec- 
vată, ci în coadaptările lui cu bunul economic. Există, tot astfel, 
bunuri morale cuprinse de acte estetice, ca în aşa-numita mo- 
ralitate estetică („sufletul frumos“ al lui Goethe), sau bunuri 
estetice cuprinse de actul moral, ca atunci cînd se vorbeşte 
despre moralitatea artei. In toate aceste cazuri însă acel care 

execută astfel de acte sau care le întîlneşte în sfera de aprecieri 
ale altei persoane înregistrează împrejurarea cu conștiința unei 
anumite inadecvări a actului valorificator. 

Dar deși actele valorificatoare pot cuprinde și alte bunuri 
decît acele care îi revin în mod propriu, aceste acte nu se pot 
îndrepta asupra oricăror bunuri. Unele însuşiri ale structurii 
bunurilor, relevînd prezenţa profundă a unei valori coadaptate, 
sînt absolut necesare pentru ca actul valorificator inadecvat să 
dea un anumit rezultat. Așa, de pildă, o operă de artă poate îi 
cuprinsă și de actul valorificator economic, nu însă și frumuse- 
țea cerului înstelat sau un răsărit de soare. Este imposibil a 
valorifica aceste aspecte ale naturii ca pe niște mărfuri, adică 
drept niște bunuri care pot fi schimbate cu bani și care pot cir- 
cula. Virtutea cumpătării sau a hărniciei pot fi valorificate și 
prin acte economice, nu însă sfințenia sau vitejia. 

Pe de altă parte, deși acelaşi bun poate fi valorificat prin 
acte deosebite, acestea nu pot intra în funcţiune în chip întim- 
plător şi nu se pot succeda în orice ordine. Actul economic nu 
se poate îndrepta asupra bunului estetic decit după ce acesta 
a fost valorificat prin actul estetic adecvat. O operă de artă poate 
fi valorificată ca o marfă, dar ca o marfă artistică, adică numai 
după ce a fost valorificată ca un bun estetic. Tot astfel, actul 
economic se poate îndrepta asupra bunului moral numai după 
ce bunul moral a fost valorificat ca atare: cumpătarea poate 
apărea şi ca un bun în procesul economic, dar numai după ce, 
în prealabil, a fost apreciată ca o virtute a caracterului. Există 
deci o subalternanţă a actelor valorificatoare. Dar există și o 
ordine a acestor subalternanţe. 


II. CARACTERELE VALORILOR 


1. ACTUL DE DORINȚĂ ŞI VALOAREA 


Actul de dorință cuprinde valoarea. În ordinea momentelor 
conștiinței, dorinţa anticipează, așadar, valoarea. Concluzia 
aceasta, pregătită de toată expunerea anterioară, se izbește de 
unele dificultăţi teoretice, pe care se cuvine a le înlătura îna- 
inte de a cerceta caracterele valorii printre celelalte obiecte ale 
conștiinței. Autonormiştii valorii, adică acei teoreticieni care con- 
:sideră valorile ca pe niște esențe ontologice, susțin anteriorita- 
tea valorii față de actele care le cuprind, eventual față de do- 
rință. Din punctul de vedere al autonomiștilor, valorile nu apar 
pentru că există dorinţa care le cuprinde, ci dorința există pen- 
tru că valoarea o poate trezi. Dorim pentru că sint valori. Dorim 
să ne hrănim şi să ne îmbrăcărmn, să cunoaștem adevărul și să ne 
bucurăm de frumuseţe, să ne desăvirşim prin iubire și credință, 
pentru că valorile conservării proprii, ale adevărului și frumu- 
seţii, ale iubirii şi credinţei, sînt date, sînt. Dorinţa n-ar cu- 
prinde deci valoarea, ci valoarea ar trezi şi ar orienta dorinţa. 

Dacă ar fi aşa, ar trebui ca toate dorinţele să fie condiţionate 
de o valoare oarecare, ca peste toate, fără excepţie, să lumineze 
o zare axiologică. În realitate însă, în conştiinţa omului există 
numeroase dorinţe care nu sînt condiţionate de valori și cărora, 
pentru acest motiv, le dăm numele de nevoi, înclinații, apetențe 
“obscure. Psihologia a descris adeseori fenomenul acelei tulbure 
.apetenţe sexuale, o nevoie iraţională și neluminată încă de con- 
știința vreunei valori, care apare în sufletul adolescenților. Cind 
o asemenea nevoie se declară, ea se îmbracă în forme de ma- 
nifestare inaxiologice, încît propria conștiință evoluată a omu- 
dui matur de mai tîrziu rămîne uimită de nedemnitatea obiec- 
telor către care se îndreptau acele prime erupții ale dorinței. 

Nu putem spune, în fața unui astfel de caz, că ceea ce apare 
adultului luminat ca o valoare negativă a putut apărea adoles- 
centului ca una pozitivă și că, oricum, chiar în acel moment al 
vieţii, valoarea (fie ea şi rău înţeleasă) a condiţionat dorința. 
O asemenea obiecție n-ar putea fi făcută, mai întii din însuși 
punctul de vedere al autonomiștilor, deoarece valorile sînt, pen- 
tru aceștia, speţe fixe, sustrase dezvoltării empirice a sufletului 
individual. Dar obiecția amintită este nevalabilă și pentru cu- 
vîntul că, după cum vom vedea îndată, valoarea este o structură 
exogenă, în timp ce resortul apetenţei amintite este evident 
endogen. Obscura apetenţă sexuală nu este determinată de con- 
știința vreunei valori oarecare, anticipind actele și orientin- 
du-le ; ea nu este nici condiționată de vreo apreciere, călăuzită 
de oarecare criterii, asupra obiectului în care acea nevoie se sa- 
tisface. Apetenţa despre care vorbim este, ca să spunem aşa, 
o manifestare a spontaneităţii psiho-fiziologice, o mişcare izbuc- 
nită din profunzimile organismului, nu una călăuzită dinafară 
de o valoare. Numeroase sînt, dealtfel, cazurile de apetență 
obscură, în care nu putem lămuri motivarea printr-o valoare. 
Pe toate instinctele omului se dezvoltă dorințe inaxiologice. Ori- 
Binile dorinţei sînt totdeauna obscure și indiferente faţă de va- 
loare. Valoarea este, în evoluţia filogenetică, o cucerire relativ 
tirzie a conștiinței apetente. 

Existenţa formelor obscure ale dorinţei dovedeşte că valoa- 
rea nu precede dorinţa și nu o condiţionează. Valoarea urmează 
dorinţei, așa cum orice obiect urmează actului care o cuprinde. 
Apetenţele obscure sînt acte rudimentare și caduce, care nu 
și-au atins obiectul lor. Toate actele de dorinţă, întreaga viață 
axiologică a omului se dezvoltă din tulpina instinctelor. Dar 
unele din aceste acte rămîn obscure, adică nu străbat pină la 
lumina obiectului axiologic, în timp ce altele ating acest obiect 
și pătrund la lumina lui. Dacă totuși valoarea pare uneori a 
orienta dorința, şi anume în formele cele mai înalte ale voinței, 
lucrul se datorește acelei complicaţii a vieții sufletești care face 
ca valorile cuprinse mai întîi prin acte de dorință să fie încorpo- 
rate apoi sferei de motive a individului, în forma unor principii 
generale ale acţiunii raționale. 

2. EXCENTRICITATEA VALORILOR 


Primul caracter al valorilor este excentricitatea lor. Înţele- 
gem prin excentricitate acea însuşire a unora din obiectele con- 
ştiinţei de a fi cuprinse de actele lor corelative sub forma unor 
structuri exterioare conștiinței însăși, Axiologia vorbește une- 
ori, în același înțeles, despre obiectivitatea valorilor, dar cum 
acest termen poate fi întrebuințat pentru a denumi însușirea 
cea mai generală a tuturor obiectelor, adică însușirea lor de a fi 
obiecte, preferăm termenul mai special de excentricitate. Ex- 
centrice nu sînt numai valorile, dar și imaginile și abstracţiu- 
nile. Cine cuprinde, prin acte de reprezentare adecvate, imagi- 
nea unei păduri, a unei case, a unui copac, și le reprezintă ca 
pe niște lucruri aparținînd unei regiuni situate în afară de sfera 
propriei lui organizări sufletești. Desigur, aci ar putea interveni 
distincţiile fenomenologiei, pentru a ne face atenţi că imaginea 
este un fenomen al conștiinței și numai „obiectul intenţional“ al 
acesteia, adică o anumită pădure pe care o „înţeleg“ prin imagi- 
mea mea, pădurea de la Băneasa sau Comana, aparţine sferei ex- 
terne. Distincția aceasta este însă un rezultat al analizei, nu o 
dată imediată a conștiinței. Nimeni nu-și reprezintă o imagine 
cu sentimentul că ea este un simplu fenomen al conştiinţei. Ima- 
ginile sînt reprezentate în spaţiu, ca niște existenţe spaţiale și, 
prin.urmare, în lumea externă. Tot astfel, acela care, prin acte 
adecvate ale gîndirii, cuprinde noţiunea generală de animal sau 
plantă, asemănarea sau deosebirea dintre anumite lucruri, ra- 
portul statistic dintre bunurile posedate de un grup social și 
numărul nașterilor petrecute în interiorul lui, legea presiunii 
lichidelor și aceea a căderii corpurilor etc., le gîndește ca pe niște 
structuri, relații sau procese existind sau funcţionind în afară 
de conștiința gînditoare. Analiza poate ajunge la concluzia că 
noţiunile sînt produsul unor elaborări mintale, că asemănarea 
sau deosebirea sînt numai rezultatele considerării lucrurilor din 
anumite puncte de vedere, că raporturile statistice sau legile 
mecanice nu sînt altceva decît efectele chipului în care cineva 
unifică impresiile sau cunoștințele sale despre anumite lucruri. 
Dar toate aceste constatări, ţintind să situeze noţiunile sau ra- 
porturile şi legile abstracte în interiorul conştiinţei subiective şi 

să anuleze, astfel, caracterul excentricităţilor lor, sînt niște con- 
cluzii ale analizei, nu niște date imediate ale gîndirii, adică ale 
actelor prin care conștiința cuprinde obiectele respective. Dacă 
ne constringem să considerăm numai aceste date imediate, fără 
să le interpretăm, fără să facem vreo ipoteză cu privire la mo- 
dul în care ele au apărut în conștiință, atunci animalul, asemă- 
narea lucrurilor sau legea căderii corpurilor ne apar, prin ființa 
şi acţiunea lor, în afară de sfera conştiinţei proprii. Nimeni nu 
gindește noţiunea abstractă și nici raporturile statistice sau 
funcţionale dintre lucruri cu sentimentul că ele sînt niște pro- 
duse subiective. Actul de gîndire care le cuprinde le postulează, 
în același timp, ca pe nişte cadre obiective, în cazul noţiunilor, 
ca pe niște raporturi reale între lucruri exterioare, în celelalte 
cazuri, Excentricitatea imaginilor și abstracțiunilor este o dată 
imediată, un caracter al acestor obiecte ale conștiinței, tot ast- 
fel cum concentricitatea afectelor, adică însușirea lor de a fi 
resimţite ca niște stări ale eului, este tot o dată imediată a con- 
științei. Ba chiar excentricitatea imaginilor și abstracțiunilor 
apare într-o mai vie lumină atunci cînd o comparăm cu concen- 
tricitatea afectelor, adică cu acel caracter al plăcerii și durerii, 
al miniei, fricii sau voluptăţii de a fi localizate în interiorul or- 
ganizaţiei noastre psihice, ca niște afecţiuni ale eului propriu. 

Excentricitatea valorilor este o dată imediată a conștiinței, 
deopotrivă cu excentricitatea imaginilor și abstracțiunilor. Ade- 
vărul, frumosul şi binele, sau valorile mai particulare : tragicul, 
sublimul și graţiosul, austeritatea, modestia și caritatea sînt 
cuprinse de conștiință ca niște obiecte care ne depășesc. Indifa- 
rent care ar putea fi modul producerii lor în conștiință, în m. 
mentul în care actele lor corelative le cuprind, ele sînt cuprinse 
ca niște obiecte excentrice. Pentru buna cunoaștere și caracteri- 
zare a valorilor, se cuvine a le descrie după datele lor imediate, 
nu în lumina ipotezelor cu privire la producerea lor. lar după 
datele lor imediate, valorile sînt excentrice. Concentrice nu sînt 
decit afectele în legătură cu ele, frica şi mila pe care ni le in- 
spiră soarta eroului tragic, teama şi admiraţia pe care le în- 
cercăm în faţa aspectelor sublime ale naturii, sentimentul de 
libertate şi uşurinţă cu care întovărășim contemplarea unor 

mişcări grațioase, stima cu care întimpinăm austeritatea și mo- 
destia, iubirea cu care răspundem carității. Toate aceste afecte, 
ca afecte, nu pot fi înregistrate decit cu însușirea concentrici- 
tăţii, ca niște modificări ale eului, în vreme ce valorile care le 
provoacă sînt localizate de conștiință în afară de sfera acestui 
eu. Adevărul, binele și frumosul sînt cuprinse, desigur, de actele 
deziderative ale conştiinţei, dar în momentul în care le cu- 
prinde, conștiința le recunoaște o fiinţă independentă de a ei. 
Pe această dată imediată se dezvoltă sentimentul trăiniciei și 
autorităţii valorilor, 


3. VALORI ŞI CONCEPTE 
(SOLIDARITATE ŞI IZOLARE) 


Valorile și conceptele sînt deopotrivă excentrice, dar ele sînt 
excentrice în alt fel. Pentru buna caracterizare a valorilor este 
necesar să definim mai de aproape excentricitatea lor proprie, 
cu atit mai mult cu cît, prin alternarea actelor de conștiință, va- 
lorile pot fi cuprinse în forma unor concepte de valori, creînd 
astfel posibilitatea unei confuzii. Vom spune deci că valorile, 
ca obiecte ale dorinţei, sînt cuprinse de conștiință ca niște obi- 
ecte care o depășesc, fără ca legăturile care o unesc cu conști- 
inţa să fie retezate ; în timp ce conceptele, excentrice și ele, sint 
cuprinse ca niște obiecte izolate de conştiinţă. Putem, în adevăr, 
concepe două lucruri exterioare unul altuia, dar care sint sau 
nu sînt unite între ele. Două localităţi situate la o anumită dis- 
tanţă, aflindu-se, prin urmare, în relație de excentricitate, pot 
fi unite sau pot să nu fie unite printr-un drum. În primul caz 
spun că cele două localităţi sînt solidare prin drumul care le 
unește, pe cînd în al doilea caz spun că localităţile sînt izolate. 
Primul caz este, față de conştiinţa aprehensivă, cazul valorilor ; 
cel de-al doilea este cazul conceptelor. Valorile sînt deci cu- 
prinse ca excentrice față de conștiință, dar solidare cu ea; pe 
cînd conceptele sînt, în raport cu conștiința care le cuprinde, 
excentrice și izolate. Situaţia aceasta este uneori exprimată sub 
forma afirmației că lumea abstracţiunilor este indiferentă, în 
vreme ce lumea valorilor nu este indiferentă. Conștiinţa se 

mișcă în lumea solidară a valorilor agitată de palpitația con- 
tinuă a dorinţei ; ea se mișcă în lumea conceptelor ca într-un 
mediu indiferent, adică fără nici o tresărire a dorinţei. 

Dacă totuși, în conştiinţa savantului care cercetează, ab- 
stracțiunea încetează de a fi un obiect indiferent, faptul se da- 
torește împrejurării că, în cazul acesta, prin actul adecvat al 
dorinței, conștiința cuprinde valoarea conexată şi coadaptată 
cu abstracțiunea. Căci există valori coadaptate cu abstracţiu- 
nea, și existenţei acestora li se datorește caracterul deziderativ, 
axiologic, al muncii științifice. Tot astfel, există abstracţiuni 
coadaptate cu valoarea, ca acele pe care le-am recunoscut ca 
fiind subiectele sau predicatele judecăților de valoare, pe care 
conștiința le cuprinde prin acte de gîndire și, prin urmare, în 
indiferență, ca pe niște obiecte excentrice şi izolate față de 
conștiință. Acesta este cazul ideii de adevăr, bine sau frumos, 
pe care se cuvine deci a le distinge de valorile propriu-zise te 
adevărului, binelui sau frumosului, cuprinse ca niște obiecte so- 
lidare cu cunoștința prin actele dorinţei. 


4. GENERALITATEA VALORILOR 


Al doilea caracter al valorilor, pe care urmează a-l stabili, 
este generalitatea lor. Folosind metoda întrebuințată și mai îna- 
inte, să cormparăm valorile cu imaginile, abstracţiunile și afec- 
tele. În lumina acestei comparații, ni se arată că nu numai va- 
lorile, dar și abstracţiunile sînt generale, în timp ce imaginile 
şi afectele sînt individuale. Abstracţiunile (noţiuni, legi etc.) 
sînt generale, pentru că ele se referă la o multiplicitate omo- 
genă și totală de cazuri concrete. De pildă, cine gindeşte noțiu- 
nea de animal, cuprinde implicit şi virtual multiplicitatea ani- 
malelor particulare (cîini, cai, lei etc.), adică grupa omogenă 
a organismelor înzestrate cu motilitate spontană, și anume to- 
talitatea acesteia. Tot astfel, acela care gindește legea căderii 
corpurilor cuprinde implicit şi virtual raportul dintre masa cor- 
purilor și viteza căderii lor în toate cazurile corpurilor căză- 
toare. Toate corpurile cad în același fel, şi anume, în felul pre- 

cizat de legea amintită. Abstracțiunile sînt deci generale, pentru 
că ele subsumează totalitatea unei multiplicități omogene. Dim- 
potrivă, imaginea unei păduri se referă la o singură pădure, 
la o pădure anumită. Pot gîndi pădurea ca un concept general, 
dar dacă mi-o reprezint ca o imagine, ea este dată în conștiință 
ca un obiect unic. Evident, aceeași pădure poate provoca, in- 
tr-o multiplicitate de minţi sau chiar în una și aceeași minte, o 
multiplicitate de imagini, dar acestea nu sînt subsumabile sub 
o imagine generală. Fiecare din aceste imagini rămîne unică și 
neînsumabilă cu celelalte. Așa-numitele imagini generice, des- 
pre care vorbea Th. Ribot, acele reprezentări evanescente, să- 
răcite în datele lor sensibile şi care însoțesc uneori gîndirea nao- 
țiunilor abstracte, sînt obiecte intermediare între abstracțiune 
și imagine, nu imagini propriu-zise. În înțelesul deplin al cu- 
vintului, imaginile rămîn neînsumabile, deși o multiplicitate *n- 
definită de oameni poate resimţi plăcerea și durerea, minia, 
spaima, admiraţia etc. Dar afectele, ca obiecte concentrice ale 
conștiinței, fiind raportate la eul propriu, fiind resimţite ca 
modificări ale eului individual, lipsește posibilitatea compara- 
ţiei lor cu atectele altor euri, astfel încit să putem spune daci 
mînia sau admiraţia pe care o resimt eu seamănă sau nu cu 
mînia sau admiraţia resimţite de alte individualităţi. 

Sint oare valorile generale (ca abstracţiunile) sau individuale 
(ca imaginile şi afectele) ? Desigur, valorile fiind obiectele unor 
dorinţe, conștiința nu va putea cuprinde decit acele valori care 
sînt corelative cu dorințele sale. Şi cum dorinţele individului 
sînt legate, precum am văzut, de instinctele lui, de acele gene- 
rale ale speţei noastre, dar şi de acele mai individuale, rezul- 
tate din încrucișarea eredităţilor lui, urmează că orice om va 
cuprinde un număr limitat de valori. Dar limitarea valorilor 
cuprinse de cineva nu spune nimic cît privește generalitatea fie- 
cărei valori în parte. O valoare nu este dată decit pentru o do- 
rinţă, fie ea oricît de individuală, dar în momentul în care o cu- 
prinde, conștiința postulează în valoare obiectul posibil al unei 
multiplicități de dorințe identice, a totalității dorințelor iden- 
tice. Ceea ce mi se arată mie ca bun sau frumos poate apărea la 
fel oricărui exemplar uman ; este nevoie numai ca dorința co- 
relativă să se trezească. Nimeni nu afirmă în valorile pe care l2 

cuprinde obiectul unic al unei dorințe care nu poate fi împăriă- 
șită cu nimeni. Nu sintem niciodată cu totul solitari în actele 
noastre valorificatoare, În zarea oricărei valori se lămurește pu- 
tința unei solidarizări umane. Acela care îşi reprezintă o ima- 
gine ştie că obiectul reprezentării sale este unic pe lume. Acela 
care resimţind un afect se închide în el însuși, nici nu reflec- 
tează la coincidența posibilă a afectelor lui cu acele ale altuia. 
Acela însă care cuprinde o valoare, o cuprinde neapărat ca ge- 
nerală sau nu o cuprinde deloc. Nu există valoare economică 
utilă unui singur individ, nici valoare estetică pentru un singur: 
contemplator de artă, nici valoare etică pe care s-o prețuiască: 
o singură conștiință umană. A corelaționa o valoare cu o singură 
dorință posibilă înseamnă a nega în aceasta tocmai caracterul 
ei de valoare. Ce ar fi oare un aspect de frumuseţe pe care să-l 
preţuiești numai tu ? Ce ar fi o faptă morală a cărei noblețe sau 
puritate să-ţi apară numai ție? O valoare corelaționată cu o 
singură dorință pe lume este ceva cu neputinţă de închipuit. 
Oamenii coincid, nu se despart, prin valorile pe care le afirmă. 
Singurul lucru pe care il poate adăuga cineva în această pri- 
vință este că conștiința sa axiologică nu are un unghi destul de 
larg pentru a cuprinde şi valori care altora li s-au revelat, dar 
nu că valorile la care el a ajuns nu pot fi cuprinse şi de altci- 
neva. Generalitatea este astfel dată prin însuși actul de apre- 
hensiune al valorilor. 


5. GENERALITATEA CONCEPTELOR ȘI GENERALITATEA 
VALORILOR 


Valorile sînt generale, ca şi conceptele, dar ele sînt gene- 
rale într-altfel. Conceptele sînt generale prin raport cu lucru- 
rile particulare pe care le subsumează. Valorile sînt generale 
prin raport cu conștiinţele care, prin actele lor deziderative, le 
cuprind. Există concepte generale pentru că există lucruri însu- 
mabile. Există valori generale pentru că pot exista acte dezi- 
derative identice. Între însumare și identificare se precizează 
deosebirea dintre generalitatea conceptelor și aceea a valorilor. 
Lucrurile particulare nu trebuiesc să fie total identice pentru 
a putea fi şubsumate sub un concept general. Este necesar nu- 

mai ca lucrurile particulare să aibă anumite caractere comune, 
alături de caracterele lor diferențiale, pentru ca prin cele dintii 
ele să poată fi subsumate sub conceptele lor generale. Cine cu- 
prinde un concept cuprinde, implicit și virtual, din lucrurile 
particulare numai unele din însușirile lor, și anume pe cele în- 
sumabile. Gindirea, în cuprinderea conceptelor, procedează, aşa- 
dar, discriminativ. În cuprinderea valorilor, ca niște obiecte în- 
zestrate cu însușirea generalității, conștiința nu discriminează 
însă între ceea ce ar putea fi diferenţial și neînsumabil în va~ 
lori și ceea ce este în ele identic şi însumabil. Generalitatea va- 
lorilor nu presupune deci multiplicitatea unor lucruri parţia! 
deosebite și parțial asemănătoare, ci multiplicitatea unor acte 
de dorinţă în întregime identice. În perspectiva conceptelor se 
desemnează, așadar, lucrurile particulare însumabile ; în per- 
spectiva valorilor se lămuresc conştiinţele coincidente prin ac- 
tele lor de dorinţă. 

Deosebirea dintre generalitatea conceptelor şi aceea a vals- 
rilor este o împrejurare plină de consecințe. Faptul că genera- 
litatea conceptelor presupune lucrurile particulare însumabile 
explică de ce conceptele pot avea un grad mai mic sau mai 
mare de generalitate. Generalitatea conceptelor poate fi stabi- 
lită la un nivel sau altul de număr și frecvenţă a însușirilor în- 
sumabile. După cum gîndirea cuprinde, în conceptele sale, un 
număr mai mare sau mai mic și mai frecvent sau mai puţin frec- 
vent de însușiri însumabile, gradul generalităţii valorilor este 
deosebit. Generalitatea conceptelor este mai întinsă cînd numă- 
rul însușirilor însumabile este mai mic şi frecvenţa acestor în- 
sușiri este mai mare ; generalitatea este mai restrînsă cînd nu- 
mărul însușirilor însumabile este mai mare și frecvenţa lor mai 
rară. Generalitatea conceptelor fiind graduală, conceptele pot fi 
subordonate unele altora. Există concepte-genuri şi concepte- 
speţe. Conceptele pot fi introduse într-un sistem clasificatoriu, 
după gradul generalităţii lor. Generalitatea valorilor, presupu- 
nind identitatea actelor de dorință care le cuprinde, nu cunoaşte 
însă grade. Nu există valori mai generale sau mai puţin gene- 
rale. Toate valorile sînt deopotrivă de generale, pentru că, dacă 
actele de dorință corelative sînt date, orice conștiință poate să 
cuprindă orice valoare. Generalitatea valorilor nefiind gradu- 

ală, valorile nu pot fi subordonate unele altora ; ele nu sînt cla- 
sificabile după întinderea sferei și bogăţia conţinutului lor. Fie- 
care valoare reprezintă astfel o clasă fără articulaţii şi trepte 
interioare ; o clasă fără speţe sau o speţă cu un singur individ. 
Sistematizarea valorilor, pe care o vom încerca mai departe, va 
fi obţinută din alte puncte de vedere decit acela al gradului lor 
de generalitate. 


6. VALOAREA ȘI VALABILITATEA 


Pentru punctul de vedere al psihologului axiologic, nu există 
decît valori individuale. Fiind obiecte ale dorinţei, se spune, 
valorile nu există decît pentru conştiinţa care le dorește și în 
unicul moment al dorinţei sau posesiunii lor. Cine vorbește des- 
pre generalitatea valorilor înseamnă că încetează a le dori, pen- 
tru a le judeca în întinderea sau valabilitatea lor. N-am putea 
deci afirma ceva despre valabilitatea valorilor decît încetînd a 
le dori, adică încetînd a le cuprinde ca valori propriu-zise. Aşa- 
numita „generalitate“ a valorilor ar fi produsul unei valorificări 
seculare, care le răpește caracterul lucrurilor cu adevărat pîv- 
nite, acea solidaritate a lor cu conștiința, în care am recunoscut 
și noi una din trăsăturile esenţiale ale valorilor (II, 3). Generale 
cu adevărat n-ar fi decît pseudovalorile, umbra lor superficială, 
inconsistentă și convențională. Consecințele unui asemenea mod 
de a vedea sînt dintre cele mai însemnate pentru întreaga axio- 
logie. Căci dacă valabilitatea valarilor s-ar restrînge la unicul 
moment de fulgerare a dorinței, atunci nu s-ar mai putea vorbi 
despre nici un fel de cultură omenească, adică despre nici un 
sistem de valori mijlocind între spirite și menţinînd, deasupra 
lor, permanenţa cîştigurilor obținute de actele deziderative ale 
conștiinței umane. Adevărurile metafizicii aristotelice sau fru- 
museţea dramelor lui Shakespeare ar fi niște simple convenţii, 
garantate cel mult de fulgerarea dorințelor care le-au cuprins 
din cînd în cînd, dar lipsite de orice realitate axiologică pentru 
generalitatea conștiinţelor. 

Faţă de acest mod de a raţiona, cu atitea aparențe de drep- 
tate, observaţia axiologică are de pus în lumină următoarele 

împrejurări. Mai întîi, nu este adevărat că afirmația despre 
valabilitatea generală a valorilor ar fi produsul unui act secun- 
dar de valorificare. Nu este adevărat că la actul de cuprindere 
a valorilor trebuie să adăugăm pe acela de măsurare a valabi- 
lității lor, pentru a putea vorbi despre generalitatea valorilor. 
Nu este adevărat că, într-un moment, conştiinţa cuprinde va- 
lorile și că, într-un alt moment. conştiinţa cuprinde generali- 
tatea lor. Pentru punctul de vedere al observaţiei conștiinței, 
actul de măsurare a valabilităţii valorilor este nu numai solidar 
cu actul de cuprindere a valorilor, dar este chiar implicat în 
aceasta din urmă. A cuprinde o valoare înseamnă a o cuprinde 
ca generală. Tot astfel, a cuprinde o imagine înseamnă a o cu- 
prinde ca individuală. După cum în ordinea imaginilor nu este 
ceu putință a distinge două acte, dintre care unul ne-ar da ima- 


ginea şi celălalt unicitatea ei, tot astfel nu este mai posibil a 
spune că printr-un act cuprind valoarea şi printr-un altul, ulte- 
rior şi mai mult sau mai puţin îndepărtat, generalitatea ei. Cine 
descoperă o valoare o cuprinde neapărat nu numai ca un obi- 
ect actual al dorinţei sale, dar și ca obiectul virtua! al tuturor 
dorințelor de același fel. Nimeni. apreciind utilitatea sau fru- 
musețea unor lucruri, adică cuprinzînd în niște bunuri valoa- 
rea lor economică sau estetică, n-are conştiinţa că acele lucruri 
sînt bune sau frumoase numai pentru el. Dimpotrivă, oricine 
cuprinde 'o valoare afirmă în ea obiectul posibil al tuturor con- 
științelor deziderative, instrumentate în acelaşi fel cu ale lui. 
De aici nevoia obștească, aşa de bine cunoscută de orice obser- 
vator al conștiinței, de a revela valorile cuprinse de noi și ace- 
lora care nu le-au cuprins încă, de a le propaga şi chiar de a le 
impune. 

În al doilea rînd, nu este adevărat că actul prin care afirm 
valabilitatea generală a valorilor ar distruge legătura de solida- 
ritate a valorilor cu conștiința, le-ar izola de conștiință, le-ar 
trece în rîndul unor palide şi reci convenţii generale. Nouă ni 
se pare că tocmai afirmaţia contrarie ar fi mai îndreptățită. 
Nouă ni se pare că tocmai afirmind individualitatea valorilor 
subțiez și slăbesc stratul lor de aderență cu conştiinţa. Căci 
dacă uneori am impresia că unele din valorile către care aspir 
ar fi strict individuale, lucrul provine din faptul că dorinţele 

respective nu urcă din profunzimile organizaţiei noastre, ci din 
regiuni cu totul superficiale ale ei. Numai acele ţinte ale dorin- 
ței noastre pe care nu le putem numi cu toată îndreptăţirea va- 
lori, cum ar fi agrementul unui aliment rar, al unui exercițiu 
fizic sau al unui joc de societate, le cuprind ca pe obiectele unor 
dorinţe individuale. Numai pe acestea nu doresc nici să le im- 
pun, nici să le știu recunoscute de obştea omenească. Dorinţeie 
corelative cu aceste bunuri atît de modeste pot să nu fie îm- 
părtășite decit de o sferă omenească foarte limitată sau pot 
chiar să nu fie împărtășite de nimeni în afară de mine. Dar re- 
giunea lor de atingere cu conştiinţa este, în același timp, foarte 
mărginită și foarte puțin adîncă. Dimpotrivă, atunci cînd, prin 
actul care le cuprinde, stabilesc şi generalitatea adevăratelor 
valori, afirm că dorința corelativă urcă din straturile funda- 
mentale ale fiinţei omeneşti, din acelea prin care toţi oamenii 
coincid. Generalitatea valorilor, dată prin însuși actul apre- 
hendării lor, este, așadar, o expresie a adincimii şi trăiniciei lor. 


7. VOLUMUL VALORILOR 


În principiu, toate valorile sînt generale, pentru că fiecare 
din ele fiind corelativă cu o anumită dorinţă, toate pot fi cu- 
prinse de către actele de dorinţă de același fel. În fapt, valorile 
pe care o conștiință le cuprinde sînt corelative cu dorinţe per- 
manente sau intermitente, mai mult sau mai puţin rare, mai mult 
sau mai puțin reprezentate în conștiința proprie, în aceea a 
unui grup social sau a unei epoci de cultură. Vorbim în cazul 
acesta de volumul mai mare sau mai mic al valorilor. În cadrul 
generalității de drept a tuturor valorilor se înscrie astfel volu- 
mul de fapt al fiecărei valori în parte. Generalitatea valorilor 
exprimă, așadar, raportul logic-teoretic dintre dorințe și obiec- 
tele lor. Volumul valorilor exprimă raportul psihologic dintre 
constituţia empirică a conștiinței deziderative şi obiectele ei. 
Între generalitatea și volumul relativ al fiecărei valori nu este 
nici o contradicţie, deoarece conștiința poate foarte bine să re- 
cunoască în aceeaşi valoare obiectul general al tuturor dorin- 
telor de același fel, dar și obiectul unor acte deziderative func- 

ționînd, în acord cu structura empirică a conştiinţei, în chip 
mai mult sau mai puţin statornic, cu o frecvenţă mai mică sau 
mai mare. Un exemplu : frumuseţea este, ca toate valorile, o 
valoare generală, pentru că ea poate fi cuprinsă de toate actele 
deziderative estetice. Totuși, în anumite conștiințe individuale 
sau în conștiința anumitor epoci, valoarea frumuseţii poate avea 
un volum mai mare sau mai mic, după cum actele deziderative 
respective se produc mai des sau mai rar. Sînt oameni și culturi 
în care dorința estetică este permanentă: volumul valorii 
estetice este la aceștia foarte mare. Există însă oameni și culturi 
dominate de alte apetenţe ale sufletului, de aceea economică 
sau științifică, și în care trebuința estetică este mai palidă și 
mai rară : în aceste cazuri volumul valorii estetice se com- 
primă, se micșorează. În Renaștere, volumul valorii estetice a 
fost — pare-se — foarte mare. În comparaţie cu Renașterea, se 
poate spune că volumul valorii estetice a suferit în veacul 
al XIX-lea o evidentă comprimare. Valul de urițenie pe care 
l-au constatat și l-au deplîns toţi criticii culturii în ultimul veac 
este o consecinţă a comprimării de volum pe care a suportat-o 
valoarea estetică în această epocă. Dimpotrivă, cultura știinţi- 
fică şi confortul general au crescut în răstimpul ultimului secol, 
ca o consecinţă a aspiraţiei mai vii și mai frecvente către valo- 
rile teoretice și economice, adică a creşterii volumului acestor 
valori. Variaţiile de volum ale valorilor pot fi urmărite și în- 
lăuntrul conștiinţelor individuale. Există oameni pentru care 
valoarea economică are volumul cel mai mare, „banausii“ an- 
tichității sau omul modern cu mentalitate cantitativă, pentru 
care orice lucru pe lume se măsoară după preţul lui și fiecare 
gînd îi este consacrat producerii sau acumulării de bogății. 
Există, firește, și oameni la care volumul valorii economice di- 
minuează odată cu creşterea de volum a altor valori, ființe dezin- 
teresate, cărora viaţa trăită în sărăcie le permite să se consacre 
creațiunii de artă sau cercetării ştiinţifice. Variaţiile de volum 
ale valorilor nu ating însă generalitatea lor, deoarece, chiar cu- 
prinzîndu-le intermitent sau rar, conștiința deziderativă afirmă 
în ele obiectul virtual al tuturor actelor de același fel. Din 
constatarea denivelării sau nepotrivirii empirice dintre volumul 
relativ al valorilor și generalitatea lor principială rezultă o gamă 

variată de sentimente axiologice. Căci putem accepta această 
denivelare cu sentimentul împăcat al fatalităţii limitelor noas- 
tre sau putem aspira cu neliniște să extindem volumul anumi- 
tor valori în noi. De asemeni, putem să trăim sentimentul de 
plenitudine al extinderii volumului tuturor valorilor sau al unui 
mare număr dintre ele pînă la limita generalității lor. Terenţiu 
a fixat acest sentiment într-una din comediile sale (Heautonti- 
morumenos, I, 1) : Homo sum ; humani nihil a me alienum puto. 
Naturile robuste și comprehensive care, printr-o largă integrare 
a dorințelor umane, trăiesc acest sentiment fericitor sînt acelea 
care au realizat maximum de umanitate în ele. 


6. POLARITATEA VALORILOR 


Valorile fiind obiectele dorinţei, se înţelege că obiectele re- 
pulsiei vor fi nonvalorile. După cum dorința cuprinde valorile, 
repulsia cuprinde nonvalorile. Valorile aparţin, așadar, unui 
sistem polar, înlăuntrul căruia nonvalorile sînt paralele și co- 
relative cu ele. Valorile nu sint singurele obiecte polare ale con- 
științei. Abstracţiunile, întrucît sînt rezultatele unor acte de 
judecată afirmative sau negative, sint și ele polare. Există, de 
pildă, abstracțiuni afirmative (substanţă, accident, determinism 
etc.), formate prin afirmarea unui predicat despre subiect. 
Există și abstracţiuni negative (absenţă, inerție, amorfism, imo- 
ralitate și toate noţiunile formate prin a sau i privativ), obţinute 
prin negarea unui predicat cu privire la un subiect. De asemeni, 
afectele sînt și ele polare, întrucit toate îşi primesc una din de- 
terminările lor din faptul că aparţin unuia sau altuia dintre polii 
sensibilităţii. Orice afect este plăcut sau dureros. Intocmai ca 
abstracţiunile și afectele, valorile sînt şi ele polare. Adevărul, 
binele și frumosul sînt corelative cu eroarea, răul și uritul, uti- 
litatea cu inutilul, vitejia cu lașitatea, austeritatea cu destrăbă- 
larea, modestia cu îngimfarea, noblețea cu vulgaritatea, blinde- 
tea cu cruzimea, cumpătarea cu intemperanţa, iubirea cu ura 
ş.a.m.d. Toţi factorii secundari ai acestor perechi de termeni 
contrazic termenii primari amintiţi, în interiorul aceleiași sfere, 

încît o afinitate adincă îi leagă şi-i condiționează reciproc. Există, 
în adevăr, eroarea, răul şi urîtul, numai pentru că există un 
adevăr, un bine şi un frumos. O lume fără valori ar fi o lume 
lipsită de nonvalori. Conştiinţa plătește un preţ cumplit pen- 
tru că a descoperit valorile. Numai pentru că aspirația noastră 
morală a descoperit vitejia, noblețea și cumpătarea, repulsia 
noastră înregistrează laşitatea, vulgaritatea și intemperanţa. Pe 
de altă parte, cine dorește nu numai să cuprindă, dar să și rea- 
lizeze valorile, trebuie să le apere împotriva nonvalorilor cu 
care ele se leagă. Lucrarea de aflare a adevărului trebuie des- 
fășurată împotriva erorii posibile sau actuale, împotriva pre- 
judecății care o acoperă și o ascunde. Desăvirșirea internă prin 
nobleţe, cumpătare și iubire este o luptă ciştigată asupra vulga- 
rităţii, lăcomiei și urii. Mai mult decit atit : repulsia conține în 
sine implicaţia dorinţei. Cine cuprinde într-o faptă sau un ca- 
racter răutatea sau josnicia, îndreaptă, în același timp, actele 
conştiinţei sale către bunătatea sau înălțimea de suflet, dorite 
cu atît mai mult cu cit în momentul și în cazurile acelea nø 
lipsesc. A cuprinde, prin repulsie, o inferioritate intelectuală, 
estetică sau morală, înseamnă a afirma, prin dorinţă, valoarea 
superiorităţilor corelative. Conștiinţa axiologică se mișcă astfel 
într-un univers bipolar și într-un circuit continuu înlăuntrul lui. 


8. GRADUALITATEA VALORILOR 


Alt caracter al valorilor este gradualitatea lor. Valorile sînt 
cuprinse, prin actele deziderative ale conștiinței, pe una sau 
alta din treptele unei ierarhii. Există valori mai mult sau mai 
puţin importante. Această constatare este menită însă şi ea să 
se izbească de obiecțiile unui anumit psihologism. Căci dacă 
valoarea este obiectul unei dorințe, ea ar fi, în momentul cu- 
prinderii ei, valoarea cea mai importantă. Pentru un om rătăcit 
în pustie și cumplit chinuit de sete, apa posedă valoarea cea mai 
însemnată. Pe de altă parte, întrucit valoarea nu există decit 
în corelație cu o dorinţă și cum conștiința nu poate fi stăpînită, 
în același moment, decît de o dorinţă unică, lipsește posibilitatea 

acelei comparații între valori care să conducă la atribuirea fie- 
căreia din ele unei alte trepte a ierarhiei axiologice. Cum vom 
putea deci spune dacă valoarea morală este superioară sau in- 
ferioară valorii economice ? Pentru a ne putea decide în această 
problemă ar trebui ca actele de dorință respective să coexiste 
în conștiință. Cimpul conștiinței este însă limitat și dorințele 
noastre sînt exclusiviste, încît prezenţa tiranică a uneia din ele 
îndepărtează pe oricare alta, anulînd putinţa comparaţiei dintre 
obiectele lor corelative. Iată de ce oricare dintre valori ar trebui 
să aibă o însemnătate maximă şi, în tot cazul, incomparebilă, 
în momentul în care conștiința o cuprinde. 

Cine raționează așa confundă însă, mai întîi, între gra- 
dualitatea valorilor și intensitatea afectelor care însoțesc actele 
cuprinderii lor. Este, în adevăr, evident, că însetatul dorește 
apa cu cea mai mare intensitate a sentimentelar sale momen- 
tane. Sentimentul de așteptare a apei mult rivnite sau al po- 
sesiunii ei în sfirșit asigurate înlătură din conştiinţa omului 
gata să se sfirșească de sete oricare alt sentiment. Intensitatea 
afectelor nu trebuie însă confundată cu gradualitatea valorilor. 
Intre una și alta există deosebirea dintre două sisteme etero- 
gene de estimaţie. Intensitatea este obiectul unei estimaţii can- 
titative ; gradualitatea este obiectul unei estimaţii calitative. 
Nu este deci just a decide asupra importanţei unei valori refe- 
rindu-ne la intensitatea sentimentelor care le însoțesc. Compa- 
rația dintre valori trebuie instituită în planul calitativ, adică 
după alte criterii decît acela al intensității sentimentelor înto- 
vărăşitoare. 

Este însă posibilă o astfel de comparaţie ? Îngustimea cîm- 
pului conştiinţei ar părea că se opune. Ideea îngustimii conști- 
inţei este una din acele care trebuie privite cu mai multe rezerve. 
Căci dacă conștiința n-ar îngădui decit pătrunderea succesivă a 
obiectelor ei în cîmpul său limitat, atunci nu numai comparaţia 
dintre valori ar fi imposibilă, dar orice comparaţie, purtind asu- 
pra oricăror obiecte. Nimeni n-ar putea spune atunci dacă un 
lucru de zece grame este mai uşor decît unul de un kilogram, 
nici dacă verdele este altă culoare decît roşul, nici dacă octo- 
gonul are alt contur decît patrulaterul. Faptul însă că putem să 
ne decidem asupra deosebirii de greutate, culoare şi configura- 

ție a tuturor acestor obiecte dovedește că aclul comparaţiei lor 
nu este exclus. Tot astfel conștiința are posibilitatea să com- 
pare între ele și valorile, pentru a hotări caracterul deosebitor și 
rangul relativ al fiecăreia din ele. Ba chiar, dacă lucrul n-ar fi 
cu putinţă, imposibilitatea n-ar porni din firea valorilor, ci din 
limitarea noastră. Fiecare dintre valori ni s-ar părea drept cea 
mai însemnată în momentul cuprinderii ei, nu pentru că ele 
însele ar fi rebele oricărei estimaţii, nu pentru că ele ar alcătui 
un conglomerat amorf, ci numai pentru că ne-ar lipsi nouă 
putinţa comparării și ordonării lor. Analogiile de mai sus ne 
spun însă că comparația valorilor este posibilă, şi succesul prac- 
tic al sistematizării și ierarhizării lor, în cele două capitole ur- 
mătoare, va constitui o.nouă dovadă în același sens. 

Dealtfel, comparaţia valorilor în vederea ierarhizării lor este 
o lucrare teoretică menită să întemeieze în chip rațional ordinea 
și rangul lor respectiv, care sînt date pentru conștiință prin 
însuși actul cuprinderii lor. Rangul valorilor este pentru conști- 
inţă un aspect spontan, nu unul produs prin mijlocirea compa- 
raţiei dintre ele. Nu este deloc nevoie ca spiritul să treacă de 
la o valoare la alta şi să le cîntărească pe rînd, pentru a decide 
apoi care dintre ele este superioară celeilalte. Rangul relativ 
al unei valori este dat pentru conştiinţă prin însuși actul care le 
cuprinde. Cine cuprinde, de pildă, valoarea morală o cuprinde, 
în același timp, ca pe o valoare mai înaltă a spiritului. Cine 
cuprinde valorile vitale sau economice le cuprinde ca pe niște 
valori mai puţin înalte. Acela care, printre valorile morale, cu- 
prinde pe rînd modestia, bunătatea sau sacrificiul de sine, le 
cuprinde cu conștiința exactă a rangului lor respectiv, în așa 
fel încit cuprinderea succesivă a valorilor amintite este pentru 
el o ascensiune, înainte de instituirea oricărei comparații dintre 
ele. Faptul că valorile conţin în ele însele rangul lor, ca una din 
așa-zisele lor calități primare, ne explică de ce, în relaţie cu o 
persoană anumită, adică cu un sistem organic de valori, avem 
impresia de a ne găsi într-o sferă axiologică mai joasă sau mai 
înaltă, indiferent dacă persoana respectivă a fost supusă sau nu 
unei comparații menite să fixeze treapta ei în ierarhia valorilor. 

Contemporanii lui Eminescu trăiau impresia superiorității lui 
intelectuale şi morale în afară de orice sistem de referinţe și 
comparații. Impresia înălţimii spirituale a unui individ, a medio- 
crității sau josniciei lui, nu este astfel un produs intelectual, ci 
o dată. Tot astfel pentru fiecare valoare izolată. Dealtfel, nu 
numai că rangul unei valori nu este determinat de comparaţia 
ei cu altele, ci această comparaţie, acolo unde este practicată, 
se călăuzeşte după gradualitatea implicită a valorilor. Compa- 
rația valorilor nu este cu putinţă decit pentru că valorile au un 
rang ; nu dimpotrivă. 1 


10. SEMNIFICAȚIA VALORILOR 


Inţelegem prin semnificaţia valorilor acel caracter al lor 
care rezultă din faptul corelaţiei cu un anumit tip de dorinţă. 
Conştiinţa nu cunoaște decît ca un obiect al gîndirii valoarea 
în genere, conceptul valorii. În realitatea experienţei axiologice 
nu există însă o valoare în genere, ci totdeauna valori parti- 
culare (deși de o valabilitate generală), adică valori specificate 
după felul dorinței care le cuprinde. În domeniul! abstract-omo- 
gen al valorii, varietatea dorințelor introduce varietatea valo- 
rilor şi semnificaţia fiecăreia în parte. Aceasta nu în sensul că 
valorile ar fi produse de actele conştiinţei, ci în acela că semni- 
ficaţia lor proprie nu se lămurește decit atunci cînd ele sînt 
cuprinse de actele lor corelative. O conştiinţă în care n-ar func- 
ționa decît un singur tip de dorinţe ar rămiînea oarbă pentru 
toate valorile care nu corespund acestuia, sau ar fi condamnată 
să nu cuprindă imensa varietate a valorilor decît în forme tot- 
deauna inadecvate. Zadarnic ar încerca omul economic, fiinţa 
exclusiv mișcată de dorințe economice, să cuprindă semnificaţia 
frumosului sau binelui. Aceste semnificaţii i s-ar ascunde sau 
i s-ar destăinui doar în forme neadecvate. Semnificațiile estetice 


1 Asupra gradualităţii valorilor, cu concluzii asemănătoare, vd. şi 
M. Scheler. Der Formalismus in der Ethik und die materiale Wertet- 
hik, 1916. 

sau morale nu i se vor revela decît odată cu trezirea dorințelor 
corespunzătoare. 

Multiplicitatea şi varietatea valorilor este un fapt curent de 
observaţie. Este însă această multiplicitate haotică ? Sau valo- 
rile se pot grupa, după afinităţile lor, în clase mai mult sau mai 
puţin determinate ? Aceste clase apoi întocmesc oare un sistem 
închis sau unul în care progresul experienţei poate necontenit 
introduce categorii noi ? Capitolul următor va încerca să răs- 
pundă acestor întrebări. 


III. SISTEMUL VALORILOR 
A. CRITERIILE GRUPĂRII 


1. SUPORTUL VALORILOR 


Am văzut (I, 5, 6) că valorile sînt niște obiecte ale con- 
științei, care pot fi cuprinse de actele de dorinţă independent 
de conexiunea lor cu anumite lucruri, adică cu acele suporturi 
concrete ale lor cărora le-am dat numele de bunuri. Cu toate 
acestea, în cuprinderea valorilor este dată și indicația felului 
de suport concret cu care ele se pot conexa. Nu orice valvare 
se poate conexa cu orice suport concret. Cînd cuprinde, de pildă, 
caritatea, conștiința este pe deplin lămurită că este vorba de 
valoarea unui caracter sau a unei fapte omenești, adică de o 
valoare personală. Cînd cuprindem însă o valoare economică, 
cum ar fi comestibilitatea, nu încape nici o îndoială că avem 
de-a face cu o valoare conexabilă numai cu lucruri, adică cu o 
valoare reală. Nu există nici o posibilitate de a cuprinde carita- 
tea ca pe valoarea unor lucruri, nici de a aprehenda comestibi- 
litatea ca pe valoarea unor persoane. Cu toate că omul își găseşte 
o parte din hrana lui și în consumarea unor fiinţe organice, el 
nu le cuprinde pe acestea ca persoane, ci ca lucruri. Omul cu- 
prinde în animalele comestibile valoarea unor lucruri. În cazul 
în care omul cuprinde în animalele reputate drept comestibile 
valoarea unor persoane, el încetează de a mai cuprinde în ele 
valoarea reală a comestibilității, Acesta este cazul asceţilor, care, 
prin extinderea sferei personale în lume pînă la limita biologi- 
cului sau pînă aproape de ea, refuză să folosească drept aliment 
ceea ce pentru ei nu mai este reflectat ca o valoare reală. Cazul 
liminar al asceţilor sau al „vegetarienilor“ din vocaţie mistică 
pune bine în lumină împrejurarea că în cuprinderea valorilor 
este dată și indicaţia genului de suport concret cu care valoarea 
respectivă este menită să se însoțească. 


INTRODUCERE ÎN TEORIA VALORILOR 73 





Suportul valorilor poate fi nu numai real sau personal, dar 
și material sau spiritual. Această nouă distincție își trage im- 
portanța din faptul că, în ciuda generalizărilor curente ale bunu- 
lui-simț, valorile reale nu sînt totdeauna materiale, după cum 
valorile personale nu sînt totdeauna spirituale. Anticipînd 
asupra caracterizărilor care vor urma, vom spune că valorile 
vitale, sănătatea, puterea sau prospețimea fizică, deşi sînt va- 
lori personale, adică deși sînt atribuite totdeauna unor persoane, 
ele sînt şi valori materiale, întrucît le atribuim persoanelor ca 
simple organisme biologice materiale. Tot astfel, valorile estetice, 
deşi le atribuim adeseori unor lucruri, adică unor aspecte ale 
naturii sau unor opere de artă, ele sìnt nişte valori spirituale, 
deoarece nu le atribuim lucrului material care este natura sau 
arta, ci acelorași lucruri considerate ca imagini spirituale. Fru- 
moasă nu este bucata de pînză din care e făcut tabloul, ci ima- 
ginea pe care ea o întruchipează. 

In sfîrșit, valoarea se găsește într-un raport de aderență 
sau de libertate faţă de lucrurile sau persoanele, materiale sau 
spirituale, cărora le-o atribuim. Sînt valori pe care nu le pu- 
tem cuprinde decît conexate cu un singur lucru, cum ar fi, de 
pildă, valoarea estetică. Aderenţa valorii estetice faţă de su- 
portul său este atît de strînsă, încît orice înlocuire sau o modifi- 
care oricît de neînsemnată a acestuia suprimă sau modifică 
valoarea respectivă. O valoare estetică nu poate fi conexată 
decit cu un singur suport pe lume. O valoare teoretică poate fi 
conexată însă cu suporturi felurite. Un adevăr ştiinţific poate 
fi înfățișat în mai multe feluri, în cuvinte sau cu mijloacele 
unei expuneri variate. Spunem, din această pricină, că valorile 
teoretice sînt libere față de suportul lor. Felul suportului sau 
modul conexiunii lui cu valoarea alcătuiesc primul criteriu al 
sistematizării şi caracterizării valorilor. 


2. ÎNLÂNŢUIREA VALORILOR 


Valorile se găsesc în conexiune nu numai cu suportul lor, 
dar şi unele cu altele. O valoare poate ajuta la realizarea alteia. 
Spunem, în cazul acesta, că cea dintii dintre ele este o valoare- 

mijloc, pe cînd cea de-a doua o valoare-scop. Așa, de pildă, va- 
lorile economice nu sînt decît mijloacele menite să ne facă a 
atinge anumite scopuri, cum ar fi valorile politice sau estetice. 
Valoarea economică nu apare ca un scop în sine însuși decit în 
acele cazuri în care conștiința recoltează neapărat impresia unei 
deformații, a unei substituţii axiologice neîngăduite, a unei cu- 
prinderi inadecvate a valorii respective. În împrejurări normale, 
dorim valoarea economică numai ca un mijloc menit să ne ofere 
posibilitatea cuceririi altor valori, cum ar fi puterea politică sau 
îmbogățirea conținutului de valori teoretice sau estetice ale 
conștiinței. Aceste exemple ne fac a înţelege că valoarea-mijloc 
poate fi înlănțuită nu numai cu o singură valoare-scop, ci şi cu 
unele valori care, în raport cu ea, pot fi valori-scopuri, deși în 
raport cu alte valori mai înalte apar, la rîndul lor, ca simple 
valori-mijloace. Aşa, de pildă, valoarea politică poate fi scopul 
valorii economice, deşi aceeași valoare politică nu este decit 
mijlocul către alte valori-scopuri, cum ar fi valorile morale. Prin 
atingerea valorii politice, mijlocită de valoarea economică, ci- 
neva poate dori să cucerească înalte valori-scopuri, cum ar fi 
cultura ştiinţifică și teoretică, justiţia, sfinţenia etc. Faptul că 
în înlănțuirea lor anumite valori pot apărea fie ca mijloace- 
scopuri, fie numai ca scopuri, ne obligă să distingem între va- 
lori-scopuri relative și absolute. După tot ce-am spus mai sus, 
este evident că valoarea politică este un scop-relativ, deoarece 
în înlănţuirea valorilor ea apare cînd ca scop, cînd ca mijloc. 
Valorile teoretice, estetice, morale și religioase sînt însă scopuri 
absolute, deoarece în cuprinderea lor conștiința nu le postulează 
niciodată ca mijloace în vederea atingerii unor scopuri mai înalte 
decit ele. Faptul că valorile-scopuri pot apărea uneori ca va- 
lori-mijloace, cum ar fi cazul valorilor teoretice care pot fi cu- 
prinse uneori ca mijloace în vederea atingerii unor valori eco- 
nomice, așa cum se întîmplă în cazul aplicaţiilor tehnice ale ști- 
inţei, ne dovedește că, în aceste circumstanţe, valoarea teoretică 
este cuprinsă în formă inadecvată, şi anume ca valoare econo- 
mică. Aprehendat în forme adecvate, adică drept valoarea teo- 
retică pură, adevărul științific nu este reflectat niciodată ca 
mijloc în vederea unui scop, ci ca un scop absolut, odihnind în 
propria lui plenitudine. 

Cuprinderea valorilor ca mijloace sau scopuri-absolute nu 
este un rezultat secundar, un produs al raţionamentului relativ 
la modul înlănţuirilor, ci o dată imediată, implicată în însuși 
actul de cuprindere al valorilor. Cuprindem valorile ca mijloace 
sau scopuri în afară de orice raționament și de orice analiză. 
Nu este deloc necesar să reflectăm la modul înlănțuirii valori- 
lor pentru a ne da seama că adevărul, frumosul, binele sau sa- 
crul sînt scopuri absolute ale conştiinţei deziderative, în timp 
ce utilităţile, vitalitatea sau puterea politică sînt niște simple 
mijloace. Lucrul se adeverește în acele cazuri în care, sesizind 
una din valorile-scopuri, de pildă frumosul sau sacrul, drept 
simple mijloace în vederea moralizării sau a puterii politice, 
conștiința înregistrează, în acelaşi timp, împrejurarea ca o cu- 
prindere inadecvată a valorilor respective. O asemenea cuprin- 
dere inadecvată înregistrează conștiința și atunci cînd sesizează 
unele valori-mijloace, cum ar fi valoarea economică sau politică, 
drept valori-scopuri. În actul cuprinderii adecvate, fiecare din 
aceste valori conţine în sine şi calitatea lor ireductibilă de sco- 
puri sau de mijloace. Numai valorile-scopuri relative, din pricina 
caracterului lor nehotărit, adică al posibilităţii înlănţuirii lor în 
două direcţii, nu ni se relevă în caracterul lor propriu decit în 
lumina analizei care le precizează locul în seria valorilor. 

În afară de înlănțuirea valorilor după relaţia mijloc-scop, 
mai există și un alt gen de înlănţuire, pe care este necesar să-l 
punem, de asemeni, în lumină. Considerate după acest nou 
mod al înlănțuirii lor, valorile sînt integrabile, neintegrabile sau 
integrative, adică ele pot fi însumate în structuri axiologice mai 
cuprinzătoare, pot să se refuze lucrării de însumare sau pot 
lucra ca factori însumativi. Primul caz este, printre altele, acela 
al valorilor economice. Al doilea caz este al valorilor estetice. 
Cel de-al treilea este al valorilor religioase. O valoare integra- 
bilă nu este neapărat și o valoare-mijloc ; ea poate fi o valoare- 
scop. Astfel, deși valoarea teoretică este o valoare-scop, ea este 
și o valoare integrabilă, după cum o dovedește progresul știin- 
telor, însușirea lor de a-și îmbogăţi neîncetat cuprinsul. Ade- 
vărurile ştiinţei nu sînt, în cuprinderea lor adecvată, mijloacele 
altor valori ; ele se pot totuși aduna, se pot compune între ele, 
pentru a obţine adevăruri mai largi sau sisteme de adevăruri. 

Deosebirea dintre înlănţuirea valorilor după categoria mijloace- 
scopuri trebuie limpede distinsă de înlănţuirea lor după cate- 
goria integrării. 


3. ECOUL VALORILOR 


Domeniul valorilor este articulat și după un alt criteriu, 
provenit din cele două sensuri posibile ale dorințelor noastre 
şi ale ecoului pe care ele îl trezesc în conștiință. Se pot dori 
valori care garantează perseverarea subiectului deziderativ și 
altele care-i aduc amplificarea, sporirea forţei și conţinutului 
spiritual al conștiinței. Există deci valori perseverative şi am- 
plificative. Valorile economice sau politice au, de pildă, un sens 
hotărit perseverativ ; în timp ce valorile estetice sau teoretice 
au un sens amplificativ. Valorile economice saù politice sint 
dorite pentru rolul pe care îl pot avea în conservarea fiinţei 
aceluia care le dorește, individ sau colectivitate. Valorile teore- 
tice, estetice etc. aduc însă aceluia care le rivneşte o îmbogăţire, 
întărire, exaltare a conștiinței lui. Ecoul valorilor în conștiință 
este, de fiecare dată, altul. Nimeni nu se simte sporit lăuntric 
prin sesizarea valorilor economice și nici prin aceea a valorilor 
politice. Atingerea valorilor amplificative se însoțește însă cu o 
conștiință instrumentată într-un chip caracteristic, care, după fe- 
lul valorii, ia forma unei înălțări, îmbogățiri, intensificări, purifi- 
cări ete. Dacă atingerea valorilor economice sau politice se înto- 
vărășește uneori cu conștiința unui spor de putere lăuntrică, lu- 
crul se explică prin aceea că, reprezentîndu-și modul înlănţuirii 
valorilor, conștiința cuprinde, dincolo de valorile economice sau 
politice, valorile amplificative pe care cele dintii le pot mijloci. 
Cuprinse însă în ele însele, și nu după virtualitățile înlănțuirii 
lor, nici valoarea economică şi nici valoarea politică nu au un 
alt sens decit acela de a asigura perseverarea în fiinţă a subiec- 
tului deziderativ și nu se însoțesc cu ecoul propriu valorilor 
amplificative. Cînd nu ținem seama de caracterul perseverativ 
sau amplificativ, dat prin însuși actul cuprinderii valorilor, airi- 
buind un rol perseverativ unor valori amplificative sau dimpo 

trivă, înregistrăm situația cu conştiinţa unei diformări evi- 
dente a valorilor respective. Valorile economice cuprinse, 
prin acte inadecvate, ca valori amplificative, cunosc o hipertro- 
fie neîngăduită ; în vreme ce valorile teoretice, estetice, morale 
sau religioase, cuprinse ca valori perseverative, cum se întîmplă 
în anumite axiologii utilitariste, cunosc soarta unei sărăciri a 
sensului lor, a unei neingăduite atrofii. Hipertrofia sau atrofia 
valorilor, fapte cruciale ale experienţei axiologice, alcătuiesc 
ecoul în conștiință al unei cuprinderi inadecvate a valorilor, în 
latura ecoului lor. 


B. STRUCTURA VALORILOR 


1. INAȚIONALITATEA ȘI RAȚIONALITATEA VALORILOR 
(NUCLEU ŞI COORDONATE) 


Analiza criteriilor de grupare ale valorilor ne-a arătat că 
fiecare valoare aparţine unui sistem rațional de coordonate. O 
valoare poate fi reală sau personală, materială sau spirituală, 
mijloc sau scop, integrabilă, neintegrabilă sau integrativă, liberă 
sau aderentă faţă de suportul ei concret, perseverativă sau am- 
plificativă prin sensul şi ecoul ei în conștiința subiectului dezi- 
derativ. După cum rezultă și din tabloul alăturat : 


Valoarea economică este reală 
materială 
mijloc 
integrabilă 
liberă 
perseverativă 


Valoarea vitală este personală 
materială 
mijloc 
integrabilă 
liberă 
perseverativă 

Valoarea juridică este 


Valoarea politică este 


Valoarea teoretică este 


Valoarea estetică este 


Valoarea 7norală este 


Valoarea religioasă este 


reală 
spirituală 
mijloc 
integrabilă 
liberă 
perseverativă 


personală 
spirituală 
mijloc 
integrabilă 
liberă 
perseverativă 


reală 
spirituală 
scop . 
integrabilă 
liberă 
amplificativă 


reală și personală 
spirituală 

scop 
neintegrabilă 
aderentă 
amplificativă 


personală 
spirituală 
scop 
integrabilă 
aderentă 
amplificativă 


personală 
spirituală 
scop 
integrativă 
aderentă 
amplificativă 

Dacă prin raționalitatea unei structuri înţelegem posibilita- 
tea reducerii ei la anumiţi factori generali, putem spune că orice 
valoare manifestă o anumită raționalitate. Dar raționalitatea 
valorilor, adică ansamblul coordonărilor din a căror încrucișare 

` se precizează natura și locul fiecăreia într-un sistem general, 
nu istovește structura valorii. Înlăuntrul suprafeţei raționale a 
fiecărei valori se ascunde nucleul ei irațional. Ceea ce este o 
valoare, în ultima ei adincime, nu poate fi redus la factori ge- 
nerali. Nucleul valorii este inclasificabil. Ceea ce cuprinde do- 
vința în centrul oricăreia dintre valori rămîne o dată unică, 
incomparabilă, ireductibilă. Dincolo de afinităţile dintre diver- 
sele tipuri de valori, ni se dezvăluie astfel miezul inasimilabil 
al fiecăreia în parte. Împrejurarea aceasta explică de ce două 
tipuri de valori, cum ar fi valoarea morală și religioasă, pot apă- 
rea atît de asemănătoare, rămînînd în esenţă profund deosebite. 
Într-adevăr, valoarea morală și religioasă sînt, în partea lor ra- 
ţională, reductibile la aproape aceiași factori generali şi pot îi, 
din această pricină, adeseori confundate. Cine străbate însă din- 
colo de această regiune raţională, către nucleul lor profund, nu 
poate să nu sesizeze diferenţa esenţială dintre valoarea morală 
și religioasă. 

Din pricina caracterului său irațional, nucleul valorii nu 
poate fi descris ştiinţificeşte. Acest nucleu rămîne doar un obiect 
al experjenţei interne, pe care oricine îl poate găsi în sine. În 
schimb, în latura învelișului lor raţionabil, valorile admit caracte- 
rizarea științifică. Unele din aceste caracterizări ne-au şi apărut 
în cursul cercetării criteriilor de grupare. Vom relua aceste ca- 
racterizări, oprindu-ne însă asupra laturilor neatinse mai îna- 
inte și asupra punctelor controversabile. 


2. VALOAREA ECONOMICĂ 
(PROBLEMA MUNCII) 


Printre exemplele amintite cu prilejul analizei criteriilor de 
grupare, valoarea economică a fost mai des citată. Am amintit, 
așadar, caracterele raționale ale valorilor economice, adică ale 
utilităţilor în sensul cel mai larg : 1) aderenţa lor la suporturi 

reale și materiale, 2) facultatea lor de a mijloci atingerea altor 
valori mai înalte, 3) sensul lor perseverativ, adică virtutea lor 
de a ajuta perseverarea în fiinţă a subiectului care le rivnește, 
4) libertatea lor faţă de bunurile care le conţin și care face ca 
aceste bunuri să apară fungibile între ele sau prin intermediul 
acelor bunuri înzestrate cu o putere de circulație mai mare, care 
sînt banii, 5) capacitatea lor de a se însuma pentru a da naștere 
la valori mai ample (acumularea capitalistă). 

Economia clasică, apoi doctrinele socialiste au crezut însă că 
pot reduce valorile economice la munca pe care ele o reprezintă, 
la cantitatea de efort necesară producerii lor. Munca este însă o 
valoare personală ; ea este totdeauna munca cuiva, a unei per- 
soane, suportul ei nu este real și material, ci personal şi spiri- 
tual. O mașină, adică o organizare de lucruri materiale în ve- 
derea producerii unor utilităţi, nu muncește ; ea funcţionează. 
Numai persoanele, indivizi izolaţi sau colectivități organizate, 
grupuri naționale sau profesionale etc. muncesc cu adevărat. Nu 
cumva totuși valoarea economică este o valoare personală, pe 
care economia politică liberală și socialistă a izbutit s-o desco- 
pere prin transparenţa bunului real ? Cazul n-ar fi cu totul izo- 
lat, deoarece, după cum vom vedea mai departe, valoarea este- 
tică ne apare şi ea uneori ca o valoare personală transparind 
printr-o valoare reală, ca atunci cînd cuprindem și admirăm în 
opera unui artist virtuozitatea lui, stilul și tendinţa lui umană, 
adică tot atitea valori personale. Şi, de fapt, atunci cînd consider 
într-un bun real prezentind o valoare de utilitate munca pe 
care artizanul acelui bun a depus-o pentru a-l produce, nu mă 
pot împiedica să sesizez în legătură cu reprezentarea acelei 
munci unele valori personale, estetice sau morale, cum ar fi 
îndemînarea şi gustul artizanului, hărnicia și perseverența lui. 
Ace] care cuprinde munca în transparenţa utilităţilor exe- 
cută, de fapt, acte de valorificare estetică şi morală. niciodată 
simple acte de valorificare economică. Teoriile care vor să re- 
ducă valoarea economică la muncă nu trebuiesc deci contun- 
date cu faptele, aşa cum ele sînt date în experienţa axiologică 
a conștiinței, a cărei strictă observaţie ne duce la alte concluzii. 

Dealtfel, dacă valorile economice ar fi, ca expresii ale mun- 
cii, niște valori personale, nu s-ar putea înțelege nici alt carac- 

ter al lor, și anume libertatea faţă de suportul concret, adică 
[ungibilitatea lor. Căci numai mărfurile, ca bunuri reale, pot 
fi schimbate între ele sau prin mijlocirea banilor, nu însă şi 
faptele omeneşti de muncă. Acel care angajează un bun lucră- 
tor pentru prestarea unui serviciu, cu obligaţia să-i plătească 
un preţ, are conştiinţa că un rest al serviciului rămîne neplătit 
şi cu neputinţă de a fi remunerat, adică tocmai ceea ce în exe- 
cutarea acelui serviciu constituie o valoare personală, estetică 
sau morală. Muncitorii înşiși, mai ales muncitorii în cîmpul 
creaţiilor spirituale, nu consimt să se despartă de produsul 
muncii lor decît sub condiţia de a face abstracţie de ceea ce ei 
au depus în opera lor ca valori personale, sub forma greutăţii 
învinse prin abilitate, hărnicie și talent. Numai prestaţia ser- 
viciilor cu totul mecanice, în care nu avem de apreciat nici 
iniţiativa, nici priceperea sau îndemiînarea celui care le exe- 
cută, pot fi cuprinse ca niște bunuri economice. Dar în acest 
caz muncitorul nu apare ca o persoană, ci ca un lucru, de pildă 
ca piesa unei mașini pe care el o înlocuiește, de fapt, și de care 
poate fi înlocuit într-o etapă superioară a dezvoltării tehnice. 
Astfel, cînd munca este, în adevăr, cuprinsă ca o valoare eco- 
nomică, suportul ei devine real şi ea însăși devine liberă față 
de acest suport, fungibilă cu alte valori economice și capabilă 
de a fi remunerată în întregime. 


3. VALOAREA VITALĂ 


Am arătat că valorile vitale, sănătatea, puterea, frumuse- 
tea fizică, prospeţimea și forța temperamentului sînt valori 
personale. În acest punct toate părerile sînt de acord. De aci 
înainte însă, în ce privește celelalte caractere ale valorilor vi- 
tale, controversele sînt atît de numeroase, încît tocmai aci știința 
axiologică găsește unul din domeniile în care trebuie să inter- 
vină prin clarificările şi precizările sale. S-a contestat anume 
că valorile vitale ar fi simple mijloace și că suporturile la care 
ele aderă ar fi totdeauna materiale. Anumite manifestări ale 
lumii moderne dau impresia că valorile vitale sînt tratate 
uneori ca nişte scopuri ale vieţii și ca niște categorii ale spiri- 

tului. Căci numai astfel se poate explica locul care li se acordă 
şi reverența cu care sînt considerate de atitea ori. Cine soco- 
teşte însă că dezvoltarea vitalității poate umple cadrul unei 
vieți și că în sănătatea şi forța omului se exprimă superiori- 
tatea spirituală a tipului său biologic, trebuie să gindească 
aceste idei pină la capăt, pentru a se convinge despre exacti- 
tatea judecăților sale axiologice. Desigur, nu vom contesta 
caracterul de valoare al vitalităţii, adică faptul că ea poate con- 
stitui unul din obiectele dorințelor noastre. În cuprinderea ro- 
busteţei şi prospeţimii fizice, spiritul trăiește acel sentiment de 
aprobare și adeziune care întovărășeşte aprehendarea valori- 
lor, Ne simţim satisfăcuţi și asiguraţi atunci cînd surprindem 
vitalitatea în noi sau în semenii noștri și îi acordăm aprobarea 
noastră, ca oricăror dintre valorile omului. Totuși nu cuprindem 
vitalitatea decît ca pe o valoare materială, ţinind de la- 
tura biologică a suportului ei, încît nimeni nu este surprins să 
constate superioritatea biologică a unei persoane coexistind cu 
inferiorităţi intelectuale şi morale de diferite forme și cate- 
gorii. Nu este mai uimitor nici faptul că lipsa de valoare vitală 
lasă neatinse într-un individ valorile lui de ordin intelectual) 
și moral. Constatări de felul acestora, repetate în fiecare zi şi 
în nenumărate împrejurări, dovedesc că spiritul atribuie valo- 
rile vitale altor laturi ale persoanei decit acelor spirituale. S-ar 
putea spune totuși că cel puțin una dintre valorile spiritului, 
şi anumt cea estetică, se însoțește necondiționat cu înflorirea 
biologică a omului. Forţa și sănătatea ar fi totdeauna frumoase. 
Închinătorii vitalităţii manifestă mai totdeauna o poziție 
estetică, prin care speră să găsească drumul unei afirmaţii spiri- 
tualiste a vieţii. Adevărul este însă că, alături de vitalitatea fru- 
moasă, există și forma ei primitivă și bestială, pe care con- 
ştiinţa estetică o respinge deopotrivă cu conștiința morală. Ceea 
ce numim frumuseţe într-un om nu este niciodată un simplu 
rezultat al energiilor lui biologice și al economiei lor. Conștiința 
noastră cere frumuseţii omului expresie, adică prezența unor 
valori morale care modelează din adînc materia biologică, în- 
tocmai ca un meșter mai subtil, conferindu-i plasticităţi și dă- 
ruindu-i putinţa de a trezi rezonanțe pe care simplul animal 
din om nu le suscită niciodată în acelaşi fel. Chiar animalele 

nu devin frumoase pentru noi decit atunci cînd, prin proiec- 
ţiune simpatetică, le atribuim unele din calităţile și virtuțile 
morale ale omului, vorbind, de pildă, despre forţa orgolioasă a 
leului sau despre blîndeţea și inocența căprioarei. Cît despre 
animalele pe care le găsim  urîte şi respingătoare, aprecierea 
noastră negativă se sprijină pe faptul că nu putem cuprinde 
în ele nici una din valorile mai înalte ale spiritului. 

Să ne închipuim apoi că, înşelindu-ne asupra locului vita- 
litĂţii în înlănţuirea valorilor, am trata forța şi sănătatea ca pe 
niște scopuri ale vieţii, aşa cum împrejurarea se produce, de- 
altfel, de atitea ori. Brutalitatea şi vidul spiritual al unei exis- 
tenţe organizată în jurul vitalităţii, ca în jurul scopului ei, nu 
sînt decit termenii prin care exprimăm dezaprobarea noastră 
pentru neîngăduita substituire a scopurilor prin mijloace. Con- 
ştiinţa noastră cenzurează și respinge o astfel de substituire. Ea 
nu aprobă niciodată faptul de a conferi vieţii false finalităţi și, 
după cum respinge lăcomia care își închipuie că atinge unul din 
scopurile existenţei prin acumularea improductivă de bunuri 
economice, tot astfel respinge și dezaprobă acea sterilă înflo- 
rire vitală în om, de care nu folosește nimeni și nimic. Consta- 
tările acestea ne duc pînă în pragul putinței de a aprecia dacă 
vitalitatea este o valoare perseverativă sau amplificativă. De- 
sigur, conștiința poate fi uneori umplută şi debordată de ecoul 
forţei biologice a persoanei. Numim însă insolentă o putere 
trăind în sentimentul excesului ei și aprecierea aceasta nu lasă 
nici o îndoială asupra faptului că vitalităţii noastre nu-i cerem 
altceva decit să ne menţie ființa în condiţiile biologice capabile 
să asigure împlinirea adevăratelor ei finalități. Ne putem în- 
treba, apoi, dacă vitalitatea este o valoare liberă sau aderentă 
faţă de suportul ei. Desigur, prin valorile estetice care o în- 
cunună uneori, vitalitatea aderă profund la suportul ei, încît 
graţia sau frumuseţea persoanei umane iau totdeauna forme 
unice şi de neînlocuit. Dar dacă descindem sub stratul acestor 
valori estetice, în regiunea pe care o putem numi a vitalității 
pure, vitalitatea manifestă faţă de suportul ei personal o liber- 
tate deopotrivă cu a utilităţilor față de suporturile lor reale. Și 
după cum în simpla urmărire a valorilor economice ne este in- 
diferentă forma bunurilor care ni le asigură, tot astfel nu 

cerem nici materialului biologic uman, oricare ar fi valoarea 
lui vitală, acea strictă individualitate a formei, în care se înfă- 
țișează pentru noi valorile estetice, morale și religioase. Este, 
în sfîrşit, vitalitatea o valoare integrabilă ? Răspunsul nu poate 
fi decit afirmativ, dacă ne giîndim că sănătatea unui ins sau a 
unei societăți poate face progrese şi că ceea ce se numește ca- 
pitalul biologic al unei colectivităţi (un termen în chip sugestiv 
identic cu acel pe care îl întrebuinţăm pentru a desemna însu- 
marea valorilor economice) nu este altceva decît un produs de 
integrare. 


4. VALOAREA JURIDICĂ 


Valorile juridice, legalităţile de diferite categorii sînt va- 
lori reale. Spiritul le atribuie unor lucruri, adică tuturor acelor 
instituţii ale dreptului public sau privat care sint înzestrate cu 
-o putere de rezistenţă faţă de injoncţiunile voinţei noastre, fără 
ca ele înseşi să exercite acţiuni de valorificare, așa cum fac 
persoanele (cp. I, 7). Legale nu sînt niciodată persoanele sau 
acţiunile lor. Legale pot fi numai raporturile dintre persoane, 
«considerate din pricina cristalizării lor după norme stabilite de 
drept și din aceea a rezistenţei lor, ca niște lucruri. Faptele 
omenești nu pot fi decît suportul unor valori estetice, ca, de 
pildă, în cazul virtuozităţii artistice sau, şi mai ades, al unor 
“valori morale. Din această pricină, ori de cite ori prin acţiunea 
unui individ se constituie un raport juridic, nu ne putem îm- 
-piedeca de a supune acea acțiune și unei valorificări morale, 
pentru a ajunge la concluzia că acea acţiune este și legală şi 
'morală, sau legală și imorală, sau ilegală și morală. Faptul însă 
-că este nevoie să atribuim în chip expres unora din faptele 
-omeneşti şi legalitate și moralitate dovedește că fiecare din 
aceste valori aparţine acţiunii considerate în chipuri deosebite. 
“Cu atît mai mult ni se impune această concluzie atunci cînd, în 
legătură cu o faptă oarecare, observăm discrepanţa dintre va- 
loarea ei etică și juridică. În adevăr, legale sînt faptele cuiva 
numai în măsura în care, coordonate cu ale altuia sau confor- 

mate unor norme de drept, dau naştere unor raporturi sau si- 
tuaţii reale, cum ar fi contractele de diferite categorii, starea 
civilă a unui ins, regimul bunurilor sale etc. Pentru a aprecia 
legalitatea unui contract, a unei stări civile sau a achiziției și 
păstrării unui patrimoniu, nu este deloc nevoie să-mi reprezint 
persoana sub realitatea raporturilor sau situaţiilor respective. 
Cînd o fac totuși, adică atunci cînd consider acţiunea nu ca pe 
elementul unui raport real ci ca pe fapta unei persoane, sim- 
pla valorificare juridică nu mai este suficientă, valorificarea ei 
morală trebuind să i se adauge. Între acţiune ca element al unui 
lucru sau ca proiecţie a unei persoane se precizează întreaga 
deosebire dintre suportul valorilor juridice și morale. t Dar 
dacă suportul valorilor juridice este real, el nu este şi material. 
Contractul de vînzare-cumpărare, donația sau testarea, dobin- 
direa sau pierderea naţționalității etc. sînt, prin cristalizarea lor 
obiectivă, prin rezistența lor, lucruri, dar lucruri constituite 
din materialul spiritual al unor reprezentări, voliţiuni și cu- 
noştințe de norme. Dealtfel, valorile juridice nu sînt singurele 
pe care le atribuim unor raporturi în același timp reale și spi- 
rituale. După cum vom vedea îndată, valorile teoretice și unele 
valori estetice aparţin, din acest punct de vedere, aceleiași 
categorii. 

Valorile juridice sînt apoi simple mijloace şi au un sens pur 
perseverativ. Nimeni nu urmărește valorile juridice pentru ele 
însele, ca pe niște scopuri, ci numai pentru a-și asigura acel 
cadru legal de viaţă care să-i permită atingerea finalităţilor 
substanţiale ale existenței. Numai în cazul temperamentelor 
procesive, adică al acelora care urmăresc tot timpul o hotăriîre 
legală în favoarea lor și dau impresia că au găsit un conţinut 
de viaţă în permanenta punere în mişcare a aparatului judiciar 
și administrativ, valorile juridice par a fi devenit niște scopuri 
ale existenţei. Dezaprobarea, uneori ironică, a procesivităţii nu 
lasă însă nici o îndoială asupra faptului că, în cazul ei, con- 
ştiinţa axiologică sancţionează o substituire neîngăduită a mij- 





1 După cum se vede din această expunere, sprijinită de tot ce i-a 
premers analiza noastră dă deosebirii dintre lucruri (res) și persoane 
un înţeles deosebit de acela devenit tradiţional în ştiinţa dreptului. 

loacelor prin scopuri. Valorile juridice nu au decît sensul de a 
asigura perseverarea ființei noastre în latura ei socială, şi 
ecoul lor în conștiința subiectului rămîne, din această pricină, 
cu totul limitat. Ele sînt apoi însumabile, deoarece putem 
vorbi, în legătură cu organizarea unor raporturi de drept, de 
mai multă sau mai puţină legalitate. Legalitatea nu se găsește 
în fiecare moment la ținta ei finală. Restabilirea unei legalități 
tulburate poate trece prin mai multe etape ; ea poate cunoaşte 
cuceriri treptate și care se adună între ele. Spunem de aceea că 
valorile juridice sînt integrabile. 

O problemă interesantă o constituie întrebarea dacă valo- 
rile juridice sînt libere sau aderente față de suportul lor. Ca- 
racterul fix și constrîngător al formelor procedurale poate da 
impresia că între valoarea juridică și suportul ei concret există 
o aderenţă tot atît de strinsă ca aceea care uneşte valorile este- 
tice cu forma individuală a obiectelor frumoase. Din această 
pricină s-au putut institui apropieri, cu concluzii destul de ne- 
așteptate, între legalitate și frumuseţe. Totuși, dacă ne gîndim 
că formele procedurale pot varia fără ca natura valorilor juri- 
dice să se diferențieze, ca, de pildă, atunci cînd, după prescrip- 
țiunile diferitelor coduri naţionale, căsătoria, divorţul, adop- 
țiunea etc. se realizează prin proceduri diferite, nu încape nici 
o îndoială că între valorile juridice și suportul lor nu există 
nicidecum acea intimă solidaritate și aderenţă caracteristice 
pentru alte valori. Valorile juridice sint libere faţă de suportul 
lor concret. 


5. VALOAREA POLITICA 


Valorile politice, adică puterea publică, ordinea și autori- 
tatea, organizarea coexistenţei sociale în diferitele ei planuri 
etc, sînt valori personale. Spiritul le atribuie unor persoane 
cum sînt statul, națiunea, biserica etc. În acest punct se declară 
deosebirea cea mai de seamă dintre valorile politice şi cele ju- 
ridice. Căci dacă este adevărat, după cum am arătat-o mai 
sus (1, 7), că, spre deosebire de bunurile reale, bunurile perso- 
nale sînt nu numai valorificabile, dar şi valorificatoare, că 

aceste bunuri sînt ele însele niște centre de valorificare, atunci 
avem un nou criteriu de apreciere a diferenţei dintre valorile 
juridice şi politice. În adevăr, în timp ce căsătoria sau divorţul, 
ipoteca sau embaticul și toate celelalte instituţii ale dreptului 
privat nu iau ele însele nici o atitudine axiologică, nu valori- 
fică, statul, națiunea și biserica, parlamentul, partidul politie 
şi toate celelalte instituţii politice adoptă atitudini și dovedesc 
prin aceasta calitatea lor de persoane. În nenumărate împreju- 
rări vorbim de atitudinile statului și ale organelor lui consti- 
tuţionale și administrative, de hotăririle, preferinţele și esti- 
mațţiile lor, ceea ce ar alcătui un mod cu totul nepotrivit de a 
vorbi dacă n-am atribui tuturor acestor suporturi ale valorilor 
politice calitatea unor persoane. Pe de altă parie, după cum am 
arătat de asemeni, bunurile personale, spre deosebire de cele 
reale, nu numai că atrag valorificarea, dar o impuz. Nu există 
indiferentism faţă de persoane. Caracterul personal al valori- 
lor politice iese în evidenţă și cu acest prilej. Căci pe cînd bu- 
nurile juridice sînt uneori valorificate, ca, de pildă, atunci cînd 
în faţa unor anumite instanțe judecătorești cineva afirmă sau 
contestă legalitatea acestor bunuri, rămînind destule alte îm- 
prejurări în care nici nu reflectăm, nici nu luăm atitudine faţă 
de legalitatea lor, bunurile politice nu pot să nu fie valorifi- 
cate, în așa fel că, dacă există un indiferentism juridic, nu 
există unul politic. Atitudinea politică este mult mai înrădăci- 
nată și mai activă decit atitudinea juridică, și aceasta din pri- 
cina naturii însăși a valorilor politice, adică a conexiunii lor cu 
suporturi personale. Dacă examinăm deci realitatea afirmației 
unor indivizi că ei n-au atitudine politică, că sînt politiceşte in- 
diferenţi, ne convingem că ei nu doresc să spună altceva decit 
că nu nutresc veleitatea de a lua parte la exerciţiul puterii pu- 
blice sau că își rezervă atitudinea și opinia lor, nu că atitudi- 
nile și opiniile politice nu se formează nicidecum. De fapt, va- 
lorificările se formează neapărat în domeniul politic, cum ele 
se formează faţă de orice persoană apărută în sfera experienţei 
noastre. 

Suportul valorii politice nu este numai personal, dar şi spi- 
ritual. Statul și toate celelalte bunuri politice sint persoane 
spirituale. De aceea încercarea de a atribui valorile politice la- 

turilor materiale ale unei societăți falsifică imaginea acelor va- 
lori. Ideologiile, tradițiile spirituale, finalitățile morale nu sînt, 
în instituțiile politice, simple reflexe, produse secundare și su- 
prastructuri ale unor procese materiale, ci stofa însăși din care 
aceste instituții sînt constituite. Teoriile relative la originea și 
dezvoltarea instituțiilor pot ascunde acest adevăr, dar obser- 
vaţia axiologică îl restabilește numaidecit. Pentru punctul de 
vedere al observaţiei directe, nici statul, nici celelalte instituţii 
politice nu sînt lucruri materiale, nici personale, considerate în 
funcțiunile lor materiale, economice sau biologice, ci persoane 
spirituale propriu-zise, cu care putem înnoda aceleași legături 
de asociaţie, fidelitate, credință etc., caracteristice, în genere, 
relaţiilor dintre persoane spirituale. Conexabile cu suporturi per- 
sonale şi spirituale, valorile politice sînt însă valori-mijloace și 
sensul lor este perseverativ. Aspirația către puterea politică în 
simplul scop al exerciţiului acestei puteri, adică tratarea valo- 
rilor politice ca niște scopuri absolute ale vieţii, dă naștere la 
deformaţii axiologice pe care conștiința le cenzurează neapă- 
rat. Inutilitatea sau zădărnicia puterii politice care nu se pune 
în serviciul unuia din scopurile suverane ale vieţii, cum ar fi 
scopul moral sau religios, este un fapt de apreciere absolut evi- 
dent. Valoarea politicului nu apare decît prin scopul care îl lu- 
minează, Este limpede, de asemeni, că valorile politice nu au 
un sens amplificativ, ele nu îmbogăţesc sau extind conștiința 
aceluia care le cuprinde, oricît exercițiul nescrupulos al puterii 
politice ar putea să se însoțească cu sentimentul beției puterii. 
Într-un regim spiritual de cuprindere adecvată a valorilor, po- 
liticul nu poate fi legat de altă semnificație decît aceea că, prin 
valorile şi bunurile pe care le subsumează și denumește, sînt 
ciștigate condiţiile necesare perseverării în existenţă a subiec- 
tului valorificator, individ sau societate. Chiar cînd o societate 
aspiră către mai multă putere politică, spre o extindere a ariei 
în care urmează să impună stăpînirea și organizarea ei, putem 
distinge tot un sens perseverativ. Societatea care urmărește 
lărgirea ariei sale politice sprijină această aspirație pe conştiinţa 
că numai în aceste cadre extinse fiinţarea ei este cu putinţă. 
Dar faptul că există posibilitatea unei extinderi a puterii poli- 

tice dovedeşte că valorile politice sînt însumabile, întocmai ca 
valorile economice sau vitale, 

Valorile politice nu aderă în același fel la suportul lor ca 
valorile estetice sau morale. Forma instituţiilor politice pre- 
zintă o mobilitate care lasă neatinsă natura valorilor suportate 
de ele. Desigur, atunci cînd se schimbă constituţia unei ţări și, 
odată cu aceasta, raportul și ierarhia puterilor în stat, avem 
impresia hotărită că prefacerea nu este numai formală. Cînd 
în raportul puterilor publice ajung să prepondereze fie puterile 
deliberative (legislativă şi judecătorească), fie cele executive, 
ceea ce variază cu adevărat este însăși concepţia omului, pe 
care reformatorul politic vrea să-l îndrumeze pe această cale 
către finalități morale deosebite, către etosul libertăţii sau al 
supunerii, al descătușării sau al încadrării și sacrificiului. În 
fondul oricărei reforme politice stă astfel o anumiţă concepţie 
normativă a omului, a țintelor morale pe care el se cuvine a le 
urmări. Valorile politice rămîn într-acestea neschimbate. Căci 
oricare ar fi forma instituţiilor, ele continuă să sprijine aceleași 
valori politice : puterea publică, ordinea, autoritatea, organi- 
zarea socialului etc., rămase identice cu ele însele chiar cind 
sînt înlănțuite cu scopuri morale felurite. Nu există regim po- 
litic, democratic sau autoritar, care să nu pretindă că susține 
valorile politice tipice, cum sint ordinea, autoritatea, organi- 
zarea etc. Diferenţa dintre numeroasele forme de organizare a 
coexistenţei sociale provine din scopul moral pe care ele doresc 
să-l impună omului. 


6. VALOAREA TEORETICĂ 


Valoarea teoretică, adevărul, este cuprins de conștiință ca 
aparținind unor lucruri, și anume conţinutului judecăților noas- 
tre ştiinţifice, cristalizat în constatări, legi, formule, postulate, 
axiome, teoreme etc. Deosebirile fenomenologiei reintră în 
drepturile lor atunci cînd este vorba să determinăm suportul 
valorii teoretice, al adevărului. Căci nu putem spune că ade- 
vărat este obiectul intenţional al judecăților științifice, adică 

starea sau raportul dintre lucruri pe care cercetarea savantu- 
lui încearcă să le cuprindă. Această stare sau acest raport nu 
pot fi obiecte ale aprecierii noastre ; ele nu sînt adevărate sau 
false, ele sînt pur şi simplu, indiferent dacă, cuprinzîndu-le sau 
nu ca valori, le apreciem ca adevărate și le acordăm aprobarea 
şi adeziunea noastră. Ceea ce este, fiinţa, este indiferent faţă 
de valoare. S-ar putea spune atunci că adevărul este conexabil 
cu actele prin care iau cunoștință de ființă. Nu fiinţa ar fi 
atunci suportul valorilor teoretice, ci actele intelectuale prin 
care o cuprind, actele de reprezentare şi gindire. Totuși, nici la 
această părere nu ne putem opri. Căci actele de gîndire şi de 
reprezentare sînt și ele exterioare și eterogene față de ideea 
de valoare. Giîndirea şi reprezentarea fiind acte ale cunoștinței, 
nu pot fi, în același timp, și obiectele acelor acte speciale, care 
sînt dorinţele. Pe de altă parte, un savant, lucrînd într-un do- 
meniu oarecare al ştiinţei, urmărește să stabilească un fapt sau 
o lege, nu un adevăr. Faptul sau legea sînt apreciate ca ade- 
vărate de savant numai atunci cînd, găsindu-se la capătul cer- 
cetării sale, adică la capătul actelor menite să-l conducă la po- 
sesiunea intelectuală a ființei, ajunge să aprecieze propriile lui 
rezultate. De asemenea, noi înșine, studioșii operei savantului, 
putem distinge destul de limpede între actele prin care, asimi- 
lînd acea operă, ajungem la cunoștința ființei și actele prin care 
apreciem valoarea acestei cunoștințe, adevărul ei. Faptul că 
posesiunea fiinţei și aprecierea adevărului sînt două acte de- 
osebite ale spiritului apare încă mai clar dacă luăm în consi- 
derare anumite împrejurări din istoria gîndirii omenești. Există 
concluzii mai vechi ale științei pe care conștiința le-a apreciat 
odată ca adevărate, dar pe care cercetarea ulterioară le-a 
infirmat și aprecierea le-a trecut în rîndul erorilor sau 
prejudecăţilor. Cînd ne găsim în momentul unei astfel de trans- 
formări, nu putem spune că vechiul rezultat al ştiinţei nu con- 
ținea, de fapt, o valoare, că el conţinea o pseudovaloare sau o 
nonvaloare teoretică. O astfel de apreciere ar fi cu totul ne- 
potrivită, deoarece pentru punctul de vedere al conștiinței 
deziderative a timpului, pentru aspiraţia ei către adevăr, nu- 
mai acele concluzii ale științei, infirmate în urmă, puteau fi cu- 
prinse ca adevărate. Reveniţi la împrejurările trecutului, adică 

mișcaţi de același tip de acte deziderative, vechile adevăruri 
s-ar împrospăta îndată. Așa-zisa generalitate a valorilor oferă 
această garanţie. În acest înțeles se poate vorbi cu toată sigu- 
Tanța despre adevărurile lumii vechi, despre valorile ei teore- 
tice, Icoana ptolemeică a lumii conţinea o valoare teoretică, era. 
un „adevăr“, ca și imaginea copernicană care a înlocuit-o în: 
urmă. Faptul că posesiunea intelectuală a fiinţei și aprecierea 
ei ca adevărată sînt acte deosebite şi, uneori, acte divergente, 
o dovedeşte împrejurarea că antichitatea n-a apreciat ca ade- 
vărat şi n-a primit sistemul astronomic heliocentric al lui Filo- 
laos (sec. V-lea a. Chr)., deși din punctul de vedere al cu- 
noașterii ființei el reprezenta tocmai soluţia pe care progresele 
cercetării au trebuit s-o regăsească mai tîrziu. Aprecierea de- 
curge de cele mai multe ori paralel cu cunoașterea, fără ca 
solidaritatea celor două acte să fie absolută și fără „să lipsească 
putinţa discrepanţei lor, ca în amintitele circumstanţe atit de 
bogate în învățăminte pentru știința axiologică. Urmează din 
toate acestea că suportul valorilor teoretice nu poate fi decit 
rezultatul cercetării savantului, nu actul acestei cercetări, aşa. 
cum acest rezultat este cristalizat în propoziţiile științei sub 
forma unui lucru, adică a unei realități care ni se poate opune, 
căre ne mărgineşte şi ne constringe, așa cum fac toate lucru- 
rile (res). 

Dar deşi suportul valorii teoretice este real, el nu e ma; 
puţin spiritual. O propoziţie ştiinţifică nu este legată, de fapt, 
nici de cartea care o conţine, nici de semnul material al litere- 
lor care o manifestă, ci de echivalentul spiritual al acestora, de 
acel ansamblu organizat de abstracţiuni prin care cartea și li- 
tera învie, atingînd plenitudinea semnificației lor. Dar legătura 
aceasta este oare o aderenţă profundă, care ar face ca valoarea 
teoretică să varieze cu forma organizării ei, sau o legătură mai 
liberă, care îngăduie varierea organizării ei fără ca valoarea 
susținută de ea să se resimtă ? Soluţia justă mi se pare că tre- 
buie căutată în sensul ultimului factor al acestei alternative. 
Căci un adevăr ştiinţific poate fi organizat în mai multe feluri 
și despre această organizare nu avem altă mărturie decit co- 
respondentul ei verbal, în cuvinte şi în înlănțuiri sintactice 
diferite. Evident, exprimarea ştiinţifică trebuie făcută în for- 

mele celei mai depline preciziuni şi concizii. Dar cum tot ce se 
abate de la aceste norme devine imprecis și prolir, s-ar putea 
spune că, în aceste din urmă moduri de exprimare, adevărul 
ştiinţific se resimte, natura lui se alterează. Faţă de acest chip 
de a raționa, care poate fi opus soluţiei noastre, avem de obser- 
vat că preciziunea şi concizia sînt în formulările ştiinţei cali- 
tăţi literare, obiectele unor aprecieri estetice. Desigur, întrucît 
formulările științei sînt și fapte de expresie, este just ca ele să 
fie estimate și din unghiul esteticii. Un savant care scrie rău, 
adică cu oarecare imprecizie sau prolixitate, nemulțumește 
conștiința noastră axiologică. Totuși, dacă ne constrîngem să 
apreciem contribuția lui din singurul punct de vedere al valorii 
ei teoretice, observăm că înregistrăm această valoare, o apro- 
băm și-i acordăm adeziunea noastră, chiar dacă trebuie să res- 
pingem forma exprimării ei literare. Frumosul trăiește strins 
legat de suportul sensibil al manifestării lui. Adevărul există 
însă cu oarecare detaşare faţă de formele organizării lui, așa 
cum acestea apar în echivalentul lor literar. De aceea șovăirile 
formei sînt, în operele literare, alterări mortale ; în timp ce în 
operele științei ele sint simple neajunsuri. Nişte scriitori atit 
de criticați, cum au fost Kant sau Auguste Comte, n-au preju- 
diciat întru nimic, prin imperfecţiunile formei lor, însemnăta- 
tea mesajului lor teoretic. 

Am arătat, încă din paragraful consacrat înlănţuirii valori- 
lor, că adevărul este un scop, deși prin cuprindere inadecvată 
sau prin înlănţuire regresivă el poate apărea şi ca mijlocul 
unor scopuri economice, ca în aplicaţiile tehnicii industriale. 
În actul unei cuprinderi adecvate, adevărul își ajunge însă sieși, 
încît conștiința poate să se odihnească în aprehendarea lui ca 
în posesiunea unuia din scopurile substanţiale ale existenţei. 
Desigur, adevărul nu este singurul scop pe care conștiința şi-l 
poate propune, încit alături de el conștiința poate urmări şi 
alte finalități, cum ar fi aceea estetică, morală sau religioasă. 
Dar atingerea acestor finalităţi se produce alături de urmărirea 
adevărului, nu prin mijlocirea lui, încît cine atinge pe acesta 
din urmă, prin cercetare proprie sau în opera savanților, de- 
gustă fericirea unei clipe de plenitudine umană. Fiind scopuri, 
adevărurile ştiinţei — am arătat-o — sînt totuși integrabile. 

Faptul că în atitea ramuri ale științelor naturale și ale spiri- 
tului ştim mai mult sau mai bine şi mai precis decit omul vechi 
este unul din faptele cele mai incontestabile. (Un fapt pe care 
nu-l tăgăduiesc, dealtfel, decit indivizii care, din motive axio- 
logice ușor de recunoscut, manifestă neincredere sau o proastă 
dispoziţie evidentă faţă de fenomenul progresului ştiinţific.) 
Înaintarea științelor nu poate fi explicată decît prin virtutea 
valorilor teoretice de a se însuma, prin caracterul lor integra- 
bil. Ecoul atingerii adevărului îmbogățește şi amplifică con- 
ştiinţa. Ne simţim mai avuţi și mai vaști prin cuprinderea ade- 
vărului și, din această pricină, ne lipsim, pe cît posibil, în cău- 
tarea și cucerirea lui, de valorile perseverative, adică mani- 
festăm acea dezinteresare practică în care, cu drept cuvînt, se 
recunosc unele din semnele cele mai caracteristice ale omului 
teoretic. = 


7. VALOAREA ESTETICĂ 


Valorile estetice, adică diversele spețe ale frumuseții na- 
turii și ale artei, aderă atît la suporturi reale, cît și la suporturi 
personale. Purtătorul valorilor estetice este atit opera de artă 
sau un oarecare aspect al naturii, cît şi autorul tor, artistul 
uman sau divin. În unele cazuri, ca, de pildă, în acela al artis- 
tului dramatic sau liric, al dansatorului sau virtuozului, artistul 
face corp cu opera sa, încît suportul valorilor estetice respec- 
tive este numai personal. În afară de aceste cazuri aparţinind 
unei categorii speciale, cuprindem îndeobște prin transparența 
operei reale a artistului (poema sau compoziţia sa muzicală, 
tabloul, statuia sau construcţia sa arhitectonică) sufletul însuși 
al artistului, patosul şi etosul său, lirismul lui esențial, adică 
tot atîtea valori pe care le atribuim unor suporturi personale. 
Sentimentul de admiraţie cu care însoţim înregistrarea unor 
opere de artă se adresează totdeauna unor persoane, nu unor 
lucruri. Omagiul admiraţiei este personalizant și interesul lui 
teoretic constă din faptul de a pune în lumină componenta 
personală în structura valorilor estetice. Din împrejurarea că 

valorile estetice sînt atribuite unei dualități de suporturi, din- 
tre care unul se găsește pe un plan mai adînc decit celălalt, 
rezultă că valorile estetice au o structură adincă. Însușirea 
aceasta nu este împărțită de valoarea estetică cu nici una din 
celelalte valori ale conștiinței omenești. Căci există valori adinci 
sau înalte. Valorile morale le atribuim, de pildă, profunzimii 
personalității umane. Valorile religioase sînt atribuite spiritu- 
lui divin care domină și conduce lumea dintr-un plan înalt. 
Dar deși ambele aceste serii de valori sînt localizate în pla- 
nuri adinci sau înalte, conștiința le cuprinde direct în planurile 
respective, fără să fie nevoită să străbată un prim-plan mai 
superficial, fără să se adiîncească într-o perspectivă. Cazul 
acesta din urmă este numai al valorilor estetice. 

Dar deși, într-un prim-plan, suportul valorilor estetice este 
real, el nu este niciodată material, nici aici și cu atit mai puţin 
în planul lor personal. Opera de artă nu este o întocmire ma- 
terială. Nu apreciem ca frumoasă bucata de pînză a tabloului, 
ci imaginea în care acesta se rezolvă pentru conștiința noas- 
tră. Această imagine este însă un lucru prin coerenţa ei con- 
figurativă, care ni se impune ca orice lucru pe această lume și 
care, întocmai ca orice lucru, nu este ea însăși un centru de 
valorificări umane. Este adevărat că, în cursul cercetării mai 
noi, s-a pus în lumină valoarea estetică a materialelor, a trans- 
parenței marmorei, a luciului bronzului şi porţelanului, a si- 
metriei fibrelor lemnoase etc. Faţă de idealismul estetic pen- 
tru care materialele artei sînt simple vehicule indiferente ale 
ideii, noul accent pus asupra valorilor legate de structura ma- 
terialelor artistice alcătuiește un necontestat progres al cerce- 
tării. Dar adaosul acestor precizări nu dă nicidecum un caracter 
de materialitate suportului real al valorilor estetice. Amintitele 
însușiri ale materialelor nu fac decît să îmbogăţească ima- 
ginile spirituale ale artei cu noi elemente de stil (antirealiste), 
nu să le coboare la nivelul unor lucruri materiale. Materia este 
înregistrată în artă ca imagine și într-un chip cu totul deosebit 
de acela în care este cuprinsă ca suport al valorilor propriu-zis 
materiale, de pildă al valorilor economice. Cine doreşte, de 
pildă, o bucată de pîine, o cuprinde ca un obiect consistent, nu 
ca o imagine estetică. Dacă însă același subiect deziderativ re- 

ceptează bucata de piine ca imagine estetică, nu ca structură 
consistentă, un element categoric deosebit se amestecă în chipul 
aceluia de a o cuprinde și valoarea economică evoluează către 
un alt tip de valoare. 


Valorile estetice sînt scopuri absolute ale conștiinței. Ele 
nu se găsesc în interiorul unei înlănțuiri de valori decit atunci 
cînd, prin cuprindere inadecvată, pot apărea ca forme de ex- 
presie a adevărului sau ca mijloace în vederea educaţiei morale 
a omului. Desigur, în conexiunile conștiinței, valorile estetice 
se însoțesc tot timpul cu valori teoretice şi morale, ca şi cu alte 
valori, dar acela care nu cuprinde în cele dintii decît forme ale 
adevărului sau binelui nu înregistrează niciodată semnificația 
lor proprie. Numai atunci cînd conștiința, aprehendind va- 
loarea estetică, încetează de a se mai mișca pe lanţul care unește 
mijloacele cu scopurile lor, numai cînd valoarea eştetică apare 
ca un scop în sine, al cărui răsunet imediat intensifică și înde- 
părtează limitele conștiinței, semnificația amintitei valori este 
înregistrată în formă adecvată și deplină. Fiind niște scopuri 
absolute, valorile nu sînt integrabile. Mai multe valori estetice 
nu însumează o valoare estetică mai mare, în timp ce mai multe 
adevăruri parțiale compun un adevăr mai complet, mai larg, 
mai adînc sau mai precis. Din această pricină, așa-numitul pro- 
gram al „întrunirii artelor“ conţine în sine o falsă reprezentare 
cu privire la natura neintegrabilă a valorilor estetice, care con- 
duce la o acumulare artificială și neînsemnată de bunuri ar- 
tistice. Dacă totuși, pornind de la falsul principiu al „întru- 
nirii artelor“, unii artişti de seamă, precum un Richard Wagner, 
au putut ajunge le creaţiuni valabile, lucrul se datorește faptu- 
lui că, în ciuda caducității principiului, ei au ajuns să realizeze 
nu o sumă de valori estetice, ci o singură valoare estetică uni- 
tară și organică. Din aceeaşi împrejurare a neintegrabilității 
valorilor estetice rezultă şi faptul notoriu astăzi că artele nu 
progresează. Un fapt contestat atita timp cît, înţelese ca niște 
varietăți ale adevărurilor teoretice, clasicismul, într-una din 
taberele lui, putea susține superioritatea valorilor moderne de 
artă asupra celor vechi, pînă cînd o axiologie mai exactă a 
descoperit, odată cu semnificaţia proprie a esteticului, caracterul 
lui neintegrabil. Valorile estetice sînt, în sfirşit, atit de soli- 

dare cu suportul lor, încît orice modificare a lor transformă 
suportul, după cum orice modificare a suportului transformă 
sau tulbură valoarea pe care acesta o susține. Stricta indivi- 
dualitate a formei artistice şi absoluta originalitate a persona- 
lității care se întrevede prin ea sînt fapte cunoscute și adeseori 
puse în lumină. Ele nu sînt decît o altă expresie pentru acea 
strinsă solidaritate cu suportul lor, care conferă valorilor este- 
tice unul din caracterele lor cele mai izbitoare. 


8. VALOAREA MORALĂ 


Valorile morale sint acelea pentru care limba ne oferă ter- 
menii cei mai numeroși. În timp ce terminologia valorilor ju- 
ridice sau politice este destul de săracă, valorile morale sint 
exprimate printr-o mare mulțime de expresii ale limbii, un 
fapt care dovedeşte că în sectorul lor conștiința axiologică a 
suferit diferenţierea cea mai numeroasă. Austeritatea, bună- 
tatea, bărbăţia, caritatea, curmpătarea, dreptatea, francheţea, iu- 
birea, vitejia etc. sînt deopotrivă valori morale. Ar fi interesant 
de stabilit un glosar al valorilor ; sectorul valorilor morale ar 
fi desigur unul din cele mai bogate. Dar oricit de numeroase 
ar fi valorile morale, anumite trăsături raționabile revin în 
fiecare din ele, îngăduind gruparea lor într-o clasă omogenă. 

Toate valorile morale sînt valori personale. Suportul vaio- 
rilor morale este totdeauna o persoană. Persoana, nu fapta ei, 
este suportul valorilor morale. Precizarea aceasta este cu atît 
mai necesară, cu cît limba curentă vorbeşte adeseori de fapte 
carilabile, juste, loiale, vitejeşti etc. Atunci însă cînd constat 
fapta caritabilă a unei persoane feroce sau fapta vitejească a 
unui laş, adică fapte cărora, părindu-mi-se că le pot atribui 
anumite valori morale, nu le pot lega și de un centru personal, 
conştiinţa noastră este în drept să le interpreteze ca pe niște 
false valori, ca pe niște simple valori iluzorii. Un laș poate exe- 
cuta, de pildă, o faptă cu toate aparențele vitejiei, prin con- 
stringerea împrejurărilor, nu însă prin spontaneitatea persoa- 
nei. Atunci cînd recunosc lucrul acesta, adică atunci cînd îmi 
dau seama că valoarea respectivă nu este legată de persoana 

însăși, sînt în drept să contest faptei amintite valoarea care 
prin abuzul limbajului i se atribuie. Cuprind deci valoarea 
morală numai în cazul cînd o pot atribui unui suport personal 
sau nu o cuprind deloc. Fiind personale, suporturile valorilor 
morale sînt, în același timp, spirituale. Spiritualitatea supor- 
turilor morale este o constatare absolut evidentă, căci, deși pre- 
zenţa acestor suporturi nu se manifestă altfel decit în forma 
unor acțiuni materiale, constatabile prin simţuri, sîntem deplin 
conștienți că nu aceste acţiuni sînt persoana însăși, ci sensul 
spiritual care se degajcază din ele. În același fel, nu litera tipă- 
rită şi nici pînza vopsită sînt opera de artă, ci imaginea ei pă- 
trunsă de etosul personalităţii artistice. În sfirșit, în raport cu 
suportul ei, personal și spiritual, valorile morale sînt aderente, 
Este o trăsătură prin care valorile morale se înrudesc oarecum 
cu valorile estetice. Un anumit tip de valoare morală, caritatea 
sau vitejia, nu poate fi atribuit unor suporturi diferite fără să 
nu simţim că firea ei s-a modificat. Caritatea individuală sau 
aceea publică nu este aceeași caritate, desigur pentru motivul 
că aderînd cu un alt suport, sensul ei a variat. Nici caritatea 
persoanei individuale X nu este aceeași cu a lui Y. Acela care 
o așteaptă de la X nu o poate primi de la Y, din pricină că ade- 
rînd adînc cu suportul ei, există pentru fiecare ins o singură 
caritate posibilă, nu mai multe carități fungibile. Cind un in- 
divid urmărit de o cruntă nevoie și, prin ea, avind o conștiință 
tocită, devenită insensibilă la nuanțele vieţii morale, acceptă 
caritatea oricui, el încetează de a mai resimți caritatea ca pe o 
valoare morală, ci o resimte ca pe o valoare economică, înlo- 
cuibilă tocmai din această cauză. Tragedia cerşetoriei rezidă 
tocmai în faptul de a nu mai putea primi binefacerea carității 
propriu-zise și de a nu mai putea cuprinde, în ajutorul oferit, 
o valoare a vieţii morale. Ceea ce este adevărat pentru cari- 
tate, indicată aci ca un exemplu printre altele posibile, este 
adevărat și pentru celelalte valori morale. Toate deopotrivă 
aderă atit de profund cu suportul lor, încît nu e cu putință 
schimbarea acestuia fără ca valoarea însăși să nu se resimtă și, 
uneori, să dispară. 

Valorile morale sînt scopuri ale vieții. Nimeni nu resimte 
nevoia să legitimeze urmărirea valorilor morale prin alte sco- 

puri în serviciul cărora ele s-ar putea găsi. Dimpotrivā, con- 
ştiinţa resimte atît de limpede însușirea lor de a fi scopuri, încît 
ea legitimează sacrificarea altor valori ale vieții cînd numai pe 
această cale este cu putinţă atingerea acelora. În timp ce sacri- 
ficiul valorilor morale în vederea unor valori relative, cum ar 
fi valorile economice, este cenzurat de conștiință ca o absur- 
ditate sau ca o nevrednicie, sacrificiul acestora din urmă ni se 
pare cu totul legitim. Însuşirea de scopuri absolute ale valorilor 
morale apare cu desăvirşită claritate tocmai în aceste împre- 
jurări. Atingerea valorilor morale se însoțește în conștiință cu 
o extindere a limitelor ei, cu o întărire sau cu o îmbogăţire a 
acesteia. Spunem din această pricină că valorile morale își gă- 
sesc recompensa în ele însele, deși expresia este nepotrivită, 
ca una care ar arăta că aceste valori sînt totuși urmărite în ve- 
derea unor scopuri în afară de ele. Dacă ecoul amplificativ al 
valorilor morale ar fi scopul lor adevărat, atunci aceste valori 
ar înceta să mai fie niște scopuri, și individul care le-ar ur- 
mări, omul moral, ar fi un simplu vanitos al propriei sale inti- 
mităţi, dornic să dobîndească premiul conştiinţei sale. Nu ne~ 
găm nicidecum că acest caz se poate produce uneori, dar nu 
atunci valorile morale sint realizate în toată plenitudinea sem- 
nificaţiei lor. 

Sint oare valorile morale integrabile ? Dacă există un pro- 
gres științific, există oare și un progres moral ? Sau valorile 
morale prezintă oare aceeași discontinuitate, aceeași imposibi- 
litate de a se adăuga unele altora pe care am recunoscut-o drept 
una din caracteristicile valorilor estetice ? Mult mai dureros ar 
fi pentru conștiința umană dacă ea ar trebui să conchidă că 
progresul moral nu este numai  nerealizabil, dar nici posibil. 
Concluzia aceasta 'este însă evitată de toţi ostenitorii pe căile 
binelui, de toți oamenii de bunăvoință, chiar de cei mai mo- 
dești și mai umili, care știu că propria lor conștiință individuală 
a făcut progrese morale, că în luptele şi durerile vieţii a crescut 
stăpînirea de sine și atenția pentru suferinţele străine, îm- 
preună cu hotărirea mai vie de a le alina. Dacă omenirea în în- 
tregul ei se mișcă cu greutate către ţintele progresului moral, 
înnobilarea individului nu este un fapt care nu poate fi nicăieri 
întîlnit, Și dacă valorile morale ale individului se pot aduna 

între ele, speranța creşterii morale în umanitate nu trebuie 
părăsită. Desigur, între indivizii şi grupările umane s-au pus 
adeseori în lumină deosebirile de nivel moral, dar aceste deose- 
biri reprezintă numai distanţa dintre două puncte ale evoluţiei 
filogenetice. Există, cu alte cuvinte, indivizi maturi, cu struc- 
tura morală rafinată, într-o omenire care a rămas tinără și bar- 
bară. Faptul nu poate fi contestat. Dar înţelegerea dinamică a 
vieții ne îngăduie să întrevedem o înaintare a întregului corp 
al omenirii către un stadiu pe care unii indivizi l-au atins încă 
de pe acum. În afară de aceasta — și aci apare împrejurarea 
hotărîtoare — imposibilitatea progresului etic nu este nici- 
odată afirmată de omul moral, ci de acei inși care, pentru a 
justifica vreo agresiune a forţei sau  injustiţiei, cred că pot 
denunța în amintitul progres o simplă iluzie a conștiinței. Ne- 
gatori ai progresului etic sînt și unii din teoreticienii care, vă- 
zind în om pe animalul-om, adică o ființă strict determinată şi 
înlănțuită de instinctele sale, cred că-i pot tăgădui orice fa- 
cultate de creaţie, de creștere, de invenție. Omul moral el în- 
suşi, adică acela care se găsește faţă de valorile morale în un- 
ghiul cuprinderii lor adecvate, nu se îndoiește însă niciodată 
de putinţa creșterii morale a omenirii. Credinţa lui în această 
privinţă este o dată naivă a conștiinței sale, nu punctul de ve- 
dere al unui filozof. Insul care execută o acțiune morală este 
pe deplin conștient că sensul ei nu se mărginește în sfera indi- 
viduală a existenţei lui, dar că el o revarsă în capitalul moral 
al întregii omeniri și că din exemplul lui, oricit de modest, se 
va putea nutri entuziasmul moral, credinţa şi tăria altor oa- 
meni din preajmă. Credinţa aceasta este una din axiomele vieții 
morale, 


9. VALOAREA RELIGIOASĂ 


Valorile religioase, diferitele forme ale sacrului, bunătatea 
şi puterea divină, caracterul ei august, perfect, omniprezent şi 
providenţial, sînt valori personale și spirituale. Purtătorul lor 
este persoana spirituală a lui Dumnezeu. Acei care socotesc că 
pot cuprinde valorile religioase aderînd cu propria intimitate 

a persoanei lor se găsesc în înșelăciune faţă de adevărata fire 
a acestor valori. Actul de cuprindere a valorilor religioase este 
un act de ieșire din noi înşine. Desigur, misticul se retrage în 
el însuși, pentru a nu se lăsa ademenit de toate acele ispite ale 
lumii care îi pot distrage conștiința. El se cufundă în sine în- 
suși pentru a se regăsi într-o lume de valori mai apropiată de 
aceea a sacrului, prin spiritualitate şi prin ecoul ei amplifica- 
tiv. Dar în punctul cel mai adinc al intimității morale, căută- 
torul lui Dumnezeu simte că trebuie să execute gestul hotări- 
tor, acela de a străbate către o persoană deosebită de noi și care 
ne întrece nemăsurat. Există, de fapt, două atitudini religioase, 
dintre care una este de înălțare, cealaltă de adîncire, amîndouă 
cuprinzînd însă o persoană diferită de noi și față de care va- 
lorile religioase aderă cu legăturile unei atit de adinci solida- 
rități, încit fiecare om nu poate căuta și nu poate găsi decit un 
singur Dumnezeu. Faptul că omul religios caută uneori pe 
Dumnezeu în sine însuși și simte că se apropie de el atunci 
cind cuprinde unele valori ale vieţii morale, cum ar fi purita- 
tea sau iubirea, este ușor explicabil după teoria generală a va- 
lorilor. Valorile religioase fac parte dintr-un grup mai larg, 
acela al valorilor scopuri absolute, spirituale şi amplificative. 
încît în atingere cu toate valorile din aceeaşi categorie, nu nu- 
mai cu valorile morale, omul simte ca o cale deschisă către 
Dumnezeu. Nu numai cuprinderea binelui, dar și aceea a ade- 
vărului și frumosului ne îmbie cu o adiere din lumea sacrului. 
Există însă o trăsătură prin care valorile religioase se deose- 
bese profund de toate celelalte valori spirituale, şi aceasta este 
caracterul lor integrativ. Valorile religioase nu sint integrabile, 
așa cum sint valorile teoretice, încît nu putem vorbi despre un 
progres religios al omenirii. Istoricii urmăresc totuși dezvol- 
tarea religiilor, făurind, de pildă, o serie care, începind cu pro- 
feţii, trece prin spiritualitatea platonică, pentru a ajunge la 
creştinism ca la punctul final şi cel mai desăvirșit al acestei 
dezvoltări. Creștinul însuși, adevăratul creștin, adică acela care, 
ca om religios, privește către valorile religioase din unghiul 
unei depline adecvări, nu afirmă însă în poziția sa rezultatul 
unei însumări de valori, ci o valoare nouă, pe care a dobîn- 
dit-o prin negarea trecutului, prin moartea omului vechi. Cre- 

dința în revelație, conștiința revoluției intime care a precedat 
cuprinderea noului sens religios, sentimentul prăbușirii lăun- 
trice şi al reînvierii, pe care le putem urmări în unele docu- 
mente inițiatice sau în pateticele Confesiuni ale Fericitului 
Augustin, ilustrează clar caracterul neintegrabil al valorilor re- 
ligioase. Dar dacă nu sînt integrabile, valorile religioase sint 
integrative. Ele integrează, unifică, constituie într-un tot soli- 
dar și coerent toate valorile cuprinse de conștiința omului. 
Prin valorile religioase se înalță arcul de boltă care unește va- 
lorile cele mai îndepărtate, adună şi adăpostește pe cele mai 
variate. Un individ poate cuprinde diferite valori, pe cele mai 
multe din ele, dar legătura lor unificatoare va lipsi atita timp 
cît valoarea religioasă nu li se adaugă. Dimpotrivă, atunci cînd 
ne aflăm în prezenţa unei concepţii axiologice generale, adică 
a unei filozofii practice manifestind unitate și cperenţă, sim- 
tim lămurit, chiar dacă ginditorul nu o afirmă niciodată, că ex- 
perienţa religioasă domină întreaga construcție. Din această 
pricină, orice filozofie practică este în esența ei religioasă. Din 
oricare se pot extrage implicațiile ei în direcția sacrului. Fără 
acestea, o concepţie filozofică este o colecţie de adevăruri, dar 
nu un total organic, și omul care ne vorbește prin ea, cel mult 
un spirit cercetător, dar nu şi unul care, găsindu-se cu adevă- 
rat, reflectă plenitudinea de semnificaţii ale lumii. 


C. IERARHIA VALORILOR 


Stabilind caracterul de gradualitate a valorilor (II, 4), am 
arătat că fiecare valoare ocupă o anumită treaptă a unei 
ierarhii, că fiecare valoare are o anumită valoare relativă în in- 
teriorul unui sistem gradual și că această însușire alcătuieşte 
o dată a conștiinței, înainte şi în afară chiar de orice compara- 
ție. Comparaţia dintre valori nu este deci obligatorie pentru a 
sesiza caracterul lor mai înalt sau mai jos, dar ea nu este im- 
posibilă şi ea este necesară pentru a stabili nu numai treapta 
proprie fiecărei valori, dar treapta lor relativă și succesiunea 
exactă a acestor trepte. Stabilirea succesiunii treptelor axiolo- 
gice este binevenită în acele împrejurări în care conștiința, să- 

sindu-se în îndoială asupra faptului dacă trebuie să opteze 
pentru una sau alta din valorile care o solicită în același timp, 
ea poate fi mulțumită să găsească principiile care se cuvin a 
călăuzi alegerea sa. Alegerea este de obicei o acțiune spon- 
tană. Cînd însă conștiința este lipsită de funcțiunea sponta- 
neilății ei, din pricina unor motive eteronomice care o obnu- 
bilează, principiile științei axiologice îi pot fi de oarecare folos. 
Evident, cunoștința principiilor va determina rareori fapta 
omului, și axiologia nu dorește să dea rețete practice pentru 
orientarea acțiunii. Rolul acesta și-l poate asuma morala, în 
latura ei de tehnică a voinţei, dar cum, în acest rost al ei, mo- 
rala trebuie să dispună de o tablă a valorilor, ea o va cere axio- 
logiei. 

Am spus că optările conștiinței sint de obicei acţiuni spon- 
tane. Chiar atunci cînd, în cazul unui conflict al scopurilor, ac- 
țiunea urmează alte drumuri și pare a tinde către alte țeluri 
decit acele legitime, conștiința ştie să aprecieze nelegitimitatea 
acestora, restituind în intimitatea ei potrivita ordine a valori- 
lor. Autocenzurările conștiinței, a căror supremă formă pa- 
tetică este remușcarea, alcătuiesc unul din faptele axiologice 
cele mai remarcabile și acela care dovedește spontaneitatea con- 
ştiinţei în acţiunea de a fixa treapta relativă a fiecărei valori. 
Istoria filozofiei cunoaște mai multe încercări de a reduce acţi- 
unea spontană a conştiinţei ierarhizante la unele principii ra- 
ționale, explicînd, de pildă, că dacă moralul este preferat econo- 
micului sau vitalului, lucrul s-ar datora faptului că cel dinifi 
slujeşte unei sfere mai largi de interese, că din realizarea mo- 
ralului foloseşte întreaga speţă, în timp ce din realizarea econo- 
micului sau vitalului profită un singur individ. Dacă însă, ad- 
miţind că principiul este just, ne întrebăm de ce interesele ge- 
nerale sint preferabile celor individuale, răspunsul nu poate fi 
altul decit că avem de-a face aci cu o estimaţie spontană a con- 
științei, pe care nu o mai putem legitima prin mediaţiunea al- 
tor principii raţionale. Insuccesul încercării de raționalizare a 
conștiinței axiologice este acela al tuturor tentativelor de a re- 
duce imediatul la mediat și iraţionalul la raţional : un rest rā- 
mîine neexplicat și inexplicabil. Situaţia aceasta obligă știința 
axiologică să se mulțumească cu simpla formulare a princi- 

Piilor iraționale care determină ierarhia valorilor și, odată cu 
ea, ordinea preferințelor axiologice spontane. Aceste principii 
sint următoarele : 

. Valorile personale sint superioare valorilor reale. 

. Valorile spirituale sint superioare celor materiale. 

. Valorile aderente sînt superioare celor libere. 

Valorile scopuri sînt superioare valorilor mijloace. 

. Valorile amplificative sînt superioare celor perseverative 
. Valorile integrabile sint superioare celor neintegrabile. 
. Valorile integrative sînt superioare celor integrabile. 

. O valoare este superioară faţă de alta cu atitea trepte cite 
temeiuri de superioritate posedă în structura ei și după cum 
temeiul superiorității ei aparţine unei calități mai înalte conform 
ordinii stabilite mai sus (personalitate, spiritualitate, aderenţă, 
scop, amplificare, integrabilitate, integrativitate). 

Conexind aceste principii cu acele caracterizări ale valorilor 
întreprinse mai sus, constatăm că față de valoarea economică 
(reală, materială, liberă, mijloc, perseverativă, integrabilă), va- 
loarea vitală are un singur temei de superioritate în plus (fiind 
personală, materială, liberă, mijloc, perseverativă, integrabilă), 
valoarea juridică are un singur temei de superioritate, dar de o 
calitate mai înaltă (fiind reală, spirituală, liberă, mijloc, perse- 
verativă, integrabilă), valoarea politică are două temeiuri de 
superioritate (fiind personală, spirituală, liberă, mijloc, perse- 
verativă, integrabilă), valoarea teoretică are trei temeiuri de 
superioritate (fiind reală, spirituală, liberă, scop, amplifica- 
tivă, integrabilă), valoarea estetică are patru (resp. cinci) teme- 
iuri de superioritate (fiind reală — resp. personală — spirituală, 
aderentă, scop, amplificativă, neintegrabilă), valoarea morală are 
cinci temeiuri de superioritate (fiind personală, spirituală, ade- 
rentă, scop, amplificativă, integrabilă), valoarea religioasă are 
șase temeiuri de superioritate, printre care pe acela de calitatea 
cea mai înaltă (fiind personală, spirituală, aderentă, scop, am- 
plificativă, integrativă). Parcurgînd aceste caracterizări ale pre- 
ferinţei, observăm că față de valoarea economică, pe care, după 
indicaţiile conştiinţei, am considerat-o ca prima treaptă a ierar- 
hiei axiologice, valoarea vitală și valoarea juridică posedă în 
plus cîte un singur temei de superioritate. Temeiul de superio- 

ritate al valorilor juridice aparținind însă unei calități mai înalte 
(spiritualitatea este mai înaltă decît personalitatea), valorile juri- 
dice se așază pe o treaptă mai sus decit valorile vitale. La rîndul 
ci, valoarea estetică, întilnită mai departe, posedă patru (resp. 
cinci) temeiuri de superioritate, ca una care este și reală şi per- 
sonală. Cum însă valoarea estetică este singura neintegrabilă, 
singura care nu se poate însuma într-o dezvoltare progresivă a 
conştiinţei, ea posedă în sine o anumită inferioritate faţă de toate 
celelalte valori. Indicele tereiurilor ei de superioritate ar putea 
fi deci scăzut cu unul. Cum însă față de valorile teoretice ea pre- 
zintă, printr-o latură a structurii ei, superioritatea de o calitate 
mai înaltă a personalităţii și toate celelalte superiorităţi, în afară 
de integrativitate, locul ei este pe o treaptă mai sus față de va- 
lorile teoretice, dar pe una mai jos faţă de valorile morale, care 
au și caracterul integrabilităţii. Valoarea religioasă domină în- 
treaga serie. Analiza de mai sus ne permite a stabili următoarea 
ierarhie a valorilor : 1) valoarea economică, 2) valoarea vitală, 
3) valoarea juridică, 4) valoarea politică, 5) valoarea teoretică, 
6) valoarea estetică, 7) valoarea morală, 8) valoarea religioasă. 

Ierarhia valorilor poate fi stabilită între diferite tipuri ge- 
nerale ale lor, nu însă și între diversele valori aparținind acelu- 
iași tip. Putem spune că sănătatea este superioară avuției sau că 
binele ešte superior adevărului și frumosului. Ar fi însă greu 
de precizat prin motive teoretice dacă, înlăuntrul clasei valori- 
lor morale, vitejia se cuvine a fi apreciată superioară cumpătă- 
rii şi loialității sau dimpotrivă. De asemeni, putem spune că po- 
liticul este superior juridicului. Ne-ar fi însă greu să precizăm 
motivele pentru care autoritatea ar fi superioară organizării sau 
dimpotrivă. Împrejurarea provine din aceea că ierarhia valori- 
lor se stabilește prin referire la învelişul raţionabil al valorilor, 
la coordonatele lor generale, nu la nucleul lor irațional (cf. IU, 
B, 1). Pe măsură, așadar, ce înaintăm de la această sferă externă 
și raţională către intimitatea lor iraţională, operaţia ierarhi- 
zării devine mai dificilă. Dar chiar atunci cînd nu mai poate re~ 
cunoaşte principiile sale, conştiinţa continuă a estima treapta 
relativă a fiecărei valori particulare. Nu există viaţă axiologică 

îără acţiuni de preferinţă. Nuanţele preferinţei devin însă ex- 
trem de delicate și greu de justificat pe măsură ce obiectele ei 
se particularizează. 


D. SISTEM INCHIS SAU SISTEM DESCHIS ? 


Filozoful H. Rickert, unul din cei mai de seamă axiologi 
contemporani, a emis odată părerea că valorile se grupează în- 
tr-un sistem deschis, pe care dezvoltarea continuă a conștiinței 
umane este capabilă să-l îmbogăţească necontenit. Deși H. Ric- 
kert însuși ne oferă o clasificare a valorilor, el nu dă acestei cla- 
sificări un caracter exhaustiv, încît dincolo de limitele ei se în- 
tinde aria altor cuceriri posibile ale conștiinței axiologice. Ce 
atitudine putem lua față de această părere ? Desigur, întrucit 
pentru punctul de vedere expus în această scriere valoarea este 
obiectul unei dorințe, nu ni se pare deloc exclus ca, odată cu 
trezirea unor dorinţe noi, să apară și noi valori corelative. Dar 
pentru ca această concluzie deductivă să poată fi definitiv pri- 
mită, ar trebui să putem identifica în trecutul conștiinței şi al 
culturii omenești un moment în care cel puţin unele din valorile 
cunoscute astăzi să nu fi apărut. Ar trebui să putem stabili un 
singur moment al invenţiei axiologice, pentru ca invențiile ul- 
terioare să devină plauzibile. Adevărul este că, oricît de adînc 
am cobori în istoria culturii omenești, nu aflăm nici o epocă in 
care omul să nu fi dorit și să nu fi găsit utilitatea, vitalitatea, le- 
galitatea, puterea politică, adevărul, frumosul, binele și sacrul 
ca niște valori permanente ale conștiinței lui. Omul, în structura 
lui deziderativă actuală, pare a se fi constituit într-o epocă 
foarte îndepărtată, și amintirile istorice nu urcă niciodată înain- 
tea acestei epoci, încît nicăieri nu poate fi găsit momentul in- 
ventiv al unei clase de valori necunoscute mai înainte. De 
această stare a lucrurilor se izbesc toți cercetătorii care, vrind să 
explice geneza unor valori, de pildă a celor estetice, prin alte 
valori anterioare, de pildă cele religioase, trebuie în cele din 
urmă să recunoască drept evident faptul că valorile respective 

au fost totdeauna simultane și că problema urmărită de ei este, 
în realitate, o falsă problemă. 

Dar dacă clasele generale de valori manifestă o statornicie 
pe care nici o știre istorică n-o infirmă, cuprinsul lor a crescut 
necontenit. Astăzi, ca și cu milenii în urmă, omul caută frumo- 
sul, dar formele pe care el le găsește astăzi sînt cu mult mai nu- 
meroase şi mai variate decît în trecut. Cine compară conținutul 
artei moderne cu cel al artei primitive nu poate să nu-și dea 
seama cît de mult cea dintîi s-a îmbogăţit în formele ei, chiar 
dacă aceste forme rămîn izolate unele de altele, neînsumabile. 
La fiecare formă estetică aderă o nouă valoare și, astfel, este 
just să se spună că în vechile cadre statornice ale esteticului, 
conţinutul s-a diferențiat și s-a multiplicat într-o considerabilă 
măsură. lar ceea ce s-a întîmplat în trecut este sigur că se va 
întîmpla și în viitor şi ceea ce s-a petrecut cu valoarea estetică 
s-a repetat și se va putea repeta cu toate clasele generale de 
valori, încît nimic nu ne poate împiedica să întrezărim îmbo- 
găţirea continuă a sistemului. Această îmbogăţire nu ni se pre- 
zintă însă în forma unei anexări de cadre noi, ci în aceea a di- 
ferenţierii cadrelor statornice. Sistemul valorilor ne apare, ca 
atare, închis cit privește limitele și articulațiile lui interioare. 
E! ne apare însă ca deschis întru cît poate primi, între aceste 
limite și articulaţii fixe, conţinuturi din ce în ce mai bogate. Şi 
pentru că, vorbind despre un sistem axiologic închis sau deschis, 
dăm o întrebuințare metaforică cuvintelor, putem continua me- 
tafora, spunînd că sistemul valorilor pare închis în liniile de 
configuraţie ale suprafeţei sale, dar deschis în profunzimea lui, 
ca unul care poate primi aporturile nelimitate ale unor noi do- 
rințe. Pentru că omul nu încetează să se dezvolte, este probabil 
că lumea lui de valori nu va înceta să crească, fără ca, pentru 
aceasta, el să abandoneze cadrele largi ale năzuinţelor lui. Iar 
această îmbogăţire, adîncire şi diferenţiere a cadrelor axiologice 
ale omului constituie şi temeiul speranţelor lui cele mai întări- 
toare, în acele momente în care, constatînd lipsa unor valori di~ 
riguitoare pentru împrejurările noi ale vieţii, el își poate spune 
că stă în posibilitățile conştiinţei lui să le cîştige. 

E. ÎNCRUCIŞAREA SFERELOR PERSONALE 


Valorificările noastre, adică actele prin care cuprindem va- 
lorile, alcătuiesc una din funcțiunile principale ale persoanci 
umane. Am definit, în adevăr, persoana drept un centru de va- 
lorificări. În același loc (I, 7) am arătat, de asemeni, că persoana 
este un obiect obligatoriu al valorificărilor noastre, în așa fel 
încît, dacă sîntem liberi să valorificăm sau să ne abținem de a 
valorifica bunurile reale, sintem constrinși să valorificăm per- 
soanele, care nu ne sînt niciodată indiferente. Valorificările per- 
soanelor cu care coexistăm se întilnesc însă cu propriile noastce 
valorificări, cauzind efectul încrucișării sferelor personale, un 
fenomen pe care axiologia nu-l poate trece cu vederea. 

În principiu, încrucișarea sferelor personale n-ar trebui să 
se producă, Valorile posedă, în adevăr, caracterul generalității. 
Mişcat de actele corelative de dorinţă, oricine poate cuprinde 
orice valoare. Există apoi o ordine ierarhică obiectivă a valori- 
lor, încît nimeni n-ar trebui să se îndoiască asupra rangului de 
preferință care urmează a fi acordat fiecărei valori în parte. 
Dacă fiecare conștiință omenească s-ar dezvolta pînă la limita 
putințelor de valorificare umană și dacă nimic n-ar obnubila 
conștiința în acţiunea spontană a preferințelor ei, în locul 
încrucișării sferelor personale am avea coincidența lor totală. 
De asemeni, în această ipoteză, în locul conflictelor care se ivesc 
în societatea omenească și care, în esență, sînt conflicte ale va- 
lorificărilor pe care persoanele și le aplică reciproc, am întîrn- 
pina acordul și armonia netulburată. În realitate însă lucrurile 
nu se întîmplă astfel, căci deși, teoreticeşte vorbind, valorile 
sînt generale, în existența empirică a conştiinţei ele au un va- 
lum mai mic sau mai mare (II, 7), adică sînt cuprinse mai des sau 
mai rar, în forme mai mult sau mai puţin adecvate, unele din 
ele sînt dorite şi aflate de conștiința omului cu exclusivitate 
sau cu o preferinţă care pune în umbră aspirația către alte va- 
lori. Individul în care valoarea economică are volumul cel mai 
mare, omul economic, manifestă neînțelegere față de alții. 
Dominați de punctul de vedere al unei valori mai viu rîy- 
nită şi mai des cuprinsă de fiecare din aceştia, ierarhia obiec- 
tivă a valorilor se tulbură pentru ei și preferința lor alege si 

afirmă valorile într-o ordine care nu mai coincide cu a semeni- 
lor stăpîniți de punctul de vedere al unei valori deosebite. So- 
cietatea omenească reprezintă o vastă rețea de sfere personale 
încrucișate. Fără îndoială, confliotul nu este singurul aspect al 
societăților omenești, privite în latura lor axiologică. Oamenii 
se iubesc și se asociază adeseori, atunci cind punctele lor de ve- 
dere coincid. În numele acelorași valori, reprezentate în con- 
ştiinţele respective cu un volum identic și determinînd aceeaşi 
ordine subiectivă a preferințelor, se țes între oameni legături 
de simpatie, încredere, prietenie, fidelitate, colaborare. Tabloul 
axiologic al societăţii, adică al coexistenţei persoanelor, înfăţi- 
șează o vastă rețea de sfere personale încrucișate, în urzeala 
cărora se înscriu, mai des sau mai rar, regiuni de coincidenţă, de 
unite, de armonie. 

Există oare posibilitatea extinderii acestor regiuni din urmă? 
Poate fi oare redus conflictul și armonia poate oare să-l înlo- 
cuiască ? Sint numeroși cugetători care socotesc că lucrul, chiar 
dacă ar fi posibil, nu este de dorit. O valoare, spun aceștia, nu 
poate fi cucerită decît împotriva altora, care urmează să fie 
combătute și împinse în umbră. În munca culturii, fiecare sluji- 
tor al ei trebuie să posede un punct de vedere, un centru per- 
sonal, pentru ca opera lui să aibă temeinicie și eficacitate. In- 
crucișarea sferelor personale este poate un aspect dureros, dar 
el este inevitabil și este util. Faţă de acest mod de a gîndi, sint 
alţi cugetători care socotesc că acordul axiologic poate fi obținut 
în toate aceste cazuri în care un singur punct de vedere ajunge 
să domine cu exclusivitate, îndepărtînd sau cel puţin subordo- 
nînd toate punctele de vedere deosebite şi stabilind o ordine a 
preferințelor care culminează în valoarea impusă și adoptată, 
Pentru aceşti din urmă cugetători, acordul este vrednic a fi 
dorit, și el nu este imposibil, dar numai pe calea pe care am in- 
dicat-o. Sint, în fine, alţi ginditori care socotesc că dezacordul 
axiologic, deși există, el nu este nici fatal, nici aplanabil numai 
pe calea unificării sub un singur punct de vedere. Cînd conside- 
răm limitarea structurilor axiologice personale, constatăm că ele 
sînt o cauză a neînţelegerii dintre oameni, mai cu seamă prin ve- 
leitatea lor de a se impune. Imperialismul persoanei, nu limitarea 
ei empirică, este izvorul dezacordurilor axiologice. Limitele con- 

simţite lasă loc mai degrabă și altor valori alături de ale noastre; 
iar dorința de a lărgi sfera personală prin însumarea tuturor 
acelor achiziţii ale culturii care ne pot face receptivi pentru un 
număr cît mal mare și mai variat de valori reduce ea însăși re- 
giunea dezacordurilor. Nu ml se pare apoi drept a spune că o 
valoare oarecare trebuie apărată împotriva altor valori, menite 
a fi respinse sau anulate în favoarea celei dintii. Orice valoare 
trebuie mai cu seamă apărată împotriva nonvalorii cu care se 
leagă în interiorul aceleiași sfere. Adevărul nu trebuie apărat 
împotriva esteticului sau moralului, ci împotriva neadevărului ; 
după cum esteticul şi moralul urmează să fie apărate și câștigate 
împotriva uritului şi răului. În sfîrşit, alte pricini ale dezacor- 
durilor umane sînt de căutat în inadecvarea actelor de cuprin- 
dere a valorilor, în încercarea infructuoasă de a sesiza valorile 
din perspective care nu sînt potrivite cu ele sau în acea nerecu- 
noaștere a caracterului general al valorilor şi a, ordinei lor 
obiective, care ne închide într-un subiectivism încăpăținat și 
arbitrar. Cînd toate aceste pricini ar fi înlăturate, multe dintre 
disensiunile oamenilor ar putea să dispară. În serviciul acestui 
scop, știința axiologiei, stabilind generalitatea valorilor, grani- 
ţele care separă structurile lor autonome, natura actelor care le 
pot cuprinde şi ordinea obiectivă a ierarhiei lor, poate aduce 
mari servicii oamenilor și societăţilor. 


ANEXE 


ORIGINEA ȘI VALABILITATEA VALORILOR ! 


Interesul în creștere pentru filozofia valorilor se alimentează 
din spectacolul actual al fragilității lor. De cînd prin încercările 
unui Marx sau Nietzsche s-a început lucrarea de relativizare a 
valorilor culturii moderne, o nouă neliniște filozofică a apărut, 
alta decit aceea metafizică, și anume neliniștea în legătură cu 
înţelesul și destinaţia culturii. Este într-acestea caracteristic că 
în timp ce puţine valori culturale scapă astăzi de soarta de a [i 
contestate, valori noi sînt afirmate cu o parţialitate care nu 
învață nimic de la opoziţia pe care cele dintii o întimpină. Totul 
pare a fi intrat astăzi într-un proces de activă relativizare, fără 
ca veleitățile radicale și absolutiste să fie intimidate. Situaţia 
se repetă și în ce privește înţelegerea generală a valorilor, re- 
prezentările cu privire la originea și valabilitatea lor, despre care 
vedem’ afirmîndu-se ideile cele mai contradictorii. S-ar spune 
că gînditorii care reflectează astăzi la astfel de probleme sînt 
urmăriţi de o anumită rea conștiință, pe care ei încearcă s-o 
aline, fie primind fragilitatea valorilor ca pe un fapt cu totul 
natural, fie opunînd afirmaţia că, în ciuda șovăirii lor aparente, 
valorile se bucură de un mod de a fi autonom și inalterabil. Ceva 
din spiritul vechilor tehnici terapeutice ale homeopatiei și alo- 
patiei intră şi în această ocazie în funcţiune. 

Definiţiile care s-au propus în legătură cu natura valorilor 
se mișcă, în genere, în aceste cadre. Varietatea lor nu este sub- 
liniată decit de puţine nuanțe. Astfel, pentru un întreg grup de 


t Comunicare făcută la al nouălea Congres internaţional de Ellozofie 
(Paris, 1—6 august 1937). 

cugetători, veniţi mai cu seamă din sfera psihologiei, nu recu- 
noaştem o valoare decît acelor lucruri care prin anumite însu- 
şiri ale lor sînt capabile de a satisface unele nevoi ale individu- 
lui sau ale colectivităţii. Prezenţa valorii se declară în senti- 
mentul de plăcere provocat de posesiunea obiectului capabil de 
a satisface nevoia pe care am resimţit-o. „Motivul propriu, scria 
A. Döring, pentru care atribuim unui obiect o valoare de un 
anumit grad consistă în exercitarea sentimentului prin mijlo- 
cirea lui. Un bun este obiectul care trezește plăcerea, un rău este 
obiectul care trezește durerea.“ Pentru o părere înrudită, va- 
loarea se constituie însă chiar înaintea momentului posesiunii. 
și anume în acela al dorinţei, al aspiraţiei către obiectul înzes- 
trat cu facultatea de a satisface o nevoie. „Valoarea, scria 
Ch. von Ehrenfels, este raportul dintre un obiect şi un subiect 
şi care ne spune că subiectul doreşte efectiv obiectul, 
sau, în cazul că nu este convins de existența acestuia din 
urmă, că l-ar putea dori.“ În același înțeles observă A. Lalande 
că „n-ar exista valori dacă n-am avea preferinţe și dorinţe“. Nu 
numai că valoarea nu trebuie să aștepte momentul posesiunii 
pentru a apărea, dar acest moment absoarbe mai degrabă, după 
credința unui Simmel sau Bougl€, ființa valorii. Realitatea ei se 
constituie mai degrabă din faptul de a o dori și a nu o avea, din 
luptele și dificultăţile de a o obţine. Pe de altă parte, pe cînd, 
urmînd deprinderile limbajului, valorile sînt pentru unii gîndi- 
tori însușiri ale lucrurilor sau chiar lucrurile care au aceste în- 
sușiri, pentru alţii ele nu par a fi decit expresia afectivă a unei 
relaţii. În cazul acesta, valoarea nu are nici o realitate în afară 
de individualitatea şi momentul în care este posedată sau riv- 
nită. Valabilitatea ei se mărginește deci în interiorul indivi- 
dualității care o posedă sau o rîvneşte şi numai în clipa posesi- 
unii sau dorinţei. Punctul de vedere al relativismului valorii a 
fost cu multă consecvență susţinut de R. Miller-Freienfels, care 
se rînduiește, dealtfel, în tabăra acelora care văd în relaţia 
afectivă pe care o denumeşte valoarea un sentiment al posesi- 
unii. Pentru acest gînditor nu există sentimente autentice ala 
valorii decît pentru punctul de vedere al unui eu momentan. O 
valoare care pretinde la universalitate şi la oarecare autonomie 
față de subiectul care îl resimte şi de momentul în care este re- 

simțită nu este altceva decît produsul unui act de generalizare, 
care îi răpește, de fapt, orice intimitate și orice adevăr afectiv. 
„Valorile generale, scrie R. Müller-Freienfels, sînt scheme vide, 
pe care personalitatea trebuie să le impregneze cu sîngele său 
pentru a le trezi la viaţă.“ 

La celălalt pol al gîndirii se întilnesc într-acestea cugetăto- 
rii pentru care valoarea este o esență autonomă și faţă de lu- 
crurile cărora le-o putem atribui și faţă de subiectele care o 
preţuiesc, adică o esență absolută. Valorile sînt, pentru M. Sche- 
ier, „fapte obiective, aparţinind unui anumit mod al experien- 
tei“ şi care pot fi intuite prin acte intenţionale ale sentimentu- 
lui, chiar atunci cînd ele nu aderă la vreun suport oarecare, ca, 
de pildă, atunci cînd un om ne este simpatic, deși n-am putea 
indica nici o trăsătură care să sprijine aprecierea noastră. Pro- 
blema pe care o vor urmări autonomiștii valorii va fi aceea de a 
găsi regiunea de care ţin obiectele aparţinînd acestui mod spe- 
cial al experienţei. Pentru toţi acești gînditori, valorile nefiind 
nici calităţi ale lucrurilor, nici fapte ale subiectivităţii, nici ex- 
presii ale relaţiilor dintre acestea, ele nu pot aparţine decît unei 
regiuni care depăşeşte tot ce există. Astfel, pentru H. Rickert, 
între existenţă și valoare se sapă o adevărată prăpastie, pe care 
o ilustrează faptul că, în timp ce negația existentului suprimă 
orice reprezentare și produce ideea nimicului, negația valorii 
lasă loc cuiva, și anume nonvalorii. Neluind parte la relațiile 
existentului, nu putem spune că valorile există, ci numai că ele 
valorează. Cum este însă greu de a înţelege cum poate valora 
ceva care nu există în nici un fel şi cum, pe de altă parte, nevoia 
de a întemeia caracterul autonom şi absolut al valorilor părea a 
cere izolarea lor și de lucruri și de forma relaţiei dintre obiec: 
şi subiect, s-a recurs la încercarea de a le atribui unei sfere mai 
subtile, una care să aibă mai puține determinări decit existenţa, 
dar despre care să se poată spune cel puţin că este. În acest fel, 
profesorul N. Hartmann exclude valoarea din sfera existenţei, 
dar o menţine în sfera fiinţei. Valorile sînt și, ca atare, ele pot 
fi cunoscute deopotrivă cu toate obiectele independente de con- 
ştiinţă. Ele sînt esențe, la fel cu ideile platonice, cu eidos, despre 
care vorbește Aristotel, și cu essentia scolasticilor. Participînd 
la un mod neatîrnat al fiinţei, valorile au calitatea unei autono- 

mii ideale, care, departe de a fi condiţionată de spiritul care le 
cunoaște sau de lucrurile care le întrupează, le condiţionează. 
Astfel, spiritul nu se poate sustrage evidenţei valorilor, și lu- 
crurile, abia prin raportare la fiinţa lor apriorică, devin pentru 
noi niște bunuri. În acest înţeles și folosind o formulă cu răsu- 
net criticist, valorile sînt, pentru Hartmann, „condiţiile posibi- 
lității bunurilor“. Valorile nu apar, așadar, din aspirația noas- 
tră către anumite bunuri. Această aspirație este făcută posibilă 
şi este orientată de ființa apriorică a valorilor. Sentimentul va- 
lorii nu este altceva decît semnul prezenţei lor în conștiință. 
Desigur că Scheler și Hartmann au întreprins încercările cele 
mai departe împinse de a asigura valorilor caracterul lor de ab- 
solută valabilitate, într-un contrast atît de izbitor cu psiholo- 
giștii care se resemnează a primi relativitatea lor. 

Cine examinează cu oarecare atenție toate aceste doctrine 
nu poate să nu-și dea seama că în cuprinsul lor se încrucișează 
răspunsul la două probleme deosebite, care sint făcute solidare 
printr-un abuz al raționamentului. Aceste probleme sint: 
1) problema originii valorilor și 2) problema valabilităţii lor. Mai 
toţi teoreticienii au fost înclinați să admită că soluţia celei dintii 
dintre aceste probleme atrage o anumită soluție simetrică a 
celeilalte, deși, după cum vom vedea îndată, acest paralelism al 
soluțiilor nu reprezintă nimic constringător pentru spirit. Astfel, 
pentru concepţia psihologică și subiectivistă, valorile își au ori- 
ginea în nevoile și aspiraţiile noastre, ceea ce ar restringe va- 
labilitatea lor în limitele individualităţii care le resimte tre- 
buinţa şi năzuiește către ele, ba chiar în unicul moment al 
aspiraţiei sau al îndestulării. La rîndul ei, concepția contrarie 
socotește că valorile își au originea într-o sferă autonomă față 
de orice formă determinată a existenţei și că, din această pri- 
cină, nu există spirit care, întilnindu-le, să se poată sustrage re~ 
cunoașterii caracterului lor absolut. Profesorul N. Hartmann a 
admis că spiritul, privind către lumea valorilor printr-un unghi 
de o anumită îngustime, rămîne orb pentru unele valori și nu s2 
deschide decît unora din ele, dar că, în momentul în care o face, 
valorile îi apar în semnificaţia lor absolută. 


Este necesar să reacţionăm împotriva acestui mod de a asn- 
cia ideile noastre. Nu este deloc just a spune că faptul că valo- 

rile provin dinafară, dintr-o sferă autonomă sui-generis, im- 
pune valabilitatea lor absolută pentru orice spirit care ajunge a 
le cunoaște. Ne putem foarte bine reprezenta că valorile, deși 
ar avea o origine externă şi autonomă faţă de spirit, dobindesc, 
îndată ce pătrund în ei, forme subiective și de o valabilitate cu 
totul mărginită. Nici în axiologie, nici în epistemologie, obiecti- 
vitatea autonomă a datelor nu garantează valabilitatea ab- 
solută a chipului în care le răsfringem. Sfera de prove- 
niență a unor elemente apărute în conștiința noastră nu 
garantează valoarea lor. Încercarea de a funda caracterul abso- 
lut al valorilor prin invocarea sferei autonome a provenienţei 
lor nu mi se pare satisfăcătoare. Nimic nu-mi dovedește că 
spiritul, primind valoarea, asimilind-o, introducînd-o în unitatea 
lui, adaptind-o la conținuturile lui anterioare şi la scopurile lui 
prezente, nu-i alterează ființa şi nu-i reduce raza valabilităţii. 

Tot astfel, ne putem închipui foarte bine că valorile au o 
origine subiectivă, dar că valabilitatea lor depășește subiectivi- 
tatea. Putem să ne reprezentăm valori care apar în conştiinţa 
noastră, dar despre care nu putem spune că valorează numai 
pentru noi. Nimeni nu are conștiința unei astfel de solitudini in 
actul aprecierii. Acţiunea de valorificare a valorii, adică aceea 
prin care îi recunoaștem o generalitate oarecare, n-are efectul 
de a o răci și dizolva, așa cum susțin unii psihologi. Dorim cu 
atît mai multă forță un bun cu cit știm că este dorit de mai 
multă lume, și lipsa lui ne este cu atît mai dureroasă cu cit ne 
spunem că sînt puţini oameni care să nu-l posede. Plăcerea în- 
destulării, care pentru atîți psihologi alcătuiește ființa adevă- 
rată a valorii, nu scade cînd o putem asocia cu gindul că oame- 
nii nu sînt excluși de la izvorul ei. Există desigur plăceri egoiste, 
satisfacţii care cresc în măsura în care ne putem spune că nu 
le împărțim cu nimeni, dar nu acestea indică prezenţa valorii. 
Mai cu seamă valorile culturii ar dispărea îndată ce ne-am 
spune că valabilitatea lor se reduce la aria limitată a individua- 
lității noastre. Lucrul a fost de multă vreme recunoscut de 
Kant, care a observat modestia agreabilului şi imperialismul 
frumosului, adică resemnarea unuia de a valora numai pentru 
mine şi pretenţia celuilalt de a valora pentru toată lumea. Ac- 
țiunea generalizării este deci, pentru Kant, constitutivă în for- 

marea valorii estetice. Putem deci foarte bine recunoaște, chiar 
într-un sens mai larg, că valorile provin din aspirații sau din sa- 
tisfacţii personale și, cu toate acestea, că ele sint asociate cu 
tendința de a le impune aprecierii generale. Actul de a resimţi 
o valoare și acela de a-i recunoaște o valabilitate generală nu se 
combat și nu se anulează reciproc. În definitiv, nici psihologiștii 
nu afirmă că în actul aprecierii, adică în acela prin care recu- 
noaștem o valoare, nu intră și o acțiune de valorificare a valorii. 
Ei admit însă ca un lucru indiscutabil că această din urmă ac- 
tlune ajunge totdeauna la rezultatul că orice valoare este vala- 
bilă numai pentru acel care o resimte, că raza valabilităţii ei nu 
depășește niciodată individualitatea valorificatoare, ceea ce mi 
se pare cu totul contestabil. După cele observate mai sus, mi se 
pare a putea susţine că sentimentul valorii nu este făcut impo- 
sibil prin actul de a-i recunoaște valorii o valabilitate mai largă, 
ba chiar că acest din urmă act este constitutiv ori de cîte ori re- 
cunoaștem una din valorile mai înalte ale culturii. Dacă psiho- 
logiștii au ajuns la alt rezultat, împrejurarea a decurs numai 
din tendinţa lor de a construi soluţii simetrice, rezolvind în 
sens subiectivist și problema originii și aceea a valabilităţii 
valorilor. 

Interesul disocierii celor două probleme și al soluţiilor lor 
stă în aceea că permite reasocierea lor într-un mod care să oco- 
lească unele din neajunsurile de căpetenie pe care cercetarea 
mai veche nu le-a putut înlătura. În adevăr, obiecția cea mai 
de seamă care a fost făcută autonomiștilor provenea din faptul 
că aceștia tăgăduiesc valorii caracterul de raport, pentru 
a-i recunoaște pe acela de esenţă autonomă: o noţiune 
greu de realizat, dacă nu-i dăm înţelesul de substanţă, pe care 
Hartmann ni-l interzice, dealtfel, cu desăvirșire. Cum însă, pe 
de altă parte, autonomiștii afirmă că valorile pot fi cunoscute, 
ei admit implicit că valoarea ia forma raportului cu spiritul şi 
își pierde, odată cu aceasta, autonomia ei absolută. Propoziția 
că valoarea este o esență autonomă merge greu împreună cu 
propoziţia că valoarea poate fi cunoscută. Dacă însă alţi gîndi- 
tori le-au afirmat în chip simultan, lucrul provine din aceea că 
se socotea că numai originea autonomă a valorii putea salva va- 
labilitatea ei absolută. Tot astfel, neajunsul cel mai de seamă al 

psihologismului provine din credința că originea subiectivă a 
valorii mărginește valabilitatea ei. Psihologismul pune pe om în 
faţa dilemei de a se închide în lumea sa de valori viu resimţite 
sau de a se deschide lumii de semnificaţii mai generale a cultu- 
rii, dar numai resemnindu-se să piardă sentimentul lor mai in- 
tim. Pentru punctul de vedere al unui psihologism consecvent, 
cultura omenească nu poate fi altceva decit o colecţie de gene- 
ralităţi convenţionale. După cele arătate, mi se pare însă cu pu- 
tinţă a uni noțiunea valorii, ca un raport aprehendat de subiec- 
tivitate, cu afirmarea valabilităţii ei celei mai largi. 

Valoarea este pentru noi expresia unei anumite posibilităţi, 
a posibilității unei adaptări satisfăcătoare între lucruri și con- 
ştiinţă. Cine resimte o valoare realizează această adaptare. Cine 
o dorește încearcă s-o realizeze. Cine n-o dorește și n-o resimte 
n-a realizat-o încă, dar o poate realiza în momentul în care con- 
dițiile adaptării vor fi date. Oamenii sint mereu alţii, nevoile lor 
se pot schimba și obiectele care să le satisfacă pot să dispară 
sau să se ascundă. Rămine într-acestea ceva permanent, și 
anume valoarea, ca expresia ideală a unui acord între eu și 
lume, care poate fi oricînd realizat. 

Din această pricină, în cel mai particular sentiment al valo- 
rii, în cel mai rar sau chiar în cel mai straniu, există ceva tipic 
și reprezentativ. Cine descoperă o valoare nouă, o valoare pe 
care nimeni n-o resimţise înainte, execută un act de semnifica- 
ție umană generală, pentru că statuează exemplul unui acord 
care poate fi căutat și realizat în viitor de oricine. Este apoi de 
un mare interes teoretic a distinge între sentimentul valorii și 
valorificarea valorii, adică între actul prin care resimt valoarea 
unui lucru și acela prin care măsor întinderea valabilităţii aces- 
tei valori. Psihologistul socotește că acest din urmă act este pos- 
terior celui dintîi și că, în definitiv, îl alterează. Pentru noi însă, 
aceste două acte sînt solidare. Actul valorificării este cuprins în 
sentimentul valorii. Oricine resimte o valoare nouă este con- 
știent de a fi găsit un mod de adaptare la lucruri, valabil pentru 
mulți oameni, izvorul unor nevoi și satisfacţii foarte generale. 
Ba chiar, în măsura în care valoarea ocupă un rol ierarhic mai 
înalt, acțiunea valorificării dă rezultate mai întinse. Există un 
volum al valorii, care se pronunţă în sentimentul de importanță 

care o însoțește. În baza acestui sentiment socotim că valorile 
estetice, teoretice, morale sau religioase pe care le înregistrăm 
au o valabilitate mai generală decit simplele valori ale agreabi- 
lului. Baza psihologică a fanatismului în domeniul moral sau 
religios, sacrificiul la care consimte învățatul sau artistul se 
dezvoltă prin conștiința largii însemnătăți umane pe care o 
constatăm prin acte de valorificare nedespărţite de sentimentul 
acelor înalte valori. 

Dacă acum trecem de la sentimentul valorilor la crearea lor, 
la acţiunea de a le încredința unui suport concret, pentru a ob- 
ține, de pildă, bunuri economice, lucrări științifice sau opere de 
artă, observăm că sensul acestor acte de creație nu este altul, 
decît de a favoriza raportul adecvat dintre unele dorințe și ne- 
voi şi lucrurile care le pot satisface. O operă de artă, de pildă, 
nu este altceva decît rezultatul organizării mijloacelor graţie 
cărora putem provoca întîlnirea unor nevoi cu niște date objec- 
tive și satisfacerea celor dintii prin cele din urmă. Cum însă 
nevoile nu sînt date totdeauna, opera de artă își poate asuma și 
rolul de a le trezi, mai înainte de a le satisface. Creaţia artistică, 
spunea odată Paul Valery, presupune „un calcul de efecte ex- 
terioare“. Problema artei este „o problemă de acomodare“, 
Ceea ce face artistul face oricare alt creator de bunuri culturale. 
Prin lucrarea tuturor creatorilor, prin tehnică și prin artă, prin 
opere științifice și prin instituţii, prin codificări și prin ritualuri, 
ne înconjurăm cu un mediu axiologic condițional, care restringe 
cu mult libertatea noastră de a valorifica personal şi chiar pe 
aceea de a găsi valori noi. Tocmai din pricina aceasta oamenii 
revizuiesc din cînd în cînd soluțiile de viaţă cuprinse în operele 
lor şi, înainte de a trece sub noi legături sau de a le reface pe 
cele vechi, ei au impresia acelei alunecări generale, de care nici 
conștiința timpului nostru nu este scutită. Ginditorii reacţia- 
nează în fața acestui sentiment dizolvant în singurele două chi- 
puri pe care le-a putut găsi vreodată tehnica apărării : adaptin- 
du-se primejdiei sau înfruntind-o dintr-o poziţie opusă. Radi- 
calismul vremii acuză într-acestea contrastele și surpă legătu- 
rile. Totul ne face însă a crede că o vreme mai dispusă la inte- 

grare și armonie se va opri la adevărul mai larg că deși fiecare 
individ sau fiecare grup omogen de indivizi nu pot cuprinde 
valoarea decit din unghiul lor subiectiv, relația care apare 
atunci pe lume interesează întreaga omenire. Libertatea spiri- 
tuală, adică dreptul de a folosi poziția noastră personală în ac- 
țiunea de a afirma valorile și de a respinge nonvalorile, se în- 
vestește numai în cazul acesta cu întreaga ei însemnătate 
umană. 

ADINCIMEA FILOZOFICĂ 


Într-una din paginile sale cele mai pătrunzătoare, Paul Va- 
léry a observat că „rostirile clare sînt ţesute din termeni 
obscuri“. Cite, în adevăr, din cuvintele pe care le întrebuințăm 
în fiecare zi și care înlesnese schimbul impresiilor și al senti- 
rnentelor au un conținut noțional bine precizat ?. Analiza arată 
că ceea ce înţelegem prin claritatea unui termen nu este altceva 
decit virtutea lui de a ne orienta într-un sens precis acţiunea. 
Funcțiunea esențială a limbajului, ne spune Bergson, este de 
a transmite ordine sau avertismente. Primim ordinul sau aver- 
tismentul și ne conformăm lor, dar izbutim în mult mai slabă 
măsură de a converti suma de impulsii și sentimente care se 
trezesc la auzirea lor într-un cuprins logic de o desăvirşită cla- 
ritate. Din această pricină filozofii au revenit necontenit către 
sarcina constituirii unui limbaj logic ca la problema cea mai de 
căpetenie a filozofiei. La o astfel de temă mi se pare că lucrează 
și fenomenologii actuali. Cine urmărește cercetările lor în do- 
meniul logicii, al moralei, al filozofiei dreptului sau al esteti- 
cii, recunoaște că rezultatele lor trebuiesc apreciate după lumina 
pe care o aruncă asupra intenţiilor ascunse ale limbii, asupra 
nuanţelor cuprinse într-un cuvint. Este, dealtfel, o metodă mai 
generală a speculaţiei filozofice, aceea de a te opri în faţa ter- 
menilor uzuali şi a expresiilor consacrate, pentru a investiga 
cu insistență cuprinsul lor noţional, ca şi cum în vorbirea de 
toate zilele a omului de rînd s-ar găsi implicată cunoștința lim- 
pede și esenţială pe care o caută filozoful. Desigur, metoda 
aceasta nu se întemeiază pe o iluzie şi îndreptățirea ei apare 
cu toată forța aceluia care își spune că în cuvintele și contextele 
limbii este depusă întreaga experiență posibilă a omului. Pre- 

țioasele cunoștințe pot lipsi din cuprinsul sufletesc explicit al 
celui care vorbește ; ele se găsesc mai mult în spiritul limbii 
decît în actualitatea sufletească a vorbitorului. N-ar fi deci cu 
totul nepotrivită comparaţia omului care se exprimă întrebu- 
inţina cuvintele obișnuite ale limbii, cu nobilul sărăcit și decla- 
sat care păstrează în podul casei, printre lucruri vechi şi scoase 
din uz, cîteva obiecte de un preț inestimabil și necunoscut. 

Am verificat încă o dată adevărul acestor constatări, între- 
bîndu-mă ce înţeles are expresia care atribuie adîncime unora 
dintre vederile teoretice ale filozofiei, ca și spiritului care le 
efectuează. Folosirea acestei expresii este dintre cele mai răs- 
pîndite ; înţelesul ei nu este însă deloc limpede. Nici prileju- 
rile în care este întrebuințată nu sint totdeauna potrivite. Pu- 
tem oare citi în intenţia mai adincă a cuvîntului ajutindu-ne de 
ceea ce știința ne oferă ? Este firesc să vedem care sînt ciști- 
gurile mai vechi ale cercetării și de la care punct putem începe 
propria noastră anchetă. Ceea ce ne oferă textele este însă des- 
tul de puţin. Multă vreme tipologia inteligenţei, atîta cît se gă- 
sește în operele filozofilor clasici, a remarcat numai două forme 
ale inteligenţei cercetătoare, și anume aceea care observă de- 
osebirile dintre lucruri, apoi aceea care este sensibilă la asemă- 
nările unora dintre ele. Abia mai tirziu se vorbește şi despre 
tipul intelectual care recunoaște asemănarea totală a tuturor 
lucrurilor sau, cel puţin, a lucrurilor cuprinse în largi catego- 
rii, adică identitatea lor substanţială. Astfel, Bacon distinge în- 
tre genia acuta și genia discursiva, cărora le atribuie funcțiunea 
respectivă de a surprinde deosebirile şi asemănările. Pri- 
lejul acestei distincţii îl oferă examenul iluziilor cuprinse în 
structura spiritului individual, așa-numitele idola specus, cum 
sint, de pildă, gusturile, natura culturii și aceste direcţii deose- 
bite ale inteligenţei. „Maximum et velut radicale discrimen in- 
geniarum, scrie Bacon (Novum Organum, 1620, I, 55), quod 
philosophiam et scientias, ilud est : quod alia ingenia sint for- 
tiora et aptiora ad notandas rerum differentias ; alia ad notan- 
das rerum similitudines. Ingenia enim constantia et acuta figere 
contemplationes, et morari, et haerere in omni subtilitate diffe- 
rentiarum possunt ; ingenia autem sublimia et discursiva etiam 

tenuissimas et catholicas rerum similitudines et agnoscunt et 
componunt.“ 

Kant se opreşte și el în fața acestor două tipuri felurite ale 
inteligenţei, numind pe cel dintii spirit (Witz), pe cel de al doi- 
lea judecată (Urteilskraft). Forma ascuțită a inteligenţei, din 
care Bacon făcea una din cele două modalități posibile ale ei, 
este o însușire pe care poate s-o posede și spiritul și judecata, 
atunci cînd se aplică la surprinderea unor asemănări sau deose- 
biri foarte mici. Antropologia lui Kant ne mai oferă, dealtfel, 
şi o altă sistematizare decît aceea amintită. Ocupîndu-se de aṣa- 
numitele „talente ale facultăţii de cunoaștere“, Kant distinge 
între spirit sau ingeniozitate (Witz), sagacitate și geniu. „Spiritul, 
scrie Kant (Anthropologie in pragmatischer Hinsicht, 1798, hgb. 
v. Karl Vorländer, Meiner, p. 140), împerechează sau asimilează 
reprezentări eterogene, care după legea imaginației sau asocia- 
tiei de idei sînt foarte îndepărtate unele față de altele.“ Acest 
spirit, a cărui noțiune, astfel definită de Kant, trebuia să joace 
un mare rol în tot timpul romantismului german, nu trebuie 
confundat, după cum ni se atrage atenția, cu zadarnicul și golul 
joc de cuvinte. Sagacitatea ne este prezentată într-acestea drept 
talentul intelectual care constă în a descoperi lucruri ascunse 
în noi sau în afară de noi, noţiunea ei apropiindu-se de aceea 
modernă a adîncimii t. În fine, geniul este talentul inventiv prin 
excelență, capabil să creeze lucruri noi și exemplare, ca acele 
pe care le obţine artistul. Kant nu era deci cu totul străin de 
conceptul adîncimii, fără să-l denumească însă cu termenul pro- 
priu. Termenul există totuși în Antropologia lui Kant. Este fru- 
mosul cuvint Tiefsinn, pe care Kant îl rezervă pentru a desemna 
dispoziția melancolică a spiritului, atitudinea lui întoarsă și pier- 
dută în sine, uneori chiar excesul maniac al acestei orientări 
(op. cit., p. 130). Vorbirea curentă, care atribuie adincime unui 





1 Leibniz (Nouveaux Essais sur Ventendement humain, 1765, IV, 
al. 3; Flammarion, p. 315) dăduse sagacității un alt înțeles. Sagacita- 
tea era, pentru el, dispoziţia spiritului de a găsi dovezile într-un rațio- 
nament, adică ideile intermediare care permit conexiunea mai multor 
cunoştinţe. 


ADINCIMEA FILOZOFICĂ 127 


om de ştiinţă, de pildă unui matematician, i se pare lui Kant 
un simplu abuz lingvistic. 

Tipologia romantică a inteligenței pune un puternic accent 
pe ingeniozitatea spiritului, al cărui dar de a surprinde apropieri 
între lucrurile cele mai îndepărtate era foarte apreciat de un 
gînditor atît de reprezentativ al curentului, cum este Fr. Schle- 
gel. „Spiritul (der Witz), scrie Schlegel, este principiul şi orga- 
nul filozofiei universale.“ Și în același loc; „Cele mai impor- 
tante descoperiri ştiinţifice sînt bons mots ale speţei“ (Athena- 
eumsfragmente, 1798, nr. 220, ed. nouă Fr. Baader). Noţiunea 
adincimii lipseşte însă din tipologia pe care o schițează frag- 
mentele lui Fr. Schlegel. O găsim în schimb sub condeiul genia- 
lului Jean Paul Richter, care distinge între spirit, ascuțime și 
adîncime, ca facultăţile care se pricep a recunoaşte pe rînd ase- 
mnănările, deosebirile sau identitatea funciară a lucrurilor. „Spi- 
ritul, scrie Jean Paul, găsește raportul asemănării ascuns sub o 
deosebire mai mare decit ea; ascuțimea află deosebirea di- 
simulată sub o asemănare superioară ; adincimea surprinde, 
în ciuda tuturor aparenţelor, identitatea totală a lucrurilor“ 
(Vorschule der Aesthetik, 1815, $ 43, ed. Berend, p. 152). Din 
astfel de sistematizări romantice trece noţiunea adincimii și la 
psihologi mai noi, ca herbartianul W. Volkmann (Lehrbuch der 
Psyhologig vom Standpunkte des Realismus, 1875—1876. II, 
p. 286), care defineşte adîncimea drept însușirea spiritului de a 
pătrunde destul de departe în conținutul reprezentărilor sau 
într-un cerc de reprezentări străine, pentru a găsi termenul 
mediu, greu de aflat şi care permite conexiunea unui raționa- 
ment. Noţiunea metafizică a adîncimii devine astfel o noţiune 
logică. 

Tipologia spiritului filozofic, aşa cum o putem spicui din 
mărturiile de mai sus, nu numai că dă un loc destul de restrins 
adîncimii, în care aprecierea curentă recunoaște poate calitatea 


cea mai de seamă a înzestrării teoretice, dar nu face nici o men- 
ţiune de un alt tip intelectual, de ceea ce am putea numi înăl- 
țimea spiritului. Numai prin delimitare față de aceasta noțiu- 
nea adincimii obține totuși întregul ei relief. Căci, faţă de spi- 
ritul ingenios şi de ce] ascuţit, adincimea nu operează pe ace- 

lași plan. Ingeniozitatea și ascuţimea au de-a face cu suprafața 
lucrurilor ; adîncimea și înălţimea spiritului o părăsesc însă. 
Vom spune deci că adîncimea filozofică implică o direcţie pre- 
cisă a cugetării și că obiectul pe care ea este presupusă a-l 
atinge este închipuit a aparţine unei zone determinate 
a realului. Desigur, oricine admite că spiritul adînc poate 
atinge regiuni care scapă considerației comune primește, 
odată cu aceasta, ipoteza că lumea este o structură de 


planuri, dintre care unele pot fi cunoscute imediat și de oricine, 
în timp ce celelalte nu sînt accesibile decit cu oarecare greu- 


tate și numai spiritelor care se bucură de o înzestrare specială. 
Este o împrejurare dintre cele mai instructive, pentru cine ur- 
mărește o tipologie a spiritului filozofic, faptul că nu toți gin- 
ditorii presupun că planurile mai îndepărtate ale realului sint 
mai adinci ; unii ginditori își reprezintă aceste planuri ca fiind 
mai înalte. Adincimea gîndirii îşi găseşte compensaţia în înăl- 
țimea ei. 

S-ar putea scrie o istorie a spiritului filozofic sisternatizată 
după această distincţie și care s-ar despica în două serii neîn- 
trerupte. Una din ele ar cuprinde spiritele înalte, filozofii care 
au înţeles lumea drept o scădere sau o răsfringere dintr-un fo- 
car superior și care au socotit că peste iluzia percepţiei comune, 
adevărul mai îndepărtat poate fi atins prin ridicarea simbolică 
a privirilor către o regiune care ne depășește în înălțime. Din 
această serie a spiritelor înalte fac parte Platon, Plotin, părinții 
bisericii, Malebranche și Berkeley etc. În seria spiritelor pro- 
funde putem număra pe toţi ginditorii care au înțeles lumea ca 
pe o construcţie sprijinită pe un fundament, ca pe realizarea 
unei latenţe sau ca pe dezvoltarea unei rădăcini pînă la arbo- 
rescenţe stufoase şi complicate. Această reprezentare justifică 
scormonirea în adincime şi dă naștere filozofilor substanței şi 
devenirilor subiacente, adică cugetării ionienilor și a unui He- 
raclit, a lui Aristotel, a lui Descartes și Spinoza, a lui Hegel și 
a mai tuturor romanticilor etc. Cele două tipuri nu sînt despăr- 
țite prin bariere de netrecut. Amestecul lor se produse uneori, 
deși rezultatele nu sînt întotdeauna fericite. Astfel, din punctul 
de vedere al tipologiei spiritului filozofic, un caz foarte intere- 
sant este acela al lui Schopenhauer, care primește în filozofia 

sa idei provenind din perspectiva deosebită a adîncimii și a înăl- 
ţimii. În adevăr, ideea schopenhaueriană a voinţei de a trăi, 
care străbate și susține întreaga realitate, este o reprezentare 
de substrat, produsul unei scormoniri în adincime. Ideile pla- 
tonice însă, modelele invariabile ale lucrurilor, în care Schopen- 
hauer recunoaște primele obiectivări ale voinţei universale, 
aparţin, potrivit originii lor teoretice, regiunii înălțimii. În struc- 
tura de planuri care figurează succesiv voința universală, ideile 
platonice şi aparența fenomenală a lucrurilor, termenul aşa- 
zicînd „mediu“ aparține, de fapt, înălțimii care depășește apa- 
renţa şi nu poate fi bine reprezentată în rolul de a mijloci între 
adincime și suprafaţă. Se poate deci spune că Schopenhauer a 
combinat cele două perspective, obţinînd un întreg sistematic 
în care critica tipologică relevă o lipsă de unitate internă, o 
discrepanţă stilistică. 

Cercetătorul care ar întreprinde o istorie a filozofiei siste- 
matizată după criteriul arătat mai sus ar putea să-şi încheie 
lucrarea punindu-și alte două întrebări, al căror răspuns ar pre- 
zenta un mare interes pentru tipologia inteligenţei. El ar putea 
să se întrebe care din soluţiile tipice ale filozofiei prezintă afi- 
nități cu perspectiva adincimii şi care dintre ele implică per- 
spectiva opusă. În al doilea rînd, el ar putea să se întrebe dacă 
mișcarea mai nouă a ideilor manifestă vreo preferinţă pentru 
una sau alta din perspectivele amintite. Înseși greutăţile care 
i-ar apărea în cale, încercînd să găsească soluţia acestor ches- 
tiuni, l-ar face pe cercetător să descopere nuanţe care scapă 
de obicei. Astfel, în mod cu totul general și aproximativ, se 
poate spune că metafizica materialistă este construită din un- 
ghiul adincimii, în timp ce metafizica idealistă este obţinută de 
priviri crientate către regiunile înalte. Un examen mai atent 
ai lucrurilor ne arată însă că există două tipuri ale idealismu- 
lui, datorite celor două perspective antagoniste. Astfel, filozo- 
fia unui Platon sau Berkeley reprezintă cazuri de idealism al 
înălțimii, pe cînd sistemul lui Hegel înfățișează un exemplu 
de idealism al adincimii. Evident, în cuprinsul marelui curent al 
rnetalizicii materialiste nu se pot găsi ambele tipuri. Deprin- 
derea adinc înrădăcinată a spiritului de a valorifica sentimen- 
tal spaţiul indică regiunile înalte ca locul marilor valori, în timp 

ce regiunile joase și cele adinci par a fi sediul valorilor inferi- 
oare sau nonvalorilor. Din această pricină materia, care, după 
tot modul nostru de a gîndi, reprezintă sinteza nonvalorii, este 
atribuită adincimii. Așa se face că filozofii materialiști, urmă- 
rind procesele materiale care determină valorile spiritului in- 
dividual și ale societăţii, au conștiința că investighează un sub- 
strat, că străbat pînă la o adincime. Nimeni n-a caracterizat 
mai plastic această situaţie tipică a cercetării ca Marx, cu ves- 
tita sa teorie a „suprastructurilor“. Dealtfel, întreaga ştiinţă 
modernă — şi cu aceasta atingem răspunsul celei de-a doua 
întrebări — în tendinţa ei de-a arăta cum formele cele mai înalte 
ale vieţii și spiritului se construiesc din energiile simple și in- 
ferioare ale naturii, este o știință a adincimii t. Tipul cercetă- 
torului modern este acela al ființei care se apleacă asupra mis- 
terelor existenței și scrutează profunzimile. În această privinţă, 
el este moștenitorul filozofilor substanţialişti ai veacului al 
XVII-lea, din a căror metafizică s-a desprins, de fapt, o bună 
parte din științele moderne ale naturii și ale spiritului. Dar ca 
o dovadă că cine caută în adincime nu trebuie să găsească nea- 
părat materia și că valorificările spaţiului, despre care am vor- 
bit mai sus, rămîn relative, este însuși exemplul lui Hegel, spi- 
rit în același timp adinc şi idealist. 

Am spus că spiritul adinc poate atinge substratul, laten- 
țele sau originile. Nici una din acestea n-au fost atribuite vre- 
odată înălţimii, ci totdeauna adîncimii. Spiritul își reprezintă 
în chip natural latenţele îngropate sub actualitate, după cum 
localizează originile în „adincul timpului“. În înălțime aşezăm 
modelele, finalităţile, idealurile. Din această pricină, lumea este, 
pentru filozofii adinci, fie manifestarea unui substrat, fie ac- 
tualizarea unor latenţe, fie o dezvoltare din origini îndepărtate. 
Pentru filozotul înalt, lumea este material din care se constru- 
ieşte viitorul, un proces teleologic neintrerupt, un drum spre o 
țintă inaccesibilă. Deosebirea atit de izbitoare a acestor două 
moduri de a-și reprezenta lumea provine din aceea că multe 
inteligențe urmăresc cu preferință procesele care se dezvoltă 


1 Observaţii asemănătoare am făcut mai demult în Idealul clasic al 
omului, 1934, p. 16—17. 

din adincime către suprafaţă, în timp ce altele sint mai atente 
la desfăşurarea lor de la suprafaţă către înălțime. Fără o tipo- 
logie a inteligenţei, ca aceea pe care o preconizăm aci, mai multe 
din particularitățile sistemelor filozofice rămîn inexplicabile. 

Nu ne-am putea explica, de pildă, soluţia atit de deosebită 
pe care o primește problema idealului în filozofia unui Fichte 
și a unui Hegel. Cind studiem pe Hegel sintem surprinşi să ve- 
dem cit de îngust este spaţiul viitorului în filozofia sa. Procesul 
universal are, pentru Hegel, ţinta de a realiza esenţa spiritului, 
care este libertatea. Această realizare i se pare marelui gindi- 
tor foarte apropiată, ba chiar în curs de înfăptuire. Omenirea 
s-ar găsi ajunsă în epoca libertăţii, propria filozofie hegeliană 
este unul din punctele în care omenirea ajunge la scopul ei, 
încît viziunea asupra viitorului rămîne, în sistemul de care ne 
ocupăm, destul de limitată. Altfel se înfățișează însă problema 
idealului la Fichte, unde perspectiva viitorului rămîne neţăr- 
murită, deoarece ţintele lui nu sînt decit expresia luptei pe care 
o dă omul cu lumea sensibilă și care, după firea lucrurilor, nu 
poate avea sfîrşit. Această deosebire provine din faptul că He- 
gel acordă atenţia sa precumpănitoare dezvoltării procesului uni- 
versal din adîncimea timpului pînă în stadiul actualităţii și, 
ca o urmare, lasă oarecum nedezvoltată viziunea viitorului, 
Fichte este însă un filozof solicitat mai degrabă de perspectivele 
înălțimii, și de aceea filozofia sa dispune de un orizont incom- 
parabil mai larg. Mai mult decît atît, idealul este pentru Hegel 
ceva care se găsește latent în real, pe cînd pentru Fichte el în- 
seamnă o cucerire, ceva nou, pe care silința omenească trebuie 
să-l introducă în realitate. Idealul urcă, în viziunea lui Hegel, 
din adincimile realităţii şi prin simpla desfășurare a procesului 
universal, în timp ce, în sistemul lui Fichte, el este o culme care 
trebuie ajunsă. Purtătorii idealului sînt, pentru Hegel, oameni 
reprezentativi, apăruţi printr-o graţie a naturii şi a căror voinţă 
poate rămine nerăspunzătoare de rolul pe care îl îndeplinesc, de- 
oarece rațiunea universală, printr-un fel de viclenie, ştie să se 
slujească de motivele lor individuale şi egoiste. Indivizii istorici 
ai lui Hegel sint duși de valul din fund. Fichte preconizează însă 
tipul eroic al creatorului de ideal, care datorește totul voinţei și 
faptei sale. Impulsia sa nu porneşte din ceea ce realul cuprinde 

în sine înainte de apariția lui, ci din atracția culmilor care tre- 
buiesc atinse. Toată diferenţa pe care o semnalăm între Hegel 
şi Fichte decurge din împrejurarea că, cel puţin în aceste părţi 
ale filozofiei lor, unul se manifestă ca un spirit adinc şi celălalt 
ca un spirit înalt. 

Să urmărim mai de aproape icoana despre lume a tipului 
adînc. Ea este de mai multe feluri. Sint ginditori care îşi repre- 
2intă profunzimea lumii ca un element imobil și simplu, şi su- 
prafaţa ei ca o varietate mișcătoare. Alţii îşi închipuie adincul 
ca mobilitate şi variaţie, și suprafața aparentă ca o coajă ne- 
mișcată. Oricine recunoaște aci străvechea opoziţie între Zenon 
şi Heraclit. Metafizica imobilității a triumfat în filozofiile dog- 
matice ale substanţei și chiar în filozofia implicată în științele 
moderne ale naturii, a căror sforțare de adincire duce către 
elementele fundamentale simple şi către raporturile lor sta- 
tice. Idealul cartezian al matematicii universale este clădit pe 
sforțarea de adincire pînă la rădăcina simplă şi nemișcată a 
lucrurilor. Bergson a reprezentat din nou printre noi conceptul 
antagonist al adîncimii ca al unei mobilități care se solidifică 
sau se congelează la suprafață. Astfel de termeni figurați revin 
adeseori în scrierile lui t Ştiinţa modernă l-a urmat pe același 
drum, și astfel, chiar în fizica modernă, privirea adincă crede 
a recunoaște, sub imobilitatea și simplitatea relativă a aparen- 
ței, sisteme complicate în mișcare, deveniri necurmate, „conti- 
nuităţi melodice“. Este probabil că totdeauna se vor găsi capete 
care vor concepe mobilitatea mai adîncă decit imobilitatea, sau 
dimpotrivă. Pe noi ne interesează aceste soluții numai ca ex- 
presie a două varietăţi ale tipului adincimii. Existenţa lor alter- 
nantă dovedește insuficienţa definiţiei lui Jean Paul Richter, 
care vedea în spiritul adinc facultatea de a surprinde identita- 
tea funciară a tuturor lucrurilor. Adîncimea, în conceptul lui 
Jean Paul, este de fapt una singură din modalităţile ei, și anume 
aceea care și-l reprezintă ca element unic și simplu. Pentru cea- 
laltă modalitate, adîncimea este tocmai varietate și fluenţă. Spi- 
ritul adinc nu este totdeauna acela atent la asemănarea lucru- 


1 Vd., de pildă, Introduction è la métaphysique, în volumul La 
Penste et le mouvari, p. 207. 

rilor, ascunsă de varietatea lor. Uneori el este tocmai inteligenţa 
sensibilă la un fel de a fi al lucrurilor, mai bogat, mai nuanţat 
şi mai viu decît acela pe care ne lasă să-l ghicim suprafaţa lor. 
Lucrurile nu-şi pierd din atributele lor şi nu se apropie de uni- 
tatea nedeterminării, decit pentru unul singur din tipurile adin- 
cimii. Pentru celălalt, ele se îmbogăţesc în măsura exactă a stră- 
baterii către fundamente. 

Element simplu și imobil, sau mobil şi multiplu, adîncimea 
este, pentru spiritul adinc, substrat, virtualitate sau origine. A 
explica înseamnă, pentru teoreticianul adinc, a pune în legătură 
suprafața lucrurilor cu substratul, virtualitatea sau originea lor, 
a opera reducţia aparenţei la fondul ei substanţial, virtual sau 
originar. Oricare din explicaţiile adinci ale lumii poate fi re- 
găsită în una din aceste clase. Combinația lor nu este într-aces- 
tea exclusă. Substratul poate fi, în acelaşi timp, virtualitate. O 
astfel de îmbinare realizează conceptul materiei în filozofia lui 
Aristotel. Foarte interesantă este și asimilarea virtualităţii cu 
originea în filozofiile iniţiatice, al căror model l-a reprodus în 
urmă L. Klages. Pentru acest punct de vedere, adevărata cu- 
noștinţă filozofică constă din actualizarea unor intuiţii primitive 
ale omului, rămase ca virtualități în sufletul său, Am apropia 
acest mod de a vedea de reminiscența platonică, dacă izvorul 
cunoștinței n-ar decurge aci din înălțimile entuziasmului și nu 
din adîncul latent al sufletului și al timpului. Omul care exe- 
cută actul reminiscenţei se avîntă pe culmi ; el nu coboară mai 
adinc în sine și în vreme. Aceeași asimilare a virtualităţii cu 
originea stă la baza disciplinei creată de Freud și denumită de 
el „psihologia adincului“ (Tiefenpsychologie). Ceea ce sufletul 
scoate din virtualităţile lui în timpul visului sau în stările de 
mevroză, spune Freud, sînt adeseori simboluri izbitor de asemă- 
nătoare cu acele care se regăsesc printre legendele cele mai 
vechi ale omului î. Arhaismul visului şi al nevrozei alcătuiesc 


1 Imprejurarea a fost observată în urmă şi de Thomas Mann (Freud 
und dle Zukunţt, 1936, p. 30), care serie : „În legătura de cuvinte «psiho- 
logia adincului», adincul are şi un sens temporal : străfunâurile sufletului 
uman sînt în acelaşi timp şi origini (Urzeit), acele adincimi izvoritoare 
ale vremurilor, unde mitul este la el acasă şi care întemeiază normele 
şi formele primare ale vieţii“. 

obiectul uneia din teoriile cele mai curioase ale lui Freud, care 
a întrebuințat, pentru a o dobindi, metoda adincirii pînă la 
virtualităţile originare. 


+» 


Adîncimea spiritului are reputația obscurității. Heraclit, 
unul din cei mai tipici filozofi adinci, a fost poreclit de greci 
cel întunecat (scoteinos), adeseori cu o nuanță de învinuire care 
revine ori de cite ori deplingem și astăzi faptul că rezultatele 
unora dintre gînditori nu sînt susținute de o desăvirșită clari- 
tate. Obscuritatea în filozofie este însă un efect care poate de- 
curge din mai multe cauze. Există o obscuritate care nu apare 
decit oamenilor al căror regim de gindire se opune aceluia al 
filozofiei. Nu vreun ginditor sau o contribuţie specială, ci filo- 
zofia în sine apare obscură imaginativului aprins, care n-are 
afinitate decît pentru concret şi particular. Impresia subiectivă 
a obscurităţii apare şi atunci cînd avem de-a face cu probleme 
neformulate încă şi cu un mod foarte nou de a răsfrînge lucru- 
rile. Sărăcia fondului aperceptiv determină adeseori impresia 
obscurităţii. Contemporanii au resimţit-o la apariția operelor 
lui Kant care, judecînd după mai multe mărturii ale vremii, 
păreau a opune dificultăţi de înţelegere greu de înlăturat. Există 
apoi o obscuritate datorită unei atitudini voite și artificiale, unei 
poze, care mimează adevărata adîncime. „Obscuritatea studiată, 
scrie Kant (op. cit., p. 26), este folosită cu efectul dorit pentru 
a crea iluzia adincimii și a temeiniciei, așa cum obiectele care 
sînt văzute în amurg sau prin ceaţă par mai mari decit în rea- 
litate.“ Există, în fine, o obscuritate care rezultă din mijloacele 
literare ale ginditorului, din eliptismul notaţiei sale sau din ca- 
racterul ei figurativ și enigmatic. În adevăr, veleitatea de a ex- 
prima o idee printr-o imagine sfirșește în obscuritate, din pri- 
cină că ideea și imaginea nu sînt termeni coextensivi. Genera- 
litatea ideii nu se poate acoperi cu individualitatea imaginii, în- 
tre ele rămîne o zonă pe care o stăpinește umbra. Ce obscuri 
gînditori sînt poeţii este o împrejurare care trece neobservată 
atunci cînd îi citim cu un interes literar, dar care ne izbește 
neapărat dacă îi parcurgem ca pe filozofi. 

Obscuritatea adincimii filozofice nu trebuie confundată cu 
nici una din formele sau impresiile subiective pe care le-am 
enumerat. În procesul de coborire pină în adîncimea lucruri- 
lor, realul pierde toate atributele lui aparente, sau se îmbogă- 
țește cu atribute infinit mai variate decît ale suprafeței. Adîn- 
cimea este domeniul implicaţiei universale, al coincidenţei con- 
trariilor, al unităţii multiplului. Indiferent dacă adîncimea se 
revelează ca identitate funciară a lucrurilor sau ca eterogeni- 
tate nesecată, inteligenţa n-o poate concepe decit cu obscuri- 
tate. Perplexitatea inteligenţei este nevoită în ultimul caz să 
accepte contradicţia. „Dumnezeu este zi și noapte“, sună cu- 
noscuta apoftegmă a lui Heraclit. El este „iarnă şi vară, război 
şi pace, saţiu și foame“. Nimeni nu poate concepe cu claritate 
atribute atit de felurite afirmate despre acelaşi lucru. Zenon 
credea a putea elimina conceptul contradictoriu al multipli- 
cităţii, pentru a reţine pe acela al adincimii ca unitate. Dar uni- 
tatea absolută și universală este ea însăși obscură. Lucrurile 
devin clare prin răsfrîngerile pe care și le trimit reciproc. Sin- 
gura lumină care cade asupră-le provine din interacțiunea lor, 

` din relativismul universal care le conţine în plasa lor. Lumina 
lucrurilor nu este solară, ci planetară. Ele nu emană lumină ; 
ele o primesc. Pe măsură ce coborim spre adîncimea identităţii, 
pe măsură ce lucrurile tind să se confunde în unitatea nedife- 
renţiată a 'profunzimii, în proporţia exactă în care individuali- 
tatea şi relieful lucrurilor se atenuează, lumina lor păleşte. Iden- 
titatea absolută, adică negația radicală a tuturor formelor de- 
terminării, nu poate fi decît întunecată. Cel mai mare efort de 
adincire sfîrşeşte în obscuritate. 

Nu este o simplă întîmplare faptul că în limba germană 
cuvintul Tiefsinn denumeşte, în acelaşi timp, adincimea spi- 
ritului și dispoziţia melancolică a inimii. Profundul instinct fi- 
lozofic al limbii germane a creat aci o sinonimie dintre cele mai 
caracteristice, deşi nu valabilă în toate cazurile. Se cuvine însă 
a observa că melancolia ca un efect întovărăşitor al gîndirii ia 
forme deosebite, după cum este provocată de perspectiva adin- 
cimii sau a înălţimii. Melancolia geniului, despre care vorbeşte 
Schopenhauer în pagini renumite, este aceea a minţii care stă- 
pinește lumea din înălțime. Forfota măruntă a vieţii, încordarea 

nemăsurată a lumii noastre de pigmei, inspiră geniului, care o 
consideră de pe culmi, sentimentul melancoliei, ca o tristeţe aso- 
ciată cu compătimire. „Melancolia care însoţeşte pe omul de 
geniu, scrie Schopenhauer, rezultă din împrejurarea că cu cît 
este mai limpede inteligenţa care îşi răspindeşte lumina asupra 
voinței de a trăi, cu atit această voinţă înțelege mai bine mize- 
ria condiției sale.“ Acest sentiment este de atitea ori și acela al 
lui Eminescu. Melancolia adincimii are un alt accent sentimen- 
tal. Ea este mai întunecată şi mai apăsătoare. Efectul propriu 
adîncimii este fiorul abisului și spaima neantului. Este senti- 
mentul lui Hamlet cutreierind domeniile care despart ființa de 
neființă. Este starea de spirit care îl va fi urmărit pe Heraclit. 
Este, în tot cazul, acea teroare a prăpastiei pe care Pascal o re- 
simţea de-a pururi căscată în preajma sa; cumplita obsesie 
înfățișată de un contemporan al filozofului drept „alarma unei 
imaginaţii istovite de studii abstracte și de metafizică.“ 1 Este 
acea neliniște profundă a spiritului în care Kierkegaard și Hei- 
degger recunosc o experiență metafizică fundamentală, starea 
afectivă în care neantul se revelă nu ca negaţie a ființei, ci ca o 
dată pozitivă, ca temelia însăşi a realului. 

Există poate un singur ginditor care a extras din cunoştinţa 
adincului bucurie, nu tristețe și spaimă. Este Bergson, căruia 
nesecata inventivitate a realului, devenirea lui neîncetată, în 
care se poate insera libertatea și puterea noastră de creaţie, îi 
inspiră prietenie față de real și încredere în destinul metafizic 
al omului. Dar pentru Bergson neantul n-are realitate ; el este 
o simplă construcţie a spiritului, o idee copiată după modelul 
acţiunii omenești, care este trecerea de la o lipsă la o împlinire. 
Nu există deci irealitate decit în raport cu aspiraţiile noastre. 
Fluxul creator al realului nu sfirşește pentru Bergson nicăieri 
şi spiritul său nu încearcă în nici un moment teroarea nimicu- 
lui, ci numai jubilarea creaţiei. O psihologie a inteligenţei, mai 
completă decit aceea a tratatelor, trebuie să țină seamă şi de 
aceste experienţe afective ale spiritului adînc. 





1 Explicația este a unui contemporan, Abatele Boileau. Vd. Sainte- 
Beuve, Port-Royal, vol. III, p. 287. 

Iată cite glasuri se împletesc in termenul de „adincime“ şi 
în expresia care o atribuie spiritului uman și operelor lui. Ana- 
liza poate să le identifice urmărind intenţiile cuvintului în toate 
direcţiile. Între acestea, expresia de care ne ocupăm poate con- 
ţine în unele din întrebuințările ei o nuanţă reprobativă. Spi- 
ritul adinc are adversarii lui. Mai întii pe toţi empiriștii con- 
secvenţi. Comte și Spencer sînt însă numai agnostici, nu nega- 
tori ai adincimii. La scopul însuși al eliminării adîncimii din 
icoana lumii se află consciențialismul lui E. Mach, pentru care 
realul se rezolvă în complexele de senzaţii ale conştiinţei. Sub 
țesătura de senzații nu se află nimic. Adincimea nu poate fi 
decit o umbră inconsistentă, obiectul unei aspirații teoretice 
zadarnice. S-a pus uneori în legătură consciențialismul lui Mach, 
formulat întîia oară la 1885, cu impresionismul pictural care, 
la aceeași dată, afişa programul unei arte care nu voia să fie 
decît evocare a lumii ca pată de culoare și fixa artiștilor unica 
preocupare de a se transforma într-o „pură retină“. Filozofi și 
artişti reprezentau, către acest sfîrşit al veacului al XIX-lea, o 
comună voință de laicitate, de expulzare a elementului adînc. 

Tipul artistic al inteligenţei a manifestat, dealtfel, totdea- 
una neîncredere şi impaciență faţă de veleitatea filozofilor de 
a pătrunde în intimitatea profundă a lucrurilor. Goethe a ex- 
primat de mai multe ori o astfel de stare de spirit. Nu este 
oare frumuseţea sinteza aparenţei cu ideea, a exteriorului cu 
interiorul ? Deosebirea dintre aparenţă şi profunzime este ab- 
solut artificială pentru artist. „Natura n-are sîmbure și coajă. 
Ea este amindouă dintr-o dată“, exclamă Goethe. Şi în altă 
parte : „Nimic nu este înlăuntru şi nimic nu este în afară ; căci 
ceea ce este înlăuntru este şi în afară“. Transparenţa simbolică 
a realului, taina lui deschisă este împrejurarea care izbește mai 
puternic pe artist. Coborirea în adincime a filozofului, smulgerea 
pecetelor tainei este fapta pentru care artiștii au mai puțină 
înţelegere. Așa-numita adincime este pentru artist compuncţiune 
pedantă şi sterilă. 

Spiritele antiidealiste şi anticreștine, afirmatorii amoraliști 
ai vieţii au luat și ei poziții față de atitudinile spiritului adînc. 

Nu este idealismul și, în primul rînd, idealismul creștin doc- 
trina care ne învață să preţuim viaţa pentru ceea ce nu este 
ea, pentru ceea ce o depăşeşte în toate direcțiile, pentru ce 
poate ea deveni ? Lumea este pentru creştin opera unei divi- 
nități care o produce în vederea unor scopuri morale. Fr. Nietz- 
sche, care observă astfel de lucruri, întrevede în doctrina idea- 
listă expresia unui suflet decadent, incapabil să iubească viaţa 
în ea însăşi. Dimpotrivă, un suflet sănătos iubește lumea ca pură 
aparenţă, așa cum iubim o operă de artă. Un astfel de suflet 
impune concepţia realului ca opera unui Dumnezeu-artist, care 
n-a făcut-o decit din entuziasm pentru frumuseţe. Pentru îndră- 
gostitul de viață lumea nu se justifică decît ca fenomen estetic. 
„Ce bine se pricepeau grecii să trăiască, exclamă Nietzsche 1. 
Pentru aceasta nu este nevoie decît să rămiînem la suprafață, 
să ne mărginim la epidermă, să adorăm aparenţa, să credem în 
forme, în sunete, în cuvinte, în tot Olimpul arătării t“ Dacă s-a 
putut spune că Mach a fost filozoful impresionismului, s-ar pu- 
tea adăuga că Nietzsche a fost moralistul aceluiași curent. Ori- 
cum ar fi, este sigur că adoratorii vieţii, moraliștii estetizanţi 
întocmesc a treia categorie a dușmanilor adîncimii. 

Privită ca o formă permanentă a spiritului uman, adinci- 
mea dezarmează însă pe adversarii ei. Vor exista totdeauna in- 
teligenţe astfel construite încît, pentru privirile lor, adîncimea 
se va reface necontenit sub suprafața care-o acoperă. Pentru 
aceştia, ceea ce se ascunde va fi totdeauna mai preţios decit 
ceea ce apare, mai demn de a fi cunoscut şi mai vrednic de a 
fi slujit. Raţiunile adîncimii sînt garantate de structurile sta- 
tornice ale spiritului omenesc. 


1938 





1 Fröhliche Wissenschaft, Pretaţă. 

La începutul veacului trecut, după marea zguduire a Revo- 
luţiei franceze, mai multe spirite contemporane au avut pri- 
lejul să exercite o aspră critică cu privire la epoca lăsată în 
urmă. Mai cu seamă ginditcrii pentru care bogatele eveni- 
mente ale deceniilor depășite atunci fuseseră izvorul unor 
nemulțumiri variate regretau vremea de așezări închegate, în 
care fiecare își primea, odată cu nașterea lui, locul și indicația 
rostului său în societate și în care toți oamenii colaborau parcă 
la o temă comună. Liniștita armonie a vechiului regim fusese 
cumplit zguduită de multiplicitatea curentelor de opinie eli- 
berate de mișcarea revoluţionară, și unele din minţile cele mai 
distinse ale epocii, ale căror amintiri erau destul de vechi sau 
ale căror tradiții erau destul de puternice spre a măsura 
întinderea drumului parcurs, priveau cu un sentiment îndure- 
rat către adinca înrădăcinare socială a oamenilor de altădată, 
al căror contrast cu neliniștea resimțită în juru-le sau chiar 
în ei înșiși nu se putea să nu-i izbească. Unul din oamenii în 
care sentimentul acesta a vibrat mai puternic a fost contele 
Claude Henri de Saint-Simon, unul din precursorii socialis- 
mului modern, autorul mai multor scrieri de filozofie socială, 
printre care un proiect de reorganizare a lumii pe noile baze 
puse la dispoziție de dezvoltarea modernă a științelor și a 
tehnicilor industriale. C. H. de Saint-Simon, descendentul 
unei vechi familii nobiliare, se născuse în 1760 şi trecuse deci 
ca un om format prin Revoluţia franceză și prin epoca na- 
poleoniană, așa încît şi virsta și elementele experienţei perso- 
nale îi creaseră toate mijloacele necesare pentru a aprecia 
contrastul dintre lumea veche și lumea mai nouă, pe care el 

încerca acum s-o indrumeze către noi destine. Lui Saint-Simon 
îi datorește filozofia socială deosebirea dintre epocile [orga- 
nice şi epocile] de criză ale istoriei, cele dintii caracterizin- 
du-se prin consensul eforturilor de cultură ale tuturor oame- 
nilor trăind în același timp în forme bine închegate și în pu- 
terea unui solid principiu de autoritate, cele din urmă prin 
dărimarea vechilor instituţii, prin multiplicitatea anarhică a 
tendinţelor intelectuale şi morale, printr-un individualism ne- 
înfrint, prin acțiunea corosivă a spiritului critic. Deosebirea 
dintre epocile organice şi epocile de criză ale istoriei a fost 
reluată, împreună cu alte elemente ale filozofiei sociale a lui 
Saint-Simon, de Auguste Comte, întemeietorul pozitivismului, 
în renumitul său Curs de filozofie pozitivă, apărut în prima 
lui ediție de la 1830 la 1842. Ca şi Saint-Simon, Auguste 
Comte era de părere că epoca pe care oamenii o lăsaseră 
în urmă, adică accea a filozofiei raţionaliste a veacului al 
XVIII-lea, a Revoluţiei franceze și a campaniilor napo- 
leoniene, fusese prin excelență o epocă de criză a istoriei, și 
aspiraţia sa cea mai de seamă era să orienteze omenirea câtre 
o nouă epocă organică, în care unitatea socială să fie asi- 
gurată prin noul principiu de autoritate a ştiinţei, singurul ca- 
pabil să limiteze libertăţile spiritului critic. 

Bogată și felurită posteritate au avut aceste idei ale con- 
telui de Saint-Simon și ale lui Auguste Comte! Sub forme 
întinerite le regăsim necontenit în numeroase opere mai noi 
de filozofia istoriei și a culturii. Dar cum ideile aparţinind 
acestor domenii ale cercetării, atingătoare de atitea puncte 
de vedere cu viaţa practică, trec din minte în inimă și devin 
stări de sensibilitate generală, ne vine să spunem că rolul lor 
nu va fi fost fără însemnătate în formarea acelei conștiințe, 
că ne găsim într-o epocă de criză a istoriei, o conştiinţă care 
a urmărit pe mulţi oameni de cultură în tot decursul veacu- 
lui al XIX-lea și în deceniile veacului nostru. Necontenit, 
de o sută de ani încoace, au tot apărut gînditori care au rele- 
vat în epoca contemporană lipsa de unitate socială, excesele 
individualismului şi ale spiritului critic şi care au propus ca 
un remediu față de aceste neajunsuri, în afară de reorgani- 
zarea societăţii după principiile științei, de care Saint-Simon 

şi Auguste Comte își legaseră nădejdile lor, fie reîntoarcerea 
în marile cadre de viaţă ale bisericii creştine, fie ancorarea 
omului modern în solidul teren al tradiţiilor naționale. Desi- 
gur, între soluţia lui Auguste Comte și acele propuse în ace- 
lași timp cu el sau mai tirziu, există importante deosebiri. 
Auguste Comte credea, în adevăr, că știința poate oferi ome- 
nirii principiul autoritativ și unificator care îi lipsește, pentru 
că era încredinţat că toate ciştigurile ei, obținute prin meto- 
dele observaţiei și experimentării moderne, elimină contro- 
versele și impun consensul unanim al spiritelor. A doua oară 
în interiorul unui secol, după întreprinderea enciclopediștilor 
francezi, Auguste Comte socotea că se găseşte în faţa unei 
științe constituite, capabilă a fi înfățișată în ansamblul ei și 
să se impună tuturor minților omenești. Cind însă s-a obser- 
vat că ştiinţa nu limitează controversa ci o multiplică, are şi 
ea o istorie, o desfășurare continuă în timp, reprezentind 
pentru fiecare serie de oameni un mod propriu de a înţelege 
problemele universului și de a răspunde la nevoile vieţii 
practice, atunci mult rivnita unitate și autoritate ordonatoare 
a fost mai rar căutată în criteriile științei și mai des în fac- 
tori iraționali sau dogmatici, pentru care mulți intelectuali ai 
vremii noastre au arătat o adevărată şi foarte discutabilă pre- 
ferinţă. 

' Acum în urmă, problema epocilor istorice de criză sau a 
crizelor istorice a devenit obiectul noii lucrări a unui gin- 
ditor foarte citit astăzi, profesorul Jose Ortega Y Gasset, 
căruia vremea noastră îi mai datorește şi alte lucrări, tra- 
duse în mai multe limbi și foarte comentate. Profesorul Ortega 
este el însuși un discipol al filozofului german Georg Simmel, 
ale cărui cursuri la Universitatea din Berlin erau mult ascul- 
tate în anii de dinaintea războiului trecut și ale cărui cărţi, 
de o deosebită subtilitate, au jucat un rol de seamă în miș- 
carea filozofică şi sociologică a ultimelor decenii. Motivul 
principal al gindirii lui Simmel era opoziţia dialectică dintre 
viață și formă. Stăpinind un concept al vieţii înrudit cu acela 
înfăţişat de Bergson, înţelegind adică viața ca un curent 
continuu, ca o devenire neîntreruptă, Simmel arată că viața 
se obiectivizează în forme, adică în închegări statice, prin 


142 STUDII DE FILOZOFIA CULTURII 





care viaţa trece mai departe după ce le distruge. Aplicînd 
în problema culturii viziunea acestui raport dintre viaţă şi formă, 
Simmel ajunge să stabilească un adevărat paradox tragic al 
culturii moderne. Căci, dacă au fost culturi care au arătat mai 
multă preferinţă factorului formal, așezărilor solid constituite, 
cultura noastră a arătat mai multă afinitate pentru elementul 
vital, pentru dinamica vie, pulsînd sub împietrirea formelor. 
Tot ce a fost tendinţă dărimătoare de forme în întregul răstimp 
care începe cu Revoluţia franceză, și aceasta nu numai în viaţa 
socială, dar și în arte, în literatură, în filozofie, unde roman- 
tismul manifesta înclinarea de a încălca limitele, de a contopi 
genurile și de a impune viziunea unei lumi în mişcare, se explică 
prin această ostilitate a vremii mai noi pentru forme și a afini- 
tăţii ei pentru viaţă. Nu avea atunci dreptate Simmel să vor- 
bească despre o adevărată tragedie a culturii moderne, care, ca 
orice cultură, neputind să existe decit în forme constituite, este 
menită totuși să le dărîme la prima lor încercare de închegare? 
Momentul pe care l-a fixat Simmel pare a nu se fi perimat nici 
astăzi, dacă ascultăm pe discipolul lui, José Ortega Y Gasset. 
Crizele istorice sînt, pentru acest ginditor, acele intervale din 
istoria lumii în care oamenii pierd sentimentul viu al formelor 
de cultură moștenite din trecut, acele în care amintitele forme 
devin niște moarte locuri comune, fraze fără conţinut sau, cum 
ar fi spus Maiorescu, forme fără fond, dar nu din pricină că 
fondul corespunzător n-a apărut încă în receptacolul formelor, 
ci pentru că fondul s-a împuţinat sau s-a evaporat din ele. în 
aceste momente ale istoriei, oamenii — şi anume tocmai acei 
care gîndesc și simt mai reprezentativ — azvirlă de la ei aceste 
forme moarte și se cufundă în barbaria regeneratoare a vita- 
ului. Epocile de proslăvire a vieţii în dauna culturii marchează 
totdeauna momentele de criză în dezvoltarea spiritului ome- 
nesc. Pe baza acestei scheme de filozofia istoriei, îndatorate în 
atitea privinţe vechiului maestru Georg Simmel, Ortega Y 
Gasset a putut propune o nouă înţelegere a Renașterii, mai cu 
seamă a Renașterii italiene. S-a spus adeseori că în Renaşterea 
italiană apare un nou tip de om. Ortega este însă de părere că 
noul tip omenesc se constituie abia în secolul al XVII-lea, cu 
Galilei şi Descartes, adică acei eroi ai noii culturi raționaliste 

care prin știință şi prin stăpînirea intelectuală a naturii aveau 
să schimbe faţa lumii în următoarele trei sute de ani. Așa-zisa 
Renaştere a fost mai degrabă epoca în care moare cultura evu- 
lui mediu, ajunsă acum la formalism steril. Ciţiva dintre oa- 
menii timpului simţiseră bine lucrul acesta și, ca în toate epo- 
cile asemănătoare, se produce aceeași barbarizare a omului, pe 
care o ilustrează un exemplar ca Cesare Borgia, una din fi- 
gurile cele mai caracteristice ale Renașterii. 

Ortega nu ne-o spune anume, dar din toată cartea sa se 
ghiceşte referinţa la împrejurări actuale. De mai bine de o 
sută de ani trăim într-o epocă de criză istorică. Simptomele 
remarcate de Saint-Simon n-au făcut decit să se acuze de atunci. 
Dărîmarea principiilor de unificare şi autoritate a fost un pro- 
ces în continuă creştere în tot decursul veacului al XIX-lea. 
Spiritul critic și curentele de opinie s-au multiplicat necontenit, 
ciocnindu-se între ele, nu numai dinafară, dar și înlăuntrul 
acelorași suflete, încît Ortega are dreptate să observe că unul 
din semnele cele mai izbitoare ale omului în epocile de criză 
este tocmai felurimea țintelor care îl solicită, lipsindu-l de sen- 
timentul unui centru propriu și al unei misiuni. Dar poate că 
fenomenul cel mai important și, desigur, cel mai dureros al 
îndelungatei crize istorice pe care omenirea cultă o trăiește 
de mai bine de o sută de ani este tocmai războiul recent, în care 
pluralitatea tendinţelor neunificate, lipsa de organicitate a 
culturii moderne, au luat forme înspăimintătoare. Un secol în- 
treg de opoziții ideologice şi-a scuturat acum fructul lui cel mai 
copt într-o catastrofă cu puţine analogii în trecut, ameninţind 
să înghită toate vechile cuceriri ale culturii omenești. Criza 
istorică pe care am străbătut-o nu seamănă decit cu aceea pe 
care Europa a trăit-o la sfîrşitul antichităţii sau în veacul al 
XVII-lea, cînd, după marile războaie religioase, continentul 
trebuia să regăsească o nouă epocă de așezare constructivă și 
de progres al civilizației. Căci dacă nu este îndoială că omeni- 
rea a trecut printr-o gravă criză istorică, sînt de asemeni indicii 
că ea se găsește către sfîrşitul ei. O criză istorică se termină 
atunci cînd toate ideile şi tendinţele ei au fost gîndite şi trăite 
pînă la capăt, adică pînă în momentul cînd ele ajung să se de- 
pășească în formula unei sinteze mai înalte şi mai cuprinză- 

toare. Toate încercările de a accelera sfirșitul unei crize isto- 
rice sînt inutile și inoperante, după cum zadarnice ar fi toate 
sforțările unui om de a obține maturizarea interioară înainte 
ca timpul necesar acestor procese să se fi scurs. Soluţiile teo- 
retice, programele elaborate de filozofi nu au nici o valoare 
practică atita timp cit viața însăși n-a parcurs etapele obliga- 
torii ale procesului. Timpul este stăpinul nostru cel mai indis- 
cutabil, și cine spune timp înţelege suma de experienţe, plă- 
tite uneori cu singe şi cu lacrimi, trebuincioase pentru a ob- 
ține cunoștința valorii unei idei sau a unei orientări sociale 
și culturale. Cînd cercetăm drarnatica istorie spirituală a ulti- 
mului secol, ne surprinde numărul mare al oamenilor care au 
crezut că se găsesc în pragul unor evenimente hotăritoare, 
la o mare cotitură a istoriei. Reformatorii şi martirii, cugetă- 
torii care credeau a deţine o formulă cu efect imediat și care 
socoteau a putea proroci o schimbare apropiată -a lumii, au 
apărut în veacul al XIX-lea într-o densitate pe care n-o ega- 
lează toate secolele istoriei moderne laolaltă. Toţi aceşti pro- 
feţi și martiri au murit însă înainte ca epoca să fi adus dorita 
transformare definitivă. Căci timpul nu se împlinise şi soroa- 
cele trebuiau amînate. Astăzi spiritele încep să vadă mai bine 
cum va fi ziua de mîine, în ce forme se va închega curentul 
vital. Sigur este apoi că lumea dorește acum această înche- 
gare și că din adincurile tragice ale încercărilor hărăzite ome- 
nirii de azi se vestește o nouă dorinţă de reorganizare a vieţii 
şi de intrare sub noi legături. Viaţa doreşte să se cristalizeze 
din neu în forme. De unde ultima sută de ani a arătat o 
mare intoleranță pentru forme, în nerăbdarea ei de a elibera 
pulsaţiile vieţii, o orientare tocmai contrarie pare a se vesti 
acum. Mai grabnic decit a elibera vitalul ni se pare a construi, 
mai important ni se pare acum a stabili limitele dintre lucruri, 
a acuza contururile, a cristaliza şi a edifica. De unde, pentru 
o parte însemnată a gîndirii secolului al XIX-lea, lumea părea 
a fi devenit o materie fluidă, pe care a luat din nou forma 
unor întreguri consistente. Cugetătorii încep din nou a vorbi 
despre structuri şi configurații ca tot atitea expresii ale vizi- 
unii impuse de nevoia de a construi, de a capta viața în forme. 
Sint în această privință multe accente instructive de relevat în 

mişcarea filozofică a vremii noastre. Analiza sociologică a gin- 
dirii de azi, chiar aceea consacrată problemelor celor mai ab- 
stracte, poate scoate în evidenţă unele din tendinţele care ves- 
tesc sfirşitul lungii crize istorice prin care am trecut. 

Un alt semn al finalului epocii noastre de criză este res- 
pectui care se reface pentru marile categorii ale culturii. Or- 
tega Y Gasset a avut dreptate să observe că, atunci cînd 
înlăuntrul unei crize istorice vechile forme de cultură ajung 
a fi resimţite ca moarte, nu numai acestea, dar cultura însăși 
este privită cu ostilitate, ca un mediu reirigerent al valului 
fierbinte al vieţii. Viaţa este, în aceste împrejurări, preferată 
culturii şi exemplarele de mare vitalitate, impulsivii şi bar- 
barii ajung a fi priviți acum cu o specială favoare. Oare 
cultul supraomului în filozofia lui Nietzsche nu este un mo- 
ment al acestei proslăviri a vitalului, în dauna culturii ? 
Nietzsche a fost un mare admirator al Renaşterii, din a cărei 
substanță morală el a încercat a clădi propriile sale idealuri. 
Dar printre figurile reprezentative ale Renașterii, simpatia 
lui Nietzsche nu mergea către Erasmus, ci către Borgia, adică 
înspre omul în care impetuozităţile vieţii dărîmaseră limitele 
şi interdicțiile culturii. Momentul acesta pare şi el depășit 
acum. Cînd vitalitatea dezlănțuită a început a ameninţa serios 
cultura, idealurile acesteia au început a fi din nou preţuite. 
Tendinţele mai vechi au trebuit deci trăite pină la capăt; 
ele au trebuit să fie măsurate în toate consecinţele lor, pen- 
tru a ajunge să le întrecem. Timpul necesar pare deci a fi 
trecut, soroacele par a se fi împlinit și spiritele sint tot mai 
sigure că în curind, prin voinţa de a construi şi prin reluarea 
muncii seculare a culturii, lumea va depăşi criza istorică al 
cărei ultim act s-a desfășurat sub ochii noştri, cu un drama- 
tism atît de zguduitor. 


1944 


FILOZOFIA CULTURII 


PREFAȚA 


Lucrarea de faţă reproduce, cu modificări privind mai 
ales forma expunerii, unul din cursurile de filozofia culturii, 
ținut la Facultatea de filozofie și litere din București, dublind 
obișnuitul meu curs de estetică, în intervalul 1929—1935. 
Cursul pornea după propunerea decanului nostru de-atunci, 
d-l profesor D. Gusti, și răspundea, pare-se, unei nevoi. Mulţi 
din vechii lui auditori mi-au cerut în cursul anilor să-l tipă- 
Tresc, ceea ce mă hotărăsc să fac abia acum. Problema culturii 
este însă astăzi mai actuală decît oricînd, şi cititorii de scrieri 
filozofice, deveniți numeroși în vremea din urmă, vor primi 
poate într-un chip favorabil această încercare de a da un con- 
ținut mai precis unor noţiuni încă şovăitoare și de a explica, 
în spiritul adevărului, conştiinţa de cultură a omului modern. 


T.V. 
Octombrie 1943 


PREFAȚA LA EDIŢIA A II-A 


Răspindită, în puţine exemplare, în citeva librării din 
Bucureşti, lucrarea de faţă a fost mistuită de focul bombar- 
damentelor germane în cea mai mare parte a primei ei ediţii. 
Autorul a pregătit o nouă ediţie, revăzută, a lucrării sale şi 
Filozofia culturii se înfățișează astăzi din nou cititorilor, care 
n-au încetat s-o ceară între timp. 

Editura 
Octombrie 1944 


A. a. TEORIA FORMALĂ A CULTURII 


I. OBIECTUL FILOZOFIEI CULTURII 


Multă lume vorbește astăzi despre filozofia culturii. Pu- 
tini leagă de această expresie, apărută de curînd în termino- 
logia specialităţii, un conţinut de reprezentări limpezi. Cea 
mai tînără ramură a sistemului filozofic, cel puţin ca gru- 
pare autonomă a unor probleme puse, dealtfel, de multă 
vreme, are nevoie să-și precizeze conținutul, ceea ce, dealt- 
fel, nu se poate face decit în legătură cu deosebirea dintre 
științele spiritului și ale naturii, şi aceasta un rezultat rela- 
tiv recent al cercetării. Dacă atita vreme studiul naturii şi 
al spiritului au întîrziat să se diferenţieze, împrejurarea pro- 
venea fie din faptul că natura era considerată ca o depen- 
denţă a spiritului, fie că spiritul era privit ca o dependenţă 
a naturii. Trebuie salutată, ca una din cuceririle cele mai 
de seamă ale metodelor moderne, precizarea graniţelor dintre 
lumea fizică şi cea morală, dintre natură şi cultură, ca două 
domenii autonome, avînd legalitatea lor proprie. În momentul 
în care conștiința acestei deosebiri a fost cîștigată, vechea 
filozofie, obținută mai cu seamă printr-o prelungire a meto- 
delor operante în cercetarea naturii, a simţit nevoia să se com- 
pleteze prin tot ce îi aduce, ca metode și rezultate, observaţia 
omului moral şi a culturii lui. Filozofia culturii este ro- 
dul acestei îndrumări. Dar, pentru a asocia un înțeles cit mai 
exact cu noțiunea nouă și încă atît de șovăitoare a filozofiei 
culturii, este nevoie să vedem mai de aproape care sînt amin- 
titele caractere diferenţiale ale științelor naturale, spre deose- 
bire de cele morale. Ne propunem să întreprindem o lucrare 
lungă și dificilă. Temeliile ei trebuiesc bine asigurate. 

Numeroase sint trăsăturile distinctive dintre aceste două 
grupări de științe. Ştiinţele naturii studiază fapte şi feno- 
mene care sînt independente de individualitatea omului şi de 
civilizația lui. Acest lucru trebuie înţeles în două feluri. Fe- 
nomenele pe care științele naturii le studiază sînt independente 
de om, întrucit sînt anterioare civilizaţiei lui. Cu mult înainte 
ca omul să fi lăsat vreo mărturie despre sine, pămintul se 
învirtea în jurul soarelui, două corpuri încărcate cu electri- 
cităţi contrarii puse faţă în faţă produceau o scînteie, iar em- 
brionul unui anumit tip animal se dezvolta în aceleași con- 
diţii. Dar aceste fenomene sînt independente de om și în alt 
sens : ele nu se lasă contaminate de fluctuațiile, de mobilita- 
tea individualității omenești. Soarele continuă să răsară, cu 
strălucirea lui veșnică, chiar dacă sufletul nostru e trist și 
întunecat, corpurile cad după aceleași legi ale gravitaţiei, nein- 
îluenţate de natura sentimentelor și a dispoziției noastre din 
acel moment. Fenomenele naturale sint apoi repetabile. Este 
o observaţie pe care a făcut-o filozoful și istoricul Alexan- 
dru Xenopol, autorul Principiilor fundamentale ale istoriei, 
observație care îndreptăţea sistematizarea științelor respec- 
tive într-o categorie omogenă. Fiind repetabile, avem posibi- 
litatea să eliminăm din cunoașterea fenomenelor naturale în- 
sușirile secundare și accidentale cu care se însoțesc, pentru a 
nu reţine decit comunul lor, trăsăturile care revin cu fiecare 
repetiţie, ceea ce îndreptățește observaţia că fenomenele natu- 
rale sînt sistematizabile în noțiuni şi legi generale. Astfel pu- 
tem dobîndi despre scînteia electrică o cunoştinţă generală şi 
nu numai cunoștința specială despre cutare sau cutare scin- 
teie anumită. Mai mult decit atit, fenomenele naturale prile- 
juiesc simple judecăţi de existenţă. Prin ele cunoaştem anumite 
trăsături ale realităţii şi nimic mai mult. În sfîrşit, pentru 
cunoașterea lor, nu este necesar să întrebuinţăm decit o sin- 
gură energie sufletească : inteligența. Faptul că ele ne pot 
sugera unele sentimente este nu numai indiferent, dar şi pri- 
mejdios pentru buna ducere la capăt a întreprinderii știin- 
ţifice. 

Iată însă nişte trăsături care sint pe rind contrazise de 
caracteristicile ştiinţelor omului sau ale spiritului. Căci, mai 

Îîntii, fenomenele despre care ştiinţele spiritului se ocupă sint 
dependente de om, în dublul înţeles că sînt contemporane 
cu civilizaţia lui și că sint atirnătoare de variațiile subiec- 
tivităţii sale. Orice s-ar spune, eposurile lui Homer nu ne 
vorbesc nouă în același fel cum le vorbeau anticilor, iar ex- 
pediţiile lui Alexandru cel Mare ne mișcă pe noi astăzi mai 
puțin de cum vor fi mișcat pe contemporani. Dar fenome- 
nele spiritului nu sînt nici repetabile ; ele sînt unice. O singură 
Eneidă există în lume; o singură oară s-au produs campa- 
niile lui Napoleon Bonaparte ; o singură dată s-a înfăptuit 
unitatea Germaniei. Din această pricină nu putem formula în 
legătură cu ele nici un fel de noţiuni generale. Preparatele 
intelectuale care rezultă din efortul de a cunoaște aceste fe- 
nomene ale spiritului sînt niște concepte individuale, unice: 
conceptul Revoluţiei franceze, al Renașterei sau al Reformei. 
Conceptele acestea nu însumează apoi numai trăsături ale 
realității nude, fapte de existenţă. Ele nu dau loc numai la 
judecăţi existenţiale, ci totdeauna le gindim în legătură cu 
o valoare. Raportarea la o valoare este — după ginditorul ger- 
man Rickert — principiul după care, în ştiinţele spiritului, 
distingem esenţialu! de neesenţial. Nu ne interesează, de pildă, 
cum a fost culoarea cravatei pe care o purta Schopenhauer, 
dar ne pot preocupa cu drept cuvint profesorii pe care i-a 
audiat și cărţile pe care le-a citit, deoarece graţie lor înţe- 
legem mai bine formarea acelei valori, a acelui bun cultura! 
care este filozofia lui. Prin urmare, pe cîtă vreme în știin- 
tele naturii ne preocupăm de fapte așa cum sînt, fără să le 
punem în vreo legătură oarecare cu o valoare omenească, 
în științele spiritului raportarea la valoare este o trăsătură 
caracteristică și, după cum veţi vedea îndată, în cel mai înalt 
grad hotăritoare pentru constituirea acestor științe. În sfîrşit, 
fenomenele pe care științele spiritului le studiază nu se oferă 
numai simplei noastre inteligenţe, cunoștinței pur intelectuale, 
ci unei cunoștințe intelectuale sprijinită de simpatie. Pentru a 
înţelege pînă la ultima adincime un fenomen istoric, cum au 
fost, de pildă, cruciadele, trebuie să retrăim conținuturile su- 
fletești ale omului medieval, să intrăm în intimitatea lui mo- 
rală, să devenim noi înşine oamenii mistici ai acelor vremuri. 

lată atitea trăsături care fac din dualitatea : științe ale naturii 
și ştiinţe ale omului, un adevărat contrast. 

___ E cunoscut că toate clasificările omeneşti sint relative, 
că ele sint mijloace utile pentru a ne dirija în complexitatea 
fenomenelor pe care o știință le studiază, dar că ele nu se 
acoperă perfect cu realitatea, a cărei natură e făcută din 
treceri ușoare şi nesimţite. De aceea, datoria noastră științi- 
fică este să arătăm că există și unele fenomene interferente, 
pe care trebuie să le privim din punctul de vedere al știin- 
telor naturii combinat cu acel al științelor spiritului. Iată, 
de pildă, un fenomen natural cum este o maladie a orga- 
nismului. Procesele care constituiesc o boală sînt independente 
de individualitatea noastră și de civilizația omenească. Cu 
toate acestea, se vorbește uneori despre maladii sociale. Există 
boli în legătură cu unele împrejurări ale civilizației omenești. 
O epidemie de tuberculoză, de pildă, poate sta în relaţie cu un 
anumit mediu, determinat, la rîndul lui, de certe condiţii ale 
muncii sociale. Dar sînt fenomenele naturale totdeauna repe- 
tabile și generale ? Sistemul nostru solar, de pildă, este unic. 
Există un singur sistem solar în care Terra e o planetă, și 
în legătură cu el nu putem formula decit un concept indivi- 
dual. În sfîrșit, este adevărat că în ştiinţă ne putem lipsi 
totdeauna de acel adjuvant al simpatiei, care ne face să in- 
trăm mai adinc în intimitatea lucrurilor ? Se observă uneori, 
în psihologia caracterologică, înclinația estetică a botaniştilor, 
aplecarea delicată asupra creaturii plăpinde a florilor, pe 
care aceștia le studiază. Este probabil că, printre mijloacele 
de cunoaștere ale unui botanist de mare vocaţie, există și o 
anumită simpatie cu lumea așa de gingașă a plantelor. 

Este adevărat, pe de altă parte, că nu există nici o po- 
sibilitate de a alcătui concepte generale în ştiinţele spiritu- 
lui ? Lucrul iarăși nu poate să fie afirmat cu toată temei- 
nicia şi pînă la ultima limită. S-a observat, de pildă, că ţă- 
ranul din oricare țară, oricărei culturi ar aparține, prezintă 
anumite însușiri repetabile şi care ne îndreptățesc a vorbi 
despre un tip general al ţăranului. Acelaşi lucru se poate 
spune despre tipul burghezului. Există anumite trăsături care 
revin în toate burgheziile lumii, ceea ce justifică o caracteri- 

zare a burghezului în genere, aşa cum a făcut-o, de exemplu, 
Werner Sombart în renumita sa carte. Sînt apoi cu totul 
excluse fenomenele repetabile în domeniul spiritului ? Știm că 
unele state care au ajuns la o anumită formă a producţiei 
economice au o tendinţă imperialistă, şi această trăsătură s-a 
observat deopotrivă în vechea civilizație persană, la greci și 
la romani. Această trăsătură a revenit de cîteva ori în 
decursul istoriei universale. 

Iată deci că există şi forme de interferenţă între științele 
naturii și ale spiritului și iată că sîntem îndreptățiţi să afir- 
măm încă o dată că acele clasificări de care ştiinţa se ser- 
veşte îndeobște nu trag linii cu neputinţă să fie depășite. 
Deosebirea dintre ştiinţele naturii și ale spiritului rămine, cu 
toate acestea, de o mare importanţă, pentru două motive: 
mai întîi pentru că evită excesul primejdios al vechii filo- 
zofji generalizatoare a istoriei. De citeva ori în cursul evolu- 
ției doctrinelor filozofice, şi cu multă intensitate în veacul 
trecut, s-a crezut că viața omenirii poate fi redusă la niște 
legi avind siguranța și preciziunea acelora pe care ni le oferă 
mecanica. lar această aspirație și, aş spune, această ambiţie 
de a transforma istoria în natură, de a face să valoreze în 
cuprinsul istoriei numai punctul de vedere al naturalistului, 
a compromis vechea filozofie a istoriei, care pe această cale 
nu putea să ajungă decit la niște rezultate palide și relative. 
Dar, odată cu aceasta, nu se compromitea numai valoarea 
intrinsecă a filozofiei istoriei, ci, în același timp, valoarea 
ştiinţifică a tuturor științelor spiritului. Fiindcă istoria nu 
putea să dea rezultate de siguranța acelora pe care le dau 
ştiinţele naturii, se tăgăduia științelor spiritului orice valoare 
ştiinţifică. Și atunci o serie de metodologi de seamă s-au în- 
sufleţit de preocupările de a arăta că disciplinele spiritului 
au și ele un caracter științific, întrucît şi ele, deopotrivă cu 
ştiinţele naturii, ţintesc către cunoștința „clară“ şi „distinctă“ 
(așa cum cerea întemeietorul filozofiei moderne, Descartes), 
numai că ţinta pe care ştiinţele spirituale și-o propun este 
alta decit ţinta pe care şi-o asumă științele naturii, și mijloa- 
cele unora sint deosebite de mijloacele celorlalte. Act rezidă 

importanţa distincţiei capitale dintre ştiinţele naturii și ştiin- 
tele spiritului. 

Aţi observat, atunci cînd am arătat care sint formele de 
interferență dintre ştiinţele naturii și ştiinţele spiritului, că 
tranzacţiunea între aceste două categorii era cu putinţă asupra 
tuturor punctelor, cu excepţia unuia singur : numai în ceea ce 
privește caracterul existenţial al ştiinţelor naturii și caracterul 
valorificant al ştiinţelor spiritului, interferența nu era posibilă. 
Această deosebire reprezintă, de o parte și de alta, niște granițe 
care nu pot fi trecute cu nici un preț. Ştiinţele naturii își pro- 
pun reprezentarea realităţii, așa cum este ea, independent de 
individualitatea omenească şi de variațiile ei. Științele spiri- 
tului studiază însă fenomene în legătură cu anumite valori re- 
simţite de subiectivitatea omenească. Astfel, caracterul esenţial 
și cel mai pregnant al științelor spiritului este acela care constă 
în raportarea fenomenelor de care ele se ocupă la o valoare. 

Este necesar însă, pentru că întrebuințăm termenul de 
valoare, să lămurim semnificaţia lui. În această privinţă, dez- 
voltările noastre vor fi reluate și mai tirziu, pentru că pro- 
blema valorii stă în centrul unui curs filozofic despre cul- 
tură. Dar pentru a nu păși mai departe fără un minim de 
provizie necesară, este folositor să explicăm de pe acum, în 
termeni sumari, ce este o valoare. Scurt spus, o valoare este 
obiectul unei dorinţe. Această dorinţă poate să fie, la rîndul 
ei, fizică sau morală. Un lucru care întrupează în sine o 
astfel de valoare, un lucru care prin prezenţa sau prin în- 
trebuințarea lui poate să satisfacă această dorinţă, se numește 
un bun, un termen care vă este cunoscut din economia poli- 
tică. Actul prin care cugetăm un obiect ca fiind în stare de 
a ne satisface o dorinţă îl numim un act de valoare sau un 
act cultural subiectiv. Prin urmare, o teorie elementară a 
valorilor trebuie să distingă şi valori care n-au o existenţă 
fizică, care au o existenţă ideală ; apoi bunuri, care sînt obiec- 
tele în care valorile se întrupează, și valorizări, actele prin 
care socotim un obiect capabil de a satisface una din dorinţele 
noastre. 


Observaţi însă că ştiinţele culturii nu valorizează ele în- 
sele. Dacă ele însele ar valoriza, atunci științele culturii ar fi 

lipsite de acea obiectivitate care este de esența tuturor pre- 
ocupărilor științifice. Specialistul științelor culturii nu se in- 
treabă dacă un obiect sau un fenomen oarecare poate să 
satisfacă o dorință a sa, sau dacă poate satisface o dorinţă 
a unui grup omenesc mai larg, a unei asociații de interese, 
a unui partid, a naţiunii întregi ş.a.m.d. El constată numai 
dacă acel bun le satisface într-adevăr. Prin urmare, specia- 
listul științelor culturii are față de valori o atitudine existen- 
țială : le constată existenţa, dar nu valorează el însuşi. Este 
o distincţie elementară, care trebuie făcută din capul locu- 
lui, pentru a nu păși pe calea unor interpretări greșite. 

Actul prin care noi introducem efectiv un obiect în sfera 
unei valori, actul prin care creăm bunuri, poate fi numit 
act cultural obiectiv. Sculptorul care într-un bloc inform de 
piatră taie contururile unei statui a introdus obiectul care îi 
stătea în faţă în sfera valorii estetice şi a executat astfel un 
act cultural obiectiv, a creat pentru omenire un nou bun, un 
obiect care poate satisface aspiraţia estetică a sufletului, un 
lucru care se oferă valorizării estetice a oamenilor. Prin ur- 
mare, actul cultural n-ar fi decit contrapartea simetrică şi 
obiectivă a actului de valorizare, a actului cultural subiectiv. 
Prin valorizare gindim un obiect în sfera unei valori, îl cugetăm 
ca dependent de o valoare. Prin actul cultural obiectiv nu 
numai că*iîl gindim, dar îl şi introducem, de fapt, în sfera valorii 
şi dăm un punct de reazem uneia dintre aspiraţiile omeneşti 
către valoare, uneia din trebuinţele omeneşti. 

Aşadar, științele spiritului nu sînt numai ştiinţe ale va- 
lorii, dar sint, în același timp, și științe ale culturii, și unul 
dintre gînditorii care şi-a cîștigat mai multe merite în con- 
stituirea metodologiei moderne a ştiinţelor nu a mai între- 
buințat pentru aceste materii termenul ceva mai vag de științe 
ale spiritului, ci pe acela mai nou de ştiinţe ale culturii. Acest 
filozof este H. Rickert. Științelor naturii el le-a opus științele 
culturii, ale căror însușiri sînt unele din cele enumerate în 
cursul acestui studiu. 

Dar filozofia culturii despre care ne vom ocupa nu este 
deloc una şi aceeaşi cu ştiinţele culturii despre care am vor- 
bit și în rindul cărora trebuie să numărăm toate varietățile 


154 STUDII DE FILOZOFIA CULTURII 





disciplinelor istorice, feluritele ramuri ale economiei politice, 
ale disciplinelor juridice, ştiinţele filozofice ș.a.m.d. Deși toate 
acestea sint ştiinţe culturale, sfera lor nu coincide nicidecum 
cu filozofia culturii. Filozofia culturii e altceva. 

Filozofia culturii este mai întii — şi după cum ne-o spune 
însuși numele ei — o disciplină filozofică. Științele culturale sînt 
discipline speciale. Filozofia culturii se găseşte la un nivel de 
generalitate mult mai ridicat decît științele speciale culturale. 
Filozofia culturii generalizează asupra materialului pe care îl 
procură științele speciale ale culturii, în același fel în care filo- 
zofia naturii generalizează asupra rezultatelor pe care i le oferă 
științele particulare ale naturii. Prin urmare, întrebuinţind plu- 
ralul „științele culturii“ sau singularul „filozofia culturii“ tre- 
cem de la nivelul unor generalizări mai restrinse, cum stă în 
natura științelor speciale, la nivelul ultimelor generalizări, cum 
se potriveşte firii disciplinelor filozofice. Şi atunci, dacă acesta 
este obiectul filozofiei culturii, sumar schiţat și într-un fel pe 
care paginile următoare îl vor completa neîncetat, atunci se 
înțelege de ce studiul lui nu numai că este necesar, dar este in- 
dispensabil completării sistemului filozofic. 


11. DOMENIUL FILOZOFIEI CULTURII 
DEFINIȚIA CULTURII 


Pentru a delimita mai bine obiectul propriu al filozofiei 
culturii, este necesar să tragem graniţele care o despart de 
acele discipline filozofice cu care ea poate fi uneori con- 
fundată. Căci, într-adevăr, viața culturală a omenirii se aco- 
peră cu viaţa ei istorică, și atunci ne putem pune întrebarea : 
nu cumva filozofia culturii nu este altceva decit o veche cu- 
noștinţă a noastră, şi anume filozofia istoriei ? 

Sub numele de filozofia istoriei s-au distins în cursul 
timpului două discipline deosebite. Există, mai întii, o filo- 
zolie formală a istoriei, care își propune să stabilească scopul 
cercetării ştiinţifice în istorie și metodele proprii pentru a 
atinge acest scop. În acest sens, s-au distins, ca emeriţi filozofi 
ai istoriei, savantul nostru Alexandru Xenopol, sau unii învăţaţi 

germani lucrind cam în aceeași vreme cu Xenopol, cum au fost 
Windelband şi Rickert. Este incontestabil că, înțeleasă în acest 
sens, teoria formală a istoriei este de un mare ajutor științei 
culturii, pentru că, după cum ați putut-o întrevede și în expu- 
nerea de pină acum, ea ne ajută să delimităm domeniul de 
fapte asupra cărora știința culturii generalizează. Teoria for- 
mală a istoriei este aceea care ne spune că, în contrastul care 
împarte lumea obiectelor capabile de a fi cercetate știinţificește, 
domeniul nostru nu este al naturii, ci al faptelor unice, indivi- 
duale și raportate la o valoare care constituie regnul propriu- 
zis al culturii. Trebuie să observăm că, ajungind la astfel de 
rezultat, filozofia istoriei este de un mare sprijin disciplinei cu 
care urmează să ne ocupăm noi. 

Dar filozofia istoriei își mai pune o altă întrebare şi, răs- 
punzînd la aceasta, ia forma specială a unei teorii materiale a 
istoriei, adică acea parte a complexului ei care își propune să 
studieze sensul devenirii istorice. Într-adevăr, în realizările ei 
cele mai de seamă, filozofia materială a istoriei s-a întrebat care 
este direcţia vieţii istorice şi a răspuns că această direcţie ar fi 
realizarea intenţiei providenţiale. Este soluţia pe care o dau 
problemei filozofii religioși ai istoriei, un Augustin, un Bossuet. 
Alteori, direcţia istoriei a fost întrevăzută în realizarea libertă- 
ţii, care alcătuiește, după Hegel, atributul de căpetenie al spiri- 
tului universal. Oricit de interesante ar [i astfel de încercări de 
a soluţiona problema materială a istoriei, este necesar să arătăm 
însă că adesea ţinta către care procesul istoriei este presupus că 
se îndreaptă este confundată cu un obiect al preferinţei perso- 
nale : țeluri subiective, înclinații proprii sînt generalizate pentru 
a face din ele însăși finalitatea vieţii istorice. În acest fel însă, 
filozofia istoriei devine o întreprindere plină de primejdii. Iată 
de ce filozofia culturii, în forma pe care dorim a o reprezenta 
noi, se va abate de la scopurile pe care vechea filozofie mate- 
rială a istoriei și le propunea. 

Există însă și o altă disciplină cu care filozofia culturii ar 
putea fi confundată, și este vorba ca şi în această direcţie să tra- 
gem linii de graniţă. Această disciplină este sociologia. Valorile 
culturale sint valori sociale, în îndoitul înțeles că sînt dorite de 
societate, ca nişte ţinte proprii ale ei, şi că ele nu se pot dezvolta 

decit în mediul social, pe baza condițiilor pe care societatea le 
oferă. În acest caz, filozofia culturii nu coincide oare cu însuși 
obiectul sociologiei ? La această întrebare iată ce s-ar putea răs- 
punde. Sociologia poate fi concentrată în două feluri : mai întîi 
ca sistem al tuturor ştiinţelor sociale ; în al doilea rînd — și în 
cazul acesta ea primește numele de sociologie generală — ea își 
poate propune să generalizeze asupra rezultatelor pe care le 
oferă feluritele științe sociale speciale. Întrucît este o disciplină 
filozofică, sociologia există și se dezvoltă la un nivel de gene- 
ralitate superior nivelului pe care în mod firesc științele spe- 
ciale ale societăţii îl ocupă. Dar socialul asupra căruia generali- 
zează sociologia poate fi înţeles drept una singură dintre valo- 
rile asupra cărora generalizează filozofia culturii. Sfera aces- 
teia din urmă va fi atunci cu mult mai întinsă decit sfera celei 
dintii. Este adevărat însă că oricare ar fi deosebirile care apar 
— considerînd întinderea și complexitatea lor — în măsura în 
care valorile se dezvoltă în ambianța socială, ajutorul sociologiei 
întru rezolvarea problemelor pe care filozofia culturii și le 
propune este de un mare folos și nu poate fi trecut cu vederea. 


Consideraţiile preliminare terminate, putem trece acum mai 
aproape de miezul lucrurilor, anunţind de pe acum că două vor 
fi capitolele largi ale preocupărilor noastre. Folosind sugestia 
pe care filozofia istorică ne-a oferit-o, ne vom împărți şi noi ma- 
teria între o teorie formală și o teorie materială a culturii. 
Aceasta din urmă își va propune să studieze condiţiile care fac 
posibilă întruparea valorilor culturale, mijloacele de care aceste 
operații se folosesc și idealurile care le conduc. Preocupările 
acestea ne vor reţine însă mai tirziu. Deocamdată trebuie să în- 
cepem cu teoria formală a culturii, adică cu acea parte a studiu- 
lui nostru care îşi va propune să lămurească ce este în mod 
general cultura. O noţiune nu devine însă limpede decit atunsi 
cînd am despicat conținutul ei, cind găsim notele care îl com- 
pun ; în al doilea rind, atunci cînd identificăm sfera noţiunii si, 
prin urmare cînd ne dăm seama care sint obiectele cărora no- 
ţiunea respectivă le convine. 

In ceea ce privește prima întrebare, iată care ar îi trăsătu- 
rile distinctive pe care o noţiune elaborată știinţificește trebuie 
neapărat să le reţină. Vom spune astfel că în conţinutul noțiunii 
de cultură intră, ca un prim element, ideea de voinţă culturală. 
Pentru a avea cultură, trebuie să manifestăm un anumit pate- 
tism al sufletului, în care putem distinge de indată două ele- 
mente. Un element pur volitiv, o anumită încordare, o anumită 
energie morală. Nu se poate produce cultură decit în cazul cînd 
sufletul este stăpinit de o tensiune lăuntrică. Din acest punct de 
vedere, ceea ce se opune acestei prime condiţii a culturii este 
inerția sufletului, indolenţa intelectuală și morală. Dar pe lîngă 
acest element, pur volitiv, în voinţa culturală mai există un ele- 
ment, în același timp intelectual și sentimental, care constă 
dintr-un postulat optimist, din credința că temele culturale ale 
omenirii nu sînt istovite, că omenirea mai are încă sarcini mari 
înaintea ei și că sufletul omenesc stăpineșie mijloacele de a se 
apropia de aceste țeluri. Ceea ce se opune, ca un fenomen de 
patologie culturală, acestui al doilea element constitutiv al cul- 
turii este mai întii automatismul, adică deprinderea de a trăi în 
cadrele vechi, de a reacţiona mecanic la problemele noi ale 
vieţii ; apoi este atitudinea pesimistă, care afirmă că omenirea 
nu posedă nici o ţintă demnă de a fi urmărită şi că sufletul ome- 
nesc este prea slab pentru a putea realiza țintele pe care fante- 
zia sa į le-ar propune. 

Voința culturală este dirijată de o valoare culturală ca de o 
cauză finală și urmăreşte întruparea acestei valori culturale 
într-un material. Intruparea valorii culturale este bunul cul- 
tural. Această realizare a valorii este însă, la rîndul ei, de două 
feluri. În mod general numim act cultural realizarea oricărei 
valori. Dar există un act cultural subiectiv și unul obiectiv. 
Actul culturai subiectiv este acela prin care gindesc un lucru ca 
intrînd în sfera unei valori. Cind mă găsesc !, de pildă, în faţa 
unei frumoase păduri, crescută pe coasta unui munte, pot să 
gîndesc această pădure ca un obiect estetic, o pot admira pentru 
frumuseţea ei și în cazul acesta am introdus, prin gindire, obiec- 
tul care îmi stă în faţă în sfera valorii estetice. Dar cînd, prin 


+ In textul de bază : gindesc (n. ec.). 


158 STUDII DE FILOZOFIA CULTURII 





fapta mea, introduc efectiv obiectul în sfera valorii, întrupîn- 
du-l într-un material, ca atunci cînd pictez un tablou, actul cul- 
tural devine obiectiv, producător de bunuri culturale. 

Există între aceste două acte culturale comunicări profunde, 
pentru că cele mai de seamă obiecte care se oferă preţuirii ome- 
nești sînt tocmai rezultatele faptelor culturale obiective. În mult 
mai largă măsură admir operele artei decit pe acele ale naturii ; 
într-o măsură exclusivă mă las instruit de exemplul energiei 
morale omenești, al faptei morale. Oricare obiect din natură 
poate fi cugetat în sfera unei valori, dar mai cu seamă obiec- 
tele care sint rezultatul silinţei şi ingeniozităţii omenești sint 
acele care se oferă preţuirii mele, resubiectivării lor culturale. 
Sprijinul nu pornește, dealtfel, numai de la actele culturale 
obiective către cele subiective, dar şi dimpotrivă. Un creator de 
cultură, un mare întreprinzător în finanţe sau în industrie, un 
om de știință, un artist, un erou moral, un bărbat politic lu- 
crează pentru oameni, în vederea introducerii bunului pe care 
ei îl produc în sfera de preţuire a oamenilor şi pentru a-i înălța 
pe aceștia. Dacă din conștiința producătorului de cultură ar 
lipsi reprezentarea mulţimii omenești, care așteaptă cuvintul 
său și care este gata să-l urmeze, poate că producătorul de cul- 
tură n-ar mai găsi în sine energia necesară realizării. Actul cul- 
tural subiectiv și actul cultural obiectiv se condiţionează, prin 
urmare, reciproc, și în această stare de lucruri avem justifica- 
rea filozofică a datoriei noastre de consumatori culturali. Nu 
oricine este înzestrat cu talentele necesare producerii de bunuri 
culturale sau, cel puţin, nu fiecare este dăruit cu predispoziţiile 
necesare acelui gen de producţie culturală pe care, cu mai mare 
drag, l-ar dori ca temă proprie a vieţii lui. Oricine însă poate 
să-şi dezvolte sufletul pînă la gradul în care devine capabil de a 
resimţi bunurile culturii ca niște valori preţioase pentru viața 
sa. Consacrîndu-ne culturii, creăm cu toţii ecoul necesar marii 
producţii culturale, mediul moral care solicită și face posibilă 
producția culturală. 

Voința culturală sub îndoitul aspect al elementului pur vo- 
litiv care o constituie şi care constă din energie şi productivitate 
lăuntrică ; credinţa optimistă în temele care neincetat se pun 
omenirii ; valoarea care să orienteze această energie ; bunul 

cultural în care se întrupează această valoare ; actul cultural 
subiectiv care să prețuiască bunurile culturale ; actul cultural 
obiectiv care să întrupeze valorile într-un material : iată ele- 
mentele care constituiesc laolaltă conţinutul noţiunii de cultură. 

Dar noțiunea de cultură trebuie definită și în raport cu sfera 
sa. Care sînt oare unitățile individuale cărora noţiunea de cul- 
tură le convine ? Pentru a răspunde acestei întrebări trebuie să 
distingem între sfera valorilor şi aceea a indivizilor concreţi cu 
privire la care ea se poate aplica. În prima din aceste direcţii, 
filozofia culturii distinge între o cultură parţială și una totală! 
Cînd o societate sau un individ cultivă numai un gen de valori, 
vorbim atunci de o cultură parțială. Spunem, de pildă, că ci- 
neva are o frumoasă cultură artistică, ceea ce înseamnă că el 
este un ins capabil de a resimţi anumite opere ale artei ca niște 
bunuri estetice, că sufletul său a dobindit înclinația de a preţui, 
de a recunoaște frumosul artistic pe unde se găsește și de a-l 
simţi ca atare. Spunem că cineva are o cultură economică sau 
ştiinţifică atunci cind productivitatea sa lăuntrică s-a dezvoltat 
numai în legătură cu una din aceste valori. Ceea ce se numește 
cultură profesională este, în termenii proprii ai filozofiei cultu- 
rii, o cultură parţială. Sensul însă, scopul pe care o filozofie a 
culturii îl poate recomanda, nu este o cultură parțială, ci este 
cultura totală, capacitatea de a trăi lumea aceasta sub toate as- 
pectele "ei, a o preţui în sensul tuturor valorilor pe care ea în 
mod virtual le închide. Această temă poate că nu va fi cu depli- 
nătate atinsă nicicînd, dar totuși ea trebuie să ne plutească 
înainte ca un ideal care trebuie să conducă silința noastră 
culturală. 

Să adăugăm că este absolut necesar să evităm confuzia care 
se face uneori între cultura totală a sufletului — ideal înalt și 
ultim al efortului cultural — şi ceea ce se numeşte cultura ge- 
ncrală. Prin acest din urmă termen se înțelege mai degrabă o 
mobilare a minţii cu cunoştinţe de tot felul, împrumutate tutu- 
ror domeniilor spiritului omenesc. Un om cu cultură generală 
ar fi, prin urmare, cineva care cunoaşte în linii largi istoria ome- 
nirii, care are o oarecare idee despre marile opere universale 
ale literaturii, care nu nesocoteşte cu totul problemele biologiei 
și ale filozofiei naturii, care, în sfîrşit, ştie ceva despre princi- 

piile politicii. Cultura generală este o instrucție mai mult sau 
mai puțin completă in legătură cu aspirațiile noastre către va- 
lorile intelectuale și care poate să nu ţină deloc seamă de cele- 
lalte ţinte ale vieţii omenești, cum este adincirea morală, sau 
aceea estetică și religioasă a sufletului. Cultura generală, bun 
indispensabil al omului, nu este deloc întreaga cultură. 

Dar sfera noţiunii de cultură se poate preciza nu numai în 
legătură cu valorile la care această noţiune se referă, la suma 
sau la parţialitatea lor, dar şi la numărul indivizilor cărora ea 
se poate aplica, și din acest punct de vedere avem iarăși o dua- 
litate remarcabilă : pe de o parte cultura individuală, iar pe de 
alta cultura socială, nume sub care trebuie să înțelegem cultura 
grupărilor sociale, începînd de la cele mai mici pînă la suma 
tuturor : umanitatea. 

Acest punct de vedere poate fi conjugat cu cel dinainte, 
pentru a obţine, pe de o parte, o cultură a individului, parțială 
sau totală, și o cultură a societăţii, parțială sau totală. Iată un 
exemplu interesant despre ceea ce se poate numi, de pildă, cul- 
tura parţială a societăţii. Aţi auzit desigur că în filozofia cul- 
turii se face o distincție radicală între cultura propriu-zisă şi 
civilizaţie, precizindu-se că în timp ce cultura ar fi o educare 
profundă a omului, civilizaţia n-ar fi decit o perfecţionare a 
mijloacelor și condiţiilor exterioare ale vieții lui. Din punctul 
de vedere al distincțiilor pe care le-am ciştigat chiar pină acum, 
înţelegem însă că civilizația nu este, de fapt, decit o cultură 
definită prin sfera ei, o cultură socială parțială, din punctul de 
vedere al unei singure valori, și anume din punctul de vedere 
al valorii tehnico-economice. O ţară în care admirăm civilizaţia 
este una care a produs numeroase bunuri tehnice și economice; 
niște ființe pe care le prețuim pentru civilizația lor sint 
unele care ştiu să folosească viața într-o cît mai bună 
intenţie tehnică și economică. Se spune că aceasta ar 
fi virtutea materială a popoarelor occidentale. Și, într-adevăr, 
cine a călătorit sau a trăit mai multă vreme în Occident a ad- 
mirat confortul pe care apuseanul ştie să şi-l amenajeze, con- 
diţiile superioare de igienă și de bună existenţă comodă, care 
organizează toată viaţa în interiorul său domestic și chiar în 
spațiul mai larg al orașului și al ţării în care trăieşte. Civilizaţia 

ar fi deci o cultură afectată exclusiv țintelor tehnico-economice, 
și mărturisesc că nu înţeleg destul de bine atitudinea polemică 
față de civilizaţie pe care o afişează unii dintre ginditorii care 
disting între cultură și civilizație. Civilizaţia nu este o entitate 
care s-ar opune culturii, este numai unul dintre aspectele ei. 
Nu trebuie să dorim distrugerea civilizației pentru a obţine cul- 
tura ; trebuie cel mult să dorim completarea ei, iar cînd recu- 
noaștem că într-un anumit mediu valorile civilizatorii propriu- 
zise au crescut, trebuie să ne întrebăm numai dacă cultivarea 
exclusivă a acestor ţinte este suficientă şi dacă nu cumva ea 
trebuie completată cu urmărirea celorlalte finalităţi culturale 
ale omenirii. Nu dușmănia în contra civilizaţiei trebuie să fie 
rezultatul pe care teoria filozofică a culturii îl îndreptățește, ci 
dorinţa de a completa efortul omenesc cultural în cît mai 
multe direcţii, admițind însă că și valoarea pe care civilizația 
şi-o propune este o valoare demnă a fi urmărită și realizată, 
după cum sînt toate valorile care conduc silințele creatoare aie 
omenirii. 


III. IRAȚIONALITATEA VALORILOR 
CARACTERELE LOR DIFERENȚIALE 


În confideraţiile anterioare atașasem cuvîntului de valoara 
atribute felurite, vorbind despre valoarea religioasă, economică, 
estetică ş.a.m.d., așa încit întrebarea la care ne oprisem era: 
care sint valorile şi cum pot fi ele definite ? O definiţie se ob- 
ține prin clasificarea noţiunii de definit în sistemul ei natural, 
adică prin precizarea locului pe care această noţiune îl ocupă 
în raport cu categoria mai largă care o cuprinde (genus prozi- 
mum) şi în raport cu trăsăturile diferenţiale care o deosebesc 
de celelalte noțiuni cu care se poate întruni în cuprinsul ace- 
leiași clase largi (diferentiae specificae). 

În legătură cu aceste două coordonate, ar trebui să încercăm 
și noi să definim valorile, pe care însă mai întii trebuie să le 
enumerăm. Din capul locului și rezervîndu-mi pentru mai tir- 
ziu dreptul la alte dezvoltări complementare, trebuie să spu- 
nem că valorile culturale sint în număr de șase : valoarea eco- 

nomică, teoretică, etică, politică, estetică şi religioasă. V-am 
spus însă că definirea tuturor acestor valori se izbește de oare- 
care obstacole, pentru că cu greutate vom putea afla printre ele 
o valoare care să se constituie ca genus prozimum al tuturor 
celorlalte. Încercarea însă a fost făcută și, în decursul istoriei 
doctrinelor, întîmpinăm mai multe tentative de a ridica una 
dintre aceste valori la rangul unei clase supraordonate, pentru 
a defini restul celorlalte în legătură cu aceasta. 

Aşa, pentru antichitate, valoarea supaordonată era valoa- 
rea teoretică : adevărul. Iată, de pildă, valoarea morală definită 
în legătură cu această valoare teoretică supraordonată. Pentru 
Socrate, care dă tonul întregii dezvoltări a problemei etice în 
antichitate, răul nu este decit ignoranță, iar binele este cunoș- 
tinţă : o încercare foarte instructivă deci de a face să derive 
valoarea morală din valoarea teoretică sau intelectuală. Dar nu 
numai binele era considerat în antichitate ca 6 dependenţă a 
adevărului ; același loc era rezervat și frumosului. Este astfel 
renumit pasajul din Poetica lui Aristotel unde, comparînd poe- 
zia cu istoria, filozoful recunoaște că cea dintii este mai adevă- 
rată și, prin urmare, mai prețioasă decît cea din urmă, căci pe 
cîtă vreme istoria nu înfățișează decît lucrurile așa cum s-au 
întîmplat, poezia ni le înfăţişează așa cum ele ar fi trebuit să 
se întimple. Poezia dezgrădinează deci, de sub întîmplătorul și 
accidentatul realităţii, caracterul ei esenţial şi necesar, și ceea 
ce alcătuiește rezultatul poeziei, adică frumosul, nu este decit 
un adevăr mai profund, relativ la natura lucrurilor. Iată, prin 
urmare, nişte încercări de a defini valorile prin subordonarea 
lor la una dintre ele, constituită ca genus prozimum al tuturor 
celorlalte. 

Uneori s-a încercat însă a constitui și alte valori ca genus 
prozimum al celorlalte, de pildă valoarea morală. Circulă și 
astăzi vorba despre frumosul care înnobilează, iar această ve- 
dere, atit de răspîndită încît nu este nevoie s-o legăm de nu- 
mele unui ginditor anumit, ce este ea oare decît rezultatul cre- 
dinței că una dintre valori, şi anume valoarea estetică, poate fi 
definită prin dependenţa ei de o altă valoare ? Dar însuși adevă- 
rul altădată a fost definit prin subordonarea lui față de valoa- 

rea morală. Este celebră, în această privinţă, vorba filozofului 
german Fichte, care afirma odată că filozofia pentru care op- 
tează cineva atirnă de felul caracterului său. Această vorbă a 
pronunţat-o Fichte cu ocazia confruntării a două doctrine care 
s-au dezbătut în sufletele ginditorilor de la sfîrşitul veacului 
al XVIII-lea și la începutul veacului al XIX-lea. Aceste doc- 
trine erau dogmatismul și idealismul : cel dintii, în latura lui 
practică, fiind — cum observă Fichte — un fel de glorificare a 
pasivității, și celălalt corespunzînd, dimpotrivă, acelei înclinări 
active a omului, capabile să transforme realitatea universului. 
Dacă te vei decide pentru dogmatism, te vei decide și pentru 
morala sclavă a pasivității, dacă, dimpotrivă, hotărîrea te va 
purta către idealism, vei subscrie, în acelaşi timp, pentru o mo- 
rală nobilă, activă, vitejească, iar motivul cel mai adînc al op- 
tării între aceste două sisteme îl face Fichte să coincidă cu no- 
blețea caracterului personal. Iată deci o nouă încercare de a 
subordona una din valori, valoarea teoretică, unei alte valori și 
anume valorii morale. 

Astfel de încercări nu mai pot fi însă primite astăzi. Cuge- 
tarea modernă a întrecut tendinţa de a defini toate valorile în 
dependenţă de una din ele, constituită ca o clasă supraordonată. 
Iată ce se poate spune în ceea ce privește raportarea valorii mo- 
rale la valoarea teoretică. Înarmaţi cu o disciplină psihologică 
ceva mai adincă, noi nu mai putem crede astăzi că este sufici- 
entă cunoștința răului pentru ca răul să fie înlăturat și sufletul 
să fie îndrumat pe calea virtuţii. Predica morală se pare că nu 
ameliorează sufletește pe nimeni. Exemplul poate face cu mai 
mulţi sorţi de izbindă acest lucru, căci el e un factor sugestiv cu 
un rol mult mai hotăritor în orientarea voinţei. Mai mult chiar 
decit exemplul, deprinderea morală este o altă cale pe care 
pedagogia și etica modernă o recomandă cu insistență, atrăgînd 
atenţia, în același timp, asupra slăbiciunii, dacă nu a nulităţii 
mijloacelor pur intelectuale. Nu numai că cunoștința răului nu 
elimină posibilitatea de a greşi, dar aș spune mai degrabă că 
cunoștința răului condiţionează fapta rea. O faptă nu este rea 
decit atunci cînd acel ce o execută are deplină cunoștință că 
ceea ce face are acest caracter. Dacă delicventului moral de 
toate categoriile i-ar lipsi cunoștința despre răutatea faptei pe 

care e pe cale s-o execute, atunci fapta sa n-ar mai fi imorală, 
fapta sa ar fi cel mult amorală, adică ar fi făcută fără nici un 
fel de consideraţie faţă de categoriile și distincţiile morale. 
Pentru ca fapta să fie imorală și, ca atare, reprobabilă, se cere 
neapărat cunoştinţa răului, căci altfel acțiunea sa ar ieşi din 
sfera în care judecăţile noastre etice sînt încă posibile. Iată 
deci cum vechea aserțiune a lui Socrate este astăzi întrecută și 
cît de greșită în fundamentul ei ni se pare în același timp. 

Este adevărat însă că frumosul este adevăr, așa cum socoteau 
anticii și cum socoteau încă şi unii esteticieni ai timpurilor mai 
noi ? Această afirmaţie a fost adînc revizuită de către estetica 
modernă. Intelectualismul estetic a fost în numeroase rînduri 
prezentat mai degrabă ca o falsificare a caracterului estetic. În 
sfîrșit, frumosul se spune că nu trebuie să fie preocupat nici de 
tendința morală, deși prin natura lui adincă și intrinsecă el în- 
nobilează ființa omenească. Frumosul este însă compromis 
atunci cînd i se asociază o tendință morală afișată. Opera de 
artă devenind edificatoare, ne silește să-i recunoaștem însușiri 
pe care norma interioară a valorii estetice nu le urmărește 
nicidecum. 

Este de prisos a spune apoi cit de mult s-ar găsi împiedicată 
în drumul ei desfășurarea liberă a cercetării adevărului, dacă 
acesta s-ar asocia necontenit cu o tendinţă morală. Într-o con- 
cepție generală despre lume și viață distingem, pe lingă o latură 
teoretică, o latură practică de îndrumare în viaţă. Dar dacă, în 
direcţia consecințelor practice, o concepţie despre lume și viață 
se poate asocia cu o tendinţă morală, aceasta nu are ce căuta 
în acea parte a cercetării care nu este stăpinită decît de intenţia 
de a cunoaște adevărul. În scurt, toate încercările mai vechi de 
a defini una din valori prin raportarea la o altă valoare, consti- 
tuită ca genus prozizmum a tuturor, au primit critica modernilor. 

Se poate spune că valorile n-au alt genus prozimurn decit 
totalitatea lor. Aceasta înseamnă că lumea valorilor este o lume 
originală. Este originală mai întii pentru că, privită ca întreg, 
nu poate fi înțeleasă prin dependență de vreuna din categoriile 
realităţii. Lumea valorilor este o lume de sensuri, deosebită cu 
desăvirşire de lumea obiectelor fizice, de care sîntem încon- 
juraţi. Apoi, întrucît e cu neputinţă de a ridica pe una din ele 

le rangul unei clase mai largi, prin raport cu care celelalte să 
fie definite, spunem că fiecare valoare are o finalitate intrin- 
secă, ceea ce echivalează cu a spune că valorile sînt ireductibile, 
neputind fi raportate la o categorie mai largă. În esenţa ei, va- 
loarea e ceva nedefinibil, ceea ce echivalează mai departe cu a 
spune că natura valorii este iraţională. Exercițiul normal al ra- 
ţiunii constă, în adevăr, a reduce necunoscutul la cunoscut. 
Dar în măsura în care întreprinderea aceasta nu izbutește pen- 
tru cazul valorilor, spunem că ele sînt iraționale. Există, fără 
îndoială, un fond de iraționalitate în valori. 

Cind fac însă astfel de afirmaţii, mă așez mai degrabă din 
punctul de vedere al unei culturi deplin dezvoltate. Schimbînd 
însă perspectiva, nu se poate oare pune întrebarea dacă valorile, 
care nu au reductibilitate logică, posedă totuşi o reductibilitate 
genetică ? Dacă logicește nu pot deriva pe una din valori din- 
tr-alta, nu cumva istoriceşte această derivație e cu putinţă ? 
Ştiinţa a afirmat de multe ori o astfel de împrejurare. S-a spus, 
de pildă, că cel puțin unele dintre formele artei primitive s-au 
dezvoltat treptat din viaţa religioasă. Știința, la rîndul ei, nu 
este și ea un bun dezvoltat din acele încercări de explicare a 
lumii care, în cadrul larg al mentalităţii magice a popoarelor 
primitive, avea un caracter religios ? Nu există, prin urmare, 
posibilitatea derivării genetice a unei valori de altă valoare dacă 
este exclusă putinţa unei subordonări logice a lor ? 

Adevărul este că în problema estetică încercările de a face 
să derive valoarea respectivă din altă valoare, cum ar fi, de 
pildă, valoarea religioasă, sînt frecvente în ştiinţa artei. Dar 
esteticienii sînt aduși în cele din urmă să observe că astfel de 
explicaţii genetice nu istovesc şi ultimul fond al lucrurilor. Cu 
alte cuvinte, ancheta împinsă în trecut, pînă la cauzele cele mai 
îndepărtate, pune pe cercetător în faţa unui factor ireductibi!, 
care în împrejurarea valorii estetice ar fi instinctul artistic al 
omului, adică trebuința de a prelucra materia, pentru a obţine 
priveliştea plăcută a combinării ingenioase a unor calități sen- 
sibile. Dincolo de toate motivele eteronomice ale activităţii 
artistice, foarte mulţi esteticieni regăsesc deci un instinct au- 

tonom, care coincide cu însăși raționarea de a exista, cea mal 
elementară și ireductibilă a activității artistice. Astfel, încer- 
carea de a face să derive o valoare dintr-alta pe cale genetică 
este cu totul problematică prin metoda și rezultatele ei. Dar 
chiar dacă n-ar fi atit de problematică, dacă ideea de a face să 
decurgă o valoare dintr-alta ar izbuti în chip deplin, n-ar în- 
semna nicidecum că reductibilitatea genetică suprimă ireducti- 
bilitatea logică. Pentru a înțelege acest lucru, putem să ne 
referim la un exemplu analogic. Sînt multe persoane care în- 
cearcă de a lămuri sensul unui cuvînt, raportindu-se la originea 
lui, prin urmare persoane care vor să convingă pe unii din se- 
menii lor că, numindu-i „imbecili“, nu-i insultă, ci vor să spună 
numai că sînt slabi de constituție, deoarece acesta era sensul 
primitiv al cuvîntului în limba latină. Dar astfel de încercări 
sînt cu desăvîrșire absurde, dacă nu și umoristice. Procesul se- 
mantic nu se dezvoltă paralel și nu se acoperă cu procesul eti- 
mologic. „Imbecil“ poate foarte bine să rezulte din vechiul cu- 
vînt latinesc care înseamnă „slăbănog“. Astăzi însă el înseamnă 
cu totul altceva, încît, fără nici un motiv mai temeinic, bine- 
voitorii care ar adresa această caracterizare semenilor lor, ar 
vrea să-i convingă că ei dovedesc numai interes pentru starea 
sănătăţii acestora. Așadar, după cum nu se poate găsi în pro- 
cesul etimologic prin care cuvîntul a luat forma de azi justifi- 
carea divergenței semantice cu originea sa, tot astfel nu putem, 
la lumina derivării genetice a unei valori dintr-o alta, să găsim 
un motiv pentru subordonarea lor logică. Sint aci două procese 
deosebite care nu se acoperă, n-au de-a face unul cu altul. Se 
poate foarte bine ca o valoare să derive dintr-alta și cu toate 
acestea astăzi, la punctul în care cultura omenească a ajuns, 
ele să nu poată exista în raporturi de subordonare sau de supra- 
ordonare. 

Ireductibilitatea valorilor a fost stabilită de către Immanuel 
Kant. Așezindu-se într-o manifestă contradicţie cu întreaga 
filozofie anterioară, care mai în toate încercările ei de seamă 


avea tendinţa de a ridica la rangul unei valori supraordonate 
valoarea teoretică, pentru ca prin raportare la ea să definească 

atît binele cit și frumosul, Kant arată că aceste trei manifestări 
ale sufletului omenesc producător de cultură — adevărul, binele, 
frumosul — rezultă din trei energii speciale ale spiritului uman : 
adevărul — din ceea ce el numeşte raţiunea pură ; binele — din 
rațiunea practică şi frumosul — din sentiment. Sînt aci trei 
categorii specifice ale sufletului, care n-au comunicări între ele 
şi care garantează şi îndrumează niște valori ireductibile. Dacă, 
prin urmare, încercarea de a defini valoarea prin genus prozi- 
mum rămine, mai cu seamă după Kant, o întreprindere cu ne- 
putinţă a fi dusă pînă la capăt şi care ne pune în faţa acelui 
caracter adînc irațional al oricărei valori, ele pot fi cu ușurință 
definite prin însușirile caracteristice pentru fiecare din ele, 
adică prin ceea ce alcătuiește diferenţele lor specifice. Care sînt 
deci diferenţele specifice ale fiecăreia dintre cele șase valori 
enumerate ? Am definit, încă din prima prelegere a acestui curs, 
valoarea drept obiectul unei dorinţi, al unei aspirații a sufle- 
tului. Trebuie deci văzut care sînt aspiraţiile sufletești satisfă- 
cute cu ocazia întrupării fiecăreia dintre aceste valori. Atunci 
cînd vom fi făcut acest lucru, vom fi pus, în același timp, în lu- 
mină caracterul diferenţial al tuturor valorilor. 

Scurt spus — și pentru a reveni cu mai ample detalii în 
cursul dezvoltărilor ulterioare — se poate de pe acum preciza 
că valoarea economică se înrădăcinează în nevoia de întreținere 
a vieţii. Valoarea teoretică se dezvoltă, la rîndul ei, din nevoia 
de a organiza experiența. Cită vreme nu introducem în expe- 
riența noastră liniile unei sistematizări ştiinţifice, ea nu este 
altceva decit un haos vibrant de impresii. Pentru a nu ne pierde 
în acest haos, e necesar să-l organizăm, şi acestei trebuinţe îi 
corespunde valoarea teoretică. Există însă în sufletul omenesc 
şi o altă năzuinţă, aceea căreia fi răspunde valoarea etică, și 
aceasta este iubirea. Orice morală se înrădăcinează în nevoia 
de a iubi, dea simpatiza cu semenul, de a adora pe cei mai 
puternici, de a te bucura de înflorirea vieţii celei mai umile de 
lingă tine. Iubirea, în accepțiunea cea mai largă, este trebuința 
sufletească căreia îi răspunde valoarea etică. Dar întrucît trăim 
totdeauna în comunităţi omeneşti există în sufletul uman şi 
aspiraţia de a organiza relaţiile dintre membrii aceleiași comu- 

nităţi, aspirație căreia îi răspunde valoarea politică. Constrins 
la atitea cbligaţii sociale şi la disciplina severă a minţii care 
sindește ştiinţific, omul are apoi nevoie să elibereze puterea de 
fantezie și de sentiment a sufletului său, și ceea ce răspunde 
acestei trebuinţe este valoarea estetică. În sfirşit, omul nu poate 
rămine fără înţelegere pentru întregul lumii în care există, şi 
contactul său cu acest întreg, sentimentul relaţiilor cu care se 
ţine prin rădăcini multiple de întreaga ființă a universului, este 
nevoia căreia îi răspunde valoarea religioasă. 

Toate aceste valori, întrupîndu-se, dau naştere pe rind : uti- 
lului, bunu? cultural care înseamnă realizarea valorii econo- 
mice ; adevărului, în care se întrupează valoarea teoretică ; bi- 
nelui, în care se concretizează valoarea etică ; ordinii sociale în 
care dobîndeşte fiinţa valoarea politică ; frumosului, în care ia 
formă valoarea estetică ; sfinţeniei, în care cuprindem valoarea 
religioasă. Cînd ne găsim în fața unuia dintre aceste bunuri cul- 
turale și cînd îl cugetăm ca bun cultural, prin urmare ca un 
obiect care intră în sfera unei valori, atunci acest act cultural, 
pe care l-am numit subiectiv, se întovărăşește cu un sentiment 
specific, care în cazul valorii economice este sentimentul utili- 
tății ; sentimentul adevărului, pentru valoarea teoretică ; senti- 
mentul binelui, al frumosului și al divinului, pentru celelalte 
valori pe rînd. Aceste sentimente nu vibrează numai în sufletul 
consumatorului de cultură, ca un semn că actul cultural subiec- 
tiv s-a perfectat, dar funcţionează, ca o putere regulativă, și în 
sufletul creatorului de cultură : sentimentul frumosului îl in- 
spiră și îl conduce pe artist ; sfinţenia îl luminează și îl mînă pe 
sfint. Acestea sînt sentimentele care alcătuiesc oarecum atmo- 
sfera în cuprinsul căreia viața creatorilor de cultură se dezvoltă. 
Dar toate aceste valori pot fi ele în întregime cuprinse de un 
suflet omenesc ? Nu cumva sînt ele contradictorii ? Nu există 
un conflict al valorilor în sufletul individual şi în cuprinsul mai 
larg al culturii sociale ? Sau, dimpotrivă, există posibilitatea de 
a aplana conflictul latent al valorilor, de a obține sinteza şi ar- 
monia lor ? lată două întrebări neliniştitoare, la care vom în- 
cerca acuma să răspundem. 

IV. FOLOSUL ȘI PRIMEJDIA DIFERENŢIERII VALORILOR 
CRIZA CULTURII MODERNE 


Incercind să definim valorile, am ajuns la rezultatul că va- 
lorile au un caracter irațional, deoarece ele sînt rebele unei 
definiții complete, întrucît nici una dintre ele nu se poate con- 
stitui ca genus prozimum al celorlalte. Valorile au încă un ca- 
racter diferenția! și, la sfîrșitul capitolului trecut, arătasem 
într-o schiţă fugară care sînt, pentru fiecare dintre valori, aceste 
caractere diferenţiale. Ideea ireductibilităţii valorilor, adică a 
imposibilității de a defini pe una din ele prin alta, este un ciștig 
al culturii noastre. 

Nu totdeauna a fost însă așa. În trecut, fie valoarea teoretică, 
fie valoarea morală era ridicată la rangul unei clase supraordo- 
nate, în raport cu care celelalte erau definite. Ideea că valorile 
sînt reductibile, că ele pot să fie derivate dintr-una din ele, con- 
ducea însă, în veacurile trecute, la intoleranţă pentru purtătorii 
altor valori, o intoleranță care s-a cristalizat, rind pe rind, în 
trei tipuri omenești, a căror amintire poate să pună bine în iu- 
mină însușirea acestor vremuri depășite. 

Iată, mai întii, antichitatea, care ocupă, fără îndoială punctul 
de vedere al omului teoretic. Tot ceea ce reprezenta o veleitate 
de neatirnare faţă de această poziţie primeşte veștejirea gre- 
cului. Este interesant de amintit, în această ordine de idei, ter- 
menul grecesc de banausos, denumind pe omul orientat către 
ciștig, către folosirea tehnică și economică a vieţii. In portretul 
moral al banausos-ului, grecul nu făcea decît să deprecieze vn 
tip omenesc care nu se aşeza din punctul exclusiv de vedere al 
omului teoretic, eroul și reprezentantul prin excelenţă al acestei 
epoci istorice. Cînd în evul mediu valoarea religioasă dobindește 
supremaţia, omul cu veleitate ştiinţifică, acela care căuta ade- 
vărul pentru adevăr, devine eretic. În sfîrşit, în vremea noastră 
trebuie amintită încercarea de a ridica la rangul unei norme 
supraordonate, în raport cu care sînt preţuite celelalte valori, 
valoarea estetică. În numele valorii estetice, concepută ca o 
țintă supremă a tuturor sforţărilor culturale, pictează Nietzsche 
portretul polemic al filistinului cultural, al omului incapabil să 
realizeze în sine toate intenţiile profunde ale valorii estetice. 

Iată cum și în trecutul mai îndepărtat al omenirii și mai aproape 
de noi, în această prezentare nefavorabilă a indivizilor care tră- 
iesc din punctul de vedere al unei alte valori decit aceea pe 
care aceste vremi o postulau ca esenţială și primordială, se do- 
vedește ce cîştig însemnat este părerea despre ireductibilitatea 
valorilor. Diferențierea modernă a valorilor constituie un re- 
zultat fericit în foarte multe direcţii. 

Mai întîi, diferențierea modernă a valorilor este o condiţie 
esențială a progresului cultural, pentru că, în adevăr, întruparea 
valorilor în bunuri culturale cere folosirea unei sume de mij- 
loace tehnice foarte complicate. Producerea de bunuri cultu- 
rale reclamă apoi o adaptare perfectă a mijloacelor la scopul 
urmărit. Dar scopul nu devine el însuși clar, pentru ca adapta- 
rea mijloacelor să devină în consecință mai ușoară, decit atunci 
cînd el este gindit ca bine diferențiat. Astfel, cîtă vreme știința 
nu era deplin conștientă de scopurile pe care trebuia să le ur- 
mărească, atita vreme cît cercetarea teoretică nu ajunsese la 
conștiința autonomiei ei, metodele esenţiale ale științei n-au 
putut să fie găsite. Numai odată cu diferenţierea valorii știin- 
țifice de valoarea religioasă, care mai înainte o comanda, me 
toda cea mai proprie scopurilor pe care ştiinţa le urmărește, me- 
toda inductivă, a putut să apară. Lucrul! ştiţi că s-a întimplat 
odată cu filozoful englez Bacon de Verulam, care marchează 
și momentul eliberării definitive a mentalităţii științifice. Dar 
conștiința despre ireductibilitatea valorilor solicită nu numai 
progresul cultural, dar și creșterea libertăţii individuale. Per- 
secuţia omului pur teoretic în evul mediu, dar și ceva mai tir- 
ziu, era o consecinţă a subordonării valorii teoretice la valoarea 
religioasă, în forma ei complexă religios-politică. Mai tîrziu însă, 
poate că tocmai purtătorii valorilor religioase au găsit o împie- 
dicare a deplinei lor dezvoltări în societăţile moderne. De fie- 
care dată, cîtă vreme oamenii nu se pătrunseseră bine de ideea 
diferențierii valorilor şi de caracterul autonom, ireductibil, al 
fiecărei dintre ele, libertatea individuală și posibilitatea de dez- 
voltare a personalităţii către ţintele care îi sint proprii consti- 
tuia un drum greu de străbătut. În sfîrşit, conștiința autonomiei 
valorilor este, în același timp, şi o condiţie a sporirii toleranței 
generale. Cel care stă din punctul de vedere al unei anumite va- 

lori, dar cu deplină conștiință a condiției autonome a tuturor 
valorilor, nu priveşte cu intoleranţă la acela care lucrează ală- 
turi de el pentru promovarea altei valori. E] știe că fiecare din- 
tre lucrătorii culturii sînt conduși în fapta lor de o anumită va- 
loare și, după cum el dorește ca, în realizarea acestor valori, 
libertatea să-i fie garantată, tot astfel el se arată respectuos pen- 
tru valoarea deosebită pe care o reprezintă semenul său. lată în 
cite feluri conştiinţa ireductibilității valorilor înseamnă o con- 
diţie fericită pentru progresul cultural, pentru eliberarea omu- 
lui şi pentru răspîndirea toleranţei generale. 

Dar dacă atitea avantaje sînt legate de acest cîștig modern, 
care este conștiința autonomiei valorilor, aceeași împrejurare a 
fost uneori învinovăţită de a fi dat naştere unor consecinţe din- 
tre cele mai grave. S-a spus anume că diferențierea valorilor 
este pricina esenţială a ceea ce s-a numit criza culturii moderne. 
Ce este această criză a culturii moderne ? Este oare vremea 
noastră roasă de un rău adînc ? Suferim, fără a ști, de vreo 
boală grea ? Este ceva primejdios care se desfășoară în jurul 
nostru și în noi, în timp ce noi înșine continuăm să ne bucurăm, 
ca şi oamenii de altădată, de bunurile vieţii, de frumuseţile na- 
turii, de farmecele artei ? Din multe părți sîntem asiguraţi că 
vremea noastră trece printr-o criză gravă, că, fără a o ști chiar, 
sintem cu toţii bolnavi de un rău tainic și că doctorii spirituali 
ai omenjrii trebuie să vegheze la căpătiiul acestui uriaș bolnav 
care este omenirea cultă de astăzi. Ce se înţelege însă prin criza 
culturii moderne ? Care sint elementele acestei crize ? 

Se spune, rnai întîi, că prin această diferenţiere modernă a 
valorilor, ale cărei multiple avantaje le-am expus mai înainte, a 
rezultat o imposibilitate pentru purtătorii valorilor respective 
de a mai îmbrăţişa punctul de vedere al totalităţii vieţii. În- 
trucit diferențierea modernă a valorilor îmi rezervă o existență 
afectată uneia singure dintre aceste valori, postulată ca ţintă 
a vieţii mele, atunci firește că privirea mea nu mai poate să îm- 
brăţişeze totalitatea valorilor şi că, din această pricină, ar re- 
zulta un fel de schingiuire, un fel de înjumătățire a omului mo- 
dern. O astfel de observaţie nu este cu totul nejustificată. Nu 
întîlnim oare în viață, de atitea ori, savanţi cu mintea cea mai 
bogată și împodobită cu cele mai întinse cunoştinţe, posedînd 

o claritate şi o ascuțime a minţii capabilă să străbată în negura 
recunoscutului, oameni de metodă și de fineţe intelectuală, care 
însă în lucrurile artei, de pildă, se dovedesc a fi tot atît de naivi, 
sau se dovedesc a fi mişcați de lucruri artistice de un prost- 
gust, cum nu este deloc în concordanţă cu demnitatea lor inte- 
lectuală ? Nu se întîmplă apoi alteori ca purtători ai valorilor 
politice, oameni care se găsesc la cîrma treburilor publice sau 
ale instituţiilor in care s-au încorporat valorile politice, să aibă 
o mare lipsă de înţelegere pentru viaţa și opera unui savant sau 
a unui artist ? Astfel de împrejurări nu sînt decit o consecință a 
acelei diferențieri moderne a valorilor, care îi îngăduie fiecărui 
ins să trăiască în mod exclusiv în sfera valorii sale proprii și 
predilecte. 

Se spune apoi că diferențierea modernă a valorilor a supri- 
mat centrul culturii noastre. Cultura noastră nu mai este cen- 
trată, deoarece tendinţa omului modern de cultură este să tindă 
către periferie, să ocupe punctul de vedere particular al uneia 
singure dintre valori, și anume al aceleia pe baza căreia el şi-a 
organizat specialitatea sa. Această stare de lucruri produce o 
dispersiune care dă un caracter haotic întregii noastre vieţi. Dar 
din lipsa acestui centru de organizare în interiorul culturii mo- 
derne mai rezultă ceva grav pentru sentimentul intim al pur- 
tătorului modern de valori culturale. Negăsindu-se centrat, 
grupat către un miez semnificativ al lucrurilor, omul modern 
de cultură, ni se spune, trăieşte într-un penibil sentiment de vid 
lăuntric. Neavînd o temă esenţială a epocii, pentru care să tră- 
iască și chiar să moară, omul modern de cultură simte o mare 
pustietate l4untrică. Consecințele diferenţierii moderne a va- 
lorilor ar deveni în cazul acesta încă și mai grave. 

Dar consecinţele devastatoare care sînt presupuse a rezulta 
din diferenţierea modernă a valorilor nu se întind numai asupra 
destinului individual al omului modern, dar, în același timp, 
asupra sorții întregii societăți. Nefiind grupată către un centru, 
neavînd o structură lăuntrică, susținută de un factor de unifi- 
care, societatea se dezorganizează. În planul întîi al importanței 
culturale încetează să mai figureze societatea cu interesele și 
aspiraţiile ei și apare individul, ca purtător al valorilor cultu- 
rale diferenţiate. Individualismul modern care a putut să se 

dezvolte la umbra diferențierii valorilor este răspunzător de 
dezorganizarea care ameninţă societățile moderne. 

Iată cum diferenţierea modernă a valorilor n-a fost numai 
o condiţie a unor avantaje culturale, dar a fost — sau cel puțin 
lucrul a fost uneori astfel prezentat — o condiție a multora 
dintre relele de care umanitatea modernă ar suferi. Și atunci, 
doctorii spirituali au propus reîntoarcerea la formele unei cul- 
turi centrate. Încă din primele decenii ale veacului trecut, Au- 
guste Comte, întemeietorul pozitivismului, deosebea între epoci 
organice și epoci de criză ale omenirii. O-astfel de epocă de criză 
ar fi tocmai vremea în care trăim noi, și sentimentul de insu- 
ficienţă pe care cu toţii îl resimțim astăzi s-ar datora, pe de o 
parte, distrugerii vechilor instituţii, iar pe de altă parte, creş- 
terii excesive a spiritului de critică. Remediul la acest rău, 
Comte — deschizînd în această privință un drum parcurs în 
urmă de mulţi alţii — îl propune în forma reunificării societății 
sub un nou principiu de autoritate, pe care el îl face să coincidă 
cu conduita științifică în faţa vieţii. Reorganizarea societăţii pe 
baza științei şi consimţămiîntul la știință, ca un principiu de 
autoritate, capabil să remedieze relele critice moderne, este lea- 
cul pe care Auguste Comte îl propune omenirii. 

Chiar Auguste Comte avea însă ocazia, comparînd vremea 
noaslră cu evul mediu, să observe că această din urmă epocă a 
omenirii a fost cu adevărat organică și că idealul nostru actual 
trebuie să fie reinstaurarea unti nou ev mediu, în care însă 
principiul de autoritate să nu-l mai deţină, ca în trecut, biserica, 
ci să-l deţină știința și instituţiile ei. Cuvintul despre un nou ey 
mediu ca ţintă propusă sforţărilor culturale moderne datează, 
prin urmare, de la Auguste Comte. El a reapărut acum în urmă 
la alţi filozofi ai culturii, cum este, de pildă, rusul Berdiaev şi o 
serie întreagă de francezi, precum Jacques Maritain sau H. Mas- 
sis, care cu toţii propun și prevestese un nou ev mediu, nu însă 
organizat în jurul valorii științifice, așa cum voia Auguste 
Comte, ci întocmai ca în evul mediu, în jurul valorii religioase. 

Este însă posibil un astfel de lucru ? Este posibil oare să 
reurcăm șirul anilor și să reinstaurăm formele de cultură 
ale evului mediu ? Este posibil acest lucru, dacă l-am găsi, 
să presupunem, just și demn de a fi dorit? Mi se pare că 

nu. Ceea ce alcătuiește însușirea esenţială a desfășurării isto- 
rice este ireversibilitatea ei. Descoperim aci un nou punct în 
care istoria, ca domeniu al vieții culturale, se deosebește de 
domeniul naturii. Procesele naturii fizice sint reversibile : o 
energie mecanică se poate transforma într-o energie electrică 
și energia electrică se poate transforma din nou în energie 
mecanică. Procesele istoriei nu sînt însă reversibile, pentru 
că în viața istorică domină principiul întregii vieţi sufle- 
tești, principiul progresului spiritual continuu. Viaţa istorică 
a omenirii înseamnă o însumare continuă de valori, incit 
drumul înapoi nu s-ar putea face decit cu degajarea imposi- 
bilă de valorile pe care omenirea în cursul dezvoltării ei 
le-a însumat. O întoarcere peste secole, înapoi, în evul me- 
diu, este chiar pentru aceste motive teoretice un lucru cu 
neputinţă. Dar este poate aci o aspirație greşită şi pentru 
anumite motive practice, Este adevărat oare că vremea noas- 
tră este într-atit de rea, într-atit de bolnavă, încît trebuie cu 
orice preţ să înlocuim ţintele ei şi să schimbăm drumurile pe 
care ea le cutreieră ? Nu are vremea noastră nici o temă ori- 
ginală și este îndreptăţită oare acea criză de inafectivitate, 
acel sentiment al vidului lăuntric, pe care declară a-l resimţi 
cîțiva dintre reprezentanţii culturii moderne ? Dar oare însăși 
diferențierea modernă a valorilor nu este ea pusă în slujba 
unei teme originale de cultură ? 

La această întrebare cred că trebuie să răspundem cu o 
conștiință de mîndrie a timpului în care trăim. Căci această 
diferențiere a valorilor, care permite creșterea, multiplicarea 
şi diferenţierea mijloacelor noastre intelectuale, morale, este- 
tice, poate are ţinta de a împinge mai departe stăpînirea 
omului asupra naturii și creşterea necontenită a spiritului său. 
Poate abia acum creatura, ajunsă la o sporită conștiință de 
sine, tinde să se transforme în creator. Un vis prometeic 
inspiră pe omul modern de cultură, iar această temă esenţială 
şi prin excelență patetică a vremii noastre nu poate fi ser- 
vită altfel decît pe căile diferenţierii valorilor. 

Dar oare omul care trăiește şi creează din punctul de ve- 
dere al uneia singure dintre valori nu poate să reflecte în 
sine totalitatea vieţii ? Este el condamnat veșnic să nu trăiască 

decit în orizontul mărginit al specialităţii lui ? Nu cumva, dim- 
potrivă, există posibilitatea ca pe înseși căile diferenţierii sale 
el să reciștige punctul de vedere al totalității vieţii ? Nu este, 
cu alte cuvinte, posibil ca un artist, adincind înseși formele ar- 
tistice ale vieţii, să străbată către orizontul larg în care se de- 
senează linia totală și pură a cosmosului ? Nu este cu putință 
ca din însăși adîncirea problemelor morale, politice, ştiinţifice 
sau economice, omul să pătrundă către viziunea întregului şi să 
fie astfel mintuit de soarta acelei schingiuiri, care cu bună drep- 
tate s-a observat în legătură cu atiţia reprezentanţi ai speciali- 
tăților moderne ? Nu e cu putință ca cel mai umil personaj, 
așezat în cel mai modest loc, adincind înseși condiţiile vieţii și 
lucrului său să simtă că, de la punctul specialităţii sale, a stră- 
bătut, prin numeroase osteneli lăuntrice, dincolo, la antipodul 
specialităţii, la punctul din care să poată privi întregul lumii ? 
Iată cîteva întrebări care merită, în adevăr, să fie puse. 


V. STRUCTURA SUFLETEASCĂ 


În dezvoltările de mai înainte, pornind de la constatarea 
că în epoca noastră valorile sînt diferenţiate, am încercat să 
punem în lumină mai întîi avantajele acestei diferențieri, re- 
cunoscînd în această împrejurare o condiţie a progresului cul- 
tural, a libertăţii individuale și a toleranţei sociale. Trecînd 
la examenul dezavantajelor care au fost recunoscute în îm- 
prejurarea diferenţierii moderne a valorilor, am arătat că acest 
proces a fost învinovăţit că a produs o dezorganizare a societății, 
a încărcat conștiința omului modern cu sentimentul deprimant 
al lipsei unei teme centrale de viaţă și că, trăind în punctul de 
vedere al valorilor diferențiate, omul nu mai poate reciştiga 
sentimentul de totalitate în fața vieţii, ceea ce ar echivala cu o 
diminuare a sa. 

În aceeaşi ordine de idei, arătam însă că vremea noastră 
nu mai poate face calea întoarsă, că diferenţierea valorilor este 
un cîştig modern, asupra căruia nu se mai poate reveni, că ea 
este condiţia esenţială a acelei teme „prometeice“, de cucerire 
cît mai întinsă a naturii și spiritului, pe care omul modern 

şi-a propus-o, dar că există poate, în condiţiile psihologiei in- 
dividuale, posibilitatea ca, din însuși punctul de vedere al unei 
valori diferenţiate, omul să recucerească perspectiva totalităţii. 
Posibilitatea teoretică a acestei situaţii dorim s-o înfățișărn 
acum. 


Dar pentru a înțelege bine care sint datele psihologiei, 
care fac posibilă o astfe] de cuprindere totală a vieţii, pornind 
de la punctul de vedere al unei valori diferenţiate, trebuie să 
ne ducem cu mintea înapoi la acea psihologie mai veche, îm- 
potriva căreia știința nouă — ale cărei rezultate le vom folosi 
aci — a reacţionat cu putere. Acea psihologie mai veche la care 
mă gindesc acum este așa-numita psihologie atomistă și asocia- 
ționistă. Care era postulatul ei de bază ? Era ideea că sufletul 
este o colecţie de stări elementare, din combinarea cărora pot 
rezulta stările sufletești mai complexe. Această psihologie își 
merită deci numele de atomistă, întrucît admitea existenţa unui 
fel de atomi sufleteşti, a unor elemente simple, ireductibile, 
analoge atomilor, din asociația cărora cercetarea de altădată 
încearcă să reconstituie întregul, unitar şi complex, al vieţii 
sufletești. De fapt, procedindu-se astfel nu se făcea altceva decit 
să se dea o aplicație nouă vechii metode, introdusă în filozofia 
modernă de către Descartes şi după care sarcina ştiinţei era a 
găsi mai întii prin analiză elementele simple din care un do- 
meniu al realităţii se compune şi apoi, prin metoda sintetică, 
să se reconstituie realitatea în întreaga ei bogăţie și variaţie. 

Cu timpul s-a remarcat insuficienţa acestei metode. S-a 
observat anume că în viața sufletească nu avem de-a face 
numai cu asociații de elemente, că suma aritmetică a ele- 
mentelor nu reconstituie întregul complex al stărilor sufle- 
teşti mai evoluate ; cu alte cuvinte, că, peste elementele care 
intră în combinarea acelor stări, avem un plus care înseamnă 
o îmbogăţire adusă de spontaneitatea sufletului elementelor 
venite din exterior. Iată cazul percepţiei. În psihologia mai 
veche se spunea că percepţia nu este decit o sumă de sen- 
zaţii. Dar în percepţie este mai mult decit atit. în percepţie 
este mai întîi actul care unifică aceste senzaţii. Împrejurarea 
a fost observată de Kant, dar a fost valorificată psihologi- 
ceşte abia mai tîrziu. Actul unificator al percepției nu ne 

vine dinafară şi nu se confundă cu nici unul din elementele 
simple din care percepția se însumează. Acest act este un 
plus creator al spiritului. Dar în percepție, în afară de actul 
de unificare, care reprezintă un plus sufletesc, mai există şi 
actul proiectării în afară, atribuirea conținutului nostru sufle- 
tesc unui suport exterior. Dar nici acest act nu se regăseşte 
printre elementele simple ale percepției. Dacă ne-am con- 
duce în mod consecvent de afirmaţia că percepţia n-ar fi decit 
o însumare de senzaţii, niciodată n-am putea înţelege de unde 
provine acel factor care caracterizează în mod eminent percep- 
ţia, factor care constă din atribuirea unui produs pur intern 
unui substrat exterior. lată dar niște factori care nici nu ne 
vin dinafară și nici nu se confundă cu vreunul din acele ele- 
mente simple, atomii sufleteşti, din care vechea psihologie voia 
să reconstituie stările sufletești complexe. 

Exemplele s-ar putea înmulţi și toate ar legitima acea tră- 
sătură pe care renumitul psiholog care a dominat ştiinţa lui 
și, în mod general, disciplinele filozofice, în generaţia trecută, 
a pregnat-o în termenul de „sinteză psihică“. În această noţiune, 
W. Wundt, cuprindea acea însușire fundamentală a sufletului 
a cărei activitate ar consta nu numai dintr-o însumare continuă 
de senzaţii, dar și dintr-un progres continuu, reprezentînd 
adaosul pe care spontaneitatea sufletului îl aduce elementelor 
lui de provenienţă externă. 

Dar în calea vechii psihologii atomiste și asociaţioniste 
mai apăreau și alte greutăţi. Apărea, de pildă, dificultatea 
că vechea psihologie studia o viață sufletească în genere, un 
om psihologic abstract, pe cînd în realitate nu există nicăieri 
această ipoteză a omului. În realitate există oameni particu- 
lari, psihologii particulare, determinate de tradiții istorice, de 
eredităţi, de împrejurări sociale felurite. Obiectivul vechii 
psihologii nu se acoperea deci cu realitatea, ci ea construia 
deasupra ei schema palidă şi abstractă a unei psihologii în 
genere. În sfirşit, ceea ce se mai imputa vechii psihologii era 
că ea nu este de nici un folos pentru acele științe care stu- 
diazā totuşi manifestări sufleteşti ale oamenilor. Vechea psi- 
hologie nu era de nici un folos sau de un folos cu totul 
neinsemnat pentru nişte ştiinţe ca, de pildă, dreptul, econo- 

mia politică, istoria, politica, etica ș.a.m.d., care în realitate 
n-aveau ce face cu elementele şi acele combinări de elemente 
pe care psihologia de altădată ni le punea la îndemină. Și 
atunci, din toate aceste observații, din relevarea tuturor aces- 
tor dificultăți, a apărut nevoia de a schimba fundamentul 
vechii psihologii, de a-l înnoi, de a crea o nouă ramură a 
psihologiei, aşa-numita psihologie structurală, pentru înteme- 
ierea căreia mari merite și-a cîştigat, în ultimele decenii ale 
veacului trecut, filozoful german W. Dilthey. 

Pentru Dilthey, sufletul nu este o colecție de stări ele- 
mentare, ci este — după cum el însuşi se exprimă — o struc- 
tură teleologică, expresie care vrea să însemne că sufletul nu 
este amorf, cum ar fi o colecţie compusă din stările cele mai 
deosebite, ci are o formă, și că sufletul nu este acţionat nu- 
mai de cauze eficiente, mecanice, așa cum psihologia mai 
veche susținea atunci cînd admitea ca normă generală a vieții 
sufletești legea asociaţiei de idei. În noua concepţie, sufle- 
tul este reprezentat conducindu-se de cauze finale, adică de 
scopuri pe care le preţuiește și caută să le atingă. Am spus 
că în concepţia nouă viaţa sufletească nu mai este amorfă, 
ci are o anumită configuraţie. Din ce rezultă oare configu- 
raţia aceasta ? Din convergenţa tuturor seriilor de fenomene 
sufleteşti către un scop. Unitatea unui scop dă forma vieţii 
sufleteşti. Acest scop este o valoare. Suiletele noastre, prin 
toate actele lor, tind să afirme o anumită valoare, chiar cind 
aceasta n-a devenit conştientă în noi, iar urcarea acestei va- 
lori în conștiință este o datorie a vieţii și personalităţii, me- 
nită să dea structurii sufletului consistenţa ei deplină. 

Dar reforma lui Dilthey mai are şi un alt sens. Psihelo- 
gia mai veche era prin excelenţă o știință a naturii. Încă din 
prima prelegere am arătat care sînt scopurile şi metodele 
propriu-zise ale ştiinţelor naturale. Ce-şi propun ele ? Gene- 
ralizarea, extragerea de legi generale. Să spunem deci că, în 
psihologia mai veche, metodele științelor naturii dominau fără 
contestare, întrucît căuta şi i se părea a găsi o lege generală 
în acea asociaţie de idei pe care o propunea ca bază de 
explicaţie a întregii vieţi sufleteşti şi pe care o construia prin 
analogie cu legea elementară a gravităţii, capabilă să explice, 

la rîndu-i, întreaga fenomenalitate mecanică a naturii. Ata- 
mismul și asociaționismul erau, așadar, un fel de adaptare 
a psihologiei la spiritul mecanicii. O mecanică sufletească 
dorea să stabilească psihologia asociaţionistă. În veacul al 
XIX-lea apare însă, ca o nouă forță a cosmosului științific, 
disciplina istorică, aceea care nu mai caută generalul, ci 
particularul, aceea care își ascute atenția nu pentru ceea ce 
este comun și universal în lucruri, ci pentru ceea ce este în 
ele unic şi incomparabil. 

Aportul acestui nou spirit în psihologie este tocmai orien- 
tarea cercetării către stabilirea aspectelor unice ale vieţii sufle- 
teşti, aspecte necoincizînd, desigur, cu ale unui singur individ, 
dar posedînd, în tot cazul, o particularitate mai pronunțată 
decit a omului de care se ocupa psihologia trecutului. În reforma 
psihologică pe care Dilthey o propunea, spiritul istoricist — ori- 
entat către diferențe, nu către asemănări, către stabilirea indi- 
vidualului, nu către aceea a generalului — îşi serbează un nou 
triumf. W. Dilthey istoricizează psihologia. 

Dar după cum Dilthey aduce atitea critici psihologiei mai 
vechi și justifică astfel o nouă orientare, el însuși primește 
critica unui elev al său, psihologul şi pedagogul german Ed. 
Spranger. Desigur, critica lui Spranger nu autorizează o reformă 
atit de hotăritoare ca aceea pe care o făcuse mai înainte Dilthey. 
Această critică nu face decit să îndrumeze cercetarea mai 
departe, fără să distrugă bazele pe care, pentru multă vreme, 
maestrul său le-a asigurat cercetărilor psihologice moderne. 
Dilthey arătase că, fiind condus de o valoare, sufletul tinde să 
realizeze această valoare. Intervenţia omului în realitate se face 
în conformitate cu valoarea care îl conduce și tinde la reforma 
realității în sensul ei. Ceea ce concură cu valoarea centrală a 
vieţii noastre sufletești capătă aprobarea noastră şi umple sufle- 
tul nostru de satisfacţie; dimpotrivă, ceea ce se opune valorii care 
ne conduce insuflă sufletului durere şi împotrivire. Resimţim, 
în sfîrșit, ca preţios numai ceea ce este în acord cu propria-ne 
valoare şi, dimpotrivă, ca lipsit de preţ şi demn de a fi neglijat, 
ba chiar combătut sau anulat, tot ceea ce nu se potrivește cu 
valoarea centrală care ne conduce. Este însă adevărat acest 
lucru ? Nu, răspunde Spranger. Nu este adevărat că noi socotim 

că are valoare numai ceea ce resimţim noi înşine ca valoros. Un 
efort de obiectivitate, chiar în viața de toate zilele, nu ne aduce 
adeseori să recunoaștem că un lucru oarecare are desigur o 
valoare, deși nu răspunde criteriilor de prețuire proprii ? Spu- 
nem, de pildă, despre cutare actor că este plin de talent, deși 
jocul lui nu ne place. De asemenea, putem admira o ţară, o civi- 
lizaţie, declarind totuși că nu le iubim. Astfel, prețuind unele 
valori și comparindu-le cu punctul de vedere al tendinţelor mele 
pur subiective, pot să constat a ciocnire : dar transportindu-mă 
cu mintea în domeniul valorilor pure, trebuie să recunosc totuși 
că valoarea deţine acolo un loc asigurat. Iată că valoarea nu 
se confundă cu sentimentul subiectiv al valorii ; că pot gindi 
valori fără să mă bucur de ele. Este o obiecţie serioasă la afir- 
maţiile anterioare ale lui Dilthey. Dar mai mult decit atît. Dacă 
n-aş fi decit prizonierul structurii mele, dacă n-aş prețui lumea 
și viaţa decît în raport cu valorile care mă conduc pe mine 
însumi, cum aș putea înţelege valori emanind de la culturi cu 
totul deosebite de cultura căreia eu îi aparţin ? Cum pot înțelege 
filozofia şi arta grecească, cum pot înţelege pe omul Renașterii 
sau pe omul medieval, cînd aceștia aveau o altă structură teleo- 
logică decit a mea ? Totuşi eu îi pot înţelege sau, în tot cazul, 
posibilitatea acestei înțelegeri alcătuiește postulatul tuturor ști- 
inţelor istorice. Dar atunci, structura mea sufletească nu este o 
structură unilaterală, condusă de o singură valoare. Nu sînt pri- 
zonierul unei configurații închise, al unui fel unilateral de a fi. 
Este evident că în anumite împrejurări pot să depășesc tendința 
mea fundamentală și, împărțindu-mă între direcţii multiple, pot 
să îmbrăţişez întregul cosmos al spiritului uman. 

Din aceste observaţii rezultă oare că structura este acea 
posibilitate a sufletului de a insera în realitate suma tuturor 
sensurilor posibile ale lumii, de a introduce lumea în sfera 
tuturor valorilor posibile ? Trebuie să mărturisim că printre 
aceste valori una singură are preponderența, una singură mă 
conduce, dar celelalte nu sînt excluse, ci sînt grupate în re- 
laţiuni de subordonare faţă de valoarea centrală și călăuzitoare. 
Se poate spune atunci că structura teleologică a sufletului este, 
în acelaşi timp, o structură ierarhizată, condusă de o valoare 
supraordonată, însă nu incapabilă de a vibra şi în acord cu alte 

valori. În aceasta constă reforma pe care Spranger o aduce faţă 
de punctul de vedere anterior al lui Dilthey. 

Această stare de lucruri observată de Spranger este con- 
firmată de întreaga experiență isterică şi de o bună parte a 
experienței individuale. Să considerăm trecutul: nu există 
nici o epocă în istoria omenirii care să fi fost călăuzită de o 
singură valoare ; toate epocile trecutului au lucrat în dome- 
niul tuturor valorilor, dar printre acestea una a avut pre- 
ponderența : valoarea teoretică în antichitate, cea religioasă 
în evul mediu. Călăuzindu-se de această valoare centrală, 
adoptînd tonul, direcția și semnificaţia ei, celelalte valori au 
continuat însă să se manifeste. Grecia a produs nu numai 
prima filozofie ştiinţifică a lumii, dar a produs și o artă, care 
are oarecum caracterul filozofiei ei, o artă raţionalistă. În evul 
mediu valoarea religioasă conduce și dă indicaţia generală celor- 
lalte valori cultivate în cuprinsul ei. Astfel, arta evului mediu 
este ea însăși o artă religioasă ; filozofia evului mediu este o 
filozofie religioasă, o „sclavă a teologiei“. Iată deci că observa- 
ţia lui Spranger este deplin confirmată de considerarea trecutu- 
lui. O singură valoare poate să dirijeze o epocă culturală, dar 
celelalte valori nu rămîn neglijate, ci sint numai pătrunse de 
spiritul valorii care dirijează. În acest înţeles se vorbeşte despre 
„unitatea de stil“ a unei epoci. 

In legătură cu acestea, socot momentul oportun să amin- 
tesc o noţiune de mare interes în filozofia culturii, introdusă 
de Friedrich Nietzsche sub denumirea de „stil cultural“. 

Cultura e considerată de Nietzsche ca o operă de artă, ca 
o unitate purtind pecetea unei desăvirşite înjghebări armo- 
nice. Este drept însă că nu toate epocile au un astfel de stil 
cultural, adică acea pătrundere a tuturor valorilor contem- 
porane de spiritul uneia singure dintre ele. În special vremii 
noastre, Nietzsche îi nega existenţa unui astfel de stil cultural. 
Critica culturală pe care Nietzsche o adresează timpului nostru 
se înrădăcinează în constatarea că ea n-ar mai fi pătrunsă de 
spiritul unei singure valori, că n-ar mai exista pentru conştiin- 
tele noastre o grupare a tuturor manifestărilor culturii în jurul 
unei axe unice. 

Iată însă că nu numai experiența istoriei confirmă vederea 
lui Spranger, dar şi experiența individuală. Un om de știință 
nu poate oare, adincind punctul de vedere al ştiinţei sale, să 
obțină consecinţe importante și pentru punctul de vedere al 
altor valori ? Nu se vorbeşte uneori de o morală a ştiinţei ? Un 
savant care a aprofundat condiţiile activităţii sale principale nu 
străbate oare către un fel omenesc general, și nu admirăm oare 
într-un adevărat om de știință o modestie, o cuminţenie a carac- 
terului şi o luciditate, care poate fi dublată de o anumită căl- 
dură sobră și stăpînită a inimii ? Există o știință practicată în așa 
fel încît ea schingiuiește, înjumătățește pe oameni. Aceasta nu 
este însă ştiinţa desăvirșit asimilată. Există o altă știință, adînc 
însumată, care transformă tot sufletul învățatului. Giîndi- 
ți-vă, de pildă, la două personaje din romanul lui Flaubert, 
Madame Bovary, la farmacistul Homais și la acel medic de 
seamă care este chemat cu ocazia otrăvirii d-nei Bovary, la acel 
spirit sobru, larg, lucid, dar plin de milă pentru biata creatură 
omenească, doctorul Larivière. Diferenţa dintre Homais și Lari- 
vière este aceea dintre două moduri de asimilare a științei şi 
a consecințelor lor morale. Asemeni savantului, artistul el 
însuși adîncind condiţiile activităţii lui poate să străbată la 
lumina omenească cea mai generală. Există, firește, o anu- 
mită atitudine care se opune la artiști acestui fel omenesc 
comprehensiv, un fel de a fi consistind dintr-o delicateţe exa- 
gerată, dintr-un interes exclusiv pentru creaţiile frumosului 
și ale artei, ceea ce cu un cuvînt se numește „estetismul“. Dar 
există o cultură artistică mai profundă, care însemnează o mo- 
dificare a omului moral. Nici una din valori, adincită, nu e 
lipsită deci de facultatea de a ne îmbogăți cu o seamă de daruri 
capabile a fi folosite și în alte împrejurări decît în acele proprii 
valorii originale. Am văzut în ce consistă posibilitatea teoretică a 
acestei lărgiri a perspectivelor. Urmează acum să vedem, în 
principalele situaţii ale culturii, care sînt modalităţile acestei 
reurcări de la o valoare diferenţială, care ne este proprie, la 
considerarea totalității sensurilor lumii. 


A. b. CONFLICTUL ȘI UNITATEA VALORILOR 


VI. CONFLICTELE VALORII ECONOMICE ȘI APLANAREA LOR 


Am arătat că, dacă există comunicare între valori, nu este 
exclusă posibilitatea ca, adîncind pe aceea care alcătuiește axa 
fiinţei proprii, să activezi pe celelalte, în subordine în jurul 
acestei axe. Vederea aceasta fiind afirmată ca o posibilitate 
pur teoretică în analiza trecută, făgăduisem să mă ocup de mo- 
dalităţile practice ale acestei adinciri de sine. În executarea 
acestui program ar urma ca, luînd în considerare pe fiecare din 
valori sau, mai bine zis, considerînd pe rînd tipurile omenești 
purtătoare, în mod respectiv, a fiecăreia dintre acestea, să arăt 
mai întîi conflictele în care structurile tipice se pot pune cu va- 
lorile care nu alcătuiesc centrul și resortul lor cel mai intim, iar, 
pe de altă parte, să arăt cum totuși celelalte valori se pot asocia 
cu valoarea care alcătuieşte centrul și axa fiecăreia dintre aceste 
configurații sufletești. Nu voi dezvolta însă această discuţie în- 
tr-un spirit de ultimă consecvență, ci mă voi mulțumi, cu ocazia 
fiecăreia dintre valorile amintite și a tipurilor sufleteşti cores- 
punzătoare, să arăt conflictele cele mai observate în legătură 
cu ele și chipul cum acestea au putut fi uneori rezolvate. 

Iată, de pildă, pe omul economic, purtătorul valorii eco- 
nomice. În ce valoare introduce el realitatea ? Pentru omul 
economic, lumea este un mare domeniu de utilități. Sforțările 
omului economic se îndreaptă către producerea de bunuri eco- 
nomice, iar, în această tendinţă a sa, el se lasă dirijat de norma 
maximului de randament prin minimum de efort. A achiziționa 
cît mai mult printr-o sforţare cît mai ușoară este norma in- 
temă care dirijează sforțarea omului economic. Această stare 
de lucruri a primit încă din antichitate o critică tinzind să pro- 
beze că purtătorul valorilor economice intră în conflict fie cu 

valoarea teoretică, fie cu valoarea estetică, fie cu va- 
loarea morală. Despre conflictul omului economic cu va- 
loarea teoretică am amintit și altă dată, atunci cind citam 
termenul grecesc de banausos, termen prin care se exprimă tot 
disprețul omului teoretic grec pentru aceia care urmăresc uti- 
litatea în viaţă și al căror cîmp de acţiune este producerea de 
bunuri materiale. Instrumentele şi metodele acestora sînt acelea 
ale braţelor omeneşti şi ale tehnicii care le ajută, nu ale specu- 
laţiei intelectuale, socotită de greci nu numai avind o demnitate 
mai mare, dar răspunzînd chiar singurei demnități umane. Omul 
economic și felul specific al activităţii sale putea deci primi dis- 
preţul grecului. 

Dar valoarea economică poate intra în conflict cu valoarea 
estetică şi este foarte interesant pasajul din Politica lui Aristotel 
cuprins în cartea 1, 3, 9, unde filozoful, într-un-spirit atît de 
caracteristic grecesc observă că : „Oamenii, din nefericire, se 
îngrijesc numai a trăi şi nu a trăi frumos“, ceea ce alcătuieşte, 
în chip evident pentru el, un scop cu mult mai înalt al vieții. 
Mai departe, Aristotel arată cum însuşi omul estetic, acela care 
vrea să introducă viaţa sa și aspectele din preajmă-i în sfera 
frumuseţii și armoniei, sucombă el însuși sub puterea economi- 
cului. Este foarte interesantă, din acest punct de vedere, conti- 
nuarea pasajului amintit : „Dorul de viaţă fiind infinit, oamenii 
se străduiesc să stringă mijloace infinite de trai ; chiar cei ce 
năzuiesc să trăiască frumos caută mai ales plăcerile corporale, şi 
fiindcă acestea se știe că se procură prin bani, toată străduința 
lor se învirteşte în jurul afacerilor unde se ciștigă bani, așa încit 
ramura nenaturală a chrematisticii de aci s-a născut“. (Prin 
chrematistică Aristotel înţelegea arta înavuțirii, adică ceea ce 
ar fi în vremea noastră economia politică.) Iată cum însuși o:nul. 
călăuzit de valoarea estetică alunecă uneori sub punctul de ve~- 
dere și influenţa valorilor economice, ceea ce în ochii lui Aristo- 
tel alcătuiește o abatere de la norma dreptei conduite în viaţă 
și primește critica și veştejirea sa. 

Mai departe, Aristotel observă că „menirea curajului nu 
este să facă bani, ci fapte bărbătești, şi nici menirea artei răz- 
boiului şi a medicinei nu esle să facă bani; ci menirea celei 
dintii este să aducă biruinţa, iar a celei de-a doua să aducă în- 

sănătoşire“. Condamnarea punctului de vedere economic este 
foarte clară în aceste texte tipice ale antichității. Dar această 
condamnare devine, la sfîrşitul amintit al Politicii, încă mai ca- 
tegorică, și anume atunci cînd Aristotel observă că există două 
feluri de agonisire a bunurilor necesare întreținerii vieţii : acela 
care rezultă din scoaterea din natură a lucrurilor folositoare și 
acea agonisire de bunuri, socotită de el ca nenaturală și pe care 
o aduce comerţul, prin intermediul banului. Multiplicarea ba- 
nului prin bani este o împrejurare pe care Aristotel nu o poate 
admite, căci ea contrazice indicația naturii, norma naturală care 
călăuzește în toate împrejurările judecata lui etică: „Agoni- 
sirea avuţiei fiind de două feluri — scrie Aristotel — una co- 
mercială, alta domestică, aceasta din urmă este singura necesară 
și vrednică de laudă, cea dintii, ieșită din schimb, fiind cu drept 
cuvînt dispreţuită“. (Aristotel nu vorbește astfel numai în nu- 
mele său propriu, ci în numele întregului sistem de valori 
al antichităţii.) Dar iată continuarea pasajului : „Agonisirea co- 
mercială este cu drept cuvint dispreţuită, fiindcă nu-și trage 
cîştigul de la natură, ci din sine însuși. Împrumuturile pe do- 
bîndă şi camătă sînt prigonite cu cea mai mare dreptate, fiindcă 
acestea își scot cîștigul tot din bani, cărora nu le lasă destinaţia 
pentru care au fost creaţi. Căci pentru înlesnirea schimbului s-a 
produs moneda ; dobinda însă se înmulțește prin sine. De aceea, 
numele! grecesc al dobinzii însemnează și copil, căci copiii se 
aseamănă, de obicei, cu părinţii lor, şi tot aşa dobinda este ban 
din ban, acest fel de agonisire al averii fiind cel mai nefiresc din 
toate.“ (Ideea că dobinda este un lucru opus naturii, fiindcă în- 
semnează o generaţie a banului din bani, primită de la Aristotel 
de toţi filozofii evului mediu, era citată ori de cite ori trebuia să 
se sprijine sentimentul omului medieval împotriva practicii do- 
bînzii.) lată cum textele lui Aristotel ne pun în faţă interesante 
conflicte între punctul de vedere economic şi cel estetic și moral. 

Dar uneori punctul de vedere economic a intrat în conflict 
şi cu punctul de vedere religios. Există numai greutatea de a 
alege, printre textele religioase, pe acelea care exprimă confliztul 
esenţial între tendinţele către viaţa întru Dumnezeu a omului 
religios și viața adînc înrădăcinată în realităţile acestei lumi a 
omului economic. Alegerea e grea, fiindcă textele sînt prea 

numeroase, dar pentru a înţelege bine despre ce este vorba 
aici, unul din ele poate fi totuşi citat, ca, de pildă, textul puri- 
tanului englez Baxter, pe care îl citează Sombart în cartea sa 
Der Bourgeois. Iată ce spune Baxter : „Ce poate însemna bo- 
găţia și onorurile acestei lumi pentru un suflet gata să treacă 
în altă lume și care nu ştie dacă Dumnezeu nu-l va chema la 
el, chiar în această noapte ? Crezi tu că vei putea duce cu tine 
în mormînt bogăţia şi onorurile tale ? Încearcă mai bine a re- 
simţi nevoile pe care nici un fel de ban nu le poate satisface. 
Banul nu poate decit să agraveze, nu să ușureze servitudinea 
în care te ţine păcatul. O sărăcie cinstită nu este ea cu mult 
mai dulce decit bogăția iubită într-un mod atît de exclusiv ? 
Cugetă că bogăţia face mîntuirea mult mai grea și gindește-te 
la cuvintele sfintului Luca : «Este mai uşor unei cămile de a 
trece prin urechile acului decît bogatului în împărăţia cerului». 
Giîndeşte-te, de asemenea, că iubirea de bani este izvorul tutu- 
ror relelor și dacă tu crezi că banul este o ameninţare și o pri- 
mejdie pentru sufletul tău, cum poţi iubi tu banul pînă la 
punctul de a face, în vederea dobindirii lui, atitea sforțărı ? 
Dacă te-ai îmbogăţit prin moștenire sau comerţ, nu renunța la 
averea astfel dobindită, dar dă-i bună întrebuințare.“ (Vom 
vedea mai tirziu — adaugă el — ceea ce trebuie să înțelegem 
prin aceasta.) „Banul — continuă Baxter — întoarce sufletul 
omului de la Dumnezeu şi îl orientează către creatură. El ne 
face surzi la cuvintul lui Dumnezeu, incapabili de sfinta me- 
ditaţie ; el ne răpește timpul pe care ar fi trebuit să-l consa- 
crăm pregătirii morţii ; el naște conflictele de tot felul şi răz- 
boaiele între naţiuni ; el este izvorul tuturor nedreptăţilor şi 
al tuturor opresiunilor ; el distruge caritatea și operele cele 
bune ; el seamănă tulburarea în familii și duce pe oameni în 
ispita păcatului.“ Numeroase sînt relele pe care Baxter, puri- 
tanul englez, le vedea decurgînd din valoarea economică. Va- 
loarea economică s-ar găsi deci într-un conflict general cu va- 
loarea religioasă, estetică, morală și teoretică. Ne putem întreba 
totuși dacă oamenii au simţit totdeauna în felul acesta. Va- 
loarea economică nu s-a putut niciodată armoniza cu alte va- 
lori ? Adincind punctul de vedere al valorii economice, oamenii 
nu au putut străbate niciodată către punctul de vedere al tsta- 

lităţii vieţii ? Nu a fost cu putință ca, răminînd oameni econo- 
mici, ei să răsfringă într-un mod mai larg lumea, să înțeleagă 
mai multe din sensurile care o străbat ? 

O raportare la cartea lui Sombart asupra tipului burghez, 
cel mai caracteristic exemplar uman economic, este aci nece- 
sară. Acest om economic, încă de la începuturile apariţiei sale 
în istoria modernă, în Italia Renaşterii, dar şi în realizările sale 
de mai tirziu, ca, de pildă, în America din veacul al XVIII-lea 
a lui Benjamin Franklin, face să se îngrămădească documente 
care arată că el n-a fost totdeauna atit de miop pentru sensu- 
rile mai generale ale vieţii și că, adincind tocmai poziția sa spe- 
cifică de om economic, el a putut să se înalțe la punctul de 
vedere al totalității. Dar înainte de a spicui în cartea lui Som- 
bart, vreau să vă atrag atenţia asupra faptului că metoda acestui 
autor are un caracter genetic. El arată cum toate celelalte va- 
lori despre care va fi vorba, ca valoarea teoretică, morală sau 
religioasă, au lucrat în mod activ, au contribuit ca factori efi- 
cienţi la producerea mentalităţii economice a burghezului. În 
ce mă priveşte, nu voi adopta această metodă. Problema pro- 
ducerii mentalităţii burgheze nu mă preocupă aci. Ceea ce do- 
resc să arăt este posibilitatea valorilor morale, teoretice sau re- 
ligioase de a se întruni în jurul valorii economice. 

Iată. mai întîi cîteva observaţii în ceea ce privește conci- 
lierea economicului cu moralul. Omul îndreptat către realizarea 
de bunuri materiale, acela care concepe viața sub unghiul uti- 
lității, poate oare să fie străin de orice îndrumare morală ? 
Desigur că nu. Producerea de bunuri materiale efective cere 
o disciplină de viaţă, o sobrietate, o ordine, al cărei concept este 
preconizat chiar din primele timpuri ale Renașterii, adică din 
primele faze ale burgheziei contemporane. Este conceptul de 
sancta masserizia, pe care-l formulează Leon Battista Alberti, 
un renumit scriitor și arhitect al Renaşterii, caracteristic pen- 
tru mentalitatea burgheză a vremii şi cetăţii sale. Alberti a 
scris o foarte interesantă carte, un document de primul ordin 
pentru studierea mentalității burgheze, intitulată Del governo 
della famiglia, în care arată linia de conduită pe care o bine 
întemeiată familie burgheză se cuvine s-o respecte şi de la care 

speră că descendența sa nu se va abate niciodată. Moralul apare 
în această carte strict asociat cu economicul. 

Există apoi un text de cea mai mare importanță împrumu- 
tat propriei descrieri de viață a lui Franklin, erou prin exce- 
lenţă al civilizaţiei economice a Americii-de-Nord. Ideea sfin- 
tei ordini în viață, sancta masserizia, apare — firește, în alţi 
termeni — şi la Franklin, după cum o dovedește pasajul din 
autobiografia sa relativ la rațiunea succeselor de care i-a fost 
dat să se bucure în tot timpul vieţii sale. „„Luasem către această 
epocă — este vorba de tinereţea lui — decizia îndrăzneață și 
serioasă de a realiza în viața mea perfecțiunea morală. Voiam 
să-mi ordonez existenţa în aşa fel incit să elimin din ea orice 
eroare posibilă ; voiam să mă așez deasupra a ceea ce ar fi 
putut să-mi dicteze fie o înclinaţie naturală, fie obișnuinţele, 
fie convenienţele sociale. Cum știam sau credeam a ști ceea 
ce este drept și ceea ce nu e, nu vedeam de ce nu aș fi fost în 
stare să evit ceea ce este nedrept și să fac totdeauna numai 
ce este just. Dar nu întîrziai să constat că sarcina era mai grea 
decit o credeam. În timp ce îmi luam toate precauțiile pentru 
a evita o greșeală, adeseori mi se întimpla să cad într-o alta... 
Obișnuinţa era mai puternică decit vigilența mea ; dispoziţia 
naturală căpătind preponderență asupra raţiunii, ajunsei în 
cele din urmă la concluzia că simpla convingere teoretică, potri- 
vit căreia este în interesul nostru de a fi cu desăvirşire virtuoși, 
nu ajunge să ne prezerve de anumiţi pași greșşiţi, ci că trebuie 
să zdrobim vechile obișnuințe și să dobîndim altele noi pentru 
a asigura vieţii un caracter în mod invariabil onest. Pentru a 
obține acest rezultat am închipuit metoda următoare... Și 
astfel ajunge Franklin a arăta principiile pe care omul economic 
trebuie să încerce a le introduce, ca nişte deprinderi active, 
în viaţa lui. Aceste principii sint : temperanța, tăcerea, ordi- 
nea, decizia, moderaţia, zelul, loialitatea, echitatea, stăpînirea 
de sine, curăţenia, echilibrul moral, castitatea. Vedeţi, prin ur- 
mare, că acest om economic, tocmai în vederea achiziţiei şi 
bunei administrări a averii, își impune o disciplină morală, pe 
care o studiază și o preconizează cu minuţiozitate. 

Iată cum, pornind de la punctul de vedere economic, există 
o trecere către punctul de vedere moral. Dar există oare o tre- 

cere mai departe ? Alte categorii morale, afară de această or- 
dine a vieţii, pot ele să se dezvolte din poziţia economică ? 
Sombart observă, cu multă dreptate, în cartea sa ce loc deţine 
imperativul loialității și onestităţii în mentalitatea omului 
economic, ca, de pildă, atunci cînd reproduce pasajul din Al- 
berti, în care autorul se laudă că membrii familiei sale au ob- 
servat totdeauna în respectarea contractelor cea mai mare sin- 
ceritate. Numai impresia sigură a stabilităţii, seriozității și 
consecvenţei caracterului poate asigura dezvoltarea unei situații 
economice. Dar toate acestea răspund unor bunuri morale, re- 
zultate din însăşi situația specifică a omului economic. Pe lingă 
loialitate, etica burgheză recomandă apoi onestitatea. Ce se în- 
țelegea însă prin onestitate în limbajul Renaşterii ? Este acea 
conduită care consistă dintr-o bună şi conformă purtare în so- 
cietate, respect de tine însuţi și tendință de a menţine buna 
imagine a semenilor despre tine. Preocuparea de respectul se- 
menilor pentru tine şi respectul tău de tine însuţi intră deopo- 
trivă în compoziţia onestităţii. Preconizind această onestitate, 
Alberti prescrie burghezului să nu se arate decît într-o socie- 
tate convenabilă ; să nu lipsească niciodată de la sfinta litur- 
ghie și nici de la predica de duminică ; în toată atitudinea sa 
exterioară să se arate corect, și aceasta pentru convenienţe co- 
merciale cu totul burgheze. Iată altă aspirație către o formă 
etică a “vieţii, rezultată tocmai din punctul de vedere al econo- 
micului. În sfirșit, în același sens, putem să cităm mărturia lui 
Benjamin Franklin, cînd scrie: „Pentru a întări creditul și 
poziţia mea comercială, mă îngrijeam nu numai de a fi în mod 
real muncitor și sobru, dar, de asemenea, să evit totdeauna 
aparenţa contrariului. Mă îmbrăcam în chip modest; nu mă 
lăsam niciodată văzut în locuri unde lumea se deda la distracţii 
josnice şi niciodată nu mă duceam nici la vinătoare, nici la 
pescuit.“ O astfel de sobrietate trebuie înțeleasă ca un bun mo- 
ral rezultind din însăși situația specifică a omului economic. 

Dar în afară de această ascensiune a economicului către 
moral, se poate urmări şi ascensiunea lui către teoretic. În căr- 
țile lui Alberti se găsesc foarte multe citate din filozofi şi 
poeţi antici, ca, de pildă, din Homer, Demostene, Titus Livius, 
Platon, Catul, Pliniu, Varon și alții. Observind cum se grupează 

aceşti poeți şi cugetători şi în ce constă substanța învățăturii 
pe care Alberti o extrage din ei, Sombart scoate concluzia că 
simpatia burgheziei merge mai ales către filozofia stoică, ca- 
racterizată deopotrivă printr-o aderare la normele rațiunii şi 
printr-o reprimare a instinctelor animale, o dublă îndrumare, 
care se potriveşte, de fapt, cu nevoile producției. Iată cum nici 
faţă de valorile teoretice omul economic nu este străin ; iată 
cum, adincind condiţiunile situaţiei sale, el găsește o ieșire și 
către reflectarea filozofică a vieţii. 

Dar economicul găsește o cale liberă şi către religios, ba 
chiar înrudirile dintre religios și economic au alcătuit tema stu- 
diilor foarte interesante pe care sociologul Max Weber le-a con- 
sacrat acestei probleme. După Max Weber, există la baza for- 
mării mentalității capitaliste moderne o contribuţie religioasă 
puternică, și anume contribuţia protestantă. În același fel, 
Sombart, arătînd care este înriurirea factorilor religioși în for- 
marea mentalităţii burgheze, ne dă citeva texte, interesante 
întrucit indică limpede în ce fel omul economic ajunge să tră- 
iască şi unele valori religioase. Iată, de pildă, din foarte instruc- 
tiva carte a unui postăvar francez din veacul al XVII-lea, Le 
livre de Raison, acest semnificativ pasaj : „Un negustor — spune 
autorul — trebuie să fie mai întîi de toate onest și virtuos. Ave- 
rea dobindită nu profită stăpînitorului său, în timp ce bunurile 
agonisite de către omul pios și just coboară rădăcini adinci în 
pămînt, aduc binecuvintarea lui Dumnezeu și se transmit co- 
piilor și nepoților“. Sau în altă parte : „Profitul este o binecu- 
vintare a lui Dumnezeu în acelaşi fel ca și copiii. De la Dum- 
nezeu primim totul ; el este acela care binecuvîntează și face 
ca întreprinderile noastre să prospere“. Există o situație ren- 
gioasă, plină de pietate, în felul omului care pornește către 
întreprinderea de cucerire economică a vieţii. Reflecţiile evla- 
viosului negustor francez din veacul al XVII-lea nu sint, de- 
altfel, decît un exemplu printre atitea altele posibile. 

Valoarea economică nu este deci incompatibilă cu nici una 
din valorile care în antichitate erau prezentate ca opusele şi 
dușmanele ei. Există posibilitatea de a organiza în jurul eco- 
nomicului celelalte valori, care iau în această constelație tocmai 

caracterul pe care-l indică valoarea principală care le guver- 
nează. Împrejurarea trebuie reţinută ca unul din primele exem- 
ple ale felului în care valorile comunică în interiorul structurii 
sufletești. 


VII. ŞTIINŢĂ şi MORALĂ 


Continuăm demonstrația vederilor noastre asupra chipului 
în care valorile comunică în interiorul structurii sufletești pen- 
tru cazul special al omului teoretic; dar fiindcă materia este 
mai abundentă aici, vom consacra problemei dacă omul teore- 
tic, adincind punctul său de vedere specific, poate să se înalțe 
la punctul de vedere al totalităţii, nu numai capitolul acesta 
dar și capitolul următor. Conflictele omului teoretic se afirmă 
pe de o parte cu valoarea morală, pe de alta cu valoarea reli- 
gioasă. Consideraţiile de faţă le vom consacra primului dintre 
aceste două conflicte. Dar, mai întii, în ce consistă atitudinea 
omului teoretic ? Această atitudine este făcută din înclinarea 
de a găsi în realitate esențe identice cu ele însele și de a afirma 
că în legătura dintre acestea consistă realitatea dată în expe- 
rienţa noastră. Pe cîtă vreme omul economic caută în realitate 
un vast cimp de utilități, pe cîtă vreme omul estetic recunoaște 
aci un întins domeniu de expresii ale propriei lui subiectivităţi, 
omul teoretic vede în realitate o legătură de unităţi de-a pururi 
identice cu ele însele. A avea o atitudine teoretică sau știin- 
țifică în faţa vieţii înseamnă a introduce realitatea în sfera va- 
lorii corespunzătoare, înseamnă a da realității această semni- 
ficație. Aşezindu-se însă din acest punct de vedere, omul a 
simțit aprinzîndu-se în sine scînteia anumitor conflicte. 

Un conflict între ştiinţă și morală antichitatea n-a cunoscut, 
fiindcă antichitatea nu diferenţiase încă între aceste două va- 
lori. Binele, valoarea morală, era pentru antichitate mai degrabă 
o varietate a teoriei. În felul acesta, toate moralele antice, dar 
şi unele dintre moralele mai noi, dezvoltă ideea de bază a lui 
Socrate, după care cunoștința este în același timp și virtute, ig- 
noranţa fiind viciu. Mai tîrziu însă, cele două valori s-au dife- 

renţiat, şi între ele, și față de altele, cu care el se pot întruni 
în unitatea structurii sufleteşti, și la această întreprindere o 
uţie de mare însemnătate a adus, la sfîrşitul veacului 
al XVIII-lea, Im. Kant. Dar diferenţierea s-a făcut într-un ase- 
menea sens, încît cele două valori nu s-au constituit într-un 
raport de coordonare, nu s-au situat pe același plan de impor- 
tanţă, ci valoarea teoretică, urmînd indicația moştenită din an- 
tichitate, a căpătat o preponderență evidentă, ca atunci cind 
se socotea că atitudinea științifică în fața vieții poate să isto- 
vească întreaga semnificaţie a realului... Atitudinea morală, 
față de această situaţie, s-a găsit pusă într-un fel de minori- 
tate şi, alarmată, a încercat o răsturnare a poziţiei antice, care 
constă din subordonarea valorii morale la valoarea teoretică. 
Încercarea pe care au întreprins-o atunci unii filozofi e făcută 
din subordonarea valorii teoretice la valoarea morală, ca în ca- 
zul, citat şi altă dată, al lui Fichte, pentru care dâctrina era o 
formă a caracterului. Aceeași poziţie revine mai tirziu la filo- 
zofii americani pragmatişti, printre care numele mai bine cu- 
noscut şi mai deseori citat este acela a lui William James. Pen- 
tru James și ceilalţi ginditori pragmatişti, valoarea teoretică 
nu este decit expresia unei valori resimţită ca folositoare pen- 
tru viaţă. Adevărul este o maximă utilă vieţii, dar firește nu 
oricărui fel de viaţă, ci vieţii celei înalte, nobile, morale. Această 
observaţie restrictivă o face un contemporan francez al prag- 
matiştilor, filozoful Boutroux, care constată în spirit pragma- 
tist că adevărul nu reflectă numai ceea ce este util în viaţă, 
nu este numai un ecou al unei atitudini folositoare existenţei, 
dar al unei atitudini utile pentru un anumit gen de viaţă, pen- 
tru viața călăuzită de un ideal. Observind această situaţie, 
Boutroux adaugă, cu multă dreptate, că pragmatiștii pe această 
cale reintroduc în realitate factorul ideal, supremaţia teoreti- 
cului, pe care avuseseră veleitatea să-l elimine, ca fiind un pro- 
dus al inteligenței. Astfel, factorul intelectual capătă iarăși, în 
acord cu vechiul sistem, o preponderență pe care pragmatiştii 
căutaseră s-o anuleze. 

Toate aceste încercări sînt interesante, dar nu sint propriu- 
zis folositoare pentru ceea ce urmărim noi în acest studiu, pen- 
tru că ideea de bază de la care am pornit este aceea a comuni- 

cării valorilor şi nu a subordonării uneia față de alta. Conci- 
lierea pe care o încercăm noi rezultă nu dintr-o operaţie logică, 
ci din adîncirea unui punct de vedere unilateral, pînă în mo- 
mentul în care acesta devine reprezentativ și total. Metoda 
noastră nu este o metodă intelectivă, ci o metodă de intensi- 
tate, de adîncire experimentală, încît soluțiunea sugerată fie de 
antichitate, fie de Fichte și de pragmatiștii moderni nu ne poate 
îi de folos. Noi trebuie numai să examinăm dacă omul teore- 
tic, neabandonînd poziţia sa, nerecunoscînd că punctul său de 
vedere ar fi într-un fel oarecare inferior și că el trebuie, ca 
atare, subordonat altora, trăind numai valoarea teoretică cu 
toate tendințele închise inrr-însa, poate sau nu să străbată la 
totalitate. Aceasta este întrebarea pe care trebuie să ne-o punem 
în spiritul studiului nostru și în acest spirit vom căuta să-i răs- 
pundem. 

Mai înainte de a încerca acest răspuns, să vedem mai de 
aproape în ce consistă conflictul între știință și morală. Știința, 
aşa cum s-a dezvoltat în ultimul secol, este o ştiinţă mecani- 
cistă și, ca atare, ea exclude din interpretarea realităţii orice 
idee de finalitate. Știința modernă se întreabă numai care sint 
raporturile de coexistență și succesiune dintre elementele sim- 
ple, adică dintre esenţele identice cu ele însele, care constituiesc 
materialul realității, fără să se preocupe dacă raporturile din- 
tre elemente justifică un sens, dacă ele se îndreaptă către o 
țintă şi dacă, această țintă devenind cunoscută, realitatea s-ar 
putea îmbogăţi și cu o semnificaţie. Viaţa însăşi nu este pen- 
tru ştiinţa mecanicistă decit un fenomen oarecare în seria reac- 
ţiilor fizico-chimice. Dar, dacă aceasta este situaţia, este lim- 
pede că o astfel de știință a trebuit să deprime efortul finalist 
al fiinţei noastre morale, fiindcă ceea ce o caracterizează pe 
aceasta este tocmai orientarea către un scop, împreună cu voința 
de a introduce acest scop în realitate, aspirația de a modifica 
realitatea după indicaţiile scopurilor noastre etice. Dacă știința 
prezintă realitatea ca un cîmp lipsit de semnificaţie, este firesc 
ca în faţa ei efortul finalist al ființei morale să apară ca o 
imensă iluzie naivă. 

Căutînd să stabilească numai cauze eficiente în procesele 
realității, ştiinţa modernă a exercitat o critică nemiloasă şi îm- 

potriva ideii de progres. Progresul a fost prezentat ca o iluzie 
de natură egocentrică, adică o iluzie rezultînd din faptul că noi 
înșine, cu sfera noastră de valori, postulindu-ne ca țintă a 
creaţiunii şi judecînd restul realităţii cosmice şi istorice în ra- 
port cu scopul pe care-l constituim noi, pronunțăm sentințe 
defavorabile realității atunci cînd procesele ei par a se abate 
de la ţinta pe care o imaginasem, și, dimpotrivă, formulăm sen- 
tințe binevoitoare atunci cind se pronunță un acord oarecare 
între tendinţele noastre și realitatea înconjurătoare. 

Iată deci cîteva din punctele în care conflictul dintre știință 
și morală se pronunță mai acut. Știința ne înfățișează un uni- 
vers fără sens. Morala se bazează pe ideea că realitatea este ca- 
pabilă de a cuprinde în sînul ei un sens conform cu finalitatea 
noastră morală, că ea este modificată, că nu este absurdă, că 
nu este rebelă perfecţionării. Dar deși acest conflict este real 
și cu toate că a însîngerat multe suflete, trebuie observat că el 
se declară numai atunci cînd ne punem din punctul de vedere 
al unei științe mecaniciste, dar că acest fel de ştiinţă nu este 
singura posibilă. Mai ales în vremea din urmă, ideea de finali- 
tate s-a reintrodus în biologie, unde a devenit indispensabilă 
pentru explicarea fenomenelor vieţii. Viața nu mai poate fi 
astăzi explicată, după părerea celor mai riguroși biologiști ai 
vremii, în afară de ideea de finalitate. Ceea ce alcătuiește ori- 
ginalitatea vieții față de felul propriu al fenomenelor fizico- 
chimice este tocmai permanenta ei orientare către un scop, 
adică acea stare de lucruri care ne obligă, atunci cînd voim să 
ni le explicăm, de a le pune totdeauna în legătură cu un scop 
oarecare. În felul acesta, știința, acceptînd din nou ideea de fi- 
nalitate în cuprinsul ei, elimină, cel puţin într-o măsură rela- 
tivă, acuitatea conflictului care s-a pronunţat mai înainte în- 
tre punctul de vedere al moralei şi propriul ei punct de vedere. 

Unul dintre aceia care au observat această stare de lucruri 
şi a întrezărit, în orientările moderne ale științei, posibilitatea 
unui acord între ea și îndrumarea finalistă a moralei, este filo- 
zoful italian Rignano, care susține că, din considerarea reali- 
tăţii, noi putem să scoatem viziunea despre un sens unitar care 
străbate întreagă această realitate. Acest sens ar sta în faptul 

de observație a armoniei din ce în ce mai perfectă a felurite- 
lor finalisme particulare, care la originea lucrurilor se cioeneau 
între ele. Astfel, întemeindu-se pe constatările științei, Rignano 
crede a putea preconiza o morală a armoniei vieţii. Dar nici 
soluția lui Rignano, consistind în atenuarea conflictului dintre 
morală şi ştiinţă, prin consideraţia că știința însăși, în ultimele 
întreprinderi, a fost nevoită să admită ideea de finalitate, 
nici această soluţie nu ne poate mulţumi pe noi, deoarece ea 
este o încercare de conciliere făcută tot din singurul punct de 
vedere a ştiinţei. Astfel, în căutarea unei posibilități de apla- 
nare a conflictului dintre știință şi morală, noi nu putem să 
admitem nici vechiul punct de vedere al filozofiei antice, nici 
punctul de vedere al lui Fichte, nici punctul de vedere al prag- 
matiștilor, nici pe acela al unui filozof științific cum este 
Rignano. Întrebarea noastră se îndreaptă în altă direcţie, şi 
anume dacă, adincind situațiunea teoreticului, noi putem să 
ajungem la un punct de vedere moral. 

Respectind indicaţiile acestei metode, mai interesantă este 
o altă observaţie a lui Rignano, şi anume că o rațiune educată 
în disciplina ştiinţei este o rațiune care are posibilitatea să mo- 
bilizeze un număr cît mai mare de tendințe afective și astfel 
să reprime acele tendinţe ale noastre care sînt superficiale, în 
avantajul acelora dintre ele care sînt mai adinci. Cum se în- 
tîmplă această mobilizare de tendinţe afective prin rațiune ? 

Rațiunea este pentru Rignano o simplă colecţie de simboluri 
afective — ideea, percepţia, prezentarea, legătura dintre aceste 
reprezentări, adică judecăţile, şi legătura dintre acestea din 
urmă, adică raționarnentele noastre, n-ar fi decît simple sim- 
boluri mintale, justificînd unele tendințe afective. În felul 
acesta, punctul de vedere al lui Rignano este și el apropiat de 
acela al pragmatiștilor, foarte general deci în filozofia modernă. 
Însă dacă este așa, îndepărtînd graniţele rațiunii noastre, fă- 
cînd-o mai puternică, mai vastă, mai adîncă, în același timp 
noi reactivăm tendințe cît mai numeroase, cu care construcţiile 
intelectuale sînt legate şi, în felul acesta, ajungem a nu mai fi 
mișcaţi de o singură înclinaţie oarbă, ci de expresia tuturor 
orientărilor alcătuind totalitatea naturii noastre. În felul acesta, 
o profundă educare ştiinţifică a raţiunii ar evita primejdia de 

a ne lăsa determinaţi de una singură dintre tendinţele noas- 
tre. Răspunsul acesta este mai aproape de problema pe care 
ne-am pus-o. Dar la aceeaşi problemă se pot da și alte răs- 
punsuri. 

Realizările morale ale. omului teoretic sînt numeroase. Iată, 
de pildă, situaţia morală a unui om lucrînd în științele naturii 
şi ocupind punctul de vedere al unui determinism mecanicist. 
Atunci cînd înţeleg că acest univers este un ciclu închis de ra- 
porturi determinate după cauze mecanice, atunci o înaltă re- 
semnare începe să stăpînească ființa mea, îmi dau seama că, 
prin multiplicitatea infinită a cauzelor naturale, sînt destinat 
să ocup locul în care mă găsesc și că singurul lucru care îmi 
rămîne de făcut este să împlinesc, cu seninătate de conștiință 
şi în cele mai bune condiţii, funcțiunea pe care locul ce-l ocup 
mi-o rezervă. Egalitatea de suflet, seninătatea stoicului, așa 
cum ea se oglindește în maximele unui Marc Aureliu și Epictet, 
este bunul moral pe care îl produce concepția deterministă a 
lumii. 

Dar dacă armonia deterministă și mecanicistă a unui univers 
închis poate să inspire o resemnare înaltă, viziunea uneii armo- 
nii finaliste, orientată către un scop, poate inspira un alt bun 
moral, și anume eroismul moral. Dar nu numai aceasta sau altă 
viziune despre natura lucrurilor poate să inspire bunuri mo- 
rale, dar și spiritul ştiinţific în mod general. Consideraţi în 
consecințele ei morale deprinderea cercetării adevărului. Această 
deprindere, îndrumare esenţială în firea omului de știință, pro- 
duce virtutea morală a justiţiei. Justiţia caracterului poate nu 
este altceva decît expresia etică a obiectivității spiritului. Obiec- 
tivitatea nu este numai o însușire intelectuală, de care facem 
uz în științe, ci şi o însușire cu largi repercusiuni morale. Apoi, 
acela care afirmă valoarea teoretică, care își propune ca scop 
al vieţii găsirea adevărului cu orice preţ, insul care postulează 
în propria sa viaţă supremația idealului teoretic, omul acesta nu 
poate să resimtă vreo împiedicare care să-l abată de la cuce- 
rirea adevărului. În felul acesta atitudinea ştiinţifică inspiră 
spiritului curaj și hotărire. În sfîrșit, metoda, adică înclinarea 
de a te conduce totdeauna după o anumită normă, echivalează, 
în același timp, cu o reprimare a subiectivităţii, a impresiilor 

particulare şi arbitrare care ne pot stăpini. Această metodă nu 
aduce în consecinţele ei și o anumită valoare morală ? Vă adu- 
ceți aminte poate de acel personaj din unul din romanele lui 
Bourget (un scriitor mult agitat de problema conflictului din- 
tre știință şi morală), care, constatînd în organismul său apari- 
ţia unei boli grave, o studiază, cu răbdare și cu reprimarea bietei 
lui inimi însingerate, pînă în ultimul moment. Această obser- 
vaţie de sine a unui mare medic bolnav nu este un act de dis- 
ciplină morală, rezultat tocmai din situația sa de om de şti- 
ință ? Iată deci o altă cucerire morală produsă de însăși adin- 
cirea punctului de vedere ştiinţific. Dar chiar și scepticismul 
metodic, înclinarea de a nu primi nimic de-a gata, de a con- 
trola totul, nu este și ea producătoare de anumite consecințe 
morale, şi anume a acelei delicateţi care te duce mai greu la 
faptă, pentru că dorești ca fapta să fie cît mai echitabilă, cît 
mai justă ? În sfîrşit, poate că morala, îndrumată de știință, 
culminează în acel fior respectuos în fața necunoscutului, care 
apare tocmai din epuizarea limitelor cunoștinței. Tocmai omu- 
lui de ştiinţă adîncă îi este dat să înţeleagă că priceperea sa 
este insuficientă, și în sufletul său apare astfel o nouă valoare 
morală, acea modestie care inspira lui Spinoza, unul dintre cei 
mai perfecţi oameni teoretici ai istoriei, vorba pronunțată 
atunci cînd fusese invitat să ocupe o catedră de filozofie la 
Universitatea din Halle : „Nu știu destul pentru a putea învăţa 
pe alții“. Dar la limitele posibilităților cunoașterii, omul este 
înfiorat și de altceva, de o valoare mai înaltă, de fiorul necu- 
noscutului care îl înconjoară și îl determină. În felul acesta, 
valoarea științifică adincită se dovedește a fi nu numai capa- 
bilă de a produce valori morale, dar, în același timp, de a ne 
conduce pină în miezul atitudinii religioase. 


VIII. ŞTIINŢĂ ŞI RELIGIE 


Aspectul cel mai izbitor al conflictului dintre religie și şti- 
ință stă în faptul că, pe cîtă vreme religia presupune o ordine 
de fenomene supranaturale, ştiinţa înțelege să se mențină 

pururea în cadrul naturii. În adevăr, punctul de vedere reli- 
gios afirmă existența unui Dumnezeu conceput ca un creator 
spontan al lumii din nimic. lată însă o afirmaţie pe care știința 
nu o primește ; creația spontană și, mai cu seamă, creația din 
nimic este o idee menită să rămînă totdeauna străină științei. 
Știința nu cunoaşte decît o producere evolutivă de forme mate- 
riale din alte forme anterioare. Religia afirmă apoi existenţa 
unei providenţe, adică al unui proces al lumii călăuzit de cauze 
finale, pe care Dumnezeu şi le reprezentase mai înainte ca pro- 
cesele să fi început a decurge. Dar ştiinţa, cel puţin o anumită 
știință, caută să se dispenseze de ajutorul explicaţiei prin cauze 
finale, înlocuindu-le, peste tot locul, cu cauze eficiente, adică 
cu unele care lucrează fără reprezentarea scopului către care 
procesele, descătușate de ele, se îndreaptă. În al treilea rînd, 
religia admite existența miracolului, adică presupune posibili- 
tatea unei intervenţii a lui Dumnezeu în mijlocul procesului 
realităţii, pe cîtă vreme știința afirmă totdeauna inflexibilita- 
tea legilor naturii, prin urmare imposibilitatea, chiar pentru 
o voință supremă, de a înfringe și modifica cursul natural al 
fenomenelor. În sfirșit, în concepţia religioasă, omul, oprimat 
de desfășurarea străină și potrivnică lui a proceselor naturale, 
crede în posibilitatea de a face să se întoarcă procesele reali- 
tăţii în favoarea sa. Acest mijloc este rugăciunea. Există, firește, 
mai multe speţe de rugăciune. Există rugăciunea care adoră 
pe Dumnezeu ; există rugăciunea care mulţumeşte, dar există 
şi rugăciunea care solicită, iar aceasta se dezvoltă din funda- 
mentul credinței că Dumnezeu poate interveni în procesele 
realității pentru a le modifica în favoarea noastră, cu alte cu- 
vinte că Dumnezeu poate fi autorul faptei miraculoase. lată 
însă o altă presupunere care nu poate fi primită de știință. Şi 
atunci cînd atitudinea religioasă la un moment dat a slăbit și 
omul nu mai putea să se adreseze Fiinţei supreme, capabilă să 
intervină în cursul realității pentru a-l favoriza ; cînd noul spi- 
rit ştiinţific al veacului a anulat credinţa în eficacitatea rugă- 
ciunii, atunci a apărut un sentiment relativ nou în omenire, 
sentiment de singurătate în mijlocul naturii, sursa generală a 
pesimismului european care, într-un mod foarte semnificativ 
pentru complexele analizate de noi aci, s-a întovărăşit totdeauna 

cu ateismul. Știința ne arată că sîntem singuri în mijlocul na- 
turii şi că nu ne putem apăra împotriva ei decît folosind pro- 
priile ei legi, adică prin niște mijloace mediate, nu prin acea 
intervenție imediată, care este a divinității răspunzind rugă- 
ciunii noastre. 

lată deci o serie de contraste în adevăr izbitoare între şti- 
ință și religie. Cind aceste contraste se rezolvă în avantajul 
atitudinii ştiinţifice, ele devin izvorul unui adevărat conflict 
dramatic. Fiindcă dacă religia, care afirmă o ordine de lucruri 
supranaturală, se va dovedi că este ea însăși un lucru natural, 
atunci religia va fi adusă sub punctul de vedere al științei şi 
în felul acesta ea va fi menită să-şi piardă interesul și eficacita- 
tea ei. Acest punct de vedere a fost afirmat în istoria 
iilozofiei de multă vreme. Încă din veacul al VI-lea a. Chr., fi- 
lozoful grec Xenofon observa că zeii pe care îi descrie Homer 
in poemele sale, cu statura și glasul lor omenesc, cu pasiunile 
care le frămintă sufletele, sînt, de fapt, o proiecţie a imagina- 
ției și că dacă etiopienii ar fi conceput o mitologie, cu siguranță 
că zeii lor ar fi fost negri. Ba chiar, analogia lui Xenofon devine 
mai mult decît ironică atunci cînd observă că, dacă boii și caii 
ar avea miîini și ar fi să picteze, zeii lor ar avea chipuri de boi 
şi cai. Mai tîrziu, un filozof din veacul al IV-lea, Euhemet o9, 
susține că zeii nu sînt decît produsul divinizării unor eroi și 
a unor timpuri depărtate ale istoriei. Epicur şi școlarul său latin 
Lucretius socotesc, la rîndul lor, că zeii nu sînt decît niște ipos- 
tazări și personificări ale forţelor naturale. În sfîrşit, mai 
aproape de epoca noastră, filozoful englez Hobbes afirmă că 
zeii tuturor popoarelor nu sînt decit invenţii interesate ale stă- 
pînitorilor, ale clerului puternic şi ale guvernanților, menite să 
intimideze tendinţele de insurecție ale supușilor lor. În fine, 
principiul că nu omul este copilul lui Dumnezeu, dar mai de- 
grabă că Dumnezeu e copilul omului alcătuiește ideea de bază 
a unor opere ca acelea ale gînditorului german, cu multă vilvă 
în vremea sa, L. Feuerbach, autorul cărților Das Wesen des 
Christentums, 1841 și Das Wesen der Religion, 1845, în care 
putem spicui propoziții ca, de pildă, „conştiinţa lui Dumnezeu 
este conștiința de sine a omului“, sau afirmaţia că „Dumnezeu 
este esența îndumnezeită a omului”, sau că „zeii sînt fiinţele 

socotite reale, în care s-au obiectivat anumite aspirații ale 
inimii omenești“. Pretutindeni, în aceste afirmaţii filozofice, 
întimpinăm tendinţa de a înfăţişa absolutul, pe care religia îl 
afirmă în existența lui Dumnezeu, ca un produs al condițiilor 
de viaţă în care omenirea trăieşte. În felul acesta, astfel de 
vederi rezolvă contrastele dintre atitudinea religioasă și atitu- 
dinea științifică în avantajul celei din urmă. 

În epoca noastră, cînd tradiționala filozofie a religiei a fost 
înlocuită cu alte discipline, precum psihologia și sociologia re- 
ligiei, vechea întreprindere teoretică, ale cărei origini le putem 
fixa încă din antichitate, a fost înlocuită cu încercarea de a ex- 
plica atitudinea religioasă din condițiile sufletului primitiv, 
arătînd cum chiar în religiile evoluate ale timpului nostru se 
permanentizează, în mijlocul progresului general al mentali- 
tății civilizate, deprinderi de cugetare și simțire ale tipului 
uman arhaic al societăților omenești. Oricît ar fi de deosebite 
şi rezultatele și metodele, punctul de vedere rămîne deci același 
şi el consistă anume în încercarea de a aduce religia sub punctul 
de vedere al științei, pentru ca din această poziţie să anulăm 
pretenția ei către absolut şi către suprasensibil, divulgînd ceea 
ce este în ea relativ și în acord cu firea comună a omului. 

Dar din confruntarea dintre teorie și religie mai rezultă şi 
alte conflicte decît cele amintite pînă acum. Așa, de pildă, se 
spune că religia este o formă inferioară de explicaţie a lumii, 
înlocuită cu timpul de forma mai înaltă și mai perfectă a ştiin- 
ței. Aceasta este, de pildă, părerea unui Auguste Comte, cînd 
distinge în evoluţia omenirii trei etape succesive, şi anume: 
faza teologică, aceea care explică procesele lumii prin interven- 
ţia unor voințe supranaturale ; faza metafizică, aceea care ex- 
plică lumea prin entităţi abstracte şi, în sfîrşit, faza pozitivistă, 
care nu începe decit odată cu el. Auguste Comte, și care, după 
propria-i opinie, este faza în care intenţia de cunoaștere, ma- 
nifestată încă din faza teologică, se desăvirșește. Trebuie totuși 
spus că un astfel de mod de a judeca este insuficient, fiindcă 
se cuvine a observa că în religie nu există numai un factor de 
cunoaştere, o încercare de explicare a lumii, în raport cu care 
ştiinţa ar putea să fie socotită ca o etapă superioară. În religie, 

afară de aspectul de cunoaştere, afară de încercarea de a ex- 
plica originea și sensul lumii, mai există şi o altă latură, de 
ordin sentimental mai degrabă, care corespunde unei nevoi de 
adorare şi al cărei resort profund este credința. Lucrul a fost 
de multă vreme recunoscut și, tocmai în acest scop, pentru a 
pune mai bine în lumină deosebirea de atitudine dintre omul 
științific și omul religios, o veche vorbă, atribuită lui Tertu- 
lian, afirma că nu poate deveni obiect al credinţei decit ceea 
ce este absurd, credo quia absurdum. Căci, fără îndoială, dacă 
o relație dintre lucruri n-ar fi absurdă, dacă ea ar fi capabilă 
a fi demonstrată pe cale logică, atunci acea relație ar deveni 
obiectul cunoștinței raţionale și al unui consimțămint intelec- 
tual, smuls pe calea dovezilor logice, și nu un obiect al credin- 
ței. Mai tîrziu, în zorii epocii contemporane, Kant deosebea și 
el între originalitatea atitudinii ştiinţifice și originalitatea ati- 
tudinii religioase. Iar mai tirziu, după ce marele val pozitivist 
bătuse pe țărmii omenirii culte, un cugetăter protestant care 
a făcut școală, Albrecht Ritschl, în cartea lui : Die christliche 
Lehre von der Rechtfertigung und Versöhnung, apărută în trei 
volume, între 1870—1874, căută să dovedească ceea ce este ab- 
solut autonom în atitudinea religioasă ; ba ckiar, în opere ulte- 
rioare, el căuta să elibereze religia de orice element de autori- 
tate, aducind-o astfel la spiritul pur al Evangheliilor. În sfîrşit, 
dacă mai căutăm mărturii în decursul istoriei filozofiei, menite 
să afirme autonomia atitudinii religioase faţă de atitudinea ști- 
inţifică, este interesantă o observaţie ca aceea a lui Pascal, no- 
tind odată : „Nimic nu stă într-un acord mai bun cu rațiunea 
decit negarea rațiunii în locurile credinţei ; nimic nu stă însă 
mai mult în contradicţie cu rațiunea decit negarea ei în lucru- 
rile care nu sînt un obiect al credinţei“. Și mai departe: „A 
lăsa să valoreze rațiunea și a nu lăsa să valoreze decit rațiu- 
nea, acestea sînt două erori deopotrivă de primejdioase“, Asifel 
de mărturii contestă deci valabilitatea universală a rațiunii în 
toate domeniile spiritului și ale culturii omenești, mărginind-o 
numai în acele domenii care alcătuiesc laolaltă întreprinderile 
ştiinţei. Iată cum convingerea reprezentată de Auguste Comte 
în privinţa religiei, înfățișată ca o formă întrecută de cunoaş- 

tere, este o părere pe care rezultatele mai vechi și mai noi ale 
cercetării nu o menţin nicidecum. lată, după cum socotesc, o 
serie de interesante aspecte ale conflictului care rezultă din 
comparația atitudinii ştiinţifice cu aceea religioasă. Există oare 
o posibilitate de aplanare a acestui conflict ? 

Am arătat că contrastul dintre propoziţiile de bază ale ati- 
tudinilor ştiinţifice şi religioase ia forma unui adevărat conflict 
atunci cînd religia, adusă sub punctul de vedere al științei, este 
considerată ca un produs natural și afirmaţiunile ei de princi- 
piu ca niște urmări ale condiţiei relative a sufletului omenesc. 
Este adevărat că, astfel interpretată, antinomia dintre ştiinţă și 
religie nu este totdeauna o pricină exclusivă de conflict, ci 
uneori de înțelegere și de toleranţă din partea științei pentru 
religie. Căci dacă religia reprezintă, într-adevăr, o reacțiune na- 
turală a sufletului față de lume, atunci se înțelege că demni- 
tatea și importanţa ei în cuprinsul culturii umane este resim- 
țită prin același act al spiritului care stabilește preţul achiziţi- 
ilor științei. 

Pentru că am analizat mai îndelung aducerea religiei sub 
punctul de vedere al ştiinţei, sîntem datori să ne oprim, cel 
puţin o clipă, și în faţa poziţiei contrarii, aceea care afirmă po- 
sibilitatea aducerii științei sub punctul de vedere al religiei. 
într-adevăr, în operele științei, în cele mai înalte dintre ele, 
se constată prezenţa unui factor de credinţă, a unor postulări 
de valoare, care înrudește procedeul activ în cazul acestor ul- 
time sinteze cu procedeul activ pus în mișcare de atitudinea 
religioasă. În felul acesta se legitimează vechea vorbă a Feri- 
citului Augustin, după care credința precedă raţiunea, fides 
praecedit rationem. 

Nici una însă dintre aceste soluții de aplanare nu ne poate 
mulţumi, fiindcă ele sînt deopotrivă încercări de subordonare 
logică a uneia dintre valori față de sfera alteia. Am avut oca- 
ziunea să criticăm acest procedeu încă de la începutul acestui 
studiu, atunci cînd am arătat ce este ireductibil în fiecare din- 
tre valori și ce este rebel în ele întreprinderii de sistematizare 
logică. Punîndu-ne problema posibilității de a resolidariza va- 
lorile, de a obţine unificarea lor în interiorul structurii psihice, 
noi nu ne gindim la o unificare a lor pe cale logică, ci pe acea 

cale care constă într-o trăire atit de adîncă, intensă și consecventă 
a uneia dintre ele, încît să putem străbate chiar la valorile care 
în aparenţă ar constitui antipodul său. Precis formulată, pro- 
blema pe care ne-o punem de data aceasta, ca și în trecut, este 
dacă acela care trăiește cu mare adincime, intensitate şi con- 
secvenţă valoarea teoretică simte că se îndepărtează de valoarea 
religioasă sau, dimpotrivă, că se apropie de ea ? Aceasta este 
întrebarea căreia trebuie să încercăm a-i răspunde acum. 

Ne punem această problemă mai întîi din punctul de vedere 
al ştiinţei, întrebindu-ne dacă, adincind valoarea științifică, 
putem sau nu răzbate pină la valoarea religioasă? Punem 
această întrebare din punctul de vedere al ştiinţei, pentru că 
din unghiul ei s-a formulat, mai cu seamă în ultimul veac, opo- 
ziția cea mai radicală față de atitudinea religioasă. Știința ne-a 
rămas, prin urmare, datoare cu răspunsul la problema pe care 
singură a creat-o. În cursul ultimelor capitole am avut prilejul 
să punem în evidență o mulţime din trăsăturile caracteristice 
ale atitudinii ştiinţifice. La descrierea din trecut, putem adăuga 
acum alte două însușiri fundamentale, care definesc ceea ce 
este esenţial în atitudinea omului orientat către cunoașterea 
adevărului, a omului teoretic. Aceste două însuşiri sînt consec- 
venta și veracitatea. 

Ce este consecvența ? Un filozof, Jonas Cohn, preocupat să 
descrie valorile în lumina comparaţiei dintre ele, a stabilit 
acest lucru, pe care îl socotesc de oarecare importanţă și în legă- 
tură cu rezultatele pe care le urmărim noi aci, și anume 
că valoarea teoretică este, după cum el însuși se exprimă, o 
valoare consecutivă. O valoare consecutivă este, de asemenea, 
valoarea morală și aceste două valori împreună marchează un 
contrast cu valoarea estetică, a cărei însușire esențială este 
intensitatea, adică însuşirea de a-și avea preţul în sine însăși. 
Frumosul are un preţ în sine ; frumosul nu este niciodată va- 
lorificat în sufletul nostru în legătură cu un anumit scop pe 
care ar putea să-l urmărească. În măsura în care frumosul este 
aservit unor alte scopuri, unei realităţi care l-ar depâși, carac- 
terul său intensiv se ccrupe şi dispare. Frumusețea este o oprire 
a clipei, este degustarea în intensitate a rodului bogat pe care 

momentul ni-l poate aduce. Frumusețea este intrinsecă. Nu tot 
așa se întîmplă însă cu adevărul și cu binele. Valoarea morală 
este totdeauna afirmată în legătură cu un scop care servește 
cuiva, care întrece prin existența sa momentul însuși în care 
valoarea este întrupată sau resimţită. La fel se întîmplă și cu 
valoarea teoretică, cu adevărat. Un adevăr este preţios întru 
cît înseamnă o etapă nouă, un cîştig al cercetării, care poate da 
un punct de sprijin cercetării ulterioare. Adevărurile se însu- 
mează, se adiţionează, cresc, pe treptele lor pornim mai departe, 
mai sus şi mai înainte, aşa cum nu se întîmplă cu valorile in- 
trinsece, care nu sînt adiționabile între ele, reprezentind fiecare 
un univers complet, o finalitate închisă. Dar dacă este așa, 
atunci se înțelege că spiritul de consecvență care animă atitu- 
dinea teoretică rezultă din însăși natura valorii pe care această 
atitudine o cultivă. Mai departe, preocuparea de căpetenie a 
omului aplicat asupra sarcinii ştiinţifice este cercetarea legă- 
turilor de la efect la cauze și de la acestea, considerate ca niște 
efecte, către cauze mai îndepărtate. În știință, spiritul omenesc 
se găsește de-a pururi în urmărirea unei ţinte, care pare a se 
mișca în adîncimea perspectivelor cercetării, odată cu înainta- 
rea noastră către ele. Deprinderea de a considera cauzalităţi și 
de a le cuprinde cu mintea cultivă deci în spiritul omului de 
știință tendința către consecvență. În felul acesta, ancheta 
ştiinţifică n-are limită și ştiinţa nu cere servitorului său decit 
s-o slujească cu spirit de consecvență. 

Dar pe lingă consecvență, printre însușirile spiritului teore- 
tic distingem și beracitatea, şi aci sîntem datori să punem în 
lumină o împrejurare cu totul remarcabilă. Atitudinea teore- 
tică are particularitatea că se poate corecta pe sine. Atitudinea 
teoretică, din acest punct de vedere, se apropie mai degrabă de 
atitudinea morală decit de atitudinea estetică. Într-adevăr, și 
atitudinea morală se poate corecta pe sine, putînd recunoaște 
că poziţia ei în faţa lucrurilor şi rezultatele acestei luări de 
poziţie au fost eronate, Atitudinea estetică însă nu se poate 
corecta pe sine niciodată. Este absurd de a spune că am greșit în 
momentul cînd ceva ni s-a părut frumos. Pot spune numai că 
constelația mea sufletească s-a schimbat de atunci și că lucrul 

care mi s-a părut frumos altădată, astăzi nu-mi mai apare la 
fel. În momentul însă cînd mi-a părut frumos un lucru, el mi-a 
părut frumos cu siguranţă. Este foarte just însă a spune că am 
greșit în trecut cînd am făcut o anumită constatare și că am 
greșit cînd am luat cutare atitudine etică. Şi fiindcă adeseori 
filozofia primește lumini deosebite din examinarea a ceea ce 
s-ar putea numi „situaţia verbală“, observați că expresia „am 
greșit“ reprezintă deopotrivă simptomul pe care putem să-l 
dăm unui rezultat al cercetării științifice și unui rezultat al con~ 
duitei morale. „Am greşit“ este o judecată de valoare care poate 
fi aplicată deopotrivă atit în regiunea atitudinii teoretice, cit și 
în aceea a atitudinii etice. Nu pot însă vorbi de o greșeală în 
atitudinea estetică. În cazul acesta, veracitatea este acea însu- 
şire a atitudinii teoretice în care se exprimă caracterul provi- 
zoriu și virtual imperfect al rezultatelor teoretice ; este acea 
înclinaţie a sufletului în virtutea căreia omul teoretic, trăind cu 
“toată adîncimea atitudinea sa, poate la un moment dat să re- 
cunoască felul fals de a fi al premiselor sau al cuceririlor sale. 
Aș spune că veracitatea este latura morală a atitudinii teoretice 
și că din spiritul veracităţii rezultă simţul de relativitate, lipsa 
de dogmatism, modestia, însușiri etice care caracterizează de- 
opotrivă pe adevăratul savant ; însușiri în care se exprimă 
conștiința de provizorat care stă la baza atitudinii teoretice. 

Şi acum să ne întrebăm dacă prin trăirea adincă, intensă, 
a acestor două însușiri de căpetenie ale spiritului științific, a 
consecvenţei și a veracităţii, atitudinea teoretică poate să se 
îmbine cu atitudinea religioasă sau dacă, dimpotrivă, pe calea 
aceleiași trăiri mai intense, mai adinci, atitudinea teoretică 
nu se simte cumva îndepărtindu-se de această atitudine. Mai 
înainte de a face aceasta, vrem să mai adăugăm însă o ob- 
servaţie suplimentară. 

Am arătat, în capitolul trecut, că una din cele mai de 
seamă obiecţii prin care spiritul ştiinţific a căutat, dacă nu să 
anihileze, cel puţin să restrîngă valoarea atitudinii religioase, 
«este observaţia că aceasta din urmă nu este decît un produs na- 
tural şi că, prin urmare, supranaturalul şi absolutul pe care 
atitudinea religioasă le afirmă în principiu nu sînt decît nişte 

rezultate ale condiţiei de relativitate umană. Aceeași afirmaţie 
se poate face insă şi despre spiritul ştiinţific. Și spiritul știin- 
ţific este un produs natural; și el reprezintă rezultatul unei 
reacțiuni umane firești în fața universului. Nici el nu înfăți- 
șează deci un absolut, în comparaţie cu care spiritul religios ar 
marca un contrast. Astfel, o cercetare recentă a arătat ce este 
produs evolutiv, natural și relativ în categoriile cele mai gene- 
rale şi, în aparenţă, cele mai absolute cu care știința lucrează. 
Această relativitate a punctului de vedere științific îndulcește 
vechiul dogmatism teoretic, în numele căruia se puteau ridica 
obiecții de mare însemnătate față de atitudinea religioasă. Dar 
ceea ce atitudinea teoretică pierde din dogmatismul său ab- 
solut cîștigă pentru sine atitudinea religioasă. 

Am spus că spiritul științific este animat de consecvență 
și veracitate şi că trăirea acestor două atitudini. deschide inte- 
ligenţei teoretice perspective libere asupra altor valori, chiar 
asupra valorii religioase. În adevăr, urmărind cu consecvență 
problemele ştiinţei, critica a arătat că spiritul ajunge la un 
moment dat la nişte ultime probleme, a căror natură este anti- 
nomică. Acela care şi-a cîștigat mari merite în stabilirea acestui 
lucru a fost Kant, cînd a stabilit patru antinomii, patru grupuri 
de teze opuse unor antiteze, în care culminează cercetarea 
ştiinţelor speciale. Nu pot să descriu acum sistemul de antino- 
mii kantiene ; voi aminti numai unele din acestea, acelea rela- 
tive la originea și extensiunea lumii. Iată, în adevăr, că mintea 
poate să gîndească deopotrivă o lume cu început și mărginită 
în spaţiu, dar poate și lume fără început, prin urmare eternă și 
fără limite. Stabilind aceasta, Kant arată că o astfel de împre- 
jurare trebuie să constituie în ochii noştri dovada că problemele 
care comportă răspunsuri antinomice sînt false probleme, că ele 
sînt întrebări în faţa cărora mintea omului de știință se simte 
extenuată şi fără mijloace posibile de a le răspunde. Consec- 
venţa şi veracitatea gîndirii limitează deci, în mare măsură, 
pretențiile spiritului ştiinţific, obligindu-l să străbată întregul 
său drum și să recunoască limitele sale. Cazul lui Kant, stabi- 
lind antinomiile gîndirii metafizice, este în această privinţă 
tipic. 

Mai mult însă decit atit. Consecvenţa şi veracitatea teore- 
tică duc spiritul științific pînă în sanctuarul religiei. Să presu- 
punem, în adevăr, că consecvenţa cercetării a fost împinsă atît 
de departe, încit știința a ajuns a cunoaște toate legile care 
guvernează procesele lumii. Să mai presupunem că spiritul teo- 
retic și-a serbat și acest ultim triumf al lui, încît a putut întruni 
într-un sistem închis toate relaţiile și cauzele care compun feno- 
menalitatea lumii și că în ochii savantului unor îndepărtate 
timpuri viitoare, universul a ajuns a fi cunoscut pînă în ultima 
lui taină, ca o icoană perfect închegată, ca un ciclu închis de 
relaţii. În momentul acela va fi rămas totuși o întrebare căreia 
ştiinţa nu-i va fi răspuns încă, și anume : de ce universul are 
tocmai forma pe care o are ; de ce ciclul închis, pe care știința a 
izbutit să-l obțină, are tocmai limitele pe care le are și nu altele, 
şi, în definitiv, de ce lumea este supusă tocmai acelor legi pe 
care știința le-a stabilit și nu altora ? Iată niște întrebări cărora 
știința nu le va fi dat răspuns nici măcar la capătul ultim al 
întreprinderilor sale. Iată însă o întrebare căreia îi răspunde 
religia atunci cînd afirmă cu fervoare existența unui Dumnezeu 
exterior lumii şi care a creat-o, așa cum e, printr-un act suve- 
ran de alegere, din infinitul posibilităților, și, prin urmare, cu 
afinitate, cu iubire pentru această unică formă a ei. 

Ni se pare incontestabil deci că spiritul de consecvență și 
veracitate, trăit cu ultima adincime, vine să mărturisească nu 
numai relativitatea spiritului științific ca un produs natural şi 
nu numai insuficiența lui în faţa ultimelor probleme ale spe- 
culației teoretice. Cele două atitudini se transformă chiar în 
fervoare, în simţ pentru misterul care înconjoară domeniul 
asupra căruia ancheta științifică se întinde, în adoraţie pentru 
Fiinţa care, stînd în afară de lume, a creat-o cu iubire pentru 
ea. Observaţi că un astfel de chip de a soluţiona conflictul din- 
tre știință și religie nu presupune nicidecum o renunțare la 
atitudinea ştiinţifică. În marele cadru de mister al lumii, eti- 
tudinea ştiinţifică poate să continue să dezvolte valorile care 
îi sînt proprii. Ceea ce însă trebuie combătut, în lumina ana- 
lizelor de pînă acum, este aroganţa științifică și dogmatisrnul ei 
limitat şi miop, nişte feluri de a fi pe care, dealtfel, adevărații 
savanţi nu le practică niciodată. 

IX. ARTA ȘI MORALA 


Continuind analiza conflictelor dintre valori, cu intenţia 
de a arăta care este posibilitatea reconcilierii lor în unitatea 
structurii psihice, ne-am propus să considerăm astăzi coliziu- 
nea dintre frumos și bine. Conflictul ieșit din opoziţia valorii 
morale împotriva valorii estetice este o împrejurare care s-a 
dezvoltat mai cu seamă în sfera culturii creștine. Antichita- 
tea a resimţit mai degrabă unitatea profundă a acestor va- 
lori. Așa, de pildă, pentru Platon, frumusețea nu era decit 
ocazia care ne conduce către contemplarea Ideilor, adică ale 
modelelor eterne ale lucrurilor și către contemplarea celei 
mai înalte dintre acestea, a Ideii de Bine. Starea de spirit 
estetică și morală erau resimţite deci de către Platon ca uni- 
tare. Dar dacă antichitatea n-a cunoscut conflictul dintre va- 
loarea estetică și morală, a cunoscut un alt conflict, înrudit cu 
acesta, și anume conflictul dintre morală și artă, considerate 
ca două expresii obiective ale acestor valori. Mă gîndesc la 
vestita condamnare platoniciană a artei, pentru motive meta- 
fizice, pe care nu e locul a le aminti aci, dar și pentru motive 
morale, care ne interesează acum în cel mai înalt grad. 

Într-adevăr, Platon consideră că arta este menită să stir- 
nească clocotul pasiunilor și să abată pe cetăţean de la trebu- 
rile serioase ale statului, şi, în felul acesta, ea trebuie primită 
numai în acele singure forme elementare și compatibile cu 
interesele statului, cum sînt imnurile către zei, elogiile adresate 
marilor bărbaţi publici și, în sfîrșit, muzica vocală de inspirație 
etică şi cetăţenească. În aceeași privinţă, este interesant de 
amintit părerea unui Aristotel, care, în Politica sa, nu admite 
pentru educaţia tineretului decit modul etic al melodiilor, pe 
care îl opune modului entuziast, vrednic a fi eliminat din sis- 
temul de învățămînt al tineretului. 

Odată însă cu apariţia sferei de idei şi sentimente ale creș- 
tinisrnului, arta și frumosul în oricare din varietățile lui, chiar 
în acele ale naturii, totdeauna preţuite de antichitate, încep să 
fie obiectul unei opoziții radicale şi sistematice, şi aceasta din 
pricină că arta ar favoriza senzualitatea şi ar abate de la spi- 

ritualitate, adică de la domeniul în care creştinul trăiește ca în 
adevărata lui patrie. Interesant în această privinţă este pasajul 
din Capitularele, care reproduc hotăririle celui de al treilea 
Conciliu de la Tours, pe care le reproduce odată, într-una din 
cărţile sale, esteticianul Charles Lalo. Aceste Capitulare con- 
damnă „toate lucrurile în care se găsesc atracțiuni ale ochilor 
sau ale urechilor și prin care se socotește, pe bună dreptate, că 
vigoarea sufletului poate fi înmuiată, după cum se poate resimţi, 
în adevăr, în anumite feluri ale muzicii și în alte lucruri ase- 
mănătoare“, Această precizare : „în anumite feluri ale muzicii“ 
ne face să ne gindim că autorii Capitularelor se refereau la 
distincția — dătătoare de măsură pentru întreaga cugetare a 
veacului — pe care Aristotel o stabilise, în Politica sa, între 
modurile etice și entuziaste ale muzicii. Bossuet, care era un 
om de geniu într-un secol a cărui strălucire principală constă 
în eflorescenţa literară, interpretează acest text vechi și îi dă 
întreaga lui adeziune cînd scrie : „Acest canon nu presupune în 
subiectele pe care le blamează descrieri sau acţiuni licenţioase 
și nici un fel de incontenenţă marcată, evidentă. El atacă numai 
ceea ce întovărășește, în mod natural, plăcerile ochilor și ale 
urechilor.“ Şi mai departe : „Dacă ar trebui să remarcăm ceea 
ce este, într-adevăr, rău în operele de artă, adeseori am avea 
greutate s-o facem. Totuși, în întregimea sa, arta este primej- 
dioasă peritru că pe calea ei ne deschidem inima către întreaga 
lume a sensibilului“. Iată punctul de vedere al valorilor reli- 
gioase creştine exprimat cum nu se poate mai clar. După acest 
mod al aprecierii, nu numai că arta se cuvine a fi cenzurată 
cînd contravine moralei, dar, în întregimea și prin natura ei, 
arta poate fi socotită vinovată, întrucit solicită viaţa sensibilă 
și abate de la viaţa spirituală, singura proprie creștinului. 

În sfîrșit, o altă condamnare a artei, care decurge din ace- 
laşi spirit etic-religios, o întîlnim în vremurile contemporane, 
odată cu Tolstoi, şi anume în lucrarea sa adeseori citată și 
foarte cunoscută, Ce este arta ? Pentru Tolstoi, arta, în for- 
mele ei savante, izolează, desparte pe oameni, și este de adău- 
gat că arta nu poate să nu se dezvolte în asemenea forme sa- 
vante. Stă în logica oricărui organism de a creşte, diferențiin- 
du-se și, atunci cînd un astfel de organism este un bun cultural, 

de a solicita, pentru a fi înțeles, energii specializate ale sufletu- 
lui omenesc. Dar în aceste forme savante pe care le-a căpătat de 
multă vreme, arta este menită să izoleze pe oameni. Arta lui 
Beethoven, a unui Shakespeare, a unui Balzac ş.a.m.d. n-ar fi 
o artă pentru toată lumea, ci una destinată unui anumit public, 
înzestrat cu o anumită mentalitate. Sensul vieții religioase e 
însă altul; el urmăreşte, ne asigură Tolstoi, să unească pe oa- 
meni. Nu uitaţi că, dacă cercetăm originea cuvîntului religie 
(religio), dăm, fără îndoială, peste vechea lui semnificaţie, care 
înseamnă legătură, legătura omului cu Dumnezeu, dar, în ace- 
lași timp, legătura oamenilor între ei. Faţă de intenţia imanentă 
a religiei, arta savantă, care izolează, merge într-un sens potriv- 
nic și se cuvine să primească condamnarea noastră. Această 
condamnare Tolstoi o pronunţă fără vreo restricție faţă de marii 
artiști ai lumii şi chiar faţă de operele de seamă ale propriei 
sale creaţii. . 

Conflictul dintre frumos și bine nu pornește însă numai 
stîrnit de atacul binelui, dar uneori și din partea frumosului. 
Trebuie deci să studiem și cealaltă latură a conflictului, ară- 
tînd în ce fel el se ascunde şi ce formă ia atunci cînd atacantul 
nu este valoarea morală, ci valoarea estetică. În atacul frumo- 
sului putem distinge două aspecte : unul care consistă din lupta 
valorii estetice în contra valorii morale, dar și un aspect de- 
osebit, potrivit căruia valoarea estetică nu face decit să afirme 
o supremație miîndră și dispreţuitoare. În ce privește primul 
aspect amintit, aspectul expres și conștient de sine al atacului 
valorii estetice împotriva valorii morale, trebuie amintit mai 
întîi numele lui Friedrich Nietzsche. Pentru Nietzsche, morala 
civilizaţiilor creștine este o morală de sclavi, o morală al cărei 
resort profund este resentimentul celor slabi împotriva celor 
puternici şi plini de viață. Resentimentul, ca motiv adine al 
moralei, este una dintre viziunile cele mai importante ale lui 
Nietzsche, şi dezvoltarea acestei idei o puteţi găsi în cartea sa 
Genealogia moralei. Viaţa însă, dezvoltîndu-se cu deplină vi- 
goare, se întovărășeşte negreşit cu atributul frumuseţii. Acela 
zare iubeşte viața trebuie, prin urmare, să afirme punctul de 
vedere estetic în detrimentul punctului de vedere moral, care, 
cel puţin în civilizațiile noastre, ar fi expresia unei diminuări 

a vitalităţii și, prin urmare, o expresie a urîțeniei. Spuneam că 
nevoia accentuării esteticului, ca un atribut care întovărășeşte 
libera și viguroasa înflorire a vieţii, se impune mai cu seamă în 
civilizațiile noastre, fiindcă nu totdeauna a fost așa, spune 
Nietzsche. Dacă considerăm morala la originile ei, atunci ne dăm 
seama că noțiunile morale în civilizațiile mai sănătoase ale tre- 
cutului stau, fără îndoială, sub punctul de vedere estetic, care 
caracterizează în mod eminent pe inșii puternici. Creatorii pri- 
melor morale omenești ar fi inșii puternici, superbii și frumoșii 
eroi. Pentru a proba astfel de aserțiuni, dovezile lui Nietzsche 
sînt destul de slabe. Așa, de pildă, ne asigură Nietzsche că în 
cuvintul bun, bonus, trebuie să recunoaştem un vechi termen 
deformat, și anume cuvintul duonus, care ar fi desemnat im- 
potrivirea dintre oameni. Astfel, la origine, bun n-ar fi decit 
expresia situației de luptă şi de încordare în luptă. Dacă, apoi, 
voim să știm ce va fi fost rău, Nietzsche ne invită să ne între- 
băm care va fi fost originea cuvîntului german schlecht, pe ca- 
re-l face să derive din schlicht, adică simplu, omul umil, do- 
minat de stăpinul său. Astăzi însă, adaugă Nietzsche, sîntem 
atit de departe de originile indicate de etimologiile noţiunilor 
etice fundamentale, încît ceea ce altădată era rău este astăzi 
socotit bun, iar compătimirea, mila şi toate afectele care carac- 
terizează mai degrabă slăbiciunea sufletului sînt ipostazate ca 
valorile morale supreme. După cum vedeţi, opoziţia punctului 
de vedere estetic împotriva punctului de vedere moral nu putea 
fi afirmată în termeni mai categorici. 

Dar opoziţia frumosului, ofensiva sa, am spus că uneori ia 
o altă formă, şi anume pe aceea a unei supremaţii, care, dacă 
nu întreprinde lupta contra moralei, este numai pentru că — în 
taină sau pe faţă — o dispreţuieşte. Acesta este punctul de ve- 
dere al esteţilor de toate categoriile, al lui Théophile Gautier în 
prefața la Mademoiselle de Maupin. al lui Oscar Wilde în pre- 
faţa la Dorian Gray, al lui Gustave Flaubert în scrisorile sale. 

Iată citeva din aspectele cele mai tipice ale conflictului din- 
tre valoarea estetică şi valoarea morală, şi, după cum socotesc, 
iată aspectele cele mai reprezentative ale acestui conflict. Dar 
în această generală bătălie şi încordare n-au lipsit şi tentative 
de conciliere, încît, pentru a completa examenul pe care îl în- 

treprindem astăzi, este necesar să amintim şi cele mai repre- 
zentative dintre aceste încercări de împăcare. În rîndul acestora 
stă încercarea de a aduce frumosul sub punctul de vedere al 
binelui. Dacă frumosul s-ar arăta că aparține categoriei mai 
largi a binelui, dacă natura adincă a frumosului ar fi etică, 
atunci ar fi inutil să întîrziem asupra conflictului care se pro- 
nunţă între aceste două valori, de vreme ce el nu aparţine decît 
suprafetei lucrurilor, acoperind unitatea reală și profundă a 
amintitelor valori. Aceasta este cel puţin părerea unui om care 
a dominat cultura estetică a celei de-a doua jumătăţi a veacului 
trecut, atit în ţara sa cît şi pe întregul continent, a englezului 
John Ruskin. 

Ruskin socotește că arta este un indiciu al moralității unui 
popor şi că forțele fecunde ale artei sînt, în același timp, forțe 
morale. Iată cum, într-o scrisoare din bătriînețea sa, Ruskin 
rezumă cele două sau trei idei care au străbătut, ca un fir roșu, 
întreaga sa operă literară, motivul esenţial din care s-a dezvoltat 
materia intregii sale reflecţii : „Cartea pe care am intitulat-o 
Cele şapte lămpi — scrie Ruskin — a fost destinată pentru a 
arăta că anumite forme înalte ale caracterului și sentimentului 
moral sînt puterile magice graţie cărora orice operă de artă 
arhitectonică poate fi produsă ; Pietrele Veneţiei (o altă scriere 
a lui Ruskin), de la prima ei linie la cea din urmă, n-are alt scop 
decît de a dovedi că arhitectura gotică din Veneţia a fost pro- 
dusul și expresia unei curate stări de credinţă patriotică şi de 
virtuţi familiale, în timp ce toate operele Renașterii poartă pre- 
tutindeni semnul unei tainice infidelități faţă de naţiune și al 
unei profunde corupţii domestice“. Și mai departe : „În toate 
operele mele anterioare, m-am silit a arăta că orice bun în ar- 
hitectură este esențialmente religios, că arhitectura nu este pro- 
dusul unui popor corupt şi fără credinţă, ci al unui popor virtuos 
şi fidel, ferm și unanim credincios legilor evidente ale unui 
Dumnezeu netăgăduit“. Iată exprimată cum nu se poate mai 
clar ideea că forțele active ale creaţiei artistice nu sînt altele 
decit forţele morale, ca, de pildă, patriotismul, virtutea domes- 
tică, sufletul curat, credința în Dumnezeu. 

Dar încercarea de conciliere a frumosului cu binele s-a pro- 

dus și în forma contrarie, care consistă în aducerea binelui sub 
„punctul de vedere al frumosului. Și în această privinţă, deşi 

s-ar putea spune mai mult, mă mulțumesc să observ că teza 
nietzscheană, amintită mai înainte, poate fi, în același timp, in- 
terpretată și ca o astfel de încercare, întrucit prezintă morala 
— dacă nu morala contemporană, cel puţin morala mai veche, 
aceea care stă la zorile eroice ale societății omenești — drept 
expresia unei mari vigori înzestrată cu atribute estetice. Dar 
ca şi în cazul altor valori, nu posibilitatea unei concilieri prin 
subordonare căutăm noi, ci — după cum am arătat-o de atitea 
ori — prin adincirea experienţei valorilor. Să ne oprim în faţa 
unora din soluţiile mai vechi ale problemei. 

Încă de la sfîrşitul veacului al XVIII-lea, în Scrisorile asu- 
pra educaţiei estetice a omenirii, Fr. Schiller a arătat că starea 
de contemplaţie estetică creează în noi o atmosferă intimă de 
disponibilitate, de libertate sufletească, în care se poate ușor 
implora predispoziția și hotărîrea morală. Starea de spirit este- 
tică se caracterizează, într-adevăr, prin armonia facultăților su- 
fleteşti, a instinctului material al sensibilităţii cu înclinarea mai 
înaltă către formă. Starea de spirit estetică realizează astfel 
unitatea în varietate, ca un rezultat al armoniei celor două fa- 
cultăți sufletești, şi în felul acesta ne abate de la primejdia sen- 
zualităţii, duşmana cea mai aprigă a moralității. Dispoziţia este- 
tică este, prin urmare, după Schiller, un mijloc de a îmblînzi 
rigorile teribile ale apetenţei senzuale, îndrumîndu-ne către 
cerințele, îndulcite prin meditaţie estetică, ale raţiunii etice. 

Dar nu numai după sistemul kantian, pe care Schiller îl dez- 
voltă în felul acesta, dar şi după sentimentul nostru psihologic, 
arta creează în noi o stare de libertate, de seninătate, de domo- 
lire a asprei goane în care ne mînă viața practică. Arta nu tre- 
buie să predice morala pentru a fi morală. Binele nu este în 
contemplaţia estetică un fruct cules cu osteneală, ci un rod 
spontan al detașării de viață și al armoniei care se statorniceşte 
în noi. Valoarea morală se dezvoltă spontan din trăirea valorii 
estetice, şi împrejurarea aceasta este poate cea mai limpede și 
desigur cea mai des citată pentru a dovedi chipul în care valo- 
rile coincid şi se unifică în interiorul structurii sufletești. 

X. POLITICĂ ŞI MORALA 


Iñ discuţia conflictelor celor mai reprezentative dintre valori 
și a posibilității aplanării lor în unitatea structurii psihice, ne-a 
rămas să ne ocupăm despre coliziunea dintre valoarea morală 
și valoarea politică. Auzim adeseori critici îndreptate împotriva 
activităţii politice sau a oamenilor politici și ne putem da cu 
ușurință seama că toate acestea sînt făcute, mai cu seamă, din 
punctul de vedere al moralei. Morala este aceea care poartă, de 
cele mai multe ori, protestul împotriva politicii. Și lucrul este 
firesc să fie aşa, mai întîi din motivul că structura valorii mo- 
rale și a valorii politice sînt profund deosebite. 

Astfel, după cum spuneam încă în acel capitol inițial care 
definea fiecare dintre valori, norma internă a valorii morale 
este iubirea, pe cîtă vreme aceea a valorii politice este puterea. 
Sensul valorii morale, ținta către care viața morală se îndreaptă, 
este solicitarea unei valori străine, a unei însuşiri preţioase și 
deosebite de noi. Iubirea se aţinteşte asupra acelui fel de a fi 
al ființei iubite care diferă de noi; în iubire, omul se bucură 
de ceea ce în fiinţa iubită este eterogen și de ceea ce îi aparţine 
numai ei, încercînd să solicite acest caracter cu totul diferenţial 
și să-l vadă înflorind. Dar dacă aceasta este ţinta valorii morale, 
aceea a valorii politice este impunerea voinţei proprii. Obser- 
vaţia o face Spranger în cartea sa Formele vieţii. Cine nu bagă 
de seamă că în activitatea politică omul dorește să impună lu- 
mea de valori pe care o poartă în sine, acela nu poate să înţe- 
leagă din ce se compune realitatea vieţii politice. În fine, va- 
loarea morală afirmă în om un preţ infinit şi original. Nu aceeași 
este însă afirmaţia implicată în valoarea politică. Foarte ade- 
seori politicul consideră în om mai degrabă caracterul mărginit 
al valorii sale și, în acelaşi timp, caracterul fungibil dintre oa- 
meni, ca şi cum aceștia ar fi niște unităţi omogene, capabile a 
fi schimbate între ele. Politicul întrebuinţează pe oameni ; eti- 
cul se pune în serviciul lor. Vedeţi dar că și în acest punct se de- 
clară un conflict acut între perspectivele valorii morale şi acele 
ale valorii politice. 

Este adevărat că există o anumită concepţie politică pen- 
tru care omul nu mai este o unitate mărginită, fungibilă şi în- 
trebuințabilă, dar pentru care el este un scop în sine. Acesta 
alcătuiește propoziţia de bază a concepţiei politice a liberalis- 
mului, manifestată, într-un act decisiv, în celebra declarație a 
drepturilor omului, cu care a început Revoluţia franceză. Încă 
din antichitate, morala postula propoziţii ca aceea a lui Seneca, 
după care omul este un obiect sînt pentru om, homo res sacra 
homini. Dar propoziția rămiînea mai degrabă în tratatele de 
morală, nu pătrundea în viața politică, încît se poate spune că 
abia odată cu Revoluţia franceză un act solemn introduce 
această supremă idee morală şi în sfera vieţii politice. Ştiţi de- 
sigur că unii gînditori moderni sînt destul de aspri în judecata 
lor asupra Revoluţiei franceze. Se spune adeseori că orientarea 
spirituală inaugurată de Revoluţie a fost mai degrabă strică- 
toare bunei dezvoltări a vieţii politice, întrucît a înlocuit cu- 
noașterea realităților, care singură ar fi trebuit să guverneze 
iniţiativa politică, printr-o încredere nemărginită acordată ra- 
ţiunii ; că Revoluţia a fost prea abstractă în inspiraţia ei, că 
omul pe care ea dorea a-l servi era o ființă în genere, fără o 
psihologie specificată şi, prin urmare, că reformele care au de- 
curs din punctul ei de vedere au fost în realitate inoperante, 
dacă ne gindim că viaţa omenirii se dezvoltă pururi în condi- 
ţii de loc și de timp care nu se cuvin a fi nesocotite. Oricum am 
judeca aceste critici, există însă anumite câștiguri ale Revolu- 
tiei franceze peste care nu se cuvine a trece cu vederea şi, între 
altele, tocmai această sinteză dintre moral şi politic, cuprinsă 
în însuşi actul ei constitutiv, bun testat omenirii şi pe care ome- 
nirea nu-l mai poate nesocoti. Dar cu toate că trăim în sfera 
acestor cîștiguri — cel puţin în sensul că pentru noi omul este, 
teoretic vorbind, un obiect moral, cu un preţ infinit şi unic, nu 
numai un obiect mărginit, fungibil și întrebuințabil — pentru 
interesul metodic al dezvoltărilor care vor urma, ne propunem 
izolarea politicului de amestecul cu moralul, cu atît mai mult 
cu cit orientarea morală dată vieţii politice de către Revoluţie 
n-a fost urmată totdeauna de realităţile practicii. 

Considerate, așadar, în puritatea caracterelor diferenţiale pe 
care le-am subliniat mai înainte, deosebirea aceasta se constituie 


215 STUDII DE FILOZOFIA CULTURII 





adeseori într-un adevărat conflict acut. Chiar sfera de sentințe 
plastice ale civilizației romane ne îngăduie să comparăm două 
propoziții care, afirmind deopotrivă supremaţia și excelența 
nediscutată a punctului lor de vedere, ne lasă să întrevedem, în 
același timp, în ce poate consista conflictul semnalat. Este, pe de 
o parte, sentinţa latină potrivit căreia mîntuirea statului trebuie 
să fie pentru oricine legea supremă, salus rei publicae suprema 
lez est, iar, pe de altă parte, afirmaţia că lumea poate să piară, 
numai să se facă dreptate, fiat justitia, pereat mundus ! Iată 
două formule care ne propun fie conducerea noastră după norma 
unică a valorii politice, fie după norma morală a justiției. Dar 
pentru că și cu prilejul celorlalte conflicte examinate aci, am 
întrebat mai întîi istoria doctrinelor filozofice pentru a primi 
răspunsul relativ la formele particulare pe care conflictele din- 
tre valori le-au luat, să ne punem această întrebare şi în îm- 
prejurarea de azi. ` 

Unul dintre cele mai reprezentative conflicte ale politicului 
cu moralul, rezultat din autonomizarea violentă a celui dintîi, 
este acela pe care-l găsim în paginile cărții celebre a gîndito- 
rului și omului de stat florentin Machiavelli, în Principele. Care 
sînt ideile fundamentale ale agerului om la minte care a fost 
Machiavelli ? Mai întîi ideea că se trece prea ușor cu vederea 
deosebirea care există între persoanele particulare şi persoanele 
publice ; că se condamnă acţiunile politice în numele moralei, 
uitîndu-se însă că morala care serveşte aci ca judecător este 
aceea a omului privat și că ea nu ne pcate înzestra cu criterii 
care să ne facă apți a înţelege şi aprecia, în acelaşi timp, faptele 
omului public. Este necesară deci deosebirea strictă dintre per- 
soana particulară și omul public şi este de mare nevoie să ne 
interzicem judecata unuia din punctul de vedere al celuilalt. A 
doua idee esenţială a tratatului lui Machiaveli este că umani- 
tatea este, prin constituţia ei, vicioasă și rea și că o politică în- 
temeiată pe virtute este nepotrivită în mediul real al societăţilor 
omenești. Într-un astfel de mediu, politica şi purtătorii valorilor 
ei sînt datori, pentru a nu cădea ei înșiși victimă, să se dirijeze 
de nişte principii şi să adopte o conduită în conformitate cu aceea 
a subiectelor reale în care politica trebuie să se dezvolte. Este 
firese să ne călăuzim, în activitatea publică, de realităţi, nu 

de idealuri. În sfîrșit, statul are un preț în sine care nu poate 
fi echilibrat de valorile moralei individuale, pentru că aceste 
diferite categorii de valori sînt între ele incomparabile, apar- 
ținînd unor sfere de viață cu totul deosebite. Din acest fel de 
a vedea apare la Machiavelli conceptul, menit unei lungi 
dezvoltări, al „raţiunii de stat“. Iată punctele esenţiale ale 
doctrinei lui Machiavelli, acele care au încurajat, din neferi- 
cire, atîtea abuzuri, uneori practicate nu numai de oameni de 
spirit, asemănători cu vestitul scriitor florentin, dar uneori 
şi de minţi mai înguste, de mici tirani indolenţi, care nu aveau 
drepturile lui Machiavelli în afirmarea acestor principii. 

Astăzi, după ce tratatul Il Principe a fost citit în decurs 
de atîtea sute de ani, critica lui este mai ușoară. În această 
ordine de idei, putem observa mai întîi că Machiavelli uită 
a face, sau se lipsește de o distincţie cu totul necesară. Căci 
trebuie să deosebim între valorile intrinsece și valorile extrin- 
sece ale culturii. Există valori care merită a fi cultivate pen- 
tru ele însele și altele care nu ne servesc decît ca mijloace 
pentru a atinge valori mai înalte decit ele. Printre valorile 
pe care le-am enumerat încă de la începutul acestui studiu, 
valoarea teoretică are un preț în sine și merită să fie culti- 
vată pentru ea însăși. Numai oamenii posedînd o cultură cu 
totul sumară se întreabă la ce pot servi savantele tratate de 
matematici atîta vreme cît ele nu dau loc la aplicaţii tehnice ; 
apoi aceleași persoane se pot mira că unii oameni se ocupă 
cu problema cosmologică sau ontologică în metafizică, cînd 
este probabil că nici chiar soluţia definitivă a acestor între- 
bări n-ar modifica întru nimic starea economică a omenirii. 
Pentru un om cu o cultură deplină este evident însă că va- 
loarea teoretică are un preț în sine, care nu trebuie legitimat 
prin atingerea unui alt scop. De asemenea, valoarea estetică 
şi religioasă au şi ele un preț intrinsec, se legitimează și pot 
fi cultivate fără altă preocupare decit sporirea, desăvirșirea 
lor. Dar printre valorile culturii sînt două cel puţin care au 
un caracter extrinsec, sint, așadar, valori mijlocitoare. Acestea 
sînt valoarea economică și valoarea politică. 

Ideea aceasta am dezvoltat-o mai întîi cu ocazia valorii 
economice și era necesar să reamintim că aceleași însuşiri de 

structură revin și în cazul valorii politice. Citirea paginilor 
lui Machiavelli ne dă însă adeseori impresia că el tratează 
valoarea extrinsecă a politicii ca pe o valoare intrinsecă. În 
atmosfera generală de estetism a Renașterii, politica însăși 
devine un fel de valoare estetică, un fel de operă de artă. 
Iar cînd Machiavelli descrie procedeele dibace practicate de 
principii și guvernele contemporane, avem adeseori impresia 
că printre aceste descrieri se strecoară zimbetul satisfacției cu 
care întîmpinăm creaţiile izbutite ale artei. Un fel de estetism 
politic practică Machiavelli, și se înţelege că în felul acesta 
simțim că valoarea politică se abate de la ceea ce trebuie 
să rămînă ţinta ei : un simplu mijloc în slujba scopurilor morale 
ale omenirii. 

Cu toată această critică, evidentă pentru conștiinţele 
noastre moderne, scrierea lui Machiavelli are un preț consi- 
derabil, fiindcă ea a fost menită să ne ferească de nebuloasele 
reverii care, tocmai în virtutea posibilei asocieri dintre poli- 
tică și morală, contagiază firea adevărată a acţiunii politice 
şi o fac inutilă. Este un act de atragere a atenţiei acela pe 
care Machiavelli l-a executat în cărțile sale și, în această 
privinţă, machiavellismul a lucrat ca o forță regulativă de 
mare însemnătate, care, pe de o parte, a pus în lumină ori- 
ginalitatea politicului și, pe de altă parte, ne-a prevenit de 
erorile în care foarte adeseori politica se rătăcește. Astfel înțe- 
les, este evident că machiavellismul îşi păstrează valoarea lui 
şi astăzi. 

Dar alături de toate aceste forme de conflict între mo- 
ral și politic, există şi unele încercări de conciliere, mai întii 
una care ar consista din aducerea politicului sub punctul de 
vedere al moralului. Aceasta ar fi, de pildă, procedura lui 
Platon în Republica şi Legi, atunci cînd afirma că scopul 
vieţii politice este solicitarea virtuţii printre cetăţeni şi cînd 
propunea, ca mijloc pentru realizarea acestui scop, educaţia ; 
la fel atunci cînd preconiza nu numai acţiunea indirectă şi 
mai blindă a intervenţiei pedagogice, dar însăși intervenţia 
despotică a legilor, care urmau să supravegheze pe cetățean 
pînă şi în cele mai intime dintre actele vieţii lui. Un fel de 
despotism al virtuții este, după părerea lui Platon, singurul 

sistem menit să realizeze firea adevărată a vieții politice, 
care nu poate fi deosebită de viața morală. 

Dar concilierea s-a încercat și pe cale inversă, şi anume 
prin aducerea moralului sub punctul de vedere al politicului, 
ca atunci cînd ni se afirmă că fo-mele vieții morale nu sînt, 
de fapt, decît modalități ale vieţii politice, că morala nu este 
decît un sistem de prohibiţii politice, relative la acele care 
ar putea deveni păgubitoare colectivităţii şi statului. De ce 
să vorbim atunci de autonomia moralei, autonomie care ar 
favoriza conflictul dintre aceasta și politică ? În realitate, 
ni se spune, nu există această deosebire și nu există posibi- 
litatea conflictului respectiv. Actele morale ar fi acte politice ; 
regulile morale ar fi reguli politice. O afirmaţie asemănătoare 
s-a făcut și despre valorile religioase cînd s-a spus că și ele 
sînt valori politice, că noţiunile cu care religia operează ar fi 
fost inventate de clasele conducătoare, în scopul de a-și ușura 
sarcina guvernării lor. Un lucru asemănător s-a afirmat deci 
și despre morală, prezentată ca un sistem de prohibiţii poli- 
tice și nimic mai mult. Ba chiar acest punct de vedere s-a 
răspindit atît de mult în vremea din urmă, viața morală 
încetînd să mai fie considerată în nucleul ei profund, în legea 
ei adîncă, morala a fost de atitea ori considerată din unghiul 
acestei false asimilări cu politicul, încît situația a putut să 
trezească protestul unui scriitor polemic francez, Julien Benda, 
într-o carte care a făcut multă vilvă, La Trahison des Clercs. 
Ceea ce garantează progresul intern al omului — spune Benda 
— este menţinerea ideilor morale în puritatea lor autonomă 
și departe de orice contagiune cu politicul. Se poate ca și în 
trecut, în realitatea faptelor, idealurile morale să nu fi fost 
reprezentate în toată puritatea lor, dar, cu toate acestea, se 
menținea afirmaţia deosebirii esențiale între moral și politic. 
Era o clasă de oameni însărcinaţi cu menținerea acestei dife- 
renţe, cu postularea neîntreruptă a autonomiei şi splendorii 
proprii moralului, iar această clasă de oameni o formau toc- 
mai clericii sau, pentru a întrebuința un cuvînt mai familiar 
nouă, intelectualii acelor vremuri. Astăzi însă situaţiunea s-a 
schimbat. Astăzi această deosebire esenţială nu mai este de 
nimeni afirmată, deși separarea dintre politic şi moral ar tre- 

bui să fie menţinută chiar dacă realitatea faptelor este alta, 
fiindcă prin necontenita lor separare se strecoară treptat civi- 
lizația în omenire. Dar astăzi, sub valul de practicism care se 
abate peste umanitatea modernă, întilnim fenomenul aducerii 
moralei sub punctul de vedere politic, şi aceasta echivalează, 
spune Benda, cu o serioasă ameninţare pentru viitorul civili- 
zației omenești. 

Dar în afară de această conciliere prin subordonare, con- 
ciliere cu caracter logic, împotriva căreia se ridică Benda, 
găsim și posibilitatea altor unificări ale punctelor de vedere, şi 
anume aceea care răspunde metodei noastre proprii și care 
constă din resolidarizarea acestor valori în interiorul struc- 
turii psihice, prin trăirea mai adîncă a uneia din ele. Între- 
barea în fața căreia ajungem acum este deci următoarea : este 
posibilă reconcilierea moralului cu politicul în unitatea struc- 
turii psihice? Adincind valoarea politică, simțim apropiin- 
du-ne sau depăriiîndu-ne de valoarea morală ? Caracterul esen- 
țial al valorii politice, spuneam mai înainte, este tendința de 
a impune semenilor voinţa proprie, în timp ce caracterul va- 
lorii morale este tendinţa de a face să înflorească și să se dez- 
volte ceea ce în semenii noştri alcătuiește însușirea lor ori- 
ginală. Grija pentru existența străină în caracterele ei diferen- 
țiale, absolutismul care doreşte să vadă ființele din jurul 
nostru conformîndu-se după indicația valorii pe care noi o 
reprezentăm, iată în ce consistă opoziţia cea mai radicală 
dintre valoarea morală și valoarea politică. 

Dacă acum ne întrebăm care este energia sufletească pe 
care politicul o cultivă şi care este atmosfera în care el se 
dezvoltă, putem spune că ele sînt acelea ale puterii. Senti- 
mentul puterii şi dorința de a o exercita sînt notele sufleteşti 
de care politicul are mai multă nevoie, pentru că, sprijinin- 
du-se pe ele, izbutește el să realizeze intenţia profundă a 
valorii sale : aceea de a impune punctul ei de vedere. Dar 
trăirea puterii, oricît de paradoxală ar părea împrejurarea la 
prima ei formulare, îl aduce pe politic să depăşească punctul 
său de vedere, să simtă că se apropie de poziția și perspec- 
tivele moralei. Într-adevăr, puterea este generoasă, ea ajunge 
în curînd să se conceapă pe sine ca un mijloc, nu ca un scop 

și, desigur, o vorbă ca aceea a marelui om politic care a fost 
Frederic cel Mare, regele Prusiei, vorba că el nu este decit 
„servitorul statului“ este manifestarea unui ins care, adincind 
în sine sentimentul puterii, îl dezvoltă pînă a deveni generos 
şi plin de uitare de sine. 

Dar trăirea puterii este, în acelaşi timp, trăirea unor limite. 
Nu există putere oricît de mare care să nu ajungă curind la 
conștiința graniţelor ei. Și atunci, în această împrejurare, se 
dezvoltă în sufletul politicului situaţia sufletească a singură- 
tății morale. Solitudinea internă este un afect care a urmărit 
totdeauna pe geniile politice. O anumită mizantropie, un 
pesimism caracteristic răsună adesea din cuvintele și din ati- 
tudinea conducătorilor politici. Din această stare sufletească 
izbucnește impresionanta vorbă a șefului revoluționar francez 
Danton, pe vremea cînd se afla în închisoare, vorba că „uma- 
nitatea mă plictisește“ (Phumanite m'ennuie). Aceeași stare de 
spirit, făcută din nevoia de a se izola de oameni și din 
asprime faţă de ei, a caracterizat şi atitudinea unui om de 
talia lui Clemenceau. Dar această mizantropie, acest aspru 
pesimism pe care-l auzim răsunînd din manifestările atitor 
mari realizatori politici, poate că nu este decit contrapartea 
unei mari iubiri de oameni, a unui entuziasm generos pentru 
ei. Oboseala de oameni, îmbinată cu interesul pentru soarta 
lor colectivă și cu dorința pasionată de a-i servi, este un 
complex de sentimente şi atitudini pe care omul politic de 
seamă îl găseşte la capătul exerciţiului puterii sale. 

În sfîrșit, trăirea puterii îl conduce pe omul politic nu 
numai la sentimentul limitelor care îl separă de restul oame- 
nilor, dar la acea graniță pînă la care se întinde orice putere 
omenească. La această limită apare sentimentul mărginirii 
sale ca om, față de ceea ce îl depășește ca atare, sentimentul 
dependenţei față de Dumnezeu. De aceea, adeseori, în sufletul 
marilor oameni politici, vedem asociindu-se stărilor sufleteşti 
amintite pînă acum o profundă religiozitate. Caracteristic în 
această privință a fost cancelarul Bismarck, la care o lucidi- 
tate extremă a privirilor, o totală lipsă de iluzii cu privire 
la calitatea oamenilor pe care trebuia să-i manevreze, o 
putere sigură și aspră de a se dirija pe sine şi pe alţii se 

împreuna cu acel sentiment al dependenţei mistice faţă de 
puterea care guvernează destinele omenești, despre care măr- 
turisesc atîtea din scrisorile şi însemnările sale intime. 

Iată cum, examinînd figura marilor oameni politici, a ace- 
lora care au adincit perspectiva valorii lor proprii, îi vedem 
înaintind pînă la ceea ce pare antipodul situației lor, pînă la 
punctul de vedere al moralei și al religiei : încă o exemplificare 
a posibilităţii de resolidarizare a valorilor în unitatea structurii 
sufleteşti. 


Pentru că acum am încheiat lunga serie a comparaţiilor 
dintre valori, cu care ne-am ocupat în ultimele capitole, este 
poate necesar să vă reamintesc care a fost utilitatea analizelor 
asupra cărora ne-am aplicat atita timp. Mai întîi, vă atrăse- 
sem atenţia că așa-numita criză a culturii moderne rezultă din 
izolarea valorilor, din faptul că oamenii culturii noastre tră- 
iesc cu exclusivitate unele valori, nesocotind însă pe cele cu 
care ele s-ar putea întruni în unitatea unui suflet omenesc 
complet. Arătînd că această situaţie a devenit necesară muncii 
de specialitate a civilizaţiei moderne, atrăgeam, în același 
timp, atenţia asupra faptului că aceeași împrejurare a fost 
făcută vinovată de criza care este resimţită de sufletele pur- 
tătorilor de valori în cultura modernă. Arătam mai departe 
că acest conflict nu izvorăște din firea specializării însăși, ci 
numai din faptul că specializarea nu este în toate aceste 
cazuri destul de departe împinsă, că ea nu este trăită cu 
toată intensitatea. Şi atunci ne întrebăm dacă conceptul struc- 
turii sufletești, pregătit în cercetările psihologice mai noi, n-ar 
putea să ne indice drumul la capătul căruia valorile se pot re- 
solidariza între ele în unitatea acestei structuri. 

Despre această putință teoretică ne puteau sta ca dovadă 
două împrejurări. Mai întîi, aceea că, luînd în considerare 
culturile umane ca produse ale structurii sufletești, valorile 
dovedeau a întreține o anumită comunicaţie între ele, că 
există un aer de rudenie, o adaptare continuă a valorii teo- 
retice la valoarea religioasă sau la valoarea morală în inte- 

viorul aceleiași culturi, o împrejurare care ne îngăduie să ne 
explicăm, de pildă, afinitatea profundă între o catedrală go- 
tică şi un sistem de filozofie scolastică etc. Aceeaşi împreju- 
rare ne permite, în al doilea rînd, să interpretăm unele din 
produsele culturii omeneşti prin valori deosebite de acelea pe 
care ele le întrupează, adică să interpretăm filozoficește arta 
sau să interpretăm artisticește filozofia, nişte exerciţii pe care 
critica le-a executat de nenumărate ori. i 

Astfel de constatări întăreau în noi convingerea că valo- 
rile se pot resolidariza. Am încercat atunci să vedem care 
este rezultatul analizei în cazul conflictelor celor mai re- 
prezentative dintre valori, ca acela dintre economic și teore- 
tic, dintre artă și morală, dintre religie şi ştiinţă, sau dintre 
morală și politică. În toate aceste împrejurări, încercînd să 
ne reprezentăm ceea ce rezultă din adincirea unora dintre 
valori, am văzut că există, în chip incontestabil, posibilitatea 
teoretică și practică de a străbate la valoarea constituită ca anti- 
podul lor. Rezultatul acesta este unul din cele mai preţioase 
pe care filozofia culturii le poate recomanda omului de azi. 


B. a. TEORIA MATERIALĂ A CULTURII 
1. a. CONDIȚIILE MATERIALE ALE CULTURII 


XI. TEORIA MEDIULUI 


În capitolul trecut am încheiat una dintre secţiile prin- 
cipale ale expunerii noastre, şi anume aceea pe care am anun- 
țat-o încă de la început sub titlul „teoria formală a cul- 
turii“. În această parte a dezvoltărilor noastre, am definit 
cultura drept creație de valori. Diferenţiind această for- 
mulă, am arătat apoi că așa-numitul act cultural subiec- 
tiv este acela care introduce, prin fapta spirituală, un obiect 
în sfera unei valori, în timp ce actul cultural obiectiv este 
acela care, prin aplicarea activă asupra unui material, iz- 
butește să producă un bun. În aceeași ordine de idei, am ară- 
tat care sînt valorile, care sînt conflictele dintre ele, răs- 
punzătoare de aşa-numita criză a culturii moderne, și care este 
posibilitatea aplanării acestor conflicte, ţinînd seamă de faptul 
central al unităţii structurii sufletești. Trecem astăzi la o a doua 
despărţire importantă a studiului nostru, şi anume aceea pe 
care o vom numi „teoria materială a culturii“. Așadar, după ce 
ne-am întrebat ce este cultura, ne vom întreba de aci înainte ce 
forme speciale dobindeşte ea. Formele pe care cultura le îm- 
bracă sînt determinate de trei serii de fapte. Mai întîi, de con- 
dițiile culturii. Formele culturii sînt determinate apoi de mij- 
loacele pe care ea le întrebuinţează ca să-și realizeze idealurile 
ei, adică de a treia ordine de fapte, pe care, în precizarea ma- 
terială a fenomenului culturii, va trebui s-o luăm în considera- 
ţie. Începem cu expunerea condiţiilor culturii. 

Care sînt condiţiile culturii ? Care sînt faptele care o con- 
diționează, determinînd-o, dindu-i o formă sau alta ? Sînt, mai 
întîi, condiţiile ei naturale, mediul ei cosmic. Sînt apoi acele 
condiţii dependente de mediul cosmic și care alcătuiesc laolaltă 

genul de producţie economică și, în sfîrșit, este unitatea antro- 
pologică mai largă căreia o cultură îi aparține. Conceptul rasei 
va avea însă nevoie de precizări. Vom mai întilni în cursul ex- 
punerii și alte condiţii ale culturii. Amintirea grupului de con- 
diții enumerate ne poate ajunge deocamdată. 

În ceea ce priveşte condiționarea cosmică a culturii, trebuie 
spus că ideea a apărut încă din veacul al XVII-lea, odată cu acea 
bogată revărsare a spiritului ştiinţelor naturale în universali- 
tatea preocupărilor omenești, un fenomen pe care îl favorizase 
înflorirea cartezianismului. Odată cu cartezianismul, științele 
naturii încep să domine universul spiritual ; metodele și punc- 
tul lor de vedere încep să fie adoptate în mod general de către 
toate ştiinţele, chiar de către acelea ale spiritului. De aceea, în 
celebra polemică angajată în veacul al XVII-lea între reprezen- 
tanţii anticilor și ai modernilor (adică între aceia care socoteau 
că anticii posedau o superioritate incontestabilă și că modernii 
n-aveau ceva mai bun de făcut decit să-i imite, și între tabăra de 
gînditori care susținea că modernismul reprezintă un progres 
faţă de antichitate, deoarece legea de dezvoltare a omenirii este 
progresul), unul din punctele cîștigate a fost constatarea dife- 
renţelor omenești, constatarea că omenirea se diferențiază de-a 
lungul vieţii ei. Şi atunci, preocupat de a găsi condițiile aces- 
tei diferențieri, nu este de mirare că unul dintre gînditorii 
cei mai activi în această polemică, cartezianul Fontenelle, în- 
cearcă să explice deosebirea semnalată prin condiţiile felurite 
ale solului în care cultura omenească se dezvoltă. De aceea, 
chiar în scrierea care alcătuieşte contribuţia sa cea mai im- 
portantă în problema deosebirii dintre antici și moderni, în 
cunoscuta Digression sur les anciens et les modernes, îl ve- 
dem pe Fontenelle făcînd constatări ca cele ce urmează: 
„Diferitele idei — scrie Fontenelle — sînt întocmai ca plan- 
tele şi florile, care nu trăiesc deopotrivă de bine în orice fel 
de climat. Poate că pămîntul francez nu este propriu raţio- 
namentelor pe care le făceau egiptenii, după cum nu este pro- 
priu pentru a face să crească palmierii. Și fără a merge atit 
de departe, poate că portocalii, care nu trăiesc aci tot atit 
de ușor ca în Italia, marchează, în același timp, o anumită 
formă de spirit, pe care nu o aveam la fel în Franţa. Este 

totdeauna sigur că, luînd în considerare înlănţuirea şi depen- 
dența reciprocă care există între toate părțile lumii mate- 
riale, diferențele de climat, care se fac simţite în plante, 
trebuie să se întindă pînă în creierii omului și să-şi producă 
acolo efectele lor.“ Iată deci afirmată cum nu se poate mai 
precis dependenţa pe care spiritul omenesc creator de cul- 
tură o întreține cu mediul său cosmic, conceput deocamdată 
ca ambianță climaterică. Principiul odată fixat, el reapare în- 
tr-o sumă de opere contemporane sau mai tirziu. Se citează, în 
această privinţă, texte din poeţi, chiar din Corneille şi Boileau; 
se citează texte din autorii mai mărunți ai epocii, ca, de pildă, 
Madame Dacier, traducătoarea lui Homer și autoarea cunoscutu- 
lui eseu Despre corupția gustului. Dar această idee revine, ca 
preocupare centrală și ca bază principială de demonstraţie, într-o 
importantă operă de la începutul secolului următor, în opera 
Abatelui Dubos, Reflezions critiques sur la poesie et la pein- 
ture din 1719, unde clima e făcută răspunzătoare de faptul că 
predispoziția artistică este la unele popoare mai puternică, la 
altele mai slabă. Ba chiar, Dubos crede că poate întinde impor- 
tanţa acestui factor atit de departe încît nu numai clima gene- 
rală în care trăiește un popor este răspunzătoare de aptitudi- 
nile sale, dar chiar condiţiile climaterice speciale în care un om 
se dezvoltă sînt cauzele eficiente ale aptitudinilor sale proprii. 

Ideea influenţei climatului, ca expresie principală a me- 
diului cosmic, reapare, cu puţini ani mai tirziu, la scriito- 
rul politic Montesquieu, în opera sa L/esprit des lois. Dar în 
L'esprit des lois, după cum veţi vedea îndată, mediul cosmic 
este înţeles într-un sens mai larg: el nu mai desemnează 
numai clima, aşa cum aţi văzut că lucrurile se petrec la Fon- 
tenelle şi la Dubos, ci şi alte realităţi, pe care le vom iden- 
tifica îndată. Ar fi greu să urmărim pe Montesquieu în toate 
explicaţiile menite să arate partea de contribuție a mediului 
cosmic în producerea fenomenelor culturale, în special în cul- 
tura politică, în instituţii. Mediul cosmic, ca și la predecesorii 
săi, este la Montesquieu mai întîi climă, iar clima este, în 
primul rînd, temperatură. Cum va fi temperatura unei ţări 
așă va fi sufletul acelui popor, şi preocuparea lui Montesquieu 
tinde să arate că instituţiile ţărilor sint acordate cu felul su- 

fletelor popoarelor care au creat acele instituții, acordate în 
dublu înţeles de conformitate sau de opoziție. Clima, con- 
cepută ca temperatură, modifică într-un fel oarecare caracte- 
rele. Această modificare poate consista în vicii de caracter, și 
atunci Montesquieu se aplică să arate că legile, moravurile sau 
instituţiile acelor ţări au de scop să corecteze, să combată aceste 
vicii. Cînd însă rezultă din acele împrejurări o bună influenţă, 
o deprindere sufletească cu sens și valoare pozitivă, atunci 
legile și instituţiile sînt adaptate prin conformitate, nu prin 
opoziţie. În dezvoltarea acestor idei, observă Montesquieu că 
fibrele musculare se contrag la frig şi se dilată la căldură. 
Căutind să verifice principiul prin experiment, el ne descrie 
cum a examinat cu atenţie o limbă de bou, pînă cînd a putut 
descoperi extremitățile nervoase gustative, răspîndite în su- 
prafața acestui organ. A lăsat-o să se congeleze și a observat 
contractarea papilelor respective. A lăsat-o iar să revină la 
temperatura normală, pentru a constata dilatarea acelor extre- 
mităţi nervoase, obţinînd astfel dovada prin analogie că lucrurile 
trebuie să se întîmple la fel și la oameni, pentru cazul întregului 
corp. Pornind de la aceste constatări, Montesquieu arată că în 
organismele în care fibrele se contrag, activitatea sîngelui este 
mai puternică, pe cînd aceeași activitate este mai slabă acolo 
unde fibrele sînt de obicei dilatate. Cînd presiunea sîngelui este 
mai mare prin contragere, atunci inima lucrează mai activ şi cir- 
culaţia este mai vie. Dimpotrivă, cînd fibrele sînt mai dilatate, 
circulaţia este mai lentă. Pentru Montesquieu, această îndoită 
împrejurare climaterică este deci răspunzătoare de felul activ, 
energic al omului cin nord şi de caracterul mai indolent al mœ 
ridionalului. Dar contracţiunea şi dilatarea ating și extremitățile 
nervoase, mai exigue la nordic și mai largi la omul din sud. 
Omul de sud întîmpină deci lumea cu o suprafaţă senzitivă mai 
întinsă decît aceea a nordicului. Din această pricină, meridiona- 
lul este mai sensibil, pe cîtă vreme nordicul are o anumită in- 
sensibilitate, şi Montesquieu, umanitaristul, apărătorul libertă- 
ţilor, reformatorul principiilor politice în lumea modernă, afirmă 
odată, cu toată seriozitatea, că această insensibilitate a omului 
din nord este atit de mare încît trebuie să jupuim de viu pe un 
nordic ca să simtă ceva. 

Mediul cosmic, care înseamnă pînă acum clima şi anume 
temperatură, înseamnă mai departe configuraţie geografică. 
Iată configuraţia geografică a Asiei, unde cimpiile sînt foarte 
întinse, unde izvoarele secînd ușor, fluviile încetează a mai 
fi obstacole, unde vasta întindere a terenului liber s-a putut 
deschide cuceririlor îndrăzneţe şi întronării despotismului. Iată 
deci configurația geografică a Asiei făcută răspunzătoare de pu- 
ternicele regimuri despotice instalate în cadrul ei. Dimpotrivă, 
în continentele și țările muntoase, acolo unde oamenii se pot 
apăra la adăpostul întăriturilor gigantice ale munţilor, popoarele 
au fost întotdeauna inspirate de duhul libertăţii. 

În sfîrșit, pe lîngă configuraţia geografică, aș vrea să amin- 
tesc a treia accepţiune pe, care noțiunea de „mediu cosmic“ o ia 
la Montesquieu, şi anume natura solului. Într-adevăr, după cum 
solul este steril sau fertil, vom avea un caracter mai energic, mai 
aplicat la muncă, mai îndirjit la fiii pămînturilor avare şi un fel 
de a fi mai indolent la fiii solurilor fertile, adică la aceia care 
știu că pot să se bucure oricînd de darul generos al naturii. Iată 
ceea ce devine la Montesquieu noțiunea de mediu cosmic, 20 
cîte accepţiuni variate se îmbogățește ea. 

În istoricul aceleiași probleme, trebuie să trecem acum 
în veacul al XIX-lea, pentru a aminti numele unui important 
cercetător, unul din aceia care au împins mai departe și cu 
mai multă consecvență punctul de vedere al ştiinţelor naturii 
în studiile istorice. Acest cercetător este Buckle, a cărui carte, 
Istoria civilizației în Englitera (1857), a fost mult citită în 
vremea sa și a avut o profundă influență asupra concepţiilor 
științifice mai noi. Pentru Buckle, mediul cosmic cuprinde ur- 
mătoarele elemente : mai întîi climatul, ca la toţi predecesorii 
săi, apoi felul producţiei pe care împrejurările cosmice ale 
unui loc îl favorizează, apoi natura solului şi configuraţia 
fizică a ţării, ceea ce numeşte Buckle „geografia fizică“, în 
sfîrșit aspectul general al naturii. Considerind unele din apli- 
caţiile acestor idei, iată mai întîi în ce poate consta influența 
climei asupra creșterii civilizaţiei. Despre această influență, 
Buckle nu afirmă că se produce în mod direct — cum am 
văzut la toți ginditorii amintiţi mai înainte — ci prin inter- 

mediul unei categorii economice: acumularea de bogății. 
Civilizaţia, în special cea intelectuală — căci de ea se ocupă 
mai ales Buckle — este dependentă de bogăție. Numai acolo 
unde este exces, unde grijile vieţii sînt mai mărunte, numai 
acolo omul poate să găsească acel otium de care vorbeau la- 
tinii și care permite cultivarea intereselor teoretice dezintere- 
sate. Bogăția recoltelor este însă evident că atîrnă de climat, 
adică de căldura și umiditatea atmosferică, apoi de fertilitatea 
solului şi de configuraţia geografică, pentru că pămîntul, pentru 
a-și da tot rodul lui, trebuie să dispună de irigaţii naturale, de 
rîuri abundente, care să-l ferească de secetă. Bogăția nu atîrnă 
însă numai de aceste condiţii naturale, ci și de un factor uman 
— observă Buckle — anume de energia şi regularitatea muncii. 
Numai popoarele care au deprinderea de energie și consecvență 
în muncă sînt producătoare de bogății. Dar aceste două însușiri 
sînt, la rîndul lor, influențate de condiţiile cosmice, pentru că 
numai într-o climă temperată aceste însușiri se pot dezvolta, pe 
cînd într-o ţară de sud, sub un cer incandescent, nici energia, 
nici perseverența n-ar putea fi destul de dezvoltate. Iată, prin 
urmare, cum condiţiile în care producţia e pusă, sau acelea în 
care omul se dezvoltă, pentru a ajunge la capacitatea de care 
are mai multă nevoie în producere de bogății, determină nu 
numai formele, dar şi valoarea civilizaţiilor omenești. 

Dar civilizația este condiţionată nu numai de mediul cos- 
mic, ci și de genul producţiei, determinat, la rîndul lui, de 
ambianța cosmică. În această ordine de idei arată Buckle 
cum nordicii au nevoie de alimente conținînd mult carbon, 
fiindcă arderile sînt foarte puternice în climatul lor. Oamenii 
din sud au, dimpotrivă, nevoie de alimente care conţin mult 
oxigen, fiindcă arderile sînt în regiunile calde mai mici, și 
atunci este necesară o provizie internă de oxigen care să le 
accelereze. S-a constatat însă că alimentele conţinind mai 
mult carbon sînt totdeauna mai scumpe și mai greu de pro- 
curat decît acele care conţin mai mult oxigen. Alimentele 
conținînd mult carbon, ca, de.pildă, carnea animalelor, se 
procură apoi prin dezvoltarea unor aptitudini speciale de 
luptă, necesare pentru uciderea unor animale adeseori feroce. 
Alimente care conţin mult oxigen sînt însă fructele, pe care 

cu gestul cel mai comod, cu mișcarea cea mai indolentă, ci- 
neva le poate culege din pomul care crește în livada sa. Astfel, 
din nevoia de a se alimenta într-un fel sau altul, determinată 
de condiţiile speciale ale climatului, iată cum se dezvoltă însu- 
șiri de vigoare și curaj, ca la oamenii din nord sau deprinderi 
de lene și indolență, cum Buckle crede a putea stabili la po- 
poarele meridionale. 

În sfîrşit, după ce a urmărit producţia bunurilor, Buckle 
studiază distribuţia lor în raport cu condiţiile cosmice. În 
această privinţă, el observă că în țările cu climă caldă, în 
ţările care se bucură de o mare fertilitate a solului, populaţia 
se înmulțește excesiv și oferta miîinii de lucru devenind foarte 
mare, salariile scad în consecință. Dimpotrivă, în țările în 
care populaţia se hrănește cu alimente care conţin mult carbon, 
în care pămintul este mai puţin rodnic, cerul mai puţin clement 
și lupta pentru existenţă mai grea, în ţările nordului, populaţia 
se mărește mai încet și salariile devin mai ridicate. Astfel se 
instalează o diferenţă de condiţii economice, fundamentul pe 
care se sprijină şi diferența de regim politic, fiindcă aceste două 
lucruri Buckle socotește că sînt în legătură : inegalitatea ex- 
tremă a condiţiilor economice este pentru el şi o explicaţie a 
inegalităţii politice dintre clasele sociale —' mai mică în nord, 
mai mare în sud. 


În sfîrșit, trecînd la aspectul general al naturii, Buckle 
observă că sînt regiuni în care peisajul prezintă o configuraţie 
sublimă, în care fluviile mari, flora abundentă și fantastică 
sugerează necontenit imaginaţiei gînduri de dincolo de lume, 
face să treacă prin sufletul oamenilor un fior de misticism. Dim- 
potrivă, în peisajele în care elementul sublim este atenuat, în 
care natura este mai degrabă graţioasă sau plină de raăsură în 
aspectele ei, imaginaţia este mai puţin vie, și în locul rămas li- 
ber, prin menţinerea ei în limite mai modeste, pot să se dezvolte 
alte însușiri sufletești, şi anume inteligenţa creatoare de cultură 
intelectuală. 

Tată, în puţine cuvinte, în ce consistă teoria lui Buckle. Ea 
este interesantă pentru că dă o dezvoltare mai mare tonceptului 
de mediu cosmic și pentru că pune într-o vie lumină idealurile 
de cultură ale lui Buckle : știință, democraţie, libertate, o multi- 

plicitate de tendinţe care se întrunesc într-o structură psihică 
unitară. 

Cu aceasta însă istoricul problemei este aproape terminat, 
fiindcă în a doua jumătate a veacului al XIX-lea, după ce s-a 
produs marele sistem al lui Buckle, căruia i-am putea alătura 
Filozofia artei a lui Taine, interesul explicaţiei faptelor 
istorice spirituale prin legi ale naturii fizice devine mai slab. 
Istoria şi, odată cu ea, toate științele spirituale ale omului 
ajung acum la o conştiinţă a independenţei lor; ele își dau 
seama că metodele naturaliste nu le pot fi de mare folos, 
pentru că obiectul lor propriu, original, nu este stabilirea de 
legi generale, ci fixarea de aspecte particulare, de structuri 
originale, reprezentative. Încercări ca acele ale lui Montes- 
quieu, Buckle şi Taine devin acum din ce în ce mai rare, 
și atitudinea noastră critică față de ele devine, în consecinţă, 
mai ușoară. Astfel, dacă ne întrebăm care este valoarea me- 
diului, privit ca o condiționare a culturii omenești, răspundem 
că ea nu trebuie să fie apreciată cu exagerare. Într-adevăr, 
mediul cosmic, pentru a deveni o condiţie a culturii, trebuie 
să fie valorificat de om. Cu bună dreptate s-a pus în legă- 
tură orientarea industrială pe care au luat-o civilizațiile mo- 
derne cu marile provizii de cărbune care se găsesc în sub- 
solul țărilor unde aceste civilizaţii s-au dezvoltat. De ce însă 
bogatele mine de cărbuni, care se găsesc în subsolul unor țări 
de colonizare europeană (cum sînt Statele Unite), n-au dez- 
voltat acolo civilizații industriale înainte de venirea euro- 
penilor ? Pentru că — răspunsul este inevitabil — mediul nu 
fusese valorificat de om. Nu mediul ca atare este, prin ur- 
mare, condiţia culturii, ci mediul întru cît este valorificat, 
resimţit într-un fel determinat și pus în legătură cu repre- 
zentarea unor anumite scopuri. 

Este apoi limpede că dacă mediul cosmic are o netăgă- 
duită însemnătate, aceasta atinge gradul cel mai însemnat în 
civilizaţii mai primitive şi scade pe măsură ce civilizaţia se 
dezvoltă. Într-adevăr, unul dintre semnele cele mai caracte- 
ristice ale unci civilizaţii înaintate este tocmai progresiva ne- 
atîrnare a omului de mediu, o neatîrnare la care contribuie 
mai întîi perfecţionarea mijloacelor tehnice, împrumutate într-o 

măsură din ce în ce mai mare unor energii generale ale naturii, 
ca aburul, apa, electricitatea. În felul acesta, condiţiile diferen- 
țiale ale peisajului în care o civilizație se dezvoltă devin mai 
puţin hotăritoare în determinarea felului ei propriu. Mediul 
cosmic, incontestabil în acţiunea lui, are totuși o eficienţă li- 
mitată, și această constatare este adaosul pe care filozofia mo- 
dernă a culturii îl poate aduce teoriile tradiţionale ale mediului. 


XII. CONDIȚIONAREA ECONOMICĂ A CULTURII 


Importanța condiţionării economice în dezvoltarea culturii 
umane a fost postulată nu numai într-o lucrare ca aceea a lui 
Buckle, despre care ne-am ocupat în capitolul trecut, dar și în- 
tr-o scriere anterioară, care a avut un mare răsunet teoretic și 
practic, în celebrul Manifest Comunist de la 1847, adresat mun- 
citorimii internaţionale de către teoreticienii şi militanţii politici 
Karl Marx și Friedrich Engels. În acest text relativ restrîns, în- 
tîmpinăm punctul de vedere al socialismului științific, punct de 
vedere care interesează de aproape problema în fața căreia do~- 
rim să ne oprim acum. 

Să analizăm cîteva din pasajele Manifestului din 1847 rela- 
tiye Ia condiţionarea economică a culturii omenești, adică la 
ceea ce se numește, cu o formulă foarte răspîndită de atunci, 
concepţia materialistă a istoriei. „Cultura — scrie Manifestul — 
a cărei pierdere burghezia o deplinge, nu înseamnă altceva pen- 
iru imensa majoritate a proletariatului decit pregătirea de a o 
transforma într-o mașină. Acuzaţia voastră e zadarnică — se 
adresează Manifestul burgheziei — întrucît este cu neputinţă 
să se aplice revendicării noastre ca proprietatea burgheză să se 
desființeze măsura noţiunilor curat burgheze, precum libertate, 
cultură, drept ş.a.m.d. Înseși ideile voastre nu sînt decît produ- 
sul raperturilor producţiei și proprietăţii burgheze, după cum și 
dreptul vostru nu este altceva decît voința clasei voastre pre- 
făcută în lege, voinţă al cărei conţinut este determinat de con- 
dițiile materiale de existenţă ale clasei burgheze. Ideea intere- 
sată, după care prefaceţi în legi veșnice ale naturii și ale ra- 

țiunii raporturi sociale istorice și trecătoare, născute din modul 
vostru de producere, era împărtășită de toate clasele stăpînitoare 
trecute și dispărute în cursul evoluţiei istorice, şi cînd a fost 
vorba de acestea, voi le-aţi criticat... Ceea ce ați înțeles însă pen- 
tru proprietatea antică, ceea ce aţi admis pentru proprietatea 
feudală, nu voiţi să pricepeţi atunci cînd este vorba de proprie- 
tatea burgheză.“ 

Iată, cum nu se poate mai limpede afirma, punctul de vedere 
că toate ideile culturii noastre ar fi determinate de condiţiile 
economice ale societăților moderne. 

Care este semnificația concepţiei materialiste a istoriei ? 
V-am spus că întregul cerc de probleme în fața căruia ne găsim 
opriţi acum a rezultat din tendința de a aduce istoria sub punctul 
de vedere al științelor naturale, cu scopul de a obține și în stu- 
diile istorice gradul de preciziune la care ajunseseră mai înainte 
științele naturii. Trebuie deci observat din capul locului că mate- 
rialismul istoric este o consecință a tendinței generale de a 
aduce istoria sub punctul de vedere al științelor naturale. Ace- 
laşi gen de servicii făcea mai înainte teoria mediului, aşa cum 
o formulase, la vremea lui, un Montesquieu, apoi un Buckle 
și Taine. 

S-a observat adesea că explicația unică prin influenţa me- 
diului nu istovește diferenţele între feluritele cercuri culturale 
omenești. Căci iată două popoare care au locuit în aceleași con- 
diţii de mediu, iată pe grecii antici şi pe turcii moderni. Cultu- 
rile respective nu seamănă însă deloc între ele și, astfel, expli- 
caţia unică prin mediu, pe care un Montesquieu o socotea sufi- 
cientă, nu poate să dea socoteală de diferența care persistă în 
ciuda similitudinii ambianţei. Materialismul istoric, care nu se 
opune, ci completează teoria mediului, crede că poate împinge 
mai departe explicaţia diferențelor culturale, progresînd de la 
postularea mediului ca o rațiune suficientă, la cercetarea acelor 
cauze derivate din el pe care le înglobăm sub numele de gen 
al producţiei economice. Vom vedea însă îndată că această nouă 
formă a naturalizării istoriei pune unele probleme. 

Astfel, mai întîi, materialismul istoric valorifică un punct 
de vedere care a dominat dezvoltarea ştiinţelor în veacul trecut 
și, în special, dezvoltarea acelor științe ale naturii care erau acum 

înălțate la rangul unui model şi pentru științele istorice, punctul 
de vedere al determinismului. Desigur, o părere foarte răspîn- 
dită este aceea că istoria este produsul voinţei umane, conștientă 
de sine. Atunci cînd vorbim de influenţa oamenilor mari, atri- 
buim evenimentele istoriei hotărîrilor individuale ale șefilor de 
state și admitem, implicit, propoziţia filozofică potrivit căreia 
liberul arbitru individual este răspunzător de cursul pe care is- 
toria l-a luat în trecut. Dar liberul arbitru se găsește la antipo- 
dul poziţiei filozofice a determinismului şi, în măsura în care 
istoria trebuie să ajungă la gradul de precizie al ştiinţelor na- 
turale, ea se vede obligată să accepte poziţiile determinismului, 

Firește, nu totdeauna s-a crezut aşa. Ideea determinării prin 
conştiinţă și prin liberul arbitru era într-o vreme mult mai răs- 
pîndită. Ea a fost, de pildă, ideea teologilor, care ipostazau li- 
berul arbitru în forma providenţei divine. Ea a fost apoi ideea 
juriştilor şi a politicilor, care socoteau că, prin opera lor legis- 
lativă sau prin gesturile lor de conducători, pot îndruma cu ade- 
vărat destinul lumii. Dezvoltind o astfel de vedere, istoria a fost 
multă vreme istoria categoriei politice ; statul și dreptul au fost 
considerate, timp îndelungat, drept adevăratul subiect al isto- 
riei. Politica era înţeleasă, în tot acest timp, drept resortul forței 
propulsive a evenimentelor lumii. 


Dar concepţia tradiţională a istoriei, așa cum se constituise 
din Renaștere și pină în veacul al XVIII-lea, era călăuzită nu 
numai de reprezentarea atotputerniciei politice, dar şi de ideea 
că istoria nu este altceva decit terenul în care se realizează trep- 
tat tendința imanentă a dreptului natural. Se postula, cu alte cu- 
vinte, un conţinut omenesc general, o avere de principii juridice, 
un sistem invariant al echităţii, și se afirma apoi că sensul vieţii 
istorice n-ar fi altul decît acela de a o face din ce în ce mai 
receptivă pentru aceste principii generale ale conștiinței ome- 
neşti. Nedreptatea socială este a trecutului, ni se afirmă într-o 
astfel de concepţie optimistă a istoriei ; dreptatea socială este 
a viitorului. Prezentul însuși ar reprezenta faţă de trecutul bar- 
bar o înaintare către această ţintă imanentă. 

Aceste două propoziții sînt însă deopotrivă combătute de ma- 
terialismul istoric, mai întîi pentru motivul că noua viziune des- 
pre lume a socialiștilor socoteşte că forţa propulsivă a culturii 

este angrenată în sistemul general de energii ale naturii și că 
rezultatele ei nu pot fi altceva decit produsele unui determinism 
implacabil. În al doilea rînd, ideea istoriei concepută ca o rea- 
lizare treptată a dreptului natural este şi ea combătută de ma- 
terialismu! istoric, întrucît noțiunea de drept natural, așa cum 
a ajuns la formularea ei juridico-filozofică în veacul al XVII-lea 
şi XVIII-lea, cu un Puffendorf, un Grotius, un Rousseau şi alţii, 
se dovedea a nu avea alt conținut decît acela al principiilor de 
bază ale vechiului drept roman, afirmat ca un model tipic şi ca 
un ideal permanent al societăților omenești de către burghezia 
Renaşterii, care se servea de o astfel de armă pentru a combate 
dreptul cutumiar feudal pus în calea liberei ei expansiuni. Isto- 
ria materialistă răstoarnă astfel toate postulatele tradiționale ale 
disciplinei și dă putinţa dezvoltării ei către mai multă rigoare 
științifică. Noua orientare pe care au luat-o la un moment dat 
studiile istorice nu poate fi nicidecum înțeleasă fără intervenţia 
materialismului istoric. 

Am spus că concepţia materialismului istoric se găsește în- 
tr-o strînsă dependenţă de aceea a teoriei mediului. Lucrul este 
evident. Totuși, adincind problema, observăm şi o însemnată 
diferenţă între teoria mediului și punctul de vedere al materia- 
lismului istoric, asupra căreia am dori să atragem atenţia. În- 
tr-adevăr, după teoria mediului, formele felurite pe care cultura 
le-a luat în cursul timpului sînt atrihuite deosebirilor de mediu. 
Pînă la un punct, materialismul istoric pare să afirme același 
lucru, făcîndu-ne să înţelegem cum deosebirile culturale derivă 
din acelea de regim economic. Teoria mediului acceptă însă dife- 
renţele culturale ca pe niște date ireductibile. Împlintarea în 
peisaj a culturii omeneşti este o dată pe care teoria mediului o 
primește ca pe o realitate imutabilă şi elementară. Nu aceeaşi 
este însă vederea materialismului istoric, pentru care există o 
unitate a procesului economic, indiferent de locul în care el se 
desfășoară. Toate societăţile omeneşti, afirmă materialismul is- 
toric, sint rnenite să treacă prin aceleaşi faze economice, toate în- 
dreptindu-se către momentul în care capitalurile şi instrumentele 
de lucru adunîndu-se în citeva miîini, etatizarea lor devine ușoară. 
Aci se pronunţă deci deosebirea dintre materialismul istoric şi 
teoria tradițională a mediului. Materialismul istoric nu primeşte 

ideea diferenţelor culturii omenești ca pe niște date fatale, ca 
pe un fel de a fi, rezultat din înrădăcinarea unei culturi în pei- 
sajul în care se dezvoltă. Materialismul istoric, constatind dife- 
rența, nu o socotește fatală ; el afirmă, așadar, unitatea de plan 
a istoriei omenești, pe cînd teoria mediului admite existenţa unor 
diferenţe ireductibile în cîmpul culturii. Dacă nu ar fi primit 
postulatul acesta, reprezentanţii noii concepţii ar fi trebuit să 
soluţioneze problema culturii în acelaşi fel ca Buckle, care cre- 
dea că există o finalitate a istoriei constituită din tezaurul de 
principii al civilizaţiei occidentale din vremea sa, în care se cu- 
prindea ideea de libertate, preponderența intelectului, prospe- 
ritatea economică. Despre această civilizaţie, Buckle socotea apoi 
că nu este posibilă, în gradul realizărilor ei celor mai înalte, decît 
atunci cînd se sprijină pe temperamentul, felul de viaţă și con- 
diţiile de muncă ale popoarelor nordice. Astfel, după ce consta- 
tase multipla varietate a culturii omenești, Buckle izolează, 
între aceste aspecte diverse, pe unul din ele, și anume pe acela 
al popoarelor nordice, ba chiar pe acela al civilizaţiei engleze, 
și îl înalță la rangul adevăratului model al tuturor celorlalte 
culturi. 

Obiectivitatea cere să afirmăm că materialismul istoric a în- 
semnat, fără îndoială, un mare progres ştiinţific. Faptul că isto- 
ria și cultura omenească sînt determinate de factori economici 
era o împrejurare cu totul neglijată altădată, dar care astăzi nu 
mai poate fi trecută cu vederea. În orice scriere istorică știinţi- 
fică, explicația evenimentelor s-a completat, de la un timp, și 
prin valorificarea condiţiilor economice. Obiecţia ce se poate 
însă adresa materialismului se îndreaptă mai întîi faţă de spiritul 
său prea sistematic. Căci dacă este evident că există un deter- 
minism economic al formelor culturii nu este la fel de limpede 
că nu există decit un determinism economic. 4 

În al doilea rînd, trebuie arătat că în materialism există o re- 
prezentare metafizică de bază și că, prin urmare, nu numai spi- 
ritul științific neprevenit conduce în toate împrejurările atir- 
maţiile sale. În adevăr, pentru metafizica tradițională, aceea a 
lui Descartes și a urmaşilor săi, problema esenţială era problema 
substanţei. Care sînt substanţele lumii ? Există una sau două ? 

În ce raport stau aspectele concrete ale lumii faţă de aceste 
substanţe ? Sînt aceste aspecte atributele sau modurile substan- 
tei ? Cum se face trecerea de la substanță la moduri sau atri- 
bute ? Acestea sînt problemele care au dominat cugetarea filo- 
zofică a Europei, începînd din veacul al XVII-lea şi care au pro- 
vocat marile sisteme filozofice ale lui Descartes, Leibniz, Spinoza. 
Ideea de a găsi substanța realităţii, adică temelia simplă, ele- 
mentară, ireductibilă, din care se dezvoltă toate lucrurile lumii 
concrete, această idee poate fi recunoscută și în reprezentarea 
unei infrastructuri economice. Faţă de această realitate substan- 
ţială, aspectele culturii n-ar fi decît nişte moduri sau atribute. 
Dar o ştiinţă într-adevăr neprevenită nu este aceea care se ho- 
tărăște cu ușurință a afirma o realitate simplă, în raport cu care 
și ca un produs de derivație, poate fi înțeleasă realitatea con- 
cretă și multiplă a lumii. Oriunde găsim această simplificare 
monistică, această concentrare a varietăţii lumii într-un aspect 
fundamental și unic, acolo recunoaștem, în același timp, și ve- 
chea idee metafizică a substanţei. Că o astfel de reprezentare 
metafizică trebuie să fi stăpînit mintea lui Marx este sigur. 
Acesta era un elev al lui Hegel, metafizician monist el însuși, 
afirmînd la baza realităţii tot prezenţa unei substanţe unice. 
Pentru Hegel, această substanță care străbate ca un curent sub- 
teran întreaga istorie era însă ideea, logosul. Dintr-un anumit 
punct de vedere, poziția lui Marx răminea aceeași, cu diferenţa 
că substanța monistic-spirituală a lui Hegel devine material-eco- 
momică. A recunoaște însă ceea ce este reprezentare metafizică 
aci înseamnă a limita valoarea acestei teorii, oricît de impor- 
tantă și oricîte servicii ar fi adus ea în explicarea faptelor isto- 
riei și ale culturii. 

În sfîrşit, este adevărat că factorii spirituali n-au ei nici un 
fel de influență în desfășurarea vieţii istorice ? Iată iarăși un 
lucru pe care nu l-am putea afirma. În adevăr, progresul știin- 
tific din ultima vreme a adus scrierile unor gînditori economiști, 
ca, de pildă, aceea a cugetătorului de mari merite Max Weber, 
în opera sa Die protestantische Ethik und der Geist des Kapita- 
lismus, care a arătat contribuţia imensă pe care mentalitatea 
dezvoltată din Reformă a avut-o asupra evoluţiei economice a 
Europei. Dezvoltarea capitalistă modernă, răspunzătoare de ci- 

vilizaţia burgheză, arată Max Weber, a fost produsă şi de cre- 
dința religioasă a oamenilor care au creat această civilizaţie. 
Prin urmare, nu numai că religiosul nu ar fi decît o simplă răs- 
îrîngere, o derivație a economicului, dar dimpotrivă economicul 
el însuşi suferă uneori influența religiosului. Noi știm că valorile 
comunică între ele în unitatea structurii sufleteşti, încît ayem 
la dispoziţie motivele teoretice pentru a ne îndoi de valoarea 
procedeului care constă din a izola una din aceste valori și a o 
face conducătoarea tuturor celorlalte. Aceeași idee este confir- 
mată atunci cînd se arată cum felu! virtuților pe care etica re- 
formată — și mai ales calvinistă — le solicită erau tocmai vir- 
tuţile de care capitalismul avea mai multă nevoie : modestia, 
onestitatea, economia. Dar nu numai partea etică a puritanismu- 
lui calvin a solicitat dezvoltarea capitalismului burghez, dar și 
metafizica acestei religii. Astfel, Max Weber ne lămurește cum 
ideea pe care calvinismul o împrumută sistemului de gîndire al 
Sfîntului Augustin, ideea că sîntem sortiți pedepsei sau mîntui- 
rii eterne, prin decretul fatal al providenţei, şi că, oricare ar fi 
ostenelile vieții noastre, noi nu putem să ieşim din raza de pre- 
vedere a acestui decret divin, astfel de idei, spune Weber, au 
avut asupra mentalităţii oamenilor care îmbrăţişaseră Reforma 
consecința că nu mai socoteau viaţa aceasta ca o preparaţie pen- 
tru viaţa de dincolo, așa cum credeau în jurul lor catolicii. Ideea 
predestinării întărea mai degrabă dorința de a obține succes 
social și material în viaţă, fiindcă în norocul întreprinderilor 
proprii oricine simte fulgerînd ceva din destinul său cosmic, din 
rângul său în creaţie. 

Nu putem urmări acum mai de aproape valoarea acestei ipo- 
teze. Ea este numai un exemplu despre felul criticilor care se 
mai pot aduce marxismului şi care se încadrează, de fapt, în 
modul de a înțelege cultura, afirmat de atitea ori în cursul aces- 
tor capitole. Cultura este pentru noi creaţie de valori și resubiec- 
tivare a acestora. Ambele aceste acte sint însă nu numai acte 
spirituale, dar şi acte autonome și anticipatoare față de realitate. 
Mult timp mai înainte ca realitatea să devie primitoare pentru 
anumite valori, spiritul omenesc le afirmă şi încearcă să le in- 
troducă în realitate. Acţiunea inventatorilor sociali, a tuturor 
acelora care propagă o idee mai înainte ca realitatea să devie 

receptivă pentru ea, dovedește că valorile anticipează realizarea. 
Cum este cu putinţă atunci ca valorile culturii să fie înţelese 
<a niște simple răsfrîngeri ale realităţii, şi anume ale laturii ei 
material-economice ? Economicul este unul din factorii proce- 
sului social și cultural, dar nu este singurul. În unitatea struc- 
turii psihice, economicul corespunde cu celelalte valori, așa încât 
unul din faptele esenţiale ale culturii, pus de atîtea ori în lu- 
mină în cursul acestei expuneri, este tocmai putinţa diverselor 
valori să se influenţeze reciproc. 

Nesocotirea autonomiei și unităţii conștiinței axiologice a 
omului este dificultatea concepţiei pe care am analizat-o, dar 
al cărei rol în dezvoltarea mai nouă a științelor istorice, ca și în 
evoluţia socială și politică a lumii moderne, a fost dintre cele 
mai mari 


XIII. TEORIA RASELOR 


Teona despre influența mediului asupra culturii a produs 
alte două teorii consecutive, materialismul istoric şi teoria rase- 
lor. Mediului cosmic i se atribuie, în adevăr, puterea de a modi- 
fica tipul antropologic al omului şi, odată cu aceasta, complexul 
lui moral, adică ceea ce cu un cuvînt se numește rasa lui. Ce 
este deci fasa ? Este un concept clasificator, o noţiune rezultată 
dintr-o operaţie de grupare şi diferenţiere a speței omenești în 
mai multe clase, avînd fiecare anumite însușiri fizice şi morale 
obţinute prin influența mediului și selecție naturală și transmise 
prin ereditate. Ideea de a explica formele deosebite pe care cul- 
tura omenească le ia prin contribuţia raselor este o idee rezul- 
tată din încercarea de a aduce științele istorice sub punctul de 
vedere al științelor naturale, împrejurare pe care am întimpi- 
nat-o și în capitolele trecute, atunci cînd a fost vorba să ana- 
lizăm teoria mediului şi concepţia materialistă a istoriei. În acest 
fel o aplică, de pildă, H. Taine în Philosophie de Vart şi în Histoire 
de la littérature anglaise. Însă Taine nu se gîndeşte nici un mo- 
ment să valorifice rasele omenești în bune şi rele, superioare şi 
inferioare, capabile «au incapabile de cultură. Poziţia sa prin- 
cipală se reduce numai la afirmaţia că rasele contribuie la de- 

terminarea formelor speciale pe care cultura le ia. Gindul că 
între aceste rase s-ar putea stabili vreo gradaţie cit privește va- 
loarea lor, rămînîndu-i străin lui Taine, este totuși reprezentarea 
care colorează părerile altor gînditori, despre care urmează să ne 
ocupăm acum. 

Dar înainte de a face aceasta, trebuie arătat că încă din veacul 
trecut, odată cu programul ideilor democratice, un curent care 
pornise din Revoluţia franceză și se dezvoltase mai mult în me- 
dii latine, se trezeşte o reacțiune chiar în ţara din care inițiativa 
revoluţionară pornise, dar mai cu seamă în medii eterogene, de 
pildă în Germania. În această privinţă trebuie amintit numele 
lui Schopenhauer, care în Lumea ca voință şi reprezentare sau 
în Parerga și Paralipomena interpretează contrastul dintre revo- 
luţionarismul latin şi reacţionarismul german, atribuindu-l unor 
sisteme de cugetare pe care le derivă din moșteniri de rasă de- 
osebită. Un erudit istoric al doctrinelor germanice, E. Seillère, 
grupînd tot materialul, a stabilit cu preciziune doctrina lui Scho- 
penhauer în această privință. Care este caracteristica punctului 
de vedere revoluţionar ? Este, mai întîi, credinţa în rațiune şi 
în liberul arbitru. Revoluţionarism fără liber arbitru nu se poate 
concepe, de vreme ce revoluționarismul înseamnă o interven- 
ţie activă, de care numai hotărîrea spontană a voinței proprii 
este răspunzătoare. Liberul arbitru atrage însă după sine ideea 
unui Dumnezeu, adică a acelei făpturi care posedă liberul arbitru 
suprem și căreia îi este datorată creaţia lumii. În constelația 
morală revoluţionară ar intra deci şi punctul de vedere teist. 
În sfîrşit, în același complex moral intră şi orientarea optimistă 
a spiritului, credința în posibilitatea progresului moral al ome- 
nirii, de vreme ce nimeni nu s-ar încumeta să întreprindă o ac- 
țiune revoluționară cîtă vreme ar socoti că aceasta n-ar fi capa- 
bilă să amelioreze destinele societății. Iată însă cîteva puncte de 
vedere întrunite armonic în structura spirituală a latinilor care 
au făcut Revoluţia și, după cum adaugă Schopenhauer, punctul 
de vedere iudaic. Într-adevăr, ceea ce trebuie să descoperim la 
originea oricărei concepţii revoluţionare este situaţia spirituală 
a Vechiului Testament, teistă prin excelenţă, animată de credința 
în liberul arbitru individual şi de profetismul social. Toate aceste 
orientări Schopenhauer crede a le putea recunoaște în vechea 

religie a evreilor, de unde ea s-ar fi transmis nu numai protes- 
tanților, raţionaliștilor cartezieni, enciclopediştilor francezi și 
revoluționarilor de la 1789, dar și filozofilor germani Fichte. 
Schelling și Hegel, pe care Schopenhauer i-a combătut adesea. 
dealtfel nu numai pentru acest motiv. 

Dacă luăm acum în consideraţie cealaltă constelație spiri- 
tuală, opusă celei revoluţionare, Schopenhauer crede a putea 
afla în ea o îmbinare a idealismului cu determinismul pesimist 
şi cu panteismul, adică acea situație spirituală fixată în vechile 
texte ale înțelepciunii ariene, de unde s-a transmis Noului Tes- 
tament, a cărui inspiraţie ar fi profund deosebită de Testamentul 
Vechi, apoi în mistica creştină a celor 18 veacuri ce despart 
apariţia creștinismului de timpul său, și, în sfîrşit, în filozofia lui 
Immanuel Kant și în propria lui filozofie. Toată această filiație 
îl face pe Schopenhauer să afirme că complexul analizat repre- 
zintă moștenirea fundamentală a civilizaţiei noastre, moștenire 
pe care trebuie cu orice preţ s-o menţinem, în ciuda decaden- 
tei adusă de infiltraţiile contrarii. Evident, o justificare logică a 
acestui punct de vedere nu este cu putinţă. Întîmpinăm aci o 
preferinţă personală, ipostazată într-un principiu, într-un cri- 
teriu de valorificare, în virtutea căruia principiile opuse sînt 
înfățișate ca inferioare. Dar dacă analizăm sociologicește ciu- 
data antiteză construită de Schopenhauer, atunci lucrurile apar 
mai clare, pentru că vedem cum sentimentul reacţiunii germane 
se constituie prin opoziţie faţă de cercul de idei al democrației 
apusene. Pentru a anula democraţia în principiul ei, germanismul 
socotește a descinde din cele mai vechi izvoare ale civilizaţiei 
noastre și a reprezenta moștenirea ei rasială profundă. 

Dar teoria relativă la influenţa raselor asupra culturii ome- 
nești s-a dezvoltat nu numai sub această influenţă, dar şi sub 
o înriurire combinată, într-un fel pe care îl veți vedea imediat. 
În adevăr, întrucît arienii, cunoscuţi de noi mai ales prin sis- 
temele de cugetare ale vechii Indii, au fost creatorii bunei tra- 
diţii culturale, atunci moștenitorii lor legitimi ar fi aceia care 
continuă a-i reprezenta printre noi, şi anume popoarele germa- 
nice. Ideea a fost reluată într-o scriere care a dat naştere unei 
bogate succesiuni literare, în opera în două volume a contelui 

Arthur de Gobineau, Essai sur Vinégalité des races humaines, 
apărută în 1854. 


Ce tel de om a fost acest Gobineau ? Era un aristocrat stră- 
bătut de mari resentimente antidemocratice. În lumina severă 
a criteriilor sale de preţuire a vieţii, valul crescînd al democra- 
tiei moderne era o împrejurare fatală, un semn sinistru, un glas 
care anunţa apusul civilizației omenești. Dar Gobineau mai era 
un aristocrat de o categorie specială, cum istoria produsese cîțiva 
în veacurile trecute, dar a căror speţă devenea din ce în ce mai 
rară în timpul său. Contele de Gobineau purta în sine sufletul 
unuia din acei aristocrați care făcuseră Fronda, nobili rebeli față 
-de puterea centrală a regelui și care socoteau că își deţin rangul 
şi demnitatea nu de la regele stăpiînitor, ci, prin filiație neîntre- 
ruptă, de la vechii cuceritori. E. Seillăre a avut deci dreptate să 
pună îr, legătură figura lui Gobineau cu aceea, în trecerea de la 
veacul al XVII-lea spre al XVIII-lea, a contelui de Boulanvilliers, 
pe care a pictat-o, în Memoriile sale, ducele de Saint-Simon, un 
om care simțea trăind în el conştiinţa de sine a vechilor barbari 
şi care rezista cu o mare integritate de caracter presiunilor, care 
se făceau din ce în ce mai incomode, ale puterii centrale a rege- 
lui. Un astfel de om va fi fost Gobineau, un descendent din vechi 
barbari germanici, şi opera sa culminează, într-adevăr, în acea 
povestire despre Otto Jari, pirat norveg, în care îi plăcea să vadă 
pe unul dintre strămoșii autentici ai familiei lui. Puterea orga- 
nizatoare creatoare de state și de civilizaţii a germanicilor și a 
trunchiului omenesc din care germanismul era o simplă mlă- 
-diță, adică a arienilor, credea că o simte Gobineau afirmîndu-se 
în sîngele său. În această stare de spirit redactează Gobineau 
„cartea în care își propune a dovedi că rasele sînt inegale, unele 
fiind făcute pentru stăpinire şi altele pentru a fi supuse, rasa 
stăpinitoare unică fiind, fără îndoială, rasa ariană cu varietatea 
ei europeană cea mai importantă, reprezentată de popoarele 
germanice. 

Oricare ar fi civilizațiile omenești pe care le-am examina, 
-chiar cea chineză, assiro-babiloniană sau egipteană, Gobineau 
socotește că ele au putut exista numai în măsura în care un 
grup arian a cucerit ţările respective, introducînd acolo puterea 
Jlor creatoare de cultură. Există însă o împrejurare fatală în is- 

torie, răspunzătoare de acel fenomen, pe care încă dir primele 
pagini Gobineau anunţă că îl va studia, și anume fenomenul de- 
cadenţei popoarelor. Această decadenţă o face să rezulte Go- 
bineau din încrucișarea imprudentă a raselor, din amestecul lor, 
iar acest amestec i se pare lui atît de departe împins în civili- 
zaţia europeană, încît soarta ei ar fi ștampilată. Abia dacă în 
Englitera s-ar mai găsi ceva din vechiul tip germanic pur, aşa 
încît speranţa ultimă a lui Gobincau se îndrepta către această 
țară. Mişcat de un astfel de sentiment își dedică Gobineau lu- 
crarea sa regelui George V al Angliei. 

Însuşirile arianului, așa cum le expune Gobineau, sînt însă 
profund deosebite de acelea pe care credea a le regăsi în tradiția 
sa culturală Schopenhauer. Aci nu mai este vorba de panteism. 
idealism și determinism pesimist. Portretul arianului este, sub 
pana lui Gobineau, cu totul altul. Iată-l rezumat într-una din pa- 
ginile cărţii despre inegalitatea raselor omenești : „Popoarele 
ariene au energie reflexivă sau, pentru a spune mai bine, inteli- 
genţă energică, simţ al utilului, o perseverenţă care își dă seama 
de obstacole și găsește mijloace de a le înlătura ; o mai mare 
putere fizică ; un instinct extraordinar al ordinii, nu numai ca o 
garanţie de repaos și de pace, dar ca un mijloc indispensabil de 
conservare și, în același timp, un gust pronunţat pentru liber- 
tate, chiar pentru aceea extremă ; o ostilitate declarată contra 
acelor organizaţii în care ațipesc, cu dragă inimă, chinezii, pre- 
cum și împotriva despotismului mîndru, singura frînă a popoa- 
relor negre. Albii se deosebesc încă printr-o iubire rară de viaţă ; 
se pare că, știind să uzeze mai bine de aceasta, îi atribuie mai 
mult preţ, o menajează mai mult în ei înşişi și în alții. Cruzimea 
lor, cînd ea se exercită, are conștiința exceselor sale, sentiment 
foarte problematic la negri. În același timp, această viaţă, care 
le este atit de prețioasă, ei o legitimează prin rațiune. Primul 
dintre mobilele arianului este onoarea. N-am nevoie să adaug 
că acest cuvînt, onoarea, şi noțiunea civilizatoare pe care ea o 
cuprinde sînt cu totul necunoscute galbenilor şi negrilor, pentru 
a termina dubla dovadă că imensa superioritate a albilor, în do- 
meniul întreg al inteligenţei, se asociază cu o inferioritate la fel 
de marcată în intensitatea senzaţiilor. Albul este mult mai puţin 
dotat decît negrul și galbenul sub raport senzual. În acelaşi fel, 

el este cu mult mai puţin solicitat şi mai puţin absorbit de acțiu- 
nea corporală, cu toate că structura sa este în mod remarcabil 
viguroasă.“ Aşadar, reflexibilitate, simț al utilului, ordine, vi- 
goare, un adevărat tablou al colonizatorului anglo-saxon, ipos- 
tazată în forma tipului moral al germanicului şi al arianului în 
genere, un tablou însă cu totul deosebit de acela peste care Scho- 
penhauer așternuse tonuri mai intelectualizate și mai sumbre. 
Civilizaţia pe care Gobineau o atribuie cu exclusivitate arieni- 
lor este o civilizaţie practică, organizatoare. Sint, dimpotrivă, 
bunuri culturale care pentru Gobineau nu rezultă din energiile 
specifice ale arianismului, ca, de pildă, arta. Apariţia geniului 
artistic în omenire este, pentru Gobineau, produsul încrucișării 
fatale dintre albi și negri. 

Răspunzător în întregime de toate felurile de perfecțiune cul- 
“turală, de toate valorile mai înalte ale spiritului, devine arianul 
și, în special, germanul, într-o altă operă consecutivă lucrării lui 
Gobineau, în scrierea lui Chamberlain, Die Grundlagen des XIX 
Jahrhunderts. Sinteza lui Gobineau îmbrățișează întreaga istorie 
universală, a lui Chamberlain începe abia din evul! mediu și, fi- 
rește, nu-și propune să dovedească excelența culturală a tuturor 
arienilor, ci, avînd de-a face numai cu această epocă și numai 
cu Europa, ea își propune să stabilească superioritatea culturală 
a germanilor, Popoarele europene au fost producătoare de cul- 
tură, după Chamberlain, în măsura în care au fost germanizate, 
și marii producători de cultură, chiar cînd ei aparţin unor alte 
naţiuni decit celor germanice, sînt, de fapt, germanici. Cham- 
berlain era un nobil englez, cosmopolit prin educaţie. Își petre- 
cuse parte din copilărie în Franţa, la Versailles, altă parte în 
Elveţia, pentru a termina studii de ştiinţe naturale în Univer- 
ssitățile germane. Acest englez devine cu timpul un înfocat ger- 
man, se stabileşte în Imperiu, gravitează în jurul cercului de la 
Bayreuth al lui Richard Wagner, scrie una dintre cele mai fru- 
moase cărţi despre acesta și, depășind studiile ştiinţifice şi mu- 
zicale, care păreau a fi obiectul exclusiv al preocupărilor sale, 
trece la vaste cercetări de antropologie, de filozofie, de istorie 
și de istoria artelor, și obţine acea sinteză care este Die Grundia- 
gen des XIX Jahrhunderts, o carte cu răsunet pînă mai ieri în 
tineretul amator de idei generale. Influenţa ideilor preconizate 

“de un Gobineau sau Chamberlain a fost mare în Germania. Ana- 
liștii lui Chamberlain au putut recunoaște ecouri din scrierile 
sale pînă și în discursurile împăratului Wilhelm II, care se știe 
«că era un vorbitor cu multă iniţiativă în numeroase şi variate 
“ocazii. 

După cum am făcut-o și în alte împrejurări, urmează, după 
această expunere istorică, să trecem la o discuție critică. Ce 
“trebuie deci să credem despre teoriile înfățișate mai sus ? Cri- 
tica este însă mai dificilă în această împrejurare, pentru că i se 
prezintă o suprafaţă relativ restrinsă. Într-adevăr, ce să criti- 
căm aci? Să dovedești că popoarele ariene nu sînt invariabil 
pesimiste, idealiste, panteiste și deterministe şi că în ideile gîn- 
ditorilor lor pot fi identificate toate nuanțele cugetării ? Să do- 
vedești că însușirile tabloului moral pe care Gobineau ni-l 
prezintă pot fi și ale unor popoare purtind moștenirea altor rase 
decît cea ariană ? Astfel de doctrine sînt simple afirmaţii de 
-credință şi, ca atare, ele pot fi primite sau respinse. Dar în mă- 
sura în care observăm factorul subiectiv care le stă la bază, în 
măsura în care ele apar ca o reacțiune față de revoluţionarismul 
francez, în măsura în care recunoaștem în ele orgoliul unui no- 
bil descendent din vechi stăpinitori feudali, în măsura în care 
identificăm devotamentul politie pentru tezele pangermane, în 
măsura în care observăm lirismul personal străbătînd toate 
aceste sisteme — în aceeași măsură putem aprecia mai bine 
“valoarea lor ştiinţifică, devenită din toate aceste pricini destul 
de mică. Fireşte, sistemele respective pot deveni interesante 
ca arme de luptă. Atunci cînd sîntem însă preocupați numai de 
găsirea adevărului, ele ne apar ca nişte construcţii al căror fun- 
-dament științific este cu totul fragil. Căci este oare adevărat că 
există rase stabile ? O astfel de presupunere este cuprinsă fără 
doar şi poate în afirmaţia că arienii s-au menţinut ca posesorii 
„acelorași atribute fizice şi sufletești de-a lungul tuturor veacu- 
rilor. În antropologie s-a afirmat uneori că rasele omenești s-au 
diferențiat încă din epoca neolitică și că de atunci au rămas 
neschimbate. Afirmația este însă hazardată de vreme ce — după 
cum s-a putut stabili — în puţine generații, germanii transplan- 
taţi în America au dobîndit faciesul americanilor, pentru a nu 
mai vorbi de transformarea însușirilor lor morale. Chiar în tre- 

cerea de la sat la oraş, tipul omenesc se diferențiază. Foarte in- 
teresante sînt cercetările antropologice care s-au făcut în Italia 
asupra deosebirii tipului omenesc la oraş şi în regiunea de sate 
care împrejmuiesc orașul. Modul de viaţă, ocupația, poate ali- 
mentarea, modifică în mod netăgăduit tipul omenesc fizic și 
moral, după trecerea unui interval de timp relativ redus. Și 
atunci este oare posibil ca arienii pe care o ipoteză, dealtfel de 
mult lichidată, îi făcea să coboare din India, schimbiîndu-și me- 
diul și devenind germani ai nordului Europei sau colonizînd 
Egiptul, ca o clasă stăpinitoare, să fi rămas aceeași rasă, cu în- 
sușiri fizice şi sufletești identice ? 

Dar se poate oare dovedi că aceleași rase au produs culturi 
diferite ? În cazul afirmativ, teoriile rasiale devin cu atit mai 
slabe. Gobineau crede însă a putea stabili că răspunderea civi- 
lizaţiei din Persia şi Grecia o are elementul arian, așezat la un 
moment dat peste popoarele autohtone. Cu toate acestea, între 
cultura persană și cultura grecească există mai multe deosebiri 
decît asemănări, astfel că dacă rasa ariană a fost — şi într-un 
caz şi în celălalt — cauza acestor civilizații, ea a lucrat pentru 
a obține efecte cu totul deosebite. Nu cumva este deci mai po- 
trivit, alături de rasă, a invoca o multiplicitate de alte cauze 
pentru a explica felul de a fi al unor civilizaţii atit de diverse ? 

Nu numai însă că aceeaşi rasă poate susține culturi diferite, 
dar rase felurite pot recepta culturi identice. Să amintim, de 
pildă, cazul ungurilor în Europa. Ungurii sînt de origine mon- 
golă și, cu toate acestea, ei au receptat cultura europeană. Dacă 
în condiția lor rasială s-ar fi găsit impedimentul civilizării lor 
în sens european, atunci fenomenul culturii maghiare, al aşe- 
zării şi încadrării lor în curentul de dezvoltare al culturii eu- 
ropene, ar fi un paradox absolut inexplicabil. 

În sfîrşit, în culturi unitare se pot distinge tipuri de rasă 
foarte felurite. După cercetările făcute, în Italia de nord oame- 
nii au statura înaltă, craniul scurt, părul blond, ochii albaștri ; 
pe cîtă vreme în Italia de sud oamenii au statura mică, craniul 
lung şi culoarea părului şi a pielii închisă. Aceste deosebiri an- 
tropologice anulează oare unitatea culturii italiene ? Desigur că 
nu. În cazul acesta nu trebuie însă să spunem că purtătoarea 

acestei unităţi nu este rasa, ci alți factori, mai cu seamă de ordin 
moral ? 

În sfîrşit, există inegalitate între rase ? Există rase superi- 
-oare și rase inferioare ? Este o problemă pe care și-au pus-o nu 
numai germanii, dar, cu o tendinţă mult mai ştiinţifică, unii 
dintre sociologii americani, căci problema raselor a fost foarte 
arzătoare și în Statele Unite. Imigrația negrilor, binevenită cîtă 
“vreme munca se servea de sclavi, dar inoportună din momentul 
în care muncitorii negri au început să facă o concurenţă pericu- 
loasă albilor, a creat o problemă foarte acută în America-de- 
Nord. În aceste împrejurări, s-a afirmat din nou punctul de ve- 
dere al inegalității raselor ca o îndreptățire a cruzimii pe care 
imigranții mai vechi au arătat-o uneori față de populaţiile co- 
lorate. Au fost însă şi oameni inspirați de bună-credință care 
au negat această inegalitate. Inegalitatea raselor, spune, de 
pildă, un antropolog ca Franz Boas, într-una din lucrările care 
rezumă o bună parte a cercetărilor făcute în această privinţă, 
poate să fie numai un rezultat al duratei sau al rapidităţii de 
-dezvoltare cu care feluritele grupuri omenești au crescut în 
-civilizație ; dar această rapiditate sau durată nu dovedesc abso- 
lut nimic cît privește aptitudinea lor culturală esenţială. Ce 
înseamnă oare dacă un grup etnic, de pildă anglo-saxonii, se gă- 
sesc la un punct de dezvoltare pentru care a trebuit o evoluţie 
de 105 000 ani, pe cită vreme negrii din Africa centrală se gă- 
“sesc la un stadiu pentru care au fost necesari 5 000 ani mai puţin? 
'Ce înseamnă aceasta în perspectiva geologică în care trebuie să 
ne aşezăm atunci cînd este vorba de rasele omenești ? Desigur, 
-destul de puţin. Împrejurările vieţii au putut să decurgă într-un 
astfel de mod încît punctul de plecare către aceleași ţinte să fie 
mai îndepărtat pentru anglo-saxoni, mai apropiat pentru negri. 
„Aceasta nu dovedește nicidecum vreo inferioritate funciară a 
negrilor și nu poate justifica tratamentul care li s-a aplicat 
uneori. 

Iată citeva date științifice care pot fi valorificate în problema 
raselor. Ele ne autorizează ca, renunţind la conceptul de rasă, 
să vorbim totuși de anumite tipuri omenești fizice și morale, 
determinate de certe condiții de viață comună, în anumite con- 
diții cosmice şi sub influenţe economice și morale, aparţinînd 

unor categorii despre care urmează să ne mai ocupăm. Cu alte 
cuvinte, dacă prin teoria raselor nu voim să spunem decît că, 
sub influenţa mediului natural, social şi cultural, se creează în 
sufletul omenesc deprinderi permanente de viață şi creatoare de 
cultură într-un sens anumit, atunci este evident că, printre con- 
diţiile materiale ale culturii, trebuie să trecem, dacă nu rasa, 
atunci naționalitatea ; dar dacă prin rasă înțelegem un fel ome- 
nesc care se transmite chiar cînd mediul este schimbat și cele- 
lalte condiții au devenit diverse, dacă mai ales sfera ideilor 
analizate aci admite diferenţierea raselor în superioare și infe- 
rioare și autorizează, ca atare, cruzimea şi asuprirea celor care 
îşi conferă singuri titlurile superiorității asupra tuturor celor- 
lalţi oameni, atunci contribuţia teoriei raselor în filozofia culturii 
mi se pare că trebuie respinsă. 


1. b. CONDIȚIILE SPIRITUALE ALE CULTURII 


XIV. TRADIŢIA 


Am analizat în capitolele trecute trei dintre condiţiile care 
determină formele pe care cultura le ia în dezvoltarea ei, şi 
anume mediul, genul producţiei economice și rasa. Toate acesie 
condiţii sînt legate de un suport material şi de aceea este potri- 
vit să le trecem sub rubrica largă a condiţiilor materiale ale 
culturii, urmînd acum ca, într-o altă serie de capitole, să anali- 
zăm condiţiile ei spirituale, adică acele care aparţin unui suport 
sufletesc. 

Incepem cu prima dintre aceste condiţii, și anume cu tradi- 
ţia. Ce este tradiția ? Scurt spus, tradiţia este influența muncii 
culturale anterioare asupra celei prezente. Noi am arătat însă, 
de la începutul acestui studiu, că un postulat de bază al activi- 
tății culturale este credinţa că omenirea se poate depăşi pe sine 
în fiecare moment al activității ei. Acolo unde nu există cre- 
dință în progres, nici cultura ca formă a activităţii omenești nu 
se poate produce. O creaţie culturală rezultă totdeauna din cra- 

dința că există încă teme nedezlegate, dar pentru care puterile 
omenești sînt îndestulătoare. 

Nu cumva această împrejurare de bază pentru a înţelege 
viaţa culturală se găseşte într-o relativă contradicție cu ceea ce 
anunțam că alcătuiește una din condiţiile de seamă ale culturii, 
cu tradiţia ? Nu cumva există antagonism între acel fel al lu- 
crurilor care aduce pe producătorul de cultură să suporte in- 
fluenţa muncii culturale anterioare şi să se lase determinat de 
ea, şi cealaltă împrejurare, graţie căreia el năzuiește să-și pună 
teme noi și să aducă noi soluții în omenire ? În felul acesta pro- 
blema filozofică a tradiției coincide cu problema raportului 
dintre tradiţie și inovaţie. În lumina acestei distincţii vom dez- 
bate și noi problema în acest capitol. 

Cum lucrează tradiţia ? În ce fel tradiţia devine o condiţie 
a muncii culturale, cum determină ea formele pe care cultura 
este menită să le ia ? Iată întrebările la care trebuie să răs- 
pundem acum. Tradiţia lucrează mai întîi prin instituţii. Dar 
ce este o instituţie ? Aţi văzut că actele culturale obiective se 
cristalizează în opere. Cind aceste opere se constituiesc ca un 
cadru al muncii culturale într-o anumită epocă, ele primesc nu- 
mele de instituţii. Așa, de pildă, creaţia politică, actul cultural 
obiectiv de ordin politic, creează cadrele activităţii politice, adică 
statul. Tot astfel, creaţia științifică se constituie, la rîndul ei, 
într-un cadru al activităţii ştiinţifice viitoare şi, în cazul acesta, 
avem de-a face cu instituţiile de cultură superioară, în care el 
elaborează știința timpului, Universitățile, Instituţiile de cerce- 
tare, Academiile etc. Exemplele pot fi înmulţite, dar ceea ce 
me interesează deocamdată este să înțelegem bine firea aşa- 
numitelor instituţii, care nu sînt decit opere culturale consti- 
tuite ca niște cadre ale activității culturale ulterioare. Avînd 
însă să se desfășoare în niște cadre rezultate din spiritul cul- 
turii trecute, ceva din acesta va intra și în munca culturală 
prezentă și astfel, prin instituţii, tradiția, expresia creaţiei tre- 
cute, lucrează asupra celei actuale. 

Dar tradiţia lucrează nu numai prin instituţii, dar și prin 
ceea ce, cu un singur cuvînt, se numește educație. În adevăr, 
atit materialele cit şi mijloacele de care se servește creația cul- 
turală sînt transmise creatorilor de cultură prin educația de 

toate categoriile, prin aceea pe care o primește insul din fa- 
milia sa, din mediul social în care se dezvoltă, apoi din școlile 
în care cultura sa se desăvirșește. Cu drept cuvînt se vorbește 
deci despre un adevărat paradox al educaţiei, despre care este 
neapărat necesar să ne întreţinem și noi. În adevăr, educaţia tre- 
buie să te pregătească pentru soluționarea temelor de viaţă 
contemporane. Educaţia trebuie să-ţi dea armele cu care 
să-ți poţi susţine lupta şi să-ţi pregătești izbinda în în- 
cordarea socială a vremii pe care viața ta o străbate. 
Însă pentru această luptă vitală, educaţia te înzestrează 
cu niște arme care sînt rezultatul unei munci de cultură 
anterioară. Este o împrejurare adeseori observată și care a fost 
transformată într-o critică destul de aspră adresată instituţiilor 
ori persoanelor care sînt însărcinate cu opera educativă. S-a 
observat, așadar, că stă în firea tuturor acestor instituţii şi per- 
soane un anumit reacţionarism, căci acestea reprezintă punctul! 
de vedere al rezultatelor acumulate pină acum, așa că ele își 
desfășoară acțiunea totdeauna dintr-o anumită situaţie morală, 
a cărei semnificație mai adîncă este cîștigarea generaţiei noi 
pentru poziţiile de cultură ale trecutului. Această împrejurare 
s-a putut uneori dezvolta pînă la gradul unei crize grave, ca în 
școala medievală, unde orice progres științific era oprit, unde 
reacționismul școlii devenise oarecum un fapt scandalos. Tre- 
buie să spunem însă că această condiţie s-a îndulcit pînă la cel 
mai înalt punct pe care firea instituţiilor educative o permite 
în şcoala modernă, care nu o dată afirmă că se ocupă de prepa- 
raţia ucenicilor ei în vederea noilor contribuţii la ştiinţa și pro~ 
blemele vitale ale timpului. Astfel de expresii revin necontenit 
în legile relative la instituțiile moderne de cultură. Ele nu pu- 
teau fi pronunțate însă în legătură cu şcoala medievală, fiindcă 
spiritul corespunzător era absent, vechile universități ale vea- 
cului al XII-lea și al XIII-lea fiind puse în serviciul unei ştiinţe 
al cărei cuprins era etern, pentru că, după credința timpului, el 
era revelat. Iată deci o deosebire importantă între şcoala mo- 
dernă şi școala medievală. Dacă totuși în firea educației, chiar a 
celei mai noi, există o aderare la trecut, un reacționarism latent, 
lucrul este cu totul firesc şi, într-un fel, chiar necesar. Trebuie, 
în adevăr, să existe cineva care să fie paznicul tradiţiei cultu- 

rale, împiedicînd împrejurarea foarte păgubitoare care ar con- 
sista din necontenita reluare a muncii culturale de la început. 
Chiar interesele inovației impun școlii să nu renunţe la paza 
şi transmiterea continuă a bunurilor care pînă la un moment dat 
s-au înglobat în marele rezervor al culturii umane. 

Revenind la problema mijloacelor prin care tradiţia lucrează, 
trebuie să vorbim acum despre imitație. Imitaţia este unul din 
adjuvantele cele mai puternice ale tradiţiei. Orice activitate 
omenească ascultă de legea minimului de efort și ar fi curios 
a numai activitatea culturală să nu cadă și ea sub aceeași lege. 
Evident, a imita este mai ușor decît a crea. Imitaţia culturală 
nu constituie un ideal. Inovația este adevăratul scop al culturii, 
dar și imitaţia și are rolul ei, pentru că datorită ei se întreţine 
atmosfera generală de cultură, din care se pot închega, din 
cînd în cînd, contribuţii originale și puternice. Dacă am dori cu 
totul suprimarea activităţii imitative în domeniul culturii, în 
așteptarea geniilor problematice, barbaria ar avea tot răgazul 
să se instaureze. Este sigur apoi că însăşi mintea cea mai pu- 
ternică şi cea mai originală are nevoie de alimentul acestui oxi- 
gen răspîndit în atmosferă şi din care forţa culturală se aprinde. 
Istoria feluritelor ramuri ale culturii, stabilind influenţele din 
care cele mai de seamă fapte de creaţie sînt țesute, precizează 
însemnătatea imitaţiei în cîmpul ştiinţelor, al artei, al elaborării 
idealurilor morale și religioase. 

Un alt mijloc de care tradiţia se servește este ceea ce vom 
numi asimilarea expresiei proprii cu o expresie străină. Opera 
culturală este expresivă pentru un suflet individual sau colectiv. 
Orice operă este un document al motivelor intime care lucrează 
într-un asemenea suflet ; aş spune că în orice operă de cultură 
este un lirism latent, emanaţie a părţii celei mai intime a su- 
biectivităţii creatorului. Dar pentru ca această expresie sufle- 
tească, pe care o considerăm acum în opera culturală, să devină 
comunicabilă, pentru ca ea să se socializeze, pentru ca ea să 
intre în comunitatea oamenilor și, în felul acesta, pentru ca oa- 
menii înșiși să se bucure de ea, opera trebuie să întrebuințeze 
un limbaj comun ; ea trebuie să cedeze ceva din propria ei di- 
ferenţiere absolută care ar face-o intransmisibilă, pentru a-şi 


232 STUDII DE FILOZOFIA CULTURII 





asuma acel fel de a fi în virtutea căruia orice suflet poate s-o 
înglobeze în sine. Astfel, cînd o înaltă și originală inspiraţie 
străfulgeră pe poet, pentru a o face comunicabilă, poetul are 
nevoie să o toarne într-un anumit tipar prestabilit, în genuri 
și procedee literare tradiționale, existînd ca niște categorii pre- 
stabilite în mintea cititorilor cărora el li se adresează şi prin 
care, în acelaşi timp, se ușurează procesul ei de percepţie. Tot 
astfel, un muzicant, un artist plastic, dar și toți ceilalți creatori 
de cultură, în măsura în care ei doresc ca bunul cultural respec- 
tiv să intre în societatea oamenilor, ei sînt nevoiţi să se exprime 
în limbajul de forme culturale comun unei societăți și unei 
epoci. Dar intrebuinţind acest limbaj comun de forme, ceva din 
spiritul culturii care le-a produs în trecut se introduce în crea- 
țiunea prezentă și în felul acesta tradiţia îşi găsește încă unul 
din mijloacele sale. 

Un alt mijloc prin care tradiția lucrează este "nevoia de a 
introduce cît mai multă precizie și siguranţă în opera culturii ; 
nevoia de a ocoli aventura, întreprinderea hazardată. În propria 
noastră viață, ori de cite ori sintem puși într-o împrejurare de 
mare importanță, observăm că nu ne dirijăm după motive ale 
momentului, ci după motive tradiționale. „Facem ceea ce au fă- 
cut părinţii noștri“ este o declarație pe care o auzim adeseori 
în gura oamenilor aflaţi într-un moment hotăritor al vieţii. Tra- 
diţia, este, în adevăr, o experienţă verificată îndelung și, în 
această calitate, mijloacele pe care ea ni le pune la dispoziție 
sînt menite să ne îndrumeze către rezultate de o precizie și sigu- 
ranță mai mare decit acelea pe care le poate prevedea inteli- 
genţa individuală, condusă exclusiv de motive proprii și mo- 
mentane. 

În sfîrşit, mai trebuie adăugată o împrejurare în care tra- 
diţia se afirmă uneori. Există într-o societate fel de fel de 
cercuri sociale, care se găsesc în luptă violentă sau în concu- 
renţă pașnică, dar dintre care unele reușesc, la un moment dat, 
să capete preponderența, în sensul că ele îndrumează întreaga 
viaţă a societăţii. Dreptul public vorbeşte despre guvernanți și 
guvernaţi ; istoria distinge între stăpînitori şi supuși. În socie- 
tatea modernă a democraţiei, această stare a lucrurilor nu este 
cu plăcere recunoscută, pentru motivul că negarea ei conduce la 

multe abuzuri. Se spune şi se dorește ca poporul să se con- 
ducă pe sine însuşi, dar observaţia societății ne lasă să întreză- 
rim cu uşurinţă faptul că există anumite cercuri sociale care, 
la un moment dat, au conducerea sau inițiativa hotăritoare. În 
măsura în care aceste cercuri determină întreaga viață a socie- 
tății, ele condiționează și întreaga sa activitate culturală. Și 
atunci, aceste cercuri influente, prin instituţiile pe care le cre- 
ează, prin sistemul de educaţie pe care-l impun sau numai ii 
sugerează, prin ideologia generală pe care o răspiîndesc, caută 
să perpetueze lumea lor proprie de motive, formele lor proprii 
de cultură. Pentru că această lume ajunsă la influenţă doreşte 
să se menţină pe sine, ea este în mod firesc conservatoare. Ast- 
fel de cercuri dorind să se conserve pe sine pe calea transmi- 
terii formelor ci proprii și originale de viaţă culturală, ceva din 
spiritul tradițiilor ei se scurge și pe această cale. 

Iată deci mijloacele de care tradiţia se folosește și iată, făcă 
îndoială, proba că tradiţia poate să fie socotită de noi drept una 
din condiţiile de seamă în producerea aspectelor culturii. Dacă 
din aceste consideraţii se cuvine să scoatem și anumite con- 
cluzii normative, atunci se poate spune că nu trebuie dorit des- 
potismul tradiţiei pînă la gradul care ar împiedica inovaţia, li- 
bertatea, spontaneitatea creatoare. Acceptarea acestui punct de 
vedere ar fi sentinţa de moarte a oricărei adevărate creaţii cul- 
turale. Tradiţia este însă o forţă necesară și binefăcătoare atunci 
cînd se echilibrează cu libertatea și inovaţia. Găsirea acestui 
just echilibru a fost secretul marilor culturi în epocile lor de 


înflorire. 


XV. CANTITATEA GRUPULUI SOCIAL 


'Trecînd la studiul condiţiilor spirituale ale culturii, ne-am 
ocupat despre trad'ţie, definind-o drept influenţa muncii cul- 
turale anterioare asupra acelei prezente și arătind, în același 
timp, care sînt mijloacele ei și prilejurile în care intervenția ei 
este socotită necesară. Cu precizările făcute pînă acum, n-am 
epuizat însă teoria tradiţiei, pentru că o altă întrebare de seamă 

este dacă valoarea tradiției rămîne aceeași în orice fel de gru- 
puri sociale ; dacă nu cumva există o variaţie în influența pe 
care tradiţia o dobîndește, şi această întrebare suscită pe aceea 
relativă la împrejurările care fac din tradiție un bun întrebuin- 
tat mai deseori în unele societăți, mai neglijat în altele. 

Aceste împrejurări aş vrea să le concentrez într-o singură 
formulă, spunînd că valoarea tradiţiei stă în relație cu cantita- 
tea grupului social, într-un fel pe care îl veţi vedea îndată. Des- 
pre importanţa cantităţii în determinarea aspectelor sociale a 
vorbit, printre cei dintii, sociologul Simmel în tratatul său de 
Sociologie. Simmel face, în adevăr, observaţia că o căsătorie în 
care nu există copii are desigur un alt aspect decit o căsătorie în 
care există un copil. Dar o căsătorie în care există un singur 
copil este iarăși deosebită de o căsătorie în care există doi copii. 
Cantitatea perscanelor care intră în grupul social modifică deci 
aspectul acestui grup. Tot astfel, observă mai departe Simmel, 
în cazul unui oraș cu 10.000 locuitori, în care ar exista un sin- 
gur milionar, prezența acestuia în oraș are mult mai multă 
importanţă, și pentru situaţia sa față de concetăţeni, și pentru 
aspectul general pe care oraşul îl capătă, decît un oraş care ar 
avea 500.000 locuitori, dar și 50 de milionari. 

Intrebarea care se pune acum este dacă influenţa cantitati- 
vului în materie socială nu poate cumva să arunce o lumină și 
asupra valorii tradiției în grupurile sociale de o cantitate mai 
mică sau mai mare, dacă nu cumva există o determinare canli- 
tativă a valorii pe care tradiţia o asumă în diferitele societăți. În 
această privință cred că se poate formula un fel de lege, spu- 
niîndu-se că raportul dintre importanţa tradiţiei și cantitatea 
grupului social este invers proporţional. Cu cît grupul social 
este mai mic, cu atit influenţa tradiției este mai puternică. Cu 
cît grupul social este mai întins, cu atit influenţa tradiţiei este 
mai slabă. 

Într-adevăr, gîndiţi-vă la grupurile sociale cele mai re- 
strînse, la familie mai întîi. În familie, importanța tradiţiilor 
este incontestabil mai mare decit în grupurile sociale mai ex- 
tinse. Ba aş spune chiar că, din punct de vedere psihologic, o 
familie — o adevărată famile întemeiată nu intră în acel proces 
de descompunere care pe alocurea o atinge — se prezintă ca o 

sumă de tradiţii foarte constringătoare. Fiecare familie își are 
habitudinile ei, felurile sale de a vedea lumea, expresii faverite, 
deprinderi de viaţă, o meserie care se perpetuează printre mem- 
brii ei, anumite antipatii sau simpatii care se transmit uneori 
prin mai multe generaţii, ca, de pildă, apartenenţa la un anumit 
partid politic. Tot astfel stau lucrurile și în alte grupuri sociale 
restrînse și a căror tendinţă este să nu se extindă, ca, de pildă, 
în aristocrații. O aristocrație se rezolvă, poate într-o măsură su- 
perioară chiar familiei, într-un grup de tradiții perpetuate. O 
conştiinţă aristocratică este, din punct de vedere social, o con- 
știință condusă de motive tradiţionale. Această valoare a tradi- 
ției în aristocrații stă în legătură directă și evidentă cu mica în- 
tindere a acestui grup social. Dar comparaţi societatea unui sat 
cu aceea a unui oraș. Este evident că tradiţiile sînt mult mai 
puternice la sat. Vorba despre pierderea tradiţiilor, pe care o 
auzim adeseori, de pildă în împrejurarea colindelor, traduc fe- 
nomenul atenuării tradiţiilor prin trecerea de la un grup social 
mai restrîns la unul mai extins. Explicaţia acestor fapte stă în 
împrejurarea că într-un cerc social restrîns întîmpinăm oameni 
relativ de aceeași proveniență, pe cînd într-un cerc social mai 
extins găsim indivizi de proveniențe deosebite, aducind fiecare 
cu sine tradiția sa proprie, iar în această confruntare a nume- 
roase tradiţii, forţa fiecăreia din ele trebuie evident să scadă. 

Dar exemplele pentru ceea ce nurnesc dependenţa dintre ex- 
tinderea cercului social și influența tradiţiei sînt prea numa- 
roase și este vorba de ales între ele. Iată unul din acestea. Se 
vorbește adesea despre ritmul inovator, despre civilizația foarte 
progresivă a Americii-de-Nord, şi deplingem atunci împrejura- 
rea că pe continentul nostru noutățile intră greu în viaţa pu- 
blică. Această stare a lucrurilor este atribuită faptului că, fiind 
o civilizație nouă, America nu este îngreunată de tradiții capa- 
bile s-o facă puţin receptivă la noutate. Dar acest raţionament 
mi se pare puțin solid, de vreme ce totuși America are o ve- 
chime suficientă ca să-şi fi constituit tradiţiile ei. Ceea ce este 
însă caracteristic în civilzația americană este extinderea și 
varietatea enormă a grupului social. Această particularitate mi 
se pare că explică forța relativ mică a tradiţiilor şi entuziasmul 
puternic, veşnic viu, pentru inovaţie. 

Iată cum ceea ce Simmel observă în legătură cu condiționa- 
rea cantitativă a grupurilor sociale se poate aplica cu oarecare 
succes, după cit socot, și la problema tradiţiei. Dar determina- 
rea cantitativă a grupurilor sociale nu cumva are și o altă im- 
portanță în problema noastră ? Nu cumva am putea găsi şi alte 
consecinţe ale factorului cantitativ asupra formelor materiale 
pe care le ia cultura ? Astfel, dacă ne oprim la citeva exemple 
răzlețe, putem ușor vedea cum în toate domeniile culturii există 
o influență apreciabilă a cantității grupului social. De pildă, 
trecerea așa de hotăritoare în istoria economiei de la comerţul 
prin schimbul de mărfuri — vechiul troc — la comerţul în înțe- 
lesul modern, adică comerțul mijlocit prin speța neutră a ba- 
nului, este determinată de extinderea grupului social. Atunci 
cînd producătorii de felurite bunuri nu s-au mai putut găsi cu 
ușurință unii pe alţii, fiindcă grupul social se extinsese prea 
mult, a trebuit neapărat să apară ideea acestei speţe neutre, 
fungibile, care este banul, prin intermediul căruia mărfurile să 
se poată schimba cu facilitate între ele. Apoi, în măsura extin- 
derii progresive a grupului social, întimpinăm apariţia comer- 
tului bancar, precum și fenomenul atît de important pentru în- 
țelegerea civilizaţiei noastre, al înlocuirii meseriilor prin in- 
dustrii. În adevăr, în momentul în care grupul social s-a extins 
în asemenea măsură încît trebuia o producţie abundentă, capa- 
bilă să satisfacă cererea unui public foarte numeros, în acel mo- 
ment a trebuit să apară mașina în locul miinii lucrătorului. Care 
a fost consecința acestei schimbări asupra formării unei noi 
clase și, odată cu aceasta, asupra întregii culturi, s-a arătat 
de mult. 

In cazul valorilor politice, găsim, de asemeni, exemple care 
să ilustreze această dependenţă a aspectelor culturale de factorul 
cantitativ. Comparaţi, de pildă, etatismul din antichitate cu li- 
beralismul modern. În aşa-numitele democraţii ale antichităţii, 
individul era cu desăvîrşire la dispoziţia statului, care interva- 
nea în controlul activităţii sale de toate felurile. Ba chiar și în 
supravegherea vieții celei mai intime, de pildă cînd autoritatea 
grecească, după înfriîngerea de la Leuctra, a ordonat tuturor ma- 
melor să se bucure că fiii lor au murit în luptă și, dimpotrivă, să 
se jelească de moarte auzind că copiii au scăpat şi se găsesc pe 

drumul înapoierii în cetate. Această dependență totală a indivi- 
dului față de stat stă în contrast izbitor cu liberalismul modern, 
care constă în neatîrnarea progresivă a omului de sub raza de 
influență a autorității statului. De acest contrast dă socoteală. 
într-o anumită măsură, tocmai extinderea mai mică sau mai 
mare a grupului social. 

In domeniul valorilor etice mi se pare, de asemeni, că se 
poate vorbi de o influență a factorului cantitativ. După cum 
circulă vorba despre pierderea tradiţiilor în trecerea de la sat la 
oraș, tot aşa se vorbește, în aceleași împrejurări, despre creşte- 
rea imoralităţii. Căci este evident că în societăţile mai restrînse 
supravegherea reciprocă fiind mai puternică, ţinuta etică a fie- 
căruia este mai controlată, ceea ce înseamnă un bine, dar poate 
însemna şi un rău, fiindcă dacă se poate vorbi de o moralitate 
superioară a cercurilor mici, se poate cu siguranţă vorbi și de o 
ipocrizie mai marcată a acestora. Dar în afară de aceasta, există 
în societăţile mici un contact personal, viaţa socială se rezolvă 
acolo în relațiuni de intimitate care îi dau o omenie simplă, 
adincă şi cordială. Gîndiţi-vă, de pildă, la lumea pe care ne-o 
aduc basmele lui Tolstoi, cu conflictele lor etice de mare adin- 
cime, și înţelegeţi-le, așa cum se cuvine, dezvoltindu-se în mij- 
locul unor grupuri sociale unde relaţiile omeneşti nu au acea 
glacialitate abstractă, existentă în raporturile dintre oamenii 
aparținînd unor societăți mai întinse. În societăţile extinse, dim- 
potrivă, relaţiile etice caută să evolueze către obiectiv, către 
norma impersonală, adică să se transforme într-un sistem de 
prescripţii juridice. Există în societățile mari, după cum observă 
cu multă subtilitate Simmel, o evoluţie a eticului către juridic. 

În ceea ce privește valorile teoretice, se observă adeseori că 
societăţile extinse sînt mult mai intelectualizate. Dar să vedem 
ce devine valoarea teoretică atunci cînd o urmărim producîn- 
du-se într-un grup social mai mic şi într-unul mai numeros ? 
In această privinţă trebuie observat că pe cînd micile societăţi 
intelectuale, grupurile de cercetători întruniți în Academii și 
Institute, vor cultiva memoriul savant, contribuţia specială, pu- 
blicul întins al oamenilor curioși de ştiinţă va prefera tot- 
deauna cartea de popularizare. Între memoriul savant şi car- 
tea de popularizare există o deosebire de stil interior, care co- 

respunde cantităţii deosebite a grupului social pentru care ele 
sînt făcute. 

În sfîrșit, în ceea ce priveşte valorile estetice, avem din nou 
posibilitatea să accentuăm importanţa factorului cantitativ. Gin- 
diţi-vă, de pildă, la literatura pentru popor, așa cum au ilus- 
trat-o în veacurile trecute eposurile medievale, opere care 
izbesc imaginaţia și aparţin unei arte mai ușoare, mai 
convenționale, creații de simboluri, alegorii și tipuri generale, 
unde Charlemagne este împăratul atotputernic și Roland bra- 
vura romantică întrupată. Interesant de văzut este cum aceste 
însușiri reapar într-o artă care trăieşte în contact cu masele 
cele mai întinse ale vremii noastre, în arta cinematografică, 
unde regăsim, de asemeni, aceeași statizare convențională, ace- 
eași acţiune directă și puternică asupra imaginaţiei, tot atitea 
însușiri înstrăinînd pe delicaţi, care doresc mai degrabă o artă 
de nuanţe și de caracterizări individuale mai profunde. Compa- 
rați apoi această artă pentru cercurile largi ale societăţii cu 
poezia de cenaclu. Esoterismul acesteia, absconsitatea pe care 
de bunăvoie ea și-o asumă, rezultă din faptul că poezia respec- 
tivă se găsește în strînsă dependenţă de cantitatea mai mică a 
grupului social în care ea este menită să trăiască și căreia i se 
adresează. O astfel de deosebire alcătuiește unul din contrastele 
cele mai interesante ale dezvoltării artistice prezente. Obser- 
văm, în adevăr, în vremea noastră, o artă foarte diferențiată, 
apreciată numai de o minoritate, coexistînd cu o artă foarte 
populară, evoluind către convenţional şi către senzațional. Des- 
pre deosebirea aceasta nu poate da socoteală decit felul canti- 
tativ deosebit al grupurilor sociale cărora aceste creaţii li se 
adresează. 

Dacă trecem la valoarea religioasă, şi aci deosebirea dintre 
misticismul anumitor grupuri religioase și formele obiective ale 
religiei instituite, organizată în biserică, nu poate fi explicată 
decît tot prin cantitatea deosebită a grupului social care sus- 
ţine aceste felurite manifestări. Iată cum, împrumutind exem- 
ple din toate valorile, putem să ilustrăm faptul că aşa-numita 
cantitate a grupului social este o altă condiţie importantă a for- 
melor pe care cultura le ia. Alături de mediu, genul produc- 
ţiei, rasă și tradiţie, trebuie să accentuăm, ca o condiţie impor- 

tantă a formelor speciale pe care viaţa culturală le dobindește, 
și factorul cantitativ. 


Pentru a istovi capitolul condiţiilor culturii, ar mai trebui 
să vorbim de încă una. Dar acesteia nu putem să-i acordăm dez- 
voltări speciale, de vreme ce ea e studiată de întregimea anali- 
zei noastre și deoarece problema pe care ea o pune se întreţese 
cu întreaga sferă de preocupări ale acestui studiu. În adevăr, 
după ce am arătat care este valoarea fiecăreia din condiţiile enu- 
merate mai înainte, ar trebui să arătăm cum fiecare dintre va- 
lorile care conduc cîte un aspect al muncii culturale într-o so- 
cietate condiționează restul manifestărilor culturale, conduse de 
celelalte valori. De pildă, cineva care lucrează în cuprinsul va- 
lorii teoretice, un savant, prin rezultatele pe care le scoate la 
iveală, va avea repercusiuni în toate celelalte domenii ale cul- 
turii. Astfel, cînd Darwin și naturaliștii din prima jumătate a 
veacului trecut porneau vasta lor anchetă în științele biologice, 
ei nu-și închipuiau că în curînd repercusiunile cercetărilor lor 
vor fi resimţite în domenii atit de diferite, ca, de pildă, în mo- 
rală, producînd acolo etica lui Nietzsche, sau în literatură, oca- 
zionînd naturalismul. Împrejurarea trebuia să se producă însă 
datorită tocmai acelui fapt a cărui fire am avut ocazia s-o pu- 
nem de atitea ori în lumină și care este unitatea structurii psi- 
hice. Legea acţiunii reciproce a valorilor trebuie deci reamintită 
și în această împrejurare, deși nu i se poate consacra acum o 
analiză specială, de vreme ce necontenit noi ne-am ocupat de 
ea și deoarece spiritul întregului nostru studiu stă în faptul de 
a sublinia strinsa dependenţă în care se găsesc feluritele mani- 
festări ale culturii. Faptul unităţii culturii și legătura funcţio- 
nală dintre feluritele ei manifestări este viziunea de bază care 
a condus o mare parte din explicaţiile acestui curs. 

încheind cu studiul condiţiilor care determină aspectele ma- 
teriale ale culturii, trebuie acum să ne întrebăm care sînt mij- 
loacele de care se servește ea pentru a ajunge la acele idealuri, 
al căror studiu îl vom întreprinde însă abia în partea finală a 
acestei cărţi. 


B. b. MIJLOACELE CULTURII 


XVI. TEHNICA ŞI FAPTUL TEHNIC 


Încheind capitolul consacrat condiţiilor culturii, anunțarn că 
vom începe a studia mijloacele ei. Ce sînt aceste mijloace vom 
arăta mai bine încercînd să le delimităm faţă de condițiile exa- 
minate mai înainte. Vom vedea însă că această delimitare nu 
este absolută şi că între condiţiile și mijloacele culturale există 
un dozaj de deosebiri și asemănări. Condiţiile culturii sînt acele 
realități de fapt care determină creația culturală, fiind însă su- 
portate în mod pasiv de către creatorul de cultură. Mijloacele 
culturale sînt întrebuințate însă în mod activ de către acest 
creator. Clima sau rasa, de pildă, sînt independente de voinţa 
producătorului de bunuri economice, a artistului sau a omului 
politic. Toţi aceștia le suportă fără să aibă întreaga putinţă de 
a se elibera de ele. Considerată ca un mijloc cultural, tehnica 
sau școala sînt însă mijloace, pentru că sînt făurite de el și în- 
trebuințate în vederea realizării unor scopuri. 

Deosebirea pare, prin urmare, categorică. Cu toate acestea, 
sînt și unele apropieri între mijloacele și condiţiile culturii. Ast- 
fel, se poate spune că mijloacele sînt expresia unor condiţii în 
vederea atingerii unui scop. Așa, unealta pe care și-o fabrică 
omul este determinată, pe de o parte,-de scopul pe care-l urmă- 
rește creatorul cultural, iar, pe de altă parte, de condiţiile de 
care creatorul trebuie să ţină neapărat seama. În acest fel se 
poate, într-adevăr, spune că mijloacele culturale sînt o expresie 
a condiţiilor culturii. Iată exemplul școlii primare, unice, ge- 
nerale și obligatorii pentru întreaga naţiune. Este un mijloc cul- 
tural, dar unul în care dobîndește expresie o anumită condiţie a 
culturii, şi anume democratismul modern. În felul acesta, deose- 
birea dintre mijloacele și condiţiile culturale nu este chiar atît 

de hotărîtă, după cum o anunțam la început. Am putea căuta 
deci aiurea deosebirea care să separe radical mijloacele de con- 
diții și, împingînd ancheta mai departe, am putea spune că aşa- 
zisele condiţii ale culturii sînt anterioare şi independente de 
creatorul cultural. Rasa şi clima sînt anterioare producției cul- 
turale actuale și independente de creatorul cultural, pe cîtă 
vreme mijloacele sînt contemporane și dependente de acesta. 
Noi nu putem să gîndim un mijloc cultural în afară de omul 
care-l găsește bun și capabil de a-l apropia de ținta pe care o 
urmărește. Putem gîndi însă o condiţie ca fiind independentă 
și anterioară creatorului de cultură. Dar și în această privință 
deosebirea nu este perfect tranșantă. Căci există condiții care 
sint și ele dependente și contemporane cu creatorul! culturii. 
Astfel, printre condiții, am enumerat și tradiţia ca și genul de 
producție, adică niște stări de fapt contemporane cu istoria 
omenirii și dependente de om. În această privinţă este necesară 
încă o precizare. Există condiţii care au fost mijloace. Genul 
producţiei este un fost mijloc. La rîndul ei, tradiția, ca sumă 
a creaţiilor culturale trecute în lucrarea lor de influențare asu- 
pra celor prezente, pot să fi fost şi ele mijloace, devenite condiții 
prin vechime și repetare îndelungă : deci un nou și interesant 
raport între mijloace și condiţii. 

Am spus că mijloacele culturii iau forma pe care au im- 
pus-o condiţiile ei. Dar mijloacele culturii sînt determinate și 
de scopurile către care ele se îndreaptă. Ceea ce este un mijloc 
cultural atirnă, prin urmare, de doi factori : de condiţia pe care 
creatorul cultural o suportă pasiv, dar și de scopurile cărora ele 
le sînt subordonate. Care sînt însă scopurile culturale ? Realiza- 
rea valorilor. Cite valori, atîtea scopuri și atitea categorii de 
mijloace. Aţi văzut că există valori economice, teoretice, este- 
tice, politice, etice, religioase şi, prin urmare, trebuie să existe 
tot atitea mijloace puse în slujba acestor valori. Noi nu ne pu- 
tem însă opri la studiul mijloacelor subordonate fiecăreia dintre 
aceste valori, pentru că aceasta ne-ar introduce în domeniul 
ştiinţelor culturale speciale, al economiei politice în ce priveşte 
valoarea economică ; al metodologiei ştiinţelor pentru valoarea 
teoretică, al științei politice pentru valoarea politică ș.a.m.d. 
Este evident că nu putem studia aci mijloacele afectate în mod 

special fiecăreia dintre aceste valori, pentru că atunci ar trebui 
să extindem studiul nostru pînă a-l face cuprinzător pentru 
toate aceste științe laolaltă. Dar pentru că noi ne ocupăm de 
o disciplină filozofică, de filozofia culturii, este limpede că nu 
putem studia decît ceea ce este genera] în aceste felurite mij- 
loace ale culturii. 

Dar valorile culturale — spuneam încă de la începutul ace- 
stui studiu — sînt de două feluri. Există valori culturale obiec- 
tive, care consistă în realizarea de fapt a unei valori într-un 
material ; care sînt făcute, aș spune, din însămînţarea unei va- 
lori într-o materie, prin prelucrarea acesteia. Există apoi valori 
subiective, a căror realitate pur mintală stă în faptul de a gîndi 
un obiect în sfera unei valori. Din acest punct de vedere, putem 
distinge două mari categorii de mijloace, şi anume mijloace care 
ajută realizării unei valori obiective şi mijloace care ajută rea- 
lizării unei valori subiective ; mijloace care solicită producţia 
culturală și mijloace care solicită receptivitatea pentru cultură. 

Dar și în această privinţă, ca în toate clasificaţiile, deosebi- 
rea trebuie atenuată, arătind că aceste două feluri de mijloace se 
condiţionează între ele. În adevăr, pentru a deveni producător 
de cultură, trebuie să trăieşti cultura timpului tău, și astfel mij- 
loacele obiective sînt pină la un punct determinate, încadrate, 
solicitate, de mijloacele culturale subiective. Valoarea acestei 
distincţii se menţine totuși, întrucît într-una din categorii În- 
tîmpinăm preponderența elementului obiectiv, pe cînd în cea- 
laltă este evidentă predominarea elementului subiectiv, Ne vom 
opri mai întîi la mijloacele obiective ale culturii, adică la ace- 
lea care ajută, sprijină, solicită producţia culturală. 

Suma tuturor mijloacelor culturale obiective alcătuiește 
ceea ce cu un singur cuvint se numește tehnica. Tehnica este, 
după cum se exprima odată un filozof, ştiinţa activităţii ome- 
nești pusă în slujba anumitor năzuințe culturale. Astfel preve- 
niţi, vorbind despre tehnică, nu vom înţelege numai tehnica in- 
dustrială sau mașinistă, așa cum cuvintul este adesea între- 
buinţat. Acest înţeles este cu totul restrîns. Sfera tehnicii este, 
de fapt, cu mult mai întinsă. În tehnică intră, fără doar și poate, 
mașinismul industrial, dar şi metodele speciale ale ştiinţelor, 

procedeele activităţii în laboratorul de chimie, de fizică sau de 
biologie, mijloacele de care savantul se serveşte în biologie, ace- 
lea de care se slujește el în organizarea unui muzeu botanic sau 
zoologic etc. Procedeele artelor frumoase intră și ele în noţiu- 
nea de tehnică, apoi suma tuturor măsurilor de prevedere și 
ameliorare socială, în fine propaganda culturală, regulile de în- 
fiinţare și organizare a unei biblioteci, de răspîndire a cărţii, de 
întrebuințare a filmului, a radiodifuziunii etc. Iată deci cu cît 
este mai bogat cuprinsul noțiunii de tehnică decit acela pe care 
i-l atribuie persoanele care vorbesc de tehnică în înţelesul ex- 
clusiv de mașinism. 

Dar dacă putem străbate cu ușurință domeniul tehnicii, ră- 
mine să ne întrebăm ce este faptul tehnic ? Definind tehnica 
drept suma tuturor mijloacelor de care ne ajutăm în producţia 
culturală, n-am definit încă ceea ce este fiecare fapt tehnic în 
parte. În această privință putem spune că faptul tehnic este 
actul care coordonează o aspirație omenească cu o lege a na- 
turii. Ori de cîte ori o aspirație umană ajunge să coincidă cu o 
lege a firii, ori de cîte ori producem o adaptare a unei legi 
naturale la o aspirație umană, întîmpinăm un fapt tehnic. În 
lipsa unuia dintre acești doi factori, faptul tehnic nu se produce, 
căci există aspirații omenești pentru care nu există sau n-au 
fost încă gășite legile naturii. Aşa, de pildă, omenirea nu tră- 
iește oare din primele ei timpuri cu dorința vieţii veșnice sau cu 
aceea a unei longevităţi cit mai prelungite ? Dar această aspi- 
raţie omenească nu s-a întîlnit încă niciodată cu o lege a naturii, 
pentru ca adaptarea între acești doi factori să se producă și, 
odată cu aceasta, faptul tehnic menit să realizeze această va- 
loare a sufletului omenesc, acest obiect al aspirațiilor lui. Tot 
astfel poate să existe o lege a naturii, dar să lipsească aspirația 
omenească corespunzătoare, și faptul tehnic nu se produce nici 
atunci. Se vorbește uneori de marea contribuție tehnică a unui 
Papin, care ar fi observat pentru prima oară puterea de expan- 
siune a aburului şi în felul acesta a îndrumat tehnica modernă 
pe drumul acelor ţinte, între care rapiditatea comunicărilor este 
unul din cele mai însemnate. Lucrul astfel prezentat este însă 
numai aproximativ adevărat. Căci este cu neputinţă ca înainte 
de acest savant oamenii să nu fi cunoscut puterea aburului. Ex- 

periența lui Papin cu marmita lui este un fapt de observație, 
executat desigur de mii de oameni înaintea lui. Ceea ce mai 
înainte nu se produsese însă a fost tocmai acea coincidență între 
o aspirație umană și o lege a naturii, care a dat naștere, la un 
moment dat, faptului tehnic al întrebuințării aburului. Astfel, 
în antichitate, regimul sclavagist punînd la dispoziția producă- 
torului economic numeroase brațe care să-l slujească, nu crease 
în suflete acea nevoie de a le economisi, apărută în epoca mo- 
dernă, cînd brațele deveniseră scumpe, fiindcă erau libere şi tre- 
buiau plătite. Numai în acest moment s-a produs acea justă 
adaptare a unei legi naturale la o nevoie, pentru a scoate din 
conjugarea acestora faptul tehnic al întrebuințării aburului. 

Actul iniţial al unei astfel de coordonări între o nevoie și o 
lege naturală este invenția. Între invenţie și descoperire se face 
o deosebire esențială. Descoperirea este găsirea unei energii na- 
turale, latentă pînă la un moment dat, sau, în tot cazul, neactua- 
lizată pentru spiritul omenesc. Descoperirea mai poate fi găsi- 
rea unui raport de forțe care funcţiona în natură, dar pe care 
spiritul uman nu-l observase mai înainte. Se vorbește, în sfîrșit, 
de descoperiri geografice, acelea care au adus scene noi civili- 
zației umane. 

Descoperirea, oricare ar fi categoria ei, se deosebește însă de 
invenţie, care înseamnă nu numai găsirea unui lucru care există 
în natură, ci aducerea unui plus față de ceea ce în natură ex- 
istă, introducerea unui element nou în economia ei. Iată însă 
că nici deosebirea dintre invenţie și descoperire nu este atît de 
categorică pe cit se pare. Un gînditor pătrunzător, și anume filo- 
zoful german care poartă un nume francez, Dubois Reymond, 
îndrăzneşte chiar să formuleze o propoziţie într-adevăr surprin- 
zătoare, atunci cînd spune că orice invenție este, de fapt, o 
descoperire și că deosebirea dintre invenţie şi descoperire nu 
are nimic profund și esenţial. În adevăr, invenţia presupune 
descoperirea, deoarece cea dintii este înfăţişată ca actul coor- 
donării unei nevoi cu o lege naturală, care urmează mai întîi 
să fie descoperită. Dar actul coordonării însăși presupune desco- 
perirea unui anumit procedeu al naturii, căci coordonarea 
aceasta se face tot graţie unei legi naturale. Astfel se poate, 


FILOZOFIA CULTURII 265 





în adevăr, spune că invenţia este, dintr-un îndoit punct de ve- 
dere, o descoperire. 

Oricît de interesantă ar fi această analiză, noi trebuie să ob- 
servăm că există, cu toate acestea, în invenţie un factor deosebit 
faţă de ceea ce gîndim în noţiunea de descoperire, și anume toc- 
mai forțarea coincidenței dintre nevoie și legea naturală. Co- 
incidenţa aceasta se obține, fără îndoială, tot prin intermediul 
unei legi naturale. Trebuie însă să apară cineva care să potri- 
vească această nevoie umană cu legea respectivă ; trebuie să 
se producă o contribuţie umană care să formeze coincidența, și 
tocmai împrejurarea aceasta ne dă dreptul de a vorbi de in- 
venţie ca de ceva deosebit de descoperire. În sfîrșit, în in- 
venție mai există încă un fapt nou, surprinderea coincidenței 
posibile între o nevoie și legea naturii. Adaptarea aceasta nu se 
face de către natură însăși, ci se obține graţie unui spirit care 
simte posibilitatea acestei adaptări, creează ipoteze asupra posi- 
bilităţii ei, verifică și realizează, în cele din urmă, această ipo- 
teză. Pentru toate aceste motive cred că teoria culturii trebuie 
să menţină deosebirea dintre invenţie şi descoperire. 

Acestea fiind spuse, tehnica fiind definită în generalitatea 
ei și în caracterele ei speciale, raporturile dintre invenţie și 
descoperire fiind precizate, putem să ne întrebăm acum care 
sînt obiectele în care faptul tehnic se materializează ? Aceste 
obiecte sînt urieltele și mașinile. Între unelte și mașini există, 
de asemenea, importante deosebiri. Mai întîi, uneltele sînt în 
mod continuu manevrate de om, pe cîtă vreme este evident că 
mașina este manevrată de om într-un singur moment sau în 
mod intermitent, putînd apoi să funcţioneze graţie economiei ei 
interne, graţie organizării proprii. Uneltele sint un fel de pre- 
lungire a organelor noastre : cleștele este o prelungire a dege- 
telor care apucă ; ciocanul este o prelungire a pumnului care 
lovește. Mașinile sînt însă nişte organisme care se separă de om, 
devin independente de el. Uneltele sînt manevrate şi de unele 
animale, de cele mai apropiate de om. Naturaliștii au observat 
astfel că maimuţele se ajută de pietre pentru a lovi sau a 
sparge fructe cu coajă tare. Dar dacă uneltele nu sînt un apa- 
naj exclusiv uman, este just a observa că există totuşi o deose- 
bire consistind în faptul că omul, capitalizindu-le, le transformă 

în avuţie, în factori de durată ai producției. Întrebuințîindu-le în- 
delung, omul are apoi posibilitatea să-și observe mai bine unel- 
tele și să le perfecționeze, împrejurare care evident lipseşte 
din viaţa animală. 

Am spus că maşinile sînt independente de om. Într-adevăr, 
mașina este un ansamblu de părți unificate, care funcţionează 
în vederea unui scop anumit, pentru a produce utilităţi și pen- 
tru a spori forţele naturii. Motricitatea ei este datorită unor 
forțe ale naturii — aburi, electricitate etc. — însă aceste forţe, 
trecînd prin mediul mașinii, ies cu o putere de randament mai 
mare, sporesc în valoarea lor productivă. Mașina fiind indepen- 
dentă de om, ea dă naștere unor consecinţe dintre cele mai cu- 
rioase. Ea elimină pe om, îl înlocuiește, îl face inutil, ba se poate 
încă întoarce împotriva lui, dind naștere unor stări de lucruri 
contrarii tendințelor lui. Unealta este solidară cu omul ; ea nu-l 
trădează niciodată şi nu are nici un fel de veleitate de indepen- 
denţă. Unealta este o simplă mînă de-a noastră mai puternică, 
sau un ochi mai departe văzător. Unealta este un organ perfec- 
ţionat și, ca atare, ea nu funcţionează decit atunci cînd între- 
gul nostru complex o dorește. Mașina este însă o forţă auto- 
nomă, creată şi pusă în mișcare de om, dar care, obţinînd o re- 
lativă neatirnare, se poate orienta împotriva lui. Problema pe 
care trebuie să ne-o punem atunci este cum se produc în reali- 
tatea culturii aceste fenomene, la ce complexe ale civilizaţiei 
dau ele naştere și ce atitudine poate să adopte filozofia culturii 
față de ele. 


XVII. PROBLEMA MAŞINISMULUI 


Dependenţa dintre civilizaţie și tehnică s-a perpetuat de-a 
lungul timpurilor prin intermediul uneltei, astfel că atunci cînd 
a fost vorba să se stabilească etapele civilizaţiei, ele au fost 
caracterizate prin unealta lor de muncă, vorbindu-se despre 
epoca pietrei cioplite, a pietrei lustruite, a bronzului, a fieru- 
lui. Odată descoperirea fierului făcută, evoluţia tehnică a ome- 
nirii s-a oprit pentru multă vreme. Concomitent sau mai tirziu 

apare însă întrebuinţarea unor energii ale naturii, puterea mo- 
trice a vîntului şi a apelor curgătoare. Astfel se ivesc primele 
mașini : corăbiile cu pînze (pe care trebuie să le socotim ca pe 
niște mașini, deoarece intervenţia omului nu este continuă, ca 
la corăbiile cu visle care sînt, de fapt, unelte) şi morile de vînt 
și de apă. 

Energiile naturii, folosite de om pentru a mișca primele 
maşini, aveau inconvenientul rezultat din caracterul lor inter- 
mitent, vîntul putind să sufle sau să înceteze a sufla, apa curgă- 
toare putînd să nu mai fie alimentată de izvorul ei şi puterea 
ei cinetică putînd să slăbească sau chiar să dispară cu totul. 
Funcţionind neregulat, primele maşini nu permiteau o produc- 
ție previzibilă, ceea ce desigur alcătuia un grav inconvenient 
pentru comercializarea produselor. În aceste condiții a apărut 
dorinţa de a fabrica maşini care să fie ele însele propriul lor 
izvor de energie, ceea ce încă din evul mediu s-a numit un 
perpetuum mobile. În ideea unui perpetuum mobile, adică a 
unei mașini care se mișcă prin ea însăși, fără să se folosească 
de un alt izvor de energie, sînt cuprinse două aspirații. Mai 
întîi, tendința de a face producția independentă de energiile 
intermitente ale naturii şi chiar de orice formă de energie costi- 
sitoare. Este de prisos să spun că omenirea a renunţat la gîndul 
unui perpetuum mobile atunci cînd a ajuns să-și formuleze 
legea constanţei energiei fizice. Proiectele unor mașini gene- 
ratoare de energie din nimic au trecut atunci în rîndul reveri- 
ilor veleitare. Totuși, nu este deloc absurd a considera ideea 
unui prepetuum mobile ca un ideal normativ, ca o reprezen- 
tare cu caracter regulativ, menită să îndrumeze eforturile teh- 
nice omenești. Lucrul a fost bine văzut de Oswald Spengler în 
cartea sa Der Mensch und die Technik. Din gindul mișcării 
perpetue a rămas, fără îndoială, ceva în întreprinderile mași- 
nismului modern. În adevăr, mașinismul modern realizează 
independenţa mașinii de energiile intermitente ale naturii. 
Maşina modernă nu mai este în funcţie de vintul care poate să 
bată sau să înceteze, de cursul apelor care poate fi mai bogat sau 
poate seca. Este adevărat că mașinismul n-a putut să înfăp- 
tuiască dispensarea de orice formă de energie costisitoare, dar, 


26% STUDII DE FILOZOFIA CULTURII 





în tot cazul, el realizează economisirea energiei pînă la un foarte 
înaintat grad, mai întîi prin faptul că energia, trecînd prin me- 
diul maşinii, iese cu o putere de randament mai mare decit 
aceea pe care o avusese în momentul cînd intrase în ea, Astfel, 
puterea de expansiune a aburilor, produşi în căldarea locomo- 
tivei, devine mult mai mare lucrînd asupra unui sistem de pir- 
ghii și roţi, care transmit energia lor cinetică roților locomotivei. 
În al doilea rind, mașina economisește energia, întrucît înlo- 
cuiește în mare măsură pe om. Omul faţă de maşină nu se mai 
află în acel raport de dependenţă continuă, funcţională, care ca- 
caracterizează raportul său cu unealta, ci intervine numai pentru 
a o pune în mișcare, şi apoi se retrage sau se mulțumește s-o su- 
pravegheze. Astfel, dacă nu în totalitatea lui radicală, vechiul 
ideal al mișcării perpetue a fost realizat cel puţin în limitele 
prescrise de legile naturii. Dar mașinismul modern şi efectul 
eliminării omului, corelativ cu autonomia mașinii, au avut o 
serie de rezultate neprevăzute și îngrijorătoare. Astfel, la înce- 
putul epocii maşinismului, muncitorimea, care era făcută inu- 
tilă prin intervenţia mașinii, a creat fenomenul dezastruos al 
șomajului. Pe de altă parte, oferta miinii de lucru devenind mai 
mare decit cererea ei, salariile muncitorești au scăzut în mod 
considerabil, creînd mizeria proletară. În sfirşit, mașinile func- 
ționinăd continuu și producînd avuţii peste putinţa cererii și 
consumării lor, au apărut în citeva ţări industriale așa-numitele 
crize de supraproducție, cu toate consecințele lor dezastruoase 
în ordinea economică. 

Faţă de aceste efecte de ordin economic, dar și față de relele 
civilizaţiei generale, rezultate din mașinismul industrial, s-au 
încercat o serie de soluţii, menite să le remedieze. Trebuie să 
spunem că aceste soluţii au reușit, pînă la un punct, mai ales în 
ţările de mare dezvoltare industrială, cum sînt Statele Unite 
ale Americii sau ţările foarte industrializate ale Europei nor- 
dice. Astfel, s-a observat că pentru lecuirea neajunsurilor sem- 
nalate este nevoie de a schimba stilul de viaţă al omului mo- 
dern. Fireşte, o asemenea soluţie nu se obţine în mod magic. 
prin pronunţarea unui cuvint, printr-un decret al autorității sau 
prin votarea unei legi în Parlament. O astfel de reformă presu- 
pune pregătirea unei noi mentalități. Pentru a înţelege în ce 

consistă această nouă mentalitate, este necesar să reamintim că 
omul economic de tip arhaic întrunea în sine pe producător și 
consumator. Într-o viaţă economică mai înaintată, începe să se 
producă însă diferențierea dintre aceste două personaje, și ast- 
fel, un producător lucrînd într-o ramură oarecare a industriei 
devine consumatorul produselor obţinute în alte zeci de indus- 
trii deosebite. 

O idee pe care noile popoare industriale ale lumii au înţe- 
les-o foarte bine și pentru promovarea căreia au militat cu toate 
mijloacele a fost nu numai să obțină această diferenţiere a pro- 
ducătorului de consumator într-un grad cît mai înaintat, dar, în 
același timp, să producă și ceea ce, cu un cuvint foarte potrivit, 
s-a numit educaţia consumatorului, prin crearea în el a unor 
nevoi numeroase şi variate. Pentru a dobiîndi acest rezultat, 
mijloacele industrialismului sînt din cele mai felurite. Militează, 
în acest sens, nu numai vastul sistem de reclamă pe care indus- 
tria îl pune în mișcare, dar și procedeele de sugestie ale litera- 
turii populare, ale cinematografului, apoi întregul curent de 
opinie publică, însumat din nenumărate acte de stimulare și 
imitație. Pe toate aceste căi, producţia de toate felurile găsin- 
du-și consumatori numeroși, desfacerea mărfurilor devenind 
foarte mare și beneficiile crescînd în proporţie, salariile spo- 
resc și ele, desigur nu pentru a se capitaliza, ci pentru a oferi 
muncitorului putinţa unei mai vii consumări de bunuri. Prin 
această intensificare a circulaţiei banului, nivelul bunei stări 
generale, confortul, igiena şi poate chiar instrucția personală 
ating un grad mai înaintat, ceea ce alcătuieşte, fără îndoială. un 
avantaj remarcabil al industrialismului modern. 

Ciștigul acesta se împerechează însă cu o pierdere. Vechiul 
ritm de viaţă este abandonat, încît adeseori plingerile formulate 
împotriva industralismului modern au avut în vedere mai cu 
seamă abandonarea acelei vechi tihne, a acelui otium pe care 
anticii l-au cunoscut și pe care nu l-au ignorat poate nici medie- 
valii. Această liniştită desfăşurare de viaţă a trecutului este în- 
locuită, în industrialismul modern, printr-un ritm foarte preci- 
pitat. Tebrilitatea vremii este făcută din nevoia de a menține 
acordul dificil între venituri şi nevoile în creştere. Nervozitatea 

atmosferei în care respiră industrialismul modern își are izvo- 
rul în această stare de lucruri. 

Dar afară de acest dezavantaj mai sînt și altele. Avînd så 
răspundă la nevoi în veşnică creștere, orientarea spiritelor se 
îndreaptă cu exclusivitate către cîștigurile materiale. Banul de- 
vine lucrul de căpetenie în viața omului trăind în noul regim 
economic al industrialismului, și această împrejurare se pro- 
duce prin sufocarea altor valori ale sufletului, ale acelora pe 
care sistemul tradițional al valorificărilor noastre le socoteşte 
superioare valorii economice. În același timp, prin suprapreţui- 
rea economicului se dezvoltă cu exces în sufletul omului mo- 
dern sentimentul cantitativului ; cantitatea devine categoria de 
bază a mentalităţii industrialiste. Lucrul a fost adeseori descris 
în legătură cu civilizaţia americană, cu mania recordurilor ei, va- 
lorificate în domeniile cele mai diverse, chiar în acele așa de 
puțin potrivite cu acest sistem de evaluaţii, cum ar fi domeniul 
artistic, unde adeseori creatorii sînt prețuiţi după mărimea ono- 
rariilor pe care le obţin. 

Necesităţilor devenite din ce în ce mai numeroase, industria- 
lismul le oferă apoi obiecte standardizate, aduse adică la un 
tip maxim de perfecţiune industrială. Într-o ţară foarte indus- 
trializată toată lumea este îmbrăcată la fel, trăiește în acelaşi 
decor, mănîncă și se distrează după același calapod. Omogeni- 
tatea tipului uman în civilizațiile industriale este extremă. Un 
romancier american, Sinclair Lewis, l-a descris sub numele de 
Babitt. Se introduce astfel în lume o uniformitate, în care se 
sufocă individualitatea şi orice stil personal de viaţă, ceea ce, 
după sistemul nostru de evaluări, constituie o altă scădere. 

în sfîrşit, poate neajunsul cel mai serios pe care industrialis- 
mul îl aduce cu sine este faptul că specializarea fiind prea de- 
parte împinsă, munca profesională nu se mai acoperă cu între- 
gul cuprins al vieţii. Viaţa nu se mai organizează în jurul pro- 
fesiei, ci alături și uneori împotriva ei. Omul trecutului dezvolta 
tot felul său de a fi în jurul muncii pe care o îndeplinea. Munca 
sa nu era ceva străin de viața și personalitatea lui. El trăia oare- 
cum fericit în exercitarea profesiunii sale, pentru că această 
profesie alcătuia centrul însuși al vieţii lui. În industrialism se 
produce însă o divergență între tendinţele cele mai generale ale 

vieții lucrätorului şi munca pe care el o exercită. Astfel apare 
sentimentul dezastruos al urîtului, încercat de muncitorul in- 
dustrial care are să învirtească o simplă manivelă, să suprave- 
gheze un manometru sau să alimenteze cu combustibil un cup- 
tor. Munca este resimţită în aceste condiţii ca o condamnare, 
sau ca o contribuţie silnică pe care trebuie s-o dai vieţii. Nu este 
de mirare atunci că sufletul muncitorului rămîne în afară de 
fabrică și în afară de timpul său cel mai lung și cel mai prețios. 
Viaţa care nu se împlinește în cadrul profesiunii încearcă să se 
completeze în alte ocupaţii, din care nu toate sînt demne, nici 
folositoare sănătăţii, nici menite să înalțe tipul fizic şi moral al 
omului. Stupiditatea și uneori degenerarea maselor moderne 
este adesea rezultatul felului de viaţă care trebuie să umple vi- 
dul sufletesc al lucrătorului din industrii. Înlăturarea acestor 
rele este, fără îndoială, una din problemele cele mai vrednice a 
fi meditate. În capitolele următoare vom relua citeva din între- 
bările pe care mașinismul le pune cu atita acuitate timpu- 
lui nostru. 


XVIII. FAMILIA CA MIJLOC AL CULTURII 


Vom vorbi acum despre suma mijloacelor pe care le exer- 
cită familia omenească în vederea realizărilor culturii. Ne vom 
întreba dacă familia este și ea o organizaţie tehnică, adică dacă 
și ea face să funcționeze mijloace menite să solicite scopuri cul- 
turale. Această întrebare trebuie evident negată pentru familia 
animală. Familia subumană nu-și propune decit educarea indi- 
vidului pînă în momentul în care acesta poate să trăiască biolo- 
gicește autonom. Familia animală își propune trezirea și întă- 
rirea unor deprinderi de care individul va avea nevoie în prac- 
tica viitoare a vieții. Prea adeseori însă studiul familiei umane 
a fost condus de ideea că aceasta n-ar fi decit o varietate a ti- 
pului animal al familiei și că lucrurile pe care le putem recu- 
noaște despre cea din urmă ar valora și cu privire la cea dintii. 
Acest fel de a vedea este negreşit eronat. Căci, dacă nu se poate 
contesta că familia umană are şi ea ţinte biologice, trebuie 
adăugat că ea își propune şi unele scopuri ale culturii. În orice 

organizaţie familială există o afirmație implicită de valori, a 
căror izolare ni se impune acum. 

In ce se manifestă caracterul cultural al familiei umane ? 
După care semne ne putem conduce, pentru a conchide că fa- 
milia omenească are finalităţi culturale ? În atmosfera, în disci- 
plina vieţii de familie sînt implicate o sumă de afirmaţii de va- 
lori, după cum dovedesc trăsăturile pe care le voi cita îndată. 
Aşa, de pildă, nevoia părinţilor de a da exemple bune, de a nu 
apărea niciodată într-o postură inferioară în ochii copiilor. 
Vorba despre exemplul la care părinții sînt obligaţi rezultă din 
postulatul de bază pe care-l constituie afirmaţia implicită de 
valori în atmosfera și disciplina familială. 

În familii mai există însă şi alte trăsături care dovedesc ace- 
lași lucru. De pildă, grija părinţilor de a ascunde privirilor co- 
piilor laturile negative ale vieţii, acelea care constituiesc o în- 
frîngere a valorilor umane, o slăbiciune a lor. O disciplină veche 
și foarte întemeiată îndeamnă pe părinţi să învăluie progenitu- 
rii lor spectacolul răului, al înfrîngerii valorilor, pentru că 
— după cum lucrul este resimţit instinctiv — nu trebuie trezită 
în mintea copiilor îndoiala asupra realităţii şi eficacităţii valom- 
lor. O mentalitate formată poate să constate existența răului, a 
uritului, a erorii, alături de bine, frumos și adevăr. fără să se 
îndoiască de realitatea și valoarea lor. 

Mai mult decit atît, pentru un suflet întărit în luptele și 
contrastele vieții, alternarea binelui cu răul. a frumosului cu 
urîtul, a adevărului cu eroarea, nu este o împrejurare demora- 
lizantă, pentru că noi ştim că toate aceste valori își trag exce- 
lenţa tocmai din energia cu care sînt încărcate și care le fac tri- 
umfătoare peste ceea ce le tăgăduieşte. Noi nu ne îndoim de 
existența binelui și de excelența lui supremă, atunci cînd consta- 
tăm răul ; din spectacolul ambiguu al realității, care amestecă 
binele cu răul, noi nu tragem decit concluzia că binele trebuie 
servit cu o energie multiplicată, cu întreaga provizie de forţe a 
sufletului. Iată însă un lucru pe care copiii nu-l pot înțelege, 
pentru că ei n-au luat cunoştinţă încă de caracterul conflictual 
al realității și pentru că sufletele lor sînt prea slabe pentru a 
putea afirma că valorile au nevoie de sprijinul nostru energic şi 
entuziast pentru a le aduce să triumfe. Iată care este deci im- 

prejurarea îndreptățind acea delicată grijă care obligă pe pă- 
rinții conștienți de rolul lor de a ascunde copiilor laturile ne- 
gative ale vieții. 

În sfîrşit, afirmația de valori care este cuprinsă în atmos- 
fera şi disciplina de bază a familiei se poate recunoaște şi în 
interdicțiile de tot felul, în acel cod penal pe care fiecare fami- 
lie şi-l creează pentru uzul său şi-l aplică cu o strictețe mai mică 
sau mai mare. Dar dacă, în adevăr, nu poate să fie nici o îndo- 
ială că în familia omenească există o afirmaţie implicită de va- 
lori, întrebarea următoare trebuie să fie : care sînt valorile cul- 
tivate în familie ? Cu ce bunuri de cultură iese individul după 
ce a încetat să mai aparţină în mod exclusiv familiei ? Primul 
bun pe care îl cîștigă individul în familia lui este deprinderea 
limbajului, iar limbajul nu este numai o tehnică psiho-fizică, 
menită să ușureze relaţiile dintre indivizi ; el este instrumentul 
însuși al gîndirii și condiţia ei. Gîndire fără limbaj, mai cu 
seamă gîndire înaltă, nu este cu putință. Putem desigur să trăim 
o viaţă interioară de reverie, în care ideile au contururi șterse, 
în care totul este difuzat într-un presentiment general despre 
lucruri, şi în cazui acesta în mintea noastră nu se formulează 
cuvinte. Este însă cu neputinţă a gîndi la un nivel oarecare de 
abstracţie fără ca fluidul mental să nu fie turnat în tiparele 
limbii. Iată cum, prin învățarea limbajului în familie, se dau in- 
dividului armele cu care el va înainta pe drumurile unei cuge- 
tări din ce în ce mai înalte. 

Dar în afară de acest cîştig intelectual, familia transmite in- 
dividului și o altă serie de valori ale culturii. Astfel, sentimen- 
tul moral al simpatiei se dezvoltă mai întii în relaţiile afective 
care unesc pe copii cu părinţii lor şi pe fraţi între ei. Chiar dis- 
tincţia fundamentală dintre bine şi rău o descoperă omul în cer- 
cul său familial, prin aprobarea și dezaprobarea pe care o pro- 
nunţă mai întîi părinţii față de faptele lui. Apoi, unele din sen- 
timentele cele mai adinci ale copilăriei, și care dau acesteia o 
atmosferă de înaltă poezie morală, este acela al remuşcării 
pentru greșeala care a primit dezaprobarea părinţilor, ca și sen- 
timentul infinit fericitor al recompensei etice, atunci cînd fapta 
a meritat aprobarea părintească. În sfirșit, un cîştig de mare 
valoare pe care-l aduce familia este ideea autorităţii, aşa cum 

individul o trăiește mai cu seamă în relația sa cu șeful familiei, 
cu tatăl. În această legătură dobindeşte omul mai întîi conceptul 
unei societăţi organizate, dominată de o personalitate autori- 
tativă. În familie află mai întîi omul că structura societății este 
ierarhică și că este o lege a naturii, un fel al lucrurilor, acela 
care-ţi cere să te supui şi să te înglobezi în structura societăţii. 
Ideea de ordine socială, garantată de principiul autorităţii, o 
obține copilul prin trăirea adincă şi uneori zbuciumată rezultată 
din relaţia sa cu părinţii. Se spune chiar că în reprezentarea 
noastră despre Dumnezeu, despre o fiinţă care domină în mod 
ierarhic structura lumii, noi nu facem decit să ipostazăm re- 
prezentarea tatălui ; după cum în sentimentul de relaţie cu dum- 
nezeirea, noi nu facem decît să dezvoltăm sentimentul primitiv, 
fixat din primii ani ai vieţii, pe care l-a trezit relația noastră cu 
şeful familiei. Iată ce importante bunuri culturale se obțin în 
viaţa familială. Aș spune că bazele largi ale culturii omenești se 
așază mai întîi aici. 

lată deci cu ce grea răspundere pentru cultura omenească 
și pentru viitorul ei este încărcată persoana care întemeiază o 
familie. Din nenorocire, sentimentul acestei responsabilităţi nu 
este totdeauna destul de viguros. Uneori împrejurările vieţii so- 
ciale decurg în așa fel încît familia nu poate să funcţioneze în 
conformitate cu rolul ei esenţial. Vremea noastră cunoaște, din 
nefericire, și o criză a familiei. Această criză este legată de con- 
diţiile civilizaţiei industrialiste, ale cărei consecinţe le-am ur- 
mărit și în alte direcţii. În această privinţă, trebuie observat că 
aspra luptă economică, determinind întrebuințarea femeii in 
munca industrială, a adus cu sine şi o dezagregare a familiei 
muncitorești. Familiile au retrogradat uneori sub nivelul ani- 
malic, nesocotindu-și chiar rolul lor biologic. Din această stare 
de lucruri a răsărit ideea asistenţei sociale, graţie căreia funcţi- 
unea biologică a familiei a fost trecută asupra societăţii. Același 
lucru a fost încercat și pentru funcțiunea morală, pur umană, 
a familiei. În veacul trecut, dezvoltindu-se din ideologia pe- 
dagogului elveţian Pestalozzi, un discipol al acestuia, Fröbel, a 
creat primele grădini de copii, în care, după metode studiate și 
puse de acord cu ţintele culturale fundamentale pe care fami- 
lia le urmărește, se încearcă dezvoltarea valorilor culturale res- 

pective pentru copiii încredinţaţi lor. Serviciile aduse de aceste 
instituții sînt de o mare însemnătate, mai ales în ţările foarte 
industrializate, unde atitea din scopurile morale ale familiei sint 
nesocotite. Şcolile frâbeliene sînt remediile unui grav neajuns, 
şi dacă ele nu sînt un ideal, ele nu sînt mai puţin necesare în 
locurile și împrejurările în care apar. 

Desigur, educația familială conține în sine cîteva însușiri 
care nu pot fi înlocuite. Cu toate acestea, în istoria pedagogiei 
s-au produs de cîteva ori doctrine afirmiînd că, în orice condiţii, 
educaţia în institute pedagogice este superioară creșterii în fa- 
milie. Nu mai vorbesc de exemplul unor cetăți antice, cum era 
Sparta, care își asumau creșterea copiilor îndată ce primele mi- 
siuni biologice ale familiei erau împlinite. Dar chiar în vremea 
noastră au existat pedagogi care au crezut că vechiul exemplu 
al unora dintre cetăţile antichităţii ar putea alcătui obiectul 
unor propuneri oportune, Așa, de pildă, filosoful și pedagogul 
Fichte socotește că vremea noastră este atit de demoralizată, 
că familiile se găsesc implicate într-un asemenea proces de diso- 
luţie, încît mult mai potrivită ar fi educaţia în institute de stat. 
Iar aceste institute de stat, în care ar urma să se dezvolte indivi- 
dul din virsta lui cea mai fragedă, Fichte le gindea ca pe niște 
organizații autonome, sprijinindu-se, chiar economicește, pe pro- 
pria lor activitate, un fel de societăți ale copiilor, în care membrii 
lor să trăiască toate felurile de raporturi sociale și să cultive 
toate valorile vieţii. Dacă astfel de propuneri n-au putut fi re- 
alizate, împiedicarea s-a datorit faptului că familia reprezintă o 
organizaţie prea veche pentru a ceda cu atîta ușurință preroga- 
tivele ei. Dar dacă ideea n-a trecut în practică, a trecut cel puţin 
în alte doctrine. O regăsim astfel în doctrina unui pedagog ger- 
man foarte influent, Gustav Wynecken, și în inițiativa sa : cre- 
area școlii de la Wickersdori, unde se realiza ceva din viziunea 
acelei societăţi de copii guvernîndu-se prin sine însăşi, pe care 
o întrevedea Fichte cu mai bine de un veac în urmă. Exemplul 
lui Wynecken a fost imitat în Germania de o mulţime de insti- 
tute școlare, analoge aceluia înființat la Wickersdorf, fără să 
putem spune că ele au fost vreodată pe punctul de a înlocui re- 
gimul familial, indispensabil din mai multe puncte de vedere. 
Familia dispune, în adevăr, de metode pe care nici un fel de 

şcoală nu le poate practica ; ea are scopuri proprii pe care nici 
un fel de altă organizaţie nu le poate atinge. 

Educaţia în şcoală este totdeauna condusă de norme gene- 
rale ; ea nu este niciodată exercitată de către educator în vederea 
unui singur individ. Astfel, anumite valori pe care familia, cu 
mijloacele ei individuale de educaţie, poate să le scoată la lu- 
mină rămîn, în uniformitatea de procedare a școlii, nedezvoltate, 
În afară de aceasta, iubirea, afecțiunea intuitivă care este a fa- 
miliei poate aduce servicii pe care mijloacele ceva mai glaciale 
ale şcolii nu le pot înlocui. Viaţa de familie trebuie deci afir- 
mată ca un mijloc excelent și esenţial al culturii, la care nu tre- 
buie să renunțăm decît atunci cînd. neabandonindu-l, s-ar ivi 
riscul să cădem într-o primejdie mai mare. 

Dar dacă educaţia prin alte persoane și mijloace decît pä- 
rinţii și mediul familial este uneori o necesitate pe-care trebuie 
s-o primim şi un bine mai mic cu care trebuie să ne mulţumim, 
în lipsa avantajelor legate de familia organizată, vedeţi ce pro- 
fund falsă este tendința de a încredința educaţia copiilor altor 
persoane, atunci cînd familia însăşi este în măsură s-o facă. în 
legătură cu această observaţie trebuie amintit celălalt fenomen 
de disoluţie a familiei, apărut, de data aceasta, nu jos, în cla- 
sele poporului care duc lupta grea a vieţii, ci sus, unde o anu- 
mită tendinţă egoistă, consistînd din refuzul de a lua asupră-le 
ostenelile educării unuia sau a mai multor copii, îi face pe pă- 
rinți să se dezintereseze de odraslele lor, încredințindu-le unor 
persoane așa-zicind specializate în materie : guvernori şi gu- 
vernante. Este o eroare profundă a înlocui metoda caldă, afec- 
tivă, intuitivă, contactul permanent dintre părinţi și copii, ilu- 
minat de statornicia afirmației de valori, în care am recunoscut 
semnul organizării familiale, pentru a adopta sistemul acelei 
creșteri prin educatori salariaţi şi care, după o experienţă foarte 
generală, obțin rareori rezultate bune. 

Alături de familie, un alt mijloc însemnat al culturii este 
școala. Dar între școală şi familie nu putem face o deosebire 
prea categorică, astfel că, potrivit metodei întrebuințate și altă 
dată şi care, plină de grija de a nu crea distincţii artificiale, se 
străduiește să arate mai degrabă punţile de trecere între clase 

și categorii, sîntem aduși a observa că între familie și școală 
există o strînsă legătură. Mai întii însăși hotărîrea de a trimite 
pe copii în școală este un act care aparţine familiei. Apoi, hotă- 
rîrea de a-l trimite pe copil într-o școală sau alta este iarăşi un 
act care aparține familiei și care răspunde punctului de vedere 
cultural pe care familia îl stăpîneşte, tendințelor economice, so- 
ciale, politice pe care dorește să le vadă dezvoltate în copilul 
ei. Astfel, despărțirea dintre familie și şcoală nu este radicală. 
După ce însă această legătură dintre cele două mijloace de cul- 
tură a fost stabilită, putem privi școala ca un mijloc separat, cu 
propriile ei caracteristici, cu disciplina și atmosfera ei. a 


XIX. ȘCOALA CA MIJLOC AL CULTURII 


Ocupindu-ne de mijloacele culturii, anunțasem analiza şcolii 
<a mijloc al culturii omenești. Se face uneori o distincţie, la 
care nu putem subscrie, între familie, școală și tehnică. Școala 
și familia ar fi mijloace spirituale ale culturii, pe cîtă vreme 
“tehnica ar închide în sine suma mijloacelor ei materiale. Această 
distincţie nu este însă acceptabilă dacă ne referim la definiţia 
pe care am dat-o altă dată noţiunii de tehnică. Tehnica, în mod 
general, este suma mijloacelor care sporesc puterile noastre 
creatoare şi receptoare de cultură. Există deci și o tehnică a 
mijloacelor culturale, există o tehnică a familiei : creșterea co- 
piilor sau codul de norme pe care familia îl aplică în cercul ei 
ne pun în fața unui aspect tehnic al familiei omenești. Există, 
de asemenea, o tehnică a școlii. Tot ceea ce ţine de metoda de 
predare, ceea ce cu un singur cuvint se numește didactica, apoi 
regulile de promoţie sau normele de disciplină sau sancţiunile 
«de tot felul, toate acestea alcătuiesc laolaltă tehnica şcolii. Nu- 
mai că atunci cînd ne ocupăm de tehpică în mod general, ana- 
lizăm mijloacele culturale sub raportul mecanismului pe care 
ele îl pun în mişcare. Mijloacele culturale pot fi însă studiate şi 
în raport cu finalităţile pe care le servesc, cu valorile față de 
care ele sînt dependente. Din acest punct de vedere vom ana- 
liza și noi astăzi școala. 


218 STUDII DE FILOZOFIA CULTURII 





Vă reaminiesc că în noţiunea de cultură am distins două 
accepţii : cultura obiectivă şi cultura subiectivă, înțelegind prin 
cea dintii introducerea efectivă a unui obiect material, prin 
transformarea lui, în sfera unei valori. A face dintr-un obiect 
mut, orb, inexpresiv, o valoare culturală, înseamnă a exercita 
un act de cultură obiectivă sau un act obiectiv de cultură. Dar 
în noţiunea de cultură distingem și latura ei subiectivă, potri- 
vit căreia un lucru poate fi gîndit şi resimțit în sfera unei va- 
lori, ca un bun al culturii. Așa, de pildă, cînd, contemplind un 
apus de soare, îl resimt esteticește, sau cînd, apropiindu-mă de un 
semen, consider valoarea lui morală, sau cînd, găsindu-mă în 
faţa unui fenomen din natură, recunosc legea generală care 
îl comandă, în toate aceste împrejurări gindesc obiecte care, 
fără prezența omenească, ar fi rămas cu totul inexpresive, ca 
aparţinînd sferei unor valori. Școala, ca mijloc al culturii, ser- 
vește ambele aceste scopuri. Ea este, în egală măsură, un mijloc 
al culturii obiective şi subiective. 

Intocmai ca și în celelalte împrejurări ale mijloacelor cul- 
turale, trebuie să remarcăm, și de data aceasta, că vorbind 
despre școală ca mijloc al culturii, uneori vom depăși obiectul 
propriu-zis al analizei noastre, deoarece, după cum vă aduceți 
aminte, o împrejurare cu totul remarcabilă este aceea potrivit 
căreia orice mijloc al culturii tinde să devină o condiţie deter- 
minantă a ei. lată, de pildă, regimul școlar în care trăim astăzi 
şi care, în limitele lui cele mai generale, este sistemul însuși in- 
trodus de democrația revoluţionară franceză. Școala modernă 
a fost mai întîi un mijloc cultural în slujba democrației începă- 
toare, devenind mai apoi o condiţie culturală, în sensul că a lu- 
crat mai departe la promovarea mentalităţii democratice. 

Pentru a întări afirmaţia că sistemul şcolar în care trăim 
astăzi conține la baza sa sfera de valori ale democrației mo- 
derne, este necesar să cităm numele lui Condorcet, filozoful ra- 
ționalist de la finele veacului al XVIII-lea, care a jucat un rol 
de seamă în viața publică a Franței la începutul Revoluției, dar 
care a cunoscut un destin tragic, împărțit de el cu alți bărbați 
de seamă ai vremii. În timpul Revoluției franceze, ca reprezen- 
tant al națiunii în Adunarea legislativă, Condorcet a avut pri- 
lejul să prezinte mai multe rapoarte asupra instrucției publice, 

rapoarte luate în considerare, folosite chiar după moartea lui şi 
care alcătuiesc temelia sistemului modern de învățămînt. În 
această privință, comentariile prea ample sînt de prisos, pentru 
că textele lui Condorcet sint de o asemenea claritate încât, chiar 
de la prima lectură, ele pun în deplină lumină principiile lor de 
bază. Astfel, chiar în primul său memoriu despre Natura şi 
instrucția publică (1790), Condorcet scrie : „Instrucţia publică 
este o datorie a societăţii faţă de cetăţeni. În zadar vom fi decla- 
rat că oamenii au toți aceleași drepturi ; în zadar legile vor fi 
respectat primul principiu al justiţiei eterne, dacă inegalitatea 
în facultăţile morale împiedică pe cel mai mare număr dintre 
ei să se bucure de aceste drepturi în întreaga lor întindere. 
Această obligaţie consistă în a nu lăsa să subziste nici o inega- 
litate menită să aducă după sine dependența.“ Întimpinăm ast- 
fel aci principiul obligativităţii învățămîntului pînă la un anu- 
mit grad, apoi principiul asumării învățămîntului de către na- 
țiune, un principiu necunoscut ! în sistemul mai vechi de învă- 
tămiînt, unde sarcina predării trecea asupra unor persoane 
particulare sau mai ales asupra congregaţiilor religioase. Acum 
însă, cînd se afirmă suveranitatea naţională, cînd națiunea de- 
clară a se conduce pe sine însăși, ea trebuie să ia asupra sa şi 
sarcina instrucției și educaţiei sale, cu adaosul justificării că 
toți oamenii fiind egali, toți trebuie să fie înălţaţi la condiţia ra- 
țiunii. Școala este deci, pentru Condorcet, un instrument de per- 
fecţionare a raţiunii, adică a acelei facultăți omeneşti prin care 
oamenii coincid și sînt egali. Iată în ce chip caracteristic este 
afirmat, chiar în acest scurt pasaj inițial al memoriului lui Con- 
dorcet, principiul democratic fundamental! ca întreptăţire a sis- 
ternului de învăţămînt modern. 

Dezvoltind această idee, Condorcet scrie mai departe : „Ast- 
fel, de pildă, acela care nu ştie să citească și ignoră aritmetica, 
atîrnă, în chip real, de omul mai instruit la care este obligat fără 
încetare să recurgă. El nu este egalui acelora cărora educația 
le-a dat aceste cunoștințe ; el nu poate să exercite aceleași 
drepturi în aceeași întindere și cu aceeași independenţă. Dar 
omul instruit asupra regulilor aritmeticii, necesare în viața 


1 In textul de bază : recunoscut (n. ed.). 

practică, nu este în dependenţă de savantul care posedă, în cal 
mai înalt grad, geniul matematicii și al cărui talent îi va fi de 
mare utilitate, fără ca prin aceasta să-l stînjenească în folosința 
drepturilor sale.“ Ceea ce reclamă aci Condorcet este, așadar, 
obligativitatea pentru societate să dea membrilor ei un mini- 
mum de instrucţie, şi anume acela care poate să facă realmente 
pe oameni egali și — adaugă textul, ca o idee nouă — liberi, 
întrucît cetățeanul care are la dispoziție numărul de cunoştinţe 
necesare vieţii practice nu s-ar mai găsi în dependenţă de acel 
care le posedă într-un grad mai înaintat. Memoriul afirmă deci 
că nu toată lumea trebuie înălțată pînă la nivelul ştiinţei celei 
mai înalte. Astfel, matematicile superioare nu sînt deloc nece- 
sare practicilor curente ale vieţii, iar cel care le posedă nu este 
pentru nimeni indispensabil în folosirea drepturilor sale ele- 
mentare. Obligativitatea învățămîntului nu trebuie, ca a atare, să 
depășească nivelui școlii primare. 

Dar trebuința de a face pe oameni egali între ei şi de a re~ 
aliza prin școală postulatul fundamental al democrației nu are 
în vedere numai egalizarea în cunoștințe, ci şi egalizarea în sen- 
timentele morale, idee pe care Condorcet o justifică după cum 
urmează : „Există și o altă inegalitate, faţă de care o instrucţie 
generală, egal răspîndită, poate să fie un remediu sigur. Cînd 
legea a făcut pe toţi oamenii egali, singura distincţie care con- 
tinuă să-i împartă în mai multe clase este aceea care rezultă din 
educaţia lor. Ea nu ţine numai de diferenţa de cunoștințe, dar 
și de aceea de opinii, de gusturi, de sentimente, consecință in- 
evitabilă a celei dintii. Fiul bogătașului nu va mai face parte 
din aceeași clasă cu fiul săracului, dacă acesta nu se va apropla 
de cel dintii prin instrucţie ; şi clasa care va primi o instrucție 
mai îngrijită va avea, în chip necesar, moravuri mai dulci, o 
probitate mai delicată, o onestitate mai scrupuloasă ; virtuțile 
sale vor fi mai curate, viciile sale mai puţin revoltătoare, corup- 
ţia sa mai puţin dezgustătoare, mai puţin barbară, mai puţin 
incurabilă.“ Condorcet înţelege deci, di.pă stilul propriu veacului 
său, care rămîne în esență o epocă raţionalistă, educaţia morală 
drept un rezultat al instrucției intelectuale. Cunoscînd multe 
lucruri, instruindu-ți mintea, populînd-o cu cunoştinţele de tot 

felul, caracterul se rafinează. Este o afirmație izvorită din at- 
mosfera raţionalistă a veacului al XVIII-lea, care socotea că te- 
melia susținătoare a progresului uman în toate domeniile ar fi 
rațiunea. Este o afirmaţie pe care astăzi nu o mai primim în în- 
tregime, dar pe care este interesant s-o întîmpinăm într-unul 
din momentele mai apropiate de izvorul ei. 

lată cum documentele spicuite în memoriile lui Condorcet 
(și care au fost publicate acum în urmă într-o ediţie de texte 
condusă de sociologul Bougl€ și de pedagogul Buisson) pun bine 
în lumină cum ideea școlii unice, pe care se ridică întregul sis- 
tem al învăţămîntului modern, se bazează pe o serie de afirmaţii 
principale decurgînd din spiritul democraţiei revoluţionare. As- 
tăzi trăim încă în această sferă, dar ceea ce la început era un 
mijloc cultural s-a transformat cu timpul într-o condiţie inexo- 
rabilă. Naţiunile moderne s-au făurit în vechea școală a demo- 
craţiei. Iată un exemplu care verifică din nou legea pe care am 
formulat-o altă dată, potrivit căreia mijloacele culturii au ten- 
dinţa să se transforme în condiţii ale ei. 

Să urmărim acum mai de aproape în ce fel lucrează școala 
ca mijloc al culturii subiective și obiective. Valori culturale in- 
troduce în sufletul omenesc și familia. Ba poate chiar că fami- 
lia introduce valorile fundamentale, acelea care dau stilul per- 
manent al vieţii, în aşa fel încît omul păstrează pînă la maturi- 
tate urma influenţei familiale, bune sau rele. Dar şcoala adaugă 
la aceste valori altele noi, şi le adaugă într-un mod foarte ca- 
racteristic, care trebuie lămurit. Valorile culturale pe care le 
introduce familia sînt topite în țesătura generală a vieţii. De 
pildă, cînd copilul cere o lămurire de ordin teoretic tatălui sau 
mamei sale, această cerință se dezvoltă dintr-un anumit fel de a 
fi care îi este propriu, ca ființă umană pur şi simplu, nu ca 
fiinţă culturală. Părinţii, pentru mentalitatea magică a copilu- 
lui, sînt persoane înzestrate cu put=ri capabile să satisfacă toate 
dorințele lui. Cînd, așadar, copilul pretinde o informaţie de or- 
din teoretic, el o face în virtutea acelei afirmaţii implicite că 
părintele său este o persoană atotputernică și atotștiutoare, ca- 
pabilă să-i satisfacă și această dorinţă. De aci şirul nesfîrșit de 
întrebări, unele absurde, altele grele, iar altele stinjenitoare, 
pentru că se referă la lucruri la care ştiinţa cea mai completă 

n-ar şti să răspundă. Dar copilul afirmă în mod implicit, prin 
întrebarea lui, că părinţii săi vor putea neapărat să-i răspundă. 
Este limpede deci că atitudinea teoretică a copilului este consec- 
ventă cu toată mentalitatea vîrstei sale, că ea este adînc fixată 
în țesătura vîrstei lui. Veţi vedea îndată că nu același loc ocupă 
valorile culturale în viaţa pe care individul o inaugurează în 
momentul cînd intră în şcoală. În școală se produce o disociație 
între valori şi viaţă. Reamintiţi-vă momentul cînd aţi aflat că 
nu soarele se învirteşte în jurul pămîntului, după cum o arată 
fenomenul răsăritului și apusului de soare, ci că noi ne învîrtim 
în jurul soarelui. Este un moment absolut revoluționar în for- 
marea mentalităţii personale, acela în care ne dăm seama că 
una este știința și alta este experienţa comună a vieții. Un alt 
exemplu al acestei disociaţii este acela referitor la deosebirea 
dintre limbajul curent și cel ştiinţific. Copilul, ba chiar și stu- 
dentul, cînd își apropie o noţiune și o expresie nouă, o contem- 
plă ca pe ceva neașteptat, ca pe un lucru ciudat, intrînd în psi- 
hologia noastră ca un element nou și uneori îngrijorător, în tot 
cazul ca ceva adăugat vieţii, nu răsărit din intimitatea ei. 
Această împrejurare are însă cîteva consecinţe lucrînd ca pu- 
ternici factori de înaintare a culturii omenești, dar și citeva dez- 
avantaje. Le vom analiza deopotrivă. 

Mai întîi, această disociaţie între valori şi viața comună, 
practică, izolează valorile și le ipostaziază, le dă culoarea unor 
lucruri mai presus de viaţă. Interesul şcolarului pentru cultură 
provine și din faptul acestei perspective, în care valorile cultu- 
rale ne apar ca ceva deosebit de viaţă, pe care ele o întrec ne- 
măsurat, ceea ce are ca urmare asupra caracterului elevului 
efectul de a-i trezi mai puternic entuziasmul în vederea mari- 
lor ţinte ale culturii. Ceea ce aparţine vieţii zilnice nu trezeşte 
niciodată entuziasmul nostru suprem. Numai ceea ce depășește 
viaţa poate să inspire osteneala și eroismul nostru. Entuziasmul 
impersonal pentru cultură, acela care legitimează chiar sacrifi- 
ciul vieţii, nu se poate dezvolta decît din perspectiva pe care 
școala o favorizează. 

Dezavantajul acestei perspective consistă într-un fel de pe- 
dantism pe care școala — trebuie s-o mărturisim — îl produce 
uneori. Oamenii care nu pot să se refacă moralmente din criza 

școlii nu mai ştiu să întoarcă bunurile agonisite în vremea ei în 
atmosfera și plasma generală a vieţii. Astfel, foştii școlari con- 
tinuă să se manifeste, pe de o parte, așa cum ar face-o orice om 
în toată simplitatea lui, iar, pe de altă parte, în împrejurările 
de lux, atunci cînd ei vor să dea o anumită opinie despre ei în- 
şişi, foştii ucenici ai școlii se manifestă într-un fel care sur- 
prinde şi jisneşte pe omul aparținind numai sferei empirice a 
vieţii. Așa apare pedantul de toate categoriile, care ar putea fi 
definit drept omul care nu s-a vindecat niciodată de școală. 
Idealul unei dezvoltări normale ar fi : prin școală, înapoi către 
viaţă. O cultură cu adevărat asimilată ar fi aceea care a dărîmat 
schelăria înălțată de școală, dărimată 1 după ce s-a folosit de ea. 

După această precizare, se cuvine să vedem care sint valo- 
rile pe care le introduce școala în sufletul omenesc, în ce fel 
lucrează școala ca mijloc al culturii subiective. Mai întîi sînt, fi- 
rește, valorile teoretice de toate categoriile, acelea a căror ago- 
nisire este înțeleasă sub numele unitar de instrucţie. Apoi sint 
unele deprinderi morale rezultate din îndoitul contact al şco- 
larului cu profesorul și colegii săi. Din raportul cu colegii re- 
zultă o valoare morală pentru care familia nu prezintă un teren 
deosebit de propice, și anume emulaţia, întrecerea. Există, fi~ 
rește, o emulaţie și între frați, dar noi știm bine că emulaţia, 
ca dispoziție morală, dorinţa de a te întrece pe tine, întrecind 
pe altul, este solicitată mai cu seamă de atmosfera școlară, în 
mult mai mare măsură decît de atmosfera familiei. Această 
emulaţie este un fel de prefigurare a luptei vieţii. În școală in- 
dividul începe să bănuiască ceva din ceea ce va fi lupta pentru 
viață. Emulaţia școlară este însă o luptă nobilă. Școlarii care se 
găsesc în raport de emulaţie nu se ciocnesc, ci efortul lor de- 
curge paralel. În viața practică, din nefericire, concurența în- 
seamnă victoria proprie, condiţionată de înfrîngerea adversa- 
rului. Viaţa practică se desfășoară pe terenul economic sau pe 
terenul social, în așa fel încit succesul propriu înseamnă insuc- 
cesul semenului. Nu la fel se întîmplă însă în școală. Succesul 
propriu nu înseamnă aci înfringerea, anularea, eliminarea ace- 
luia cu care m-am găsit în raport de emulaţie. Există, așadar, 

în emulaţie ceva infinit : te poţi înălța cît de sus prin ea. În 
concurenţă există însă mărginire : nu poţi înainta prin ea decit 
pînă la punctul exact în care piedica este înlăturată. Lupta 
pentru viață este presimțită de școală, dar nu într-o formă 
aspră, brutală, ci într-una purificată, idealizată. 

Interesant din punct de vedere al consecințelor morale este 
şi raportul pe care școlarul îl întreţine cu profesorul său. Ceva 
din felul organizării ierarhice a unei clase se regăseşte, firește, 
și în familie ; și în familie, după cum preziceam la timpul 
cuvenit, întimpinăm o organizaţie ierarhică, în fruntea căreia 
stă șeful familiei, tată], după vechiul tip patriarhal, care este 
păstrat într-o oarecare măsură și de societăţile noastre. Dar 
raportul copilului cu părintele său este, de la acest punct mai 
înainte, cu totul deosebit de acela care unește pe școlar cu pro- 
fesorul lui. Căci tatăl este, aș spune, un monarh, absolut, pe 
cînd profesorul este un însuflețitor. Astfel, sentimentele de re- 
laţie care se trezesc în sufletul școlarului vor fi deosebite de 
acelea pe care le întreţine fiul cu tatăl său. Nu mai găsim aci 
complexul acela masiv şi majestuos de iubire, de frică, în care 
sînt prefigurate raporturile pe care le întreținem cu stăpinul 
ierarhic al acestei lumi, cu Dumnezeu, ci altceva : o admirație 
și o iubire dintr-o altă categorie, dirijată de înalte valori ale 
culturii. A te distinge în ochii profesorului şi a-l iubi ca pe pur- 
tătorul valorilor culturale este o împrejurare care dezvoltă o 
întreagă viaţă sentimentală, în care se cristalizează înalta poe- 
zie platoniciană a atmosferei şcolare. 

Interesant este apoi de văzut cum lucrează școala, ca mijloc 
al culturii subiective şi obiective, pe feluritele trepte ale învă- 
țămintului. Şcoala primară, această instituție prin excelență 
democratică, după cum au dovedit citatele din textele care o 
legitimau, este, în primul rînd, un mijloc al culturii subiective. 
Cum stau însă lucrurile cu școala secundară, care alcătuiește, 
după cum ştiţi, obiectul necontenit reluat al legislaţiei şcolare 
contemporane ? Cred că școala secundară trebuie să fie şi ea 
concepută ca o instituție pusă în slujba culturii subiective. În 
vederea scopurilor culturii obiective, avem școlile profesionale, 
chiar cele mai înalte, cum ar fi politehnicile, apoi școlile de 
arte etc. Universitatea întruneşte însă ambele ţinte, pentru că 

ea își propune îndoitul scop de a pregăti profesioniști şi cer- 
cetători. În ceea ce privește școala secundară, acordul nu a fost 
însă totdeauna unanim, și după feluritele legiuiri perindate la 
noi de la 1864 (în legătură cu aceasta, îmi permit să amintesc 
că am publicat în Arhiva pentru studiul și reforma socială un 
studiu în care cercetam toate proiectele de lege relative la or- 
ganizarea liceului de la această dată înainte), este foarte curios 
de văzut cum, în tot acest trecut legislativ, a existat la noi o 
permanentă oscilație, atribuindu-se şcolii secundare cînd sco- 
puri umanistice, după planul unei culturi subiective cît mai largi, 
cînd scopuri de specializare, ceea ce cade mai degrabă în com- 
petenţa școlilor afectate culturii obiective. Orice legislaţie nouă 
trebuie să cîştige însă o poziţie limpede faţă de distincţia 
aceasta, lămurind problema dacă în școala secundară urmează 
să solicităm pe creatorul culturii sau pe receptorul ei. 

Iată cît de numeroase sînt problemele școlii, ca mijloc al cul- 
turii. Dar individul, cînd iese din şcoală, nu se poate spune că 
este desăvirșit cultivat, că a devenit, într-adevăr, un bun subiect 
receptor pentru toate valorile umane și un creator de cultură, 
chiar în locul modest pe care viața i-l rezervă. Astfel apare o 
nouă problemă : cultura poporului dincolo de şcoală și în 
afară de ea. 


XX. CULTURA POPULARĂ 


Expunerea noastră ne-a adus la punctul în care este nece- 
sar să ne ocupăm despre o sumă de mijloace culturale care ope- 
rează în afară de şcoală şi peste limita școlarităţii, adică despre 
ceea ce cu un cuvînt se numește cultura populară. De ce sînt 
necesare aceste mijloace ? Pentru că există o serie de împreju- 
răi moderne de viaţă care au efectul că sustrag pe om de la răs- 
irîngerea sensului vieţii. Pentru noi cultura, după cum a sunat 
necontenit afirmaţia de bază a acestui studiu, este introducerea 
obiectelor acestei lumi în sfera feluritelor valori. Numai prin 
actul acesta spiritual lumea capătă sens, numai întru cit le gin- 
dim ca subordonate unor anumite valori, lucrurile lumii dobin- 

desc semnificație pentru noi. Există însă, după cum vă spu- 
neam, o serie de particularităţi ale aşezării moderne de viață 
care întunecă sensul lucrurilor. Astfel apare nevoia de a resta- 
bili pe om în situaţia de a răsfrînge semnificația lucrurilor, de 
a-l menţine în locul specific al demnităţii sale omenești. În ve- 
derea acestui scop lucrează mijloacele culturii populare, 

Omul din popor, acela care trăiește în cercul tradiţiilor sale, 
nu are atita nevoie de această intervenţie a culturii populare. 
El trăieşte valori artistice, religioase și metafizice, odată cu tra- 
diţiile care i s-au transmis. La un moment dat al evoluţiei so- 
ciale, se produc însă unele fapte despre care ne-am ocupat și 
altă dată. Așa, de pildă, prin extinderea grupului social, apare 
fenomenul desfacerii insului de cercul său tradițional de viață. 
Grupul social, în măsura în care se extinde, începe a conţine în 
sine un număr din ce în ce mai mare și mai variat de tradiţii, 
care se anulează între ele și scad respectiv forța fiecăreia în 
parte. Astfel, prin trecerea de la vechile grupuri sociale re- 
strînse la cele mari, omul încetează să mai trăiască după indica- 
tiile de valoare cuprinse în tradiţiile artistice, etice și religioase 
în care trăise mai înainte. Dar se mai întimplă concomitent și 
fenomenul migraţiunii de la sat la oraș, un fenomen care se în- 
tovărășește neapărat cu pierderea valorilor tradiționale. Ce le 
va înlocui oare ? 

Dar în afară de faptul acestei treceri de la grupuri restrînse 
la grupuri largi, de la grupuri omogene la grupuri eterogene, de 
la grupuri tradiționale la grupuri lipsite de tradiţie, mai există 
și alte fapte care fac deopotrivă necesară intervenţia mijloace- 
lor cuprinse laolaltă sub numele de cultură populară. Există fe- 
nomenul specializării profesionale, condiţie indispensabilă vieţii 
moderne, dar prezentina o serie de dezavantaje, asupra cărora 
m-am oprit altă dată. Fiecare dintre noi am avut ocazia, în 
practica obișnuită a vieţii, să constatăm ceva ce aș numi criza de 
viaţă a profesionistului. O mulţime dintre profesiunile moderne 
au pierdut însușirea de a se acoperi cu întreaga întindere a 
vieţii. Există o mulțime de profesioniști, în mai toate ramurile 
activității moderne, dar mai cu seamă în cele care sînt foarte 
mecanizate, în care individul simte că viața sa adevărată se 
revarsă peste limitele profesiunii şi că s-ar putea dezvolta, con- 

form aspiraţiei celei mai fundamentale a omului, dincolo de 
preocuparea sa profesională. Sociologii au descris adeseori uri- 
tul care însoțește, ca un rău tovarăș şi sfătuitor, pe muncitorul 
din fabrici, dar care urmărește și pe unii dintre specialiștii pro- 
fesiunilor intelectuale. Profesiunea este adeseori resimţită ca 
un factor de nemulțumire în viaţă şi, în aceste condiţii, apare 
ciudatul tip al civilizației moderne, necunoscut unor epoci an- 
terioare, tipul veleitarului, al omului care, exercitind o profesi- 
une, simte că viața sa nu este completă și doreşte s-o întregească 
printr-o activitate cu totul deosebită de aceea pe care o exercită 
de obicei. Din această stare de spirit apare pentru o altă serie 
de profesioniști moderni necesitatea așa-numitei culturi 
populare. 

În sfirșit, un rezultat al mașinismului modern, care trebuie 
salutat, dealtfel, cu toată simpatia, este acea economisire a efor- 
tului uman care-l pune pe lucrătorul din industrii în posesiunea 
unui timp liber mai mult sau mai puţin întins. Dar atunci apare 
necesitatea de a da o întrebuințare conformă demnităţii ome- 
neşti și aspiraţiei către valori acestor răgazuri oferite omului de 
mașină. Cultura populară este aceea care trebuie să ajute la îm- 
plinirea acestei noi nevoi. Acestora li se alătură toate împreju- 
rările vieţii practice în care se constată că oamenii se conduc 
după Aeprinderile cele mai empirice. Astfel, printre cetăţenii 
unei țări există numai puțini care își exercită drepturile lor cu 
o luminală conștiință politică. Puţini sînt aceia care știu să se 
orienteze în diferitele situaţii ale vieții după prescripţiile știin- 
tei, ca, de pildă, în cazurile în care intervenţia cunoștințelor de 
igienă ar fi necesară. Dar chiar în propria practică profesională, 
foarte deseori oamenii se vor conduce mai mult de vechile de- 
prinderi moștenite, care scoboară valoarea randamentului lor. 
În toate aceste ocazii apare necesitatea de a completa cunoştin- 
tele generale ale cetăţenilor. A instrui pe om în drepturile sale 
politice, a-l învăţa să trăiască conform prescripţiilor științei, a-i 
completa cultura profesională, iată atitea alte scopuri ale aşa- 
numitei culturi populare. 

Corespunzind tuturor acestor nevoi, rezultate fără doar şi 
poate din condiţiile vieţii moderne, cultura populară recomandă 
o serie de mijloace dintre cele mai variate. În ceea ce privește 

desfacerea din cercul tradițional de viață, despre care am vorbit 
mai înainte, s-a preconizat înapoierea la tradiţie prin o serie 
întreagă de mijloace, dintre care putem să amintim, fără ca să 
dăm o listă completă, încurajarea producţiei de artă populară, 
crearea de școli anume destinate acestui scop, tipărirea și răs- 
pîndirea de izvoade, expoziţii : mijloace afirmînd deopotrivă şi 
în mod implicit ideea că tradiţia, pe cale de dispariţie sau cel 
puţin în proces de slăbire, poate fi reînviată prin intervenţia 
noastră. Este aci o presupunere optimistă, dar poate nu tot atît 
de operantă, căci restrîngîndu-se, de pildă, numai la cazul artei 
populare, industria artistică practicată în ateliere sau în școli 
sprijinite de autoritatea de stat rămîne totuși altceva decit arta 
populară ea însăși. Industria artei populare este artă populară 
artificială, altceva decit arta dezvoltată din înseși așezările 
firești de viață ale unui grup social. si 

Dar dacă propaganda pentru revenirea la tradiție poate să 
aibă un succes anumit în mediile sătești, unde tradiţia ar putea 
să fie numai întunecată, dar nu încă dispărută, valoarea tuturor 
acestor mijloace este mult mai mică în mediile urbane, acelea 
care au rupt cu totul firul deprinderilor tradiţionale şi unde 
reînvierea, numai pentru o clipă și numai în împrejurări festive, 
a costumului ! sau a dansului țărănesc dă impresia unei între- 
prinderi muzeologice, fără legătură cu restul vieţii reale, 

In ceea ce privește completarea spirituală a vieţii și lumi- 
narea conștiinței cu toate acele cunoștințe menite să favorizeze 
o mai bună orientare a omului printre împrejurările practice 
de viață, mijloacele sînt încă mai numeroase. Din rîndul acestora 
fac parte expoziţiile în săli deschise frecventării publicului celui 
mai larg, multiplicarea copiilor după operele de artă, concertele, 
ediţiile pentru popor, colportajul de cărți bune, apoi muzeele, 
universităţile populare, în sfîrşit întregul program cultural al 
cinematografului și al radiodifuziunii. Prin toate acestea se sa- 
tisface aspiraţia către cultura generală a omului diminuat de 
practica sa profesională şi năzuinţa lui către completarea pre- 
gătirii sale profesionale. 


1 în textul de bază : consumulul (n. ed.). 

Dacă privim încă o dată toate aceste mijloace avem ocazia 
să constatăm o anumită divergență între ele, care face din 
așa-numita cultură populară mai mult un domeniu întregit din 
două bucăţi eterogene decît un sistem de sforțări coordonate 
şi conduse de un scop unitar. În adevăr, în suma tuturor mij- 
loacelor amintite, ceea ce se numește întoarcerea la tradiție 
presupune afirmarea valorilor paseiste şi a celor rustice. Dim- 
potrivă, în celelalte mijloace enumerate există implicată afir- 
marea valorilor urbane și a valorii generale a progresului. Pen- 
tru acela care dorește înapoierea la tradiţii, progresul nu este 
un bun demn de a fi dorit, după cum completarea în ordinea 
intelectuală nu este un bun vrednic a fi urmărit de acela care, 
prin întoarcerea către tradiții, dorește să vadă sporind subcon- 
ştientul creator al omului, acea parte mai întunecată, dar cu 
atit mai productivă, a conştiinţei sale prin care el comunică cu 
întregul depozit de experienţă al neamului său. Există deci două 
culturi populare, pentru că sînt două feluri de idealuri călăuzi- 
toare ale eforturilor celor care își asumă sarcina cultivării popo- 
rului : cultura populară tradiţională și cultura populară progre- 
sistă și urbană. Dar poate că în acest contrast se exprimă o con- 
diție mai generală a culturii europene de astăzi, poate că aci se 
manifestă o divergență adîncă în structura spirituală a lumii 
moderne, situată la această desfacere de drumuri, unde trecutul 
este încă destul de viguros ca să nu ne putem libera de el, iar 
viitorul este și el destul de puternic pentru a stirni în noi ini- 
țiative şi hotărîri orientate spre viitor. Fr. Delaisi, scriitorul 
care a scris o carte despre Cele două Europe şi o alta despre Con- 
tradicţiile lumii moderne, ar fi în măsură să ne explice printr-o 
juxtapunere de elemente eteroclite, rurale şi urbane, agrariene 
și industrialiste, cauza adîncă a dualității culturale care con- 
duce, dar nu coordonează între ele, feluritele mijloace pe care 
le înglobează numele general de cultură populară. 

Deşi necesităţile cărora cultura populară le corespunde sînt 
legitime şi cu toate că faptul producerii lor manifestă existența 
unei aspirații mai înalte în sufletul omenesc; deşi, în fine, 
mijloacele menite să corespundă acestor necesități sint adeseori 
binevenite și răspund într-o bună măsură scopurilor pentru 
care au fost găsite, există totuși unele dezavantaje legate de 

scopul și de procedeele culturii populare. Este vorba de a vce- 
dea, în puţine cuvinte, care sînt aceste dezavantaje şi, mai ales, 
cum ar putea fi ele remediate. 

Spuneam că eforturile culturii populare nu sînt coordonate 
între ele. Cineva care a simţit trezindu-se în sine dorința nobilă 
de a se întregi, de a atinge punctul de vedere al unei totalităţi 
umane, depăşind cercul micii, restrinsei și nesemnificativei sale 
sarcini cotidiene, ce găsește oare că i se oferă ? Lucrurile cele 
mai disparate, cursurile de categoriile cele mai deosebite ale 
universității populare, biblioteci care pentru neştiința sa sint 
colecţii haotice, cărți pe care colportorul le aduce fără consi- 
derarea specială a nevoilor lui. Ceea ce i se oferă, prin urmare, 
este o cultură întîmplătoare, haosul cultural. Omul care se in- 
struiește în afară de școală și dincolo de vîrsta şcolarizării, își 
însușește o serie de cunoștințe, dar acestea sînt depuse întîm- 
plător în el, nu se leagă între ele şi reprezintă regiuni acoperite, 
alături de vaste domenii pustii. Ucenicul acestei învățături simte 
apoi un fel de caracteristică siguranță de sine. Apare astfel fe- 
norenu! supărător (și adeseori descris 1 de criticii democraţiilor 
moderne) al semidoctismului. Omul instruit în școala comple- 
mentară sau în sala de conferințe populare agonisește cunoștințe 
nu numai întîmplătoare, dar și atit de puţin adincite încît ele 
pot trezi în sufletul său sentimentul unei suficiențe cu totul re- 
gretabile. Iată care pot fi adeseori rezultatele foarte primej- 
dioase ale culturii populare. 

Şi atunci ne putem întreba : trebuie oare să renunțăm la cul- 
tura populară, la acel drept al omului la întregirea sa umană, 
sau trebuie să ne mulțumim cu dezastrele sufletești ale culturii 
acesteia, insuficiente şi puţin asimilate ? Dar există poate un 
„tertium“, adică posibilitatea de a răspunde nevoii de cultură 
a omului comun cu evitarea tuturor neajunsurilor semnalate 
mai sus. În această privință s-au făcut încercări interesante în 
acele ţări unde problema culturii populare este mai veche, pen- 
tru că dificultăţile legate de îndoitul proces al progresului mo- 
dern și al sfărîmării cercurilor tradiționale de viaţă au fost mai 





1 In textul de bază : deschis (n. ed). 

îndelung meditate. Experiențele care s-au făcut în Anglia şi 
în unele țări ale Nordului ne propun soluţiuni utile şi pentru 
întrebările care ni se pun nouă. 

O idee centrală a expunerii noastre și pe care am dezvol- 
tat-o, atunci cind am tratat despre criza culturii moderne, a fost 
principiul potrivit căruia putem aspira să atingem punctul de 
vedere al totalității umane pe baza specialităţii proprii ; nu o 
totalitate în sensul acelui „uomo universale“, despre care vor- 
bea Renașterea, o totalitate care, neavînd centru, nu are nici 
rază de acțiune, ci una cîștigată din punctul de vedere a ceea ce 
alcătuiește obiectul zilnic al ocupaţiei personale. Urmărind acest 
principiu, am arătat cum, adîncind oricare dintre valori, putem 
ajunge, graţie faptului comunicării valorilor în unitatea struc- 
turii sufleteşti, la punctul de vedere al totalității. Este vorba 
acum de a aplica acest principiu și în cazul culturii populare. 

Cred că organizarea culturii populare trebuie să se facă 
după sistemul unor comunităţi culturale mai restrînse, cres- 
cute din anumite interese speciale și locale. O cultură populară 
decretată în mod abstract de o autoritate centrală, o cultură 
populară care se conduce după un cod meditat în mod general, 
este o cultură menită să rămînă sau inoperantă sau să atragă 
după sine toate dezavantajele semnalate mai înainte. 

Cultura populară trebuie să fie neapărat descentralizată, nu 
centralizată. Centrul poate numai să coordoneze, să îndrumeze 
şi să sprijine iniţiativa, care trebuie să rămînă totdeauna a unui 
loc restrîns și a unui grup mărginit. O tovărășie de oameni ani- 
maţi de 1 o personalitate, hotărîţi să depășească brutalitatea zil- 
nică a vieţii şi să recupereze sensul spiritual al vieţii, poate să 
dezvolte o iniţiativă de cultură mult mai rodnică decît aceea 
care, fără cunoștința intereselor locale și particulare de tot fe- 
lul, ar fi decretată dintr-o sferă superioară. În comunităţi re- 
strînse şi concrete se va lucra activ, metoda nu va fi niciodată 
pur expozitivă. Ea va consta din citiri în comun şi din discuţii 
în jurul unei biblioteci constituite, nu cum se face de obicei, 
din volume trimise după liste tipice și generale, ci dintr-o în- 
sumare de opere, după nevoi resimţite și declarate. Existenţa 


1 In textul de bază: şi (n. ed.). 


292 - STUDII DE FILOZOFIA CULTURII 





unei biblioteci vii, în raport funcţional cu publicul ei, și lucrul 
în comun sînt procedee care mi se par mult mai eficace decit 
acelea pe care le-am pomenit, meditate în mod general şi ab- 
stract. Munca în aceste comunităţi concrete de cultură trebuie 
să aibă caracterul unei consfătuiri, pentru că tinerii sau oamenii 
maturi care vin în casa de lectură sînt mînați de un interes 
grav și profund al sufletului. Ei nu sînt niște diletanţi ai cultu- 
rii, cum sînt atîția dintre ascultătorii care alcătuiesc publicul 
mobil, întimplător și uneori neatent al sălilor de conferințe. Un 
om de 30 sau de 40 de ani care, avînd răspunderea unei familii, 
vine la şedinţa unui cerc cultural dovedește că în sufletul său 
s-a născut o nevoie adincă. În năzuința lui de cultură se exprimă 
o latură nobilă, de mare importanţă, a caracterului său. Omului 
acesta nu este potrivit să i se facă o oratorie agreabilă. Nevoii 
sale de sfat trebuie să i se răspundă după cuviință.-Atmostera 
de intimitate, de prelucrare comună a unor sensuri ascunse ale 
vieţii şi devenite grave pentru sufletul mai înainte lipsit de 
ele, iată atmosfera în care mi se pare că adevărata cultură 
populară trebuie să se dezvolte. 


B. c. IDEALUL CULTURAL 


XXI. CONCEPȚIA RAȚIONALISTĂ, ISTORICĂ 
ȘI UMANISTAĂ A CULTURII 


Lăsînd în urmă studiul condiţiilor şi mijloacelor culturii, 
ne rămîne să cîştigăm acum idei precise în legătură cu idea- 
lurile care conduc opera ei, căci este evident că fenomenul 
cultural nu este deplin înţeles decit atunci cînd cunoștința 
condițiilor care-l determină și a mijloacelor de care el se 
servește se completează prin aceea a idealului care conduce 
desfășurarea sa. Cultura are, în adevăr, această particularitate 
că introduce în realitate unele finalități. Domeniul raturii este 
acel al cauzelor mecanice. Nici un scop aparent nu servește 
planta care se ridică din pămînt şi nici nu este nevoie de in- 
vocarea unui asemenea scop pentru a înţelege răsărirea și dez- 
voltarea sa. Odată însă cu apariţia culturii omenești ia ființă 
imperiul „scopurilor, al cauzelor finale, și odată cu aceasta se 
organizează contrastul dintre natura dinainte a omului și ceea 
ce omul introduce în natură prin intervenţia sa spirituală. 

Care sint însă scopurile, cauzele finale ale culturii ? Care 
sînt idealurile care conduc opera culturii ? Răspunsul s-ar părea 
că l-am dat de mai multe ori în cursul acestor capitole. Cultura 
nu-și poate propune alte finalităţi decit realizarea valorilor 
despre care ne-am ocupat îndelung în trecut. Valorile sint însă 
coordonate între ele şi fac parte dintr-o structură unitară şi 
ierarhică. Se poate vorbi, în adevăr, despre o structură ierarhică 
a valorilor, deoarece oricare dintre creatorii culturali ai unei 
epoci anumite, urmărind realizarea unei valori speciale, slujește, 
în același timp, realizarea unei valori mai generale, călăuzitoare 
deopotrivă pentru silinţa sa și pentru aceea a altor creatori de 
cultură. Scopurile speciale ale culturii, adică va'orile, sînt co- 
mandate deci de o valoare supraordonată, în așa fel încit, deși 

omul de știință slujește în aparenţă numai valorii teoretice, ar- 
tistul valorii estetice ș.a.m.d., toţi aceştia împreună servesc, prin 
aceleași acte, o valoare care nu este, în mod special, nici teore- 
tică, nici estetică, nici politică, dar care este supraordonată tu- 
turor acestora şi împrumută fiecăreia în parte o culoare deose- 
bitoare. Cînd ne întrebăm, așadar, care este idealul conducător 
al operei culturale, nu ne gîndim la valorile particulare în func- 
ţia de îndrumare a silinţei unuia sau altuia dintre producătorii 
de cultură, și la acea valoare supraordonată către care aspiră, 
în gradul cel mai înalt, creatorul de cultură. Tocmai împreju- 
rarea că feluritele eforturi culturale sînt coordonate între ele 
şi subordonate unei valori finale şi supreme legitimează pro- 
blema filozofică a idealului cultural. 

Care este deci idealul cultural ? Pentru a-l afla, a fost in- 
vocată uneori analogia care a dat naștere cuvîntului de cultură. 
Cultura, în limba latină, de unde termenul a fost luat de către 
popoarele moderne, însemna, într-un înţeles restrins, cultura 
pămîntului, agricultura. În agricultură avem de-a face cu un 
agent natural, pămîntul, şi cu sămînța care se azvirle în el, 
avem apoi de-a face cu o activitate menită să favorizeze creș- 
terea plantei și, în cele din urmă, o anumită finalitate. Acela 
care se dedă la cultură, în sens restrins și antic, la cultura pă- 
miîntuiui, doreşte să realizeze un scop, se îndreaptă către un 
idea! : obţinerea, în condiţiile cele mai bune, a fructului pe care 
p'anta îl poartă în sine. Tot astfel agricultorul nu dorește mai 
mult decît ceea ce sămînța azvirlită în pămînt poate să dea. Se 
pune atunci întrebarea dacă nu cumva raporturile acestea între 
fapte se repetă şi pentru cazul culturii în sens extins şi modern, 
al culturii pe care, în feluriteie ei coordonate, am descris-o în 
cursul acestui studiu. Întrebarea este dacă nu cumva, ca și în 
cazul realităţii cu care se invocă analogia, avem un agent natural, 
o activitate omenească şi un ideal, care n-ar reprezenta decît 
virtualitățile înscrise în agentul natural. Una dintre primele 
filozofii ale culturii a căutat să justifice această analogie. 

Există, în adevăr, s-a spus, o însușire naturală, comună tutu- 
ror oamenilor, și aceasta ar fi rațiunea umană. Înainte de opera 
oricărei culturi și civilizaţii, oamenii reprezintă un teren omogen 
de calitate rațională. Este viziunea despre om pe care o profesau 

în antichitate stoicii și care s-a răspîndit în asemenea măsură, 
încît a intrat în compoziția fundamentală a întregii culturi mo- 
derne. Potrivit acestei viziuni, activitatea culturală nu și-ar pro- 
pune altceva decit să dezvolte aceste date naturale ale umanităţii 
raţionale. Idealul către care cultura s-ar îndrepta nu ar fi decit 
acela pe care natura omenească îl indică prin însuși felul său 
de a fi. Iată cum, pe baza analogiei cu cultura pămîntului, se 
poate constitui, după cum s-a și întîmplat de fapt, o teorie a 
culturii umane. 

Ce consecințe decurg însă de aci? Mai întîi, dacă premisa 
naturală a culturii este însuşirea de ființă rațională a omului 
și dacă cultura nu-și poate propune alte ţinte decît dezvoltarea 
acestei premise, atunci este evident că istoria culturii omenești 
este terenul unui necontenit progres. În adevăr, însușirea capi- 
tală a rațiunii este aceea că rezultatele ei sînt adiționabile. Ceea 
ce rațiunea omenească cucereşte la un moment dat nu se pierde, 
ci se conservă și se adună cu ceea ce raţiunea cucerește în mo- 
mentul următor. Viziunea progresistă a istoriei înțelege viaţa 
omenirii ca o dezvoltare continuă pe o linie unitară, în care 
punctul B este mai valoros decît punctul A, dar mai puţin valoros 
decît punctul C. Acest fel de a înţelege istoria, ca domeniul unui 
progres necontenit, derivă din afirmarea pe care o îndreptățește 
înțelegerea analogică și raționalistă a culturii umane. Dar dacă 
toţi sîntem’ deopotrivă ființe raţionale, întrucît participăm la 
logosul care străbate creațiunea (după cum afirmau stoicii), sau 
întrucit participăm la spiritul divin (cum afirmă creștinismul, 
ale cărui concepte fundamentale au fuzionat în cursul timpului 
cu rezultatele stoicismului), atunci este evident că cultura ome- 
nească trebuie să ajungă și la realizarea egalităţii dintre oameni. 
Egalitarismul, ca una dintre ţintele cele mai importante ale 
procesului cultural, este, de asemenea, o consecință rezultată 
din concepţia analogică şi raționalistă a culturii, o consecinţă 
pe care a tras-o cu toată consecvenţa şi a înfăţişat-o cu toată 
strălucirea Jean-Jacques Rousseau. Dar pentru ca oamenii să 
poată, într-adevăr, să-și dezvolte însuşirile lor naturale de ființe 
raționale, trebuie să existe o organizaţie care să apere pe individ 
și să-i garanteze egalitatea condițiilor de dezvoltare, o organi- 
zaţie socială în care să domine o atmosferă proprie dezvoltării 

însușirilor înnăscute şi raţionale ale omului. A treia consecinţă 
a înţelegerii analogice și raționaliste a culturii umane este deci 
liberalismul, adică acea concepţie politică al cărei scop este să 
pună pe primul plan al importanței individul, rezervînd socie- 
tății și statului rolul unui simplu cadru, în care individul să 
găsească condițiile de egală şi liberă dezvoltare, în drumul către 
scopurile raționale ale vieţii sale. Este evident însă că aceste 
scopuri nu pot fi bine realizate decît într-o atmosferă de pace, 
nu numai internă, în sînul unei societăţi naționale și a unui 
stat, dar şi într-o atmosferă de pace internaţională. A patra con- 
secinţă a înţelegerii analogice și raționaliste a culturii este deci 
pacifismul, pentru că numai în această atmosferă individul, pu- 
tîndu-se sustrage de la grija brutală a conservării sale, ca ființă 
fizică, se poate consacra țintelor raționale ale vieţii. Şi că acest 
lucru este posibil o dovedește faptul că nici unul dintre aceste 
postulate nu dorește mai mult decît ceea ce se'găsește înscris 
în însăși natura omenească. Realitatea tuturor acestor idealuri 
parţial este posibilă, ba chiar este sigură, întrucît raţiunea ome- 
nească are, pe lingă caracterul de a putea să adiţioneze între ele 
rezultatele Ja care a ajuns în decursul timpului, dar şi caracterul 
de a se dezvolta, cu o logică internă, către anumite ținte. Este 
deci cu neputinţă ca oamenii să nu ajungă, în generalitatea lor, 
a înțelege pînă la urmă avantajele egalitarismului, ale libera- 
lismului şi ale pacifismului. Concepţia aceasta este, prin urmare, 
și optimistă. Progresivism, liberalism, pacifism, egalitarism, 
optimism sînt trăsături care se leagă deci între ele, și este cu 
neputinţă la un gînditor să întilnim una dintre aceste trăsături 
fără a nu întiîlni şi pe toate celelalte. Toate aceste trăsături se 
întrunesc în unitatea unei structuri spirituale, pentru că toate 
sînt comandate de un ideal comun, idealul promovării ființei 
raționale, una din acele valori supraordonate de care vorbeam 
adineauri, cînd voiam să definim în ce constă scopul central și 
ultim al culturii umane. 

Teoria raţionalistă şi analogică a culturii prezintă însă mai 
multe dificultăţi, care au fost relevate îndeosebi de către filo- 
zofii romantici, adică de către acei filozofi pentru care excelența 
omenească nu se declară în planul rațional (așa cum lucrul se 
întîmpla pentru filozofii stoici în antichitate, în vremurile mo- 

derne pentru un Descartes, mai aproape de noi pentru filozofii 
iluminiști ai veacului al XVIII-lea). Pentru romantici, excelența 
omenească se declară mai degrabă în planul sentimental, al fan- 
teziei, al subconștientului, în alte regiuni deci ale sufletului decît 
acelea pe care le împing în primul plan al importanţei gînditorii 
enumeraţi mai înainte. Romanticii au trebuit, prin urmare, să 
devină mai atenţi la dificultăţile legate de teoria analogică și 
raționalistă a culturii. Poziţiei acestora li s-au adăugat apoi şi 
unele din rezultatele științei moderne, care au accentuat încă 
mai mult critica înţelegerii analogice și raționaliste a culturii. 

Mai întîi, s-a observat că o natură omenească cu totul pură, 
care să nu fi fost prelucrată în nici un fel de opera culturii, 
nu există și că analogia cu cultura pămîntului este deci falsă. 
Există sau pot exista pămiînturi care să nu fi fost niciodată lu- 
crate, ne putem închipui păduri virgine, dar nu ne putem în- 
chipui suflete şi societăți omenești care să nu aibă nici un fel 
de cultură. În societăţile cele mai înapoiate ale primitivilor de 
astăzi există totuşi anumite reguli morale, o anumită activitate 
artistică, uneori foarte interesantă, anumite prescripţii juridice, 
anumite ipoteze explicative cu privire la originea lumii, există, 
prin urmare, şi o anumită știință. Nicăieri nu putem întîmpina 
deci o natură omenească rațională, dar încă neprelucrată, care 
să justifice analogia de la temeliile construcţiei idealului cultu- 
ral pe care l-am analizat mai înainte. Scopurile culturii omenești 
nu sînt deci imanente naturii umane, nu se găsesc înscrise în ea, 
pentru că nici nu putem înțelege bine ce poate fi această natură 
umană, neatinsă încă de opera culturii. În cele mai primitive 
societăţi omenești întîmpinăm afirmaţii autonome de valori. Pri- 
mitivul care desfăşoară o activitate artistică oarecare afirmă, 
odată cu aceasta, anumite valori artistice, pe care el le consideră 
demne de a fi cultivate. Nu putem în nici un caz dovedi că 
idealul artistic către care maestrul primitiv se îndreaptă ar fi 
înscris în natura sa. Idealul artistic ne dă impresia a fi mai 
degrabă o afirmaţie independentă de această natură, o afirmaţie 
autonomă de valori, rezultînd dintr-o cauzalitate extrem de com- 
plicată şi pe care uneori nu o putem prinde, dar despre care 
putem spune că nu se dezvoltă imanent și organic din această 

natură, pe care în tot cazul nu o putem surprinde nicăieri în 
presupusa ei puritate. Pe de altă parte, am arătat, atunci cînd 
ne-am ocupat despre condițiile culturii, că e:e determină, pină 
la un punct, scopurile către care cultura se îndrumează. Există 
o comunicaţie între condiţii și scopuri. Condiţiile culturii sînt 
însă foarte deosebite. Oamenii sînt de naţionalităţi felurile, 
trăiesc în medii diverse, se slujesc de un mijloc sau altul de 
producţie, viețuiesc în cercuri sociale mai restrinse sau mai 
largi și, dacă există o comunicație între condiții și scopuri, atunci 
este evident că diversităţii condiţiilor trebuie să-i corespundă 
o diversitate a scopurilor. Nu se poate vorbi adică de un scop 
unic al culturii omenești, așa cum face teoria analogică și rațio- 
nalistă a culturii. În al treilea rînd, omul nu este o fiinţă pur 
rațională, ci este și o ființă sentimentală. Este adevărat că prin 
rațiune oamenii pot coincide, cel puţin la un anumit nivel cultu- 
ral. Ceea ca izbutește să mă convingă pe mine pe cale pur 
rațională este foarte probabi! că va convinge și pe semenul meu. 
Nu este posibilă diferenţa de opinii în ceea ce privește axioma 
că drumul cel mai scurt între două puncte este linia dreaptă, 
pentru că această propoziţie este afirmată numai de rațiune şi 
pricepută exclusiv de ea. Dacă însă oamenii coincid prin rațiune, 
diferă, din nefericire, prin sentiment. Şi atunci nu mai poate 
fi vorba de o finalitate unică a culturii omenești, ci trebuie să 
existe finalități variate, corespunzătoare varietăţii sentimentale 
a oamenilor. În sfîrşit, chiar dacă admitem o evoluţie unitară 
şi progresistă a culturii omenești, cu toate acestea, în fiecare 
moment al ei, cultura omenească întreține cultul anumitor valori, 
proprii epocii și etapei speciale la care ea se găsește. Se prea 
poate ca un scop ultim și îndepărtat să conducă silinţa culturală 
totală a omenirii, însă mai înainte de a se îngriji de realizarea 
acestor ultime scopuri, cultura omenească trebuie să îngrijească 
de realizarea scopurilor particulare care aparțin epocii sale, în 
stare să răspundă temelor proprii ale timpului și ale societăţii 
«căreia îi aparține. Din toate aceste pricini, idealul cultural, mai 
înainte de a fi general, valabil pentru întreaga umanitate, este 
propriu anumitor societăți şi anumitor epoci. 

lată o serie de obiecţii foarte serioase care se pot ridica 
înaintea înţelegerii analogice și raţionaliste a culturii. Iată atitea 


FILOZOFIA CULTURII 29% 





contraargumente care trag liniile iargi ale unei alte concepţii 
despre idealul cultural, după care nu avem în realitate de-a face: 
cu o singură cultură omenească, ci cu o pluralitate de culturi 
diferenţiate după cite idealuri există în lume, o pluralitaie de 
culturi conduse de scopuri autonome, fără comunicaţie între ele. 
Între feluritele culturi umane, spune unul dintre reprezentanţii 
acestui punct de vedere, Oswald Spengler, există prăpăstii de 
netrecut, încît orice am face noi, modernii, nu putem înțelege- 
culturi deosebite de ale noastre. Ar fi deci o iluzie că am putea 
pătrunde cultura antică sau cultura popoarelor orientale. Ele: 
ființează dintr-un alt punct de vedere, eforturile lor culturale 
sînt conduse de un alt ideal, cu totul deosebit de al nostru. Ceea 
ce se dă drept înțelegere în această materie este o falsă inter- 
pretare a acelor culturi din punctul de vedere al idealurilor 
noastre, şi această regulă, atît de generală, are pentru Spengler 
o singură excepţie, aceea a persoanei sale, care, conducindu-se 
de un dar poetic special, poate să înfrîngă și această necomunica- 
bilitate principială ! dintre culturi, mutîndu-se, printr-un salt- 
entuziast al spiritului, în centrul feluritelor culturi pe care le 
descrie. În tot cazul, după înțelegerea istorică a culturii, avem 
o pluralitate de culturi, fără comunicaţie între ele, condu- 
cîndu-se de valori autonome şi realizîndu-se în naţiuni. Idealul 
politic pe care istorismul îl preconizează nu va fi, aşadar, acela 
al unui stat liberal și al unei organizări internaţionale inter- 
statice, ci dezvoltarea națiunii și a valorilor ei proprii, pentru 
că națiunea este corpul uman purtător al valorilor originale după 
care orice cultură se conduce. Firește că națiunea, propusă ca 
idea! politic al istorismului, tinde să se afirme și să se apere, 
tinde uneori să se extindă pentru a da un termen mai larg de 
dezvoitare virtualităților sale și, în felul acesta, este evident 
că istorismul ajunge la concluzii nu numai depărtate dar chiar 
contrarii pacifismului. În sfîrşit, concepţia istorică a culturii nu 
este nici optimistă, pentru că nu este progresivistă, ba aș spune 
mai degrabă că istorismul se împacă mai bine cu un anumit 

pesimism, pe care-l întîlnim, dealtfel, ca ultimă consecinţă, la 
reprezentanţii cei mai iluștri ai acestui punct de vedere. 

Înainte de a termina, aș vrea să adaug că, în măsura în care 
omul, ca purtător de cultură, este sustras sarcinii de a servi 
scopuri care îl întrec și care coincid cu scopurile întregii ome- 
niri — aşa cum este cazul în concepţia raţionalistă și analogică 
a culturii — personalitatea umană singulară poate trece în pri- 
mul plan al importanţei. Pacifism, liberalism, egalitarism nu 
sînt numai scopuri pe care le urmărim ca personalități izolate, 
dar sînt scopuri care sînt urmărite de umanitate prin mine, 
ființă umană autonomă. În liberalism, producătorul individual 
de cultură este un servitor al întregii colectivități umane. În 
măsura în care însă individul este liberat de sub acest punct 
de vedere, în măsura în care el, prin toate argumentele care se 
îndreaptă împotriva liberalismului, ajunge, în același timp, să 
nu se mai simtă ca un agent al culturii omenești în întreaga ei 
vastitate și pentru scopurile ei cele mai îndepărtate, în aceeași 
măsură individul este restituit sie însuși. De aceea, apropiată 
pînă la un punct de concepţia istorismului este concepţia uma- 
nistă a culturii, aceea pentru care idealul cultural este desăvir- 
şirea proprie, perfecţionarea persoanei tale. 

Iată, prin urmare, trei idealuri culturale, unul analogic și 
raţionaiist, altul istoric, altul umanist. Pe care din acestea se 
cuvine să-l alegem ? 


XXII. DIFICULTĂŢILE CONCEPȚIEI ISTORICE 


Trecînd la examinarea unei noi serii de probleme, am arătat 
în capitolul trecut care sînt cele trei tipuri de idealuri propuse 
culturii. Printre acestea am analizat, în primul rînd, idealul 
raţionalist şi idealul istoric al culturii. Idealul raţionalist se 
dezvoltă din concepția unei umanități a cărei însușire esenţială 
este raţiunea capabilă să se dezvolte la infinit din însumarea 
treptată a rezultatelor ei, acea rațiune la care toţi oamenii parti- 
cipă în mod egal și care îndreptățește concepţia unei culturi ca 
o dezvoltare unilaterală, progresivă, ţintind către scopuri de 
egalitate socială — o concepţie liberalistă, pacifică și optimistă, 

întrucît rațiunea nu poate să nu ajungă la cunoașterea şi apro- 
barea tuturor acestor ţinte. Dar concepţia raționalistă a culturii 
prezenta unele dificultăţi. Mai întîi, pentru că nu se poate găsi 
o natură umană pură, ai cărei germeni necorupţi opera culturii 
să-şi propună a-i dezvolta. Apoi, pentru că, dată fiind varietatea 
condiţiilor materiale în care feluritele culturi se dezvoltă, este 
firesc ca fiecare din aceste culturi să cultive idealul său pro- 
priu, iar nu un ideal comun întregii omeniri și, în sfîrșit, pentru 
că, admițind totuşi că omenirea este implicată într-un proces 
de dezvoltare continuă și progresivă, popoarele trăind la fie- 
care etapă a acestei dezvoltări după idealurile lor proprii și 
prezente, pentru înţelegerea culturilor respective trebuie să ne 
raportăm nu la ţintele ei îndepărtate, ci la ţintele ei imediate 
şi actuale. Din aceste dificultăți rezultă postularea unei con- 
cepţii istorice a culturii, antiprogresivistă, întrucît [între] dife- 
ritele culturi naționale !, socotite ca niște cicluri închise, nu 
poate exista comunicaţie şi cu atît mai puțin progres, o con- 
cepţie pluralistă a culturii, de vreme ce în această împrejurare 
avem o pluralitate de culturi — nu una singură — şi, în sfîrșit, 
o cultură al cărei substrat este națiunea, nu umanitatea în în- 
tregul ei. Dar din combaterea punctului de vedere raţionalist 
se produce eliberarea teoretică a individului de sub primatul 
umanităţii, concepută ca un corp solidar, care cere de la individ 
supunere totală pentru servirea exclusivă a scopurilor sale, și 
se impune astfel acea concepţie a culturii care-și propune ca 
ideal dezvoltarea tuturor virtualităţilor înscrise în natura fie- 
cărui om în parte. Am obținut astfel trei idealuri culturale : 
idealul raţionalist, istorist și umanist al culturii. 

Ceea ce am dori să adăugăm acum este un exemplu despre 
ce poate fi acea concepţie istorică a culturii : o aplicaţie a punc- 
tului de vedere istoric într-o problemă capitală pentru filozofia 
culturii, şi anume în problema raporturilor pe care cultura 
europeană le întreţine cu vechea cultură a Europei. În mod 
general, noi ne socotim moștenitorii culturii vechi greco-romane, 
şi acest fel de a vedea presupune neapărat părerea despre exis- 
tenţa unei umanităţi care s-a dezvoltat continuu din antichitate 

şi pînă astăzi. Însăși împărţirea tradițională a trecutului în is- 
torie antică, medievală, modernă și contemporană are pentru 
filozof importanţa că, implicit, conţine reprezentarea unei uma- 
nități care s-a dezvoltat în mod continuu și pe o singură direc- 
ţie către niște ținte faţă de care noi ne-am găsi mai aproape 
decît anticii. Citiţi orice tratat de istorie universală (mai cu 
seamă tratatele clasice) și veţi găsi la baza lor, ca o propoziție 
implicită, vederea despre dezvoltarea continuă a culturii euro- 
pene, începînd din antichitate şi pînă azi. 

lată însă o împrejurare cu care istorismul nu s-a declarat 
împăcat, pentru că istorismul, după cum ați văzut, nu admite 
un corp general al umanităţii, dezvoltîndu-se continuu către 
ţinte progresive, ci o pluralitate de culturi închise, care n-au 
între ele nici un fel de comunicație. Această părere a fost re- 
prezentată cu toată consecvenţa şi, aș spune, cu tot riscul, de 
către filozoful istoriei Oswald Spengler, care a scris în anii de 
după război o carte cu mare răsunet, Der Untergang des Abend- 
landes. În adevăr, pentru Spengler, există o prăpastie de netre- 
cut între cultura antică și cultura modernă. Valoarea centrală 
căreia i se subordonează valorile teoretice, estetice, religioase, 
morale, politice, economice, pe care fiecare producător de cul- 
tură le slujeşte, este deosebită în trecerea de la antici la noi. 

Dar care este această valoare centrală ? Ea coincide, după 
părerea lui Spengler — care în această privinţă, după cum veți 
vedea în paginile ce vor urma, reia o idee mai veche a lui 
Nietzsche — cu sentimentul de viaţă al oamenilor care au creat 
cultura respectivă. Viaţa este resimţită într-un fel de grec şi 
într-un altul de modern, și astfel, conform acestui fel deosebit 
de a resimţi existenţa, se constituie în sufletul fiecărui om anu- 
mite năzuinţi, cărora nu le poate corespunde decit un fel de- 
terminat de valori. Care este deci valoarea către care năzuiește 
grecul, valoarea care răspunde dorințelor organizate din felul 
său de a resimţi această viaţă ? Grecul, spune Spengler, nă- 
zuiește veşnic către perfecțiunea finită. Simbolul culturii gre- 
cești este corpul, ca ceva mărginit prin suprafeţe incoruptibile, 
ca ceva deplin închegat și static. Această trăsătură pare a se 
verifica într-o mulţime de manifestări ale culturii greceşti. Cum 

se înfăţişează, de pildă, religia grecească, întru cît răspunde 
acestui ideal de perfecţiune limitată, către care grecii s-au în- 
dreptat totdeauna ? Religia grecească este o colecţie de zei, 
concepuţi ca niște oameni mai puternici, mai mari, mai frumoşi. 
Nicăieri în religia grecească nu întîmpinăm reprezentarea unui 
Dumnezeu vaporos, nicăieri nu aflăm misticismul tulbure care 
apare în sufletul modernilor, dintr-o tendință contrarie aceleia 
care era activă în sufletul grecesc, şi anume, după cum veţi 
vedea îndată, din tendința către nedefinit. Tot astfel, ştiinţa 
grecească a găsit, încă din primele ei timpuri, ipoteza atomistă. 
Dar chiar înainte de ipoteza atomistă, la fizicienii ionieni din 
veacul al VI-lea, realitatea era constituită dintr-o serie de ele- 
mente izolate între ele. Mai tîrziu, pentru Democrit, realitatea 
se constituie din atomi, prin urmare din niște existențe mărgi- 
nite, iar complexul realităţii este cosmosul, care în filozofia 
grecească reprezintă concepţia unui univers mărginit și armo- 
nios. Idealul moral al grecului, în mai toate sistemele de etică 
sau, în tot cazul, în cele mai reprezentative dintre ele, este 
idealul măsurii, al cumpătării și al contemplaţiei. Grecul nu-şi 
propune nici una din țintele pe care vom vedea mai tîrziu că 
și le atribuie morala noastră. Nu aspirații nedefinite conduc 
viaţa morală grecească, ci, mai degrabă, un fel de înclinaţie de 
a se mărgini prin măsură și contemplaţie. Dar arta grecească ? 
Dintre ramurile artei, cea mai caracteristică pentru greci este 
sculptura. Sculptura este însă reprezentarea corpului omenesc 
în perfecțiunea lui mărginită și statică. Sculptura grecească 
își propune rareori, și nu în modul cel mai caracteristic pentru 
inspirația ei călăuzitoare, reprezentarea mișcării. În sfîrșit, în 
viața politică grecească vom găsi oare ceva care să corespundă 
acestui ideal de perfecţiune mărginită, acestei aspirații către 
limite ? Desigur, există ceva care parcă reia motivul plasticii 
grecești, al atomismului, al armoniei cosmice. Acest ceva este 
cetatea greacă. Iată cum toate manifestările culturale ale greci- 
lor întreţin un aer de înrudire, fiind călăuzite deopotrivă de un 
ideal comun, acea năzuinţă către perfecțiunea limitată și statică. 

Cu totul altfel se prezintă cultura modernă, așa cum ea a 
început să se manifeste încă din evul mediu. Cultura modernă, 
căreia Spengler îi dă numele de faustică — pentru că, după 

părerea sa, Faust, eroul tragediei lui Goethe, este sufletul mo- 
dern cel mai reprezentativ — cultura modernă se orientează 
după aspiraţia către nemărginit, după o mobilitate perpetuă, 
încît simbolul acestei culturi este infinitul, perspectiva nelimi- 
tată în timp şi spaţiu, după cum simbolul culturii greceşti era 
frumosul corp omenesc, armonios și liniștit. Să observăm mai 
întii viața religioasă a Europei moderne. Creștinismul, receptat 
de cultura apuseană, a devenit cu totul altceva, pretinde Spen- 
gler, decît ceea ce trebuie să fi fost acolo unde a apărut mai 
întii, în Palestina, pentru că în acele locuri era vie o altă cultură, 
o cultură „magică“. În creștinism, așa cum l-au primit modernii, 
s-au infiltrat anumite valori pe care apusenii le cultivă cu 
deosebire. Dumnezeul nostru infinit şi abstract stă într-un izbi- 
tor contrast cu societatea de personalități izolate şi bine indi- 
vidualizate ale Olimpului grec. În știința modernă, realitatea 
nu este construită apoi din esențe materiale limitate, cum sint 
atomii sau cum sînt cele patru elemente ale naturii de care 
vorbeau fizicienii ionieni. Natura este construită de știința mo- 
demă din energie, concept dinamic și imaterial. Universul pen- 
tru noi nu mai este acea închegare limitată pe care şi-o repre- 
zentau grecii atunci cînd pronunţau cuvîntul de „cosmos“, ci el 
este infinit, cu neputinţă a fi gîndit în limitele lui. În morală, 
nu atît bunurile etice grecești sînt cultivate și resimţite ca mai 
preţioase. Adeziunea modernului nu se îndreaptă către măsură, 
cumpătare, contemplaţie, ci mai degrabă către activitatea crea- 
toare, către răspîndirea de bune acţiuni în jurul său, către acea 
intervenţie umană neostenită, adică spre acea atitudine pe care 
o adoptă, după rătăcirile și încercările vieţii sale, Faust, eroul 
lui Goethe, pe care, cu această justificare, Spengier îl poate so- 
coti drept figura cea mai reprezentativă a culturii apusene. În 
sfîșit, care sînt în artă ramurile cele mai cultivate și cele mai 
reprezentative pentru cultura apuseană ? Mai întîi pictura, ca 
înfățișare a elementului infinit și imaterial al atmosferei, pe de 
altă parte ca înlățișare a expresiei omenești, reflex spiritual 
plutind pe fisura omenească. Nu, aşadar, corpul este reprezentat 
în această caracteristică artă a culturii occidentale, ci infinitul 
imaterial şi spiritual, plutind deopotrivă în vastitățile cerului 
şi pe chipul omului. Peisajul și portretul sînt varietățile plastice 

cele mai caracteristice ale culturii apusene. Alături de pictură, 
o altă artă foarte caracteristică pentru moderni şi care rămă- 
sese în mod izbitor nedezvoltată la antici, pentru motivul că ea 
răspundea mai puţin valorilor cultivate cu preferinţă de aceștia, 
este muzica, arta imaterială şi spirituală prin excelenţă, expreşie 
a dinamismului interior, a mișcării pure a conştiinţei noastre, 

Iată cum se poate stabili o unitate de stil între toate mani- 
festările feluritelor culturi. lată cum această stare de lucruri 
se justifică deplin în cazul comparaţiei dintre cultura antică și 
cultura apuseană. Vom vedea îndată, dar într-o altă ordine de 
idei, care sînt dificultăţile acestei teorii, dealtfel foarte ademe- 
nitoare. Dificultăţile acestea le vom trece însă în rîndul greută- 
ților generale ale concepţiei istorice a culturii, căci este mo~ 
mentul să părăsim digresiunea constituită de această exempli- 
ficare a concepţiei istorice şi pluraliste a culturii, pentru a relua 
firul ideilor noastre. După ce am arătat care sînt neajunsurile 
concepţiei raţionaliste, să încercăm acum a pune în lumină greu- 
tăţile concepţiei istorice a culturii, pentru a ne deschide apoi 
drumul către alte soluţii, către o concepţie proprie a culturii, în 
care vom face să culmineze expunerea capitolului consacrat 
idealului cultural. 


Mai întîi, concepția istorică a culturii, ori de cite ori a fost 
teoretizată,-s-a prezentat cu o serie de împrumuturi făcute con- 
cepţiei contrare, a raționalismului, pe care era tocmai rolul ei 
s-o combată și s-o anuleze. Această asimilare de elemente ra- 
ționaliste în cuprinsul concepţiei istorice am dovedit-o mai pe 
larg în studiul meu despre Istorism şi raționalism, încît nu voi 
reveni mai pe larg asupra acestei probleme. Aci ne putem mul- 
țumi cu afirmaţia că concepţia istorică a culturii a asimilat ele- 
mente ale raționalismului și, pentru a o justifica, un singur 
exemplu este suficient, exemplul lui Hegel. Hegel este, în ade- 
văr, unul dintre gînditorii care au contribuit mai mult la pro- 
movarea concepției istorice a culturii. Pentru el, fiecare cultură 
este un ciclu închis, un ansamblu de manifestări spirituale ma- 
nifestind un substrat spiritual comun, pe care el îl numește 
spiritul poporului, der Volksgeist. Acest spirit popular n-ar fi 
altceva decît valoarea centrală conducătoare, aceea care coor- 
donează între ele feluritele manifestări în ciclul închis al diver- 

selor culturi naţionale care s-au succedat pe scena istoriei. Dar 
spiritul popular este, pentru Hegel, numai o specificare tempo- 
rară a unei realități spirituale mai largi, logosul universal al 
istoriei, ceea ce Hegel numeşte der Weltgeist. Astfel fiind, între 
feluritele culturi, cu toată individualitatea lor perfectă, nu 
există acele prăpăstii de netrecut pe care credea a le putea 
recunoaște Spengler în teoria sa. Cu toată individualitatea certă 
a culturilor, există totuși o continuitate de proces în istorie, 
ceea ce și îndreptățește pe Hegel să scrie o filozofie a istoriei 
universale. În sfîrşit, spiritul universal se îndreaptă către o 
anumită ţintă, către ţinta propriei cunoașteri de sine. Spiritul 
universal năzuiește să ajungă la autocunoștinţa sa, la cunoștința 
naturii sale intime. Natura intimă a spiritului este libertatea, 
după cum aceea a materiei este necesitatea. Libertatea are însă 
această caracteristică, după Hegel, că, în măsura în care o cu- 
noaște, spiritul devine liber. Este cu neputinţă să ne cunoaștem 
ca persoane libere fără ca, în acelaşi timp, să nu devenim liberi 
în adevăr. Astfel, culturile omenești se îndreaptă pe o linie uni- 
tară către scopurile imanente ale spiritului universal, care a 
ajuns în vremea noastră la cunoştinţa libertăţii sale esențiale 
și, în felul acesta, la eliberarea sa. Iată cum se întrunește la 
Hegel istorismul, care afirmă o pluralitate de culturi, dezvol- 
tindu-se organic dintr-un principiu propriu, cu vederea con- 
trarie, caracteristică raționalismului, care consideră omenirea 
implicată într-un proces continuu şi progresiv de dezvoltare. 

Această fuziune dintre istorism și raționalism apare, dealtfel, 
nu numai la Hegel, dar și la alţi ginditori, ca, de pildă, la Herder 
şi la alţii, analizaţi mai de aproape în amintitul meu studiu. 
Ceea ce însă acest studiu nu adaugă, întrebarea la care el nu 
putea răspunde, pentru că obiectul său era mai restrins, este 
întrebarea cărei împrejurări se datorește această asociaţie fa- 
tală dintre istorism şi raționalism. De ce istorismul s-a înfățișat 
mai totdeauna amestecat cu raționalismul ? De ce concepţia 
progresivistă a culturii omenești este o concepţie care răspunde 
mai de aproape punctului de vedere al culturii apusene? Am 
văzut că valoarea care conduce feluritele culturi ale Apusului 
este o valoare dinamică, răspunzind unui sentiment specific al 
vieţii. Progresivismul nu este decit proiectarea valorilor dina- 

mice care conduc cultura noastră pe planul istoriei universale, 
Istoria însăşi este, ca ştiinţă, un produs caracteristic al cuiturii 
moderne. Grecii aproape nu au avut istorie. Este foarte intere- 
sant pasajul din Tucidide în care acest mare scriitor al anti- 
chității afirmă că va începe povestirea sa cu evenimente con- 
temporane, deoarece pină la generaţia lui nu s-au produs multe 
lucruri de însemnătate în istoria lumii. Ce-i lipsea lui Tucidide 
era deci sentimentul infinitului în trecut. Marele scriitor nu 
avea perspectiva trecutului ca o mișcare care s-ar fi desăvirşit 
în urma noastră, ca o curgere a timpului, cum spuneam noi în 
mod foarte semnificativ, întrebuințind tocmai o imagine dina- 
mică. Istoria dezvoltată din sentimentul dinamic al trecutului 
nu putea deci să apară decit în cuprinsul culturii moderne. Pro- 
gresivismul, ca o consecință a mișcării continue şi suitoare a 
culturii omenești, este și el o viziune care nu putea apărea decit 
în interiorul culturii noastre. Este firesc deci ca noi, fiind aceia 
care am scris istoria lumii, să-i dăm și sensul acesta progresi- 
vist, izvorit din sentimentul nostru fundamental de viaţă. 
Aceasta este și cauza fuziunii continue dintre raționalism și 
istorism, în cele mai multe şi cele mai reprezentative filozofii 
moderne ale istoriei. 

Dar afară de dificultatea acestei fuziuni continue dintre 
raționalism și istorism, care face aproape imposibilă o con- 
cepție istorică pură, mai sînt și alte dificultăţi apărute în fața 
înțelegerii istorice a culturilor omenești. Mai întîi, dacă există 
incomunicabilitate între culturi, cum le putem înţelege ? Este 
drept că Spengler afirmă că noi, modernii, nu putem înțelege 
cultura veche grecească şi cu atît mai puţin cultura magică a 
asiaticilor sau cultura egipteană. Cum le descrie însă Spengler, 
dacă nu le poate înţelege ? Printr-un salt intuitiv, printr-un act 
de divinaţie. Este un răspuns comod, dar nu unul științific. Nu 
cumva apoi concepția culturilor ca niște cicluri închise, omo- 
gene, dominate de aceeaşi valoare, este o simplă iluzie, rezultată 
din faptul contemplării lor în acea perspectivă a trecutului care 
unifică şi concentrează ? Oare oamenii culturilor trecute au 
trăit așa de personal și de hotărît sentimentul vremii lor ? Și-au 
dat ei seama oare că slujesc o ţintă unică și că toate manifestă- 
rile culturii lor erau sisternatizate într-un plan unitar omogen ? 

Nu cumva este mai degrabă aci un lucru pe care-l atribuim noi 
acestor culturi, pentru că le privim dintr-o perspectivă care uni- 
fică și omogenizează prin depărtare ? Priviţi un oraș de pe o 
înălțime, vi se va părea că are un contur foarte regulat, că gră- 
dinile şi clădirile sale sînt ordonate după un plan meditat. Dar 
pătrundeţi în acel oraş și veți vedea că, în realitate, contururile 
lui sînt destul de neregulate și că dispoziţia caselor și a străzilor 
este întimplătoare, aşa cum a voit-o dezvoltarea lui continuă. 
Ceea ce vi s-a părut unitar şi omogen vi se va dovedi, la o pri- 
vire mai apropiată, multiplu și cteroclit. Iată cum concepţia cul- 
turilor ca niște cicluri închise şi omogene poate să fie, așa-zicînd, 
simplul efect al unei iluzii optice. 

Ceea ce putem adăuga cu oarecare siguranță este că uni- 
tatea și omogenitatea culturilor este un bun care tinde să se 
piardă. Dacă aceste însușiri au fost niște atribute ale culturilor 
trecute, ele au fost numai ale acelora susținute de grupuri so- 
ciale relativ restrinse, în care, după raportul stabilit altă dată 
în acest studiu, tradiţia fiind puternică, ea lucra ca un factor 
permanent de unificare a vieţii culturale. În măsura în care 
tradiția slăbește, odată cu extinderea grupului social, în aceeași 
măsură omogenitatea dispare, unitatea de cultură a grupului 
se atenuează. Consideraţi cultura modernă a oricăreia dintre 
marile țari ale Occidentului, veţi întîmpina o varietate de tem- 
peramente creatoare, o diversitate de manifestări într-adevăr 
surprinzătoare. Sînt mai multe pricini care explică caracterul 
oarecum anarhic al culturilor moderne. 


+ Mai întâi, nu toţi oamenii care constituiesc laolaltă un popor 
se găsesc în același moment al istoriei. Este o vedere simplă 
şi falsă că ne găsim cu toţii în acelaşi plan al istoriei. Lucrul nu 
este adevărat deloc. Sint grupuri sociale care se găsesc în alte 
momente ale istoriei decît acelea în care ne găsim noi. Iată, în 
această privinţă, un singur exemplu. Există în popor oameni 
superstiţioși, și se ştie astăzi, graţie analizei sociologice, că su- 
perstiţiile sînt un produs al mentalității magice. Poporul su- 
perstiţios se găsește deci în momentul istoric al magiei. Medicul 
savant se găseşte însă într-un moment istoric cu totul deosebit 
de acela în care trăiește, după indicaţiile mentalității magice, 
omul necultivat din popor. Există deci o contrapunctare în cul- 

tură ; valorile și planurile temporale se încrucişează necontenit 
între ele. Nu toţi oamenii se găsesc în același moment al timpu- 
lui și, în cuprinsul mai larg al culturii sociale, există felurite 
categorii care se găsesc pe planuri diferite ale istoriei. Relaţiile 
dintre aceste planuri dau ţesăturii culturale a unui popor o în- 
făţișare simfonică foarte interesantă. Sînt chiar persoane care, 
prin anumite laturi ale psihologiei lor, se regăsesc în același 
moment al istoriei, dar care din alte puncte de vedere pot să 
difere și să prezinte năzuinţi culturale felurite. De pildă, există 
o divergență, care uneori își face loc în presă şi în alte discuţii 
publice, între savanţi și artiști, fiindcă aceștia trăiesc după indi- 
caţia unor valori deosebite și la niveluri variate ale duratei. 
Chiar printre artiști există apoi deosebiri esenţiale, după cum 
-ei cultivă o inspiraţie academică sau după cum sînt avangardiști 
revoluționari. Se poate spune apoi că industriașul și ţăranul re- 
prezintă același moment istoric ? În sînul culturii moderne s-a 
introdus o diferenţiere după specialităţi, fiecare cultivînd nu 
numai obiectul, dar și momentul său propriu. Ansamblul mai 
mult formal al culturii unui popor este format deci din sensuri 
și planuri istorice foarte divergente. Lucrul nu poate fi deloc 
contestat. Din aceste pricini, în calea istoricului apare încă o 
dificultate. După ce am arătat că eterogenitatea culturilor nu 
poate fi primită, deoarece ea duce la afirmația neputinței de a 
înțelege .o cultură trecută, după ce am arătat că presupusa 
omogenitate a culturilor este poate numai un efect de per- 
spectivă, iată că o ultimă dificultate se declară atunci cînd con- 
statăm că sensul desfășurării istorice merge împotriva culturilor 
compacte, omogene și unitare, către culturi diferenţiate și către 
ansambluri multiple. Din toate aceste observaţii apare necesi- 
“tatea de a ne opri la o altă înțelegere a idealului cultural. 


XXIII. MOTIVELE CONCEPȚIEI ACTIVISTE A CULTURII 


Ocupîndu-ne despre idealul cultural, am arătat într-unul 
din capitolele trecute în ce constă idealul raţionalist al cul- 
turii. Am trecut apoi la critica idealului raţionalist și am arătat 
<um din dificultățile acestuia se organizează idealul istoric al 

culturii. Dar nici idealul istoric al culturii nu poate să cuce- 
rească toate aprobările criticii, și unele din greutăţile acestuia 
le-am arătat în capitolul trecut. Aceste dificultăți au fost de 
ordin general teoretic. 

Există însă și alte dificultăți care apar în faţa idealului 
istoric al culturii, și anume acelea care se declară atunci cînd 
considerăm oportunitatea lui. Unul dintre filozofii care au 
examinat idealul istoric al culturii din punctul de vedere al 
oportunității lui a fost Friedrich Nietzsche, a cărui intervenție 
în filozofia contemporană a fost, din mai multe puncte de ve- 
dere, revoluționară. Pentru cunoașterea ideilor lui Nietzsche 
în această chestiune sînt de consultat scrierea sa despre Ori- 
ginea tragediei, apărută în 1870, apoi operele sale din critică 
culturală, în special cea de la 1872, intitulată Despre David 
Strauss şi cea de la 1873, purtind titlul Despre foloasele şi dez- 
avantajele studiilor istorice. . 

Critica pe care Nietzsche o îndreaptă împotriva idealurilor 
istorice ale culturii poate să fie considerată în părțile ei negative, 
adică în ceea ce reușește să releve ca greutăţi şi ca dezavantaje 
în concepţia istorică a culturii, și în partea ei pozitivă, aceea 
care consistă în ceea ce propune el veacului nostru. Vom exa- 
mina ambele aceste laturi ale criticii nietzscheiene, dar le vom 
examina conducîndu-ne noi înșine de spirit critic, pentru a ve- 
dea dacă, ajutindu-ne de Nietzsche pentru a învinge istorismul, 
nu cumva putem să învingem pe Nietzsche însuși, orientindu-ne 
astfel spre o nouă concepţie a idealului culturii, mai proprie 
stărilor actuale. Conceptul cultural al lui Nietzsche este un 
concept istoric şi, din capul locului, trebuie să spunem că 
Nietzsche reușește să se ridice peste istorism, prin istorism. 
Într-adevăr, ceea ce este caracteristic viziunii istorice a culturii 
este înțelegerea acesteia ca un ciclu închis și omogen, dezvoltin- 
du-se dintr-un germen unic de spiritualitate, în aşa fel încît toate 
produsele culturii întreţin relațiuni funcționale laolaltă, se dez- 
voltă într-o atmosferă comună, un aer de rudenie împresurîn- 
du-le pe toate. Această concepţie istorică a culturii, care l-a 
făcut odată pe unul dintre cei mai importanţi metodologi mo- 
derni ai istoriei să definească cultura drept o „totalitate indi- 

viduaiă“, foloseşte şi extinde o altă idee, și anume ideea de stil 
„artistic. Conceptul istoric al culturii este rezultat din extinderea 
noţiunii de stil artistic. În manualele de istoria artelor sau în 
monografiile aceleiaşi specialități se vorbește adeseori despre 
stiluri artistice. Nietzsche este cel dintii care vorbește despre un 
stil cultural, și astfel noţiunea de stil, rezervată mai întii pro- 
.duse!or artei, este întinsă de el asupra totalităţii de manifestări 
ale unei culturi. Ceea ce Nietzsche observă este că în vremea 
noastră nu mai există un stil unitar, că în epoca noastră s-a pro- 
dus un amestec al tuturor stilurilor active altădată în istoria 
omenirii. Cultura modernă nu mai este deci o cultură omogenă; 
æa nu se mai dezvoltă într-o atmosferă unică și pricina acestei 
stări de fapt, pe care Nietzsche o deplinge, rezultă din îm- 
prejurarea că cultura modernă nu se mai dezvoltă dintr-un 
'simbure unic, dintr-un germen interior de spiritualitate. Ceea 
ce lipseşte culturii noastre, spune Nietzsche, este un subcon- 
știent metafizic creator. Trăim într-o vreme raţionalistă, într-o 
vreme în care năzuinţa de căpetenie şi cea mai înaltă a oame- 
nilor este cultivarea luminilor raţiunii, încît cultura modernă a 
ajuns să suprime terenul profund din care se înălţau, ca niște 
plante, culturile vechi. 

Observaţia despre lipsa de omogenitate a cuiturii noastre a 
fost făcută de filozofi și mai înainte. Un Saint-Simon sau un 
Auguste Comte sînt printre cei dintii care, deosebind între epoci 
organice, în care există o relaţiune funcţională multiplă între 
toate manifestările cuiturii, fiecare purtălor de cultură fiind 
iinspirat de sentimentul unei teme unice, și între epoci de criză, 
în care această împrejurare nu se mai repetă, au observat că 
vremea noastră aparţine celei de a doua categorii, că vremea 
noastră n-ar fi o epocă organică, ci o epocă de criză a culturii. 
De aci provine nostalgia acestor gînditori către evul mediu, 
epocă organică prin excelență, epocă în care există o temă co- 
mună de viaţă, prin care oamenii participau la nişte bunuri ge~ 
nerale şi colective. Această nostalgie către evul mediu nu s-a 
-calmat nici astăzi, ba chiar după războiul trecut, faţă de anumite 
mișcări moderne judecate drept primejdioase vieţii sociale și în 
care s-a văzut o consecință îndepărtată a raționalismului, ten- 
dința retrospectivă către formele de viață strîns închegate şi 

metafizic determinate ale evului mediu a devenit şi mai puter- 
nică. Așa se explică tema „intoarcerii către evul mediu“, care 
revine în cuprinsul unora dintre cele mai reprezentative scrieri 
ale epocii de după război. Dar răspunzător de lipsa unei orga- 
nicități a culturii noastre nu este numai amestecul stilurilor, 
provenit din lipsa unui subconștient metafizic productiv, a unui 
sentiment de viață adînc, declarat la punctul contactului nostru 
cu lumea și din care înflorește, ca din sămînţa sa, planta. Răs- 
punzător de această situaţie este și excesul studiilor istorice. 
Prin istorism, prin interesul devenit foarte puternic în veacul 
al XIX-lea pentru istorie, am ajuns, ne asigură Nietzsche, în 
situaţia de a prefera creaţiei originale împrumuturile făcute tre- 
cutului. 

Există apoi și alte dezavantaje ale veacului istorismului. 
Astfel, considerîndu-ne în mod general ca debitorii unui tre- 
cut, se dezvoltă în noi conștiința deprimantă a epigonului. Mo- 
dernul care contemplă viața și cultura omenească din punct de 
vedere istoric se consideră ca simplu moștenitor, un erede al 
unor bunuri create altădată, şi această deprindere de a considera 
cultura dezvoltă în moderni conștiința că noi nu putem 
să avem altă sarcină decit aceea de a recepta valorile trecutu- 
lui, nu pe aceea, infinit mai prețioasă, de a crea valori originale. 
În același timp, privind veșnic cultura sub unghiul desfășurării 
ei în trecut, observînd că ideile vechi au căzut pentru a fi în- 
locuite cu idei noi, înţelegind că bunuri culturale care altădată 
păreau absolute și eterne au suferit soarta de veștejire și pie- 
rire, comună tuturor bunurilor culturale, se dezvoltă în con- 
ştiinţa omului modern de cultură o altă stare de spirit foarte 
primejdioasă, şi anume o conștiință de relativitate, care se 
răsfrînge asupra propriei noastre creaţii. Cunoscînd că tot ce 
a aparţinut trecutului a fost destinat unei sorţi de pierire și 
uitare, propria noastră creație nu mai este făcută cu entuzias- 
mul pe care-l dă încrederea că ceea ce creăm poate fi totuși pu- 
ternic şi absolut. Dar afară de aceasta, istoria ne arată un cimp 
de lupte nesttrşite între oameni feluriţi şi între felurite idealuri. 
Tot istoria ne arată cum unele dintre aceste idealuri înving, 
altele sînt învinse, și este cu neputinţă ca această constatare să 
nu ducă la concluzia că învinge ceea ce este valoros, ceea ce este 

puternic, în timp ce dispare şi este înfrînt ceea ce este slab şi 
își merită soarta sa. 

Din acest punct de vedere a interpretat desfășurarea isto- 
rică Hegel, unul dintre cei mai de seamă filozofi ai istoriei, 
atunci cînd a arătat istoria ca terenul izbinzii succesive a 
logosului universal, în drumul către eliberarea sa. Ceea ce re- 
zultă însă de aci este o prețuire stupidă a succesului, spune 
Nietzsche. Ideea că ceea ce este valoros în sine este menit 
izbînzii este o idee anticulturală, sau, pentru a-i întrebuința 
propria expresie, este ideea unui „filistin cultural“, adică a 
omului care se declară necontenit mulțumit și de acord cu 
stările de fapt, cu ceea ce izbutește şi se impune. Astfel de- 
venim insensibili pentru marea faptă creatoare, pentru ceea 
ce este eroism şi suferință în sufletul marilor creatori de cul- 
tură, împrejurare deplorabilă din toate punctele de vedere. 
Toate aceste critici pe care Nietzsche reușește să le articuleze, 
examiniînd istorismul din punctul de vedere al oportunității 
lui, vedeţi că sint deosebite de acelea pe care le-am emis noi 
înșine în capitolul trecut. Atunci era vorba de niște critici de 
ordin general, teoretic, emise din punctul de vedere al logicii 
acestei concepţii, pe cîtă vreme criticile pe care Nietzsche le 
adresează sînt pronunțate din unghiul valorii practice a ace- 
leiași concepţii. 

Criticile de ordin negativ pe care Nietzsche le adresează 
culturii noastre se întovărășesc cu o serie de propuneri de 
ordin pozitiv. El ar dori să imprime culturii noastre anumite 
direcţii capabile s-o mintuiască din criza în care zace, de cînd 
cu progresul în creștere al istorismului. Mai întii, ceea ce pare 
a fi de o mare necesitate este reîmprospătarea subconştientului 
creator. Să ne întoarcem către formele mai obscure de con- 
știință — ne invită Nietzsche — să ne înapoiem către vechile 
mituri naţionale, expresie a contactului nostru naiv și nemij- 
locit cu lumea. De aceea, cînd apar primele drame muzicale ale 
lui Wagner, al căror material este împrumutat vechiului ciclu 
de legende apusene, Nietzsche salută pe marele compozitor ca pe 
un adevărat mîntuitor al culturii moderne, de vreme ce prin 
noul spirit al mitologiei trebuia să se producă acea reîmprospă- 
tare a subconștientului metafizic productiv, din care s-ar fi 

putut dezvolta alte noi creaţii originale de cultură. Mai departe, 
Nietzsche este de părere că trebuie să combatem istorismul în- 
suși, şi, ca atare, el propune uitarea anistorică. Viaţa se reface 
în pacea nopţii, observă el; există o lumină care în cele din 
urmă devine obositoare. Organismul are nevoie să se cufunde 
în noaptea care repară energiile complexului nostru, şi analogia 
aceasta este folosită pentru a ilustra cîtă nevoie am avea de a 
ne descătuşa din cleștele obositor şi extenuant al rațiunii, spre 
a ne împrospăta în straturile mai obscure, dar mai produc- 
tive, ale subconștientului. Uitarea anistorică dorește însă 
Nietzsche s-o vadă împerecheată cu ceea ce el numeşte „cu- 
rajul supraistoric“. Să construim operele noastre, ne sfătuiește 
el, nu cu acea conștiință de relativitate pe care o sugerează 
constatarea sorții de eternă pierire a lucrurilor pămintești, 
ci să creăm în perspectiva eternității imobile și absolute. Ca- 
tegoriile de bază care trebuie să conducă creaţiile culturale nu 
trebuie să fie acelea ale ştiinţei, ci trebuie să creăm conduși 
de disciplina artei și a religiei. De foarte multe ori cultura 
modernă, spune Nietzsche, se bazează pe ştiinţă. Am avut 
o literatură contaminată de spiritul științei, naturalismul. 
Religia însăși a fost adeseori, după cum aţi văzut în capito- 
lele trecute, interpretată ca o formă inferioară de explicaţie 
a lumii. Faţă de această stare de lucruri, disciplinele 
care s-ar cuveni să stea la baza culturii noastre ar fi mai 
degrabă arta și religia. Uitarea anistorică, curajul supraistoric, 
entuziasmul religios şi artistic sint, așadar, mijloacele prin 
care speră Nietzsche să vadă soluţionată criza culturii mo- 
derne. În sfirşit, pentru a ne dezrobi de acel amestec confuz 
de stiluri artistice, pe care îl caracterizase mai înainte, 
Nietzsche propune adincirea în propria noastră subiectivi- 
tate. Să ne cunoaștem pe noi înşine, ne sfătuieşte el, și din 
această cunoștință să dezvoltăm creaţiunea noastră culturală. 
Nu din împrumuturi făcute trecutului, ci din adinca cunoaş- 
tere a sufletului nostru trebuie să înflorească operele de cul- 
tură ale timpului. Dacă cultura grecească, afirmă Nietzsche 
într-un loc, a ajuns la mult lăudata ei plinătate de caracter, 
dacă ea a fost, în adevăr, o cultură concepută ca unitate artis- 
tică, lucrul s-a datorit faptului că, de la început, ea a urmat 

îndemnul înscris pe frontispiciul templului din Delphi: „Cu- 
noaște-te pe tine însuți!“ Iată cum critica negativă a lui 
Nietzsche se completează cu o serie de propuneri pozitive. 
Istorismul, care a primit o serie de observaţii de ordin teo- 
retic general, primește acum obiecțiile lui Nietzsche din punct 
de vedere al oportunității acestei concepţii. Numai că teoriile 
lui Nietzsche nu sint nici ele scutite de unele dificultăţi, destul 
de serioase pentru ca relevarea lor să îngăduie depăşirea lui 
Nietzsche însuși. 

Încercînd să depăşim pe Nietzsche, prin arătarea dificul- 
tăţilor inerente teoriilor lui, este de văzut dacă vom face alt- 
ceva decît să continuăm încercarea de a depăşi istorismul 
în genere, deoarece, cu toate atacurile îndreptate de Nietzsche 
împotriva istorismului, concepţia sa este profund înrădăcinată 
în această teorie a culturii. Din capul locului am spus că isto- 
rismul înţelege culturile ca pe nişte totalităţi individuale, ca 
pe niște cicluri închise și omogene. Nu este însă aceasta şi 
părerea lui Nietzsche ? Dar în afară de aceasta, specialitatea 
epocală și națională pe care Nietzsche doreşte s-o vadă în- 
florind în toate manifestările culturii, prin acea adiîncire de 
sine introspectivă pe care el o recomandă, nu este oare un 
deziderat dezvoltat în atmosfera istorismului ? Acest dezide- 
rat decurge, în adevăr, din Herder și Hegel și nu este decit 
un cuvint nou pentru ceea ce acesta din urmă numea spiri- 
tul popular, der Volksgeist. Depăşirea lui Nietzsche va fi, aşa- 
dar, depășirea definitivă a istorismului. 

Unele din dificultăţile teoriei nietzscheiene ne sint cu- 
noscute din analiza concepției istoriste în genere. Aşa, de pildă, 
ceea ce am observat în mod general atunci cînd am spus că 
înțelegem culturile ca pe niște cicluri închise şi omogene, ce- 
dind poate unui simplu efect de perspectivă — și anume acelei 
perspective istorice care simplifică, concentrează şi uni- 
fică — valorează şi acum. În al doilea rînd, este oare potrivită 
acea extindere a ideii de stil de la manifestările speciale ale 
artei la manifestările generale ale culturii ? Nouă ni se 
pare că lucrul nu e posibil în toate cazurile. Produsele ra- 
țiunii, de pildă, rezultatele ştiinţelor speciale şi ale filozofiei, 
sînt ele oare sistematizabile în stiluri ? Rațiunea este aceeași 


316 STUDII DE FILOZOFIA CULTURII 





în toți oamenii. Nu cumva atunci extinderea ideii de stil 
artistic nu se poate face decît pînă la graniţele creaţiei ra- 
tionale, adică pînă la marginea acelor domenii care rămin 
totuși destul de largi, dacă nu chiar hotăritoare în vremea 
noastră ? Este adevărat că știința și filozofia mai veche sint 
încă produse ale imaginaţiei şi ale sensibilităţii. Se poate vorbi 
din această pricină de stilul artistic al științei grecești, pentru 
că în elaborarea acesteia imaginaţia și sensibilitatea aveau încă 
o parte însemnată de contribuţie. În măsura însă a autonomi- 
zării valorii teoretice în cuprinsul ştiinţei moderne, în măsura 
adecvării acestei științe la mijloacele care pot s-o servească 
mai bine, din momentul în care din știință eliminăm imagi- 
nativul şi sensibilul, mai putem vorbi oare de stilul științei 
moderne ? În cazul acesta, nu este oare exagerată extinderea 
ideii de stil artistic la suma manifestărilor culturii moderne și, 
prin urmare, și la manifestările ei ştiinţifice şi filozofice ? Iată 
iarăși o întrebare destul de serioasă și care nu implică decit 
un singur răspuns. 

Dar propunerea lui Nietzsche de a crea în considerarea 
eternității imobile, cu nici un gînd trimis către relativitatea 
și mișcarea nesfîrșită a lucrurilor, este oare o atitudine cu ade- 
vărat favorabilă creaţiei culturale ? Dacă această lume este 
împietrită, dacă în această lume nu există nici mişcare, nici 
relativitate, atunci mi se pare că efortul cultural trebuie mai 
degrabă să dezarmeze. Dacă această lume în esența ei este 
imobilă, așa cum socotesc unii dintre pesimiștii moderni, atunci 
nu ne rămîne altceva de făcut decît s-o contemplăm cu respect, 
pentru că din ea nu putem schimba nimic, Dar creaţia culturală, 
o spuneam de la începutul acestui studiu, se înrădăcinează toc- 
mai în credinţa că lumea aceasta poate să fie schimbată, că în 
structura acesteia există destulă relativitate, că însușirea ei de 
căpetenie este îndestul de dinamică, încît în cuprinsul relativi- 
tăţii şi dinamismului general să se poată insera și efortul 
nostru de perfecționare. În considerația că lumea aceasta este 
relativă şi că ea este încă rău organizată, dar că în firea ei stă 
mișcarea și, ca atare, posibilitatea desăviîrşirii, se înrădăcinează, 
prin ultimul fir al rădăcinii sale, entuziasmul creatorului de 
cultură. Individul care contemplă absolutul, acela care se așază 

din unghiul eternității imobile, acela este ascetul contemplativ 
și mistic, doritor să răsfrîngă numai împietrita așezare a lu- 
cerurilor, dar nu acela care dorește să intervină activ în mijlocul 
lor, pentru ca, prin osteneala și suferinţa sa, să le desăvirșească. 
Iată o dificultate esenţială a absolutismului nietzscheian. Nu 
în cunoştinţa eternității imobile şi absolute creaţia culturală 
poate să înflorească, ci în perspectiva relativităţii și a veșnicei 
mișcări a împrejurărilor acestei lumi și a istoriei omeneşti. 
Dar este oare mai oportun sfatul pe care ni-l dă Nietzsche, 
atunci cînd ne invită să ne adincim în propria cunoaștere de 
sine, pentru ca din intuiţia specificităţii noastre să dezvoltăm 
creaţii culturale în adevăr valide ? Nu cumva această reco- 
mandaţie se face pe baza unei psihologii rămase insuficiente ? 
Sufletul omenesc este un flux continuu, ne spune James, psiho- 
logul american. Pe de altă parte, noi nu putem cunoaște decit 
obiectele statice, lucrurile. Nu putem deci să ne cunoaștem pe 
noi, pentru că sîntem veșnic act, niciodată obiect. Pentru a ne 
cunoaşte trebuie să transformăm veșnica activitate din noi în 
obiect static și, în consecinţă, să încetăm de a mai fi noi înșine. 
Literatura modernă este plină de expunerile interesante ale 
acestei imposibilități a omului de a se cunoaște pe sine. Nu 
există însă o altă posibilitate de a ne cunoaște decit această 
analiză care nu duce la nici un rezultat ? Noi ne putem cu- 
noaște prin operele și prin faptele noastre. Noi sîntem ceea ce 
faptele noastre sînt. În sufletul omenesc apar tendinţele cele 
mai contradictorii, stări care alunecă întocmai ca o umbră, ne- 
substanţială, sugestii de suprafață. În faptele noastre însă, în 
actele hotărîtoare și în operele noastre se depun tendințele 
adînci ale psihologiei proprii. Este zadarnic, așadar, să ne 
ostenim întrebindu-ne cine sîntem ; este mai potrivit să fim 
activi, pentru ca prin operele și faptele noastre să vedem 
cine sintem cu adevărat. Nu prin istorismul care încearcă să 
definească propria noastră individualitate, pentru ca în con- 
sideraţia acesteia să facem să înflorească creaţiile originale 
de cultură, nu în aceasta stă cuvintul de soluţionare a crizei 
culturii moderne. Lucrînd, activind necontenit, vom ajunge 
mai uşor să vedem cine sîntem și vom cîştiga o conștiință de 

originalitate. De prisos va fi, de pildă, ca noi românii să ne 
extenuăm în întrebarea cine sîntem ; întrebare care, dealtfel, 
nu depășeşte niciodată stadiul formal. Mai eficace este să ne 
încordăm puterile creatoare pentru ca operele noastre să dova- 
dească cine sîntem cu adevărat. Există popoare care se definesc 
mai ușor pe ele însele decit se pot defini popoarele tinere. 
Atunci cînd cineva pronunță numele de francez, se organizează 
cu ușurință în mintea lui anumite reprezentări precise despre 
claritatea, felul teoretic, grația, estetismul francez și atitea alte 
trăsături specifice. Dar care este materialul care se depune în 
aceste reprezentări ? Sînt operele culturii franceze, acele ale 
unui Descartes, Molière, Voltaire și atiția alții. În funcţie de 
opere, de realizări, se face caracterizarea unui popor. Problema 
specificităţii culturii românești este, prin urmare, o problemă 
de realizări culturale, o problemă de muncă naţională, și acei 
care doresc solicitarea specificului nostru trebuie ei înșiși să ia 
inițiativa activităţii în toate domeniile, în virtutea convingerii 
că în opere se depun tendinţele profunde și iese la iveală ceea ce 
poate să fie specific în sufletul național. Așadar, nu raţio- 
nalism, nu istorism, ci activism cultural. Idealul cultural este 
un ideal activist, încît etapa dialectică la care ne oprim este 
o teorie a activismului cultural. 


XXIV. CONCEPȚIA ACTIVISTA A CULTURII 


Am stabilit în ce consistă idealul activist al culturii, legi- 
timîndu-l prin împrejurarea că el ocoleşte mai toate dificul- 
tăţile legate de celelalte concepții reprezentative, și anume 
de concepţia raţionalistă și istoristă a culturii. Mai înainte 
de a arăta și alte avantaje teoretice ale acestui ideal, este 
necesar să precizăm care este raportul dintre concepţiile în- 
fățișate pînă acum, comparindu-le cu acea definiție generală 
a culturii, construită prin analogie cu cultura pămîntului și 
pe care am numit-o analogică. În definiția analogică a cul- 
turii figurau trei momente : momentul unui agent natural, 
pe care cultura îl dezvoltă, momentul unei valori, care în- 
drumează opera culturală, și acela al unei activităţi, care, apli- 


FILOZOFIA CULTURII 319 








cîndu-se asupra agentului natural, se îndrumează către acea 
valoare. Cele trei concepţii reprezentative ale culturii, 
expuse în acest studiu, accentuează unul sau altul dintre cele 
trei momente. Concepţia activistă a culturii accentuează 
agentul natural. Concepţia raţionalistă a culturii propune 
dezvoltarea raţiunii și tot ceea ce se leagă de această irăsă- 
tură principală. Concepţia istorică a culturii accentuează 
ideea de valoare. Noutatea pe care o introduce concepția 
istorică este ideea că valorile pe care cultura și le propune 
sînt deosebite de la societate la societate și de la epocă la 
epocă. Asupra ideii de valoare apasă, așadar, concepția 
istorică a culturii. Concepţia activistă a culturii, asupra că- 
reia ne-am oprit rîndul trecut, accentuează cu deosebire 
ideea de activitate. În felul acesta se învederează mai limpede 
relaţia dintre cele trei concepții de cultură expuse pînă acum, 

În lumina acestei comparații ne propunem să înfăţișăm 
acum citeva din avantajele concepţiei activiste a culturii, 
asupra cărora nu ne-am putut opri în trecut. Așa, de pildă, 
concepția raționalistă a culturii are dezavantajul de a fi 
concepţie unilaterală pentru că propune culturii omenești 
idealul unic al perfecţionării raţiunii. După cum spune însă 
lămurirea dată și în trecut, omul nu este numai o ființă ra- 
țională, sufletul lui cunoaşte şi alte laturi, alte aspecte, încît, 
măsurată, cu multiplicitatea efectivă a țintelor omenești, uni- 
lateralitatea concepţiei raționaliste a culturii poate să pară 
drept un neajuns destul de serios. Concepţia activistă a cul- 
turii ocoleşte acest dezavantaj, întrucît propune activităţii 
omenești creatoare de cultură tot atitea ţinte cîte poate 
să-și asume o activitate omenească. La rindul ei, con- 
cepţia istoristă a culturii are dezavantajul că atrage după sine 
un anumit fatalism. Diferenţierea manifestărilor culturale se 
produce — după acest punct de vedere — prin condiționarea 
fenomenului cultural graţie mediului cosmic în care el se dez- 
voltă. Legătura dintre mediu și cultură este una din premi- 
sele fundamentale ale istorismului. Care ar mai putea fi însă 
entuziasmul creatorului de cultură cînd el este de-a pururi 
legat de împrejurările fizice în care trăiește ? Această repre- 
zentare este ocolită de concepţia activistă a culturii, care izbu- 

teşte pentru prima oară să introducă într-un ansamblu teoretic 
ideea că cultura este opera libertății omenești. În adevăr, pri- 
vită mai de aproape, ce ne spune oare concepţia activistă despre 
firea adîncă a culturii omenești ? Ea ne spune că ceea ce numim 
cultură este un produs al libertăţii omenești, orientată către 
niște scopuri rezultate din spontaneitatea firii umane, pe care 
natura nu le impune, ci numai le limitează. Există un raport 
complex între cultură și natură. În concepția istorică a culturii, 
aceasta din urmă este înfățișată ca un produs al mediului 
cosmic, în același fel în care planta, înrădăcinată într-un sol și 
respirind într-o atmosferă, este produsul și expresia unui 
mediu. Fatalismul concepţiei istorice se împerechează cu un 
anumit pesimism, pe care îl  legitimează reflecțiunea lui 
Spengler că cultura omenească nu poate să-și propună nici un 
fel de scop, după cum nici o finalitate nu-și propune o plantă 
care crește din pămînt și se dezvoltă în aer. Aceste “trăsături, 
fatalismul și pesimismul, inerente concepţiei istoriste, sint 
deopotrivă ocolite de concepția activistă, care afirmă în actul 
creator de cultură expresia suverană a libertății umane. În 
problema raportului dintre cultură și natură, concepția acti- 
vistă afirmă că natura este cel mult un factor de limitare, de 
fricțiune. Natura îngrădește cel mult libera realizare a valorilor 
rezultate din spontaneitatea firii noastre ; ea nu este un factor 
creator, un factor productiv. Nu natura produce cultura, nu ea 
o determină în mod creator, ci mai degrabă cultura reușește 
să influenţeze natura, fie sporind puterile sale, fie introducînd 
în sînul ei aspecte noi. 

S-a spus însă că vremea noastră este lipsită de funda- 
mentul unei inspiraţii mai adinci, de un subconștient meta- 
îizic creator, din care feluritele manifestări de cultură să se 
ridice cu vigoarea pe care o asigură tuturor creațiunilor 
existența unui substrat fecund. Această critică trebuie desigur 
să atingă şi cazul special a] concepției activiste a culturii, și 
atunci întrebarea care ni se pune este dacă, în adevăr, vremea 
noastră, privită în realizările ei culturale, este lipsită de orice 
mit; dacă în perspectiva adincă a conştiinţei noastre există 
sau nu un mit ca expresia unei legături fecunde şi veșnic 
împrospătate cu subconștientul creator al omului. În ce mă 

priveşte, nu pot împărtăși deloc această critică foarte gene- 
rală adresată timpului nostru, pentru că, după cum o voi do- 
vedi, epoca noastră pare cu adevărat a trăi în puterea unui 
mit generos şi fecund. O viziune centrală poate fi re- 
găsită cu oarecare înlesnire în perspectiva adîncă a culturii 
noastre. Mitul culturii noastre este mitul lui Prometeu. Mitul 
lui Prometeu a fost întotdeauna mitul culturii omenești, dar, 
printr-o interpretare a motivului prometeic foarte caracteris- 
tic pentru evoluția modernă a culturii, unul din elementele 
vechiului mit a fost eliminat de către poeţii și cugetătorii 
epocii noastre, în așa fel încît abia în vremea mai nouă el a 
dezvoltat intenţia lui cea mai profundă. Cunoașteţi întîmpla- 
rea lui Prometeu, prietenul oamenilor şi, după unele tradiţii, 
creatorul lor, care, dorind să fie folositor acelora pe care îi 
plăsmuise, a răpit focul sau — după altă tradiţie — a pă- 
truns în cămara ascunsă a zeilor și a răpit de acolo însăși 
puterea vitală cu care a însuflețit creaturile de humă pe care le 
făcuse mai înainte. Zeii îngrijorați de puterea pe care acest 
muritor o căpăta prin fapta sa, l-au pedepsit pe Pro- 
meteu, pironindu-l pe stîncile Caucazului, unde, în fiecare 
noapte, un vultur cumplit îi devora măruntaiele. Unul din 
poeţii vechi care a tratat mitul lui Prometeu, Eschil, a pus 
bine în lumină motivul resentimentului lui Jupiter față de 
acest muritor îndrăzneţ. Nu totdeauna însă mitul a dobîndit 
aceeași interpretare. Interpretarea este, de pildă, deosebită la 
Platon, care îl face pe Protagoras, în dialogul cu acelaşi nume, 
să povestească mitul prometeic într-o caracteristică versiune 
variată. Deoarece textul lui Platon în Protagoras a influenţat 
mult anumite concepții moderne, asupra cărora va tre- 
bui să revenim, să-mi permiteţi să citesc împreună cu 
dv. frumoasa povestire a dialogului platonic: „Era un 
timp — spune Protagoras — cînd zeii existau, dar speţeie 
muritoare încă nu apăruseră. Cind veni momentul stabilit 
de destin pentru ca acestea să se nască, iată că zeii le întru- 
chipează înlăuntrul pămîntului dintr-un amestec de humă și 
de foc și din toate substanțele care se pot combina cu focul 
şi cu huma. În momentul de a-i scoate la lumină, zeii porun- 
ciră lui Prometeu și lui Epimeteu de a distribui în mod potri- 

vit între muritori toate însușirile cu care ei ar fi putut să 
fie înzestrați. Epimeteu îi ceru lui Prometeu să-i lase lui 
grija de a face împărţirea darurilor. Cînd ea va fi gata, îi 
spuse Epimeteu, tu vei inspecta opera mea. Îngăduinţa dată, 
Epimeteu se așază la lucru. Cu prilejul acestei împărțiri, el 
dădu unora puterea, altora iuțeala, celor mai slabi el le 
dădu privilegiul rapidităţii, unora el le acordă arme, pentru 
cei pentru care natura este dezarmată, el inventă o altă cali- 
tate, menită să le asigure mintuirea. Pe acei pe care îi în- 
zestrase cu micimea corpului, îi dăruieşte cu fuga înaripată 
sau cu locuinţe. Pe scurt, între toate aceste însușiri el men- 
ține un echilibru potrivit. În feluritele sale invenţii, Epimeteuw 
se preocupă numai de faptul de a împiedica ca vreuna din 
speţe să dispară. După ce le înzestră suficient pe fiecare îm- 
potriva intemperiilor, care vin de la Jupiter, îmbrăcîndu-le 
cu peri stufoși și cu piei groase, în afară de aceasta, pentru 
împrejurarea somnului, el dădu fiecăreia acoperăminte na- 
turale, apoi pe unele le încălță cu potcoave, pe celelalte cu piei 
groase și goale de sînge. În sfîrșit, el procură fiecăreia o 
hrană deosebită : unora iarba pămîntului, altora fructele po- 
milor, altora rădăcinile lor; unora el le atribui drept hrană 
carnea celorlalte. Acestora din urmă el le acordă o posteri- 
tate numeroasă. Dar Epimeteu, a cărui înțelepciune era im- 
perfectă, cheltuise, fără să bage de seamă, toate facultățile 
disponibile în favoarea animalelor și, pentru a înzestra speța 
omenească, el găsi că nu mai are decit puţine însușiri natu- 
rale la dispoziţie. În acest moment, apare Prometeu pentru 
a supraveghea lucrul. Prometeu vede toate celelalte spețe ani- 
male echipate într-un mod armonios; iar pe om, gol, fără 
încălțăminte, fără acoperămint, fără arme, în timp ce ziua 
fixată de destin, în care omul trebuia să iasă din pămînt, se 
apropia cu repeziciune. Prometeu, în fața acestei greutăţi, 
neștiind ce mijloc să găsească pentru a mîntui pe om, se 
hotărî să fure îndeminarea artistică a lui Hefaistos și a 
Atenei şi, în acelaşi timp, să răpească focul, căci fără acesta 
era cu neputinţă ca îndeminarea zeilor să fie practicată. 
Astfel, omul fu pus în stăpînirea artelor utile vieţii. Arta 
politică nu îi fu însă dăruită. Aceasta era adăpostită lingă 

Zeus, şi Prometeu nu mai avusese timpul să pătrundă în 
Acropole, acolo unde Zeul locuiește. În afară de aceasta, la 
porţile lui Zeus păzeau sentinele înfricoșătoare, încît Prome- 
teu nu a putut să ajungă decît în atelierul în care Hefaistos 
şi Atena practicau împreună artele lor. Astfel, omul se 
găseşte în stăpînirea tuturor mijloacelor necesare vieții, 
dar Prometeu fu mai tirziu învinuit de hoţie, pentru că omul 
se împărtășește din focul divin. Omul fu mai întîi acela care, 
spre deosebire de celelalte animale, cinsti pe zei; el fu acela 
care începu să construiască altare și imagini divine, în sfîrșit, 
el stăpîni mai întîi arta de a emite sunetele şi cuvintele arti- 
culate ; el inventă locuinţele, veșmintele, încălțămintea, aco- 
perămintele și alimentele care cresc din pămînt. Dar oamenii 
astfel înzestrați trăiră la început risipiţi și nici un oraş nu 
exista. Din această pricină, ei erau veșnic măcelăriți de către 
animale, totdeauna mai puternice decit ei, și industria lor, 
suficientă pentru a-i hrăni, răminea neputincioasă împotriva 
războiului pe care animalele continuau să-l ducă împotriva 
lor, căci oamenii nu posedau încă arta politică, din care arta 
războiului este numai o parte. Ei căutară deci să se adune și 
să întemeieze orașe pe care să le apere; dar, odată adunați, ei 
se răneau reciproc, tot din pricină că le lipsea arta politică, în 
așa fel: încît de la o vreme, oamenii începură să se risipească 
și să piară. Neliniștit că speța noastră este ameninţată cu dis- 
pariţia, Zeus trimise deci pe Hermes spre a aduce oamenilor 
puidoarea şi justiția, pentru ca să existe în cetăţi armonia și le~ 
gătura creatoare de prietenie.“ 

lată frumoasa povestire a lui Protagoras cum modifică, 
în punctele esenţiale, vechiul mit prometeic. Ceea ce lipsește 
din mitul lui Protagoras este motivul pedepsirii lui Prometeu. 
Din această pricină noi nu putem spune care va fi fost reacția 
platoniciană faţă de ideea pedepsirii eroului. Știm însă că 
alţi ginditori ai antichităţii găseau această pedepsire destul 
de justă, şi printre aceștia foarte reprezentativi au fost filo- 
zolii cinici, în succesiunea imediată a lui Socrate. Cinicii în- 
dreptăţeau actul de cruzime și răzbunare al lui Jupiter, 
deoarece, înzestrind pe oameni cu civilizație, Prometeu sortise 
genul omenesc unei dureri statornice şi nealinate. Civilizația 

este producătoare de suferință, în concepţia cinică, şi Jupiter, 
care își iubea creaturile, a putut pedepsi cu bună dreptate pe 
îndrăznețul muritor care deschisese omenirii o lungă carieră 
de dificultăți şi suferințe. Interesant este că aceeași interpre- 
tare a pedepsirii lui Prometeu apare și la un filozof modern. 
Întocmai ca vechii cinici interpretează mitul lui Prometeu 
Jean-Jacques Rousseau, într-una din notele care întovărășesc 
discursul său despre progresul ştiinţelor și artelor. Unul din 
argumentele menite să dovedească că apariţia civilizației ome- 
neşti nu a fost spre fericirea oamenilor este pentru Rousseau 
tocmai mitul prometeic, interpretat de el în sensul cinicilor. 
După Rousseau apare însă o operă hotăritoare pentru cine 
doreşte să tăimăcească evoluția modernă a culturii. Această 
operă este poema rămasă nedesăvirşită a unui mare poet, care 
și în alte împrejurări a fost reprezentativ pentru tendinţele 
adînci ale culturii noastre, poema Prometeu de Goethe, o 
creație a tinereții poetului. Firește, Goethe s-a inspirat în 
poema sa de la antici. Printre izvoarele creaţiei sale poetice 
trebuiesc numărate și tragedia lui Eschil şi povestirea din 
dialogul Protagoras de Platon, apoi și unele izvoare mai noi. 
Mai era însă ceva: Goethe își scrie opera în epoca numită 
Sturm und Drang, epocă stînd sub semnul înalt și  orgolios 
al ideologiei genialității. În această vreme, creatorii de 
cultură şi, în primul rînd, poeții se concep ca niște mari 
spirite libere şi creatoare. Un estetician englez de la începutul 
veacului al XVIII-lea, lordul Shaftesbury, comparase, la 
vremea sa, pe artist cu Prometeu. Afirmația era revelatoare 
pentru vremea ei, căci numai de curînd poeții se smulseseră 
de sub jugul regulilor şi tradiţiilor, pentru a asculta doar inspi- 
rația avîntată şi spontană a geniului lor. Această rupere cu 
tradiția artistică și o astfel de încredere în puterea crea- 
ției proprii legitimează lui Shaftesbury asemănarea dintre 
artist și Prometeu şi înțelegerea geniului artistic ca o va- 
rietate a spiritului prometeic. Toate aceste influenţe se îmbi- 
nau pentru a determina poemul Prometeu al lui Goethe, 
unde eroul grec este înfățișat drept creatorul oamenilor, 
crima lui stînd în faptul de a fi furat, cu ajutorul Minervei, 
principiul vital și focul. Drama ne arată apoi cum oamenii 

încep să se certe între ei și, în felul acesta, Goethe reia 
vechiul motiv platonician despre oamenii care, posedind 
focul, nu erau totuși înzestrați cu pudoarea și spiritul drep- 
tății sociale. În sfîrşit, oamenii făcînd acum primele expe- 
riențe decisive, descoperă moartea. În acest moment drama 
se întrerupe, şi anume asupra observaţiei, închisă între pa- 
ranteze, că Minerva se pregătea să apară pentru a încerca con- 
cilierea dintre zei şi Prometeu. Nu știm ce urmare inten- 
ționa să dea Goethe poemei sale. Nu ştim nici dacă el ar mai 
fi putut-o continua. Poate că poetul s-a izbit de o dificultate 
interioară, de faptul existenței în sufletul său a două 
principii contrarii, căci este sigur că în Goethe a fost deopotrivă 
de puternic atît motivul personalității, al credinţei în valoarea 
fiinţei autonome creatoare, cît şi sentimentul respectului pen- 
tru Fiinţa care domină universul, adică, întrebuințind 
limbajul lui de simboluri, respectul înfiorat faţă de zei. 
Poate că această dificultate lăuntrică l-a împiedicat pe Goethe 
să dea un sfîrşit poemei sale. Ceea ce putem spune însă cu sigu- 
ranţă este că din poema lui Goethe este eliminat un motiv, 
care există în interpretarea antică, și anume motivul vinovă- 
ției lui Prometeu. Prometeu nu mai este vinovat în interpre- 
tarea lui Goethe. Eroul grec devine, în prelucrarea modernă a 
mitului, prietenul nedezmințit şi viteaz al oamenilor. Atitu- 
dinea sa de mîndrie și dirză împotrivire faţă de zei cucerește 
consimțămiîntul întreg al poetului. În această privinţă, foarte 
semnificativ este monologul pe care Goethe l-a scris mai întîi 
în mod independent, dar pe care apoi l-a introdus la începutul 
actului al III-lea al poemului, mai înainte ca acesta să se sfir- 
şească în chip atît de intempestiv. Acest frumos imn al min- 
driei creatoare a omului, sentiment dominant al culturii mo- 
derne și care justifică concepţia activistă a culturii, a fost tra- 
dus de către poetul Panait Cerna. El merită a fi citit şi meditat, 
ca unul din cele mai însemnate documente ale mitului prome- 
teic în cultura modernă : 


Incarcă, Joe, cerul tău 

Cu nouri în minie! 
Ş-asemenea unui copil 
Ce-abate scaiul pe poleci, 

Desprinde-ţi apriga minie, 
'Trăsnind stejari şi piscuri reci | 
Dar niciodată n-ai să potopeşti 
Pămintul meu iubit, 

Coliba mea, la care n-al clădit, 

ŞI vatra mea, 

Al cărei foc 

MI-l pizmuleşti. 

Eu nu cunosc, o zei, în toată firea, 
Neam mai sărman ca vol — 

Şi nici va fi! 

Voi vă cirpiţi viaţa zi cu zi, 
Hrănindu-vă mărirea 

Cu-al jertfei bir, 

Cu fumul rugăciunii, 

ŞI aţi pler! de foame, de n-ar fl 
Copiii, cerșetorli, toţi nebunii 
îngenunchiaţi nădejdil și minciunii... 


Pe cînd eram copil 

ŞI nu ştiam ce cale mi-e ursilă, 
Iml îndreptam privirea rătăcită 
Spre soare, ca şi cum într-însul 
E-un suflet ce-ml aude plinsul, 
O inimă ce se îndură 

De cel răpus de chin și ură. 


Ce duh mă ajută-mpotriva 

Titanilor trutie ? 

Şi cine-m! mintui viața 

De moarte, 

De sclavie ? 

Nu le-ai făcut prin tine însăţi, oare, 
Tu, Inimă sfînt-arzătoare ? 

Şi, înşelată, n-ai adus 

Zadarnice cîntărl de mulțumire 

ŞI jertfe Adormitului-de-sus ? 

Să te ador pe tine eu? 

De ce ? Ai alinat vrodată chinul 
Celor îngenunchiaţi ? 

Ai şters vrodată ochl înlăcrimaţi ? 
Puternica Vecie şi Destinul, 
Stăpinii tăi ş-al mei, 

Nu m-au creat pe mine, ca pe zei? 
Crezi tu că voi uri viaţa, poate, 

Şi pribegi-voi prin pustiuri grele, 
Fiindcă florile visării mele 

Nu pot să lege toate? 

Aici rămîn şi voi zidi mereu 

Făpluri de oameni, după chipul meu — 
Un neam la fel cu mine: 

Să sufere, să plingă, să muncească, 

Şi să se-nveselească, 

ŞI să se uite cu dispreţ la tine — 

Ca mine | 


XXV. MITUL PROMETEIC ÎN POEZIA MODERNA 


Împotriva culturii actuale s-a ridicat obiecția că un ra- 
ționalism excesiv o lipsește de acel strat profund al subcon- 
știentului, din care creaţiile culturii se dezvoltă. Părerea noas- 
tră este că totuşi cultura modernă posedă un astfel de 
subconștient și că stăpînește şi ceea ce exprimă, în mod sim- 
bolic, existența acestuia, un mit. La baza creaţiei culturale 
moderne stă mitul prometeic. Această împrejurare am încer- 
cat s-o lămurese în capitolul trecut, arătind că deși mitul 
prometeic este o moștenire a antichităţii, totuși semnifica- 
ţia lui s-a schimbat în trecerea de la antici la moderni, de- 
venind pentru aceştia un simbol al cultului închinat creaţiei. 
În adevăr, anticii nu priveau cu o simpatie nedezminţită per- 
soana lui Prometeu. Legenda acestuia noi o cunoaștem mai 
cu seamă din tragedia lui Eschil, care nu reprezintă însă de- 
cît singura parte conservată dintr-o trilogie, încît noi nu 
putem ști exact care va fi fost intenţia întregului și ce va 
fi devenit pînă la urmă, pentru sentimentul poetului, revolta 
eroului său. Din antichitate avem însă o altă mărturie, aceea 
a cinicilor, care îl condamnau pe Prometeu cu hotărire, ca pe 
unul care, aducînd germenii civilizaţiei, a periclitat, în același 
timp, liniştea şi fericirea oamenilor. Reluind acest mit, Goethe 
elimină, într-un mod foarte caracteristic pentru cultura mo- 
dernă, ideea vinovăţiei lui Prometeu şi afirmă în persoana lui 
valoarea eternă și supremă a oricărei creaţii omeneşti. Acesta 

este sensul frumosului imn de revoltă și eliberare pe care l-am 
citit împreună rîndul trecut. Este necesar însă să vedem mai de 
aproape care sînt elementele mitului prometeic și, odată cu 
aceasta, ale prometeismului în mod general. Ce tendinţe putem 
distinge în mitul prometeic ? 

Mai întîi, revolta împotriva autorităţii, o glorificare a 
insubordonării creatoare. În al doilea rînd, ideea smulgerii de 
sub o lege care copleşcște pe individ, pentru afirmarea unei 
legi proprii. În al treilea rînd, ideea transformării lumii 
după propriul chip ; a face lumea asemănătoare cu tine, a 
o modifica în sensul tău, este o altă trăsătură esenţială a pro- 
meteismului. Mai departe, ideea că orice creaţie, orice faptă 
omenească creatoare se întovărășește cu suferință. Unirea 
dintre creaţie și suferință este o nouă trăsătură caracteristică 
a prometeismului. În sfîrșit, iubirea de oameni, simpatia cea 
mai largă şi cea mai călduroasă pentru genul omenesc încheie 
portretul moral al lui Prometeu. 

Aceste felurite trăsături sînt în mod diferit repartizate 
în interpretarea antică și modernă a mitului prometeic, și 
lucrul este foarte explicabil, dacă ne gindim la starea de spi- 
rit generală a antichităţii în comparaţie cu aceea a epocii 
moderne. Pentru antichitate, întreaga realitate alcătuiește un 
cosmos, o armonie statică de elemente perfect îmbinate între 
ele şi adaptate unul altuia. Pentru antic, supremul scop al 
vieții, datoria cea mai înaltă, este încadrarea în acest rost 
general al lucrurilor. Din această pricină, orice faptă care 
urmăreşte să înfrîngă rostul general al lucrurilor şi să strice 
armonia perfectă a cosmosului este o faptă care nu poate cu- 
ceri aprobarea anticului. Astfel de fapte avuseseră loc, după 
antici, la originea lumii. Este epoca pe care grecii o numeau 
a titanomahiei, a răzvrătirii titanilor şi a detronării vechii 
dinastii de zei. Titanomahia era însă, în interpretarea greci- 
lor, o epocă confuză, de haos, care trebuia întrecută și pe 
care a întrecut-o, de fapt, Zeus, instauratorul ordinii în 
univers. Prometeu este şi el un titan, strania lui aventură 
ține de titanomahie, astfel că fapta prometeică nu putea să 
cucerească aprobarea grecilor, adoratorii ordinii perfecte şi 
împietrite a cosmosului. 

În trecerea de la antichitate la modernism, viziunea de- 
spre lume s-a schimbat pe de-a întregul. Pentru moderni 
— şi înțeleg acest cuvînt în sensul istoriei universale — lu- 
mea este devenire perpetuă, cîmpul unor schimbări neince- 
tate. În acest mobilism al lumii, se poate insera cu mai mult 
rost firesc fapta titanului reformator. Însăși ideea de deve- 
nire implică ideea corelativă că lumea se îndreaptă către un 
scop, că lumea nu este perfectă în fiecare din clipele sale și 
că armonia trebuie obţinută abia de aci înainte. Pentru a 
îndruma realitatea către ţintele ei cele mai înalte, este deci 
necesară, binevenită şi demnă de a fi salutată, fapta tita- 
nului reformator. De aceea modernii au putut privi cu sim- 
patie pe Prometeu și au eliminat din vechea legendă ideea cri- 
mei prometeice. 

Mai sint, dealtfel, și alte deosebiri esenţiale între morala 
antică și morala modernă, așa cum ele se leagă de o viziune a 
lumii. Morala antică culmina în plăcere. Un anumit hedonism» 
colorează toate moralele antichităţii, şi este firesc să fie aşa. Ce 
este plăcerea altceva decît semnalul unei reacții izbutite, al unei 
adaptări perfecte, cum poate fi aceea a încadrării în sfîrșit ob- 
ținute în rostul universal al lucrurilor ? Morala modernă afirmă 
însă valoarea durerii. Încă din zorile timpului nostru, la sfîrșitul 
evului mediu, misticul german Eckhart a spus această vorbă în- 
tr-adevăr tulburătoare : „Animalul care fuge cu noi mai repede 
către perfecțiune este durerea“. O astfel de valoare a suferin- 
ței a fost necontenit afirmată de moralele moderne. Căci ce 
esle oare durerea ? Este, ca semnalul unui efort, rezultatul 
unei dezadaplări pe care trebuie s-o învingi. Creaţia cul- 
turală se sprijină, de asemeni, pe efort. Ea este inovaţie, pre- 
facere a rostului lucrurilor ; prin urmare, suprimarea condi- 
țiilor pe care le aflăm în momentul apariţiei noastre pe arena 
culturii și transformarea lor după indicaţia idealului activ în 
sufletul nostru. lată ce explică afirmarea durerii ca o con- 
diţie a operei creatoare de valori. 

În capitolul trecut am citat mitul lui Protagoras din dia- 
logul lui Platon. Am citat apoi imnul lui Prometeu de Goethe 
şi am avut ocazia să constatăm deosebiri importante între ele. 
Dar în afară de acelea pe care le-am amintit atunci, mai 

există și altele. Dreptatea şi ruşinea, marile valori sociale, 
sînt date oamenilor la Platon de către Jupiter, pe cită vreme 
la Goethe ele sînt dăruite tot de către Prometeu. Acesta 
este deci pentru sentimentul modernului dispensatorul bunu- 
rilor supreme care regulează justul raport de convieţuire dintre 
oameni. Omul este creatorul tuturor bunurilor culturale: 
aceasta este, pare-se, concluzia care se degajează din frag- 
mentul dramatic al lui Goethe și care îi dă o valoare atit de 
reprezentativă pentru îndrumările culturii noastre. 

O dovadă, dealtfel, că mitul prometeic stă la baza cul- 
turii moderne este faptul că-l regăsim şi în alte opere 
decît în nedesăvirșita dramă de tinereţe a lui Goethe. S-ar pu- 
tea întreprinde o interesantă istorie a circulaţiei acestui mo- 
tiv în literatura universală. În această privință s-au și scris, 
dealtfel, unele monografii. Din rîndul acestora face parte 
studiul lui Walzel despre evoluţia motivului de la Shaftesbury 
la Goethe. Cercetarea lui Walzel ar putea fi însă continuată, 
urmărindu-se ideea prometeică chiar în acele creaţii poetice 
care nu vorbesc anume de Prometeu. S-ar ajunge astfel la 
constatarea că a existat, la începutul veacului trecut, o sumă 
de însemnate opere poetice care, fără să-l evoce pe Prometeu, 
sînt pătrunse de spiritul prometeic. Care sint acesie opere? 
Cum le putem recunoaşte dacă Prometeu, ca personaj, nu 
apare niciodată ? Am văzut care sînt elementele prometeismu- 
lui şi putem declara drept prometeice toate operele şi toți 
poeţii în care elementele de căpetenie ale prometeismului sînt 
reprezentate. Un poet prometeian, de pildă, a fost lordul 
Byron, în mai multe drame ale sale. lată pe una din ele, 
Manfred (1817). Nu ni se spun multe lucruri despre acest 
misterios personaj, chinuit de amintirea unei iubiri trecute, 
de imposibilitatea uitării şi de acel dor de a se dizolva în 
marea natură, care îl mînă către vîrful munţilor, de unde 
urmează să se prăbușească. Privită mai de aproape, drama 
lui Byron nu are nici un fel de acţiune. Ea este mai degrabă 
dezvoltarea stării lirice de suflet a omului prometeic, Man- 
fred este, în adevăr, ființa care poartă pe chipul său melan- 
colia rebeliunii veșnice. Eroul lui Byron este conştient de a 

fi acela care creează distincția dintre bine și rău în această 
lume şi, în acelaşi timp, că durerea și conştiinţa sînt unul și 
acelaşi lucru. Chiar din primele lui cuvinte, aflăm că durerea 
este știință : „cei mai știutori dintre noi sînt aceia care tre- 
buie să geamă amarnic sub apăsarea acestui adevăr fatal că 
arborele ştiinţei nu este arborele vieţii...“ 

Dar iată o altă operă a lordului Byron, Cain, drama pri- 
mului fiu de om și a celui dintii ucigaș. Lucifer, care apare, 
printr-o romantică răsturnare de valori, drept personaj sim- 
patic, transfigurat și înălțat prin suferinţă, îi vorbeşte lui 
Cain despre moarte, concepută ca acea clipă supremă în 
care se destăinuiesc omului adevărurile cele mai înalte ale 
vieţii. Ce este moartea ? În zadar întreprinde Cain pe ari- 
pile lui Lucifer o călătorie îndepărtată, pînă la germenii lu- 
cerurilor, el nu poate să înţeleagă ce este moartea. Astfel este 
adus Cain să omoare pentru a inţelege : motivarea metafizică 
a primei crime omenești. Sigiliul suferinței celei mai teribile, 
a tulburării celei mai cumplite se imprimă atunci pe frun- 
tea lui Cain și el poate cunoaște. După cum vedeți, Byron 
nu ne oferă drama prometeismului, ci mai degrabă starea de 
spirit a omului prometeic, a unora din aspectele caracterului 
lui, mai degrabă a părţilor lui negative, de răzvrătire, nu a 
părţilor lui pozitive, de intervenţie simpatică și binefăcă- 
toare pentru neamul omenesc. 

Mai completă din acest punct de vedere este opera lui 
Shelley, Prometeu dezlănțuit, publicată în 1820. Și aci Pro- 
meteu este spiritul răzvrătit, dușmanul ireductibil al lui Ju- 
piter. El îl ajutase pe Jupiter să se urce pe tron şi să inte- 
meieze puternica sa dinastie. Dar Jupiter, ajuns odată stăpinul 
lumii, nu respectă convențiile pe care le legase cu Prometeu, 
devine un tiran crud, nimicitorul și persecutorul oamenilor. Și 
atunci, Prometeu se revoltă, drept care Zeus îl ţintuiește pe 
muntele Caucaz. Suferinţa lui Prometeu era însă mare, pentru 
că această înlănțuire a lui însemna și despărțirea de ființa pe 
care o iubea, de Asia, care, în alegoria lui Shelley, este suprema 
frumuseţe spirituală. Prometeu cheamă atunci în ajutor pe 
Demogorgon, spiritul schimbării şi al răzmeriţei, cu ajutorul că- 
ruia izbuteşte să-și recucerească libertatea. Drama culminează 

astfel în logodna lui Prometeu cu Asia : acțiune cu semnifica- 
ție cosmică, deoarece ea reprezintă unirea spiritului cu iubirea, 
a adevărului cu frumuseţea, a înțelepciunii cu graţia. Această 
unire nu era posibilă cîtă vreme oamenii erau slabi, înlănţuiţi 
sub legea tiranică a lui Zeus, personificarea zeilor tuturor reli- 
giilor istorice, a marilor tirani ai universului. Numai cînd lumea 
va deveni liberă, ne spune alegoria lui Shelley, se va realiza 
unirea dintre spirit și iubire. 

Recunoaștem în aceasta un vis mai general la începutul 
veacului trecut, visul de-a înnobila pe om, astfel încît el să 
poată realiza sinteza dintre înclinațiile inimii și principiul 
sever al raţiunii. Creștinismul ne-a educat pe toţi în așa fel 
încît noi concepem îndeobşte înclinația rezultată din spon- 
taneitatea sentimentului drept un păcat, drept o abatere de 
Ja singurul bun care este demn de a fi cultivat, raţiunea 
rigoristă. A apărut atunci întrebarea dacă nu cumva această 
afirmare rezultă din faptul că înclinațiile naturii omeneşti nu 
sînt destul de nobile pentru ca ele să se poată împreuna cu 
comandamentele rațiunii. Astfel s-a ajuns la încheierea că 
omenirea trebuie educată în așa fel încît înclinațiile ci să 
devină destul de nobile pentru ca ele să satisfacă și impera- 
tivele raţiunii. O serie de opere reprezentative la începutul 
veacului trecut au fost inspirate de această perspectivă mo- 
rală. Așa, de pildă, Scrisorile asupra educaţiei estetice a ome- 
mirii ale lui Schiller. Prin educaţia estetică, ființa se poate 
înnobila în așa fel, ne asigură Schiller, încît înclinația sensi- 
bilității să poată coincide cu rigorile rațiunii. Dar afară de 
tratatul filozofic al lui Schiller se pot semnala și opere poe- 
tice inspirate de această năzuinţă, ca, de pildă, întreaga operă 
a poetului german Hölderlin. În fine, mai tirziu și în alte 
țări, întilnim şi alte opere răsărite din aceeași inspiraţie. 
Din acest punct de vedere trebuie, de pildă, înţeleasă drama 
lui Ibsen: Împărat și Galilean. Cuvintele profetice cu care 
drama lui alunecă spre sfîrșit şi care amintesc despre unirea 
viitoare a lui Pan și a lui Logos, a vieţii cu spiritul, sînt ieșite 
din aceleași afirmaţii de valori. Drama lui Shelley intră în 
rîndul tuturor acestor opere profetice. Poate însă niciodată 

prometeismul nu a fost realizat cu o desăvirșire mai mare 
şi mai îndepărtată de excesele care au fost uneori ale roman- 
ticilor, ca în tragedia lui Goethe, în Faust. S-ar putea scrie 
un studiu interesant despre elementele prometeice în Faust 
de Goethe. Este adevărat că Faust este o operă atît de cu- 
prinzătoare, elaborată de Goethe în timpul întregii sale vieţi, 
încît este evident că, alături de curentul fundamental care 
străbate această creație, întîlnim și alte curente subalterne, 
Un univers moral întreg vibrează în drama lui Goethe. To- 
tuși elementele prometeice pot fi izolate și crea chiar că ele 
sînt cele mai importante, cele care determină configuraţia 
esenţială a acestei drame. Iată, de pildă, demonismul, pe 
care l-am recunoscut ca o trăsătură esențială a prometeismu- 
lui. Demonic este și caracterul lui Faust. Dorința lui de a 
se uni cu puterile oculte ale lumii, convenţia pe care o încheie 
cu Mefisto sint tot atitea aspecte ale demonismului său esen- 
ial. Faust nu este apoi un resemnat contemplativ și hedonic 
ca unii din eroii antichităţii. El este un revoltat, cere spi- 
ritului pămîntului să-i încredințeze taina sa, pentru ca, îmbo- 
găţit cu aceasta, să conducă evenimentele lumii şi să atragă 
către sine fericirea de care sufletul său este înfometat. Faust 
este un magician, și magicienii sînt totdeauna răzvrătiți îm- 
potriva puterii suverane. Dar unirea dintre creație și sufe- 
rință se*găseşte undeva în Faust? Desigur. Către sfîrşitul 
întîmplării sale, Faust, care îmbătrinise și era pe punctul de 
a crea o ţară nouă și un popor fericit, aude în faţa ușii sale 
apropiindu-se patru ființe. Sînt patru femei cernite: Lipsa, 
Păcatul, Suterinţa şi Grija. Toate pleacă din fața uşii bo~- 
gatului și înţeleptului Faust, numai una rămîne, una mai 
misterioasă decit celelalte trei și care-i destăinuiește că nici- 
odată nu l-a părăsit. Este Grija, Frau Sorge, aceea care nu 
se  dezlipeşte niciodată de omul ce se ostenește pe ogorul 
creaţiei. Nu _ beatitudinea rezultată din încadrarea în rostul 
lucrurilor este deci valoarea morală care domină viața mo- 
dernă. Nu liniștea şi fericirea contemplativă, ci sforțarea ne- 
contenită, grija de toate zilele. Truda neîntreruptă a sufletului 
orientat către creaţie, către îmbunătățirea proprie deopotrivă cu 

a lucrurilor şi ființelor din jurul tău, osteneala neîncetată, eterna 
sîrguință, aceea află Faust a fi fost atmosfera vieții sale, acum 
cînd doamna Grijă, cumplita Frau Sorge, îi declară a-l fi însoțit 
veșnic pe căile vieţii. 

Ce ne spune însă finalul tragediei lui Goethe ? Conven- 
ţia sa cu Mefisto suna astfel încît Faust trebuia să-i recu- 
noască supremaţia și să-i încredințeze sufletul, în momentul 
în care va găsi o clipă atit de prețioasă încît să-i poată spune : 
„oprește-te, ești prea frumoasă“. Dar nici plăcerile care satis- 
fac ispitele sale, nici gloria, nici îndestularea ambiţiei, nici 
chiar frumuseţea care apare în întruparea Elenei, nimic nu 
linişteşte foamea enormă a acestui suflet. Viaţa lui Faust 
este o experienţă continuă, căci, alergînd veșnic după forme 
noi, nimic nu-l mulțumește pe eroul lui Goethe. Întimplările 
ciudate ale vieţii îl aduc în cele din urmă pe Faust să se 
așeze pe un pămînt pustiu şi mereu inundat de valurile mării. 
Aci dorește el să ridice o civilizaţie și să asigure viitorul fe- 
ricit al unui popor. Numai la finele acestor osteneli simte 
Faust că s-ar putea apropia de fericire. Doamna Grijă pă- 
răsise odaia lui, şi Faust vorbeşte deodată: este ultima in- 
cercare pe care i-o aduce aspra lui tovarășă de viață. O 
ultimă silință de realizare, de împlinire a operei se stator- 
nicește în sufletul lui Faust. Etosul profund al naturii sale 
fusese puterea infinită de regenerare, etos pe care eroul l-a 
împărţit cu poetul său. Ceea ce alcătuiește minunea exem- 
plară a vieţii lui Goethe este, în adevăr, puterea lui de con- 
tinuă refacere. Se vorbeşte de olimpianismul lui Goethe. 
Superficială și pripită vorbă ! Goethe a făcut experienţa cea 
mai teribilă a durerii de cîte ori a trecut printr-o încercare 
a vieţii. Procesul suferinţei a evoluat la el pînă la limita re- 
zistenței umane, și de acolo, din pragul morţii, Goethe a 
avut puterea de a renaşte, de a se reurca din nou către bucurie, 
către afirmarea vieţii, în cuprinsul căreia el știa de fiecare dată 
că îi este rezervat un rost creator. Tot astfel, cînd orbește, o 
silință nouă se instalează în sufletul său. Recitiţi cuvintele lui 
Faust la plecarea Grijii (pe care le dau în traducerea româ- 
nească a d-lui I. U. Soricu) : 

FAUST 
(orbit) 


Adîncă noapte-n capul meu coboară 
Şi-n suflet simt o dulce strălucire, 

ȘI tot ce-am plănuit odinioară, 

Eu vreau acum să duc la împlinire. 

La lucru deci, stăpînul poruncește ! 

Voi slugi, prin munca voastră încordată, 
In lume vreau de-acum să strălucească 
Concepţia mea înaltă și bogată. 

Lopată prindeți, sapă şi clocan 

Şi-mi întrupaţi în faptă mîndrul plan. 
A ordinului grabnică-mplinlre 

O va urma bogata răsplătire; 

lar opera cea mare ca s-o putem sfîrşit 
Un spirit la o mie de milni destul va fi 1 


În vremea aceasta însă Mefisto, împreună cu lemurele, du- 
hurile hibride ale corupţiunii, sapă mormîntul aceluia care se 
apropia de ele. Faust iese în pragul palatului său și, cu ochii 
stinși, privește către țara pe care o ridicase : 


Aci venl-vor multe milioane, 

Care, dacă tocmai singure n-ar fi, 

Pe cimpul plin de roadele bogate, 

Activ şi-n libertate vor trăl. 

Şi oamenii cu tot avutul lor, 

Găsind acolo traiul mai ușor, 

S-ar stabill ca harnice albine, 

Prin şesur! şi la poale de coline, 

'Trăi-vor fericiţi în noua ţară 1 

Cind valul dinafară 

Din briul ridicat de noi va rupe 

Grăbi-vor toți ruptura s-o aslupe. 
Mi-am închinat întreaga viață aceste! splendide minun! 
ȘI inchelerea cea din urmă a-ntregil mele înțelepciunii 
E că de senina libertate şi de viață demn va fi 
Numa! acela care poate s-o cucerească zi de zi. 
Și-aşa, ștlind că este-aproape pericolul omoritor, 
Copil, bărbaţi, bătrîni şi-or duce-n muncă aspră viaţa lor, 
Icoana-aceasla luminoasă în fața mea voiesc s-o am: 
Să văd că pe pămîntul liber s-a pripăşit un liber neam I 
Cind voi putea să strig clipitei: 
Mal stai, eşti prea de tot frumoasă, 

Voi şti că am lăsat o urmă 
Eiernă-n viața mea spinoasă. 
Întrevăzind acest adînc noroc, 
Mă-nvăluie-al supremei clipe foc ! 


Şi Faust se prăbușește. Tragedia se încheie asupra afirmă- 
rii că în creaţie rezidă valoarea supremă a vieții. Faust pro- 
nunţase cuvintul de dezlegare : clipa i se păruse frumoasă şi 
o rugase să stea. Mefisto se crede stăpîn pe sufletul lui. Corpul 
îngerilor îl răpește însă către Domnul, pentru că, după cum 
anunţă glasul ceresc care răsună în același moment, acela care a 
năzuit fără încetare poate fi mintuit în eternitate. 


XXVI. MITUL PROMETEIC ÎN FILOZOFIA MODERNA 


Ne-am oprit cîtva timp în fața faptelor menite să probeze 
că culturii moderne nu-i lipseşte, după cum s-a susținut une- 
ori, un mit ca expresia relaţiei ei cu sentimentul metafizic al 
vieţii și din care puterea ei să se regenereze necontenit. Acest 
mit mi s-a părut a fi mitul prometeic, după cum o arată frec- 
venta lui revenire în unele din poemele cele mai reprezentative 
ale veacului din urmă. Dar valorile culturale, după cum am avut 
ocazia s-arăt mai pe larg altă dată, se găsesc într-o comunica- 
ție strinsă în unitatea de structură a indivizilor și societăților, 
Apare atunci întrebarea dacă nu cumva putem găsi mitul pro- 
meteic nu numai la baza inspiraţiei poetice moderne, dar și la 
temelia unora din încercările cele mai de seamă ale filozofiei 
timpului. 

Din capul locului, trebuie spus că filozoful care a reprezen- 
tat cu mai mult succes punctul de vedere al mitului prometeic 
în filozofia modernă a fost Immanuel Kant. Pentru a înțelege 
mai bine schimbarea pe care el a produs-o în istoria doctrine- 
lor filozofice, este necesar să comparăm poziția sa cu aceea a 
unor filozofi mai vechi. lată, de pildă, cugetătorii medievali, 
pentru care filozofia era numai sistematizarea unui conținut 
revelat. Filozofia primea atunci, cu drept cuvînt, porecla de 
slujnică a teologiei, „ancilla theologiae“. Raportul acesta dintre 

filozofie și conținutul revelat al religiei a găsit o împotrivire 
puternică la Descartes în prima jumătate a veacului al XVII-lea, 
preamărit, cu drept cuvînt, drept deschizătorul de drumuri al 
cugetării noi, ca unul care împotriva principiului autorităţii, 
dominant în cercetarea filozofică a trecutului, afirmă valoarea 
ncuă a liberei discuţii. Nu în revelaţie trebuie să căutăm, după 
Descartes, temeiul adevărurilor, ci în sentimentul de evidenţă 
cu care rezultatele rațiunii speculative se întovărășesc. Cind 
însă Descartes se întreabă ce ne garantează că sentimentul evi- 
denței nu este mincinos și că ceea ce atinge raţiunea pe căile 
sale poate să nu fie decit o simplă iluzie, el invocă tot existența 
lui Dumnezeu, care nu poate să se joace cu rațiunea noastră, 
insuflindu-i sentimentul că unele lucruri sînt adevărate, cind 
în realitate ele ar fi înșelătoare. Astfel, fundamentul adevărului 
există pentru Descartes tot în afară de conștiința noastră, în 
Dumnezeu. Dumnezeu era, dealtfel, nu numei persoana care 
garantează, dar și aceea care regulează ordinea în natură. Fun- 
damentu! adevărului ca şi instauratorul și garantul ordinei în 
natură este Dumnezeu pentru toată filozofia mai veche. 

în raport cu această situaţie generală în timpul marilor sis- 
teme de metafizică ale vechiului regim trebuie înţeleasă ino- 
vaţia kantiană. Kant și-a comparat el însuşi intervenţia sa filo- 
zofică cu marea revoluție pe care o produsese în explicarea sis- 
temului astronomic al lumii Copernic. Schimbarea de perspec- 
tivă pe care a introdus-o în filozofie, el a numit-o o „revoluție 
copernicană“. Cu aceeași dreptate permiteţi-mi însă a spune 
că revoluţia kantiană în domeniul filozofic a fost nu numai o 
revoluţie copernicană, dar și o revoluţie prometeică. În adevăr, 
pentru Kant, spre deosebire de toţi înaintașii săi, fundamentul 
adevărului și garantul ordinii în natură nu mai este Dumnezeu, 
ci omul însuși. Accentul în filozofia sa nu mai cade asupra unei 
persoane sau asupra unui principiu care depășește conștiința 
omenească, impunîndu-i dinafară legile sale. Toate aceste legi 
și criterii Kant le face să coincidă cu însăși organizarea innăs- 
cută a conștiinței fiecăruia. Reforma kantiană era cit se poate 
de oportună, pentru că, în măsura slăbirii credinţei în eficacita- 
tea unui principiu de dincolo de lume, garantind ordinea pro- 
ceselor în lume, odată cu atenuarea sentimentului religios, con- 

ştiinţa omenească se găsea deschisă invaziei devastatoare a 
scepticismului, care nu întîrziase, dealtfel, să apară în sistemele 
epistemologice ale filozofilor englezi din veacul al XVII-lea și 
al XVIII-lea. Dar punctul de vedere al filozofilor englezi ruina 
însuși fundamentul științei, căreia îi răpea orice necesitate. În 
această situaţie filozofică nu mai putea să facă însă drumul în- 
tors către vechile sisteme metafizice, care aflau temeiul ori- 
cărui adevăr și al ordinii necesare în natură, în Dumnezeu. Tre- 
buia găsit ceva nou. Gestul hotărîtor îl execută în aceste îm- 
prejurări Im. Kant. Dacă adevărurile științelor noastre, ne arată 
Kant, sînt universal valabile şi necesare, lucrul rezultă din 
faptul că impresiile venite din lumea externă sînt organizate 
prin niște forme înnăscute deopotrivă în conștiința fiecăruia 
din noi. Din acest proces de conjugare al unui material adus pe 
calea simţurilor cu anumite forme înnăscute și universale ale 
conștiinței omenești, rezultă necesitatea şi valabilitatea adevă- 
rurilor științifice. Temeiul adevărului și temeiul ordinii în na- 
tură nu mai este pus deci în afară de om, în Dumnezeu, ca în 
filozofia vechiului regim, ci în om, în interiorul organizaţiei 
lui intelectuale. 

Iată cum în această schimbare de poziţie putem recunoaște 
una din trăsăturile caracteristice a ceea ce am numit cercul de 
idei al prometeismului. Punerea accentului pe propriile forțe 
ale omului, crearea lumii după analogia cu sine însuși, tendințe 
pe care le-am găsit reprezentate în marile creaţii poetice la în- 
ceputul veacului trecut, le regăsim acum în această fundamen- 
tală schimbare de situaţie pe care o marchează filozofia lui 
Kant. 

Aceeași reformă o întreprinde Kant în domeniul moralei, 
Fundamentul binelui era pentru o cugetare mai veche cuvîntul 
revelat al dogmei religioase. Morala era topită în religie, și din 
legătura prescripțiilor morale cu glasul suveran și atotputernic 
care le-a decretat odată rezulta autoritatea lor. Dar scepticismul 
putea să invadeze şi acest domeniu, în modul cel mai primej- 
dios pentru viitorul culturii umane. În măsura în care scădea 
Teligiozitatea generală, se ruina și anticul fundament al orică- 
rei morale. Şi atunci se punea întrebarea dacă nu cumva există 
în om temeiul distincției dintre bine și rău, o propoziţie pe 

care o afirmă Kant atunci cînd face să se înalțe întreaga viață 
morală a personalității dintr-un imperativ categoric, activ în 
sufletul nostru. Iată și din acest punct de vedere cum vechiul 
criteriu al autorității este înlocuit cu criteriul autonomiei per- 
soanei, care își creează propria sa lege, şi iată cum se declară și 
în acest caz acea îndrumare prometeică, care a orientat mai 
toate creaţiile culturale de seamă ale epocii moderne. Dar eli- 
berarea prometeică a lui Kant nu este completă, încît trebuia 
să vină un moment cînd o mulțime din dificultăţile kantismului 
urmau să sară în ochi comentatorilor lui. 

Am arătat mai înainte că experienţa omenească se închoagă 
pentru Kant din conjugarea unei realități externe (lucru în sine) 
cu anumite forme apriorice ale sensibilităţii și inteligenţei. 
Această afirmaţie presupune însă că realitatea care ne depășește 
(das Ding an sich) lucrează asupra conștiinței și că ea este cauza 
stărilor ei. Dar cum, pe de altă parte, Kant arătase că așa-nu- 
mita cauzalitate este una dintre formele înţelegerii și că, prin 
urmare, ea valorează numai pentru ceea ce se petrece în con- 
știință, dar nu şi pentru relațiunea dintre conștiință și lucrul 
în sine, dificultatea teoretică a kantismului tindea să devină în 
curînd evidentă. Observaţia, care este elementară, a făcut-o 
mai întîi Jacobi și Maimon, propunînd rezolvarea acestei difi- 
cultăți într-un sens idealist. Lucrul în sine nu mai era, pentru 
Maimon, o, realitate dinafară, cu care evident nu putem intre- 
ține relaţii de cauzalitate, deoarece cauzalitatea valorează nu- 
mai pentru cercul închis al fenomenelor. Lucrul în sine este, 
pentru Maimon, numai un conţinut de conștiință mai puţin or- 
ganizat, nepromovat încă la starea pe care o obţine elaborarea 
deplină a impresiilor. Lucrul în sine ar fi ceva analog cu in- 
conștientul sau cu micile percepții, despre care vorbise Leibniz. 
Așadar, lucrul în sine ar fi el însuși un conţinut al conștiinței, 
numai un conținut ceva mai puţin organizat decit acelea care 
alcătuiesc experiența noastră științifică. Într-o direcţie idea- 
listă asemănătoare s-a dezvoltat filozofia postkantiană pentru 
o îndelungată epocă. Unu! dintre filozofii pe care trebuie să-l 
amintim aci şi unul din aceia care a reprezentat cu mai multă 
conştiinţă de sine punctul de vedere al prometeismului a fost 
filozoful german Fichte. 

Fichte observă că în conștiința noastră sînt două serii de 
reprezentări : unele care răspund lucrurilor pe care le presu- 
punem existind în afară de conştiinţa noastră ; altele care răs- 
pund proceselor desfăşurate în propria noastră conştiinţă. Există, 
cu alte cuvinte, în conştiinţa noastră, o serie reală şi o serie 
ideală. Dogmatismul filozofiei mai vechi susținea că seria ideală 
este produsul seriei reale, că seria ideală nu face decit să repro- 
ducă seria reală, fără să-şi dea seama că ambele aceste serii 
deopotrivă nu sînt decît tot conţinuturi ale conştiinţei. Ceea ce 
nu se poate înţelege, spune Fichte, reproduciînd în acest fel ve- 
chea observaţie a lui Jacobi şi Maimon, este cum ar putea seria 
ideală să fie produsul seriei reale. De vreme ce cauzalitatea 
noi nu o afirmăm decit în interiorul conștiinței, mult mai plau- 
zibilă este părerea care face din seria reală produsul seriei ideale. 
Lumea întreagă nu ar fi atunci decît o proiecţie a eului, şi că 
lucrul poate fi așa o dovedeşte observaţia de psihologie curentă 
că conștiința poate să-și reprezinte, în același timp, un lucru 
pe care îl face şi facerea însăși a acestui lucru. Pot să-mi re- 
prezint, de pildă, ca ceva obiectiv, exterior, o imagine oarecare 
a unei persoane, dar, în acelaşi timp, pe aceeași persoană o pot 
gîndi ca pe o imagine a mea. Este o proprietate fundamentală 
a conștiinței aceea de a gîndi în concordanță elemente ale seriei 
ideale cu elemente ale seriei reale, și această împrejurare legi- 
timează soluţia idealistă, după care seria reală, lumea în mij- 
locul căreia mă mișc, nu ar fi altceva decit un produs al eului. 

De ce însă conștiința produce lumea ? Care este explicația 
acestui fapt ? Şi aici apare un răspuns foarte caracteristic pentru 
problema pe care o urmărim noi. Producind lumea, spune 
Fichte, eul se limitează ; lumea apare ca o colecţie de dificul- 
tăţi, de care eul se izbește și prin care eul se legitirnează. Care 
este motivul adînc al acestei stări de lucruri ? Eul, ne asigură 
Fichte, are o misiune morală și, ca atare, el trebuie să-şi creeze 
o lume de dificultăţi pentru a da teren de acţiune și eficacitate 
idealismului moral. Eul creează lumea ca o limitare și ca un 
obstacol în calea sa, pentru a lupta. Iată cum idealismul în mod 
general, dar, mai cu seamă, idealismul lui Fichte, este o altă 
expresie a stării de spirit prometeice. 

Nu este deci nicidecum izbitor că Fichte și în teoria spe- 
cială a culturii a insistat, mai cu seamă, asupra laturii ei pro- 
meteice. Cultura este pentru el exerciţiul tuturor puterilor 
noastre, în scopul unei depline libertăţi, adică a unei totale ne- 
atirnări de tot ceea ce nu sintem noi înșine. Din acest punct de 
vedere, cultura poate îi înțeleasă mai întîi ca obținere a acordu- 
lui omului cu el însuși, apoi ca adaptarea întregii naturi la punc- 
tul de vedere uman. Ambiţia cea mai înaltă pe care cultura o 
nutrește este, după Fichte, aceea de a face lumea asemănătoare 
cu omul și de a transforma lucrurile după conceptele lui. Aspi- 
rația aceasta este însă o altă trăsătură a prometeismului, pe 
<are îl regăsim deci nu numai în atitea din creațiile poetice ale 
începutului de veac trecut, dar şi la baza unora din sistemele 
filozofice cele mai reprezentative ale vremurilor mai noi. 


XXVII. ACTIVISMUL CULTURAL ȘI PROBLEMA DURERII 


După ce am definit concepţia activistă a culturii în mod ge- 
neral și în expresia simbolică pe care i-o dă mitul prometeic, 
aşa cum am găsit-o cristalizată în unele din creaţiile literaturii 
şi filozofiei moderne, întrebarea care urmează și asupra căreia 
trebuie să ne oprim este aceea despre geneza concepţiei activiste. 
Cum a apărut ea, din ce nevoi teoretice ? Am legitimat-o, cu 
alte cuvinte, pînă acum în mod negativ, arătînd cum ea ocolește 
unele din obstacolele de ordin ideal care apar în calea celor- 
lalte două concepţii de cultură. Rămîne acum să arătăm cum se 
legitimează ea în mod pozitiv, care este problema nouă la care 
ea izbutește să răspundă. Această problemă nouă stă în legă- 
tură cu realitatea răului și a durerii în lume, căci bolile şi con- 
flictele individuale şi sociale de toate categoriile umplu în- 
treaga vale a lumii cu o plingere eternă. Concepţia activistă a 
culturii își aduce soluţia ei faţă de această realitate a răului şi 
a durerii. Spun răul și durerea pentru că, în definitiv, aceste 
noţiuni desemnează acelaşi lucru din două perspective deose- 
bite : durerea este răsfriîngerea subiectivă a răului, răul este 
cauza obiectivă a durerii. 

Care au fost atitudinile principale pe care omenirea le-a luat 
în fața acestei probleme neliniștitoare a realităţii răului și du- 
rerii ? Care sînt soluţiile născocite de mintea omenească mai 
înainte ca activismul să aducă propria sa soluţie, care vom ve- 
dea că este nu numai cea mai bună, dar şi cea mai demnă și mai 
curajoasă. Există cinci atitudini principale în faţa realității rău- 
lui şi a durerii, după sistematizarea lui Franz Miller-Lyer, în 
cartea sa Soziologie des Leidens, 1914. În primul rînd, pasivita- 
tea primitivă, ceea ce desemnează, dealtfel, o atitudine liminară, 
niciodată deplin înfățișată. În semnificația ei supremă, ea este 
atitudinea care consistă din suportarea fără reacție, fără pro- 
test, a răului. Aceasta este întrucîtva atitudinea sălbaticilor, 
adică atitudinea societăţilor omenești mai puţin civilizate, acelea 
în care răul este diminuat prin înseși particularităţile psiholo- 
giei respective. Omul primitiv este un momentan, conștiința sa 
are o mărginită putere de reprezentare, și cum, pe de altă 
parte, relele omenești cresc cu energia imaginaţiei care şi le 
reprezintă, este evident că însăşi sensibilitatea primitivului este 
oarecum diminuată. Înzestrat cu particularitatea acestei psi- 
hologii, primitivul rămîne pasiv în faţa răului şi a durerii: 
el o suportă pur și simplu. 

Această atitudine reprezintă însă, după cum vă spuneam, 
un caz liminar, căci la primitivi întîlnim şi al doilea tip de ati- 
tudine în fața realității răului și a durerii, și anume aceea care 
consistă din încercarea de a-și asocia puterile pe care le presu- 
pune ascunse în dosul lucrurilor, prin diverse practici, prin 
dansuri rituale, prin daruri votive etc. Aceasta este, de ase- 
meni, o atitudine adînc înrădăcinată în unele particularităţi ale 
psihologiei primitive, şi anume în credința că omul se găsește 
în contact cu întregimea universului, chiar cu elementele lui 
ascunse, și că anumite practici au darul să determine aceste 
forţe în sensul dorințelor lui, practicile magice. 

O altă atitudine în fața realității răului și durerii este re- 
semnarea ; o atitudine mai înaltă, care a permis ca din ea să se 
dezvolte soluţiile cîtorva din marile sisteme etice ale omenirii. 
Numai printr-o privire superficială s-ar putea identifica re- 
semnarea cu ceea ce am definit drept pasivitatea primitivă. 
În resemnare există un element de reacțiune, o latură de acti- 

vitate, în care persoana omenească se afirmă cu întreaga sa 
energie. Numai că această reacțiune este pur morală. Resem- 
narea presupune o reacțiune morală în prezenţa durerii și a 
xăului. Resemnarea prezintă, dealtfel, varietăţi foarte nume- 
roase. Există o resemnare pesimistă, aceea pe care a fixat-o 
în textele sale filozofia antică sau pe care, împrumutînd-o de 
la acest izvor şi completind-o cu un sentiment modern de viaţă, 
au înfăţişat-o în scrierile lor filozofi ca Schopenhauer, adică 
reprezentanții unui pesimism care pornește de la constatarea 
căului iremediabil în lume și ajunge la dorința desfacerii din 
legăturile acestei lumi, a reintrării în neființă, în neant. Ală- 
turi de resemnarea pesimistă apare însă o altă formă a resem- 
nării, şi anume resemnarea fatalistă. Resemnarea fatalistă, așa 
cum au propus-o anumite religii ale Orientului, este deosebită de 
resernarea pesimistă. În resemnarea pesimistă aflăm retrage- 
rea consirţărnîntului nostru la viaţă. În resemnarea fatalistă nu 
există acest radicalism al soluţiei. Vieţii nu-i este retras con- 
simțămîntul ; numai efortului, activităţii, iniţiativei i se retrage 
orice consimțămiînt, deoarece în soluţia fatalistă omul este con- 
vins că nici un fel de putere omenească nu poate să schimbe 
cursul implacabil al lucrurilor menite să ne aducă durerea. 
Avem, în sfîrșit, a treia formă a resemnării, resemnarea opti- 
mistă, aceea care afirmă viaţa în citeva din formele ei și, în 
primul rînd, viaţa lipsită de nevoi, după cum sună preceptul 
filozofiei cinice. Întregul rău al lumii, după cinicii antichităţii, 
izvorăşte din nevoile omenești prea numeroase. Este suficient 
deci de a renunţa la aceste nevoi, de a trăi viața la nivelul cel 
mai simplu, pentru ca viaţa să se transforme deodată în bine 
şi pentru ca ea să merite aprobarea noastră. Alţi filozofi din 
succesiunea lui Socrate — și anume cirenaicii, în fruntea că- 
rora stă Aristip — acordă și ei consimţămintul lor vieţii, însă 
vieţii trăite în voluptate. Lăsaţi grijile la o parte, pare a spune 
inițiatorul acestei filozofii, alegeţi din viaţă partea cea mai bună, 
voluptatea fără remuşcare, și atunci răul va dispare din lume, 
viaţa va merita să fie trăită. Mai nobilă este însă, printre punc- 
tele de vedere ale resemnării optimiste, soluţia filozofică a stoi- 
cilor, aceia care afirmă şi ei viața în resemnare, viața curăţită 
de pasiuni. Izvorul tuturor relelor în lume — ne spun stoicii — 

stă în însușirea pasională a sufletului omenesc, în inima prea 
caldă a omului, şi este destul s-o termperăm pe aceasta pentru 
ca viaţa să devină suportabilă, mai bună și demnă de a fi trăită. 

Pe lîngă toate aceste forme de resemnări, mai există însă şi 
a altă atitudine în faţa realităţii răului şi a durerii, şi anume 
una din cele mai importante și care trebuie să ne intereseze mai 
mult, pentru că prezintă apropierile cele mai mari faţă de cen- 
cepţia pe care o reprezentăm noi. Această atitudine consistă în 
afirmarea valorii durerii. Astfel, în timp ce durerea era supor- 
tată pînă acum sau fără conştiinţă, cu pasivitate primitivă, sau 
trezea reacția pur internă a resemnării, ea începe, la un moment 
dat, a fi îmbrăţișată cu entuziasm moral şi ca un factor de ne- 
contenită perfecționare a naturii omeneşti. Această îmbrăţișare 
entuziastă a durerii este poate soluţia cea mai paradoxală pe 
care firea omenească a găsit-o. 

Ginditorul care a scris cartea despre Sociologia durerii, îo- 
losită mai sus, Franz Miiller-Lyer, a întreprins să cerceteze în 
texele filozofilor şi ale poeţilor, apoi în aforismele populare, 
toate acele vorbe care dovedesc o astfel de paradoxală bună- 
voinţă față de fenomenul! durerii. Sisternatizind apoi tot acest 
material, el a reuşit să fixeze tezele principale, care revin in 
aceste texte. Motivele cele mai însemnate. invocate de obicei 
pentru a legitima durerea şi pentru a exalta valoarea şi impor- 
tanța ei în viaţa şi cultura omenească, sînt, după Miiller-Lyer, 
următoarele : se spune mai întîi că durerea sporeşte vitalitatea. 
Plăcerea continuă ar duce la degenerarea firii omeneşti, ar im- 
beciliza forțele morale și ar slăbi și corupe pe cele fizice. Du- 
rerea, dimpotrivă, biciuiește firea omenească, care se încor- 
dează tot mai puternic, devine mai viguroasă sub pintenul ei. 
Se mai afirmă că durerea perfecţionează și caracterul. Omul! care 
a trecut prin durere devine mai înţelept și mai modest. Un om 
a cărui cale ar fi presărată numai de satisfacţii ar cădea într-o 
infatuare nesuferită, pe cînd, dimpotrivă, durerea disciplinează, 
adincește, umple conștiința de înţelepciune, măsură și blîndețe. 
Ea extinde apoi sfera simpatiei umane, pentru că trebuie să fi 
suferit tu însuţi pentru a înţelege suferința semenului. Dure- 
rea este apoi aceea care valorifică bucuria. Ce ar mai fi bucuria 
şi cum am putea-o degusta, dacă ne-ar lipsi termenul de com- 

parație al durerii ? Abia prin ea sensibilitatea noastră se as- 
cute, devine receptivă pentru înalta jubilare a bucuriei. Din 
conștiința dureroasă a unei lipse se aprinde şi scînteia invenției 
în toate domeniile civilizaţiei omenești. Durerea este, prin ur- 
mare, şi principalul agent al civilizaţiei. În sfîrşit, durerea este 
condiția însăși a naturii omenești şi, ca atare, trebuie s-o pri- 
mim ca pe o bază de neiînlăturat a oricărei existenţe umane. Iată 
citeva din propoziţiile care revin, în variante numeroase, în în- 
țelepciunea popoarelor, în aforismele fiiozofilor, în unele din 
scrierile poeţilor și în unele din formulele textelor sacre, în 
legătură cu această proslăvire a durerii ca agent de perfecţio- 
nare internă, de menţinere și de sporire a vitalităţii. Atit de 
mult este exaltată durerea în aceste texte, încît ea s-ar părea 
că este identificată cu bucuria, pentru că, evident, bucuriei i 
s-ar putea potrivi mai bine definiția după care ea ar fi starea 
care sporește vitalitatea și exaltează firea omenească, 
Muller-Lyer critică însă această teză, căci el este un rațio- 
malist. Pentru el această îmbrățișare a durerii ca o soluție po- 
sibilă împotriva realităţii ei în lume este o complicaţie mon- 
struoasă a conștiinței. Lyer face, în această privinţă, observația 
evident valoroasă că, în toate aceste texte, se confundă oarecum 
două lucruri, durerea și obstacolul. Este evident că opoziţia spo- 
reşte vitalitatea. Forţa, după cum sună și postulatul fizicii, există 
şi se măsoară după împotrivirea obstacolului care i se opune. 
Este evident deci că obstacolul sporeşte vitalitatea, că apoi ea, 
provocînd-o la hotărîri, caracterul omenesc se formează sub im- 
periul ei; că sub forma unei lipse, ea aprinde imaginaţia crea- 
toare. În toate aceste împrejurări este evidentă valoarea obsta- 
colului. Dar obstacolul nu este totuna cu durerea. Obstacolul 
este o noţiune cu o sferă mai largă ; durerea este numai o va- 
rietate a obstacolului în viaţă : ea este acel obstacol care dimi- 
nuează și ştirbește firea omenească. Nu, așadar, proslăvirea du- 
rerii s-ar impune, ci a obstacolului şi a ceea ce este corelativ cu 
obstacolul : munca, osteneala, inițiativa, energia, activitatea. 
Iată cum și din acest punct de vedere activismul, pe care în 
felul său îl reprezintă și Miller-Lyer, se motivează, căci, lîngă 
cele patru concepții amintite, lingă soluția pe care am denu- 
mit-o a pasivităţii primitive, lingă resemnarea de toate formele 

și de toate categoriile, lîngă reacția magică, lingă afirmarea va- 
lorii durerii, a cincea soluție găsită de omenire este soluţia ac- 
tivistă, aceea care recomandă hotărirea de a cunoaște prin in- 
teligenţă și de a elimina prin faptă răul și durerea din lume. Ac- 
tivismul este soluţia pe care o regăsim la baza tuturor manifes- 
tărilor culturale de interes general în societățile moderne. 

Faţă de problema suferinţei și a durerii, raționalismul şi is- 
torismul își aveau poziția lor, dar aceste poziţii erau totdeauna 
insuficiente. Raționalismul, așa cum îl înfățișează un Condorcet, 
nu ocoleşte fenomenul răului în lume, dar îl atribuie totdeauna 
unei erori a raţiunii. Izvorul răului ar sta într-o eroare de jude- 
cată a oamenilor. Este destul, prin urmare, spune Condorcet, a 
instrui genul omenesc, a instaura rațiunea în drepturile sale și 
a o conduce către rezultatele la care ea nu poate să nu ajungă, 
pentru a găsi, în același timp, soluţia răului. Este evident însă 
că atitudinea raţionalistă faţă de problema răului și a durerii 
era o atitudine insuficientă. deoarece cea mai rapidă privire 
aruncată asupra împrejurărilor vieții ne dovedeşte că eroarea 
raţiunii nu este singura rădăcină din care se înalță răul. Astfel, 
raționalismul, propunînd amendarea raţiunii, ca soluţie unică 
a problemei răului, rămîne, de fapt, inferior sarcinii la care 
trebuie să răspundă. 

Aproape inoperânt, prin propriile sale puteri, rămîne isto- 
rismul faţă de problema răului și a durerii. Fondul ultim al 
concepţiei istoriste ne lasă să întrezărim un anumit fatalism, 
credinţa că popoarele, ca purtătoare de cultură, se înalță, ase- 
meni unor plante, din condiţiile locale, așa cum o mărturiseşte 
Spengler, unul dintre aceia care a înfățişat acest punct de ve- 
dere cu mai multă consecvență. O cultură omenească nu are mai 
mult scop decît o plantă, afirmă Spengler. Există în această 
afirmaţie intenţia de a combate teza progresivismului raționalist 
francez, pe care el, germanicul incarnat și reprezentativ, o res- 
pinge cu toate puterile. Dar din acest fatalism rezultă credința 
că omenirea nu are posibilitatea de a modifica destinul său. 
Acest fel de a vedea nu dezarmează însă pe om față de pro- 
blema răului și a durerii ? 

Iată cum și din acest punct de vedere activismul ni se pare 
superior celorlalte două concepții relative la idealul cultural, 

pentru că, pe de o parte, el recunoaște că izvoarele durerii stau 
nu numai în erorile rațiunii, iar, pe de altă parte, generos și gata 
la fapte, el nu rămîne la punctul de vedere al acelei simple con- 
templaţii față de fatalităţile istorice, la care se sorteşte isto- 
risrnul. 


XXVIII. ÎNȚELESUL INTEGRAL AL ACTIVISŞMULUI 
PROBLEMA ROMANEASCA 


Am arătat în capitolele trecute care sînt atitudinile prac- 
tice pe care concepția activistă a culturii le îndreptățește, și 
poate că, în mintea unora din dv., s-a formulat obiecţia că această 
concepţie autorizează, de fapt, numai concluzii practice, că este 
o concepţie exclusiv practicistă, străină de celelalte valori. Este 
o obiecţie în fața căreia trebuie să mă opresc pentru a o înlă- 
tura, încercînd să restitui astfel concepţia activistă a culturii 
în adevăratul și deplinul ei înţeles. 

Dar, mai întîi, acest practicism ar putea constitui o obiecţie 
de un caracter mai general, adusă întregii culturi a timpului 
nostru. Eforturile culturii moderne, în domeniile cele mai va- 
riate, au primit obiecţia că nu se mai orientează către idealu- 
rile absolute şi eterne ale omenirii, ci se mulțumesc să rămînă 
la nivelul nevoilor ei practice. O astfel de critică a fost formu- 
lată, de pildă, de un scriitor francez, Julien Benda, care a scris o 
carte cu mult răsunet, La Trahison des Clercs. Benda observă 
că ideea de justiție şi de adevăr, toate marile idealuri absolute 
ale culturii omenești, sînt sacrificate de lumea modernă în avan- 
tajul unor interese practice mai particulare, cum sînt acele ale 
naţiunilor sau ale claselor sociale. Intelectualii timpului nostru, 
spune Benda, deosebindu-se de acei ai altor veacuri, consimt 
cu ușurință să sacrifice adevărul pentru adevăr şi justiția pen- 
tru justiţie, atunci cînd aceste idei, confruntindu-se cu interese 
practice mai particulare, acestea din urmă sînt resimţite ca fi- 
ind mai preţioase și mai demne de a fi cultivate. Războiul din 
urmă, cu sacrificiile lui nu numai materiale dar și morale, pare 
a fi îndreptăţit această critică. Dreptatea cere însă să observăm 

că și în trecut justiţia și adevărul absolut nu erau realizate în 
viața socială care, și atunci, făcea adeseori necesară sacrificarea 
acestor idealuri. Numai că atunci exista o clasă specializată de 
oameni, observă Benda, care reprezenta numai acest punct de 
vedere, savanții care nu se conduceau decit de ideea adevărului, 
caractere morale care nu se orientau decit după ideea binelui și 
a justiţiei. În felul acesta, practica fiind uneori insuficientă sau 
regretabilă, idealul rămînea totdeauna reprezentat, și pe această 
cale civilizaţia pătrundea treptat în omenire. 

Dacă examinăm de aproape argumentarea lui Benda, ob- 
servăm că ceea ce îl interesează pe el, chiar în cazul propus ca 
exemplu al acestui radicalism al idealului, este tot perfecţio- 
narea condiției umane, finalitatea practică a culturii. Lucrul 
este, dealtfel, firesc să fie așa, fiindcă orice cultură are o va- 
„oare omenească ; noi nu ne putem închipui decît cultură pen- 
tru oameni, pentru perfecţionarea lor, pentru înaintarea lor că- 
tre ţintele mari și ideale ale vieţii. Critica lui Benda se lichi- 
dează deci prin însăși urmărirea mai departe a ideilor sale. 

Intrucit, așadar, critica aceasta este destul de nefondată, 
măsurată cu structura oricărei culturi, ea este neîntemeiată și 
față de cazul special al activismului, care își poate propune 
ținte practice de îmbunătăţire a soartei omului, fără ca să se 
depărteze de ceea ce alcătuieşte finalitatea imanentă a orică- 
rei culturi. Vom vedea, dealtfel, că concepţia activistă nu este 
nici așa de limitată cum poate să apară uneori. Nu este nici- 
decum adevărat că concepţia activistă este unilaterală, în sen- 
sul că ea s-ar lăsa condusă de o valoare exclusiv etică. În acti- 
vism recunosc mai degrabă tripla orientare a eticului, a teore- 
ticului și a esteticului. Activismul este, fără îndoială, condus 
de iubirea de oameni, de aspirația către perfecționarea sorții 
omenești. Caracterul lui etic este incontestabil. Dar tot atit de 
adevărat este că in această hotărîre de perfecţionare a destinu- 
lui omenesc, activismul nu procede decît în baza credinței că 
ştiinţa poate, în adevăr, să-l ajute, că în rațiunea omenească 
există virtualități ale căror realizări pot să aducă îmbunătățirea 
sorții umane și, din acest punct de vedere, putem sublinia un al 
doilea element al concepţiei pe care o înfăţişăm, și anume pa- 
tosul ei teoretic. În sfîrșit, acela care se așază din punctul de 

vedere al activismului cultural înţelege să înlăture dizarmonia 
și să obţină o armonioasă conviețuire socială. Natura însăși, săl- 
batică și amenințătoare, doreşte a fi prefăcută de activism după 
modelul uman. Nicăieri în civilizațiile activiste nu întîlnim în- 
timplătorul, arbitrarul, incoerentul ; pretutindeni aflăm mai 
degrabă urma ordinii, a gindului omenesc organizator. Natura 
din jurul nostru pare în aceste locuri că tinde să devină o operă 
de artă. De aceea ni se pare a avea dreptate să spunem că una 
din valorile care conduce activismul cultural este și valoarea 
estetică. Sensul activismului este deci cu mult mai larg, inten- 
ţia sa este mai multiplă decît a putut apărea acelora care au 
considerat-o numai ca o soluție îngustă, exclusivistă, unilaterală. 

Iată-ne ajunşi la sfîrşitul expunerii pe care intenţionam s-o 
fac în studiul acesta. Nădăjduiesc că liniile mari ale acestui 
studiu sînt destul de limpezi, că problemele s-au succedat în- 
tr-o ordine suficient de logică, pentru a nu mai fi necesar ca 
acum, în ultimul moment, care ne este cu atît mai preţios cu cît 
trebuie să-l consacrăm unor consideraţii esenţiale, să mai fie 
necesar să revenim asupra planului și să recapitulăm diviziunile 
largi ale expunerii noastre. Lucrurile cu care aș dori să închei 
sînt o aplicaţie succintă a principiilor şi directivelor elaborate 
la unele din împrejurările culturii românești. Lucrul îl socotesc 
important “pentru că în literatura și ideologia noastră una din 
problemele mai des discutate este aceea relativă la ţintele pe 
care cultura noastră trebuie să și le propună și la fundamentul 
ei adinc. Socotesc că această împrejurare este foarte semnifica- 
tivă şi că, examinată de aproape, ea ne poate aduce unele în- 
văţături. 

Vom spune deci că cultura noastră se găsește într-un inte- 
resant proces de adaptare rațională. Adaptarea iraţională, după 
cum a arătat de atita vreme „Junimea“, a fost de la o vreme 
înlăturată. Forţa tradițiilor seculare a slăbit, la un moment dat, 
din pricina unor împrejurări care îşi au realitatea lor și care 
nu sint numai produsul nefericit al unei $nchipuiri personale 
sau al unui spirit revoluționar democrat. Trecerea de la adap- 
tările iraționale la cele raționale a fost determinată de o serie 
întreagă de condiții economice și politice, prin care țara a tre- 
buit să treacă într-un anumit stadiu al dezvoltării ei. Lipsită de 

directiva sigură a tradiţiilor, cultura noastră a început de la o 
vreme să se cugete pe sine, pentru că ea nu mai funcţionează cu 
forța inconștientă a instinctelor. Atunci a apărut în literatura 
noastră acea preocupare despre ceea ce sîntem, cugetarea asu- 
pra culturii românești și asupra țintelor ei. Toţi gînditorii noş- 
tri de seamă şi-au pus această problemă. Ceea ce este încă mai 
interesant este că în ansamblul vieţii noastre sociale a apărut 
un tip intelectual al cărui corespondent nu-l găsim cu ușurință 
în alte culturi, și anume tipul omului de cultură care nu cultivă 
numai o specialitate științifică anumită, ci care reflectează la 
destinul global al culturii noastre și care se simte răspunzător 
de intreaga orientare a civilizaţiei ţării. În Franţa, în Anglia, în 
Germania veţi găsi reprezentat mai degrabă tipul intelectualu- 
lui mărginit în specialitatea lui. La noi, vom găsi desigur și 
acest tip, dar nu el ocupă primul plan al importanţei culturale, 
ci conducătorul cultural, acela care caută sau crede a fi găsit 
soluţia globală a întregii probleme de cultură a ţării. Veţi recu- 
noaște în această definiţie multe personalități eminente ale scri- 
sului și gîndirii românești mai noi. 

In sfîrşit, ca un alt fapt caracteristic pentru starea de lu- 
cruri pe care o înfăţişez, este, dacă îmi daţi voie să observ, în- 
săşi infăţișarea acestui studiu de filozofie a culturii, pe care am 
avut onoarea să-l dezvolt în faţa dv. Cînd am primit propune- 
rea de a ţine un astfel de curs de la decanul nostru, d-l prof. 
D. Gusti, care a arătat şi bunăvoința cea mai înţelegătoare față 
de el, ideea a fost acceptată în mod cordial de Consiliul Fa- 
culiății noastre. De unde interesul acesta pentru filozofia cul- 
turii, un curs care nu numai că nu s-a făcut niciodată aici (și 
lucrul, vă rog să mă credeţi, l-am resimţit uneori ca o aspră di- 
ficultate), dar care este făcut foarte rar și în alte universități 
străine ? De unde această bunăvoință faţă de ideea acestui curs 
de filozofie a culturii, această caldă îmbrăţișare și, dacă nu mă 
măguiesc prea mult, interesul pe care am crezut a-l putea re- 
cunoaşte la unii din dv. ? Desigur, din realitatea problemei cul- 
turale înrădăcinată în această tendință de adaptare raţională, 
esenţială pentru întreaga noastră civilizație. 

Cind cunoaștem bine un drum, putem să-l parcurgem fără 
să băgăm de seamă şi nu ne interesează amănuntele pe care le 

întilnim în cale. Atunci însă cînd ne-am rătăcit în pădure, fa- 
cem un apel puternic la conștiința noastră, ne însemnăm fie- 
care detaliu ca să ne putem întoarce pe proprii noștri pași, ob- 
servăm mușchii copacilor ca să stabilim punctele cardinale, ne 
aflăm într-un moment de lucidă şi intensă conştiinţă. Este poate 
cazul omului de cultură român, acela pe care îl vizează acest 
exemplu. Pierderea vechilor adaptări irațional-tradiționale a 
făcut necesar apelul la conștiință, la meditaţia asupra problemei 
culturii românești și asupra problemei culturii în genere, așa 
cum am încercat s-o fac și eu în cursul de anul acesta. 

Am spus că la începutul veacului trecut cultura românească 
a renunțat la vechile ei valori. Pentru a ne exprima în termenii 
studiului nostru și pentru a folosi rezultatele pe care le-am 
cîştigat pînă acum, ne-am putea întreba care a fost valoarea 
care conducea cultura în epoca anterioară secolului al XIX-lea. 
Întrebarea îşi găsește uşor răspunsul. Vechea noastră călăuză a 
fost valoarea religioasă. Citiţi pe cronicari şi veţi vedea că în- 
țelepciunea, etica, poezia, patosul lor este scos dintr-o adincă 
viață religioasă. În momentul în care s-a renunţat la aceste ori- 
entări și la vechea atmosferă, în primele decenii ale veacului 
al XIX-lea, concepţia care a început să conducă cultura noas- 
tră a fost raționalismul revoluționar și democratic de tip fran- 
cez. Generaţia care a urmat revoluţionarilor din 1848 a fost 
nedreaptă uneori cu raționalismul înaintaşilor, pentru că de 
acest raționalism a fost la un moment dat mare nevoie. Acest 
raţionalism a fost acela care a sugerat conștiinței românești idea- 
lul libertăţii naţionale. Ceea ce a stat la baza primului naţiona- 
lism și a primului liberalism românesc, adică la baza acelei 
atitudini care a reuşit, în cele din urmă, să cucerească pentru 
noi libertatea naţională și libertatea cetăţenească, a fost desigur 
concepţia despre fiinţa rațională care este omul, demn prin 
raţiunea sa să trăiască liber și să se determine autonom, ca ființă 
particulară şi ca fiinţă colectivă. Ceea ce s-a numit occidentali- 
zarea noastră, convertirea noastră la idealurile apusene, a fost 
un rezultat al concepției raționaliste a culturii. 

Astăzi, cînd nu mai sintem în vălmășagul luptelor de idei 
de la 1860—70, putem privi cu seninătate trecutul și ceea ce a 

însemnat pentru cultura românească un Eliade Rădulescu, un 
Rosetti, un Ion Brătianu. Dar ca oameni de ştiinţă, preocupați 
de adevăr, trebuie să spunem că în poziţia raţionalistă şi revo- 
luționară erau închise și unele neajunsuri și că relevarea lor 
a putut să îndreptăţească critica pe care generaţia imediat ur- 
mătoare a adus-o punctului de vedere al raționalismului revolu- 
ționar și democrat. Mai întîi a apărut, ca o consecinţă a poziţiu- 
nii raționaliste, o imensă inflaţie legislativă. Ideea că prin vo- 
tări de legi condiţiile vieţii naţionale pot fi ameliorate este o 
idee pe care noi, ca filozofi, știm unde s-o înrădăcinăm: în 
credința că raţiunea omenească, aşa cum ea se exteriorizează 
în legi publice, poate să îmbunătăţească realitatea socială. Pro- 
fundă eroare şi antipsihologică vedere ! N-au existat legi care 
să posede această magică virtute ca, prin simpla decretare a 
unor măsuri, care mai tîrziu pot să nu fie aplicate, realitatea 
socială să ia un alt curs. Din ce provine oare desuetudinea ati- 
tora din legile votate de Parlamente ? Tocmai din cauza insu- 
ficienței concepţiei raţionaliste, care își închipuie că din simplă 
inspiraţie a raţiunii și prin virtutea magică a sentinţelor ei, rea- 
litatea poate fi îndreptată. Eroare profundă, pe care noi, care 
avem o mai! bună disciplină psihologică, o putem recunoaște 
și denunța. Acest lucru l-a văzut foarte bine Titu Maiorescu. 

Din înseşi excesele raționalismului și din relevarea neajun- 
surilor legate de el își capătă o legitimare concepţia pe care a 
reprezentat-o generația junimistă. Odată cu perimarea concep- 
ției raţionaliste a culturii, concepţia ei istorică a început să se 
împlinte tot mai adînc, să cîştige tot mai mult teren în cultura 
noastră. Este drept să spunem că acela care a lucrat mai întîi 
la promovarea punctului de vedere istoric în cultura noastră 
a fost Kogălniceanu, care în vremea studiilor sale în Germania 
stătuse sub influenţa istorisrului. Kogălniceanu, după cum știți, 
a fost la Berlin elev al lui Savigny, șeful școlii istorice în juris- 
prudenţă. Maiorescu, la rîndul lui, aducea o contribuție însem- 
nată concepției istorice a culturii, cu toate că în propria sa for- 
maţie intraseră ca elemente hotăritoare mai mulți factori îm- 
prumutaţi evoluţionismului englez și meiafizicii germane. Acela 


1 În textul de bază : mare (n. ed.). 

însă care s-a cufundat adînc în izvorul de inspiraţie al istoris- 
mului german și acela care s-a alimentat bogat din tezaurul de 
tradiţii istorice al poporului nostru, pentru a extrage de aici 
substanţa unor adevăruri esenţiale, a fost Eminescu. 

lată cum şi în rilmul culturii noastre s-au succedat concep- 
ţiile cele mai reprezentative despre idealul cultural. Ne găsim 
acum însă într-un moment în care intrăm într-o nouă fază, și 
dacă nu mă înşel chiar în faza activismului cultural. Astăzi nu 
mai credem cu naivitate în puterea magică a legilor și nu ne 
mai mulţumim să contemplăm tradiţiile istorice. Astăzi trebuie 
să ne organizăm. Temperamentul care trebuie încurajat este 
temperamentul productiv. Creatorul este omul de care cultura 
românească are mai multă nevoie, şi lucrul a fost resimţit și 
exprimat de mai multe personalităţi, în mai multe feluri. Con- 
sideraţi tendința răspîndită astăzi în întreaga țară de a crea 
organisme noi, care să se conducă de rezultatele științei şi să 
intervină activ în rosturile noastre publice, pentru a le trans- 
forma. Totul ne spune că vrem să ne desăvirşim. Această de- 
săvirșire noi știm însă că n-o putem obţine prin decretele ma- 
gice ale raţiunii care descoperă adevărul, convinsă că, formu- 
lîndu-l!, el se realizează. Noi trebuie, luînd contact cu marile 
probleme care ne privesc de aproape, să devenim oameni de ini- 
țiativă şi să intervenim activ. Ce ne va conduce, ce trebuie să 
ne conducă în efortul acesta ? Mai întii credinţa în ştiinţă, în 
puterea şi eficacitatea raţiunii omenești. Apoi iubirea de oa- 
meni și patriotismul, hotărirea de a veni în ajutorul semenilor 
cu care sintem întruniți pe același pămint, cu care împărțim 
moștenirea aceluiași trecut şi aspiraţiile către acelaşi viitor și, 
în sfîrșit, mişcați de iubirea ordinii și armoniei estetice, hotă- 
rirea de a da civilizației noastre caracterul unei opere de artă. 


1944 


TEZELE UNEI FILOZOFII A OPEREI 


1. PUNCT DE PLECARE 


Necontenit drumurile cugetării mele s-au oprit în faţa 
ideii de operă. În Estetica (1934—1936) mi-am propus să 
studiez frumosul artistic, acela realizat de operele artei. În 
Introducere în teoria valorilor (1942) am distins între valori 
şi bunurile care le întrupează și dintre care unele sînt date, 
iar altele produse, acestea din urmă fiind opere ale tehnicii, 
ale științei sau ale artei. Am preconizat în Filozofia culturii 
(1944) o concepţie activistă a culturii, adică lucrarea de trans- 
formare a naturii în sensul aspirațiilor omului, prin operele 
lui. Socotesc deci că întreaga mea contribuție cere să se com- 
pleteze printr-o teorie generală a operei, în cadrul căreia 
să pot înscrie o nouă filozofie a operei de artă, obiectul prin- 
cipal al cercetării mele. 

Scrierea de faţă își propune deci: 1) să descrie opera în 
afară de relaţiile ei de spaţiu și timp, adică să construiască 
fenomenologia ei, 2) să urmărească felul în care opera se 
constituie în spaţiu, adică să înfățișeze principalele categorii 
ale formei, în special ale formei artistice, 3) să stabilească 
conexiunile operei în spaţiul social, adică legăturile ei cu ce- 
lelalte opere produse de om şi acţiunea lor asupra fiecărui in- 
divid, 4) să prezinte destinul operei în timp, modul în care 
se afirmă, trăiește, moare, uneori reînvie, neincetatele osci- 
laţii ale vitalităţii ei. 

N-aș da măsura întregului meu îndemn, dacă aş înfățişa 
lucrarea de față numai ca pe produsul necesar al cercetării 
mele de pînă acum. Desigur, omul care a trecut de miezul 
vieţii lui și a împlinit o parte din sarcina ce i-a fost hără- 
zită privește în urmă şi caută firele prin care se leagă felu- 

ritele lui lucrări, stabileşte între acestea punctele de intersecție 
și de convergență, concepe rodul întregii lui osteneli ca pe o 
singură operă. El se poate întreba atunci care este esenţa ope- 
rei, în ce relaţie stă ea cu activitatea naturii și cu celelalte tipuri 
ale muncii omeneşti, ce principii ale formei au călăuzit-o, ce 
însemnătate poate avea ea în viaţa oamenilor și ce soartă îi 
este rezervată ? 

Dar în timp ce încearcă să obțină această lumină asupra 
operei sale şi să se întărească prin conștiința de a fi construit, 
a suit în jurul său delirul distrugerii și priveşte urmele răni- 
lor lui încă nevindecate. Împotriva demenţei, care ar mai 
putea încerca să înmulțească ruinele în jurul său, omul de 
azi înţelege că principala lui misiune este să construiască 
opere, să refacă și să îmbogăţească civilizația lui. Filozofia 
practică, prin meditaţiile ei asupra esenței, formei, conexiu- 
nilor sociale și a vieții operei, se leagă astfel cu preocuparea 
cea mai vie a omului de astăzi. 


2. MUNCĂ ŞI OPERĂ 


Prima lumină pe care o putem obţine asupra esenței ope- 
rei o dobindim actualizînd reprezentările implicate de cuvîntul 
care o denumește, mai cu seamă dacă alăturăm acest cuvint de 
termeni apropiaţi și pe care vorbirea curentă îi asociază ade- 
seori. Desigur, opera este produsul muncii, un rezultat al ei. 
Nu orice muncă produce însă opere. Există munci improductive, 
activități care se desfășoară în van : opera nu le încunună. Dar 
chiar muncile productive, ca, de pildă, acele cu un rol pozitiv 
în economia unei societăţi, nu se concretizează pină la urmă 
într-o operă. Munca unui salahor, a unui muncitor care con- 
trolează și face să funcționeze o mașină, nu produce o operă. 
Opera este produsul singurelor munci capabile să sfîrșească în- 
tr-un rezultat concret și relativ durabil. Vorbim apoi de munca 
organismului, dar nu de opera lui. Inima muncește din greu în 
timpul ascensiunilor laborioase. Vorbim apoi, printr-o metaforă 
abia simțită, și de munca unei mașini. Dacă vorbim de munca 
organismului şi de aceea a mașinilor, dar nu de opera lor, îm- 

prejurarea provine nu numai din lipsa rezultatului concret şi 
durabil, dar și din aceea a finalităţii sau a agentului moral sau 
a valorii. Nu asociem cu munca unei mașini sau a unui organ 
ideea unei cauze finale, adică a reprezentării unui scop care 
ar călăuzi-o în timpul efortului său. Fiziologii vorbesc de 
mecanismul inimii ; ipoteza finalistă le este inutilă pentru 
a explica modul în care mușchiul cardiac absoarbe şi res- 
pinge lichidul sanguin. Desigur, activitatea inimii face parte 
din unitatea funcţională a unui agent fizic și maşina nu 
lucrează decit supravegheată de un lucrător. Agentul fizic 
nu este însă și unul moral şi lucrătorul, cu însușirile lui de 
atenţie, conștiinciozitate şi abilitate, rămîne exterior muncii 
însăși a maşinii. Cind vorbim de munca mașinii, iar nu de 
aceea a lucrătorului care o conduce, nu ne reprezentăm în 
ea o prezenţă umană, calitatea morală a unei persoane. Deși 
din mașină pot ieși obiecte concrete, durabile și valoroase, 
lipsa calităţii ei de persoană, de agent moral, ne împiedică 
a vorbi despre operele ei. Tot astfel, cu toate că şi organis- 
mul, prin produsele lui, poate produce unele obiecte concrete 
şi de o oarecare durabilitate, lipsa de valoare a acestora ne 
opreşte a vorbi despre opera lui. Lipsa unuia singur din atribu- 
tele amintite, produs concret și durabil, finalist, al unui agent 
moral, posedind o valoare, retrage rezultatului unei munci ca- 
litatea unei opere. Opera întrunește însă toate aceste atribute. 
Prelungind aceste prime indicaţii, furnizate de analiza vorbirii, 
putem obţine o definiţie a operei. 


3. MUNCA SAU OPERA NATURII ? 


Cît de indispensabilă este gruparea tuturor atributelor 
semnalate mai sus, pentru a distinge între simpla muncă și 
aceca care se încunună printr-o operă, ne dăm seama atunci 
cind ne oprim în fața activităților naturii. Un naturalist, 
căruia îi este suficientă ipoteza materialistă și mecanicistă, 
va vorbi cel mult de munca naturii. Un filozof spiritualist 
sau un panteist vor vorbi despre opera ei. Cine admiră 
opera naturii, cu prilejul înfloririlor ei periodice sau a spe- 

telor vegetale și animale care s-au diferențiat treptat şi stă- 
pinesc azi pămîntul, sau cu ocazia proceselor geologice care 
au conformat peisajul planetei noastre, gînditorii și poeţii care 
își mărturisesc entuziasmul lor cu privire la miracolul armo- 
niei in organizarea materiei vii şi chiar la frumuseţea aspec- 
telor luate de materia moartă, introduc neapărat, în chipul 
lor de a considera natura, ideea finalităţii, a calităţii morale 
a agentului creator și a valorii produsului lor. Divinitatea ex- 
terioară creaţiei sau spiritul infuz în întreaga natură iu- 
crează călăuzit de un scop, după un plan, prin spontaneitate 
morală și obţinînd valori, pentru toţi filozofii spiritualiști, 
teiști sau panteiști. Ipoteza spiritualistă și religioasă este tot- 
deauna prezentă în vorbirea acelora care ne invită să ad- 
mirăm operele naturii. Respingerea acestei ipoteze nu ne mai 
dă dreptul să vorbim decît despre munca ei. 


4. DEFINIȚIA OPEREI 


Opera, orice operă, este deci produsul finalist şi înzestrat 
cu o valoare al unui agent moral, de obicei al unui om, 
considerat în calitatea morală a fiinţei lui. Produsul pe care 
îl nurhim operă are o realitate concretă şi relativ durabilă. 
Realitatea lui se afirmă atunci cînd se desparte de creatorul 
care l-a produs. Relaţiile operei cu creatorul său sint însă 
mai complexe, după cum vom vedea din desfășurarea acestei 
analize. Deocamdată ne este suficient să observăm că nu 
există operă decit acolo unde produsul s-a izolat de crea- 
torul lui și de procesele active care i-au premers. Cită vreme 
artistul visează sau lucrează și atita timp cît savantul experi- 
mentează, își verifică rezultatele, le completează sau le amen- 
dează, opera nu există încă. Opera apare numai atunci cînd 
creatorul simte că lucrarea lui a atins un termen dincolo 
de care este inutil să mai continue și atunci cînd, în spaţiul 
lumii, opera ocupă o poziție opusă creatorului său, creatorul 
privind din punctul său către punctul operei și luînd cunoș- 
tinţă de ea ca de un lucru deosebit de sine. 

Pentru a atinge acest rezultat, creatorul şi-a propus un 
scop şi a lucrat după un plan. Există, desigur, în cristali- 
zarea treptată a unei opere și efecte neprevăzute de creator, 
independente de scopul propus și de planul după care lu- 
crează. Există în cursul realizării unei opere şi subsțituții 
de scopuri, creatorul orientindu-se la început după un scop 
și hotărîndu-se apoi să adopte un altul. Nu există însă opere 
produse în întregime de întîmplare. Efectele neprevăzute au 
trebuit să fie selectate, introduse într-o structură finalistă, 
recunoscute adică drept utile şi adaptate scopului urmărit. 
lar acest scop, oricîle alte scopuri anterioare ar fi înlocuit 
și oricît de tirziu ar fi început să orienteze lucrarea către 
rezultatul ei definitiv, a trebuit să se precizeze pentru ca 
opera să apară. 

Produsul finalist, care este opera, creatorul îl obține con- 
formind un material. Materialul nu trebuie să fie neapărat 
materie : materialul nu este totdeauna material. Un savant, 
un filozof, un moralist conformează un material spiritual, un 
material de concepte, de judecăţi, de raționamente. Lucrarea 
de notație a rezultatelor sale poate fi o operaţie secundară 
şi neesenţială. Auguste Comte, meditindu-și lucrările pină în 
ultimele lor amănunte, așa cum ne asigură biografii lui, 
putea să-și considere opera împlinită încă din faza ei pur 
mentală, înainte de transcrierea ei grafică. De asemeni, un in- 
giner poate să-și privească opera încheiată îndată ce încre- 
dințează proiectul său constructorilor tehnici, care urmează 
s-o realizeze materialmente. S-ar putea spune că în cazul 
inginerilor, opera trece prin două faze ale materializării, 
opera este însă gata odată cu cea dintii dintre ele, adică cu 
proiecția în plan a viitoarei lucrări spaţiale. Evident, îm- 
prejurarea se schimbă pentru alţi creatori de opere. Pentru 
unii din aceștia realizarea materială a concepţiei lor poate 
să modifice concepţia însăși. Pictorii și sculptorii, dar și 
unii meșteșugari, fac adeseori această experienţă. Materia nu 
este pentru ei un vehicul indiferent al concepţiei, ci un factor 
cu rol pozitiv și creator în desăvirşirea operei. Sculptorul 
care, modelînd lucrarea sa în pămînt, o vede tăiată în piatră 
sau turnată în bronz, știe că felul materiei pe careo va 

întrebuința este un factor constitutiv al operei sale. Opera este 
pentru el esențialmente materială. 

Manevrind un material, creatorul îi dă o formă. Rămine 
o problemă, pe care urmează încă s-o discutăm, dacă analiza 
filozofică poate menţine deosebirea curentă dintre materialul 
și forma operei. Este mai probabil că nu există material 
absolut amorf şi că în cel mai brut dintre ele a lucrat un 
principiu formal. Forma însăși este unitatea unei multiplici- 
tăți, v:unitas multipler. A conforma înseamnă a unifica, a 
integra o multiplicitate. Cum nu există însă decit materiale 
formate, fie numai chiar prin lucrarea pregătitoare a naturii, 
a conforma înseamnă a integra o multiplicitate de unități mul- 
tiple, Orice operă este un întreg multiplu. Din acest punct de 
vedere, a crea o operă înseamnă a duce rnai departe lucrarea 
de organizare formală a naturii. 

Operele omenești se înlănţuiesc astfel cu procesele naturii, 
dar, în același timp, i se opun acesteia. Căci orice operă este 
un obiect nou în natură, pe care natura nu l-a putut singură 
produce. Forțele naturii pot dezorganiza opera umană, dar 
n-o pot înlocui. Există o adversitate continuă între natură 
şi operele omului, deși acestea nu se pot produce decit con- 
formînd materialele puse la îndemină de natură și folosind 
mijloacele date impreună cu legiie ei. Solidaritatea operei cu 
natura nu exclude însă antagonismul lor. Orice operă este 
apoi supraadăugată naturii. Suma tuturor operelor alcătuiește, 
pe planeta noastră, o regiune nouă, o sferă de proveniență 
pur umană, tehnosfera. Un organism animal sau o plantă, 
în momentul apariţiei lor, sînt şi ele obiecte noi, în sensul 
că lipseau pînă atunci din natură; ele posedă, cu alte cu- 
vinte, o noutate cantitativă, dar nu și una calitativă. Opera 
are însă totdeauna o noutate calitalivă. A zecea mie sau a 
suta mie de perechi de ghete ieșită dintr-o fabrică au o va- 
loare deosebită, o altă calitate economică, tocmai pentru că 
sint a mia sau a suta mie pereche de ghete. Plantele și ani- 
malele nu-și schimbă calitatea odată cu multiplicarea lor, 
decît atunci cind sînt cultivate de om pentru a satisface 
unele din nevoile lui ; plantele de pe terenurile de cultură şi 

animalele din crescătorii se înscriu însă printre operele omului ; 
ele fac parte din tehnosferă. 

Printre opere sint unele care sînt nu numai noi, dar şi 
unice. Calitatea lor deosebită nu provine din punctul pe care 
îl ocupă într-o serie omogenă, ci tocmai din faptul că nu 
aparţin unei serii, nu s-au repetat şi nu sint repetabile. Aces- 
tea sînt operele științei, ale filozofiei, ale artei. Noutatea lor 
este originalitate. Există deci o noutate cantitativă, una cali- 
tativă și una calitativ-originală. Acest din urmă atribut il 
recunoaștem numai operelor savanților, filozofilor şi artiștilor. 

O nouă deosebire ne apare în punctul acesta. Deși origi- 
nale, operele științei şi ale filozofiei nu sint atașate de ma- 
terialul în care se manifestă decit prin legături disolubile. 
Aceeași teorie științifică sau filozofică, aceeași prezentare de 
fapte sau aceeaşi argumentare se poate face cu alte, cuvinte, 
într-o altă ordine sau cu alte metode ale expunerii. Numai 
operele artei sînt atit de indisolubil legate de forma înfăți- 
șării lor materiale, încît orice schimbare a acesteia le modi- 
fică sensul și valoarea. Originalitatea operei de artă exprimă 
deci un raport special între concepţia artistului şi forma 
materială care o manifestă. Precizăm natura acestui raport 
atunci cind spunem că originalitatea operei de artă este 
imutabilă. 

Distingind între forma manifestării lor materiale şi sensul 
lor, putem spune că operele ştiinţei, ale filozofiei și ale artei 
sint simbolice. Ele au acest caracter ca orice fapt de limbă. 
Cuvintul sonor sau scris și legătura dintre cuvinte semnifică 
o realitate deosebită de ele însele, și anume un concept sau 
o legătură de concepte. Cele dintîi sint, aşadar, ceva pus în 
locul altcuiva, substitute sau simboluri. Realitatea substi- 
tuită prin cuvinte şi prin conexiunile lor, adică formațiunile 
intelectuale pe care le numim concepte, judecăţi sau raţiona- 
mente, au în operele filozofiei şi ale ştiinţei un înţeles precis. 
Cind regăsește acest înţeles, adică atunci cînd în locul substi- 
tutului a aflat substituitul, spiritul își întrerupe cercetarea. 
Spunem, din această pricină, că înţelesul unei opere ştiinţifice 
sau filozofice ocupă adîncimea unei perspective limitate. În 

operele artei însă, dincolo de substitutul format de cuvinte, 
sunete, mișcări, linii, forme, volume, culori etc., regăsim un 
înțeles pe care nu-l putem subordona unui concept sau unei 
legături de concepte precise, un înţeles mai bogat şi care, 
debordind necontenit conceptul, provoacă lucrarea niciodată 
limitată a restabilirii înţelesului. Simbolul artistic este deci 
ilimitat. ! Originalitatea artistică este nu numai imutabilă dar 
și ilimitat-simbolică. 

Însumind rezultatele analizei de mai sus şi înainte de a 
le valorifica în atitea probleme ale fenomenologiei generale 
a operei și ale aceleia speciale a operei de artă, putem spune 
că opera este produsul finalist și înzestrat cu valoare al unui 
creator moral, care, întrebuințind un material și integrînd 
o multiplicitate, a introdus în realitate un obiect calitativ nou. 
Acest obiect calitativ nou este original și simbolic în cazul 
operelor filozofiei și ale ştiinţei. El este imutabil original și 
ilimitat simbolic în cazul operelor artei. 


5. NATURĂ, TEHNICĂ, ARTA 


Controverse de frontieră 


Definirea operei şi, în cele din urmă, a operei de artă, 
s-a făcut printr-o serie de atribute, a căror însumare continuă 
marchează trecerea de la natură la tehnică și la artă. Există 
însă și unele controverse cu privire la delimitarea acestor 
domenii. În șirul operelor, arta este cea mai determinată, 
aceea care întrunește numărul cel mai mare de atribute. Re- 
trăgînd unul sau altul din aceste atribute, parcurgem drumul 
invers : de la artă, la tehnică și la natură. Există deci posi- 
bilitatea ca, din unghiul artei, să precizăm granițele dome- 
niilor conexe şi să limpezim unele din controversele care poi 
apărea cu această ocazie. Opera de artă ne-a apărut deci ca: 


t Asupra „simbolului limitat“ şi „ilimitat“, vad 


. scrierea mea Sim- 
bolul artistic, 1947, şi analizele de mai Jos. 

. Produsul 

unitar şi multiplu, 

. înzestrat cu valoare, 

. obţinut prin cauzalitate finală, 

al unui creator moral. 

. dintr-un material, 

„ constituind un obiect calitativ nou, 
. original imutabil — şi 

ilimitat simbolic. 


o>paanpuown 


Prin singurele prime două atribute nu ne găsim încă în do- 
meniul operelor. Natura cunoaște şi ea produse de integrare, 
unitare şi multiple. Evident, aceste produse posedă adeseori o 
valoare, totuși aceasta nu apare decît prin munca omului care 
trebuie să opereze cel puţin pentru a le extrage și a le trans- 
porta, dacă nu pentru a le da un început de transformâre. Ar- 
borele din pădure nu devine o valoare decît abătut și transpor- 
tat, dacă nu și transformat în material de construcţie. Intervenţia 
muncii unui om, adică a unui agent moral, valorifică produsele 
naturii şi le dă caracterul unor opere. Am văzut însă ($ 3) că în 
ipoteza unei metafizici spiritualiste, teiste sau panteiste, produ- 
sele naturii pot fi considerate și ele ca opere, valoarea prove- 
nindu-le atunci din alt izvor decît din acel al muncii omenești, 
dar tot din activitatea unui agent moral. 

Cu al treilea atribut, din şirul celor notate mai sus, in- 
trăm deci în domeniul operelor, dar deocamdată în acel al 
operelor tehnice. Orice operă tehnică este un produs mi- 
terial de integrare, valoros, finalist, datorit unui creator, 
înscriind în realitate un obiect nou. Noutatea operei teh- 
nice este oare cantitativă sau calitativă ? Putem oare recu- 
noaște operelor tehnice noutate originală ? Desigur, prima 
operă tehnică dintr-o serie omogenă, primul telefon, primul 
avion, primul post de radio-emisiune şi radio-recepţie au 
fost opere originale. Toate celelalte opere tehnice de ace- 
laşi fel, repetind modelul iniţial, n-au mai avut decit a 
noutate cantitativă, deopotrivă cu a tuturor operelor pe care 
le numim bunuri economice sau mărfuri. Între primul și al 
miilea aparat de radio există deosebirea dintre calitate şi 


TEZELE UNEI FILOZOFII A OPEREI 303 





cantitate. Prin calitatea originalității lor, primele opere teh- 
nice dintr-o serie, așa-zisele invenţii, se înrudesc cu operele 
științei. Inventatorul nu este numai un tehnician, dar și un 
om de știință, un savant cunoscind principiile şi legile. Cei- 
lalți făuritori de opere, care repetă invenţia primitivă, sînt 
numai tehnicieni. Prin atributul originalității, intrăm deci 
în domeniul științei, ca și al filozofiei. Am văzut, în fine, 
că abia prin originalitatea imutabilă și prin simbolismul ili- 
mitat pătrundem în regiunea artei. Analizele ulterioare ne vor 
arăta că multe din operele care aspiră la condiţia artei, dar că- 
rora le lipsesc calităţile ei 1 esenţiale, reurcă, de fapt, în dome- 
niul teoretic sau în cel tehnic. 


d. REALISMUL ŞI IDEALISMUL OPEREI 


Fiind un produs, opera este exterioară producătorului. 
Ideea de produs nu presupune însă neapărat exterioritatea 
spaţială. Un ginditor care își meditează lucrarea sa pînă în 
ultimele amănunte, înainte de a o încredința hirtiei şi tipa- 
rului, poate spune că opera sa a fost gata încă din faza ei 
pur mentală. În ce sens opera acestuia îi este însă exterioară ? 
Mai întîi în sensul că opera este exterioară proceselor care au 
premers-o, că este termenul final și încununarea acestora. Im- 
prejurarea aceasta este însă un caz limită și oarecum conjec- 
tural. În marea majoritate a cazurilor, exterioritatea este și spa- 
țială. Dar, după cum în soluţie ideală, exterioritatea nu trebuie 
să fie neapărat spaţială, nici simpla desprindere spaţială nu este 
suficientă pentru a se obține caracterul exteriorității față de 
producător, în sensul care este caracteristic operei. Opera este 
exterioară creatorului în înțelesul mai precis că s-a dezvoltat 
şi există după propriile ei legi. 

În această din urmă direcție se poate vorbi nu numai 
despre exterioritatea operei, dar şi despre autonomia sau 
despre realismul ei. Unii cugetători au mers pînă acolo în- 
cît au susţinut că orice invenţie este, de fapt, o descoperire, 


1 În manuscris : lor (n. ed.). 


364 STUDII DE FILOZOFIA CULTURII 





că orice operă este oglindirea unui model inalterabil, că 
„Prima apercepţie imaginativă a operei viitoare apare in- 
ventatorului nu ca o construcţie, ci ca o percepţie“ (Et. Sou- 
riau, L'Avenir de l'esthétique, 1929, p. 112). După mai multe 
încercări fără consecinţe, nu dobindește adeseori pictorul im- 
presia că „își deține“, în fine, tabloul? Un artist care ur- 
măreşte o temă și caută s-o dezvolte într-o operă face ade- 
seori experiența consistind în modificarea temei în favoarea 
operei. Referindu-se la astfel de experiențe, psihologul 
Fr. Paulhan, clasificind tipurile invenţiei, a trebuit să dis- 
tingă pe acela care constă în deviația concepţiei primitive 
prin împrejurările realizării (déviation par réalisation). Este 
ca şi cum opera s-ar dezvolta după propria ei legalitate, nu 
numai independentă, dar, uneori, antagonistă față de ten- 
dințele creatorului ei, de unde sentimentul de conflict şi luptă 
pe care acesta îl resimte în timpul realizării operet. Astfel 
de constatări au îndreptăţit pe unii cugetători să vorbească 
despre un realism, în sens platonic, al operei sau, întrebuin- 
țind o expresie figurată, așa cum face Et. Souriau, de un 
Pygmalionism la ei, cu referire la mitul antic al sculptoru- 
lui Pygmalion, care, îndrăgostindu-se de statuia creată de el, 
a cedat sentimentului oricărui creator că opera este ceva 
deosebit de sine însuși, o ființă cu care se pot stabili rela- 
țiile prin care oricine din noi se leagă cu ființele dinafară 
de noi înşine. 

Toate aceste fapte sint incontestabile. Sint însă ele su- 
ficiente pentru a afirma realismul platonic al operei? Pen- 
tru cine nu se decide ușor a adopta ipoteza metafizică, atita 
timp cît n-a istovit explicaţiile fenomenale, nu este oare 
mai just a spune că aşa-zisa legalitate autonomă a operei nu 
este decit efectul care rezultă, pentru conștiința creatoru- 
lui, atunci cînd el s-a angajat în realizarea unui scop, cînd 
s-a încatenat într-o finalitate pe care, deși el însuși a ales-o, 
trebuie să continue a şi-o lumina și trebuie s-o apere îm- 
potriva sugestiilor lăturalnice ? Opera are o viață a ei, vo 
legalitate autonomă şi imanentă, nu pentru că reproduce un 
model superior și etern, dar pentru că se dirijează după un 
„scop ales de creator, care îi prescrie apoi drumul realizării. 

Sentimentul luptei cu opera nu provine, pentru creator, din 
caracterul constringător al modelului pe care opera ar nă- 
zui să-l reproducă, ci din faptul că lucrarea finalistă a rea- 
lizării poate să fie uneori ezitantă, poate să nu se lumi- 
neze prin aceeași limpede conștiință în toate etapele ei. Orice 
operă este, fără îndoială, produsul unei invenţii, deși nu al 
uneia arbitrare. Materialul și mijloacele de care creatorul dis- 
pune, legile naturale de care trebuie să ţină seama, limitează 
invenția, îi dau un anumit curs. Dar material, mijloace tehnice, 
legi naturale sînt adaptate scopului postulat de inventator, sînt 
introduse în structura finalistă a operei viitoare. Oricare ar fi 
limitele de care creatorul trebuie să asculte, la originea operei 
stă postularea idealistă a scopului urmărit. A inventa înseamnă 
a face natura să se supună unei cauze finale, alirmată și dorită 
de inventator. Opera consecutivă actului de invenţie este un 
produs ideo-realist. 


7. CUNOAȘTERE ŞI CREAŢIE 


Dacă orice act de invenţie constă din subordonarea na- 
turii unei cauze finale postulată de inventator, atunci înain- 
tea invenţiei trebuie să stea cunoaşterea naturii, știința trebuie 
să preceădă creaţia, teoria anticipează practica. Împrejurarea 
pare cu atit mai adevărată cu cît realizarea unui scop prin cu- 
noaşterea naturii se face prin intermediul cunoașterii altor legi 
şi proprietăţi ale naturii. Montarea celui mai simplu aparat pre- 
supune cunoştinţa mai multor fapte și raporturi naturale de 
fapte, pe care inventatorul trebuie să le facă a funcţiona îm- 
preună, într-o structură finalistă ierarhică. Inventatorul tele- 
fonului a postulat scopul transmiterii vocii la distanţă şi a folosit, 
pentru realizarea acestui scop, proprietatea scinteii electrice de 
a se propaga de-a lungul unui fir metalic, apoi proprietatea 
membranelor vibrante, apoi pe acele ale camerelor de rezonanţă, 
apoi pe acele ale materialelor rău conducătoare de electrici- 
tate etc. Numai prin punerea de acord a tuturor cunoştinţelor 
relative la aceste proprietăţi naturale, încatenate într-o struc- 
tură pe care o numim ierarhică, deoarece fiecare din ele slu- 

jește scopului principal în grade felurite de însemnătate, a 
putut inventatorul telefonului să obţină un aparat prin care 
vocea să fie transmisă și receptată cu suficientă claritate. 
Cunoașterea este deci coextensivă cu întregul act de invenție 
și îl sprijină în fiecare din punctele sale; ea singură îl face 
posibil şi eficient. Dacă totuși se cuvine a deosebi între cu- 
noaștere și creaţie, împrejurarea ar fi legitimată numai de 
faptul că una ar fi anterioară celeilalte, că simplele cu- 
noașteri ar anticipa înșiruirea lor finalistă, că, de pildă, îna- 
intea tehnicii inginerești ar sta mecanica raţională și fizica 
sau că înaintea medicinei şi-ar spune cuvintul fiziologia. Deo- 
sebirea dintre cunoaștere și creaţie s-ar mai justifica prin 
aceea că cea dintii ar fi contemplaţie dezinteresată, pe cînd 
cea de-a doua, activitate practică. Dacă cunoașterea susține 
creaţia în toată întinderea ei, nu este mai puțin adevărat 
că în trecerea de la una la alta s-ar fi introdus 'un factor 
nou: gestul care forţează întîlnirea mai multor proprietăţi 
naturale. Acest gest s-ar produce numai după ce contempla- 
ţia adevărului s-ar fi terminat; numai după ce contemplaţia 
adevărului ar ajunge la ţintele ei, ar intra în rolul lor fan- 
tezia practică și gestul făptuitor. 

Acest mod de a-și reprezenta relaţia dintre cunoaștere și 
creaţie, comun atitora, are nevoie de mai multe modificări. Mai 
întîi, nu pare deloc adevărat că cunoașterea ar fi contemplaţie 
și că actul creaţiei ar apărea numai după ce cunoașterea contem- 
plativă ar înceta. Cunoașterea înţeleasă ca stare de contempla- 
ție este, în mentalitatea curentă, o veche rămășiță platonică. 
Pentru conștiința modernă, cunoaşterea este deopotrivă acti- 
vitate, căci nu cunoaștem decît lucrînd pentru a pune de acord 
ideile şi experienţele noastre, eliminind contradicţiile dintre 
ele, corectind erorile. Caracterele oricărei opere sînt şi acele ale 
operei intelectuale a cunoașterii. Lucrarea unui savant este şi 
ea un produs exterior și autonom, obţinut adeseori prin lupta 
creatorului cu sine însuși. Imperativul obieetivității, căruia sa- 
vantul trebuie să i se supună, provoacă adeseori în conștiința 
lui sentimentul unui conflict, cu prejudecățile, cu tendinţele lui 
afective. Lucrarea intelectuală se dezvoltă astfel după propria 
ei lege, uneori în antagonism cu înclinațiile creatorului. Ceea 

ce rezultă apoi din cercetarea savantului este tot un produs 
de unificare, întocmai ca orice operă. Nu este, în fine, de- 
loc adevărat că lucrarea de creație n-ar fi decît aplicarea 
rezultatelor cunoaşterii, despărțită de acestea prin gestul făp- 
tuitor. Cine gindește astfel perpetuează reprezentarea pozi- 
tivistă, potrivit căreia știința în serviciul tehnicii n-ar fi 
apărut decit după ce s-a epuizat sarcina cunoașterii pure, 
filozofice. În cunoscuta sa „lege a celor trei stadii“, Au- 
guste Comte a dab o întinsă aplicație acestei idei, moştenită 
de el însuși de la gînditorii veacului al XVIII-lea. Ideea nu 
pare însă adevărată nici dacă o privim în perspectivă isto- 
rică, nici dacă încercăm s-o controlăm în împrejurări mai 
apropiate de noi. Filozofia grecească, citată de obicei ca o 
fază a cunoașterii pure, a fost anticipată de civilizațiile teh- 
nice ale Orientului. Marilor sisteme filozofice ale veacului 
al XVII-lea le-au premers lucrările fizicienilor și tehnicieni- 
lor Renașterii. Sînt oare independente atitea din descope- 
ririle fiziologiei mai noi de observaţiile clinicii medicale ? 
Este absolut sigur că fizica modernă nu şi-a putut întinde 
domeniul ei decit prin lucrările practice ale inventatorilor 
ultimului secol. Îndrumată mai totdeauna, la început, de ob- 
servaţiile culese în realizarea unei opere practice, ştiinţa a 
putut să se orienteze un timp după finalități așa-zicînd pur 
teoretice, dar necontenit, în dezvoltarea ei mai veche sau 
mai nouă, ea a fost interceptată şi a primit un nou impuls 
de vitalitate din interesele şi atitudinile omului practic. Le- 
gea celor trei stadii, care postulează prioritatea în timp a ştiin- 
ței teoretice, are deci nevoie de o serioasă revizuire. Știința 
și aplicaţiile ei şi, în mod mai general, cunoaşterea și creaţia 
par a sta mai degrabă într-un raport de intimă și continuă în- 
trepătrundere. 


8. JOC, EXPRESIE ŞI ARTĂ 


Vechea estetică, din lungul răstimp al antichităţii, Re- 
naşterii și clasicismului, era o disciplină descriptivă și nor- 
mativă. Ea descria tipurile de opere, diferenţiate după ma- 

terialul și genul lor. Această descriere lua forma unei 
normalizări. Stabilind cum procedează feluritele arte, arhitec- 
tura, pictura, muzica, poezia etc. și așa-zisele genuri (elegia, 
idila, satira, comedia, tragedia), se proceda la prescrierea regu- 
lilor care urmează a fi respectate în realizarea acestora. Trata- 
tele unui Aristotel, Cicero, Quintilian, Vitruviu, acele ale unui 
Leonardo, Alberti, Dürer, Scaliger, Vida, Boileau, Vossius etc. 
posedă îndoitul caracter semnalat. În toate, deopotrivă, cunoaș- 
terea structurilor de opere include și pe aceea a regulilor ce le 
domină. Mai tîrziu, interesul s-a deplasat de la acest punct că- 
tre cunoașterea proceselor care compun activitatea creatoare. A 
fost un moment crucial în dezvoltarea esteticii moderne, acela în 
care artiștii încep să se observe şi să noteze felul în care se 
desfășoară, pentru ei, procesul creaţiei. Corespondenţa lui 
Goethe cu Schiller, scrisorile lui Mozart, carnetele lui Beethoven, 
jurnalele intime ale unui Delacroix sau Hebbel etc. reprezintă 
unele din documentele cele mai interesante ale acestei noi orien- 
tări. Interesul pentru structurile normative devenea mai slab 
și din pricina ruinării vechilor genuri, mai cu seamă a genurilor 
literare, odată cu amestecul lor, preconizat de romantism. În 
fine, întreaga dezvoltare a științelor moderne mută centrul cer- 
cetării de la descriere la explicaţie. Cine compară scrierile na- 
turalistice ale unui Buffon cu acele mai noi ale unui Geoffroy 
de Saint-Hilaire, Lamarck şi Cuvier, dobîndeşte măsura schim- 
bării de metodă și preocupare introdusă în intervalul care îi 
separă. Transformarea poate fi semnalată nu numai în științele 
naturii, dar și în acele ale omului, de pildă în estetică. Astfel, 
de unde în lungul trecut al vechii estetici, artistul, ca ființă ac- 
tivă şi ca factor explicativ al operei, nu juca nici un rol, ființa 
lui se situează acum, tocmai cu acest rol, în centrul de perspec- 
tivă al esteticii mai noi. Două teorii au polarizat vederile noilor 
cercetări asupra cauzalităţii artistice : teoria artei ca joc și a 
artei ca expresie. Dacă există opere de artă, susţine cea din- 
tii, lucrul s-ar explica prin aceea că există indivizi care, 
dispunind de un surplus de energie, îl cheltuiesc în execu- 
tarea acelor lucrări dezinteresate, lipsite de finalitate prac- 
tică, pe care le numim opere de artă. Pentru alţi teoreticieni, 
arta este produsul nevoii artistului de a exprima tendinţele lui 

profunde, pe acele pe care le împarte cu grupul lui naţional sau 
social sau pe acele pe care, pentru un motiv anumit, societatea 
sau propria conștiință morală le împiedică de a se manifesta. 
Arta ca expresie şi dependenţele particulare ale acestei teorii, 
arta ca întregire sau ca eliberare, sint al doilea produs al noii 
estetici cauzale. 

Insuficienţele acestor teorii ne apar astăzi evidente. Mai 
întîi, noţiunea însăși a „dezinteresării“ este una din cele 
mai contestabile. Căci ce poate să însemne afirmaţia că arta 
este produsul unei activităţi dezinteresate ? Un interes pro- 
fund călăuzește creaţia operei, şi anume, tocmai interesul 
de a crea. Vrea oare să spună teoria artei ca joc dezintere- 
sat că interesul care o domină este de altă natură decit acel 
care îl mină pe om în împrejurările practice ale vieţii lui, 
de pildă în cele morale sau economice? Dar din punctul 
de vedere psihologic nu există nici o deosebire esenţială in- 
tre interesul artistic și cel moral sau economic, nici în ce 
privește intensitatea lor posibilă, nici din acel al relaţiei lor 
cu instinctele sau cu celelalte forme ale activităţii. Interesul 
artistic poate acapara pe un individ, poate prelungi instinctele 
lui sau se poate dezvolta într-o formă organizată de activitate, 
într-o profesiune, întocmai ca oricare alte interese ale sufletu- 
lui. Am spune chiar că interesul artistic are o intensitate și o 
putere de a se dezvolta şi organiza superioară altor interese. 
Căci sînt activităţi care se desfăşoară după indicaţiile sau după 
interdicțiile mediului, în timp ce activitatea artistică izbuteşte 
adeseori să depășească sau să sfărime condiţiile şi limitele. A 
nesocoți caracterul profund, grav şi uneori eroic al interesului 
artistic înseamnă a comite una din cele mai grave erori asupra 
psihologiei artistului. Nici ideea activităţii artistice ca cheltuire 
a unui surplus de forţe nu rezistă mai bine examenului critic, 
căci nu s-a făcut încă dovada caracterului excedentar al vitali- 
tăţii artistului, Ba chiar, considerind cazul atitor artiști su- 
ferinzi, tocmai cazul contrariu, acel al diminuării de energie 
vitală, pare mai adevărat. Dar admiţind chiar că artistul posedă 
un excedent de forțe, pe acel sustras activităţii biologice sau 
economice, nu se explică de ce îl întrebuinţează el tocmai pen- 

tru crearea operei. Activitatea artistică nu este o ejaculare 
amorfă, ci o lucrare structurată, călăuzită de un scop valorificat 
în toate amănuntele realizării. Artistul nu creează orice, ci toc- 
mai opera lui. Teoria artei ca joc mi se pare, din toate aceste 
motive, una din cele mai puţin psihologice pe care le-a produs 
speculația mai nouă. 

Insuficientă este și teoria artei ca expresie, deși ea con- 
ţine un sîmbure de adevăr. Arta este, în adevăr, expresia 
creatorului ei. Dar nu împarte oare arta acest caracter cu 
toate operele omului? O masă încheiată din cîteva scîn- 
duri poate încă să ne vorbească despre abilitatea sau con- 
știința în lucru a dulgherului sau despre stingăcia și neglijenţa 
lui. Actul expresiv poate, dealtfel, nici să nu producă o operă. 
Un gest, o exclamaţie, un strigăt, produse fără durabilitate, fără 
autonomie, fără finalitate, sînt și ele expresii, dar nu sint opere. 
Expresia artistului este însă tocmai o expresie artistică, o operă 
de artă. A încerca să lămurești geneza operei de artă prin nevoia 
expresiei înseamnă a o explica printr-un factor prea general, 
care nu dă în nici un chip seama nici de faptul că la capătul 
activității provocate de această nevoie se încheagă o operă și 
nici de forma specifică a structurii acesteia. 


9. CUNOAȘTERE ŞI CREAȚIE ARTISTICA 


Dacă arta nu este simplul produs al nevoii de joc sau 
de expresie, dacă artistul se dirijează după un anumit scop, 
pe care urmează a-l realiza într-un anumit material şi fo- 
losind unele mijloace, ar trebui ca el să anticipeze prin cu- 
noașterea acestora realizarea pe care şi-o propune. Am văzut 
că multă vreme s-a crezut astfel. Vechile poetici și numeroasele 
tratate de arhitectură, muzică și pictură ale antichităţii și Re- 
nașterii aveau un caracter practic și operativ. Ele încercau să 
doteze pe artist cu o seamă de cunoştinţe pe care, aplicindu-le, 
artistul putea fi sigur că va crea opere. Părerea nu era primită 
numai ca o consecință a unui mod larg răspîndit de a gîndi 
relaţia dintre cunoaștere și creaţie, discutată în teză generală 

mai sus, dar ea a fost efectiv aplicată de-a lungul întregii tra- 
diţii academiste, în domeniul tuturor artelor. Pictorii, poeţii şi 
arhitecții academişti, adică toţi acei care s-au orientat după 
modelele trecutului, toţi acei care au menţinut preceptele păzite 
de prestigiul tradiţiilor şi recomandate de învățămîntul Aca- 
demiilor, au făcut totdeauna astfel încît lucrarea de realizare a 
operelor să fie precedată de cunoștința canoanelor, adică a re- 
gulilor, mijloacelor și soluţiilor tipice şi probate. In nenumărate 
împrejurări, în urma unei mari reușite artistice a proliferat 
academismul. Sonetiștii petrarchişti în Italia, autorii de tra- 
gedii care scriu, în secolul al XVIII-lea, în gustul lui Ra- 
cine, pictorii clarobscurului după Caravaggio, sculptorii neo- 
clasici în veacul al XIX-lea, un Canova sau un Thorwalăsen, 
pictorii germani instruiți la Roma, un Cornelius, sînt toţi 
oameni savanţi, cunoscători de modele și norme, pentru care 
lucrarea realizării artistice este efectiv anticipată de aceea 
a cunoașterii. Nici unul dintre aceştia nu este însă un mare 
artist, tocmai pentru motivul că relația dintre cunoaștere şi 
creație este, pentru ei, alta decit aceea care se afirmă în 
cazul operelor valabile. În acestea din urmă, cunoașterea 
artistică nu este niciodată anterioară creaţiei artistice. Tra- 
tatele practice de artă n-au produs niciodată un artist de 
seamă. Interesul lor provine numai din faptul de a fi ge- 
ncralizat pe baza creaţiei anterioare sau pe aceea a creaţiei 
personale a autorului. Nimeni nu citeşte astăzi pe Leonardo 
sau pe Boileau pentru a afla cum se pictează un portret 
sau cum se compune o tragedie, dar oricine poate studia 
Tratatul despre pictură sau Arta poetică pentru a cunoaște 
idealul artistic al unei personalităţi și al unei epoci. Acti- 
vitatea constitutivă de opere nu este totuși pur instinctivă, 
iraţională, lipsită de orice lumină a cunoașterii. Ea se in- 
tovărăşește cu numeroase acte de cunoaștere, ca una care, 
urmărind un scop, trebuie să-i adapteze, în vederea reali- 
zării lui, temele, mijloacele şi materialele de care dispune. De 
ce fel de acte de cunoaștere este deci vorba în lucrarea de 
creaţie ? 

A cunoaște înseamnă, în mod general, a executa un act 
de punere în relaţie a unui subiect cu un predicat. Forma 

oricărei cunoașteri este judecata. Raţionamentele nu sint de- 
cit mijloace care îndrumează către o judecată. Orice desco- 
perire ştiinţifică este o judecată nouă, stabilirea unui nou raport 
între un subiect şi un predicat. A cunoaște, în ordinea creaţiei, 
înseamnă a pune în relaţie un mijloc cu un scop. Un meșteșu- 
gar care, în timpul lucrului său, chibzuiește cum să confecţio- 
neze o haină sau o pompă hidraulică, folosind mijloacele de 
care dispune, execută numeroase acte de punere în relaţie a 
acestora cu scopul urmărit, numeroase judecăţi de adaptare. 
Aşa-zisele norme sau reguli tehnice sînt judecăţi de adaptare. 
Chiar regulile care călăuzesc raționamentele științifice, regula 
reducerii la absurd, a analogiei, a excluderii terțului, a contra- 
dicţiei etc., preconizează punerea în relaţie a mijloacelor inte- 
ligenţei cu scopul aflării adevărului, sînt judecăți de adaptare, 
norme tehnice. Anticii aveau deci dreptate să le studieze în 
„retoricile“, lor, adică in tratate cu caracter practic, ca unele 
ce erau destinate pregătirii oratorice. 

Juaecăţile de adaptare pot să stabilească însă fie 1) o relaţie 
între anumite mijloace şi un scop general, capabil adică să se 
concretizeze în opere noi, dar nu originale, fie 2) o relaţie între 
anumite mijloace și un scop — operă unică şi originală, fie 3) » 
relație între anumite mijloace şi un scop — operă unică și ori- 
ginal-imutabilă (cf. $ 4). Cind scopul este general, judecăţile de 
adaptare iau şi ele o formă generală. Regulile tehnice sint ab- 
solut valabile în practica meșteșugarilor și a industriei. Ele sînt 
relativ valabile în creaţia ştiinţifică : există o metodologie a 
științelor, reguli capabile a fi aplicate în lucrări de laborator, 
în cercetarea arhivelor și în colaţionarea documentelor, reguli 
ale observaţiei şi ale experimentării, metode de aflare a cauza- 
lității (ca acele stabilite de J. St. Mill), așa-zisele legi ale silo- 
gismului etc. Nu există însă reguli valabile ale creaţiei artistice, 
deoarece, scopul acesteia fiind o operă unică și original-imu- 
tabilă, nu se poate stabili, în relaţie cu el, nici o judecată de 
adaptare bună pentru a fi folosită de un alt creator în împre- 
jurarea creării altei opere. Autorii de tratate practice de artă 
comit, deci, fie eroarea de a considera pe artist ca pe un om 
de ştiinţă, capabil să se orienteze după o metodologie, fie eroa- 

Tea mai adincă de a-l considera ca pe un tehnician, drept au- 
torul unei opere repetabile. 


10. VALORI, BUNURI ŞI OPERE 


Lucrarea finală, însoţită de numeroase acte de cunoștință, 
care sfirşește într-o operă, creează o valoare. Valoarea este 
un alt atribut caracteristic al operei. Lipsită de valoare, o 
lucrare dirijată de un scop final nu constituie o operă. Un 
castel făcut din cărți de joc nu ni se pare o operă, tocmai 
din pricina dificultății cu care ne-am putea hotărî să-i re- 
cunoaștem o valoare, Nu putem reveni aci asupra întregii 
teorii a valorilor. Am făcut-o, altă dată, în Introducere în 
teoria valorilor, 1942, şi în Filozofia culturii, 1944, [aţă 
de care scrierea de față reprezintă o continuare și o com- 
pletare. Reluind însă rezultatele principale ale lucrărilor 
mai vechi, vom spune că valoarea este obiectul unei do- 
rinţe. Nu vreun lucru oarecare este o valoare, ci acea ca- 
litate a lui prin care lucrul poate să satisfacă o anumită 
dorință. Valoarea apare deci nu ca un lucru, ci ca o cate- 
gorie prin subsumare la care lucrurile dobindesc valoare și 
devin bunuri. Cum nu există o singură speță de valori, ci 
valori de spețe felurite (economice, politice, teoretice, este- 
tice, morale, religioase), același lucru poate fi subsumut 
uneia sau alteia din aceste valori, pentru a primi caracterul 
unor bunuri deosebite. Un tablou de Luchian este un bun 
estetic pentru amatorul de artă, dar un bun economic, o 
marfă, pentru negustorul de tablouri. Posibilitatea subsumă- 
rii aceluiași lucru in sfera cite unei alte valori, pe care (în 
Introducere în teoria valorilor) am numit-o subalternarea 
actelor de valorificare, este o împrejurare pe care n-o poate 
legitima decît concepţia valorii ca ceva deosebit de lucrul 
însuși, ca o categorie. 

Lucrul, îndată ce este subordonat unei valori, devine un 
bun pentru acel ce execută actul subordonării. Bunurile sint 
însă date sau produse. Pentru un drumeţ însetat, izvorul 

natural pe care îl întilnește în cale este un bun dat, Dacă 
același izvor a fost captat într-o fintină, ne găsim în faţa 
unei opere. Opera este un bun produs. Din punctul de ve- 
dere al teoriei valorilor, o operă este deci rezultatul prelu- 
crării unui material pentru a-l face să se întilnească cu o 
dorință și pentru a o satisface. A doua deosebire dintre bu- 
nurile date și cele produse este că pe cînd cele dintii pot 
sau nu să se întilnească cu o dorinţă și s-o satisfacă, cele 
din urmă, adică operele, forțează această întîlnire și o satisfac 
ca rezultatul unei intenţii deliberate. Evident, nu orice operă 
satisface orice dorință. Creatorul operei o conformează în ve- 
derea satisfacerii unei anumite dorinţe. Există deci atitea 
tipuri de opere cite tipuri de dorinţe. Există, neapărat, 
și cazul ca, prin subalternarea actelor de valorificare, o operă 
creată pentru o anumită dorință să poată satisface și o do- 
rință deosebită : tabloul poate fi dorit pentru valoarea lui eco- 
nomică. Dar chiar în cazul subalternării actelor de valorificare, 
actul secundar și inadecvat de valorificare este condiţionat de 
actul. principal și adecvat, adică de acel determinat de caracte- 
rul propriu al operei. Dacă o pinză vopsită poate fi preţuită ca 
un bun economic, împrejurarea este determinată de faptul că 
această pînză vopsită este o operă de artă. Dacă i-ar lipsi acest 
din urmă caracter, ea n-ar putea cădea nici sub incidenţa do- 
rinţei economice şi n-ar putea fi preţuită, uneori, ca o marfă. 

Am spus că există atitea tipuri de opere cite tipuri de 
dorinţe. Produsul prelucrării, corelaționat cu dorinţa econo- 
mică, alcătuiește acel tip de opere pe care le numim măr- 
furi. Prelucrarea în vederea dorinţei politice, adică a dorin- 
ței de organizare a convieţuirii sociale, produce instituțiile. 
Configurarea ideilor şi experienţelor în vederea dorinţei teo- 
retice a inteligenţei dă naștere operelor științifice. Prelucra- 
rea pentru dorința estetică determină operele artei. Preceptele 
etice, formele morale ale convieţuirii, sint opere morale. 
Dogmele, culturile, riturile, întregul conținut al religiilor po- 
zitive, sint opere religioase. Toate aceste opere la un loc alcă- 
tuiesc civilizația omenească, adică produsul întregii activități 
a omului în vederea satisfacerii dorințelor sale. Civilizaţia este 
suma operelor. 

11. OPERELE ÎN TIMP 


Bunurile produse, adică operele civilizației, au o viață în 
timp şi în spațiu. Desigur, fiind produsele adaptării unui ma- 
terial la o dorință, operele au o valoare eternă, ca unele care 
reprezintă o posibilitate permanentă de a satisface o anumită 
dorință. Dacă le privim în afară de viața lor în timp, adică în 
reducție fenomenologică, operele sînt configurații în vederea 
unor dorințe posibile. Pentru a le ginai ca opere, spiritul tre- 
buie să închipuie aceste dorințe, chiar dacă nu le resimte efec- 
tiv. Este ceea ce face de nenumărate ori cercetarea preistorică 
și arheologică, atunci cînd scoate la iveală obiecte aparținind 
unor civilizaţii trecute. Pentru a le identifica drept opere, și 
nu ca obiecte produse de întîmplare, preistoricul şi arheologul 
trebuie să-și reprezinte dorința pentru satisfacerea căreia ele 
au putut fi configurate. Dacă multă vreme silexurile preistorice 
au putut fi luate drept fosile sau meteorite, înainte de a fi re- 
cunoscute ca arme, lucrul se datorește faptului că savanții n-au 
putut închipui din capul locului dorința umană cu care aceste 
obiecte au putut fi cîndva corelate. Astăzi încă silexurile 
terțiare amintind forme naturale trec cînd drept niște lusus 
naturae, produse prin acţiunea forțelor naturii, cînd drept 
obiecte plasticizate de om în sensul formei lor întimplă- 
toare (W. Deonna, L/Archâologie, 1922, p. 145—148). In- 
certitudinea în stabilirea caracterului lor de opere provine 
din greutatea întimpinată de cercetători de a corelaționa 
obiectele respective cu reprezentarea unei dorințe umane. 
Viaţa operelor în interpretarea arheologică, ca și aceea pe 
care ele o trăiesc în muzee, este însă o existență ipotetică, 
redusă. O viaţă deplină nu trăiesc însă operele decit atunci 
cînd se întilnesc cu o dorinţă vie, actuală. Oscilaţiile istorice 
ale dorințelor, orientarea lor în altă direcţie, rărirea sau 
dispariţia lor, uneori reînvierea sau chiar noua lor prolife- 
rare, determină viaţa lor în timp. De nenumărate ori în 
decursul istoriei, operele au încetat să mai satisfacă vreo do- 
rință, nu din pricina unei transformări în structura operei, 
ci din pricina transformării dorinței. Muzeele tehnice ne în- 
făţișează, cu profuziune, ustensile, aparate, vehicule, mo- 

bile, costume pe care nimeni nu le mai doreşte. Există şi 
opere de artă, desigur nu cele mai de seamă dintre ele, din 
fața cărora dorința omenească s-a retras: romanele pasto- 
rale ale Renaşterii, sonetele abaților galanți din epoca prețio- 
zității, tragediile retorice ale epigonilor clasicismului. Din cînd 
în cînd, dorința actuală se poate acorda cu un tip mai vechi 
al ei şi, atunci, opere care încetaseră să mai trăiască o viață 
deplină dobindesc un nou spor de vitalitate. Este cazul redesco- 
peririi unor creaţii multă vreme uitate sau nesocotite, al lui 
Ronsard, redescoperit de romantici, al lui Góngora, revenit în 
actualitatea simbolismului francez, al lui Maurice Scâve, pre- 
țuit din nou de amatorii actuali de poezie ermetică. 

Pentru a înţelege întreaga oscilație în timp a vitalității 
operelor, trebuie să observăm că există o ierarhie a dorin- 
telor. Sînt dorinţe mai superficiale și mai adînci, mai sta- 
tornice și mai instabile. Întilnirea unei opere cu o dorinţă 
relativ superficială și instabilă produce fenomenul modei. 
Aceste dorinţe au uneori o intensitate care lipsește dorin- 
țelor mai adînci și permanente. Vivacitatea reacţiilor pro- 
duse cu ocazia întilnirii dintre o operă la modă și dorinţele 
care se satisfac prin ea! stă într-un contrast izbitor cu to- 
nul mai ponderat al întilnirii dintre operă şi dorinţele mai 
adinci şi mai stabile, corelate cu ea. Un om cu experiența 
vitalităţii operelor poate chiar să tragă concluzii din faima 
indiscretă a unor opere contemporane asupra valorii dorin- 
telor care își găsesc satisfacţie în ele şi asupra repedei și si- 
gurei lor istoviri. „Modele mor tinere“, spunea un scriitor 
francez. Este de asemeni probabil că multe din restituirile 
de reputaţii, reabilitări şi redescoperiri ale unor reputații zgo- 
motoase cu secole în urmă, este tot efectul întilnirii cu o 
dorinţă puţin adincă și instabilă, care, epuizindu-se încă o 
dată, va întoarce notorietatea refăcută în conul de umbră 
în care s-a adăpostit atita vreme. Mai interesante sînt vu- 
lorificările de opere într-un cadru naţional deosebit de acela 
în care s-au născut. Un critic a definit odată străinătatea 
drept „o posteritate contemporană“. Înainte ca o operă să 





1 În manuscris : ele (n. ed.). 

se valorifice prin interesul permanent al viitorimii, ea, se 
poate valorifica prin atenția străinătăţii. Adîncimea şi stabi- 
litatea dorinței satisfăcute printr-o operă se măsoară deci și 
prin întinderea și varietatea mediilor naționale în care 
răşună ecoul ei. Succesul european al teatrului nordic sau 
al romanului rus în secolul al XIX-lea au fost cazuri eloc- 
vente pentru astfel de valorificări prin reacțiile străinătăţii. 


12. HYBRIS ŞI LIMITARE 


Am arătat că printre deosebirile care separă bunurile pro- 
duse de cele create, adică de opere, este şi aceea că, pe cînd 
primele se pot întîlni cu o dorinţă, ultimele forțează această 
întîlnire. Putem admira o pădure întilnită în drum, aceasta 
poate răspunde dorinței noastre estetice ; dar sintem oarecum 
constrînși s-o admirăm în reprezentarea ei artistică, dorința 
estetică este neapărat adusă să vibreze în faţa ei. Operele artei, 
de pildă, sint nu numai configurări de materiale în vederea sa- 
tisfacerii dorinţei estetice, dar şi pentru trezirea acestei dorinţe. 
Același lucru se poate spune despre toate operele omului. 
Toate, deopotrivă, stimulează, întrețin şi satisfac feluritele lui 
dorinţe. 

împrejurarea aceasta dă un anumit caracter civilizaţiei 
omeneşti, adică sumei operelor, în ecoul ei asupra vieţii in- 
dividuale, pe care urmează să-l notăm. A trăi într-o civili- 
zaţie înseamnă a fi solicitat de opere, înseamnă a simţi cum 
sfera dorințelor personale se diferenţiază și se amplifică. Se 
amplifică dar se și limitează, după cum vom vedea îndată. 
Viaţa omului, redusă la dorinţele ei elementare, așa cum se 
dezvoltă în civilizațiile primitive sau înapoiate, este miş- 
cată de puţine dorinţe. Unul din factorii care explică înmul- 
țirea lor este tocmai intervenţia operelor. Dar nu numai 
atît. Ansamblul operelor, ca expresii concrete, alcătuiește spa- 
țiul social. Viaţa omului civilizat se mișcă în spațiul social, 
simțind lămurit cum ea este modificată, sistematizată, în- 
drumată, într-un cuvint, limitată de opere. Primitivul sau 
membrul unei civilizaţii înapoiate, adică aceea în care ope- 

rele sînt puțin numeroase, suportă sugestia redusă a creației 
de cultură. Dorințele acestuia sînt nu numai puține, dar şi 
anarhice și nelimitate. Hybrisul, despre care vorbeau vechii 
greci, era tocmai acea apetență gigantică şi dezordonată a 
omului primitiv, nelimitat și neîndrumat de prezența opere- 
lor în jurul său, de existența unui spațiu social compact. În 
măsura însă în care operele se înmulțesc în jurul omului, 
în măsura în care spaţiul social devine mai dens, dorinţele 
lui se îndrumează după obiective mai precise și, prin aceasta 
însăși, se limitează şi se temperează. Enormitatea şi anarhia 
dorințelor primitive, acele pentru care nu există nici friu, 
nici lege, este o consecință a condiţiei de singurătate a omu- 
lui puţin civilizat, adică a fatalităţii lui de a se asocia cu alţi 
oameni, prin ceea ce aceștia au produs ca opere. Condiţia 
aceasta este mult remediată pentru omul civilizaţiei, care 
simte, la fiecare pas, cum un alt om i-a ieșit în intim- 
pinare, i-a preiîntimpinat sau i-a satisfăcut o dorinţă, ba chiar 
i-a creat-o, îmbogățindu-i astfel cuprinsul vieţii lui, dar în 
același timp limitînd-o şi disciplinînd-o. 


13. STRUCTURA AUTONOMĂ ȘI EXPRESIVITATEA 
OPERELOR 


Fiind produse autonome, dezvoltate după propria lor fina- 
litate și uneori în conflict cu anumite tendinţe particulare ale 
creatorului lor, operele sint totuși expresive pentru acesta, îl 
oglindesc și-l manifestă. Este unul din paradoxurile operei, 
acela de a fi ele însele și, în același timp, expresia altcuiva, 
a producătorului lor, de a ne constringe să le considerăm ta 
pe niște realități de sine stătătoare şi ca pe niște produse 
corelative cu agentul lor. O maşină poate fi privită ca un 
angrenaj autonom de piese și funcțiuni în vederea unei pro- 
ducții, dar şi ca expresia geniului unui inventator. Putem 
considera o simfonie de Beethoven ca pe o alternare şi dez- 
voltare de motive muzicale, adică drept o realitate auto- 
nomă existînd în timp, dar și ca pe expresia sufletului par- 
ticular al lui Beethoven. În ce privește operele artei, artiștii 

și esteticienii au accentuat cind unul, cînd altul dintre cele 
două momente contradictorii. S-a cerut operelor artei cînd 
o calitate cit mai expresivă, un lirism esenţial, o coloratură 
caracteristic-individuală, cînd un fel de a fi cît mai desprins 
de creatorul ei, o existență autonomă, care să facă inutilă 
ipoteza creatorului. „Operele cele mai de seamă ale artei, 
spunea odată Flaubert, sînt acele despre ai căror autori nu 
știm nimic sau aproape nimic.“ În realitate, chiar operele 
reputate a fi mai complet eliberate de creatorii lor îi im- 
plică şi-i oglindesc într-o anumită măsură. Sîntem înclinați 
însă a elimina reprezentarea creatorului din reprezentarea 
operei atunci cînd, prin efectul distanţei în timp, imaginea 
creatorului se simplifică pentru noi la trăsăturile lui cele mai 
generale, la acele care îi sînt comune cu grupul omenesc 
sau cu epoca de cultură căreia îi aparţine. Este adevărat că, 
deși eposurile homerice, templele sau stelele funerare ale gre- 
cilor nu ne spun nimic despre creatorii lor individuali, ele 
nu sînt totuși mai puţin expresive pentru felul de a fi al 
societăţii grecești arhaice sau clasice și că, în aceste vechi 
monumente, ajung la expresie, pentru noi, virtuţi ale ca- 
racterului, daruri ale inteligenţei și ale imaginaţiei, nuanţe 
ale sentimentului, proprii omului grec din veacul al XII-lea 
sau al V-lea. Paradoxul intern al oricărei opere se reface 
astfel, dincolo de ignoranţa noastră cu privire la vechii crea- 
tori și dincolo de efectul simplificator al trecutului. 

Pentru reducerea contradicţiei pe care pare a o include 
apartenenţa operei la două planuri, unul autonom și unul 
corelativ, ne putem spune că ea nu este decit efectul unui 
îndoit mod de a o considera: un efect de variere a perspec- 
tivei. Putem privi opera fie în felul în care elementele ei 
se angrenează, în logica construcţiei ei, fie ca pe expresia 
omului care a produs-o. În cea dinții din aceste perspective, 
opera apare, ca o realitate absolută sustrasă devenirii isto- 
rice, ca o soluţie atemporală dată problemei configurării 
unui material și realizării unui scop. În a doua perspectivă, 
opera apare, dimpotrivă, legată de psihologia particulară și 
de condiţiile istorice ale creatorului ei. Folosind această în- 
doită perspectivă, un cercetător al formelor artistice, H. Fo- 

cillon, a putut face distincţia dintre stilul în sine și un stil 
anumit sau succesiunea istorică a acestora, adică stilurile. 
„Stilul, scrie Focillon, este un absolut. Un stil anumit este 
o variabilă. Cuvintul stil urmat de articol desemnează o ca- 
litate superioară a operei de artă, aceea care îi permite să 
se sustragă timpului, un fel de valoare eternă. Stilul, conce- 
put într-un chip absolut, este exemplu și fixitate, este va- 
labil pentru totdeauna, se prezintă ca o creastă între două 
pante, defineşte linia înălțimilor. Prin această noţiune, omul 
exprimă nevoia sa de a se recunoaște în inteligibilitatea lui 
cea mai largă, în ceea ce el are stabil și universal, dincolo 
de ondulaţiile istoriei, dincolo de local și particular. Un stil, 
dimpotrivă, este o dezvoltare, un ansamblu coerent de forme 
unite printr-o conveniență reciprocă, dar a căror armonie 
se caută, se îmbină și se desface cu diversitate“ (Vie des 
formes, 1934, p. 10). Dar între stil şi stiluri, adică între 
opera în configurarea ei autonomă şi opera în realitatea ei 
corelativă, ca expresie a unui creator și ca expresie istorică, 
nu există contradicție, ci, dimpotrivă, unitate și armonie. 
Opera îl manifestă pe creatorul ei, este expresia lui, dar 
această expresie trebuie să se conformeze în așa fel, încît să 
reprezinte o soluţie logică dată problemei configurării materia- 
lelor şi realizării anumitor scopuri. 

Pentru a înţelege mai bine cum trebuie şi cum armoni- 
zează, de fapt, orice operă îndoiia ei perspectivă autonomă 
şi dependentă, absolută şi relativă, configurațională și ex- 
presivă, ne vom referi la acea speţă a operelor care este limba, 
pentru că tocmai în legătură cu aceasta posibilitatea ar- 
monizării celor două perspective apare mai clar. Lingvistica 
contemporană a arătat rolul expresiei individuale în viaţa 
limbilor, importanța factorului stilistic. Dacă limba evo- 
luează neîncetat, lucrul se datorește nevoii de a o adapta 
tendinţelor particulare ale expresiei, acelor tendințe care se 
schimbă cu împrejurările sociale, cu mentalitatea, ocupațiile 
și ideile oamenilor și pe care le înglobăm în categoria aspec- 
tului stilistic al graiului omenesc. Aceste nevoi și tendinţe 
se organizează însă în expresie utilizînd sistemul relativ sta- 

bil al limbii, acela care posedă o certă autonomie, adică mor- 
fologia și sintaxa ei, ba chiar mijloacele cele mai generale 
şi cele mai autonome ale limbii, adică mijloacele lingvistice 
generale. Orice expresie lingvistică este deci produsul adap- 
tării unui factor stilistic la exigenţele mai generale și mai 
autonome ale morfologiei şi ale sintaxei și la acele cu totul 
generale şi autonome ale lingvisticii generale. Funcţiuni de 
grade felurite ale generalităţii şi autonomiei sint deopotrivă 
implicate în orice fapt de limbă, dar nu pentru a produce 
o contradicţie internă şi un conflict, ci tocmai pentru a realiza 
o unitate armonică. 

Ceea ce este adevărat pentru limbă este şi peniru toate 
celelalte opere ale omului. Toate, deopotrivă, sînt expresii mai 
mult sau mai puţin individuale, adică ale unui individ sin- 
gular sau ale unei rase şi ale unui cerc de cultură, dar toate 
au şi autonomia unui produs rezultat din adaptarea la 
nişte condiţii generale. Există o stilistică a operelor, dar și 
o morfologie, o sintaxă și o lingvistică generală a lor. O 
gheată ieșită din mîna unui cizmar este o expresie a abili- 
tății şi gustului lui, dar și un produs care s-a orientat după 
nevoia generală și atemporală de a conforma o bucată de 
piele şi de a îmbrăca un picior. Lipsită de această configu- 
rare după nevoi generale şi care îi dă caracterul autonomiei, 
opera n-ar fi decit o creație arbitrară, absurdă. Lipsită de 
viața împrumutată unui creator, adică de căldura unei ex- 
presii, am avea de-a face numai cu un produs mecanic, dar nu 
cu o operă umană. 


14. ARTIST, ARTIZAN, PASTIŞOR, VIRTUOZ 


Opera este expresia producăiorului. Ce exprimă însă 
opera din producătorul ei ? Primul răspuns, acela care s-a 
impus încă din antichitate, esie că opera exprimă viziunea 
producătorului. Este vestita soluție a formei interne, endon 
eidos a lui Plotin. Înainte ca producălorul unei opere să 
conformeze un material, el posedă viziunea operei interioare, 
contemplată cu ochii minţii. „lo mi servo di una certa 

idea“, spunea Rafael, reluind tradiţia idealistă a formei in- 
terne. Psihologia modernă a rectificat însă, în multe puncte, 
vechea concepție idealistă asupra actului de invenţie. Evi- 
dent, trebuie să admitem şi azi existența reprezentării unui 
scop în orice proces de creaţie; dar acest scop se poate mo- 
difica odată cu realizarea lui într-un material, alteori el se 
poate schimba cu totul. Există nu numai transformări, dar 
și substituţii ale „ideii“, ale formei interne, în cursul reali- 
zării unei opere. În al doilea rînd, există cazuri de creaţie 
în care „ideea“ este comună mai multor producători și mai 
multor opere. Este tocmai cazul creaţiilor tehnice. Doi meş- 
teșugari fac două obiecte deosebite, dar realizează aceeași 
„idee“, aceeași formă interioară. Opera lor nu-i exprimă deci, 
din acest punct de vedere, pe ei înșiși, ci o concepţie co- 
mună a tehnicii contemporane. Dacă totuși, din alt punct de 
vedere, opera îi exprimă, împrejurarea nu prdvine din 
faptul că ea realizează o formă internă, ci din alte condiţii, 
pe care urmează să le luminăm. În fine, reprezentarea scopu- 
lui, concepţia unei opere, „ideea“ ei, nu este un element sus- 
pendat în psihologia unui individ. Nu orice „idee“, în cazul 
creaţiei de artă cel puţin, poate apărea oricărui individ. În 
multe circumstanțe, „ideea“ aderă cu întreaga personalitate 
morală a creatorului; îl rezumă și-l reprezintă. „Ideea“ 
este ea însăși o expresie, astfel încit, regăsind-o înapoia ope- 
rei, nu facem decit să aminăm răspunsul întrebării: ce ex- 
primă opera din producătorul ei ? 

Un răspuns mai bun la această întrebare putem da dacă 
urmărim gradul aderenţei operei cu producătorul, adîncimea 
stratului personal în care coboară rădăcinile operei. Stratul 
acesta este foarte adinc în cazul creaţiei de artă. O operă de artă 
exprimă pe artist în felul lui intim—personal de a resimţi lu- 
mea şi viaţa. Operele artei se înalţă deci dintr-un punct al 
adincimii personale pină la care nu coboară niciodată lucrările 
tehnicii. Valoarea expresivă a operelor artei este deci mai mare, 
pentru că este cea mai adincă. Operele tehnicii pot să exprime 
unele din tendinţele sociale ale producătorului ei, apoi fante- 
zia, gustul și abilitatea lui. Rădăcinile ei nu coboară însă mai 
profund. Regăsim aci încă una din deosebirile care separă ope- 

rele artei de acele ale artizanatului. Atît unele cît și celelalte 
manifestă o concepţie, dar numai operele artei dezvăluiesc o 
concepţie asupra lumii, o Weltanschauung. Interesant este, în 
lumina acestor distincţii, cazul pastișorilor și virtuozilor. Pasti- 
șorii sînt acei producători de opere care imită procedeele unui 
artist fără să stăpinească adincimea unui punct de vedere asu- 
pra lumii. Opera lor este simplul rezultat al adaptării unui pro- 
cedeu, fără concepția intim-personală care s-o justifice. Opera 
pastişorului nu este lipsită totuşi de orice expresivitate. Ea ex- 
primă însă numai abilitatea producătorului ei. Pastișorul este 
un artizan al artei. Însușirea aceasta el o împarte cu virtuozii, 
deși aceștia nu sînt simpli imitatori, ci creatori adevăraţi de 
procedee, deși fără o viziune profundă care s-o susțină și s-o 
legitimeze. În operele virtuozităţii asistăm la o adevărată hiper- 
trofie a elementului tehnic existent în orice operă de artă, Ja 
dilatarea mijloacelor în vederea realizării unui scop, care el în- 
suşi rămîne puţin însemnat și într-o aderență destul de super- 
ficială cu personalitatea morală a creatorului. Din operele vir- 
tuozităţii nu ne vorbește mai mult decit abilitatea producăto- 
rului. Expresivitatea ei are deci un ecou redus. 


15. OPERĂ ŞI MATERIE 

Producătorul conformează un material, pentru a produce o 
operă. Am arătat mai sus că nu orice materie a unei opere este 
materială. În paragraful de faţă ne vom ocupa însă de operele 
materiale, de acele care apar prin prelucrarea și conformarea 
unei bucăţi de materie. O veche părere, descinzind din aristote- 
lism, ne învaţă că opera nu apare decît atunci cînd materiei i 
se adaugă forma. Materia, în acest înţeles, ar fi ceea ce se 
opune şi este exterior formei, ea ar fi elementul prin excelenţă 
amorf, dar informabil. Părerea tradiţională nu recunoaște în 
materie nici o indicație pentru forma ei viitoare : materia pare 
indiferentă față de formă, ceea ce ar însemna că orice materie 
poate primi orice formă. Lucrarea de informare ar fi un act 
supraadăugat. Materia nu l-ar cere şi nu l-ar determina in 
nici un fel. 

Cercetarea modernă se vede nevoită să modifice conceptul 
tradițional al materiei și modul de a concepe raportul ei cu 
forma. Nu vom insista aci asupra concluziilor fizicii mai noi, 
care respinge ideea amorfismului materiei, considerată azi ca 
structurată, informată, pînă în ultima ei adincime. Restrîngînd 
însă reflecţiile noastre la operele omului, vom observa că nici- 
odată acestea nu par a fi pornit de la un element amorf, căruia 
abia intervenţia umană i-ar da o formă. Mai întîi, foarte multe 
din operele omului folosesc o materie care a primit o primă 
formă. Fierul, pielea, cauciucul, ivoriul, fibrele textile (cînepa, 
bumbacul, inul) etc., în întrebuinţarea lor industrială, nu sînt 
niciodată astfel precum ni le predă natura. Între starea lor na- 
turală și forma operei s-a introdus o primă lucrare de informare. 
Sensul acestei prime lucrări este să facă materia operabilă, adică 
s-o facă receptibilă pentru forma definitivă a operei. În alte 
împrejurări, producătorul nici nu lucrează asupra unei materii 
naturale, ci asupra uneia industriale, adică asupra unei materii 
care nu reprezintă simplul produs de prelucrare a unor mate- 
riale culese din natură, ci asupra unora inedite, sinteze fără 
precedent în natură. În timp ce materiile prelucrate și-au 
schimbat numai forma, materiile industriale au dobîndit nu 
numai o formă nouă, dar şi noi proprietăţi fizice și chimice, pe 
care materiile naturale care au intrat în sinteza lor nu le 
aveau. În rîndul acestor materii industriale, care repre- 
zintă deci un grad încă mai înaintat și mai adinc al transformării 
lor formale, intră oţelul, bronzul, alama, aliajele de felurite ti- 
puri, hirtia, galalitul, cărămida, betonul, porţelanul, substanțele 
chimice colorante etc. Trebuie să adăugăm că în înseși cazurile în 
care materia este supusă celei mai simple operaţii de transfor- 
mare, adică în cazurile în care materia rămîne în starea cea mai 
apropiată de natură, ca, de pildă, pentru lemnul sau piatra de 
construcţie, acestea posedă încă o formă, adică un mod de uni- 
ficare a elementelor componente, fibre, cristale, şisturi ete. Ma- 
teria, așadar, fie că este naturală, prelucrată sau industrială, 
nu este niciodată amorfă. Producătorul lucrează totdeauna cu 
o materie formată, prin lucrarea anterioară a omului sau a na- 
turii. Din acest punct de vedere se poate spune că a crea o 
operă înseamnă a duce mai departe o lucrare de informare ante- 

rioară sau, mai precis, a obține adecvarea dintre două forme. 
dintre care una este produsă de creator, iar cealaltă este, pen- 
tru el, dată, chiar dacă aceasta din urmă este ea însăși produsă 
prin munca naturii sau prin lucrarea unui creator anterior. Ni- 
meni nu poate face un zid din gelatină sau un scaun din făină. 
Aceste opere nu se pot realiza decit prin conformarea unor ma- 
teriale care posedă forma și proprietăţile proprii producerii lor. 


18. MATERIA ÎN OPERA DE ARTĂ 


Vechea estetică, în chipul ei de a concepe opera de artă, nu 
acorda o însemnătate pozitivă materiei. Este adevărat că He- 
gel definește arta drept „aparenţa sensibilă a ideii“. Dar apa- 
rența sensibilă, adică materialitatea operei așa cum este 
dată în percepția noastră, este pentru Hegel un mediu 
transparent ; dincolo și fără a se opri la ea, spiritul întreză- 
rește ideea operei. Aceasta ar fi, în fiecare creaţie de artă, 
produsul dezvoltării dialectice a spiritului universal, care, 
cînd este stînjenit de materie (operele simbolice ale Orien- 
tului antic), cînd se găsește în fuziune armonioasă cu materia 
(sculptura clasicismului grec), cînd sparge limitele materiale și 
se afirmă în interioritatea ei infinită (lirica, muzica și pictura 
modernă). Materia este, așadar, pentru Hegel, un simplu factor 
de limitare în manifestarea ideii, care o obligă pe aceasta fie să 
se manifeste pe calea indirectă a simbolurilor, fie să se mani- 
feste limitat, așa cum o permite materia care o conţine, fie să se 
manifeste în toată plenitudinea ei interioară, dar să spargă li- 
mitele materialității. Hegel n-a ignorat deci problema estetică a 
materiei, dar n-a recunoscut acesteia decît un rol negativ. Este 
meritul cercetării moderne de a fi afirmat valoarea pozitivă a 
elementului material în artă. 

Principiile afirmate în paragraful anterior cu privire la ra- 
portul operei cu materia sînt valabile și pentru opera de artă. 
M-am ocupat și altă dată despre valoarea materialelor în artă 
(vd. Estetica materialelor, în lucrarea mea Transformările ideii 
de om, 1946). Pot relua acum vechile reflecţii în cadrul filozo- 

fiei operei. Ca orice operă, lucrarea de artă este și ea produsul 
adaptării dintre o formă dorită de creator şi forma anterioară, 
dată, a materialului întrebuințat. Psihologia invenției artistice 
pune în lumină unele cazuri, care subliniază cu o forță particu- 
lară adevărul stabilit mai sus. Iată-l pe Michelangelo chemat să 
sculpteze unul din blocurile de marmură aflător pe șantierul 
Domului florentin şi lăsat în părăsire de Agostino di Duccio. 
Comanda cerea un „gigant“. Blocul era înalt şi strimt. Un factor 
de ordin subiectiv intervine aci pentru a completa concepţia 
căutată : antipatia lui Michelangelo pentru păgînism. „Gigan- 
tul“ trebuia să fie un erou al creștinismului. Michelangelo va 
modela pe David, în altă formă însă decît aceea care era cu- 
rentă, adică drept un copilandru plin de temeritate, dar şi de 
graţioasă inocență. Înălțimea blocului îi impune artistului sta- 
tuia dominantă a unui războinic ; dar exiguitatea aceluiași bloc 
îl constringe să dea figurii reprezentate o atitudine statică. „Di- 
mensiunile blocului brut nu favorizau o atitudine dinamică, dar 
folosind acest dezavantaj pentru a se depăși încă o dată, Michel- 
angelo își însufleţește personajul în chipul cel mai viu, îndepăr- 
tind piciorul stîng de axa perpendiculară descinsă pe piciorul 
drept, aplecînd torsul, coborînd umărul drept și ridicînd 1 pe cel 
stîng“ (Marcel Brion, Michel-Ange, 1939, p. 118). În statuia 
michelangelescă a lui David se regăsesc deci indicaţiile materiei 
folosite. Cazul analizat aci este însă oarecum extrem. El nu se 
poate repeta decit pentru împrejurările tăierii directe în piatră 
şi acele ale unei bucăți de materie impusă. Dar și atunci cînd 
speța şi forma materialului nu este limitată prin împrejurări 
exterioare, artistul nu concepe fără nici o determinare mate- 
rială. O statuie de mari dimensiuni cere realizarea în materialul 
peren şi eclatant al marmurei sau bronzului. Viziunea realistă 
a meșterilor medievali găsește în materialul mai moale, capabil 
a îi modelat în detaliu, al lemnului, materia apropriată. Scurge- 
rea luminii pe porțelan, dar şi fragilitatea acestuia, îl indică 
pentru micile modelaje grațioase. Este cunoscut cazul lui Rai- 
ner Maria Rilke, hotărîndu-se a scrie în limba franceză, pentru 


=> r 
1 În manuscris : coborînd (n. ed), 

a folosi asociaţiile proprii, dar poate şi unele din sonoritățile 
acestei limbi (vd. Estetica mea). 

Materia operei de artă este mai totdeauna prelucrată : lemn, 
bronz, marmură, ulei, acuarelă, cerneală, mină de plumb, cretă, 
lac etc. Este cu neputinţă mutaţia unei opere dintr-un material 
în altul fără a modifica impresia ernanată, mai întîi prin felul 
deosebit al valorilor luminoase, al calității umbrelor, al modu- 
lui în care sint acoperite sau dezvăluite grăunţele hirtiei sau 
textura pînzei atunci cînd acestea susțin unele din materialeie 
de mai sus. Rareori întrebuințează arta un material natural, ca, 
de pildă, scoicile sau bucățelele de stîncă în unele ornamente 
sau în grădinile chinezești, materiale naturale atit de ciudat 
modelate sau colorate de natura însăși, încît par nişte produse 
artificiale (cf. Focillon, op. cit., p. 50). Rar este și cazul acelor 
pictori moderni care introduc în operele lor bucăți de materie 
prelucrată pentru alte întrebuinţări decit cele artistice, frag- 
mente de metal, de hîrtie sau de stofă : procedeu cu totul discu- 
tabil şi încă neratificat de vreo însemnată reușită artistică. 
Există, în adevăr, o sferă limitată a materialelor artistice. 
Acestea sînt totdeauna materiale care nu trezesc asociaţii secun- 
dare, cu caracter practic, capabile să întrerupă și să altereze 
contemplaţia. Statuetele de ciocolată, arhitecturile de zahăr, 
picturile din păr, opere ale prostului-gust, n-au decit valoarea 
teoretică de a indica limita pînă la care se pot întinde mate- 
riile artei. 


17. FORMA CA EXPRESIE A IDEII 


Producătorul unei opere dă materiei o formă. Ce este forma ? 
Înţelesurile multiple ale ideii de formă pot fi identificate, dacă 
le punem în legătură cu respectivele înțelesuri corelative şi 
opuse. Există 

o formă opusă ideii, 

o formă opusă masei, 

o formă opusă materiei, 

Termenul „formă“ a fost luat pînă acum în unul sau altul 
din aceste înţelesuri. Este timpul să completăm accepțiunea lui, 

punind în deplină lumină valoarea afirmației că producătorul, 
prin opera lui, produce o formă. Într-un prim înţeles, așadar, 
forma nu este altceva decît manifestarea exterioară a unei idei, 
aparenţa ei sensibilă. Forma și ideea n-ar sta, în această accep- 
ţiune, pe același plan al realului, ci pe două planuri deosebite, 
dintre care unul mai superficial și altul mai adînc. Cine caută 
înțelesul unui cuvînt sau al altui simbol, tehnic, științific, heral- 
die, artistic etc. are conştiinţa că îl găsește pe un plan mai 
profund, înapoia aparenţei care îl manifestă, înapoia formei lui. 
Evident, cînd întrebuinţez adverbul „înapoi“ sau adjectivul 
„adînc“, nu mă gindesc la relaţii spaţiale, ci la relaţii ontolo- 
gice. Uneori solidaritatea celor două planuri este așa de strînsă, 
încât putem deosebi cu greutate între ele. Acesta este tocmai 
cazul acelor forme sonore, al cuvintelor, care par a fi date îm- 
preună cu înțelesul lor, cu ideea pe care o exprimă, încît cel pu- 
ţin în ce le priveşte pare imposibilă deosebirea dintre idee și 
formă. Un filozof a observat odată că solidaritatea aceasta pă- 
rea atît de strînsă vechilor greci încît ei puteau întrebuința ace- 
lași termen, logos, pentru a exprima dubla accepţiune : cuvint 
și idee. Solidaritatea ideii cu forma pare, dealtfel, strinsă, pînă 
ìa fuziunea lor indislocabilă, nu numai în cazul cuvintelor, dar și 
în acela al tuturor formelor naturii: toate filozofiile imanen- 
tiste, de la Plotin la Hegel, au susţinut-o. Goethe îi reprezintă 
atunci cînd scrie versurile gnomice : 


Natur hat weder Kern, noch Schale, 
Alles ist sie mit einem Male 

Nichts ist drinnen, nichts ist draussen 
Denn was innen, das lst aussen. 


Dacă încercăm a verifica însă ipoteza metafizică prin reali- 
tatea faptelor, ne convingem că solidaritatea ideii cu aparte- 
nența ei formală nu este totdeauna atît de strînsă precum o 
afirmă filozofii imanentiști. În Simbolul artistic, 1947, am dis- 
cutat vechea afirmaţie, datînd din antichitate, despre asemâna- 
rea ideii lucrurilor cu sunetul cuvintelor. Aria cuvintelor ex- 
presive mi s-a părut mai întinsă decit o afirmă unii lingviști 
moderni, totuși ea nu se confundă cu aria întreagă a cuvintelor 


TEZELE UNEI FILOZOFII A OPEREI 389 





unei limbi. Există cuvinte cu totul inexpresive, care dau im- 
presia unor pure simboluri convenționale. Planul ideal, con- 
ceptul acestora, stă într-un raport lax cu forma lor aparentă, 
încît trebuie uneori să-l căutăm pentru a-l găsi și trebuie să-l 
primim ca pe o realitate impusă. Cine pronunţă cuvintul lin, 
poate dobîndi din simpla-i sonoritate înţelesul lui : ideea unei 
mișcări destășurîndu-se fără obstacole. Dar cine pronunţă cu- 
vintul pom, nu extrage din simpla lui sonoritate nici o indicație 
asupra înţelesului. 

În ce privește fenomenele naturii, par a exista unele care 
poartă cu ele expresia tipului sau a legii lor. Galilei, privind 
oscilațiile unui candelabru, înţelege legile pendulului. Amin- 
tind împrejurarea aceasta, Goethe propune termenul aperçu 
pentru actul spiritual care intuiește un înţeles general într-un 
fapt particular. Nu este oare aici o simplă iluzie metatizic-rea- 
listă din descendența platonică ? Dacă nu recunoaştem „idei- 
lor“ o existență autonomă, dacă nu vedem în ele decit efectul 
unei anumite grupări a faptelor de către inteligența noastră, 
atunci faptele purtătoare de idei, acele care se propun aperçu- 
rilor noastre, nu sînt decit cele ce se grupează cu mai multă 
ușurință, acele care nu opun rezistenţă lucrării noastre de ge- 
neralizare asupra lor. 

Spre deosebire de faptele naturii, acele care compun mate- 
ria istoriei“sînt, prin însăşi firea lor, mai expresive, mai lim- 
pede purtătoare de o semnificație ideală. O scrisoare datind 
dintr-o epocă trecută, un costum, reacția unui personaj într-o 
împrejurare istorică, vorbirea oamenilor de altădată, moravu- 
rile lor particulare, conţin o semnificaţie generală incontesta- 
bilă, Împrejurările istoriei nu-și dobîndesc sensul lor general 
numai din faptul grupării lor de către noi. Nu este nevoie ca 
spiritul nostru să introducă mai întîi generalitatea ideii în ele. 
Lumina acestei idei au introdus-o, mai înainte, oamenii înșiși 
care le-au creat. Omul care vorbeşte, scrie, se îmbracă sau reac- 
ționează într-un fel oarecare se conformează, într-o anumită 
măsură, unui model general, se lasă călăuzit de cauze comune 
unei epoci, cedează unui curent obştesc. Faptele istoriei conțin 
deci o idealitate imanentă, pe cînd cele ale naturii nu par a o 
dobîndi decît în interpretarea noastră, în măsura în care izbu- 

tim să le grupăm înlăuntrul unui concept, al unui tip, al unei 
legi. Avea deci dreptate Taine să vorbească despre „micile fapte 
semnificative“ ale istoriei („les petits faits significatifs"), în 
care cercetătorul poate afla adevăruri generale asupra unei 
epoci trecute, asupra tipului ei moral sau asupra tendințelor 
largi care au străbătut-o. Nu este însă evident că, alături de mi- 
cile fapte semnificative, istoricul are de-a face și cu puzderia in- 
formațiilor lipsite de semnificaţie, aglomerate în arhive, pe 
care este tocmai datoria lui să le elimine din sinteza lui narativă 
și explicativă ? 

Faptele istorice sînt uneori opere ale omului, alteori sînt 
reacţii care se păstrează ca o amintire a umanității, intrate in 
circulaţia ei morală, dar fără să se fi cristalizat în rezultate au- 
tonome, adică fără să fi produs opere. Nu toate faptele istorice 
sînt opere ; dar toate operele sînt fapte istorice. Toate operele 
sînt moduri de realizare de sine a umanităţii, chipuri în care 
aceasta își proiectează scopurile ei generale, creînd pentru ge- 
neraţiile contemporane și viitoare cadrele diriguitoare de viaţă, 
spaţiul lor social ($ 12). Printre operele omului, cele artistice 
realizează gradul cel mai înaintat al imanenţei ideii în formă. 
Solidaritatea ideii cu forma este încă mai strinsă în cazul artei 
decît în acel al limbii. Pentru a manifesta acelaşi înțeles pot în- 
locui un cuvînt cu un altul, o expunere cu una deosebită, dar nu 
pot modifica forma unei lucrări de artă fără să nu schimb sem- 
nificaţia ei. În ce privește operele tehnicii, solidaritatea ideii cu 
aparența este mai puţin strînsă, totuși ea este susceptibilă de 
o augmentare continuă. O perfecţionare tehnică înseamnă tot- 
deauna o adaptare mai bună la scopul urmărit şi, odată cu acea- 
sta, o creștere a expresivităţii ei. Din acest punct de vedere este 
just a spune că orice formă tehnică tinde către forma artistică, 
adică spre forma imanent solidară cu ideea ei. 


18. FORMA CA LIMITĂ A MASELOR 


Intr-un al doilea înțeles, forma este limita masei. Masa este 
materia unei opere. Totuși, problemele masei nu sînt acele ale 
materiei sau nu sînt toate problemele materiei, ci numai unele 

din ele și, din această pricină, ele sînt susceptibile de a fi tra- 
tate separat. Masa este materia în spațiu. Forma este limita 
spaţială a masei. Orice operă are o masă. După natura materia- 
lităţii ei, masa este voluminoasă sau plană, ca, de pildă, pata co- 
loristică în pictură sau umbrele în desen. Există, oare, cazul 
unor opere lipsite cu totul de masă ? S-ar putea invoca purele 
desene liniare, care par a nu avea decit o formă. Masa este aci 
presupusă, dar nu reprezentată. Ea există totuși ca bucata de 
hîrtie mărginită de contur şi care, prin grăuntele sau prin va- 
loarea ei luminoasă, intră cu un rol pozitiv în constituirea im- 
presiei artistice (§ 16). 

Una din problemele creaţiei operei stă în a găsi forma unei 
mase, adică a hotări limita ei spaţială. Nu orice masă poate do- 
bîndi orice formă. Există mase materiale susceptibile de a 
ocupa un spaţiu foarte întins și altele destinate exiguității, deci 
forme monumentale și exigue. Întrebuințarea pietrei a produs, 
încă din antichitate, construcții monumentale, ziduri ciclopeene, 
piramide, templele gigantice ale Romei sau al Siciliei, inferioare 
totuși ca dimensiuni construcţiilor moderne în beton armat. Fo- 
losirea lemnului în Nord a mărginit forma constructivă și a îm- 
piedicat dezvoltarea unui stil monumental. Oţelul a făcut posi- 
bile marile mașini ale industriilor sau armele gigantice ale ar- 
matelor moderne. 

Rareori masele sînt, într-o operă, continue, ca în cazul tu- 
mulusurilor arhaice, al piramidelor și obeliscurilor egiptene, al 
sarcofagelor romane. Mai des, o operă se constituie dintr-o serie 
de mase articulate, printre care se intercalează spaţiul liber. 
O operă este atunci un ansamblu de plinuri și goluri. Există 
opere care extind suprafeţele pline sau pe cele vide, opere care 
prin deasa întrerupere a maselor ajung la un fel de spirituali- 
zare a lor, ca în arhitectura greacă sau gotică, și opere care, 
prin extensiunea neîntreruptă a maselor, accentuează materiali- 
tatea lor, ca în arhitectura romană. 

Masa este expresia văzută a gravităţii şi a rigidității care i 
se opune, a unei forțe fizice care atrage masele către pămînt și 
a uneia care, opunindu-se acesteia, indică direcţia contrarie a 
ascensiunii. Prin continuitatea neîntreruptă a maselor domină 
gravitatea ; prin deasa întrerupere a lor triumfă rigiditatea. 

Conjugat cu acest principiu, monumentalitatea dobindește două 
sensuri felurite : există monumente care apasă și altele care 
urcă. Tot astfel, după cum considerăm monumentele din exte- 
rior sau din interiorul lor, ceea ce este totdeauna cazul în arhi- 
tectură, se obţine o limită sau un mediu (Focillon), forme care 
ne opresc și forme care ne conţin, ne adăpostesc şi, uneori, ne 
absorb. Acestea din urmă creează un mediu înalt și ne absorb 
în înălţime, ca în catedralele gotice, sau un mediu vast, absor- 
bindu-ne în întindere, ca în arenele antice. Viollet-le-Duc, în 
Dicţionarul său de arhitectură, a mai stabilit, în felul în care 
operele conformează spațiul-mediu, deosebirea dintre acelea 
care se raportă la dimensiunea umană, fie numai pentru a pro- 
voca comparaţia strivitoare pentru om, ca în catedralele gotice, 
și spaţiile care nu sugerează această comparaţie și par a fi con- 
cepute în afară de orice referință la proporția umană, cum sînt 
templele grecești. 3 

Am spus că ne simţim conţinuți în forma-mediu și ne oprim 
în fața formei-limită. Aceasta din urmă, fie ea a unei opere ar- 
hitecturale, sculpturale sau picturale, aparţine deci unui spaţiu 
care nu continuă spaţiul aerian, ci se opune acestuia. Cine con- 
templă un monument arhitectural, unul sculptural sau un ta- 
blou, ocupă o poziţie de vecinătate frontală cu acestea, adică din 
spațiul său privește către spaţiul opus al operei. A „contempla“ 
înseamnă a stabili, prin vizualitate, legătura dintre două spații 
opuse. A „contempla“ mai înseamnă a înregistra forma vizuală 
a unei mase. Considerată din apropiere, masa este obiectul sim- 
ţului cinestetic și tactil. Pipăim și urmărim prin mișcările orga- 
nelor noastre masele materiale, atita timp cît, aflindu-ne în 
apropierea lor nemijlocită, nu le putem vedea. Numai la dis- 
tanța necesară pentru ca spațiul operei să se opună spaţiului 
privitorului, valorile cinestetice și tactile ale operei se trans- 
formă în valorile optice ale formei. Încă de la începutul seco- 
lului, sculptorul german A. Hildebrand, într-o operă de mare 
răsunet și care a fondat, pentru toată plastica modernă, teoria 
vizualităţii pure (Das Problem der Form, 1902), a constatat că 
problema creației plastice stă în a găsi acel mod de tratare a 
maselor care să permită valorilor lor cinestetice și tactile să 
se transforme în valori optice, adică să se organizeze într-o 

imagine distantă (Fernbild), susceptibilă a fi înregistrată numai 
prin simţul vederii. Iată deci că forma este o noțiune corelativă 
cu masa, nu numai în înţelesul că nu orice masă produce orice 
formă, că masele determină formele, atît prin natura materia- 
lităţii lor, cît şi prin aceea a raportului nostru spaţial cu ele, dar 
chiar, în mod general, un anumit și singur mod al legăturii spa- 
tiale este indispensabil pentru ca masa să determine forma. 


19. FORMA CA UNIFICARE 


Am arătat mai sus ($ 16) că materia nu este niciodată un ele- 
ment complet amorf și că, prin urmare, ea posedă totdeauna o 
indicație formală pentru opera viitoare. Totuși, faţă de opera 
terminată, materia reprezintă un element dat, care trebuie să 
suporte intervenția unui act producător de forme pentru ca 
opera să apară. Intervenţia producătoare de forme constă în 
divizarea elementului dat al materiei în părți și în unificarea 
acestora într-un întreg. În acest din urmă înţeles, forma este 
unitatea unor părţi, o unitas multiplex. De ce fel de unificare 
este însă vorba, căci există mai multe feluri ale ei, dintre care 
numai una singură este a operelor și, printre acestea, una sin- 
gură a operelor de artă. De ce fel de raport între părți şi întreg 
este vorba de fiecare dată ? 

Există o unificare prin însumare cantitativă, aceea a grăme- 
zilor, în care întregul nu este altceva decit suma părţilor şi în 
care părțile nu primesc vreo modificare prin faptul introdu- 
cerii lor într-un întreg, părţile rămînînd mai departe calitativ 
omogene. Există apoi o unificare prin însumarea unor părți ca- 
litativ eterogene, dar care își păstrează individualitatea lor. Este 
cazul agregatelor. Ambele aceste moduri ale unificării sînt deci 
statice, deoarece părțile puse în prezenţă în unitatea întregului 
nu lucrează una asupra alteia. Altul! este însă cazul în unifi- 
cările dinamice, printre care sintezele (chimice, psihice) sînt 
produsul unificării prin fuziunea unor elemente calitativ de- 





1 În manuseriş : acesta (n. ed.). 

osebite, dispărînd într-un întreg calitativ nou. Cînd părţile lu- 
crează unele asupra altora, fără să dispară în întregul unificat, 
păstrindu-și adică individualitatea lor, avem de-a face cu me- 
canismele. Un ansamblu de sinteze chimice și de mecanisme 
regăsim în organisme. Totuși, pe cînd în sintezele chimice şi în 
mecanisme acțiunea reciprocă a elementelor și a forţelor active 
este reversibilă, în sensul că putem analiza sinteza pînă la ulti- 
mele ei elemente și putem face ca procesul mecanic să retrogra- 
deze de la fiecare din punctele lui către punctul iniţial, sinteza 
și procesul organic sînt ireversibile, nu le putem analiza pină 
Ja ultimele lor elemente şi nu le putem întoarce din drumul creș- 
terii și al decrepitudinii lor. Spunem, din această pricină, că 
organismele au o individualitate și că viază, trăiesc. Individua- 
litatea și viața sînt expresiile de care ne servim pentru a de- 
semna factorul de iraționalitate în alcătuirea sintezei organice 
și a chipului ei de a se desfășura, de la naștere și pînă la moarte. 
Individualitatea organică este specifică în primele forme ale 
vieţii ; organismele au adică individualitatea speţei lor. Odată 
cu înmulțirea şi diferenţierea treptată a speţelor, individuali- 
tatea tinde către forma singularității, adică organismele încep 
a se deosebi nu numai de la o speţă la alta, dar și înlăuntrul fie- 
cărei spețe. Tendinţa aceasta culminează în om și în creaţiile lui 
de artă. Opera de artă este sinteza cea mai singular-individuală. 
Unificarea părților într-un întreg, adică forma în ultimul înțeles 
dat acestui cuvînt, dobîndește în artă modalitatea sintezei, adică 
a fuziunii într-un produs calitativ nou, dar această sinteză nu 
este specifică, ci singulară sau originală. Cuprindem întreaga 
caracteristică a formei artistice, dacă ne gîndim că ea apare de 
cele mai multe ori prin conformarea unei materii anorganice și 
folosind virtuțile ei pur fizice, mecanice, optice, sonore ete. Do- 
meniul fizic nu cunoaşte însă decît mecanicitatea reversibilă și 
ignoră individualitatea. Caracteristica cea mai izbitoare a for- 
mei artistice este deci de a înfrînge mecanicitatea naturii şi lipsa 
ei de individualitate. Forma artistică este deci expresia extremă 
a plasticității materiei. Forma artistică este rezultatul acţiunii 
prin care materia este adusă la condiția vieţii pe alte căi decit 
ale evoluţiei biologice. 

În ultimele generaţii de cercetători s-au înmulţit încercările 
de a descrie formele tipice în ertă, stabilind, în genere, cupluri 
contrastante, ca, de pildă, forme în care domină unitatea sau 
multiplicitatea, forme deschise sau închise (Wölfflin), forme in- 
finite și perfecte (Strich), forme organice sau geometrice (Wor- 
ringer), serii și labirinte, perspective scenice și cartografice (Fo- 
cillon) etc. Oricare ar fi interesul unei astfel de clasificări, ca un 
mijloc apt pentru a determina o primă cunoaștere a operelor 
și ca o metodă pentru a stabili afinităţile dintre opere felurite 
în unitatea unui curent, a unui cerc de cultură etc., ea rămîne 
totuşi insuficientă pentru a ne conduce pînă în intimitatea in- 
dividuală a formei. Căci, admiţind că într-un tablou de Rubens 
și unul de Rembrandt stabilim aceeași precumpănire a multipli- 
cității asupra unităţii, aceeași formă deschisă, aceleaşi perspec- 
tive scenice etc., adică aceleași caracteristici ale barocului, nu 
epuizăm odată cu acestea individualitatea formei celor doi ar- 
tiști, operele lor rămînînd profund deosebite, cu toate asemănă- 
rile ce îi apropie. Ştiinţa formelor artistice n-are deci decit o 
valoare propedeutică ; ea poate fi apoi un adjuvant al istoriei. 
Conceptul filozofic al formei ne oprește să acordăm acestei ști- 
inţe o altă însemnătate. Formele fiind, în fiecare creaţie de artă, 
unice, ele nu admit comparaţie şi nici generalizarea asupra lor. 
Știința formelor ne duce numai pînă în preajma acestora ; de 
aci înainte intră în drepturile ei cunoașterea individuală, aceea 
a criticii artistice. 


Postum [1947] 


IDEALUL CLASIC AL OMULUI 


Cine încearcă să gîndească noţiunea „om“, să lege de ea un 
conţinut de reprezentări precise, ajunge curînd la încheierea că 
înţelesul căutat nu este totdeauna același. Filozoful Max Sche- 
ler, care a consacrat acestei cercetări o lucrare dintre cele mai 
interesante, distinge trei concepţii deosebite care se încruci- 
șează în sfera de reprezentări a europeanului cult de astăzi. Mai 
întîi, concepția iudeo-creștină a creaturii decăzută din starea 
paradisiacă primitivă prin păcatul lui Adam. Apoi ideea greacă 
şi antică a omului rațional, participînd la rațiunea universală. 
În fine, ideea științifică modernă a omului ca produs evolutiv 
al unui proces biologic general și ale cărui însuşiri nu sint decît 
rezultatul amestecurilor și complicațiilor dintre energiile și fa- 
cultățile existente în natura subumană. Dintre aceste felurite 
idei ale omului, paginile de faţă ar dori să analizeze mai de 
aproape concepţia antică, idealul clasic al omului, pentru a ne 
întreba mai apoi care este gradul lui de vitalitate în zilele noas- 
tre şi ce rol îi poate fi rezervat în criza morală pe care o stră- 
batem. Psihologul timpului nostru are, în adevăr, prilejul să 
constate că printre feluritele noțiuni capitale, devenite proble- 
matice astăzi, aceea a omului se leagă cu urmări dintre cele mai 
grave. Munca de transformare a noțiunii de om este un proces 
în adincime. Temeliile înseși ale culturii noastre sînt puse în 
discuţie odată cu această transformare. Dar cine dorește men- 
ținerea bunurilor mai de seamă ale acestei culturi trebuie să-și 
pună întrebarea dacă restaurarea idealului clasic al omului nu 
este unul din mijloacele înlăturării unor ameninţări care se în- 
dreaptă către noi din atitea direcţii. 

Spun „idealul clasic al omului“, mai bine decit „noţiunea 
omului clasic“, pentru că aceasta din urmă nu poate fi definită 
decit în raport cu valorile pe care le afirmă și către care nă- 
zuieşte. Idealul clasic este o constelație de ţinte propuse voinței 
etice a omului, în care se rezolvă un sistem de evaluări. Ultima 
rădăcină a idealului clasic, ca, dealtfel, a oricărui ideal uman, 
stă astfel înfiptă într-un strat irațional al sufletului, pentru care 
nici un alt motiv nu mai poate fi găsit. De ce omul clasic aspiră 
către anumite bunuri și afirmă superioritatea anumitor valori 
tundamentale alcătuiește o împrejurare a cărei necesitate ul- 
timă nu poate fi întemeiată. Singura muncă științifică în legă- 
tură cu studierea unui ideal uman, a unei noţiuni normative a 
omului, este aceea de grupare logică a unor trăsături care re- 
constituiesc o structură solidară în toate punctele ei. 

Idealul clasic al omului este astfel o structură eternă, un 
model uman permanent, capabil să fie restaurat și să dirijeze 
cultura omenească în orice moment. S-ar putea deci vorbi de 
idealul clasic al omului fără nici o raportare istorică, pen- 
tru că el reprezintă o grupare de tendinţe etice așa de logic an- 
grenate, încît, prin necesitatea lui internă, se ridică peste orice 
determinare temporală. În realitatea faptelor însă, idealul clasic 
al omului este fructul unei anumite epoci din istoria lui, şi 
anume a intervalului dintre secolul al V-lea înainte de Christos 
pînă prin veacul al III-lea al erei noastre, adică din momentul 
apariţiei tragediei grecești pînă în acela în care stoicismul gre- 
co-latin ajunge la ultima lui expresie. Din această clipă începe 
să se afirme din ce în ce mai puternic noul ideal creștin, a cărui 
definitivă instaurare nu se produce însă fără numeroase împru- 
muturi făcute idealului precedent. 

Dacă facem să înceapă epoca de formaţie a idealului clasic 
cu apariția tragediei grecești, împrejurarea este explicabilă 
prin faptul că în această clipă pare a se naște nu numai omul 
clasicismului, dar omul pur și simplu, în înţelesul moral pe 
care-l putem da acestui cuvint. Abia în tragedia grecească omul 
se gîndeşte pe sine ca individualitate autonomă, izolată din 
complexul naturii şi societăţii şi opusă lor. Luptele eroilor tra- 
gici cu zeii și destinul şi curnplitele lor nenorociri sînt produsul 
acestei sforțări de eliberare a individualităţii umane; după 

cum măreţia eroului tragic este semnul prețuirii care începe a 
se acorda individualităţii eliberate, demnității și puterii ei. Cîtă 
vreme omul trăia în „mistică participare“ (Levy-Briihl) cu în- 
treaga natură și cu întreaga comunitate care îl îngloba, durerea 
putea fi resimţită dar nu încă suferinţa tragică. Într-un anumit 
moment însă omul începe să se simtă opus și în luptă fie cu 
Divinul (Prometeu), fie cu întreaga realitate, resimţită ca un 
complex de cauze și efecte străine de voinţa lui (Oedip), fie cu 
orînduirea socială, ale cărei norme funcţionează fără considera- 
ţie pentru sensibilitatea personală (Antigona), şi în această clipă 
omul se naște în realitatea lui morală, cu un strigăt de solitu- 
dine și durere, de împotrivire și mindrie, care alcătuiesc lao- 
laltă patosul tragic. 

Tragedia se ridică în întregime dintr-un anumit sentiment al 
distanței față de restul realităţii, în lumina căruia capătă limite 
mai precise și se cristalizează individualitatea omenească. S-ar 
putea spune că tragedia este, de fapt, un document al adoles- 
cenței omului, ilustraţia unei crize de tinereţe, analogă cu aceea 
care în evoluția individuală marchează străbaterea la conştiinţa 
personalității. Desfășurarea ulterioară a culturii antice scoate în 
evidență mișcarea contrarie, de integrare în ordinea realului, 
resimţită de data aceasta ca armonie cosmică și, de fapt, peri- 
oadele mai tirzii ale antichității se caracterizează prin dispari- 
ţia tragediei ca sentiment de viaţă şi gen literar. Atarazia scep- 
ticilor şi apathia cinicilor şi stoicilor alcătuiesc dovada lichidării 
tragicului în epoca de maturitate şi bătrineţe a antichităţii. 

Omul clasic, care cîștigase pentru sine conștiința individua- 
lităţii, se concepe apoi ca ființă spirituală. Participarea umanu- 
lui la spiritul universal este una din reprezentările fundamen- 
tale ale antichităţii. Din cercul ei de idei coboară imaginea lui 
homo sapiens, a cărui însușire îi creează facultatea de a cunoaște 
ordinea raţională a lucrurilor. „Reminiscența“ platoniciană 
este una din cele mai renumite sistematizării a acestei le- 
gături a omului cu realitatea spirituală, din care rezultă capa- 
citatea sa de cunoaștere metafizică. Depozitar al spiritului şi apt 
pentru cunoștința orînduirii raţionale a lumii, omul capătă acum 
statornicele sale titluri de nobleţe, care este o nobleţe a cunoaș- 
terii. Coordonat cu realitatea spirituală, omul clasic nu mai este 

un străin în univers, după cum ar fi fost amenințat să rămînă 
dacă problematica tragică a individualităţii nu şi-ar fi găsit 
corectivul în gîndul spiritualist al originii și destinaţiei umane. 
Spiritualismul antic a însemnat un adevărat balsam aşternut 
peste rana pe care tragedia o săpase în sufletul omenesc. Din el 
a izvorit fîntîna de miîngiieri a clasicismului. Consolarea spi- 
ritualistă a antichităţii a luat însă două forme. După cum spi- 
ritul era considerat că domină, dintr-o poziție transcendentă, 
natura materială și lumea impresiilor noastre sensibile, sau că 
o străbate în mod imanentist și o conformează în fiecare din 
punctele ei, consolarea spiritualistă a devenit sau refugiu, sau 
integrare cosmică. Platonismul și stoicismul înseamnă, din acest 
punct de vedere, două soluţii antitetice față de dificultăţile mo- 
rale ale vieţii, dar și singurele soluții cu putinţă. Astăzi încă 
noi nu știm să răspundem durerii decit sau cu îndemnul de a ne 
refugia în lumea mai bună a spiritului, sau cu acela de a ne in- 
tegra mai bine în ordinea raţională a realului, în care durerea 
nu apare decit ca efectul unor adaptări imperfecte. Etica noas- 
tră continuă astfel a construi pe îndoita temelie așezată în an- 
tichitate de Platon şi stoici. 

Participarea omului clasic la spiritul universal determină în 
interiorul structurii lui şi al societăţii în care trăiește primatul 
spiritului. În această din urmă privinţă trebuie spus că pentru 
întîia oară în istoria omenirii europene, Platon așează deasupra 
clasei războinicilor și a preoților pe aceea a filozofilor, cărora 
ar fi dorit să le rezerve conducerea statului. Tot astfel, în inte- 
riorul organizaţiei umane și în ierarhia idealurilor morale, Pla- 
ton așeza, deasupra temperanţei și bărbăţiei, înţelepciunea și 
dreptatea ca o însușire armonizatoare a tuturor însușirilor su- 
fleteşti. Primatul spiritului era considerat de omul clasic că se 
poate întinde pînă la marginile aparente ale organizaţiei lui. 
dînd frumusețe corpului, măsură şi euritmie atitudinilor lui. 
Frumuseţea atletului putea fi astfel considerată ca un reflex al 
perfecțiunii sale spirituale şi educaţia gimnastică putea fi pri- 
vită ca o parte întregitoare a culturii spiritului. Pe citā vreme, 
pentru anumite teorii moderne ale omului, valorile spiritului nu 
sînt decît niște transtigurări ale forţelor lui biologice inferioare 
şi perfecțiunea lui genială, o simplă expresie a unei vitalități 

mai puternice şi mai bogate, omul clasic menținea raportul răs- 
turnat, socotind că pînă la ultimul amănunt al complexiunii lui 
fizice, în glezna piciorului care calcă frumos, străbate ceva din 
forța armonioasă a spiritului. Pentru omul clasic nu valora ast- 
fel principiul pe care îl regăsim în întreaga icoană științifică a 
lumii moderne, potrivit căruia inferiorul determină și explică 
superiorul. Universul omului clasic era dominat de spirit. Din 
această pricină, sforțarea de înţelegere a lumii nu consta pentru 
omul clasic într-o coborire în straturile inferioare ale creaţiei, 
ci într-un elan de ridicare pînă la principiul ei spiritual. Omu- 
lui modern de ştiinţă i se cere curajul adevărului, adică puterea 
de a înfrunta dezvăluirea raportului de forțe inferioare, din care 
se constituie orice ideal uman, forța de a suporta spulberarea 
reprezentării care rămîne pentru el o simplă „iluzie spiritua- 
listă“. În locul curajului adevărului, cercetătorul clasic avea 
nevoie de starea de pregătire interioară a entuziasmului etic și 
religios. 

Participarea la spiritul universal dă omului clasic şi o aită 
însușire și anume aceea a unităţii. Acţiunea spiritului este, 
în adevăr, prin excelenţă unificatoare. În varietatea și disper- 
siunea sensibilului, spiritul introduce virtutea unităţii. Unitatea 
înseamnă însă, mai întîi, grupare și liniştită armonizare a ele- 
mentelor și energiilor sufletești. Această grupare este determi- 
nată de un anumit fel ireductibil al persoanei, de natura sa 
particulară. Pentru întiia oară în etica aristoteliciană apare no- 
țiunea originalității omului (physis), pe care apoi deprinderea 
o dezvoltă și realizează. Faţă de nimic altceva nu simte grecul o 
împotrivire mai mare ca față de dispersiunea persoanei, de 
multiplicitatea anarhică a actelor, de ceea ce în limbajul filo- 
zofilor se numește polypragmosyne. Unitatea și originalitatea 
omului este resimţită apoi de clasic în conexiune cu planul ra- 
tional, după care este dispus întregul univers. În armonia cos- 
mică, ne învaţă stoicii, fiecare ins deţine, potrivit cu origina- 
litatea fiinţei sale, un rol anumit, pe care înţelepciunea ne 
indică a-l împlini cît mai bine, cu cît mai pioasă supunere faţă de 
logosul divin care, ordonind lumea în fiecare din punctele ei, a 
rezervat fiecăruia din noi locul potrivit însuşirilor sale. Opera 
lui Marc-Aureliu, cugetătorul cel mai nobil de la finele antichi- 

tății, este în întregime străbătută de suflul acestei pietăţi. În 
aceeaşi atmosferă spirituală apare comparaţia normativă a lumii 
cu teatrul și a omului cu actorii care se urmează pe scena lui. 
o comparaţie din care se desprindea acea sugestie de detaşare 
şi de modestie, din substanța cărora idealul nostru de civiliza- 
ție este încă făcut în mare parte. Acest ideal al unităţii omului 
atrage, în sfîrşit, după sine, idealul corelativ al limitării lui. 
Omul grupat prin toate tendințele şi manifestările sale către 
centrul ființei sale se închide asupra sa însuși, în perfecţiune 
sferică limitată. Ceea ce este nemăsurat, excesiv și încordat 
repugnă deopotrivă clasicului. Măsura și renunțarea sînt, dim- 
potrivă, normele conduitei sale, Astfel, față de eul necontrolat 
al barbarului, năzuind să impună cu exces buna sa poftă arbi- 
trară, omul clasic izbuteşte acea operă de autocritică, de tem- 
perare a instinctelor, de mărginire în funcțiunile sale naturale 
şi în rolul său oportun, fără de care orice viaţă a cetăţii este cu 
neputinţă. Civilizaţia nici nu înseamnă altceva, după obirșiile 
etimologice ale cuvîntului, decit această perfecţionare a exis- 
tenţei înlăuntrul cetăţii. Dar, lucru vrednic de a fi observat, 
pentru desăvirșirea vieții în cetate omul clasic nu socotește alt 
drum mai bun decit această educare a individului solitar. 

Trebuie subliniat cu multă tărie că nici una din trăsăturile 
acestui portret, izolată din asociaţia cu celelalte, nu integrează 
pe seama sa adevăratul tip omenesc clasic. Nici integrarea cos- 
mică a misticilor, lipsită de conștiința foarte netă a individuali- 
tăţii, nici limitarea prin insuficiență a micului burghez comod 
şi laş, nesprijinită, aşadar, de conştiinţa totalului cosmic în care 
rolul fiecărui din noi este indicat, nici individualismul solipsist, 
dezintegrat din marea armonie a naturii, nu sînt într-un fel 
oarecare clasice. Clasică este numai gruparea armonioasă și 30- 
lidară a tuturor acestor însușiri. Clasic este omul pe care jocul 
tuturor forțelor realului îl determină, fără să-l absoarbă în uni- 
tatea lor. Este clasic omul care trăiește în îndoita conștiință a 
dependenţei sale față de totalitatea forţelor naturale și spiri- 
tuale ale lumii şi a individualităţii sale puternice și mindre. Din 
dezvoltarea celor două aspecte ale structurii sale morale, au 
apărut în clasicism două metode omeneşti, a căror forță etică 
regulatoare a îndrumat multă vreme silința morală a omenirii. 

Înțeleptul și eroul sînt tipurile omeneşti în care se dezvoltă 
exemplar tendinţele integrante ale clasicismului. 

Înțeleptul este ființa în care a luminat mai puternic con- 
ştiinţa dependenţei cosmice şi care a ştiut să extragă de aci mo- 
tive pentru buna călăuzire a vieţii sale individuale. Pietatea, 
dreptatea, cumpătarea domină sufletul său. Eroul este ființa în 
care s-a dezvoltat mai puternic conștiința individualității, re- 
zistentă faţă de toate puterile care o amenință cu nimicirea, 
pornită să se realizeze pe sine peste orice piedici, împotriva ori- 
căror primejdii, înfruntînd zdrobirea fizică. Virtutea eroului 
completează astfel pietatea și măsura înţeleptului în icoana cla- 
sică a omului. Am spus că idealul clasic s-a format în cele opt 
veacuri care s-au scurs din momentul în care apar primele tra- 
gedii pe care le cunoaștem, pînă în clipa în care stoicismul își 
dă ultima expresie. Din această clipă începe să se afirme, din 
ce în ce mai puternic, noul ideal creștin. Am mai spus că instau- 
rarea creștinismului nu se produce fără numeroase împru- 
muturi făcute idealului precedent. Acesta din urmă nu dispare 
niciodată definitiv. O viaţă latentă trăiește el chiar în timpul 
evului mediu, pentru a se desprinde ceva mai tare în mișcarea 
umanistă de la curtea lui Carol cel Mare sau Otton, pînă cînd 
în veacul al XIII-lea, odată cu zorii Renașterii italiene, pare a 
trece din,nou la postul de conducere spirituală a umanității. De 
atunci idealul clasic a împlinit o funcțiune aproape permanentă 
în cultura Europei. îl vedem astfel asociindu-se cu mișcarea de 
inîndrie și restaurare națională a unui Petrarca, Machiavelli și 
Rienzi. Prin Academia platoniciană a Medicișilor el se impune 
întregii elite spirituale a timpului. Descartes asociază raționa- 
lismul modern cu îndrumarea etică a stoicilor. Rousseau opune 
civilizaţiei corupte a vremii sale exemplul virtuţii antice. Erois- 
mul civic al lumii vechi trece apoi printre modelele călăuzitoare 
ale Revoluției franceze. În același timp, Goethe face să trăiască 
din nou idealul personalității umane armonioase și integrează 
în opera sa rezultatele culturii ridicate pe temeliile clasi- 
cismului. 

Intre acestea, forțe tot mai numeroase, acumulate în de- 
cursul ultimului secol şi în deceniile secolului nostru, tind să di- 
zolve idealul clasic al omului într-un fel a cărui temperare al- 

cătuieşte una din datoriile resimțite mai puternic de omul de 
cultură de astăzi. Am arătat și mai sus cum știința modernă, în- 
locuind înțelepciunea antică, a răsturnat perspectiva în care 
aceasta din urmă își reprezenta ființa omului. Pe cîtă vreme filo- 
zofia veche înţelegea pe om din participarea sa la spiritul divin, 
ştiinţa a încercat a înţelege spiritul însuși din jocul elementelor 
și forţelor subumane. Încadrarea omului în seria zoologică prin 
opera unui Lamarck și Darwin alcătuiește una din faptele cele 
mai anticlasice ale ultimului secol. Știința ar fi trebuit, dealtfel, 
să menţină şi să alimenteze sentimentul dependenţei omului de 
totalitatea cosmică. Există în dezrădăcinaţii lui Barrès o fru- 
moasă pagină în care Hippolyte Taine, unul din scientiștii cei 
mai reprezentativi ai veacului al XIX-lea, este pus să vorbească 
în timp ce contemplă un viguros stejar din grădina Luxembur- 
gului. Adinca înrădăcinare liniștită a copacului, asociat cu în- 
treaga natură, este resimţită acolo într-un dureros contrast cu 
dezrădăcinarea, mobilitatea și solitudinea omului modern. 
Această modificare în sentimentul de sine al modernului a fost, 
în ultimul veac și jumătate, un efect al dezvoltării vieţii urbane 
și a industrialismului. Aspecte legate între ele și condiţionin- 
du-se reciproc, viaţa urbană și industrialismul au creat omului 
un mediu artificial al existenţei, i-au impus o depărtare de na- 
tură în care sensul clasic al vieţii a trebuit să pălească. 

Aceeași acţiune corosivă s-a îndreptat apoi împotriva senti- 
mentului unităţii și limitării persoanei. Ba chiar în legătură 
cu aceasta din urmă s-au produs criticile cele mai frecvente adre- 
sate clasicismului. Viziunea omului unitar și limitat se încadra, 
în adevăr, în ordinea imuabilă a unui univers static din care 
lipsea voința oricărei prefaceri şi perfecționări. Progresivismul 
modern a trebuit să resimtă clasicismul drept adversarul său cel 
mai primejdios. Concepţia progresivistă a vieţii a înlocuit deci 
idealul perfecțiunii sferice limitate cu acela al personalităţii 
deschise, realizindu-se prin contradicții dialectice. Într-un uni- 
vers capabil să se transforme și să se perfecţioneze, se înca- 
drează mai bine personalitatea de formă deschisă, gata să intre 
în tipare noi. Atit de adînc a fost săpat idealul clasic al unităţii, 
al consecvenţei și solidității intime a persoanei, încît zilele noas- 

tre au putut difuza concepţia omului contradictoriu din roma- 
nele lui Dostoievski, a ființei sfişiate de izbucnirile vulcanice ale 
inconştientului freudian sau a omului necentrat, socotindu-se 
liber în virtutea unei conștiințe disponibile, în care se poate 
insinua sugestia clipei trecătoare, într-un cuvint omul anoetic 
și anarhic pe care-l propune ca model contemporanilor serii- 
torul francez Andre Gide. 

Dar poate antiteza cea mai izbitoare cu idealul clasic o gă- 
sim în spiritul modern al reformei sociale. Înțeleptul antic lucra 
prin cuvintul şi exemplul său la perfecționarea interioară a 
omului. Așezări sociale mai bune și mai drepte puteau fi nădăj- 
duite ca un rezultat al acesteia. Înţelepciunea antică lucra la 
ameliorarea cadrului de viață al umanităţii prin înnobilarea in- 
dividului. Reformismul social modern a socotit într-acestea, 
drept o cale mai bună, însăși munca de perfecționare aplicată 
direct cadrelor sociale de viaţă. Astfel, în timp ce înțeleptul de- 
venea un tip omenesc aproape nereprezentat în epoca noastră, 
se impunea din ce în ce mai puternic figura reformatorului so- 
cial. Noul spirit al reformei sociale a năzuit în ultimul secol că- 
tre o îmbunătățire a condiţiilor de viaţă și muncă, printr-o mai 
justă organizare a raportului dintre muncă și capital şi prin mai 
bune rînduiri privind asistența socială, instrucţia publică, bio- 
politica ș.a.m.d. În executarea acestui program. vremea noastră 
vede încă ţintele cele mai interesante ale muncii noastre de 
civilizaţie. 

Fără a contesta îndreptăţirea transformărilor introduse în 
viziunea modernă a omului și a orientării date aspirațiilor lui 
sociale, comparaţia cu idealul clasic al vieţii îngăduie obiecţii 
importante. Căci fără îndoială că în cadrele sociale cele mai de- 
săvirșite este încă nevoie să fie introdusă o fiinţă lăuntric civi- 
lizată, capabilă să le conserve şi să se bucure de ele. Ameliora- 
rea cea mai izbutită a împrejurărilor generale de viață nu face 
inutilă munca de înnobilare a individului, ba chiar o reclamă 
ca pe o condiţie indispensabilă. Reformismul social modern nu 
se poate lipsi de idealurile înţelepciunii antice. Din însăşi în- 
țelegerea năzuinţelor celor mai legitime ale epocii noastre se 
precizează astfel sensul și necesitatea unei înviorări a spiritu- 


lui clasic. 

Pe de altă parte, dacă în sistemul evaluărilor noastre mo- 
rale înlocuirea viziunii statice a omului unitar și limitat în 
funcțiunile indicate de rînduiala cosmică, cu viziunea unui om 
mai plastic, menit să se integreze în mișcarea de desăvirșire a 
lumii, a răspuns la un moment dat orientărilor fundamentale ale 
culturii noastre, o rememorare a vechilor idealuri vine acum la 
timpul ei. Cine dorește să păstreze libertatea omului, cine soco- 
tește că înlănțuirea lui ar constitui retrogradarea cea mai tra- 
gică pe care civilizația noastră ar putea-o trăi, acela înţelege că 
libertatea nu e cu putință decit sub condiţia păstrării conștiinței 
de unitate și consistență internă a persoanei. Demisiunea aces- 
tui ideal face cu putință subjugarea omului, folosirea lui pentru 
oricare din scopurile dorite de asuprire. Dimpotrivă, numai 
conștiința că fiecare din noi alcătuim un bloc moral rezistent, 
centrat asupra însușirii originale pe care natura a fixat-o în noi, 
poate să ne împrumute puterea de a îndrepta către furtuna tim- 
purilor o figură liniștită și demnă. 


1933 

Problema omului, a naturii și a menirii sale, se impune 
astăzi cu atita putere, încît socotim că nu va fi judecată inutilă 
încercarea de a lămuri în trecutul reflecţiei omului asupra lui 
însuși cîteva din marile ei linii istorice și unele din acele pe care 
tocmai nevoile epocii actuale ne cer a le desfășura mai departe. 
Antropologia filozofică este pentru gindirea timpului problema 
cea mai urgentă, și însemnările care urmează, sprijinite de ct- 
teva texte esenţiale, pot fi înţelese ca o introducere în această 
disciplină. 


PĂCAT ŞI CADUCITATE 


Prima oară cînd omul reflectează asupra lui însuși, el ex- 
trage din această operație sentimentul că natura lui este atinsă 
de un blestem, ale cărui consecinţe explică destinul lui perma- 
nent. Natura omului este viciată de un păcat originar. Pentru 

” a fi înfrînt interdicția divină și a se fi împărtășit din cunoștință, 
omul a pierdut binefacerile primei sale așezări şi ale nemuririi 
cu care fusese înzestrat, Cunoștinţa pe care o cîștigă Adam odată 
cu consumarea fructului interzis, prima lui cunoștință, este 
aceea a nudităţii lui. Blestemul care îl atinge îl lipsește de bine- 
facerile raiului şi îi suprimă nemurirea. Omul va trebui deci 
să muncească. El va trebui să se reproducă, ciștigind astfel pen- 
tru speța lui nemurirea pe care individul o pierduse pentru sine. 

Faţă de adînca interpretare a Bibliei, este interesant de re- 
marcat că reflecţia grecilor asupra originii și naturii omului nu 

se însoţeşte cu sentimentul unui păcat, atît de viu în sufletul 
vechilor evrei, ci cu acel al unei caducităţi, al unei lipse ori- 
ginare, ale cărei urmări le putem constata încă. Interesant în 
această privinţă este mitul pe care îl povestește Protagoras în 
dialogul cu același titlu, datorit lui Platon, un mit care cores- 
punde desigur unei vechi tradiții și care poate fi pus într-o 
fructuoasă comparaţie cu acel al Genezei, pentru a preciza de- 
osebiri de o mare importanţă : „Era un timp — povesteşte Pro- 
tagoras — cînd zeii existau, dar speţele muritoare nu apăruseră 
încă. Cind sosi momentul! hotărît de Destin pentru ca acestea 
să se nască, iată că zeii le întruchipează înlăuntrul pămîntului 
dintr-un amestec de humă și de foc și din toate substanţele care 
se pot combina cu focul și huma. În momentul de a le scoate 
la lumină, zeii porunciră lui Prometeu și lui Epimeteu să le 
împartă în mod potrivit toate însușirile cu care ar putea fi în- 
Zestrate. Epimeteu îi cere lui Prometeu să-i lase lui grija de a 
face împărţirea darurilor. Cînd ea va fi gata, îi spune Epime- 
teu, tu vei inspecta opera mea. Îngăduinţa dată, Epimeteu se 
așeză la lucru. Unora le dădu puterea, altora le dădu iuțeala, 
mai cu seamă celor mai slabe, altora le acordă arme şi acelora 
cărora natura nu le-a dat arme, el le născoci o altă calitate, cu 
care la nevoie să se poată salva. Pe acei pe care îi înzestrase cu 
micimea corpului îi dăruiește cu fuga înaripată sau cu locuinţe 
subpămîntene. În scurt, între toate aceste însușiri el menţine un 
echilibru, îngrijindu-se în născocirile sale numai de faptul ca 
una din speţe să nu dispară. După ce înzestrează îndeajuns pe 
fiecare împotriva distrugerii reciproce, el căută a le păzi împo- 
triva vremii rele, care vine de la Zevs, îmbrăcindu-le cu peri 
stufoși și cu piei groase şi pentru vremea somnului le dădu fel 
de fel de acoperăminte, apoi pe unele le încălţă cu copite, pe 
altele Je îmbrăcă în piei groase şi goale de sînge. În sfîrşit, el 
procură fiecăreia o hrană deosebită, unora iarba pămîntului, al- 
tora fructele pomilor, altora rădăcinile lor ; unora el le atribui 
drept hrană carnea celorlalte. Acestora din urmă le dădu o pos- 
teritate numeroasă, victimele salvîndu-se astfel prin fecunditate. 
Dar Epimeteu, a cărui înţelepciune era imperfectă, cheltuise 

fără să bage de seamă toate facultățile naturale și pentru a în- 
zestra speța omenească el găsi că nu mai are decît puține însu- 
şiri la îndemină. Atunci apare Prometeu pentru a supraveghea 
lucrul. El vede pe celelalte speţe echipate într-un chip armonios, 
iar pe om, gol, fără încălțăminte, fără acoperămint, fără arme, 
şi ziua în care Destinul hotărise ca omul să iasă din pămînt se 
apropia cu repeziciune, Neştiind ce mijloc să găsească pentru 3 
salva pe om, Prometeu se hotărăște să fure îndeminarea artis- 
tică a lui Hefaistos și a Atenei și, în același timp, să fure focul, 
căci fără foc era cu neputinţă ca acea îndemînare să fie practi- 
cată. Astfel, omul fu înzestrat cu multe din artele utile vieții, 
nu însă cu arta politică. Aceasta din urmă era ținută de Zevs 
lîngă sine și Prometeu nu mai avusese timpul să pătrundă în 
Acropola în care Zevs locuiește, Apoi, la porțile lui Zevs stră- 
juiau sentinele înfricoșătoare și Prometeu nu putu trece mai 
departe de atelierul în care Hefaistos și Atena practicau îm- 
preună artele lor... Omul se găsi astfel în stăpînirea tuturor mij- 
loacelor necesare vieţii ; dăruindu-l însă cu focul, Prometeu fu 
mai tirziu învinuit de hoţie. Omul, cel dintii printre celelalte 
animale, cinsti pe zei ; el fu acela care începu să construiască 
altare și chipuri divine ; în sfîrşit, el a stăpînit mai întîi arta 
de a emite sunete și cuvinte articulate ; el inventă locuinţele, 
vestmintele, încălțămintea, acoperămintele şi bucatele pe care 
le produce pămîntul. Astfel înzestrați, oamenii trăiră mai întîi 
risipiţi și nici un oraș nu exista. Din această pricină, ei erau 
veșnic măcelăriți de animalele totdeauna mai puternice decit 
ei ; și îndemînările lor, îndestulătoare pentru a-i hrăni, rămi- 
neau neputincioase împotriva războiului pe care anima- 
lele îl duceau contra lor, cu izbiînzi sporite de faptul că, nestă- 
pinind arta politică, ei nu cunoșteau nici pe aceea a războiului, 
din care aceasta este numai o parte. Oamenii căutară atunci să 
se adune și să întemeieze orașe, pe care să le apere, dar odată 
adunaţi, ei continuau să se rănească, tot din pricină că arta po- 
litică le lipsea, așa încit ei începură din nou să se risipească și 
să piară. Neliniștit că speța noastră este ameninţată cu pieirea, 
Zevs trimise pe Hermes spre a aduce oamenilor pudoarea și 

justiția pentru ca să existe în cetăţi armonia și legătura crea- 
toare de prietenie“. 

Deopotrivă cu versiunea Genezei, vechiul mit al lui Platon 
manifestă sentimentul că de originea omului este legat un fapt 
grav şi excepţional, că apariţia lui s-a produs pe o cale neregu- 
lată, că ea alcătuieşte un adevărat „scandal“ al creației. Omul 
este o ființă problematică şi pentru sentimentul vechilor evrei 
şi pentru cel al vechilor greci. Citeva deosebiri sint totuși izbi- 
toare. Mai întîi, Dumnezeul Bibliei face de la început pe om 
asemănător cu sine și îi acordă în felul acesta un rang deosebil, 
o situaţie privilegiată în creație. Grecii au resimţit însă mai 
viu unitatea naturalistă a creaţiei. Omul este, în mitul lui Pro- 
tagoras, o ființă deopotrivă cu toate animalele. E) este unul din- 
tre animale, un animal totuși mai slab, mai puţin apt a susţine 
lupta cu celelalte speţe prin singurele mijloace ale înzestrării 
sale fizice. Omul primește în schimb îndeminările tehnice, În- 
sușirea esenţială a omului Genezei este cunoașterea, cu care e! 
plătește nemurirea și fericirea sa, şi numai în al doilea rînd 
virtutea și înțelepciunea politică. Însușirea fundamentală a 
omului pentru sentimentul vechiului grec este mai întii știința 
și abilitatea tehnică. Omul lui Platon este animalul tehnic al 
creaţiei, homo faber. Cu o fineţe uimitoare constată grecul deni- 
velarea existentă în sufletul omului între excelența lui tehnică 
și inferioritatea lui etic-politică, explicindu-și-o prin momen- 
tele foarte îndepărtate în timp cînd el a primit aceste felurite 
daruri. Omul cunoștea de mult artele focului, ba chiar cunos- 
cuse pe zei și ştia să se închine lor, ştia să-și clădească altare şi 
case, să se îmbrace, să vorbească şi să cultive pămîntul cînd, în- 
tr-un tîrziu, alarmat de ameninţarea care îl pindea, Zevs îi dă- 
rui arta politică, a păcii și a războiului (destinat luptei cu cele- 
lalte speţe animale), pudoarea și justiţia. Atitudinile sociale sînt 
deci mai noi în sufletul omului și astfel se poate explica relativa 
lor primitivitate faţă de nivelul ridicat al abilităților tehnice. 
Omul este deci un animal debil, dar bine înzestrat tehniceşte, 
deși cu slabe și încă rudimentare facultăţi morale şi politice. 
Este în firea lui o caducitate, pe care educaţia etic-politică ar 

putea-o totuşi remedia. ! Grecii introduc, în chipul lor de a gîndi 
omul, ideea posibilităţii unei desăvirșiri prin educaţie. Omul 
este un animal politic imperfect, dar arneliorabil. Cînd darul 
artei politice, dobindit mai tîrziu, va fi exercitat într-un interval 
de timp cel puţin egal cu acela întrebuințat pentru diversele 
sale cuceriri tehnice, nu va obține oare omul mari rezultate în 
direcţia pudorii, a justiţiei, a prieteniei, a armoniei sociale ? 
Mitul lui Protagoras ne autorizează s-o credem. Sentimentul 
păcatului originar introduce existenţa terestră a omului într-un 
impas. Abia creștinismul va găsi putinţa unei eliberări din acest 
impas, prin dogma vieţii de apoi. Sentimentul grec al caduci- 
tății umane se însoțește însă cu o perspectivă liberă asupra vii- 
torului. Concepţia antropologică a omului grec este în fond 
optimistă. 


HUMANITAS 


Darurile pe care Prometeu le-a oferit oamenilor, în lipsa 
acelora atribuite de Epimeteu celorlalte animale, sînt încă im- 
perfecte, dar ele sînt acele care îl caracterizează în mod emi- 
nent. Platon şi apoi întreaga antichitate trag consecinţele acestei 
vederi. Aceste daruri se grupează în concepţia ciceroniană a 
umanității (humanitas). Sufletul omenesc se distinge prin virtu- 
tile bărbătești ale tăriei de caracter, animus, virtus, fortitudo, 
dar și prin acele mai feminine ale ordinii, ale măsurii și ale de- 
cenţei. Umanitatea în om înglobează pe acestea din urmă. Prin 
tărie de suflet, omul apără cetatea împotriva primejdiei externe, 
dar prin umanitate, el menţine coeziunea ei internă și dezvoltă 
roadele păcii... Stoicii arătaseră apoi că omul participă la ra- 


1 Protagoras povesteşte mitul său pentru a dovedi că virtutea poll- 
tică se poate învăţa. „Dacă eşti în stare să ne demonstrezi mai limpede, 
îi spune Socrate, că virtutea se învaţă, nu ne lipsi de această demonstra- 
ție.“ Preferaţi un mit sau un discurs explicativ ? întreabă Protagoras 
pe cel de faţă. ȘI cum asistenţa ezita: „El bline, hotărî el, mi se pare 
că un mit v-ar fi mai plăcut“. 

țiunea divină, care pătrunde întregul univers și îi dă coerenţa 
unui întreg unitar şi a unui lucru plin de frumusețe. Prin ra- 
țiune, omul ajunge să iasă de sub puterea impresiilor momen- 
tane, să înțeleagă înlănțuirea evenimentelor și totalitatea cos- 
mică și umană care îl înglobează. Pasiunea adevărului și a fru- 
mosului, autoritatea cu plăcere acceptată a oamenilor înţelepţi, 
completează fizionomia umanităţii în om. Portretul care înglo- 
bează cele mai numeroase din trăsăturile antropologiei antice, 
mai cu seamă acele ale antichităţii tirzii, este acel pe care îl 
schițează Cicero, în De officis, I, 4 : „După instinctul dăruit de 
natură, orice animal caută să-și apere viața și corpul, să fugă de 
tot ce îl ameninţă, să caute şi să găsească tot ce îi este trebuin- 
cios pentru a trăi, hrana, adăpostul și toate lucrurile asermănă- 
toare. Printr-o dorință comună tuturor speţelor, fiecare animal 
este înclinat apoi să se împreune pentru a se reproduce și să-și 
îngrijească pruncii. O deosebire minunată separă însă pe om de 
brută. Supus în întregime impulsiei simţurilor, animalul se în- 
drumează către ceea ce se găsește în fața lui; el nu se leagă 
decît de prezent și rămîne nepăsător față de trecut și de viitor ; 
în timp ce omul, prin privilegiul rațiunii cu care a fost împăr- 
tășit, observă cauzele, efectele şi progresele lucrurilor care îl în- 
conjoară, vede premisele lucrurilor, compară raporturile lor, 
unește viitorul cu prezentul, îmbrăţişează fără sforțare desfășu- 
rarea întreagă a vieţii și își 'pregăteşte tot ce este necesar pen- 
tru această călătorie. Prin influenţa raţiunii, natura apropie pe 
om de om, îi face să vorbească și să trăiască împreună, le insu- 
flă mai cu seamă o vie iubire pentru acei cărora le datoresc zi- 
lele și îi îndeamnă să caute și să menţină între ei starea de so- 
cietate. Pentru toate aceste motive, natura aţiţă pe fiecare om 
să procure cele trebuincioase vieţii, nu numai pentru sine însuși, 
dar și pentru tovarășa şi copiii săi, apoi pentru toţi acei care îi 
sînt dragi şi pe care îi ocrotește. Toate aceste griji sint ca un 
ascuțiș care îi menţine spiritul treaz şi îl obligă să-şi îndoiască 
activitatea. Dar apanajul distinctiv al omului este cercetarea 
și descoperirea adevărului. Astfel, îndată ce treburile noastre ne 
lasă oarecare libertate, devenim lacomi să vedem, să auzim, să 

ne sporim instrucția, și fericirea ni se pare cu neputinţă de atins 
fără cunoașterea minunilor şi misterelor naturii. Urmează de 
aci că tot ce este adevărat, simplu şi pur are cea mai strînsă în- 
rudire cu atributele speței umane. Setei acesteia de adevăr i se 
asociază o anumită iubire a superiorității, care face ca o inimă 
bine născută să nu asculte decît de sfaturile și lecţiile unui 
maestru de autoritate justă și legitimă, înarmată pentru folosul 
general. Din mărinimia aceasta porneşte și disprețul pentru lu- 
crurile umane. Nu este apoi un apanaj mărunt al naturii și ra- 
țiunii omului de a avea singur, printre celelalte fiinţe insufle- 
țite, sentimentul ordinii, al decenţei și al măsurii pe care tre- 
buie s-o respectăm în acţiunile şi cuvintele noastre. Astfel, nu- 
mai omul observă în lucrurile supuse vederii frumuseţea, gra- 
ţia și justeţea proporțiilor lor. Reflectind în suflete imaginea 
care se înfățișează ochilor, natura și raţiunea hotărăsc în același 
timp că oricare dintre noi se cuvine să aplice frumuseţea, 
constanţa și ordinea în toate planurile și purtările sale.“ În coa- 
ceptul ciceronian al omului, vechiul sentiment al insuficienţei 
lui originare, al precarității lui, tîrziu și, din această pricină, ne- 
îndestulător remediată, face loc unei sporite conştiinţe de sine. 
Tonul s-a schimbat. Acum vorbeşte respectul de sine. Cicero 
pictează portretul omului cu mîndria de a fi om. Rațiunea de- 
vine însușirea dominantă a omului și din aceasta decurge setea 
sa de a cunoaște, iubirea culturii, respectul pentru maeștri, ba 
chiar şi aspiraţia către formele estetice ale vieţii. Căci ordinea 
şi armonia, pe care raţiunea le cunoaște în așezările universului, 
ea tinde să le realizeze în propria sa alcătuire sufletească. În- 
săși solidaritatea socială, mai vie pare-se la om decit la celelalte 
speţe animale, i se pare lui Cicero un efect al raţiunii. Căci 
recunoscînd mai viu prin rațiune dependenţa sa faţă de pă- 
rinţii care i-au dat naştere și faţă de copiii pe care urmează să-i 
ocrotească, omul îşi dezvoltă sentimentele sale sociale și își spo- 
rește zelul său în serviciul altora. Concepţia lui Cicero dezvoltă 
astfel toate implicaţiile etic-estetice ale raționalismului antro- 
pologic. Viziunea omului ca fiinţă raţională, homo sapiens, este 
una din cele mai coerente în paginile lui Cicero. 

PARADOXUL NATURALIST AL OMULUI 


Vechiul sentiment al insuficienței naturale a omului reapare 
la Pliniu, în care cercetarea antică a naturii ajunge la expresia 
ei enciclopedică. Pictura lui abundă în tonuri negre, printre 
eare şi acel al perversităţii care face din om dușmanul cel mai 
ireductibil al omului. Într-acestea, naturalistul Pliniu exprimă 
sentimentul de orgoliu, pe care, dealtfel, îl însoțește cu ironia 
lui, al omului ca scop al creaţiei și ca domn al ei, chemat s-o stă- 
pînească, Pliniu coboară din nou pe om în planul naturii, deși 
îi rezervă aci un loc excepțional. O altă caracteristică impor- 
tantă a reflecţiilor lui Pliniu este aceea că, în greutăţile existen- 
ței şi spre deosebire de celelalte speţe, omul nu se servește de 
instinctele, ci de achiziţiile sale. Omul nu datorește naturii nici 
una din îndemînările lui. Pe toate acestea el le-a cîștigat și con- 
tinuă a le cîştiga, odată cu apariţia fiecărui individ, prin oste- 
nelile învăţăturii. Omul este astfel un produs artificial, un ade- 
vărat paradox în mijlocul naturii. Iată cuvintele lui Pliniu, în 
Historia naturalis, VII, 1 : „...Este drept a începe studiul nostru 
prin om, pentru care natura pare a fi produs tot restul. Unor 
daruri atît de mari, ea i-a opus însă compensaţii foarte crude, 
încît ne putem îndoi dacă natura a fost pentru om o mamă bună 
sau o nemiloasă mamă vitregă. Mai întîi, omul este singurul 
animal care se îmbracă pe seama celorlalte. Celorlalte animale 
ea le-a dat vestminte felurite, acoperăminte, scoici, piei, țep:, 
coarne, peri, puf, pene, lină, plăci. Chiar trunchiul copacilor a 
fost păzit de frig și de căldură uneori printr-o îndoită coajă, 
Omul este singurul pe care natura îl azvirle în ziua nașterii sale 
gol pe pămîntul gol, lăsindu-l îndată în prada gemetelor și plin- 
setelor. Nici un alt animal nu este condamnat la lacrimi din 
prima zi a vieţii sale. Cit despre rîs — pe Hercule ! — însuși 
rîsul cel mai precoce și cel mai naiv nu este acordat nici unui 
copil înainte de a patruzecea zi a vieţii sale. După ce a luat cu- 
noștință de lumină, legături de care sînt scutite chiar animalele 
născute în sclavie îi cuprind membrele şi i le înfășoară strîns. 
Fericită naștere ! Iată-l întins, cu mîinile şi picioarele legate, 
plingînd, pe acela care trebuie să comande tuturor ființelor ! 
Iată-l începindu-și viaţa prin chinuri, fără a fi făcut altă gre- 

şeală decît aceea de a fi venit pe lume ! Ce nebunie, după astfel 
de începuturi. de a-ţi acorda drepturi la orgoliu ! La primele 
manifestări ale puterii proprii, odată cu primele binefaceri ale 
timpului care se scurge, omul devine asemănător cu un patru- 
ped. Cît timp îi va mai trebui pentru a dobindi mersul unui om, 
pentru a ajunge să glăsuiască, să sfarme alimentele cu gura, cit 
timp va mai trebui să treacă pînă să-i dispară zvicnelile din 
moalele capului, semnul celei mai mari slăbiciuni printre toate 
speţele animale ? Adăugaţi bolile şi toate acele remedii pe care 
noi flagele le fac adeseori inutile. Animalele sînt conduse de in- 
stinctele lor ; unele dispun de o fugă rapidă, de un zbor năval- 
nic, altele ştiu să înoate ; numai omul nu știe nimic fără a fi în- 
văţat : nici să vorbească, nici să umble, nici să se hrănească; 
într-un cuvînt, prin sine însuși el nu știe decit să plîngă. Din 
această pricină, mulţi au socotit că ar fi fost mai bine pentru 
un om să nu se nască sau să dispară cît mai curînd.“ Întunecatul 
şi sarcasticul tablou prezintă în om o ființă debilă, nenorocită 
şi artificială, făcută totuşi să stăpinească întreaga natură, care 
se pune la dispoziția lui. Pliniu încearcă astfel pentru om, în 
acest prim secol al erei noastre, sentimentele contrarii cu care 
îl va considera și creștinismul. Numai că, interzicîndu-și orice 
ipoteză metafizică, orice ancorare a omului în transcendenţă, 
omul este în reflecţia antropologică a naturalistului Pliniu o 
apariţie inexplicabilă, un adevărat paradox al naturii. În acest 
moment al pozitivismului antic, lumea occidentală nu aflase 
încă cuvîntul de dezlegare a enigmei aflător în Biblie şi crești- 
nismul nu ajunsese încă să-l readucă în conștiința oamenilor şi 
să-l sporească. 


INDETERMINISM ŞI CREAŢIE 


Renașterea descoperă din nou demnitatea omului. Citeva tra- 
tate ale Renașterii poartă în titlu această expresie sau ceva ase- 
mănător cu ea. În 1486, un tînăr genial, în a cărui mare frumusețe 
contemporanilor li se părea a recunoaşte noblețea unei descen- 
denţe divine, Pico della Mirandola, îşi serie disertaţia sa De ko- 

minis dignitate 1, pe care dorea s-o pronunțe la Roma cu prile- 
jul susţinerii celebrelor sale teze. Printre motive antropologice 
cunoscute mai demult, apar unele idei noi, destinate unei lungi 
perpetuări. Omul, spune Pico, nu este legat nici de un loc, nici 
de o formă anumită, desigur pentru a-și da singur forma pe care 
a dorit-o, obţinînd astfel favoarea de a se putea ridica deasupra 
tuturor creaturilor, dar și riscul de a cobori sub nivelul oricăreia 
din ele. Dumnezeu vorbeşte lui Adam : „Nu ţi-am dat, o, Adame, 
nici aşezare determinată, nici chip propriu, nici bunuri pe seama 
ta, pentru ca să poți dobindi și poseda locul, faţa și bunurile pe 
care le-ai putea rîvni şi pe care le-ai putea poseda după voința 
și propria ta socoteală. Natura celorlalte fiinţe a fost hotărită 
prin legile pe care i le-am prescris și am ținut-o prin aceasta ia 
marginile ei fixe. Tu însă nu ești conţinut de nici o limită cu 
neputinţă de trecut, ci, după propria ta voinţă liberă, pe care 
am încredințat-o miinilor tale, poți să-ţi prescrii singur natura 
ta. Te-am pus în mijlocul lumii pentru a privi cu ușurință în 
jurul tău și pentru a putea înțelege ce se petrece în ea. Nu te-am 
făcut nici ceresc, nici terestru, nici muritor, nici nemuritor, 
pentru ca să poți deveni, cu deplină libertate şi cinste, propriul 
sculptor şi poet al formei pe care ai vrea să ţi-o dai. Ai putea 
degenera în ființele inferioare şi brute sau poţi să te înalți în 
lumea superioară a celor divine, după singura hotărîre a spiritu- 
lui tău.“ Pentru a întrebuința un cuvînt al filozofiei lui Bergson, 
pe care o aminteşte, de fapt, ca o premisă îndepărtată, Pico della 
Mirandola recunoaște zona de indeterminare care se întinde în 
jurul ființei omului. Înălțările și căderile omului sînt rezultatul 
indeterminării sale, al împrejurări: că, printre creaturi, el este 
singurul care nu este legat de fatalităţile unei forme unice și 
fixe. Libertatea omului este pricina măreției și mizeriei sale. 
Omul este creatorul destinului său. Iată un sunet nou în simfo- 
nie. Antichitatea nu l-a cunoscut. Pentru antichitate, omul era 
un element determinat al cosmosului, deținind un loc necesar 


1 O nouă prezentare a renumitei disertaţil a lul Pico della Miran- 
dola, împreună cu alt material conex, în ir. germ, însoţită de o intro- 
ducere a lui H. W. Russel, la Pantheon, Akademische Verlagsanslalt, 
1940. 

armoniei lui, pe care nu putea avea altă menire mai înaltă decit 
a o realiza în sine. Omul putea reflecta armonia universului, dar 
n-o putea spori, el nu putea adăuga nimic realităţii. Credinţa 
în valoarea creatoare a destinului omenesc este semnul unei 
transformări profunde în concepția despre sine a omului mo- 
dern. În lucrarea lui Giovanni Gentile, Il pensiero italiano del 
Rinascimento, 1940, care consacră un capitol conceptului omu- 
lui în această epocă, se poate urmări bine dezvoltarea acestui 
motiv. El șerpuiește ca una din temele cele mai reprezentative 
în opera umaniștilor. Marsilio Ficino, unul din întemeietorii Aca- 
demiei platonice din Florenţa, susţine în Theologia platonicu 
(XIII, 3) că în timp ce imutabilitatea este legea fatală a naturii 
inferioare, schimbarea și progresul sînt consecința libertăţii 
umane (Gentile, p. 77). Oamenii să nu fie deci sclavii, ci emulii 
naturii : „non servi simus naturae, sed aemuli“. Puterea crea- 
toare a libertăţii umane este deopotrivă cu a naturii. Omul îm- 
bogăţește necontenit cuprinsul realităţii. Alteori el reia operele 
naturii, le corectează și le perfecţionează : „naturae inferioris 
opera perficit, corrigit et emendat“. În romanul alegoric al lui 
Giordano Bruno, Spaccio delia bestia trionfante, 1584, faculta- 
tea omului de a spori conținutul realităţii este afirmată încă o 
dată : „Zeii au dat omului intelectul și mîinile şi l-au făcut ase- 
mâănător cu ei, acordindu-i deasupra celorlalte animale facul- 
tatea care cânsistă în a lucra nu numai după natură și obișnu- 
ință, dar și în afară de acestea, formînd sau putind să alcătu- 
iască alte naturi, alte procese, alte orinduiri cu spiritul său, cu 
acea libertate fără de care n-ar avea zisa asemănare și nu și-ar 
putea păstra situaţia de zeu al pămîntului“. (Cp. motivul liber- 
tăţii creatoare, prin care omul continuă şi perfecţionează lu- 
crarea divină, la G. Manetti, De dignitate et excellentia hominis, 
1452, publicată abia în 1532. Cfr. Gentile, op. cit., P. 111.) 





EMOȚIA ASTRONOMICĂ 


Toate motivele antropologiei antice şi a Renaşterii revin, 
către sfîrşitul acestei epoci, la Tommaso Campanella : Del senso 
delle cose, II, 25. Debilitatea naturală a omului este deplinsă cu 

accente care amintesc pe Platon şi Pliniu : „Omul se naște gol, 
neînarmat, cu puţine îndemiînări, plingînd, fără să știe să se 
hrănească, nici să se ajute, în timp ce celelalte animale îmbră- 
cate cu solzi, cu pene, cu piele, înarmate cu dinţi, cu coarne, cu 
tepi, cu unghii, cu gheare, cu cioc, ştiu îndată să umble, să mă- 
niînce și să se ajute“. Urmează motivul, de asemeni antic, al 
omului ca rege ale creaţiei: „În puţină vreme, omul învinge 
toate animalele și se îmbracă cu pieile lor, le folosește puterea 
ca pe a sa, se îmbracă cu aur, cu argint şi cu fier, înoată în mare, 
zboară prin aer ca Dedal, aleargă pe pămînt cu picioarele sale și 
ale animalelor, umblă pe apă învingind undele miîndre și vin- 
turile dușmănoase, ca un domn al mării ; stăpineşte toate me- 
todele spre folosul său și le înmlădiază. Abate copacii, face din 
ei nave, case, aprinde cu ei focul, le mănîncă fructele, se ser- 
vește de frunzele și de florile lor pentru a se desfăta şi pentru a 
se lecui ; întrebuințează pietrele, munţii, pădurile, după gustul 
său ; și pare a fi stăpînul lumii întregi, nu numai al animalelor. 
Ce animal puternic şi înţelept ar fi putut face ce a izbutit 
omul, neînarmat, gol, slab și timid, sau numai o mică parte din 
ce a făcut el?“ Explicaţia puterii şi dominaţiei omului stă în 
aceea că, pe cînd celelalte animale dispun de o singură îndemi- 
nare, omul dispune de toate îndemiînările și că, învăţindu-le de 
la ele, poate să le dezvolte și să le îmbunătățească. Varietatea 
activităților omului și caracterul lor ameliorabil alcătuiesc în- 
doita rațiune a regalității umane : „Îmi veţi spune, scrie Cam- 
panella, că albinele își fac state, ca și omul, că elefanții au re- 
ligie ; că păianjenii țes o pînză mai subțire decit o poate ţese 
omul ; că alte animale își construiesc cuiburi şi că altele se pri- 
cep să poarte războiul cu iscusinţă. Eu însă vă voi răspunde că 
tot ce fac animalele poate face și omul și încă mai bine; că 
el instituie state, face legi și cetăţi, temple, religii ; tămăduiește 
mai bine decit cîinii ibici şi decît hipopotamul și că, în timp ce 
oricare animal este bun pentru un singur lucru, el este bun 
pentru o mie. Mai mult, laţurile cu care prinde păsările sînt de- 
opotrivă cu ale păianjenului, locuinţele sale sînt ca ale albinei, 
se războiește ca peştii și cocorii ; primește exemplul tuturor și 
le îmbunătățește toate artele și îndemiînările. Învinge forţa ele- 
îantului, care poartă pe spatele său un turn plin cu oameni, care 

îl domină și-l comandă ; şi, întocmai ca leul, ucide şi mănîncă 
balena.“ Focul este apoi marea descoperire a omului. „Nici un 
animal, chiar cînd are miini, ca ursul și maimuța, nu ştie să în- 
trebuinţeze focul, nici să-l stingă, nici să-l primească din soare 
sau să-l smulgă din pietre, să-l întețească, să înmlădieze cu el 
metalele, să coacă bucatele şi să producă sunete și lumini.“ Dar 
printre toate minunile îndemiînărilor și descoperirilor omenești, 
este una care a izbit mai puternic cugetarea Renașterii şi a con- 
tribuit mai mult să îmbogăţească conceptul său despre om. 
Aceasta este știința astronomică, îmbogăţită rault în aceeași 
vreme. Cu mai bine de un secol și jumătate în urmă, Maneiti 
lăudase geniul astrologic al omului, referindu-se desigur la cu- 
ceririle lui în antichitate: „Astrologii, considerînd cu mare 
atenţie mișcările și întoarcerile stelelor, locul și orbitele zodiilor 
și planetelor 1, au ajuns la o asemenea cunoaștere a lor, încît pot 
prezice cu mult timp înainte eclipsele şi defecţiunile soarelui și 
ale lunii, după cum pot cunoaște din vreme cum vor fi recoltele 
de grîu și de ulei, îmbelșugarea vinului și sărăcia“. Campanella 
trăise însă puternica emoție astronomică a descoperirilor mai 
noi. În 1543 apăruse opera lui Copernic De revolutionibus or- 
bium coelestium şi secolul vibrase în întregime de revelaţiile eż. 
Marile nume ale epocii sînt acele ale lui Kepler, Tycho Brahe, 
Galilei, care înalţă geniul calculaţiei şi puterea inteligenţei ome- 
nești pînă la măsura universului. Campanella culege aceste 
ecouri şi îmbogățește cu ele icoana omului : „Astronomia ne 
arată pe omul ceresc ca unul care privește în sus și măsoară 
mărimea stelelor, numără mișcările lor, iar pe cele ce nu le vede 
le închipuie, cu epiciclurile și excentricităţile lor; și socotelile lui 
sînt atit de juste, încît omul pare nu numai un cunoscător, dar 
oarecum un meșteșugar al cerului. Și în marea felurime a opi- 
niilor sale asupra modelului şi principiilor lucrurilor se arată 
deopotrivă divinitatea sa, care pe atitea căi se îndreaptă către 
cunoaşterea Creatorului. Și ceea ce este încă de mirare: știe 
cînd se produc eclipsele şi le poate prevesti cu o mie de secole 
mai înainte ca și conjugările şi înfăţişările tuturor stelelor, na- 





+ In textul de bază : plantelor (n. ed.). 

tura și numele lor, cometele, semnele și influenţele acele ce se 
produc pe pămînt, în apă, în aer ; vremea solstiţiilor și a echi- 
noxurilor, apogeele și excentricităţile, pe care le precizează cu 
exactitatea unui fir de păr ; și cînd Dumnezeu schimbă ceva în 
cer, omul bagă de seamă şi notează anomalia și iregularitatea ; 
neostenit ridică table noi și indice de lucruri foarte îndepărtate 
şi cunoaște prin rațiune nu numai moartea și viața omului, dar 
a tuturor animalelor, a statelor și domniilor, ba chiar a lumii 
întregi, care urmează să piară prin foc.“ În portretul omului, așa 
cum îl zugrăvește Campanella, se îmbină reprezentarea lui 
homo faber cu aceea a lui homo sapiens, iar acesta din urmă 
crește prin tot ce-i aduc descoperirile minunate ale științei noi 
(pe care n-o distinge, dealtfel, cu totul de vechea astrologie). 


REGELE DETRONAT 


Sentimentul de orgoliu, de sporită conștiință de sine, de sa- 
tistacție cu sine însuși, al omului Renașterii, se asociază la 
Pascal, cel mai de seamă antropolog creștin, cu sentimentul mi- 
zeriei proprii. Omul este un rege, dar un rege detronat. Ambi- 
valența sentimentelor faţă de sine însuși este o situație morală 
pe care omenirea o mai cunoscuse. Am întîlnit-o și caracteri- 
zat-o la Pliniu în forma ideii despre paradoxul naturalist al 
omului. Enigma omului rămăsese atunci nedezlegată. Cuvîntul 
dezlegării nu-l putea aduce decît creștinismul. El îl aduce în re- 
flecția săgetătoare a lui Pascal, Pensées, II, 8: „Măreţia omului 
este atît de vizibilă, încit ea rezultă din însăși mizeria lui. Căci 
ceea ce este natură în animale numim în om mizerie : un fapt 
prin care recunoaștem că natura sa fiind astăzi asemănătoare 
cu aceea a animalelor, el se găsește decăzut dintr-o natură mai 
bună, proprie lui altădată“. Și deodată comparaţia revelatoare, 
în care Pascal este maestru : „Cine oare se simte nenorocit că 
nu este rege ? Numai un rege detronat. Oare Paulus Aemilius 
era nefericit pentru că nu mai era consul ? Dimpotrivă, toată 
lumea socotea că Paulus Aemilius era fericit pentru că fusese 
consul, căci condiţia sa nu era să fie consul totdeauna. Perseu 
era însă considerat nenorocit de a nu mai fi rege mereu, încit, 

încetînd să mai fie, părea ciudat că nu mai poate îndura viața. 
Cine se simte oare nenorocit că n-are decit o gură ? Cine nu se 
va simţi însă nefericit nemaiavind decît un ochi ? Nimeni pe 
lume nu s-a întristat că n-are trei ochi, dar sînt atîţia care nu 
se pot mingiia că le lipsește vederea.“ Omul nu este un Paulus 
Aemilius. Omul este un Perseu, un rege care și-a pierdut pu- 
terea, fiul lui Dumnezeu, izgonit într-o lume care nu a fost a 
lui, împerecheat cu o natură animalică, pe care o resimte în sine 
însuşi cu sentimentul unei adinci restriști. Apărind îndată după 
marile descoperiri astronomice ale Renașterii, Pascal va avea 
un sentiment de sine modificat într-altfel decît acel al con- 
temporanilor unui Copernic sau al unui Tommaso Campanella.. 
Gindul infinităţii universului, cu care Giordano Bruno spărsese 
imaginea cosmosului finit al anticilor, apare și la Pascal. Dar 
din contemplarea infinității lumii el nu extrage sentimentul de 
orgoliu al omului înălţat prin inteligenţa lui pînă la măsura uni- 
versului, ci deocamdată un sentiment de umilință, de strivire. 
Infinitatea lumii nu-i relevă omului măreţia lui, ci pe a lui 
Dumnezeu, creatorul acestei lumi : „Contemple omul, strigă 
Pascal, natura întreagă în deplina și înalta ei maiestate ; înde- 
părteze-și privirile de la măruntele lucruri care îl înconjoară : 
privească această strălucitoare lumină pusă ca o lampă eternă 
pentru a lumina universul ; fie ca pămîntul să-i apară ca un: 
punct faţă de vastul cerc pe care acest astru îl descrie și minu- 
neze-se că îndepărtatul cerc nu este el însuși decît un punct 
foarte delicat față de acela pe care îl îmbrățișează astrele care 
alunecă pe firmament. Iar dacă vederea noastră se oprește aici, 
imaginaţia să ne treacă mai departe : mai degrabă va osteni ea 
de a concepe decît natura de a procura motive ale uimirii. În- 
treaga lume vizibilă nu este decit o trăsătură imperceptibilă în 
amplul sîn al naturii. Nici una din ideile noastre nu se poate 
apropia de imensitatea ei. Putem oricît de mult extinde concep- 
ţiile noastre dincolo de spaţiile imaginabile și nu putem pro- 
duce decit niște atomi în comparaţie cu realitatea lucrurilor. 
Lumea este o sferă infinită, al cărei centru este pretutindeni şi 
a cărei circomferință nu este nicăieri. În sfirșit, cel mai 
izbitor caracter sensibil al omnipotenței lui Dumnezeu 
este că închipuirea noastră se pierde în această cugetare.“ 

Ba chiar  perplexităţile inteligenței omeneşti devin cu 
atit mai mari, cînd, trecînd de la infinitul mare la in- 
finitul mic, de la univers la neant, constată că, aşezată între 
aceste extreme şi incapabilă să le conceapă, aşa cum numai lui 
Dumnezeu îi este dat s-o facă, știința devine o zădărnicie. „Căsi, 
în fine, ce este omul în mijlocul naturii ? Un neant faţă de in- 
finit, un tot față de neant : o mijlocie între nimic și tot. Infinit 
îndepărtat de a înţelege extremele, scopul și principiul lucru- 
rilor sînt ascunse pentru el într-o taină de nepătruns, fiind tot 
atît de incapabil să vadă neantul din care este scos și infinitul în 
care este înghițit. Ce va putea face el decit să perceapă ceva 
din mijlocul lucrurilor, cu deznădejdea eternă de a nu cunoaște 
principiul și scopul lor. Toate lucrurile sînt ieșite din neant și 
dezvoltate pînă la infinit, Cine poate urmări aceste uimitoare 
desfășurări ? Numai autorul acestor minuni le poate înţelege ; 
nimeni altul în afară de el. Necontemplind aceste infinituri, 
oamenii au purces cu îndrăzneală la cercetarea naturii, ca și 
cum ar avea aceleași proporţii cu ea.“ Polemica cu temerara 
ştiinţă astronomică a Renașterii este evidentă în aceste cugetări 
ale lui Pascal. Fără a ne referi la emoția astronomică, ultima in- 
tenţie a acestor ginduri patetice nu ni se destăinuiește. Dar ui- 
mirea în faţa universului nu se rezolvă la creștinul Pascal în 
hotărirea de a persevera în cercetare și de a se întări în orgo- 
liul său, ci în aceea de a abandona cercetarea și de a se umili. 
Omul pascalian părăseşte deci orgoliul cugetării, dar nu cuge- 
tarea însăși. Dimpotrivă, oricare ar fi incapacitatea sa să cu- 
prindă infinitul în cele două direcţii și oricare ar fi precaritatea 
condiţiei sale debile, pusă de atitea ori în lumină începînd cu 
antichitatea, omului îi rămîne înalta superioritate de a se con- 
cepe pe sine, fie și în umilința condiţiei sale. Singura, dar ade- 
vărata nobleţe incomparabilă a omului, superioritatea lui față 
de natura strivitoare prin mărime și forţă, îi rămîne deci cu- 
getarea. „Omul este o trestie, cea mai slabă din natură, dar o 
trestie ginditoare. Nu este nevoie ca universul întreg să se în- 
armeze pentru a-l strivi. Un abur, o picătură de apă ajung 
pentru a-l ucide. Dar chiar cînd universul îl distruge, omul ră- 
mîne mai nobil decit ceea ce îl doboară, pentru că el ştie că 

moare ; în timp ce universul nu bănuiește nimic din puterea pe 
care o are asupra omului. Întreaga noastră demnitate consistă 
deci în cugetare.“ Pascal întrebuințează cuvîntul „demnitate“, 
folosit de atitea ori de cugetătorii Renașterii. Numai că pentru 
el demnitatea umană nu consistă în puterea științifică a cuge- 
tării, nici în virtutea făptuitoare a tehnicii lui, nici în perspec- 
tivele deschise ale înălţării, tot atitea motive pe care le-am ur- 
mărit în Renaștere, ci în facultatea de a se concepe ca fiul lui 
Dumnezeu și ca posesorul, prin cugetare, al unei mari moște- 
niri. În Cugetările lui Pascal se organizează sentimentul modern 
al sublimului, adică al măreției și forţei naturii, în faţa cărora 
ajunge a vibra mai viu demnitatea omului, unul din acele com- 
plexe afective care, de-atunci și pînă în romantism, au urmărit 
mai insistent cultura timpului nostru. Problematica sublimului 
în filozofia lui Kant va relua multe din motivele Cugetărilor 
lui Pascal. 


OMUL NATURAL 


Concepţia antropologică a Renașterii trăieşte încă o dată în 
filozofia lui Rousseau. Dar extragerea ei este îngreuiată de fap- 
tul că Rousseau nu ne oferă atît portretul omului, cît al deve- 
nirii umane, punctată de citeva întruchipări tipice ale ei : omul 
natural, sălbaticul, civilizatul. Pentru a regăsi permanentul în 
această diversitate și mișcare, trebuie să extragem din reflec- 
tiile lui Rousseau acele însușiri comune și statornice ale omului 
care au făcut posibile transformarea și degenerarea lui, însuși- 
rile omului natural. În aceste reflecţii întîmpinăm motivele cu- 
noscute din Renaștere. Ele aparţin tratatului De l'inegalite 
parmi les hommes, 1755. Mai întîi, ideea, formulată altădată de 
un Campanella, că omul, neavînd pe seama sa nici un instinct 
propriu, poate să-și aproprie instinctele tuturor animalelor. 
„Fiecare speță n-are decit propriul său instinct, și omul, ne- 
avind poate nici unul care să-i aparţină, şi le aproprie pe toate, 
se nutrește cu majoritatea alimentelor diverse pe care celelalte 
animale și le împart şi îşi găsește, prin urmare, subzistența mai 

ușor decit oricare altul dintre ele.“ Împreună cu universalitatea 
omului reapare ideea libertăţii lui, subliniată mai înainte în 
textele unui Pico della Mirandola. În timp ce animalele sînt 
constrinse de regula unică a instinctului lor, omul are libertatea 
să aleagă. „Recunosc în orice animal o mașină ingenioasă, scrie 
Rousseau, căreia natura i-a dat simţuri pentru a se putea re- 
monta singură și pentru a se garanta, pînă la un anumit punct, 
de tot ce tinde s-o distrugă, sau s-o pericliteze. Recunosc ace- 
leași lucruri în mașina umană, cu diferența că natura singură 
face totul în operaţiile animalului, în timp ce omul contribuie 
la ale sale în calitate de agent liber. Unul alege sau respinge prin 
instinct iar celălalt printr-un act de libertate ; ceea ce face ca 
animalul să nu se poată abate de la regula care îi este prescrisă, 
<hiar cînd i-ar fi prielnic s-o facă, pe cînd omul se abate de la 
regula lui adeseori și spre paguba sa. Astfel, un porumbel ar 
putea muri de foame lîngă un bazin plin cu cărnurile cele mai 
bune, și o pisică lîngă un morman de fructe și grăunţe... Dar 
oamenii degeneraţi se dedau la excese care le pricinuiesc accese 
de febră și moarte, deoarece spiritul depravează simţurile și 
voința continuă de a vorbi chiar cînd natura tace.“ Libertatea 
omului, capabilă să-și însușească instinctele tuturor animalelor, 
să aleagă și să varieze, este condiţia perfectibilităţii, dar şi a 
degenerărilor care pot atinge atît individul uman cît și speța 
lui. Grandoarea și mizeria omului sint deopotrivă efectele li- 
bertăţii lui : „ ...facultatea de a se perfecționa, scrie Rousseau, 
facultate care, cu ajutorul împrejurărilor, dezvoltă în chip succe- 
siv toate celelalte facultăţi omenești, rezidă pentru noi atît in 
speţă cît și în individ, în timp ce animalul este la capătul cîtorva 
luni ceea ce va fi toată viaţa, iar speța sa, după o mie de ani, 
rămîne ce a fost în primul an al acestui mileniu. De ce oare 
numai mul este supus căderii în imbecilitate ? Pentru că nu- 
mai el se poate înapoia la starea sa primitivă și pentru că, 
pe cînd animalul, care n-a dobindit nimic și nu poate nimic 
pierde, rămîne totdeauna cu instinctul său, omul, pierzînd din 
nou prin bătrîneţe sau alte accidente tot ceea ce perfectibilita- 
tea sa l-a făcut să dobîndească, decade astfel mai jos decît ani- 
malul însuși.“ Creștinul Pascal întrezărise și el în natura umană 
același amestec al virtualităților de înălțare și cădere, dar le 

atribuise unei cauze transcendente, originii divine a omului și 
păcatului său originar, în timp ce Rousseau construind o antro- 
pologie imanentistă deduce dubla perspectivă amintită din sin- 
gura pricină a libertății umane. Spre deosebire de creștinism, 
care vedea în căderea omului un eveniment dinaintea istoriei 
lui imanente, Rousseau îl făcea să se consume în intervalul du- 
ratei lui istorice și ca o consecință fatală a condiţiei lui libere. 
Rousseau împărtășește deci cu creştinismul sentimentul căderii 
omului, dar îl explică în alt chip, pe baza pur naturală a parti- 
cularităţii lui printre celelalte fiinţe ale creațiunii. Rousseau 
schiţează astfel linile unei antropologii creștine laicizate. Pe de 
altă parte, pe cînd creștinismul păstrează perspectiva liberă a 
răscumpărării prin Isus, Rousseau nu vede o altă cale umană 
decît aceea a regenerării prin înapoierea la starea de primitivi- 
tate a „bunului sălbatic“. Dar aci intervine sofismul profund al 
întregii cugetări a lui Rousseau, căci, întorcîndu-se către starea 
aceasta, omul ar regăsi totuși condiţiile care au determinat că- 
derea lui, adică acea libertate fatală prin care, rămînînd neatir- 
nat de forma de viață a unui singur instinct, el poate să se înalțe 
deasupra lui însuși, dar poate să şi decadă mai jos decit buna 
sălbăticie, căreia îi acorda echilibrul fericit al iubirii de sine cu 
mila pentru semeni, în acea brutalitate a stării egoiste de na- 
tură în, care n-a pătruns încă nici una din razele de lumină și 
din pilpiirile de căldură ale iubirii de semeni. Rousseauismului 
îi lipsește perspectiva mîngiietoare a creștinismului. „Omul na- 
tural“ este un animal blestemat și care nu se poate răscumpăra : 
„Totul iese bun din mîinile Creatorului ; totul se corupe în acele 
ale omului“ (Emile, I, 1). 


OMUL „LUMINILOR“ 


Concepţia rousseauistă a omului n-a fost aceea a întregului 
veac al XVIII-lea. Filozofia veacului, a „luminilor“ (le siècle des 
lumières, Aufklärung), înalță pe piedestalul său concepţia unui 
om trăind într-un sentiment potențat de sine însuşi, stăpinină 
pămîntul în deplina conştiinţă a drepturilor sale, deosebindu-se 

esenţial de celelalte animale, manifestîndu-şi noblețea mai întîi 
prin înfăţişarea sa. Orgoliul umanist al Renașterii trăiește încă 
o dată în conștiința „filozofilor“. Unul dintre aceștia, naturalis- 
tul Buffon, ajunge la rezultate cu totul deosebite de ale lui Pli- 
niu, în antichitate. În considerațiile sale asupra omului, cuprinse 
în renumita sa Histoire naturelle, portretul fizic al omului este 
acela al unui rege adevărat : „Totul indică în om, chiar înfăţi- 
șarea sa exterioară, superioritatea lui asupra tuturor ființelor 
vii ; ţinîndu-se drept și ridicat, atitudinea sa este aceea a co- 
menzii, capul său privește cerul și prezintă o faţă augustă pe 
care este întipărit caracterul demnităţii sale ; imaginea sufle- 
tului este zugrăvită în fizionomia sa, excelența naturii sale 
străbate prin organele lui materiale și însufleţește cu un foc 
divin trăsăturile chipului său ; ţinuta sa majestuoasă, mersul 
său ferm și îndrăzneţ vorbesc despre noblețea și rangul său ; 
nu atinge pămîntul decit prin extremităţile sale cele mai înde- 
părtate, nu-l vede decit de la distanță şi pare să-l dispreţuiască ; 
braţele nu-i sint date spre a-i servi ca stilpi de sprijin pentru 
masa corpului său, mîna nu-i este necesară pentru a scormoni 
pămîntul și pentru a o aduce, prin frecături repetate, să-și 
piardă fineţea tactului, al cărui principal organ este tocmai 
această mînă ; braţul și mîna sînt făcute pentru a sluji unor în- 
trebuințări mai nobile, pentru a executa ordinele voinţei, pentru 
a cuprinde obiectele îndepărtate, pentru a preveni întilnirile și 
lovirile care i-ar putea fi dăunătoare, pentru a îmbrăţișa și 
reține ceea ce îi poate plăcea și pentru a le pune la dispoziţia 
celorlalte simțuri.“ Cunoscîndu-se puţin, omul s-a putut com- 
para cu celelalte animale, socotindu-se drept unul dintre ele. 
Dar adîncească-se pe sine însuși, ne spune Buffon, și va des- 
coperi deosebirea esenţială care îl separă de oricare dintre ele, 
apropiindu-l de Dumnezeu, Fiinţa supremă. Căci animalele tră- 
iesc într-un prezent etern, în timp ce omul, prin operaţiile ra- 
țiunii sale, cunoaște, împreună cu prezentul, trecutul și viito- 
rul : „Dumnezeu singur cunoaște trecutul, prezentul şi viitorul, 
el este din toate timpurile și vede în toate timpurile ; omul, a 
cărui durată este atît de scurtă, nu vede decit clipele sale ; dar 
o putere vie şi nemuritoare compară aceste clipe între ele, le 

distinge, le ordonează, graţie acestei puteri cunoaște el prezen- 
tul, judecă trecutul şi prevede viitorul. Luaţi omului această 
lumină divină și veţi şterge, veţi întuneca fiinţa sa, din care nu 
va mai rămînea decit un animal necunoscînd trecutul, nebă- 
nuind viitorul și neştiind chiar ce este prezentul.“ Stăpînirea 
omului asupra celorlalte animale are deci titluri legitime, în- 
trucit este fundată în superioritatea indiscutabilă a naturii sale. 
Dominind natura, el o cultivă și o înnobilează, încît locurile ei 
cele mai frumoase, ne asigură Buffon, estet și horticultor al ro- 
cocoului, sînt acele în care prezența omului este evidentă. Na- 
tura înfloreşte sub mina omului şi cade de bătrîneţe și boală 
acolo unde el lipsește. „Priviţi acele ţărmuri pustii, acele triste 
ţinuturi unde omul n-a locuit niciodată, acoperite sau mai de- 
grabă zbirlite în părţile lor mai înalte cu păduri negre și dese. 
Arborii fără scoarță și fără coroană, încovoiaţi, rupți, căzînd de 
bătrineţe, alții mai numeroși, zăcînd lingă cei dintii, pentru a 
putrezi lîngă mormane putrede, se înăbuşșă, îngroapă germenii 
gata să încolțească. Natura care pretutindeni strălucește prin ti- 
nereţea sa pare aici în decrepitudine...“ Omul menţine tinere- 
ea naturii și introduce în cuprinsul ei valorile estetice. Poten- 
atul sentiment de sine al omului Renașterii, religia naturală a 
„filozoţilor“, estetismul veacului său se îmbină în chip caracte- 
ristic în viziunea despre om pe care o propune Buffon. 


NEOUMANISMUL 


Neoumanismul german nu respinge naturalismul. „Fraţii 
mai virstnici ai omului sînt animalele“, scrie Herder în Ideen 
zur Philosophie der Geschichte der Menschheit, I, 1784. Her- 
“der presimte ceva din ceea ce va fi spiritul transformismului in 
veacul următor. Dar noua doctrină, mijina în opera lui și a cì- 
torva alți contemporani, este asociată de Herder cu învățătura 
Renaşterii despre relația dintre macrocosmos și microcosmos. 
În grandioasele perspective ale evoluţiei naturale, în care apare 
<a ultimul produs, omul ne este înfățișat ca fiinţa care însu- 

mează și organizează elementele, energiile și formele de viață 
ale tuturor regnurilor. Creaţia întreagă se oglindește în organi- 
zația umană. „Masa haotică a tuturor forţelor și elementelor, din 
care s-a format pămîntul, a primit în sine tot ce ea putea şi tre~ 
buia să producă în lume. În răstimpuri periodice s-a dezvoltat 
din stamine spirituale şi corporale aerul, focul, apa, pămîntul. 
Anumite asociaţii ale apei, aerului, luminii au trebuit să se lege, 
mai înainte ca sămînța primelor organisme vegetale, cum este, 
de pildă, mușchiul, să răsară. Multe plante au trebuit să se 
ivească și să moară înainte de a se naște primul animal. Insec- 
tele, păsările, animalele apei și ale întunericului au premers 
acelora care trăiesc pe pămînt și în lumina zilei. În urma tutu- 
ror apare, ca o cunună a organizării întregului pămînt, Omul, 
microcosmosul. El, fiul tuturor elementelor și ființelor, suma 
cea mai aleasă și, în același timp, eflorescenţa întregii creațiuni 
terestre, nu putea fi decit ultimul copi! al naturii, acela pentru 
a cărui alcătuire trebuiau lăsate în urmă multe evoluţii și re- 
voluţii“, Considerat în înlănţuirea formelor animale, omul, „re- 
gentul“ pămîntului și „al doilea Creator“ după Creatorul Su- 
prem, însumează și rezumă toate formele organizării animale a 
vieţii : „Frumusețea omenească este făcută din toate formel= 
fundamentale ale vieţii“. Toate razele vieţii organizate converg 
către el. El este „creatura centrală“. Cu cît o speță animală stă 
pe o treaptă mai înaltă în seria fiinţelor vii, cu atit înfățișarea 
ei este mai apropiată de aceea a omului. Capul, solidar cu trun- 
chiul în speţele inferioare, începe, la un anumit nivel, să dobin- 
dească mobilitate, pînă cînd omul, ridicat în poziţie verticală, îl 
înalță către cer. Omul se dovedește astfel „organizat pentru 
activitatea raţiunii“. Rațiunea era însă un termen cu înțelesuri 
limitate în veacul al XVIII-lea. Caracteristica omului nu este 
numai raţiunea, acel bon sens despre care vorbise Descartes. 
profesorul cel mai ascultat al celor două veacuri de raţionalism : 
„Le bon sens est la chose du monde la mieux partagée“. Ca- 
racteristica omului este propria lui umanitate (Hurnanităt), un 
cuvînt în care Herder închide, cu apropieri uşor identificabile 
de întrebuinţarea lui în antichitate, toate însușirile intelectuaie 
și morale care acordă omului o situaţie specială în mijlocul 

creațiunii : în primul rînd rațiunea, limbajul, libertatea, puterea 
de a se răspindi pe întregul pămînt şi de a rezista în toate me- 
diile. „Aş dori, scrie Herder, să cuprind în cuvîntul umanitate 
tot ce am spus pînă acum despre nobila alcătuire a omului în 
vederea raţiunii și a libertăţii, a unor simţuri și instincte mui 
fine, a unei sănătăţi în același timp mai delicate și mai vigu- 
roase, a stăpînirii şi populării pămîntului. Omul nu posedă un 
cuvint mai ales pentru a se determina pe sine decit propriul său 
nume, în care este imprimată însăși imaginea Creatorului aces- 
tui pămînt, așa cum el poate fi văzut în lumea noastră. Pentru a 
prescrie omului îndatoririle sale cele mai înalte, este suficient 
a zugrăvi chipul său.“ Prima însușire a umanităţii este ceea ce 
Herder numește spiritul pacific (die Friedlichkeit), căci, ne 
asigură el, omul, spre deosebire de alte animale, este mai bine 
organizat pentru apărare decit pentru atac. Instinctul sexual se 
extinde în umanitate în formele simpatiei celei mai generale 
pentru toate formele vieţii create. „Structura fibrelor este atit 
de fin elastică și delicată la om, nervii săi sînt în asemenea mă- 
sură răspîndiţi în toate părţile fiinţei sale vibrante, încît ase- 
meni divinității ubicue el se poate transpune aproape în orice 
creatură...“ Cum însă simpatia, universală în principiu, este o 
înclinaţie destul de obscură cind este vorba de ființe mai înde- 
părtate de noi, natura a prescris omului regula dreptăţii și ade- 
vărului, după care se cuvine a se rindui nu numai raporturile 
dintre oameni și dintre popoare, dar și acele dintre animale. Cu- 
viinţa (die Wohlanstăndigkeit) este o altă caracteristică a uma- 
nităţii. Religia, în fine, este cea mai înaltă dintre ele, floarea su- 
premă a sufletului omenesc. În accente himnice, amintind pe ale 
atîtor alți gînditori care au recunoscut suprema însușire a omu- 
lui în calitatea lui de a înţelege raporturile dintre lucruri și ar- 
monia lor, se adresează Herder divinității : „Nu te-ai lăsat ne- 
manifestat creaturilor tale, tu, izvor al întregii vieţi, al tuturor 
fiinţelor și formelor, Animalul încovoiat asupra pămîntului 
simte obscur puterea și bunătatea ta și, potrivit organizării sale, 
exercită energii și înclinații : omul este pentru el divinitatea vi- 
zibilă a pămîntului. Pe om însă l-ai înălţat pentru ca el însuşi, 
fără s-o vrea și s-o știe, să cerceteze cauzele lucrurilor, să ghi- 

cească relaţia lor și să te găsească, o, mare Conexiune a tuturor 
lucrurilor, Fiinţă a fiinţelor.“ 

Răsunătoarea polemică purtată la finele veacului al 
XVIII-lea între Herder și Kant a dat putinţă celui dintii să com- 
pleteze noţiunea sa despre umanitate. Umanitatea, afirmase 
Kant, se realizează în întregimea speţei umane, nu în indivizii 
izolaţi : „Un om ar trebui să trăiască nesfirşit de mult pentru a 
învăța cum să dea o folosință deplină tuturor însușirilor sale 
naturale ; dar dacă natura i-a impus numai un termen scurt 
de viaţă (după cum în realitate s-a întîmplat), atunci ea are ne- 
voie de un șir neprevăzut de generații care să-și transmită lu- 
minile dobîndite pentru ca, în cele din urmă, germenii ei în 
speța noastră să ajungă la o treaptă a evoluţiei deplin potrivită 
intenţiilor ei“ (Idee zu einer allgemeinen Geschichte in welt- 
bürgerlicher Absicht, 1784). Ideea speţei ca purtătoare a culturii 
şi umanităţii i se pare lui Herder un vestigiu al realismului 
medieval, pe care îl respinge. Căci niciodată nu avem de-a 
face cu speța umană, deși, adaugă Herder, se poate constata o 
continuitate a muncii de cultură a omenirii. În cadrul acesteia 
întimpinăm însă numai indivizi concreţi, aparţinînd unui loc și 
unui timp determinat. „Umanitatea“ nu se realizează decît în 
cadre particulare de viaţă, în forme istorice concrete. „Ceea ce 
fiecare om este și poate deveni, scrie Herder, acesta trebuie să 
fie scopul speţei omeneşti ; şi care este acesta ? Umanitate și fe- 
ricire pe acest loc, ca acesta și nu ca alt membru în lanţul de cul- 
turi, care se întinde de-a lungul întregului neam omenesc. Unde 
şi cînd te-ai născut, omule, acolo eşti ceea ce trebuie să fii. Nu 
părăsi lanţul, nici nu te așeza deasupra lui ; ci ţine-te de el!“ 
Cu aceste consideraţii Herder introduce un accent cu adevărat 
nou în mersul ideilor care au afirmat pînă acum, în lunga dez- 
voltare a problemei, un tip omenesc general, superior deosebi- 
rilor lui temporale și locale. Pentru întîia oară ideea umanităţii 
se îmbină la Herder cu ideea naţională. Neoumanismul lui Her- 
der este, prin această ultimă latură a ideilor lui, un umanism 
naţional. 

Asupra ansamblului ideilor lui Herder și a polemicii lui cu 
Kant, vd. şi scrierea mea Raţionalism şi istorism, 1938, p. 24—36. 

OMUL, SCOP ÎN SINE 


Putem spune, după cele înfățișate pînă acum, că antropolo- 
gia filozofică tradițională propune două viziuni normative ale 
omului. Omul este om, pentru gînditorii antici și pentru acei 
care au urmat calea lor, printr-un ansamblu de însuşiri ima- 
nente pe care el le primeşte prin însuși faptul creaţiei sale ca o 
ființă deosebită în lanţul fiinţelor vii și pe care el nu poate avea 
altă menire decît să le dezvolte şi să le perfecţioneze. În Renaş- 
tere apare însă ideea că omul, graţie libertăţii lui, are destinaţii 
care întrec simpla dezvoltare a calităților lui imanente, și 
anume pe aceea de a supune natura şi de a o îmbogăţi prin va- 
lorile pe care el este capabil a le introduce în sinul ei. Odată 
cu Kant, reia conștiință de sine și ajunge la formulări definitive 
cea dintii dintre aceste tendinţe. În Kant culminează antropolo- 
gia imanentistă a umanismului antic. Omul nu este pentru el 
un mijloc în vederea unui scop, fie acesta oricît de înalt, ci un 
scop în sine, vrednic a fi tratat ca atare. „Susțin că omul (scrie 
Kant în Grundlegung zur Metaphysik der Sitten, 1785), și în 
general orice ființă raţională, există ca scop în sine și nu ca 
simplu mijloc în vederea folosinţei arbitrare a cutărei sau cu- 
tărei voințe și că în toate acţiunile sale, fie că îl privesc numai 
pe el, fie că ele privesc şi alte ființe raţionale, omul trebuie să 
fie considerat totdeauna ca un scop. Toate obiectele înclinațiilor 
noastre n-au decît o valoare condițională, căci dacă înclinațiile 
şi nevoile care derivă din ele n-ar exista, aceste obiecte ar fi 
atunci lipsite de orice valoare. Pe de altă parte, înclinațiile în- 
seși, adică izvoarele nevoilor noastre, au atît de puţin o valoare 
absolută și merită atît de puţin a fi dorite pentru ele însele, 
încît toate ființele raţionale trebuie să năzuiască mai degrabă a 
fi liberate de ele. Astfel, valoarea tuturor obiectelor pe care ni 
le putem procura prin acţiunile noastre este totdeauna condi- 
ţională. Tot astfel ființele a căror existenţă nu atirnă de voința 
noastră, ci de natură, n-au nici ele, întrucît sînt lipsite de ra- 
ţiune, decit valoarea relativă a unor mijloace și primesc, din 
această pricină, numele de lucruri, în timp ce fiinţelor rațio- 

nale le dăm numele de persoane, pentru că natura lor le dă ca- 
litatea unor scopuri în sine, adică a unor lucruri care nu trebuie 
să fie întrebuințate ca niște mijloace şi care, restrîngînd, în ce 
le priveşte, libertatea oricui, le impune ca obiectul respectului, 
Fiinţele raţionale nu sînt, în adevăr, scopuri subiective, a căror 
existență ar avea o valoare numai pentru noi, ca niște efecte 
ale acţiunii noastre ; ele sînt scopuri obiective, adică lucruri a 
căror existeţă este prin ea însăși un scop, cu neputinţă de subor- 
donat unui scop mai înalt prin raport cu care el n-ar fi decît un 
mijloc. Dacă ar fi altfel, nimic n-ar avea o valoare absolută și 
totul avînd numai o valoare condiţională şi contingentă, raţi- 
unea ar fi lipsită de orice principiu practic suprem.“ În lipsa ca- 
racterului de scop în sine al persoanei umane, n-ar mai fi posi- 
bilă nici o etică omenească. Finalitatea intrinsecă a omului fun- 
dează morala. Omul nu se cuvine astfel a fi prețuit nici din 
pricina originii, nici din aceea a menirii sale. Nu pentru că el se 
trage dintr-o spiță regală, fie și aceea a unei regalităţi răstur- 
nate de pe tronul măririi ei, nici pentru că el este destinat să în- 
tindă și să întărească necontenit puterea sa asupra pămintului, 
nici pentru că el îl înnobilează şi-l înfrumusețează, ci numai 
pentru că este om. Regele detronat devine un cetăţean într-o 
republică egalitară a ființelor raţionale. Conceptul demnităţii 
omului, de atitea ori apărut în trecutul antropologiei filozofice, 
revine și la Kant (die Wiirde), care o definește ca pe valoarea 
lucrurilor preţuite pentru ele însele și posedind o valoare pe 
care o definește nu locul ei într-o ierarhie, ci situaţia ei exteri- 
oară oricărei comparații şi oricărei ierarhii : „În domeniul sco- 
purilor, ne învață Kant, orice lucru are fie un preț, fie o dem- 
nitate. Ceea ce nu are decit un preţ poate fi înlocuit cu ceva 
echivalent ; dar ceea ce este deasupra oricărui preţ și ceea ce, 
prin urmare, nu are echivalent, posedă adevărata demnitate.“ 
Demnitatea omului este la Kant rezultatul imposibilității de a-i 
aplica orice măsură, nu pentru că omul ar sfida-o prin măreţia 
lui, ci pentru că fiinţa sa se sustrage sistemului lucrurilor mă- 


surabile. 


TRANSFORMARILE IDEI DE OM 435 





MONISMUL 


Antropologia filozofică contemporană nu mi se pare a aduce 
totdeauna în definirea omului trăsături pe care istoria să nu le 
cunoască. Astfel, din mișcarea de idei a materialismului seco- 
lului al XVIII-lea, completată cu ceea ce i-a putut aduce între 
timp transformismul unui Lamark și Darwin, se impune din ce 
în ce mai puternic tendinţa încadrării omului în natură pînă la 
punctul în care se șterge orice deosebire substanțială între om 
și celelalte animale. Omul suferă în monismul biologului Haec- 
kel, care trage consecinţele cele mai radicale ale mișcării înain- 
tașe, o adevărată decapitare. Vechea doctrină a demnității esen- 
tiale a omului, a omului ca o fiinţă vrednică a fi iubită și res- 
pectată pentru însușirile ei intrinsec umane, este denunțată de 
Haeckel drept o „dogmă antropolatrică“, drept o adevărată „ma- 
nie antropistică a grandorii“ (anthropistischer Grăssenwahn). 
Justa măsură poate fi restabilită, după Haeckel, prin „perspee- 
tiva cosmologică“, adică prin acel mod de a considera omul în 
înlănţuirea întregii dezvoltări a vieţii în univers. „Nimic nu ni 
se pare mai potrivit, scrie Haeckel (în Die Weltrătsel, 1899, I), 
pentru a fixa măsura precisă și punctul de vedere cel mai larg 
pe care trebuie să ni-l însușim în vederea dezlegării enigmelor 
universului, decit perspectiva cosmologică. Căci prin aceasta 
nu este numai limpede dovedit locul dătător de măsură al omu- 
lui în natură, dar, în același timp, este lichidată mania antro- 
pistică a grandorii, excesul prin care omul se opune universu- 
lui infinit şi se proslăvește pe sine ca partea cea mai impor- 
tantă a întregului cosmos. Această nelimitată suprapreţuire da 
sine a vanitoasei făpturi umane a adus-o să se considere drept 
o fiinţă făcută după chipul şi asemănarea lui Dumnezeu, după 
cum a împins-o să pretindă pentru trecătoarea sa alcătuire o 
„viață eternă», sau să-și imagineze că posedă nelimitata «liber- 
tate a voinţei». Ridicola nebunie cezariană a lui Caligula este 
o formă specială a acestei orgolioase autodivinizări a omului.“ 
Cum apare deci omul în perspectiva cosmologică ? Max Scheler 
(Mensch und Geschichte, în Philosophische Weltanschuung, 
1929, p. 35 urm.) a colectat răspunsurile date acestei întrebări. 

„Omul, exclamă odată Th. Lessing, este o speță de maimuţă 
prădătoare, devenită bolnavă de mania grandorii din pricina 
așa-numitului său spirit.“ Anatomistul olandez L. Bolk scrie 
altă dată, rezumiînd cercetările sale : „Omul este o maimuţă in- 
fantilă, cu secrețiuni interne deranjate“. Un medic, Paul Als- 
berg, crede a recunoaște „principiul umanității“ în însușirea 
speței noastre de a fi înlocuit organele prin unelte, ceea ce a 
făcut inutilă dezvoltarea și creșterea funcţională a aparatelor 
lui senzoriale. Antologia acestor răspunsuri în spiritul contem- 
poran al monismului ar putea fi completată cu acela al lui 
Oswald Spengler, în formula intelectuală a căruia influența 
lui Nietzsche este de asemeni evidentă, ca atunci cînd scrie în 
Der Mensch und die Technik, 1931, p. 14 : „Omul este un ani- 
mal de pradă“. În organizarea vieţii pe pămînt, Spengler dis- 
tinge între animale ierbivore și cele de pradă. Cele dintii trăiesc 
cu placiditate într-un mediu care le oferă hrana fără să se 
apere. Instinctele lor de agresiune sînt aproape nule. Anima- 
lele de pradă trăiesc însă din vinătoarea altor speţe animale, 
“care se pot mișca și se pot apăra, dezvoltind astfel însușirea 
cea mai de seamă a organizării zoologice a vieţii, mobilitatea. 
„Animalele de pradă alcătuiesc forma cea mai înaltă a vieții 
„mobile.“ Omul aparţine categoriei lor. Nobleţea omului constă 
din faptul de a aparţine acestei categorii. „Împrejurarea de a 
fi un animal de pradă acordă tipului uman un rang înalt.“ 
Printre aceste observaţii, atît de opuse spiritului vechiului uma- 
nism, se poate recunoaşte şi un fir tors din antropologia Renaș- 
terii. Toate animalele au o tehnică specifică, invariabilă, in- 
„stinctivă. Numai tehnica umană este „conştientă, voluntară, va- 
riabilă, personală și inventivă.“ În istoria vieţii, omul este sin- 
gura fiinţă „care poate să se elibereze de constringerea speţei 
sale“. Dar în timp ce pentru un Pico della Mirandola împreju- 
-Tarea aceasta crea omului posibilitatea de a decădea în rîndul 
ființelor inferioare, dar şi aceea „de a se înălța în rîndul celor 
divine“, inventivitatea tehnicii umane este, pentru Spengler, un 
mijloc nou în favoarea finalităților proprii ale tuturor anima- 
Jelor de pradă. Există oare o posibilitate de a salva conceptul 

umanistic al valorii omului menținîndu-ne în planul monistic 
al biologiei ? O încercare cel puţin merită în această privinţă 
a fi semnalată. 


ELANUL VITAL 


Werner Sombart distinge, în Vom Menschen, 1938, p. 92 
urm., două curente fundamentale ale antropologiei filozofice : 
animalismul şi hominismul. Unul înţelege pe om situiîndu-l în 
curentul de dezvoltare a vieţii pe pămînt şi reducînd facultă- 
țile și funcţiile lui la acele comune întregii organizări zoolo- 
gice a vieţii. Celălalt curent recunoaște omului însușiri speci- 
fice, stabilind între om și celelalte animale deosebiri de natură, 
ireductibile la categoriile generale ale vieţii animalice. Cît de 
insuficientă este o asemenea sistematizare a materialului pe 
care ni-l oferă antropologia filozofică ne-o dovedeşte teoria 
omului în filozofia lui H. Bergson, unde perspectiva anirnalistă 
se combină cu aceea hoministă în chipul cel mai original. Pen- 
tru Bergson omul este un animal, o ființă care nu poate fi altfel 
studiată decit în perspectiva întregii istorii naturale a vieţii, cu 
metodele zoologiei comparate. Pe de altă parte, Bergson men- 
ține în definiţia omului toate trăsăturile introduse de umanis- 
mul clasic și creștin, recunoscîndu-i (în L’Évolution créatrice, 
1907, p. 285 urm.) nu numai o deosebire de grad, ci deosebiri 
de natură față de celelalte animale, acordindu-i rangul unui 
adevărat „termen“ sau „scop“ al întregii evoluţii a vieţii, deși 
într-un înțeles mai special, care rămîne de precizat, mărturi- 
sind pentru umanitate o situaţie cu adevărat „privilegiată“ în 
matură. Modul în care Bergson izbuteşte să asocieze punctele 
de vedere ale animalismului şi hominismului apare destul de 
limpede în această reflecţie în care, aprobînd concluziile vechi- 
lor doctrine spiritualiste, nu se poate împiedica totuşi să recu- 
moască justeţea încheierilor pe care le aduc ştiinţele mai noi 
ale naturii. „Doctrinele spiritualiste, scrie Bergson, au drep- 
tate să atribuie omului un loc privilegiat în natură şi să consi- 
dere drept infinită distanţa dintre animal şi om, dar istoria vieţii 
apare cu mărturiile ei, făcindu-ne să asistăm la geneza speţe- 

lor pe calea unor transformări graduale și ne ajută să reinte- 
grăm pe om în animalitate“. În ce chip izbutește oare Bergson 
să azvirle o punte între aceste poziții contrastante ? Elanul vi- 
tal, curentul dinamic care străbate întreaga creație, s-a diso- 
ciat încă de la originile lui pe două mari direcţii, dintre care una 
este a vieţii vegetale, cealaltă a vieții animale. Plantele găsind 
elementele subzistenței lor fără să se deplaseze, creează forma 
de viață a imobilităţii, a inconștienței, a toropelii (torpeur). 
Animalele dezvoltă însă tendința mobilității. Trebuind să-și 
caute hrana, ele sînt nevoite să se miște. Mișcîndu-se, anima- 
lele se găsesc în faţa unor împrejurări veșnic noi și sînt silite 
astfel să aleagă. „O zonă de indeterminare înconjură pe ani- 
mal.“ Această zonă este relativ limitată pentru întreaga serie a 
atropodelor, care răspund excitaţiilor mediului prin reacţiile 
tipice și invariabile ale instinctelor. Zona indeterminării se ex- 
tinde însă pentru animalele vertebrate, care răspund excitaţii- 
lor externe prin reacţiile din ce în ce mai inedite ale inteli- 
genţei. După cum automatismul instinctului atinge perfecţiu- 
nea lui în insecte și, în special, în himenoptere, adevăratele 
stăpinitoare ale subsolului, tot astfel libertăţile inteligenţei 
ating punctul cel mai înalt al succesului lor în om, stăpinul ne- 
tăgăduit al scoarţei terestre. Omul este animalul cel mai ori- 
ginal al creaţiei. Inventivitatea este trăsătura lui esențială. 
Există oare posibilitatea de a stabili o deosebire de valoare în- 
tre aceste felurite forme ale vieţii ? Desigur, dacă, împreună cu 
Bergson, înţelegem organismele vii ca niște sisteme capabile să 
înmagazineze energia solară și apoi s-o elibereze, atunci putem 
spune că plantele sînt oarecum specializate pentru funcțiunea 
acumulării de energie, în timp ce animalele sînt specializate 
pentru funcțiunea cheltuirii ei. Dacă însă, pe de altă parte, fa- 
bricaţia unui exploziv nu poate avea alt obiect decit explozia 
însăși, atunci putem conchide că „evoluţia animalului, mai de- 
grabă decit aceea a plantei, indică direcţia fundamentală a 
vieţii“. Finalităţile vieţii apar astfel cu mai multă evidenţă în 
organismele animale și, judecate după această măsură, ele pot fi 
declarate superioare plantelor. Pe de altă parte, dacă tendinţa 
generală a vieţii animale este mobilitatea într-o zonă relativă 
de nedeterminare, atunci animalul care întruneşte cea mai 

mare mobilitate cu cea mai întinsă libertate inventivă ocupă 
treapta cea mai înaltă a ierarhiei vitale. Acest animal este 
omul. „Viața întreagă, scrie Bergson, de la impulsia inițială 
care a proiectat-o în lume, apare științei ca un val care urcă și 
pe care-l contrariază mișcarea descendentă a materiei. Pe cea 
mai întinsă parte a suprafeței sale, la niveluri diferite, curentul 
vital este convertit de materie într-un vîrtej pe loc. Într-un sin- 
gur punct el trece liber, tîrînd după el obstacolul care i se opu- 
nea, care ii va încetini mersul și de aci înainte, dar care nu-l 
va opri. În acest punct stă umanitatea ; în aceasta constă si- 
tuaţia noastră privilegiată.“ Omul este singurul animal care, 
prin inventivitate tehnică, bruschează inerţiile materiei. Vechea 
imagine a lui homo faber revine astfel împodobită cu o nouă 
demnitate și cu o aureolă strălucind prin vastele ei semnifi- 
caţii. Inventivitatea tehnică a omului nu mai este o simplă 
unealtă în mîinile omului, o compensație oferită debilității sale 
organice și puţinelor sale mijloace naturale, ca în vechea vi- 
ziune platonică. Ea este succesul cel mai de seamă ai elanului 
vita! și acela care, instalindu-se deodată în speța noastră, sta- 
bilește deosebirea de natură între om şi celelalte forme ale 
vieţii organizate. Omul este astfel „scopul“ creaţiei, dar nu în 
sensul că realizează un proiect pe care natura, întocmai ca un 
meșter prevăzător, şi l-ar fi propus mai înainte, așa cum soco- 
tesc naivele și întrecutele filozofii finaliste. Omul se găseşte la 
„termenul“ evoluţiei vitale doar în înţelesul că face evidente 
și încununează cu izbîndă tendințe care rămineau obscure şi În- 
văluite în restul dezvoltării filogenetice. „Pentru a pătrunde mis- 
terul adincimilor, este necesar uneori să privim culmile. Focul 
care se găsește în centrul pămîntului n-apare decit pe culmea 
vulcanilor“, scrie Bergson (L'Energie spirituelle, p. 27). Culmea 
aceasta o ocupă speța noastră și, în cuprinsul ei, temperamen- 
tele creatoare, marii oameni de bine, acei care, prin eroismul 
lor inventiv, au devenit „revelatorii adevărului metafizic“, De- 
sigur triumfurile inteligenței inventive în om aduc cu ele de- 
cadenţa instinctelor și, odată cu aceasta, misterioasa solida- 
ritate cu fenomenul vital, cu structurile și ritmurile lui, care ne 
uimește în reacțiunile pline de precizie ale instinctului anima- 
lic. Inteligența, modelată după structura materiei și în vederea 

folosirii şi transformării ei, ne lasă în obscuritate cit privește 
fenomenele vieţii. Totuși, noaptea în care ne afundă pragma- 
tismul inteligenței nu este completă, căci instinctul devenit ir 
om mijloc de cunoaştere, adică intuiţie, aprinde în noi lumina 
științei despre dezvoltarea vieţii şi despre locul nostru în cu- 
prinsul acestei dezvoltări. Astfel, omul care stăpînește culmile 
vieţii prin inteligență ajunge a înțelege că le stăpînește prin in- 
tuiţie. Judecată în cadrul lungii dezvoltări a doctrinelor schi- 
țate în aceste pagini, antropologia lui Bergson apare drept sin- 
gura încercare modernă de a concilia poziţiile clasice ale uma- 
nismului, mai cu seamă ale umanismului Renașterii, cu natu- 
ralismul antiumanistic al biologiei moderne. 


FENOMENOLOGIA 


Pe o altă poziţie a cercetării stă fenomenologia. N-am putea 
totuși spune că fenomenologia reia toate tezele umanismului 
clasic. Căci printre aceste teze distingem mai întîi afirmaţia. 
deosebirii esențiale dintre om și celelalte animale, apoi afirmaţia 
despre superioritatea absolută a omului în mijlocul lumii care: 
i se pune oarecum la dispoziţie, recunoscînd în el scopul său. 
Specificitatea umană, împerecheată cu antropocentrismul, refac: 
punctul de vedere propriu umanismului vechi. Acolo unde ima- 
ginea lumii nu se dispune în jurul centrului uman, oricare ar 
fi respectul pe care omul îl concepe despre sine, nu putem spune 
că reîntîilnim vechile poziţii. Cercetarea antropologică modernă 
încearcă să învioreze umanismul, eliberîndu-l totuși de tradi- 
ționalul lui antropocentrism și apropiindu-l în felul acesta de 
concluziile ştiinţelor moderne. Umanismul fără antropocentrism 
este forma lui cea mai nouă. Ea este aceea la care se oprește, 
dealtfel, în strînsă legătură cu sferele fenomenologiei, o operă 
ca Etica lui N. Hartmann. 

Hartmann se ridică împotriva teleologismului moral, adică 
a acelei aplicaţii a antropocentrismului care Gă procesului uni- 
versal un scop uman, de pildă în forma doctrinei providenţei și 
predestinării. Universul, ne spune el (Ethik, 1925, 2. Aufl., 1935, 

p. 281 urm.), nu este axiologic determinat. Nu se poate vorbi 
despre un primat al valorii (sau de acela al unei valori anumite) 
asupra categoriilor ontologice. Reflecția filozofică ne arată că nu 
poate fi vorba decît despre o teleologie a omului, care introduce 
în realitatea naturii scopurile, realizindu-le prin folosirea nexului 
cauzal al lucrurilor. Acest nex cauzal nu poate fi dependent de 
nexul final, ci dimpotrivă, nexul cauzal este premisa nexului 
final. „Nexul final este totdeauna întrețesut în plasa pre- 
existentă a determinărilor cauzale.“ În stratificarea categoriilor, 
cele inferioare sînt condiția celor superioare. „Un principiu mai 
înalt nu se poate realiza fără ajutorul unuia mai puţin înalt. 
Categoriile interioare sînt cele mai puternice ; cele superioare 
sînt mai slabe“ și au nevoie de ajutorul celor dintii. Dealtfel, 
din punctul de vedere etic, „într-o lume determinată teleologic 
o ființă morală ar fi ceva cu neputinţă de gîndit“. A admite te- 
leologia umană a naturii ar însemna să răpim omului orice fa- 
cultate de a interveni cu voința sa etică în lume. „O natură care 
structural ar îi deopotrivă cu omul, care ar fi teleologică şi 
axiologică întocmai ca el, n-ar mai lăsa nici un loc pentru om. 
Axiologia și teleologia omului n-ar mai găsi nici un proces on- 
tologic maleabil şi neîntrebuinţat teleologic, nici unul ale cărui 
stadii date i-ar putea folosi ca mijloace disponibile pentru sco- 
purile lui.“ Pătrunzătoarea analiză a lui Hartmann lichidează 
antropocentrismul umanismului clasic, salvind, dealtfel, sau 
poate chiar întărind demnitatea etică a omului. 

Antropologia fenomenologică elimină și ea orice gînd antro- 
pocentric, sprijinind însă cu noi observaţii ingenioase conceptul 
deosebirii esenţiale dintre om și animale. În opera unui Max 
Scheler, hominismul ne întimpină în formele lui cele mai pure. 
Inteligența și capacitatea de a alege nu sînt pentru Scheler ca- 
racteristice esenţiale ale omului. Nici inventivitatea tehnică nu 
este o astfel de caracteristică. Animalele, mai cu seamă cele su- 
perior organizate, o posedă într-o anumită măsură. În această 
privinţă. Scheler crede a putea afirma că „între un cimpanzeu 
cuminte şi Edison, acesta din urmă considerat numai ca teh- 
nician, nu există decît o deosebire de grad, deși de un grad 
foarte mare" (Die Stellung des Menschen im Kosmos, 1928, 
p. 46). Dealtfel, diferenţa dintre animal şi om nu trebuie căutată 

pe terenul psihologiei şi pe nici unul din celelalte domenii ale 
vieţii, deoarece ea constă dintr-un principiu opus vieţii. „Evo- 
luţia naturală a vieţii“ nu va putea explica deci trecerea de 
la animal la om, așa cum au încercat atitea sisteme ale antro- 
pologiei animaliste. O bruscă surpare de teren va separa tot- 
deauna instinctul animalului și chiar inteligența practică a 
speţelor lui mai înalte de „spiritul“ omenesc. Ce este oare acest 
spirit ? Care sînt determinările ființei spirituale care este 
omul ? Mai întii, libertate față de mediul înconjurător, indepen- 
denţă față de presiunea lui, așa de puternic resimţită de ani- 
male. Lumea exterioară este pentru animal un corelat al instinc- 
telor proprii, o sumă de obstacole în legătură cu care apar sen- 
zaţiile și reacţiile lui. „Ceea ce pentru instinctele animalului 
nu este interesant, nu este dat, şi ceea ce este dat, este dat 
numai ca centru de rezistență pentru aspirația sau repulsia 
Dai.“ Lumea animalului are, ca atare, o formă închisă, dispusă în 
jurul cercului său, deopotrivă cu casa melcului. Spre deosebire 
de aceasta, lumea omului are o formă deschisă. Eliberindu-se 
de apărarea înconjurimii sale, omul introduce în imaginea sa 
despre lume dimensiunea infinitului, „spațiul“ și „timpul“ ca 
forme goale și nelimitate. În această lume deschisă, spiritul 
omului nu mai percepe simple centre de rezistență, corelaţio- 
nate cu sensibilitatea şi instinctele lui, ci „lucruri“, „obiecte“, 
adică existenţe independente de sine. Lumea spiritului este o 
lume obiectivă. „Spiritul este realism (Sachlichkeit), posibilitate 
de a fi determinat prin simplul fel de a fi al lucrurilor înseși.“ 
„Mediul înconjurător“ devine pentru om „lume“ și, ca atare, 
se situează pentru el la o distanţă pe care animalul n-o cunoaște 
niciodată. Pe de altă parte, animalele deşi au „conștiință“, ele 
sînt lipsite de „conștiință de sine“. Animalele trăiesc eztatic în 
mediul înconjurător, adică în afară de ele însele, absorbite de 
ceea ce le solicită sau le respinge. „Animalul aude şi vede, dar 
fără să știe că el aude sau vede, și trebuie să ne gindim la foarte 
rarele stări extatice ale omului, ca, de pildă, la acele ale hip- 
nozei în faza ei finală, la acele provocate de anumite stupefiante 
sau de unele tehnici care inactivează spiritul, cum ar fi, de 
pildă, culturile orgiastice de toate felurile, pentru a intra oare- 
cum în starea normală a animalului.“ Omul raportează însă 

impresiile sale la sine însuși, se adună, se concentrează și se 
întoarce în propria lui interioritate, creînd fenomenul „auto- 
conștiinței“ umane. Și după cum spiritul creează obiectele lumii 
exterioare, tot astfel el poate transforma în obiecte propria lui 
alcătuire fiziologică și psihologică, precum și toate experienţele 
lui sufletești. Concentrindu-se în conştiinţa lui, omul devine, în 
același timp, mai liber față de sine ; el se găsește, adică, în situa- 
ţia de a dispune de propria lui viaţă, de a o considera cu ironie sau 
umor și chiar de a se lepăda de ea. Numai pe sine însuși nu poate 
spiritul să se transforme în obiect. Spiritul rămîne astfel pură 
actualitate, „ființa sa constă în simpla executare a actelor sale. 
Centrul spiritului, adică persoana, nu este deci nici ființă obiec- 
tivă, nici reală, ci numai o structură de acte care se execută 
pe ele însele...“ Chiar persoanele străine nu sînt pentru noi 
obiecte şi cunoscute ca atare. Singurul mijloc de a ne pune în 
legătură cu ele este să refacem propriile lor acte și, după cum 
se spune, să ne identificăm cu ele. Concepind lumea și propria 
sa interioritate ca obiecte, dar neconcepindu-se la fel pe sine 
însuși, am văzut că spiritul nu poate fi o „parte“ a lumii, un 
lucru printre celelalte lucruri care compun conţinutul ei. Spi- 
ritul rămîne astfel în afară de lume şi, numai în acest înţeles, 
care nu este nicidecum acel al antropologiei umaniste clasice, 
posesorul spiritului, adică omul, este o ființă superioară întregii 
lumi şi chiar ei înseși!. În sfirşit, un alt act al spiritului este acel 
al cunoașterii ideilor pure (Ideierung), fundamental deosebit de 
toate actele posibile ale inteligenţei tehnice, pe care omul le are 
în comun cu unele animale. Cind Buddha, părăsind palatul ta- 
tălui său, vede un sărac, un bolnav şi un mort, el cunoaște în 
toţi aceștia numai niște exemple particulare ale unei structuri 
esențiale a lumii, a condiţiei nefericite a omului. Tot astfel, 
oricine poate concepe o trinitate, numărul trei în sine, inde- 
pendent de cele trei lucruri particulare care i-au provocat cu- 
noaşterea lui. Animalul nu poate cuprinde niciodată așa ceva, 
o esenţă pură, independentă de realitatea particulară şi con- 





1 Asupra conceptului „persoanei“, vd., în afară de opera citată, 
cealaltă lucrare a lul M. Scheler, Der Formalismus in der Ethik und 
die materiale Wertethik, 1913, 3. Aufl., 1927, p. 384 urm. 

cretă care o manifestă. „Reducțiunea fenomenologică“, adică 
desrealizarea lumii, idearea ei este unul din actele cele mai ca- 
racteristice ale spiritului uman. Prin toate actele şi funcțiunile 
spiritului său, omul merită, în adevăr, a fi numit „ascetul 
vieții“, „negatorul“ (der Neinsagenkănner), eternul protestatar 
împotriva oricărei simple „realități“. În timp ce animalul, prin 
netulburatul său conformism față de mediu, apare ca o incar- 
nație a filistinismului, omul este veșnicul Faust, ființa mereu 
avidă de lucruri noi, „bestia cupidissima rerum novarum“, ca- 
pabilă să extindă neîncetat limitele înconjurimii sale și să clă- 
dească, pe temeliile lumii date în percepția sensibilă, supra- 
structura unei lumi ideale. Prin atitudinea ascetică și negativă 
faţă de viață, imaginea omului în antropologia lui Scheler, după 
propria mărturie a filozofului, se apropie de viziunea psihana- 
lizei lui S. Freud, potrivit căreia omul, creatorul culturii, este 
prin esenţa lui „reiulatorul instinctelor“, der Triebuerdrănger. 
Apropierea este destul de neașteptată dacă ne gîndim că, pe 
cînd antropologia psihanalitică este o variantă a monismului, 
întrucit specificitatea umană pare a rezulta pentru Freud din 
mecanismul instinctelor comune întregului regn animalic, doc- 
trina lui Scheler reprezintă soluţia unui spiritualism radical, 
care pune toată greutatea lui pe felul de a fi incomparabil și 
ireductibil al spiritului omenesc. Întocmai ca teoria lui N. Hart- 
mann despre valoarea etică a omului în mijlocul unei lumi in- 
diferente la scopurile lui, antropologia lui Scheler este o încer- 
care de reafirmare a umanismului, dar a unui umanism care 
se lipseşte de prietenia lumii și a vieţii. Vechiul umanism se 
măgulea cu ideea că specificitatea omului este o superioritate 
și că aceasta stă înscrisă. în ordinea însăși a naturii. Monismul 
biologic este cel dintii care sfarmă această „iluzie“ și ceva din 
spiritul lui trece şi în cercetarea filozofilor antropologi prove- 
niţi din alte tabere. N. Hartmann găseşte motive etice împo- 
triva antropocentrismului, pe care îl condamnă şi studiul ra- 
portului dintre ontic şi axiologic. Scheler păstrează din vechiul 
fond de idei al umanismului conceptul „superiorității“ omului, 
dar îl modifică în felul său, făcîndu-l pe om să întoarcă spre 
întreaga creațiune figura austeră a unui negator. 


TRANSFORMĂRILE IDEII DE OM 445 





SUPRAOMUL 


Ideea de om s-a transformat într-atita, în decursul evoluției 
ei mnilenare, modificind sau atenuînd sentimente care nu i-au 
fost date din prima clipă şi pe care numai cultura lui le-a cîş- 
tigat, încît omul a putut să tempereze orgoliosul său sentiment 
de sine, a putut să se îndoiască de bunăvoința universului faţă 
de el și a putut chiar să se nege pe sine, în aspiraţia lui către 
alte forme mai înalte de viaţă. Acest punct extrem al reacției 
antiumaniste a fost atins de Friedrich Nietzsche, un ginditor 
format în şcoala vechilor greci, adică a acelora care au așternut 
temeliile umanismului din toate vremurile, şi un mare admi- 
rator al Renașterii, adică al epocii în care orgoliul umanistic a 
urcat pină la unul din nivelele lui cele mai înalte. S-a spus 
îndeajuns cît datora Nietzsche, pe de altă parte, științelor bio- 
logiei moderne și cum viziunea omului, în filozofia lui, n-ar fi 
fost posibilă fără înţelegerea dezvoltării filogenetice a vieţii ani- 
male și fără ideea selecţiunii vitale, așa cum le propusese 
Darwin. Prin unul din izvoarele și perspectivele sale, antropo- 
logia lui Nietzsche coincide, așadar, cu aceea a monismului, deși 
în alte privinţe ele rămîn totuși destul de deosebite. Căci pe cînd 
monismul dorește o recoborire a omului în rîndul vieții animale, 
pentru ca, vindecat de toate iluziile antropocentrice și antropo- 
latrice, să regăsească condiţiile proprii cunoașterii naturii, 
Nietzsche asociază, la rîndul lui, pe om cu întreaga creațiune 
animală, dar nu pentru a modera delirul grandorii lui, ci pentru 
a-l crește în proporţii necunoscute mai înainte. Dacă omul este 
o ființă naturală, o verigă în lanţul de forme al organizării vieţii 
animale, nu este oare îndreptăţită aspirația către alte forme mai 
înalte, prin selectarea tipurilor umane mai puternice ? Aspiraţia 
omului s-ar putea îndrepta atunci către supraom. Umanismul 
considera pe om ca un „scop“ şi ca un „termen“, și ținta pe care 
el o propunea năzuinţelor umane nu era întrecerea de sine pe 
scara biologică, ci dezvoltarea tuturor posibilităților morale în- 
chise în natura omenească. Morala umanismului se comporta ca 
şi cum dezvoltarea filogenetică s-ar opri la om, încît de la etapa 
lui mai înainte nu s-ar mai putea aştepta o evoluție biologică, 

rea dispoziţie şi intoleranţă. Deosebirea care continuă să-l se- 
pare de ceilalţi moniști este că, pe cînd aceștia cred că finali- 
tăţile preconizate pot fi atinse în cadrul speţei noastre şi, mai 
întîi, prin perfecţionarea funcțiilor ei intelectuale, Nietzsche so- 
cotește că ele nu pot fi atinse decit depășind speța noastră, și 
prin singura creștere a vigoarei instinctelor. Nietzscheanismul 
este un monism antiintelectualist şi instinctivist. Monismul în 
formulele lui mărturisite păstrează ceva din câștigurile uma- 
nismului. Nietzsche respinge însă întreaga moștenire a acestuia, 
Antiumanismul lui Nietzsche este radical. 


Lungul proces pe care paginile de față l-au urmărit în citeva 
din momentele lui reprezentative ne-a înfățișat îmbogățirea pro- 
gresivă a ideii de om și transformarea mai nouă a conținutului 
ei. Rînd pe rînd, ni s-a înfățișat cum omul care, încă de la în- 
ceputurile reflecţiei asupra lui însuși, s-a resimţit ca produsul 
unei căderi sau al unei insuficiențe originare, a ajuns mai tirziu 
să se respecte pe sine și să-și acorde un loc preponderent în 
lume, oricît de precară ar fi continuat să i se pară înzestrarea 
lui naturală. Bazele umanismului sînt așternute în acest moment. 
Cu timpul, omul ajunge să recunoască funcțiunea lui esențială 
în libertatea şi inventivitatea lui. Umanismul face în Renaștere 
un uriaș pas mai departe. Puterea calculatoare a minţii, mani- 
festîndu-se în progresele moderne ale ştiinţei astronomice, îl 
face pe om să crească în propria lui stimă. Și conștiința descen- 
denţei lui divine, dezvoltată printr-o lungă educație creștină, 
obține pentru întiia oară rezolvarea enigmei pe care ne-o pro- 
pune mizeria și măreția sa. Pentru antropologia creştină a lui 
Pascal omul este un „rege detronat“. Dificultăţile moderne ale 
culturii îl fac pe Rousseau să dorească o înapoiere către bunul 
sălbatic, prima încarnaţie socială a omului natural, deși chipul 
în care îl înţelege pe acesta, într-un fel care aminteşte de aproape 
imaginea omului în Renaștere, făcea evident faptul că el ar 
reface drumul și ar atinge din nou etapele pe care asprul critic 
al timpului său credea că trebuie să le deplingă. Un nou respect 
al omului pentru sine și o nouă conştiinţă a situaţiei sale privi- 

legiate în mijlocul lumii apar totuși, în același timp, în Franța 
„luminilor“ şi către finele veacului al XVIII-lea, în Germania. 
Pentru Herder, omul este abreviatura şi cununa universului, 
iar pentru Kant el este un scop în sine, o valoare supremă 
pentru că este exterioară oricărei evaluări. Ştiinţele biologice 
moderne coboară din nou pe om în rindul animalităţii și cred 
că trebuie să combată punctul de vedere al acestei orgolioase 
conștiințe de sine care pare a se fi opus totdeauna funcţiunii 
de cunoaştere a inteligenţei omenești. Antropocentrismul este 
abandonat în unele opere reprezentative ale eticii moderne, în 
timp ce fenomenologia aprofundează deosebirile esenţiale dintre 
om și animal, iar un filozof ca Bergson crede a putea sprijini 
sentimentul încrederii omului în sine și în grandoarea destinuiui 
său prin argumente biologice și printr-o situare a ființei ome- 
neşti în vastele perspective ale dezvoltării vieţii în univers. În 
sfîrșit, monismul, care la început era un apel către modestie, 
devine la Nietzsche o îndrumare încurajînd cea mai îndrăzneață 
afirmare a vieţii, dincolo de cadrele speței noastre și în disprețul 
tuturor cîștigurilor conștiinței umaniste. 

Filozofia lui Nietzsche este cel mai viu punct de răscruce al 
reflecției moderne a omului asupra lui însuși și orice antropo- 
logie actuală trebuie să înceapă prin lămurirea situaţiei ei faţă 
de nietzscheanism. Pentru judecarea nietzscheanismului nu tre- 
buie însă să se uite că programul umanismului fiind încă de- 
parte de realizarea lui deplină, omul, mai înainte de a aspira să 
depășească speța lui, are de înfăptuit scopurile imanente ale 
acestei speţe, aşa cum ele au fost propuse de lungul şir de gin- 
ditori care, încercind să definească pe om, au preconizat și țin- 
tele substanţiale ale voinţei sale etice. Pe de altă parte, jude- 
carea nietzscheanismului trebuie să-și spună că năzuințele omu- 
lui nu pot fi apreciate decit în limitele structurii și în raport 
cu aspiraţiile lui. O morală a supraomului n-ar putea obține 
decît aprobarea unui supraom. Omul nu poate postula decît va- 
lorile lui, şi chiar atunci cînd el încearcă să gindească evoluția 
lui morală viitoare, el n-o poate face decit în sensul său, pre- 
conizind treptata adincire a tablei sale de valori. Dezvoltarea 
omului nu este, pentru acel care din sinul umanităţii reflectează 

la destinul lui, atît un proces în durată cît unul în intensitate. 
Durata nu este pentru gînditorul umanist decit condiția con- 
cretă a intensității. Dar pentru aceasta nu se poate spune că 
umanismul n-are nici un viitor. Pentru om, umanismul este un 
program infinit. 

DESPRE ENTUZIASM 


Sint ceasuri în care tot ce ne înconjoară, în oameni şi 
lucruri, ni se pare a cuprinde valori înalte, uimirea şi bucuria 
trecînd prin noi ca o undă de căldură şi ca o binecuviîntare. 
În aceste ceasuri de entuziasm, foarte asemănătoare cu crizele 
fulgurante ale iubirii, fiinţe pe lingă care în alte împrejurări 
am fi trecut cu indiferență devin posesorii unor daruri rare, 
și lucruri pe care abia dacă le-am fi observat altă dată se umplu 
de o frumusețe nebănuită, de o tainică și seducătoare lumină 
lăuntrică. Generozitatea entuziasmului este atît de mare încît, 
după ce avîntul lui se potoleşte, cînd oamenii se prăbuşese de 
pe piedestalul pe care îi înălţasem și lucrurile recad în tristul 
reflex mohorit al zării lor obișnuite, înregistrăm sentimentul 
penibil al unei speranțe înșelate, apriga remuşcare de a ne fi 
cheltuit în chip imprudent, fără măsură, fără simţ critic, îm- 
prumutind propria noastră excelență unor aspecte care o meri- 
tau atit de puţin. Încă o dată, criza entuziasmului seamănă cu 
a iubirii, aceasta din urmă fiind, de fapt, un caz special al celei 
dintii. Deșteptarea din delirul entuziasmului este deopotrivă 
cu dragostea înșelată, în care deplîngem la fel nedemnitatea 
obiectului care a trezit-o, propria stîngăcie care n-a ştiut s-o 
demaște la timp şi soarta valorii noastre neimpărtășite, fără 
tovarăși, solitară. Cruda trezire din delirul entuziasmului se în- 
soțeşte la fel cu sentimentul inferiorităţii lumii și cu acela al 
singurătăţii sociale și cosmice, peste ale cărui valuri întunecate 
abia dacă pluteşte epava deznădăjduită a superiorității per- 
sonale 

Poate că un singur acord major se amestecă în jalea en- 
tuziasmului răcit : triumful inteligenţei care a smuls, în fine, 

măştile şi a redus complexele instabile, învingînd în sentimen- 
tul generos izvorul unor înșelări permanente. Şi totuşi inteli- 
gența n-are dreptate. Cel puţin de data aceasta, ea n-are drep- 
tate. Răcirea entuziasmului nu este o trezire, ci o cădere în 
somn, într-un somn mai profund, imobil și întunecat ca materia. 
Dar pentru a înţelege aceste lucruri, pe care mintea le pricepe 
îndeobște atît de puţin, este nevoie să identificăm două iluzii 
foarte generale ale conștiinței omenești. 

Acei care văd în încetarea entuziasmului un act de lucidi- 
tate, trezirea dintr-un vis, afirmă odată cu aceasta că valorile 
n-au nici o realitate autonomă, că ele sînt niște simple reflexe 
ale dorinței sau sentimentului nostru. Dacă elanul nostru ge- 
neros a putut recunoaște unor ființe sau lucruri valori înalte 
şi rare, împrejurarea s-ar datora faptului că aceste valori s-ar 
găsi în noi înșine, de unde le-am transporta asupra unui aspect 
străin pînă în clipa cînd constatarea incapacității lui de a le 
adăposti ne-ar îndreptăţi să i le tăgăduim. O mai justă înțele- 
gere a stărilor de fapt ne arată însă că valorile nu sînt simple 
reflexe ale conștiinței, ci realităţi autonome, pe care putem a 
le cuprinde, pentru care ochii noștri sînt deschişi sau închiși 
și sufletul ne este receptiv sau ferecat. Nimic nu ne îndreptă- 
teşte să spunem că un lucru sau o ființă sînt lipsite de valoare, 
îndată ce răcirea entuziasmului întunecă acel preţ al lor, care 
a scînteiat pentru noi în răstimpul scurtului său delir. Tot ce 
putem afirma, cu deplină îndreptăţire, este că, pentru a cu- 
prinde valoarea unor aspecte, a fost necesară exaltarea sufletu- 
lui și că, îndată ce aceasta a căzut, au dispărut condiţiile subiec- 
tive pentru a cuprinde valoarea. Niciodată nu sîntem prada 
înșelăciunii cînd entuziasmul, punînd stăpînire pe noi, iubim 
lucrurile şi ființele penlru acele din meritele lor care ne apar 
în incandescenţele lui. Interpretarea entuziastă a vieţii nu tre- 
buie combătută ca un izvor de erori. Tensiunile și flăcările en- 
tuziasmului se cuvin mai degrabă a fi cultivate pentru a putea 
sesiza acel strat permanent de valori care dublează realitatea 
şi-i acordă perspectiva adîncimii în fiecare din punctele ei. 

Dar, odată cu aceasta, întîmpinăm a doua iluzie a conștiin- 
ței obşteşti, menită ea însăși a fi amendată. Icoana realităţii nu 
este opera exclusivă a inteligenţei. Aceasta este totuşi părerea 

generală, atunci cînd socotim că, prin intervenţia spiritului cri- 
tic, moderăm sau chiar anulăm ceea ce este excesiv și imprudent 
în elanurile generoase ale sentimentului entuziast. Adevărul 
este însă că inteligenţa nu construieşte decit liniile structurii 
superficiale ale realului, în timp ce adîncimile lui semnificative 
sînt totdeauna opera unei alte contribuţii. Binele, frumosul, 
dreptatea ar lipsi cu desăvirșire din imaginea noastră despre 
lume, dacă ne-am constringe s-o compunem numai prin sin- 
gurele forţe şi categorii ale inteligenţei. Dacă în chipul nostru 
de a răsfrînge universul valoarea se asociază cu realitatea și 
adîncimea cu suprafaţa, lucrul se datorește exclusiv interven- 
ției entuziaste a conștiinței. Inteligența nu este deci în drept 
a elimina din icoana lumii niște valori pe care nu ea le-a intro- 
dus. Nu putem rectifica imaginea lumii, în numele inteligenţei, 
acolo unde reliefurile ei sînt datorite aportului altor energii. 
Trezirea din delirul entuziasmului înseamnă desigur trecerea în 
seama inteligenţei a sarcinei de a construi icoana lumii, dar 
operaţia aceasta nu aduce o viziune mai adevărată, ci numai 
una mai săracă, pentru a cărei completare ar fi necesară tocmai 
revenirea delirului suspendat. 

Problema entuziasmului a jucat un rol de seamă în filozofia 
europeană la începutul veacului al XVIII-lea. Într-o vreme în 
care se căutau bazele unei religii naturale, englezul Shaftesbury 
a relevat în entuziasm, în elanul sufletului către tot ce ne de- 
pășeşte, către adevăr, bine și frumos, către acea ordine şi finali- 
tate a universului în care toate disonanţele se topesc în armonia 
totală, izvorul permanent al oricărei religiozităţi. Există o în- 
treagă filiaţie filozofică desprinsă din reflecţiile platonicianului 
Shaftesbury. Mai tirziu, cînd pozitivismul a încercat să înţe- 
leagă geneza tuturor aspectelor culturii punîndu-le în legătură 
cu unul sau cu altul din instinctele animaiice ale omului, con- 
ceptul filozofic al entuziasmului a fost eliminat. Astăzi însă, 
cînd noua filozofie a valorilor, nemulțumită cu încercarea de a 
construi cultura spirituală din datele naturii, doreşte a cunoaște 
ceea ce este autonom şi ireductibil în idealurile omeneşti, vechea 
idee a entuziasmului, ca atitudine a spiritului care cuprinde 
aceste idealuri, poate fi propusă din nou meditaţiei filozofice, 

DESPRE FIDELITATE 


La sfîrşitul unei audiții muzicale sau a unei lecturi poetice, 
în timpul cărora spiritul nostru a avut impresia cuceririi unor 
sensuri profunde ale vieţii, sîntem adeseori invadați de tristețea 
de a nu putea reține pentru totdeauna și a nu putea transforma 
în bunuri permanente subitele şi fugitivele scăpărări ale entu- 
ziasmului artistic. Entuziasmul, despre care am mai avut pri- 
lejul să vorbesc, este, prin esenţa lui, o impresie instabilă, o 
stare tranzitorie. Dealtfel, nu numai în domeniul artistic, dar 
şi în acel intelectual și moral, revelaţiile cele mai de seamă, 
acele pe care le însoțim cu sentimentul posesiunii celor mai 
înalte valori, sînt mereu întovărășite de tristeţea de a nu le 
putea păstra în chip durabil, de a nu ni le putea însuşi într-un 
fel care să ni le ţină oricînd la dispoziţie. Drama entuziasmului 
este pretutindeni aceeaşi. Momentele supreme ale existenţei sînt 
tocmai acele de care putem dispune mai puţin. Ele nu ne apar 
decît în lumina unei fulgerări. Întocmai ca Faust altădată. ru- 
găm clipele cele mai bogate în conţinut spiritual să stea pe loc, 
dar mobilitatea vieţii interioare ni le răpește şi le îneacă în apele 
cenușii ale banalităţii cotidiene, încît din încercarea de a le 
menţine nu recoltăm decit deznădejdea însoţirii trecătoare cu 
o umbră. 


Multe din atitudinile estetice, intelectuale și morale ale omu- 
lui pornesc din tendinţa de a remedia această stare a lucrurilor. 
Studiul artei, înclinarea de a raţionaliza impresia artistică, aceea 
de a găsi şi de a fixa motivele încîntării noastre, sînt tot atitea 
atitudini determinate de nevoia de a putea readuce în conştiinţă 
impresia entuziastă primitivă şi de a depăși astfel ceea ce este 
fugitiv în contemplaţia artei. Există o critică artistică numai 

pentru că sensurile mai profunde ale artei sînt nestatornice. 
Un contemplator care le-ar putea regăsi oricînd și în plenitu- 
dinea lor nealterată s-ar putea dispensa de comentariile criticii 
de artă. S-a spus, dealtfel, că studiul critic al artei răcește și 
întunecă impresia primitivă. Lucrul este posibil, dar ceea ce 
pune în mişcare lucrarea criticului este tocmai voința de a ga- 
ranta amintita impresie de alunecările ei în regiunile umbrei 
şi ale înghețului. 

Intuiția filozofică, rod al entuziasmului teoretic, este şi ea 
ameninţată de astfel de primejdii. Ginditorii o apără în mai 
multe feluri. Unul din acestea a fost bine pus în lumină de 
Bergson. În pagini de o mare pătrundere, filozoful francez ne-a 
arătat cum în centrul marilor speculaţii ale cugetării se găsește 
totdeauna o imagine sugestivă, menită să readucă în conștiință 
intuiţia fugace a unui anumit raport dintre lucruri. Nu există 
sistem filozofic care să se fi dispensat vreodată de astfel de 
imagini, numească-se ele „monade“, „voință“, „polaritate“ etc., 
menite deopotrivă să ajute filozofului, şi nouă, împreună cu el, 
de a regăsi revelaţia mai ascunsă a unui fel de a fi al lucrurilor, 
Dar oare tendința sistematică însăşi, aceea care constă în dez- 
voltarea și aplicarea unei intuiţii fundamentale, nu pornește tot 
din nevoia de a întrece ceea ce în aceasta este instabil ? Epoca 
noastră a- înmulțit imputările aduse spiritului sistematic, tocmai 
în numele revelaţiei nemijlocite. Totuşi, în pornirea de a con- 
strui, de a grada, de a compune, care alcătuiește multiplul resort 
psihologic al tuturor sistemelor filozofice, se pronunţă tocmai 
necesitatea de a menţine într-o posesiune mai sigură ceea ce 
este alunecos în scăpărările intuiţiei filozofice. 

În domeniul raporturilor omenești și al acţiunii, entuzias- 
mul ne aduce adeseori darul unor revelații deopotrivă cu ale 
artei şi ale cunoaşterii. Sînt oameni în care entuziasmul lumi- 
nează dintr-o dată calități care rămîn ascunse privirilor moarte 
ale indiferenţei. Există cauze şi scopuri de viaţă care ni se par 
a fi vrednice să fie slujite cu sacrificiul tuturor intereselor 
noastre limitate, în deplină uitare de noi înșine. Răcirea en- 
tuziasmului ajunge să ne ascundă însă sensul acestor clipe ful- 
gurante ale revelaţiei. Este totuși o atitudine care asigură en- 
tuziasmului permanența şi face din îngusta şi instabila lui 

alcătuire temelia unei organizări morale a vieţii. Această ati- 
tudine este fidelitatea. 


Faptul! etic al fidelității este unul dintre cele mai paradoxale, 
pentru că el însoţeşte entuziasmul cu atributul cel mai nefiresc 
pentru el, cu statornicia. Eticienii desprinşi din tabăra filozofiei 
vieţii au crezut adeseori că pot ierta, ba chiar că pot încuraja 
inconsecvenţele atitudinilor practice, sperind că în felul acesta 
salvează prospețimea elanurilor şi autenticitatea intuițiilor mo- 
rale. În locul unei statornicii moarte nu este oare de preferat 
o inconsecvență vie ? Nu sînt oare preferabile personalităţile 
neliniștite ale oamenilor renăscuţi, ale abjuratorilor și converti- 
ților ? Bunul păstor și-a părăsit întreaga-i turmă pentru a căuta 
oaia cea pierdută. Și fiul rătăcit a produs, în casa părintească, 
mai multă bucurie decit lunga fidelitate a fiului ascultător. 
Religiile au salutat totdeauna cu jubilare sufletele reciștigate, 
nu numai pentru că le-au putut dărui salvarea cînd ele erau 
atit de amenințate, dar şi pentru calitatea mai vie a credinţei 
în ele. Şi cu toate acestea făptura entuziastă a oamenilor născuţi 
din nou este adeseori privită cu o legitimă suspiciune. Căci 
oamenii evoluţiilor bruscate și temperamentele rapsodice posedă 
certitudini vii, dar puţin sigure. Apoi, asociaţia cu astfel de 
oameni este totdeauna precară. Nu ştim niciodată cît vor ră- 
mîine lingă noi oamenii cu care ne-am legat prin iluminarea 
subită a revelaţiei entuziaste. Fidelitatea este totuşi perma- 
nenţa entuziasmului. Ce modificări trebuie să sufere entuzias- 
mul pentru a-și asigura, prin fidelitate, statornicia ? 

Entuziasmul devenit fidelitate se temperează. Iubirile cu în- 
delungă credință sînt calme. Cine se cheltuiește în exploziile 
entuziasmului răpește mult duratei lui. Adeseori, după criza 
revelaţiei în iubire, în contemplaţie, în cunoaștere, simțim ceva 
asemănător cu tristețea consecutivă unui desfriu. Delirul en- 
tuziasmului ne golește uneori de orice conţinut, încît atunci 
cînd flacăra lui înaltă se stinge nu mai aflăm în noi decît un 
morman de cenușă. Caracterele formate știu bine lucrul acesta 
și grija lor cea mai mare este să modereze palpitaţiile accele- 
rate ale jubilării în entuziasm, pentru a le asigura durata şi 
trăinicia. Cu aceeași grijă se fereşte înțeleptul de a folosi en- 
tuziasmul ca pe un izvor de delicii. Naturile cordiale și care se 

dăruiesc ușor, acele care se deschid cu plăcere meritului străin, 
sînt organizate în jurul unui punct în care nu putem distinge 
totdeauna limpede adevărata generozitate de egoismul ascuns. 
Nu cumva în elanurile dăruirii de noi înşine cîștigăm mai întîi 
propria noastră voluptate ? Este desigur plăcut să te simți ge- 
neros, propria forţă a temperamentului nostru se bucură atunci 
de sine. Fidelitatea este însă ascetică şi castă. Iubirea credin- 
cioasă, devotamentul îndelung aduc meritului străin un omagiu 
atit de adînc şi de adevărat, încît ele n-ar consimţi niciodată 
să-l întrebuinţeze ca pe un izvor de satisfacţii personale. 

Fidelitatea este idealistă. Ea afirmă autonomia valorilor, În- 
ţelege limpede că valoarea este ceva deosebit de persoana care 
o susține întimplător. Şi astfel oamenii cu suflete credincioase, 
chiar atunci cînd sint constrinşi să recunoască în fiinţele iubite 
scăderi momentane, păcate întîmplătoare, laturi negative, ei 
știu să uite şi să ierte. Fidelitatea este răbdătoare. Ea nu con- 
simte să piardă sensul unei valori din pricina păcatelor care pot 
atinge pe purtătorii ei. Prin partea lui cea mai bună, sufletul 
plin de credinţă se unește prin legături atît de rezistente cu 
oamenii iubiţi odată, încît greșelile sau scăderile acestora pot 
să-l întristeze, să-l umple de nemulțumire sau chiar de deznă- 
dejde, dar nu să-l abată. Prietenul sau artistul preferat sînt 
iubiţi mai departe, pentru valorile pe care ei le întrupează, chiar 
atunci cînd trebuie să constate că personalitatea acestora nu 
este egală cu sine în toată întinderea lor. Afirmațiile fidelității 
trec dincolo de om, într-o sferă a idealităţii. Nimic nu poate 
ilustra mai bine caracterul autonom şi ideal al valorilor decit 
tocmai faptul psihologic al fidelității. 

Orice fidelitate este, în esenţa ei, o legătură a omului cu 
sine însuși. Prin valoarea străină, sufletul credincios se înapoiază 
în interiorul lui și pecetluiește un pact cu sine. Fidelitatea este 
una din formele unităţii morale a persoanei şi a respectului 
pe care omul şi le dăruiește, după cum lipsa de credinţă și 
„amneziile“ inimii sînt o dovadă a dispersiunii lăuntrice și a 
slabei stime pe care cineva o concepe despre propria lui per- 
soană. Moderindu-se în elanurile lui exterioare, entuziasmul se 
interiorizează în fidelitate și întărește consistenţa internă a 
omului. Cine rupe pactul fidelității o face nu numai pentru că 

nu mai regăsește sensurile revelaţiei de o clipă, dar şi pentru 
că nu se mai află nici pe sine însuşi în capacitatea lui de a 
iubi, de a sluji şi de a se devota. Nu este oare o cumplită umilinţă 
în mărturisirea instabilității persoanei noastre prin partea ei cea 
mai bună ? Nu este, dimpotrivă, justă şi binetăcătoare mîndria 
omului organizat puternic în jurul momentelor lui mai substan- 
țiale, mai bogate în conţinuturi şi elanuri morale ? Fidelitatea 
este o formă a onoarei. ` 

Au fost veacuri şi civilizaţii care au ținut fidelitatea în mare 
cinste. În cultura cavalerească a evului mediu fidelitatea era 
oarecum virtutea cardinală. Fidelitatea este apoi mai puternică 
în epoci consolidate, de puternice tradiţii, în care viața ome- 
nească se poate dezvolta într-un cadru de relații morale şi so- 
ciale stabile, Epocile de aspre schimbări, cînd sensul vechilor 
valori se întunecă şi cînd existența omenească este, cumplit 
amenințată, sint mai degrabă timpuri ale abjuraţiei şi nesta- 
torniciei. Dar tot atunci, din nevoia de a se salva interior din 
furtuna timpului, unele suflete regăsesc sensul fidelității şi, 
legîndu-se mai strîns cu ele însele în hotărîrea de a păstra ceea 
ce li s-a putut lumina odată ca adevărat și bun, netezeşc calea 
prin care marile cîștiguri ale culturii trecutului pot intra în 
viața prezentului. Fidelitatea devine atunci puternicul resort al 
continuității culturii umane. 


1942 


FILOGENEZA IDEALULUI 


Există o filogeneză a idealurilor morale, o dezvoltare a lor 
de-a lungul culturilor şi generaţiilor, care se poate repeta în 
evoluţia individuală a fiecărui ins. Legea biogenetică, potrivit 
căreia ontogeneza repetă filogeneza, pare adevărată şi în ma- 
terie morală. Sintem sau aspirăm a deveni ceea ce a fost în- 
treaga omenire în toate momentele reprezentative ale existenței 
ei. Idealul nostru este constituit din stofa tuturor idealurilor 
omenești. Desigur, invenţia morală este continuă în omenire. 
Dar ceea ce timpul și împrejurările noi de viaţă introduc ca 
element original în fiecare etapă a evoluţiei morale nu anu- 
lează vechile cîștiguri ale conștiinței omeneşti, ci tind mai de- 
grabă să o unească cu acestea în sinteze din ce în ce mai bogate 
şi mai profunde. 

Cînd studiem istoria culturii înţelegem bine că nimic nu 
s-a pierdut pentru noi din înţelepciunea păgină, din sfințenia 
creștină, din cavalerismul medieval, din curtenia barocului sau 
din filantropia filozofică a veacului luminilor. Într-un om de 
bine din ziua de astăzi trăieşte ceva din stăpînirea de sine a 
înțeleptului vechi, din pietatea şi credinţa sfîntului şi cavaleru- 
lui, din bunul-gust al curteanului şi din filantropia ,„filozofi- 
lor“. Întreaga muncă morală a omenirii este prezentă în fiecare 
din momentele ei. Numai ordinea grupării, dependența și ierar- 
hia feluritelor idealuri este de fiecare dată alta, pentru că de 
fiecare dată ele apar sub predominarea și în relaţie de adaptare 
cu cite o altă valoare nouă a conștiinței. Oprească-se cineva în 
faţa figurii unui Kant : personalitatea lui prinde ceva din firea 

stoicului antic și desigur unele elemente din aceea a cavaleru- 
lui și curteanului. Dar toate aceste idealuri rămîn în subordine 
față de acel al „filozofului“, pe care tocmai el l-a dus pînă la 
limita perfecțiunii lui. Cînd idealul „filozofic“ încetează să mai 
ocupe primul plan al scenei morale, el nu dispare, ci intră în 
compoziţia altor structuri, dominate de alte valori conducă- 
toare. Din această pricină, marile figuri morale seamănă între 
ele ca membrii aceleiași familii şi pot fi cuprinse de sentimentul 
unei venerații comune. Conflictele care i-au putut separa, ma- 
rile revoluţii pe care le-au provocat sînt aplanate pentru noi, 
beneficiarii întregii continuităţi morale a omenirii. Sub zgu- 
duirile pe care le-au produs un Luther, un Rousseau, un Hegel, 
continuitatea muncii morale nu s-a întrerupt nici o clipă, încît 
ne place să descoperim firul nesfirșit şi rezistent al tradiţiei 
morale acolo unde contemporanilor li s-a părut a se găsi în fața 
unor catastrofale surpări de teren. 

Ceea ce putem cunoaște despre filogeneza idealurilor ne 
arată că singura mare primejdie care ameninţă viața spirituală 
a omului este pierderea sentimentului continuității morale, ne- 
înțelegerea sau disprețul trecutului, stupida ignorare a valori- 
lor cucerite altădată de oameni. Omenirea intră în declin numai 
atunci cînd tezaurul ei pare a nu mai conţine nimic, cînd din 
cîștigurile trecutului nimic nu ne mai poate sta la dispoziție 
pentru a înviora în noi credința și fervoarea, entuziasraul pen- 
tru adevăr și frumos. Istoricii ne asigură că un astfel de mo- 
ment a fost la începutul evului mediu, în neguroasa epocă a 
migraţiunii popoarelor, cînd abia dacă în miînăstiri se mai păstra 
ceva din sentimentul valorilor lumii vechi. Atunci s-a consumat 
ruina civilizației antice. Dar evul mediu a restabilit mai tirziu 
legături și le-a subordonat propriilor sale idealuri, producind 
splendida eflorescenţă a culturii medievale în veacul al XII-lea 
şi al XIII-lea. 

Exemplele s-ar putea înmulţi, dar şirul lor n-ar aduce altă 
concluzie decît aceea că în căutarea unor noi idealuri de viaţă, 
deopotrivă cu activa cercetare a zilelor noastre, nu trebuie să 
pierdem din vedere legea filogenezei idealurilor. Cînd se clă- 

deşte o lume nouă, amintirea celei vechi trebuie ținută trează 
în inimă și minte. Noile idealuri nu pot nesocoti ceea ce oa- 
menii au crezut a recunoaște pînă acum drept nobil, frumos 
și sfînt. 


1942 


DESPRE EXPERIENȚĂ 


A fost o vreme cînd socoteam că, printre toate formele ne- 
înțelegerii omenești, aceea care vorbeşte în numele experienţei 
este una dintre cele mai absurde. Pretenţia bătrinilor de a re- 
zolva orice problemă după datele experienţei lor mi se părea 
rău fundată în principiu, căci — îmi spuneam — trecutul nu 
îngăduie nici o concluzie cît priveşte desfăşurarea îrt neconte- 
nită invenţie a viitorului. Obiecţia mea era sprijinită pe cre- 
dinţa în noutatea absolută a tuturor evenimentelor şi situaţiilor 
care alcătuiesc cuprinsul, în veșnică evoluţie, al istoriei ome- 
nești. Cum vom putea izbuti oare în aprecierea acestor eveni- 
mente, prin elemente de judecată făurite în considerarea altor 
stări de fapt ? Istoria mi se părea că nu poate instrui şi orienta 
politica. Moralele tradiționale, întrucit şi ele generalizează asu- 
pra trecutului, nu mi se părea că pot da răspunsuri valabile 
problemelor individuale ale unei existenţe actuale. Așa-zisa 
„experiență“ procedează prin asimilarea prezentului şi viitoru- 
lui cu trecutul şi, prin urmare, a necunoscutului cu cunoscutul. 
Oamenii experimentați sint convinși de caracterul rațional al 
conținutului vieţii, în timp ce tineretul — din care făceam eu 
însumi parte în acel moment al giîndurilor mele — este încre- 
dințat de felul ireductibil şi irațional al întregului cuprins al 
realităţii. 

Astăzi mi se întîmplă și mie să invoc analogiile cu trecutul 
pentru a găsi un răspuns în nedumeririle clipei de faţă. Și cu 
toate că stăruiesc a nu admite prejudecata bătrinească potrivit 
căreia nimic nou nu se mai întîmplă în lume, înțeleg mai bine 
că pentru a stăpîni cu mintea prezentul nu există un alt mijloc 
decit acela al „experienţei“ dispreţuite altădată. Noutatea is- 

toriei nu mi se mai pare absolută şi sistematizările tradiţionale 
ale eticii şi-au recîștigat pentru mine valoarea. Progresele reflec- 
ției mi-au adus o altă revelaţie decit aceea a inventivităţii 
realului şi anume aceea a marilor lui linii de constanţă. Poate 
nu există o altă bucurie mai mîngiietoare decit faptul de a 
constata că noi, cei de astăzi, împovărați precum sîntem de 
dificultățile legate de momentul pe care îl ocupăm în timp, nu 
sîntem singuri în istorie şi că problemele noastre nu sînt irezol- 
vabile. Din adincimea anilor și a secolelor ne revine propria 
noastră imagine, elaborînd aceleași teme ca și noi, găsind soluții 
care nouă ne rămîn încă obscure. Analogia trecutului nu este cu 
totul absurdă ; în tot cazul ea este binevenită și mintuitoare. 

Dacă gîndesc apoi filozofic problema experienţei, descopăr 
că poziţiile ei nu sînt tocmai atît de raţionaliste, după cît cre- 
deam altădată. Descopăr mai degrabă în ele un amestec de raţio- 
nalism și de empirism intuitiv, pe care cugetarea omenească 
trebuie să şi-l propună totdeauna ca model. Experienţa este 
raționalistă numai prin punctele ei de plecare, dar nu și prin 
metodele pe care le face să funcţioneze. Fără îndoială, expe- 
riența afirmă structura rațională a realului şi puterea voinței 
omenești de a-l stăpîni. De aci înainte însă cîte deosebiri între 
un raționalism rigid, operînd deductiv în judecata oamenilor 
şi faptelor, după citeva principii simple, și adevăratele puncte 
de vedere ale experienţei. Să înșirăm aci cîteva din aceste 
deosebiri menite să completeze tabloul filozofic al experienţei, 
o noţiune pe care nici logica, nici psihologia, nici morala n-au 
lămurit-o vreodată cum se cuvine, 

Experienţa afirmă mai întîi enorma bogăție a realului. A 
căuta, prin experiență, analogiile prezentului, nu înseamnă a 
spera să le găsești cu ușurință sau în imediată apropiere. Felu- 
lui mai nuanțat de a gindi al iraționalismului nu i se opune, 
aşadar, experiența, ci numai experienţa limitată. O experiență 
vastă găsește analogiile îndepărtate şi neaşteptate, încît icoana 
ei despre lume dobindește o varietate, o bogăţie și o nuanțare 
care nu mai trebuie să se teamă de acuzaţiile ce se pot aduce 
unui raționalism rigid şi simplificator. 

Experienţa nu lucrează apoi prin subordonare rațională a 
faptelor la concepte, ci prin inferențe delicate, prin apropieri 

intuitive dintre datele empirice. Călăuza în aceste gingaşe ope- 
raţii ale minţii nu este raţiunea, ci acea putere instinctivă a 
spiritului pe care o socotim misterioasă numai pentru că nu 
observăm cît de des facem apel la serviciile ei, Diferenţele din- 
tre experienţă şi raționalismul consecvent mi se par în acest 
punct atit de mari, încît ne vine a situa cele două poziții nu în 
continuitatea aceleiași linii, ci la polii opuși ai globului spiritual. 

In fine, în timp ce raționalismul mi se pare, în aplicările 
lui, dogmatic, experiența pare a fi inspirată mai degrabă de 
simţul relativităţii. Am observat adeseori pe gînditorii rațio- 
naliști și m-am convins de afinităţile lor cu temperamentele 
dogmatice. Căci dacă rațiunea admite în principiu liberul exa- 
men al tuturor lucrurilor, ea nu admite discuția propriei ei 
îndreptățiri. Rațiunea clădește pe stinca neclintită a certitudinii 
de sine însăşi. În ultima analiză, se poate descoperi în orice 
raționalism un rest insolubil faţă de acidul criticii, rezistent ca 
orice dogmă indiscutabilă. „Experienţa“ mărturisește însă mai 
ușor propria ei limită ; ea nu tăgăduiește apoi existența cazuri- 
lor liminare, a excepțiilor, a formelor de trecere și a aspectelor 
complexe. Poate cel mai de seamă rezultat al unei experienţe 
întinse este tocmai constatarea complexității enorme a lucruri- 
lor în realitate. Astfel, dacă experienţa admite în esenţă icoana 
unei lumi raţionale şi, prin urmare, cognoscibile, această icoană 
este departe de a fi pentru ea simplă și cu atît mai puţin 
simplistă. Conștiinţa bogăției lumii creşte odată cu progresele 
experienţei, fără să demoralizeze odată cu aceasta iniţiativele ei 
în lucrarea de cunoaștere şi apreciere a lucrurilor. 

